
I dalis 


Kokie dalykai svarbiausi šiame pasaulyje? 
Draugystė? Ji pranyksta, kai mylimas žmogus 
patenka į bėdą arba kai mylintysis įgauna galios. 
Meilė? Ji išduodama, nepatvari arba kalta. 
Reputacija? Ja dalijamasi su vidutinybėmis arba 
nusikaltėliais. Turtas? Ar tokį menkniekį galima 
vadinti nuosavybe? Telieka vadinamosios laimingos 
dienos, kurios teka nepastebimos, apgaubtos namų 
ruošos sutemų ir nepaliekančios žmogui nei noro 
netekti, nei iš naujo pradėti gyvenimo. 


CHATEAUBRIAND, Ransė gyvenimas 


Ėjo paskutinės vasaros dienos, vasara buvo geltona ir akina- 
ma, spiginanti, viena tų, kurios primena karą arba vaikystę, bet 
dabar jau atsargi ir blyški saulė liejosi ant mėlynų, tykių Kanų 
uosto vandenų. Buvo vasaros popietės pabaiga, stojo rudeniš- 
kas pavakarys, ore tvyrojo kažkas ilgesingo, auksiško, puikaus, 
o svarbiausia - netvaraus, tarsi grožis savo kraštutinumais būtų 
pasmerkęs save mirčiai. 


Krantinėje prie Poteno kompanijos pasididžiavimo „Nar- 
cizo“, kuris rengėsi kelti inkarą ir leistis į žymųjį rudens muzi- 
kinį kruizą, kapitonas Eledokas ir jo padėjėjas Šarlis Bolinže- 
ris stovėjo ant trapo galo sustingę tarsi po komandos „ramiai“ 
ir atrodė nelabai jautrūs tos valandos kerams. Jie pasitiko 
laimingus privilegijuotus lainerio keleivius - šis buvo toks 
prabangus, kad pateisino neįtikimą kruizo kainą. Jau gerus 
penkiolika metų visose pasaulio agentūrose kasmet iškabina- 
mas plakatas buvo vienas daugiausia žadančių, žydrame fone 
neaiškaus laikotarpio eolo arfą juosė anglišku šriftu išraitytas 
penkių žodžių šūkis: In mare te musica sperat, ne itin smulk- 
meniškas lotynų kalbos žinovas būtų išvertęs juos maždaug 
taip: „Jūroje jūsų laukia muzika“. 

Iš tiesų per dešimt dienų - jei tik tam pakanka polinkio ir 
išteklių - galima apkeliauti Viduržemio jūros baseiną rafinuoto 
komforto sąlygomis vieno ar dviejų to meto didžiausių muzi- 
kos pasaulyje atlikėjų draugijoje. 

Pagal Poteno kompanijos tvarką, ar veikiau idealą, susto- 
jimo vieta nulemdavo muzikinį kūrinį, o muzikinis kūrinys 
lemdavo valgiaraštį. Šios subtilios, iš pradžių netvirtos sąsajos 
pamažu virto nekintamais ritualais, nors staiga ištižęs „Rosi- 
nio didkepsnis“ kartais priversdavo Rosinį pakeisti Maleriu, o 
kepsnį - bavarišku troškiniu. Dažniausiai paskutinę akimir- 
ką intendantų įspėti apie laivo šaldiklio arba kurio nors Vi- 
duržemio turgaus kaprizus, retsykiais atlikėjai išgyvendavo 
nestiprius nervų priepuolius, teikiančius pikantiškumo šiaip 
gerokai monotoniškam gyvenimui, jei tik pamiršime jo kai- 
ną. O kruizas iš tiesų kainavo devyniasdešimt aštuonis tūks- 
tančius frankų liukso klase, pirmąja klase - šešiasdešimt du 
tūkstančius frankų, antrosios klasės kajutės „Narcize“ buvo 
panaikintos visiems laikams norint neįžeisti orumo tų privile- 
gijuotųjų, kurie buvo mažiau privilegijuoti už kitus. Tai niekis! 
„Narcizas“ visada išplaukdavo pilnutėlis: likus dviem metam 
iki kelionės prasidėdavo kautynės dėl kajučių, o viršutiniame 
denyje ant supamųjų kėdžių buvo susitinkama taip, kaip kiti 
susitikdavo Bairoito ar Zalcburgo ložėse: melomanų ir turtin- 
gų Žmonių rega, klausa, uoslė ir gomurys būdavo kasdien kuo 
maloniausiai patenkinami. Vien penktosios juslės malonumai 
liko neprivalomi, bet atsižvelgiant į keleivių amžiaus vidurkį, 
taip net ir buvo geriau. 


Septynioliktą valandą - artėjant išplaukimo laikui - ka- 
pitonas Eledokas rūsčiai urgztelėjo, iš kišenėlės išsitraukė 

laikrodį, nepatikliai stebeilydamasis pamojavo juo prieš save, 
paskui iškėlė jį priešais kantrias ir ne tokias nustebusias Šarlio 
Bolinžerio akis. Vyrai jau gerą dešimtmetį plaukiojo kartu ir 
įgijo beveik šeiminių įpročių, o tai, įsižiūrėjus į jų išvaizdą, 
atrodė visiškai absurdiška. 

- Lažinamės, Botė-Lebrešai nepasirodys anksčiau negu 
septintą. 

- Galimas daiktas, - mandagiu laibu balsu atsakė Šarlis Bo- 
linžeris, per ilgą laiką įpratęs prie vado morzės. 


Eledokas taip atitiko sukurtą seno jūrų vilko įvaizdį - milži- 
no sudėjimas, barzda, antakiai, linguojanti eisena, - kad pamažu 
įsispraudė į Poteno kompaniją, nepaisant išskirtinio negabumo 
navigacijai. Po kelių sudužusių laivų ir daugybės avarijų jam 
nebeleido plaukioti sudėtingais maršrutais ir patikėjo plaukioti 
pakrante iš vieno uosto į kitą, kur stovinčiam ant galinio tiltelio 
galingame ir gerai įrengtame laineryje, talkinamam ganėtinai 
navigaciją ir jos taisykles nusimanančio padėjėjo, jam negalėjo 
atsitikti ničnieko blogo. Dėl beveik paranojiško potraukio, kurį 
Eledokas nuo jaunų dienų puoselėjo neišaiškintiems atvejams, 
darbdaviai savaime pajuto pasitikėjimą - įžvelgė, kad jis, kaip 
būtina tam postui, visai neturi iniciatyvos, bet jautė aistrą kon- 
radiškiems nuotykiams, jį užplūsdavo drąsius Kiplingo kapito- 
nus kamavusi nostalgija. Jį nuolat kankinamai slėgė negalėji- 
mas bejausmiu, bet tvirtu balsu skelbti romantiškus šaukinius 
arba širdį veriančius SOS. Naktimis sapnuodavo, kaip pačioje 
ciklono šerdyje per traškantį mikrofoną sugriaudi: „Ilguma 
tokia, platuma tokia, mes laikomės... Keleiviai saugūs... Lie- 
kam laive...“ Deja! Ryte tegalėdavo pasiųsti ne įspūdingesnes 
žinutes negu šios: „Sugedo žuvis, prašymas keisti tiekėją arba, 

geriausiu atveju, „Paruošti invalido vežimėlį vienakojam kelei- 
viui“. Vartoti morzę jam tapo taip natūralu, kad net trumpiau- 
sias prielinksnis, pavyzdžiui „iš, į, dėl“ ar panašus sukeldavo jo 
pavaldiniams paniką, ypač baugščiajam šviesiaplaukiui Šarliui 
Bolinžeriui. Šarlis gimė Gento miesčionių šeimoje, homosek- 
sualus, protestantas, jo gyvenimas buvo virtinė veikiau grakš- 
čiai negu džiaugsmingai ištveriamų užgauliojimų ir, stebėtinas 
dalykas, storžieviškas kapitono Eledoko elgesys, nepakantus 
ir siauraprotiškas vyriškumas, bambeklio pasipūtimas jam 
teikė stabilumo ir bendravimą, kuris, kad ir platoniškas (Die- 
vas mato, jis toks ir buvo), jį keistai ramino. Eledokas nekentė 
(būtent tokia eilės tvarka) komunistų, svetimšalių ir pederastų, 
tad tikras stebuklas, galvojo Šarlis, kad jau kuris laikas pasidarė 
šiek tiek pakantesnis pastariesiems. 

— Mūsų brangioji Edma, - pakiliai prabilo Šarlis, - žino- 
ma, truputį vėluos, bet atkreipkit dėmesį, kad dar neatvyko ir 
mūsų didysis Kriozė. Deja, ką jau ką, o laukti mes įpratę, mielas 
vade! 

Ir ėmė draugiškai kumšnoti (ar bent jau taip norėjo) savo 
bendražygį, o šis tūžmingai jį nužvelgė. Kapitonas Eledokas ne- 
pakentė to „mes“, kurį Bolinžeris jam nuolat primesdavo. Dar 
praėjo tik treji metai, kaip jis išsiaiškino vargšelio Šarlio polin- 
kius. Kartą išsilaipinęs Kapryje nusipirkti pakelio tabako (jis 
laikėsi švento principo niekada nepalikti laivo), išvydo ten savo 
padėjėją, persirengusį taitiete, viduryje Pjacetos su raumenin- 
gu kapriečiu šokantį ča ča ča. Keista, iš pradžių prikaustytas 
pasibaisėjimo, vėliau kaltininkui apie tai neprasitarė, bet nuo 
tada jautė jam su pasidygėjimu sumišusią ir kartais baugščią 
panieką. Tą dieną, paskatintas kažkokio keisto reflekso, kurio 
taip ir neišsiaiškino, jis galutinai metė rūkyti. 

— O kas tas Kriozė? - paklausė įtariai. 

— Na, mano kapitone, Kriozė, Hansas Helmutas Kriozė... 
Taip, kapitone, žinau, kad nesat didelis melomanas... - (Pagal- 
vojęs apie tai, Šarlis nesusivaldė ir prajuko trumpu trūkčiojančiu 
juokeliu, nuo kurio kapitono veidas dar labiau apsiblausė.) - Juk 
dabar Kriozė žymiausias pasaulyje orkestro dirigentas! Sakoma, 
kad ir žymiausias pianistas... Praėjusią savaitę... Juk skaitot bent 
jau Paris Match? 

— Ne, nėra laiko. Su Match ar be, Kriozė vėluoja! Gal tas 
jūsų Kriozė ir dirigentas, bet tik jau ne mano laivo! Ar žinot, 
Šarli, kiek Kriozei moka, kad dešimt dienų čia trankytų pia- 
niną? Šešiasdešimt tūkstančių dolerių! Tiksliai! Tiek! Trisde- 
šimt gabalų! Tai jums nieko, Šarli? O jis nori atsitempt savo 
pianiną, laivo Pleyel jam nepakankamai geras! Aš tą jūsų Krio- 
zę išdresuosiu. 

Vyriška veido išraiška Eledokas pakramtė tabako ir švirkš- 
telėjo link pėdų ilgą rusvų seilių srovelę, o klastingas vėjas už- 
pūtė ją tiesiai ant nesuteptų kapitono padėjėjo kelnių. „O Die- 
ve!“ - pradėjo Šarlis, bet skundą nutraukė į jį kreipęsis džiugus 
balsas iš nuomoto kadilako gilumos; apmaudas jo veide aki- 
mirksniu persimainė į džiugesį, ir Šarlis puolė prie atvykėlės, 
pačios ponios Edmos Botė-Lebreš, o Eledokas stovėjo kaip 
įbestas, abejingas ir tarsi kurčias balsui, kurį pažinojo visa as- 
meniniais lėktuvais skraidanti grietinėlė, visi besilankantys 
prestižinėse Europos ir Jungtinių Valstijų (kurias ji, beje, vadi- 
no „Valstijom“) operose ir salonuose. 

Taigi Edma Botė-Lebreš, lydima savo vyro Armano Botė- 
Lebrešo (be kita ko, ir Botė-Lebrešo cukraus kompanijos sa- 
vininko), lipo iš automobilio sopranu šūkaudama: „Sveiki, ka- 
pitone! Sveiki, Šarli! Sveikas, „Narcize“! Sveika, jūra!“ - tikra 

„guvi ir žavinga, pritrenkianti moteris, kaip pati mėgo save 
apibūdinti. Akimirkai jos spigus, bet galingas balsas sustabdė 
uosto veiklą: jūreiviai sustingo postuose, keleiviai ant parapeto, 
žuvėdros - skrydyje, vien kapitonas Eledokas, kuris vidiniuose 
uraganuose buvo girdėjęs ir ne tokių balsų, liko jam kurčias. 


Nors Edma Botė-Lebreš pripažino perkopusi penkias de- 
šimtis (tai tiesa jau dvylika metų), buvo jaunatviškai pasi- 
dabinusi andinio akmengaidžio spalvos kostiumėliu ir baltu 
turbanu; šis ansamblis pabrėžė jos išskirtinį lieknumą, kiek 
arklišką veidą su truputį išsprogusiomis migdolo formos 
akimis ir visa tai, ką ji apibūdino posakiu „mano karališka 
laikysena“. O jos vyro laikysena, priešingai, priminė susirū- 
pinusį buhalterį. Armano Botė-Lebrešo niekas niekada ne- 
įsidėmėdavo, nebent būtų turėjęs su juo reikalų — tada jau 
nebegalėdavo pamiršti. Jis buvo vienas turtingiausių žmonių 
Prancūzijoje ir net Europoje. Nuolat paskendęs išsiblaškymui 
artimose svajose, jis vis kur nors užkliūdavo: nežinant, kad jo 
kiaušinio formos plikoje galvoje knibžda skaičiai ir procentai, 
buvo galima net palaikyti jį poetu. Jis buvo ne tik savo turtų 
ir imperijos ABL viešpats, bet ir karštligiško šaltose smegeny- 
se nepaliaujamai gaudžiančio IBM kompiuterio vergas, kuris 
nuo ankstyvos vaikystės pavertė jį vienu iš tūkstančio iš mo- 
dernios aritmetikos lobstančių kankinių. Kadangi asmeninis 
jo limuzinas pakeliui pasiklydo, dabar jis kaip tik atsilygino 
nuomoto kadilako vairuotojui ir nė nesusimąstęs centas į 
centą atseikėjo dvylika procentų arbatpinigių. Šarlis Bolinže- 
ris iš galinės bagažinės traukė neįtikimą stirtą juodų odinių 
lagaminų, pažymėtų neryškiomis raidėmis BL, bet buvo aiš- 
ku, kad devynios dešimtosios jų priklauso Edmai, o ne Ar- 

manui. Tilteliu atžirglioję du raumeningi jūrininkai jau kibo 
jų nešti. 

— Kaip visada, šimtas ketvirta, - pasiteiravo Edma veikiau 
teigiančiu negu abejojančiu balsu. 

Iš tiesų, šimtas ketvirta kajutė buvo josios ir turėjo, jos aki- 
mis, privalumą (kapitono akimis, tai buvo prakeiksmas) - ri- 
bojosi su muzikantų kajutėmis. 

— Šarli, tuoj pat pasakykit: ar miegosiu šalia divos, ar šalia 
Kriozės? Iš tikrųjų nežinau, ką labiau norėčiau išgirsti ryte pus- 
ryčiaudama: Dorijos treles ar Kriozės gamas... Kokia saldybė, 
ak, kokia saldybė! Aš sužavėta, vade, jaučiuosi tokia laiminga... 
Turiu jus pabučiuoti... Ar galima? 

Nė nelaukusi atsakymo Edma kaip didelė vorė pakibo ant 
kaklo tyliai besipiktinančiam kapitonui ir margino juodą jo 
barzdą pelargonijų raudonumo lūpų dažais. Ji visada elgdavosi 
vėjavaikiškai natūraliai, tai akivaizdžiai kerėjo Šarlį Bolinžerį 
ir erzino jos sutuoktinį. Tai, ką ABL vadino žmonos „maivy- 
musi - prieš keturiasdešimt metų šis maivymasis jam atrodė 
pakankamai žavingas, kad ją vestų, - buvo veik vienintelis da- 
lykas, pajėgiantis atplėšti jį nuo skaičių taip, kad kartais pra- 
leisdavo vieną kitą mintyse atliekamą aritmetikos veiksmą. Ka- 
dangi šįkart auka tapo juokingas netašytas Eledokas, Armanas 
Botė-Lebrešas tai įvertino ir akimirksnį jo akys susidūrė - ir 
tiksliai atspindėjo suokalbišką šypsenėlę - su Šarlio Bolinžerio 
akimis. 

— O mane? - sušuko šis. - O mane, miledi? Ar nenusipel- 
niau teisės į bučinuką mūsų susitikimo proga? 

- Žinoma, taip, brangusis Šarli... Juk žinot, kad jūsų pasi- 
ilgau... 

Paraudęs iš įniršio, Eledokas žingtelėjo atatupstas ir pašai- 
piai nužvelgė švelniai apsikabinusią porą. „Pedikas ir bepro- 
tė, - niūriai pagalvojo. - Šarlis Bolinžeris bučiuoja cukrininko 
žmoną. Būsiu visko matęs per savo mielą gyvenimėlį...“ 

— Nepavydit, pone Botė-Lebrešai? - klustelėjo ironišku, vy- 
rišku balsu, kaip vyras vyro, juk, kaip bežiūrėsi, nors cukrinin- 
kas ir atrodė kaip neiškepusios veršienos gabalas, vis tiek buvo 
vyras. 

Tačiau atsakyme nebuvo nė ženklo dėkingumo: 

— Pavydžiu? Ne, ne, - sumurmėjo pakantusis sutuoktinis. — 
Edma, gal jau lipkim? Aš truputį pavargęs. Bet tai niekis, sakau 
juk, niekis... - suskubo pridurti. 

Edma, plazdendama nuo nerimo vėjo, atsigręžė, paplekš- 
nojo jam per skruostus ir atpalaidavo kaklaryšio mazgą, trum- 
pai tariant, pešiojo kaip kiekvieną kartą, kai tik prisimindavo, 
kad jis yra. Per sužadėtuves pranokusi Armaną Botė-Lebrešą 
penkiais centimetrais, dabar Edma buvo aukštesnė už jį visais 
dešimčia. Vis dar stebėdamasi, kad ištekėjo už milžiniškų turtų 
(tai buvo jos jaunystės siekis), kartkartėm mėgdavo kitiems ir 
sau patvirtinti nuosavybę ir teises į sutuoktinį, tylų žemaūgį 
žmogelį, kuris priklausė jai vienai ir kuriam vienam priklausė 
šitiek cukraus, šitiek fabrikų, šitiek pinigų. Manipuliavo juo ir 
pasibjaurėjusi pešiodavo, kaip maža mergaitė elgtųsi su kokia 
plika lėle-kūdikiu. Armanas Botė-Lebrešas, žmonos gyvybin- 
gumo ir veriančio balso netrukus nuvarytas iki impotencijos, 
kartais Edmą apnikdavusį karštligiškumą, kuriam nedrįsdavo 
pasipriešinti, priskyrė jo nepatenkintam jos motinystės ins- 
tinktui. Ačiū Dievui, bėgant metams ji vis dažniau pamiršdavo 
jo egzistavimą, bet valandėlės, kai prisimindavo, būdavo dar 
audringesnės. Gal kaip tik dėl troškimo būti žmonos pamirštas 

Armanas Botė-Lebrešas tapo taip lengvai pamirštamas bet ku- 
rio kito žmogaus. 


Neatsargus sakinys Edmos smegenyse pažadino visą virti- 
nę santuokinių prisiminimų, tad Armanas spruko link kaju- 
tės žinodamas: kai tik išsities ant sofos, bus apsaugotas nuo jos 
dėmesio. Iš tiesų Edma, po vyro glėbesčiavimų greit netekusi 
vilties, nepaisydama beveik istorinio jų atitolimo vis dar manė, 
kad turi jo saugotis - įsivaizdavo esanti „gundanti . Ji neketino 
žaisti su ugnimi ir artindavosi prie Armano tik tada, kai šis sė- 
dėdavo arba stovėdavo, mat geidulingumą siejo tik su gulima 
kūno padėtimi, - o Botė-Lebrešas, gyvoji pelenų krūvelė, įgudo 
be skrupulų tuo naudotis ir dėl menko nieko išsitiesdavo ant 
pirmos jo akiplotin patekusios sofos. Tad Botė-Lebrešų pora, 
patys to nesuvokdami, jau metų metus žaidė „miegantį katiną“. 


Cukraus imperatorius pirmas pasiekė šimtas ketvirtą kajutę 
ir neatgaudamas kvapo iškart puolė ant čia pat pasitaikiusios 
sofos, nuo jo per pusės šalio atstumą atsiliko Edma, iš paskos 
lydima ištikimojo Šarlio Bolinžerio. 

— Nagi nagi... - šnabždėjo Edma (nuo elegantiško jos alsa- 
vimo kaimyninėje kajutėje staiga ėmė piktai skalyti nepažįsta- 
mas šuo), - kokios naujienos, Šarli? Prašau jus, sėskitės. 

Pati susmuko į fotelį ir patenkintu žvilgsniu apžvelgė tokį 
nedailų ir tokį pažįstamą prabangų interjerą. Tai buvo laivo 
kajutė, labai garsaus Paryžiaus dizainerio išpuošta kaip laivo 
kajutė, tai yra dekoruota neišvengiamai tikmedžiu, variu ir va- 
dinamaisiais angliškais, arba jūreiviškais, daiktais. 

- Na, pasakokit man viską! Pirma, ar yra naujokų? Bet koks 
ten žvėris? - vėl paklausė ji aukštu, nosiniu, irzliu balsu, nes 
šuo urzgė vis garsiau ir garsiau. 

- Hanso Helmuto Kriozės buldogas, - atsakė Šarlis su pasi- 
didžiavimu („kvailu pasididžiavimu“, - pastebėjo Edma). - Jis 
atvyko užvakar, anksčiau negu šeimininkas. Jau mėgino įkąsti 
dviem stiuardams! 

- Atrodo, ir Kriozė be saiko daug loja, - pasakė Edma, po 
kažkokio nemalonaus ir paslaptingo nutikimo Bairoite tapusi 
germanofobe. - Šeimininkas turėtų uždėti šuniui antsnukį, - 
vėl prakalbo garsiau norėdama nustelbti triukšmą. - Arba rei- 
kėtų išmesti jį į jūrą, - pridūrė puse oktavos aukščiau. - Kas tie 
naujokai? Senasis Stanistaskis mirė šį pavasarį Miunchene, ar 
ne? Kas paveldėjo šimtas pirmą? 

- Letiujė pora, - atsakė Šarlis. (Šuo iškart nutilo.) - Pažįstat 
Eriką Letiujė? Žinot Forumą, kairuolišką laikraštį? Beveik ko- 
munistinės pakraipos. Erikas Letiujė vedė Barono plieno liejy- 
klų paveldėtoją... Taigi, tas kairiųjų atstovas keliaus su mumis, 
brangioji drauge! Vadinasi, muzika suburia visus... Ir ačiū Die- 
vui, - sentimentaliai pridūrė. 

— Kaip beprotiška! Sutikit, nieko sau! - sušuko Edma. - Bet 
kas yra tam žvėriui? - (Dabar Edma trepsėjo koja.) - Gal kar- 
tais jį nervina mano balsas? Armanai, na, sakykit ką nors! 

— Ką norit, kad pasakyčiau? - paklausė Armanas neraiškiu 
balsu, ir jis stebuklingai nuramino šunį. 

- Jeigu jį nervina moterų balsai, tai ir Dorija nenuobo- 
džiaus kitoje pusėje. Cha cha cha! Juokiuos iš anksto, - juokė- 
si Edma. - Žinant Dorijos charakterį aišku, kad bus gražaus 
šaršalo... Tiesa, kaip jums pavyko prisivilioti ją į laivą? - su- 
šnabždėjo ji, nugalėta keturkojo priešo, kuris kitoje pertva- 

ros pusėje karštligiškai šnopavo ir bauginamai kaip vožtuvas 
burzgė. 

-— Man atrodo, jai sumokėjo kalną pinigų, - sušvokštė Šar- 
lis, užsikrėtęs šnabždėjimu. 

— Tikriausiai naujausias jos žigolas brangesnis už kitus, - 
pasakė Edma (piktai ir su lašeliu pavydo, nes širdies reikaluose 
Doriači garsėjo pergalių gausa, taip pat ir jų trumpumu). 

- Nemanau, kad jai tenka už tai mokėti, - atsakė Šarlis (nie- 
ko nepaisydamas, beprotiškai, kaip devynios dešimtosios me- 
lomanų, įsimylėjęs Doriją Doriači). - Žinot, kaip penkiasde- 
šimt kažkelių, ji tebėra nuostabi, - pabaigė jis ir staiga nuraudo, 
bet ši smulkmena neišmušė Edmos iš vėžių. 

— O! Ir ji jau seniai perkopė penkiasdešimt! - pasakė ji 
triumfuojančiu balsu, tai ir vėl sužadino lojimą. 

— Kad ir kas būtų, - tęsė Šarlis, - nurimus audrai ji iške- 
liaus laivu viena. Bet, manau, jai atsiras progų išlipti ir su pa- 
lyda... Šiemet turėsim du naujus svečius. Jaunus vyrus, beje, 
vienas visai nieko! Aukcionų vedėjas iš Sidnėjaus (Australijos) 
pavarde Peira. Ir dvidešimt penkių pavasarių sulaukęs nepa- 
žįstamasis, kurio dar nemačiau, profesija - nežinoma, taip pat 
plauks vienas. Mūsų Dorijai bus du idealūs grobiai... Jei tik 
pirma jie nepasiduos jūsų kerams! - pridūrė šelmiškai, nuo 
šios intonacijos Armano - ten, ant sofutės - akių vokai sanda- 
riai užsimerkė. 

- Gražbylys! - kikendama neapdairiai spygtelėjo Edma ir 
vėl sužadino šuns pyktį. 

Tačiau daugiau jo nebeprovokavo: jis laimėjo. Ir jie tylutė- 
liai atsisveikino. 

Šarlis nuėjo į savo postą šalia Eledoko, kuris kaip tik sveiki- 
nosi su pačiu žymiuoju Hansu Helmutu Krioze. Iš pradžių Šar- 
lis iš tolo stebėjo dviejų blokų susidūrimą, vyrus, kurie - kaip 
jie manė - simbolizavo ir valdė dvi senas neprilygstamas sąjun- 
gininkes: muziką ir jūrą, tačiau tebuvo tik jų vasalai - atlikėjas 
ir jūrininkas, - todėl galėjo tapti ir priešais. 


Hansas Helmutas Kriozė buvo bavaras, vidutinio ūgio, tvir- 
to sudėjimo, trumpi šiurkštūs plaukai tarp geltonos ir pilkos 
spalvos, bruožai stambūs, visais atžvilgiais panašūs į germa- 
nofobiškas Pirmojo pasaulinio karo laikų karikatūras. Jį pui- 
kiausiai buvo galima įsivaizduoti dėvintį šalmą su smaile ir 
nukapojantį riešus vystykluose gulinčiam kūdikiui. Tik jis kaip 
niekas kitas pasaulyje skambino Debiusi. Ir tai žinojo. 


Dirigentą, įpratusį matyti, kaip penkiasdešimt pučiamųjų, 
penkiasdešimt styginių, trikampis ir ištisi chorai paklūsta jo 
žvilgsniui, marmurinis kapitono Eledoko šaltumas iš pradžių 
pribloškė, o paskui supykdė. Išlipęs iš naujo mersedeso - to- 
kio naujo, kad dar bespalvio, - jis žengė tiesiai prie senojo jūrų 
vilko ir sustojęs priešais sudaužė kulnais, kilstelėjo smakrą ir 
įbedė akinių dengiamas akis į Eledoko epoletus. 

- Jūs tikrai esat šio laivo pilotas, pone! - ištarė kapodamas 
žodžius. 

— Kapitonas, pone. Esu kapitonas Eledokas, „Narcizo“ va- 
das. Su kuo turiu garbės? 

Mintis, kad jo gali neatpažinti, Hansui Helmutui Kriozei 
buvo tokia nesuvokiama, jog jis įžvelgė įžūlumą. Netaręs nė 
žodžio iš dešinės juodo audeklo palto - per šilto metų laikui - 
kišenės išsiėmė bilietą ir atžariai juo pamojavo Eledokui prie- 

šais nosį, šis tebestovėjo abejingas, sunėręs rankas už nugaros. 
Vyrai minutėlę surėmė žvilgsnius, o tuo metu paklaikęs Šarlis 
mėgino įsiterpti tarp kariaujančiųjų. 

— Maestro, maestro, - kreipėsi, - kokia garbė! Maestro 
Kriozė! Kokia laimė matyti jus mūsų laive! Ar galiu pristatyti 
kapitoną Eledoką? Vade, tai maestro Hansas Helmutas Kriozė, 
kurio visi laive taip nekantriai laukėme... Žinot... Sakiau jums... 
Mes taip nekantravom... 

Šarlis susipainiojo beviltiškai lemendamas, bet Kriozė jau 
pražingsniavo vis dar nejudančiam Eledokui prieš nosį ir ryž- 
tingu žingsniu užkopė ant trapo. 

- Prašom nuvesti mane į kajutę, - pasakė Šarliui. - Ir mano 
šuo jau čia? Tikiuosi, jį maitino gardžiais patiekalais, - pridūrė 
grasinamai barokiška pusiau literatūrine, pusiau turisto pran- 
cūzų kalba, kuria kalbėdavo jau trisdešimt metų, kai teikdavosi 
nebesišnekėti gimtąja. - Tikiuosi, mes netrukus pakelsim in- 
karą, - tarstelėjo vargšeliui Šarliui, kuris šluostydamasis kaktą 
bindzeno jam iš paskos. - Uoste mane apima pykinimo būsena. 

Jis įžengė į šimtas trečią kajutę ir, pasveikintas duslaus ne- 
apykantos kupino savo žvėries urzgimo, trenkė durimis Šarliui 
Bolinžeriui prieš pat nosį. 


Kapitonas Eledokas didingai pasitraukė iš krantinės, kartu 
ir nuo sausumos, lėtai užkopė trapu, šis išsyk buvo pakeltas. 
Kai po trijų minučių gaili „Narcizo“ sirena užgožė šuns loji- 
mą ir Edmos Botė-Lebreš kiauksėjimą (ji užkliudė pakabą ir 
nusilaužė nagą), laivas lygiu, lyg perlamutras švytinčiu van- 
deniu ėmė pamažu tolti nuo Kanų uosto, o Šarliui Bolinžeriui 
teko pasitrinti akis, sudrėkusias nuo šitiekos grožio: saulė per 
pusvalandį virto raudona. Jos žaizda blėso, uosto vandenyse 

plėtėsi kraujosruva... greit, per greit, nepaisydama prie jų besi- 
glaudžiančios purios debesų vatos, kurios baltuma išsyk persi- 
sunkdavo purpuru, pačiame jų viduryje užvertusi galvą ta pati 
saulė atrodė nusprendusi vienu judesiu baigti lėtą, amžiną su- 
stingusią laidą. 


— Einu truputį pašniukštinėti, o jūs neisit? Armanai, pasi- 
judinkit... Saulėlydis bus pasigėrėtinas, aš nujaučiu... Ką? Jau 
miegat? Kaip gaila! Tikrai labai gaila! Ką gi, ilsėkitės, jūs to nu- 
sipelnėt, mano vargšas katinėli... - baigė Edma išsmukdama 
taip lengvai ir atsargiai, kad buvo gaila, jog negirdi nė vienas 
klausytojas, stabtelėjo tarp durų laikydama jas kiek įmanoma 
labiau privėrusi. 


Taigi, nors Edma Botė-Lebreš kartais vaidindavo be žiūro- 
vų, negalima sakyti, kad iš tikrųjų vaidintų sau. (Viskas sudė- 
tingiau, manė ji.) Pasiruošusi tylutėliai išsliūkino į koridorių, 
bet šįkart beveik netyčia pasielgė nesantūriai. Šimtas pirmoje 
kajutėje moteris niūniuodama traukė Štrauso Kapričo paskuti- 
nio veiksmo uvertiūrą tokiu atviru balsu, kad bebaimei Edmai 
staiga visu kūnu perbėgo šiurpuliai. Tai vaiko arba moters, atsi- 
dūrusios ties nevilties slenksčiu, balsas, - toptelėjo jai. Ir - retas 
dalykas - nepanorusi daugiau nieko sužinoti spruko ant denio. 


Tik gerokai vėliau Vienoje žiūrėdama spektaklį Kapričas 
Edma Botė-Lebreš prisimins tą akimirką, balsą ir manys galų 


gale visai perpratusi jų kelionę. O kol kas šį prisiminimą kar- 


25 


Francoise Sagan e Išsidažiusi moteris 


tu su keliais kitais, banalesniais, nugrūdusi į atminties dėtuvę, 
užlipo ant denio vilkėdama bananinę indiško šilko siaurą suk- 
nelę, kurią maloniai pagyvino aplink laibą kaklą apvyniotas 
tamsiai mėlynas šalis; ji aprėpė žvilgsniu abu denius, kaminą, 
kapitono tiltelį, minią ir pintas kėdes, siaurame ratelyje pagar- 
sėjusiu savo „skvarbiuoju“ žvilgsniu, kokiu žiūri savininkė, 
tačiau ne bet kokia - sarkastiška. Tarsi paslaptingai įspėti to, 
ką ji vadino savo „aura“ (nes Edma, norėdama vien buvimu 
įjungti pavojaus signalą, iš tiesų ją įgijo), keli veidai atsigręžė 
į ją, „grakštų ir liauną, itin elegantiškai pasidabinusį siluetą... 
miglotoje iš nugaros krintančioje šviesoje visiškai nevaržomą 
amžiaus, - apibūdino ji save mintyse. Ir šypsodamasi entu- 
ziastingai gerajai liaudžiai geroji karalienė Edma Botė-Lebreš 
nusileido denio laiptais. 


Pirmasis pavaldinys, priėjęs pabučiuoti jai rankos, buvo 
mėlynais džinsais mūvintis vaikinas, pasigėrėtinai, gal net per 
daug dailus. Žinoma, jį pristatė Šarlis Bolinžeris, per dešimt 
pastarųjų minučių akivaizdžiai spėjęs beprotiškai įsimylėti. 

- Ponia Edma Botė-Lebreš. Ar galiu jums pristatyti poną 
Fajarą?.. Andrėjas Fajaras... Andrėjas!.. - baigė jis tuo būdu 
atvirai, besąlygiškai ir ūmai peršokdamas visas jį ir nepažįsta- 
mąjį jaunuolį skyrusias visuomenės pastatytas sienas. - Nema- 
nau, kad apie jį pasakojau, - pridūrė pasididžiavimą slopinda- 
mas atsiprašymo gaidele. 

Iš tiesų Šarlis Bolinžeris atsiprašė, kad negalėjo numatyti 
ūmios savo aistros šiam jaunuoliui, ir iš anksto apie ją pranešė 
Edmai - mat tai buvo viena iš jo pareigų jai. Ji taikiai šyptelėjo, 
jis žvilgsniu padėkojo, abu kuo blaiviausiai viską suvokė, ir el- 
gėsi nesąmoningai. 


26 


Francoise Sagan e Išsidažiusi moteris 


- Taip, - atsakė ji linksėdama galva, maloniai (bet su sa- 
votišku išdidumu, reiškiančiu „Gerai, Šarli, jis jūsų. Pasilikit 
jį, mes jo neliesim. Jūs pirmas jį radot“). - Taip! Vadinasi, tai 
Andrėjas Fajaras de... ne de, o iš Nevero? Taip? Mano mielas 
Šarli, jau nebesakysit, kad neturiu atminties, - baigė ji pra- 
pliupdama nervingai kvatotis, didelei jaunuolio nuostabai. 


„Tas žaliūkas graikiška nosim, įkypom akim ir jauno skali- 
ko dantukais tikriausiai jau seniai nebesistebi, kad jį atpažįsta 
nepažįstami, - galvojo sau Edma. - Kad tik Šarlis vėl neužkibtų 
ant dar didesnio intriganto negu buvusieji.“ 

Tuo labiausiai ir erzino jauni žmonės, visi jauni Žmonės, 
kuriuos vakaro vėjai kasmet atblokšdavo į išbadėjusią, bet ne- 
suardomai vieningą didžiųjų turtuolių gentį. Taip, tas dalykas 
ir erzino labiau negu visa kita: jiems negalima leisti sužinoti, 
kad jei kiti žino, ką jie veikia, tai žino, ir ką jie galvoja. Apskritai 
visi kiti taip pat ciniškai elgdavosi su rinkos dalykais. Juk jie 
siekė naudos, buvo suteneriai, reikalaujantys jausminių graž- 
grožių labiau negu jų aukos, kurioms, manoma, jų reikalauti 
derėjo. Tiesa, smulkieji plėšrūnai klydo, o dėl jų visi, vadinasi, 
ir jie patys, buvo priversti eikvoti laiką, trumpą jaunų medžio- 
jamų medžiotojų laiką, labiau negu seni ir godūs grobiai pri- 
versti eikvoti ašaras arba aukso trupinius. 


— Jūs žinot Neverą? - paklausė medžiotojas. - Ar Žinot 
Vjerzono kelią, kuris suka link Luaros ir... 

Jis trumpam nutilo ir veide pranyko kiek nustėrusi, džiugi, 
dar labiau jauninanti išraiška. 

- Aš kilęs iš ten... - sulemeno lyg teisindamasis, kodėl atro- 
do toks laimingas, o jo profesijos atstovui tai netikėtas dalykas 

(visi jauni žmonės pasakoja apie provinciją tik tam, kad pasi- 
džiaugtų iš jos ištrūkę). 

- Juk puiku, - atsakė ji šypsodamasi, - mylėti savo gimtąjį 
kraštą. Aš gimiau paprasčiausiam Neji, ligoninėje, kurios net 
nebėra. Neprisimenu nė mažiausio klonio... Tai labai nemalo- 
nu ir liūdna, - tęsė ji garsiai kvatodama. - Taip, taip, taip... - 
neatlyžo (nes ir Šarlis su jaunuoliu juokėsi: Šarlis iš nervingu- 
mo, o jaunuolis iš geranoriškumo). - Taip, taip, taip, man dėl to 
buvo labai sunku skaityti Prustą. 

Ji supratingu žvilgsniu nužvelgė pritariantį, bet tuščią Šar- 
lio veidą - tiesa, profesinis sąmoningumas jo dar nepastūmė- 
jo perskaityti Prarasto laiko - ir jaunuolio veidą, o šis - kokia 
staigmena! - užuot apsiblausęs ir susimąstęs, prisipažino: 

- Aš neskaičiau Prusto, - ir pažvelgė apgailestaudamas. 

„Taškas jo naudai , - pagalvojo Edma. Ir nusigręžė nuo nau- 
josios poros dairydamasi ne tokio sudėtingo grobio, bet staiga 
pajuto apmaudą, dėl kurio jai akimirką supykino širdį. Kad ir 
ką apie tai sakytų artimos draugės ir ji pati, Edma Botė-Lebreš 
labai mylėjo kai kuriuos vyrus, ir nors visa gerkle jau kokius 
penkerius metus džiūgaudavo atsisakiusi „kūno, jo darbų ir 
švenčių  paisydama estetiškumo ir vengdama komiškumo, 
kartais negalėdavo apsiginti nuo apgailestavimų, kurie užeida- 
vo ūmiai kaip pykinimas atgijus keliems prisiminimams, juo 
skaudesniems, kad juose neišlikę nei veidų, nei vardų, ir - kai 
stengdavosi juos išvysti - regėdavo vien saulės numelsvintas 
paklodes tuščioje lovoje. 


Ačiū Dievui, link jos atstatęs krūtinę lyg paskutinėmis „Ti- 
taniko valandomis artėjo kapitonas Eledokas - ir kaipmat iš- 


vaikė nostalgiją vyrų giminei. 

- Pažintis su jaunuoju naujoku? - paklausė stipriai plekšno- 
damas per petį jaunajam Andrėjui, šis susvyravo, bet atsilaikė. 

„Jis tikriausiai atrodė tvirtas dar su pirmosios komunijos 
švarkeliu“ - svarstė Edma. Mat tokie kumščiavimai buvo vie- 
nas mėgstamiausių „Narcizui“ įsakinėjančio siaurapročio stor- 
žievio žaidimų. Vargšelis Armanas pirmą kartą vos nenuskrido 
lyg žymiojo smulkaus cukraus pakelis, pliaukštelėtas ta letena. 
Sprendžiant iš kapitono Eledoko paleistos salvės, jis supainiojo 
poną Botė-Lebrešą su kino režisieriumi iš Centrinės Europos, 
todėl toks rimtas nusižengimas protokolui buvo atleistinas. 

— Na, kaip šimtas ketvirtoji? Vis dar tinka? - maloniai pasi- 
teiravo atsisukęs į Edmą, kuri nuleidusi smakrą ir virpindama 
šnerves žingtelėjo atgal, tarsi jis būtų dvokęs tabaku ir česnakais. 


Vienas iš mėgstamų žiaurių Edmos žaidimų per pastaruo- 
sius trejus metus buvo spustelėti visus randus, kurie nelaimė- 
liui kapitonui tebebuvo skausmingi kaip užkietėjusiam rūka- 
liui (jis neberūkė po garsiojo nutikimo Kapryje). Sėdėdama 
šezlonge ji skaitydavo pokštus apie tabaką ir tarsi medžiokli- 
nis šuo visus jam perduodavo, suokalbiškai siūlydavo degtu- 
kų, kai jis čiulpdavo šiaudelį ir dešimtkart per dieną prašydavo 
ugnies taip užtikrintai, kaip heroinomanė ieško švirkšto kito 
narkomano kišenėje. Į tūžmingus ir beviltiškus oficialiai ne- 
rūkančiojo, koks tapo Eledokas, prieštaravimus ji atsakydavo 
tyčia pasipiktinimo kupinais šūksniais, galutinai išvesdavusiais 
jį iš kantrybės: „Ak, tiesa! Dieve mano, kaip aš vis pamirštu? 
Kaskart apsigaunu! Kaip galima taip neturėti atminties... Vis 
dėlto keista, kad man taip nutinka tik su jumis...“ - baigdavo 
antpuolį. Kartais Eledokas žvėriškai sukąsdavo dantis apžioda- 
mas įsivaizduojamą pypkę - kadaise, prieš stebuklingą Kaprio 

regėjimą, ją būtų išsyk sulaužęs. Ji išėmė iš rankinės cigaretę, 
o Eledokas iš anksto suraukė antakius. Tik ji gebėjo būti tokia 
piktdžiuga - pasilenkė į jaunuolio pusę: 

— Pone, gal jūs turit ugnies? Nuo to laiko, kai kapitonas 
Eledokas neberūko, vis ieškau, kas šalia turi degtukų. Įspėju, 
įkyrėsiu per visą kelionę, - pasakė suėmusi dailią žiebtuvėlį iš- 
tiesusią šviesiaplaukio ranką ir lėtu judesiu prisitraukė ją prie 
lūpų; staiga cigaretė jos burnoje pasirodė nereikalingas aksesu- 
aras, judesys buvo kiek per lėtas - Šarlį privertė išbalti, o jau- 
nuolis ėmė tankiai mirksėti. 

„Štai ką ta ožka mielai nusiskintų“, - pagalvojo įžvalgusis 
psichologas Eledokas. 

Matydamas tokius meilikavimus, jis paniekinamai suurzgė. 
Moterys jam buvo arba meilikaujančios vėjavaikės, arba mo- 
tinos ir žmonos. Jo minčių ir posakių arsenalas buvo visiškai 
pasenęs, išsaugotas per kokias dvi kartas, tad pirmasis tipas 
juolab jį piktino. 


Aplink juos į denį prigužėjo žmonių. Pailsėję ir gyvybin- 
gi, įdegę vasaros saulėje, bet pasirengę vėl keliauti link miesto 
šviesų, jau nuobodžiaujantys, bet dar pakenčiantys nuolatines 
pramogas, „Narcizo“ keleiviai plaukė iš visų pusių, pažiro iš 
koridorių, atpažino vieni kitus, sveikinosi, bučiavosi, ėjo per 
denį ir susitikę stabtelėdavo, būrėsi į grupeles, kurios tuoj pat 
pasklisdavo į visas puses tarsi keistas, iš šlykštoko požeminio 
pasaulio išropojusių auksaspalvių vabalų legionas. 


„Tai nuo auksinio atspindžio jų veidai tokie“, - pagalvojo 
Žiuljenas Peira, atsirėmęs į turėklą, nugara į jūrą, žiūrėdamas 


tiesiai į juos ir stodamas akistaton su tais, kuriuos ketino ap- 

mulkinti. Tai buvo aukštaūgis keturiasdešimt penkerių vyras 
liesu veidu, skleidžiantis savitą cinišką arba vaikišką žavesį, dėl 
kurio - nelygu kaip pažiūrėsi - kartais atrodė panašus į vieną 
iš jaunų gyvybingumu trykštančių amerikiečių senatorių, apie 
kuriuos rašo laikraščiai, arba į mafijos vyrą, kurio patiniškas 
grožis yra Žiaurumo ir nuopuolio sinonimas. 


Edma Botė-Lebreš niekada negalėjo pakęsti tokių vyrų kaip 
jis, tad nustebo pamačiusi, kad šis, regis, įkvepia pasitikėjimą. 
Atrodė linksmas, dėvėjo kiek per atsainų tokiai valandai ir pro- 
gai mėlyną vilnonį megztinį, bet tai nebuvo „viliotojo“ atsai- 
numas. Šiaip ar taip, jis atrodė tikresnis už kitus keleivius ir 
kai šypsodavosi arba sutrikdavo kaip tą akimirką, atrodė švel- 
nus, - pastebėjo ji nevalingai atsisukdama į tai, kas traukė vyro 
akį ir net, atrodė, jį sužavėjo. 


Iš laivo vidaus išnirę vyras ir moteris artėjo tarsi prie kont- 
rolės posto - tai yra link kapitono Eledoko ir Šarlio Bolinžerio; 
kiek pagalvojusi, ji atpažino porą esant Letiujė ir akimirką kaip 
kiti keleiviai sustingo išvydusi Eriką Letiujė, kuris dėl tobulo 
profilio, aukšto ūgio - ir tono - šviesių plaukų, nepermaldauja- 
mo būdo ir deramo žiaurumo spaudos buvo pramintas „Vikin- 
gu . Nepaperkamasis Erikas Letiujė, kurio savaitraštis Forumas 
jau beveik aštuonerius metus be išlygų ir baimės puolė tuos 
pačius taikinius: įvairias gausias tuometinės valdžios suktybes, 
akį rėžiančią socialinę neteisybę ir stambiosios buržuazijos 
egoizmą (kuriai, beje, šįkart priklausė beveik visi jo bendra- 
keleiviai), gražusis Erikas Letiujė ėjo link jų tvirtu žingsniu, 
vesdamas už parankės įsikibusią gražiausią savo gyvenimo 
pergalę - žmoną, Barono plieno liejyklų paveldėtoją, paslap- 

tingąją Klarisę, šiai pasirodžius visi nuščiuvo: aukšta, liekna, 
nenustygstančio kūno ir, sakytum, sielos, ilgais, blizgančiais 
šviesiais varinio atspalvio plaukais, veidą kruopščiai, neatpa- 
žįstamai paslėpusi po storu, blizgiu, groteskišku makiažu. Ši 
drovi miesčionė dažėsi kaip kekšė, anot aukštuomenės kroni- 
kos, girtuokliavo kaip rusas, narkotikus vartojo kaip irakietis, 
žodžiu, sistemingai naikino save ir kartu jų santuokinę laimę. 
Jos gydymas specializuotose ligoninėse, pabėgimai ir nervinio 
nuopuolio peripetijos buvo taip pat viešai pagarsėję kaip mil- 
žiniški šeimos turtai ir sutuoktinio kantrybė bei atsidavimas. 
Žinoma, viešai pagarsėję, bet dar ne tiek, kad visi „Narcizo“ 
stiuardai būtų apie tai girdėję. 


Taip tad vienas iš nelaimingųjų, patiekęs Klarisei sausą mar- 
tinį, kurį ji akimirksniu išmaukė, pamanė, kad reikia prie jos 
grįžti nešinam pilnu padėklu, ir su džiugia šypsena, kad sutiko 
gerą klientę. Kai tik Klarisė jau siekė taurės, Eriko ranka, išni- 
rusi tarp jos ir padėklo, šiurkščiai viską nušlavė žemyn: taurės 
dužo į denį, apstulbęs padavėjas priklaupė, visi išsyk atsisuko 
į šurmulio pusę. Bet atrodė, kad Erikas Letiujė to nepastebėjo: 
išblyškęs iš įtūžio ir nerimo žvelgė į žmoną toks įsižeidęs, suir- 
zęs, nusivylęs ir tikriausiai pamiršęs visus liudininkus, garsiai, 
raiškiai pasakė jai: 

- Klarise, prašau jūsų, nereikia! Pažadėjot šioje kelionėje 
elgtis kaip žmogus. Susimildama... 

Ir nutilo, bet per vėlai. Aplink juos visi stovėjo sumišę, kol 
Klarisė apsisuko ant kulno ir netarusi nė žodžio leidosi bėgti 
link koridorių; bėgo deniu ir jo viduryje, suklupusi dėl aukš- 
takulnių, pakeliui vos neparkrito tuo galutinai priblokšdama 
sutrikusius tą sceną priverstus stebėti žiūrovus, jei nebūtų įsi- 

kibusi į ranką ją sulaikiusiam Žiuljenui Peira, aukcionų vedėjui 
kiau susierzinimą negu dėkingumą, o dėkingumas tam, kuris 
šiaip ar taip apsaugojo jo žmoną nuo negarbingo kryčio, būtų 
visai natūralus, tiesa, gerai pagalvojus, krytis būtų mažiau ne- 
garbingas, negu viešai iškrėstas jo akibrokštas, kurio tonas, o 
gal ir žodžiai tik labai iš tolo tepriminė santuokinį švelnumą 
ar rūpestį. 


w0- oo 


čiu, kuris nedažnai ją apimdavo. Ir kai vienu judesiu atsigręžu- 
si elegantišku išdžiūvusiu kūnu sugavo į nepriekaištingą Eriko 
Letiujė sprandą įbestą senatoriaus mafiozo žvilgsnį, nenustebo 
įžvelgusi jame savotišką panieką. Ji pasistengė pasipainioti pra- 
dėjusiam eiti Žiuljenui ant kelio ir, kai Šarlis Bolinžeris pristatė 
„garsųjį aukcionininką iš Sidnėjaus, sulaikė jį už rankogalio. 
Edma Botė-Lebreš buvo apdovanota šiokiu tokiu įžvalgumu, 
nepakankamu, kad susitvardytų jo neparodžiusi (perkopusi 
šešias dešimtis vis dar stebėjosi, kad kiti dėl to suirzta). Fami- 
liariai tebelaikydama delną ant Žiuljeno rankos, ji sumurmėjo 
kažką nesuprantamo ir jis mandagiai pasilenkė artyn. 

— Ką jūs sakot? 

— Sakiau, kad vyras visada atsakingas už savo moterį, - su- 
šnabždėjo ji tvirtai ir paleido pašnekovo rankogalį. 

Jis lengvai krestelėjo pečius atgal, o tai leido jai suprasti, kad 
spėjo teisingai, ir ji nuėjo būdama tikra, kad jis tebestovi už- 
gniaužęs kvapą dėl tokio aiškiaregiškumo. 

Tačiau jis liko tik suirzęs. Atrodė gimęs merginti kaip tik 
tokio tipo moteris, prieš kelionę gana gerai išnagrinėjo Kas yra 
kas ir visuomenės gyvenimo kronikas ir tai žinojo. Dar prisi- 

minė Edmos Botė-Lebreš nuotrauką, kur ji įsikibusi už paran- 
kės Amerikos, o gal SSRS ambasadoriui, paraše po ja „Žurna- 
lo Vogue akis“ ją įvardijo kaip vieną geriausiai besirengiančių 
metų moterų. Tikriausiai aukcionininkui Žiuljenui Peira ne- 
prasprūdo ir tai, jog ji viena turtingiausių. Jis kaip tik turėjo 
būti įnikęs lankytis jos salonuose ar bent, jei būtų prireikę, jos 
kajutėje. O kol kas toji moteris tikrai baugino. Jis stebėjo, kaip 
ji klega, pakibusi ant vargšo kapitono padėjėjo rankos, matė 
ją, klausėsi jos blizgančių akių, mostaguojančių rankų, spigaus 
balso, įrodančio, kad besiknaisiodamas po kitų reikalus žmo- 
gus gali įgauti tam tikro įžvalgumo, jei nėra iš tiesų protingas, 
o jos įžvalgumas šio kruizo metu jam galėjo tapti pražūtingas. 
„Tiesa, kūnas tikriausiai buvo puikus, o kojos dar ir dabar to- 
kios“, - pastebėjo Žiuljene pasislėpęs amžinas įsimylėjėlis. 


Dabar minia jau grūdosi laivūgalyje ir įsiaudrinusi šūkčio- 
jo... Ten kažkas vyko, o tas kažkas, - kad ir kas būtų, - negalėjo 
prasprūsti Edmai pro akis, tad ji smulkiais medžioklės žings- 
niais leidosi galinės aikštelės link. 

Šokinėdama jūros paviršiumi ir paskui save skleisdama 
nepadorias rausvas putas, „Narcizą“ vijosi motorinė valtis. Jos 
gale spindėjo šūsnis odinių smėlio spalvos lagaminų, „vulgaro- 
ka ta smėlio spalva, be to, lengvai susitepa“, - pamanė Edma. 
„Vėluojantys!“ - sušuko kažkas linksmu, kiek pasipiktinusiu 
balsu, nes retas dalykas, kad į šį karališką laivą kas nors įliptų 
nenumatytu laiku ir nenumatytoje krantinėje. Reikėjo būti tik- 
rai užsiėmusiam ir visagaliui, kad leistum sau įlipti į „Narcizą“ 
pačioje jūroje. Edma taip pat palinko virš turėklo ir, be perma- 
tomų putų dryžės ir juodo valtį vairuojančio jūreivio silueto, 
išvydo du visai nepažįstamus veikėjus. „Bet kas gi čia?“ - svie- 

dė aukštu balsu Šarliui Bolinžeriui, kuris tuo metu šūkavo įsa- 
kymus ir zujo susirūpinusiu veidu. Atsakė dėbtelėjęs sujaudin- 
tu ir pasipūtėlišku žvilgsniu, kuris ją suerzino. 

— Simonas Bežaras, - atsakė, - prodiuseris, žinot? Atplau- 
kia pas mus iš Montekarlo. Ir jaunoji Olga Lamuru, matot? 

— O! Taip... O! Taip... matau! - visa gerkle atsiduso Edma 
Botė-Lebreš nustelbdama keleivių minią. - Tik kino žmonės 
gali taip atvykti. Bet kas jis tiksliai? 

„Gerai, aišku, ji vaidins nežinančią , - galvojo prie jos eida- 
mas Šarlis. Edma iš tiesų pabrėžė ničnieko nenusimananti apie 
kiną, televiziją ir sportą, tai pernelyg prasčiokiškos pramogos 
jos skoniui. Net mielai būtų paklaususi, kas toks Čarlis Čapli- 
nas, jei tai būtų įmanoma neapsijuokus. Šarlis prabilo bejaus- 
miu balsu: 

- Simonas Bežaras iš tiesų iki gegužės mėnesio buvo visiškai 
nežinomas. Bet jis yra Ugnies ir dūmų prodiuseris, tas filmas šie- 
met gavo pagrindinį Kanų festivalio prizą. Juk žinot, brangioji 
drauge? O Olga Lamuru yra kylanti žvaigždė. 

- Ką gi, ne! Deja! Gegužę praleidau Niujorke, - atsakė 
Edma nuolankiu, dirbtinio apgailestavimo kupinu balsu, jis ty- 
lomis varė Šarlį į neviltį. 

Jam atrodė nuostabu, kad pagaliau laive bus kino žmonių. 
Nors ir prasčiokiški, jie garsūs, o Šarlis mylėjo šlovę beveik taip 
kaip jaunystę. Tiesa, to ir reikėjo, kad galėtum žavėtis atvykėlių 
įsilaipinimu, - jie tikrai nebuvo vadinamieji „jūreiviai iš pri- 
gimties“. 

— Aš atsiprašau, - kartojo Simonas Bežaras pakreipdamas 
čiurną ir suklupdamas, mostaguodamas ore rankomis, užlipęs 
ant denio, kuris staiga jam pasirodė per stabilus... - Atsiprašau, 
nepavyko atvažiuot laiku. Tikiuosi, mes jūsų nesugaišinom? - 

pasiteiravo kapitono Eledoko, stebeilijusio į jį su niūriu pasi- 
baisėjimu, kurį jam, kaip pripažintas prodiuseris, numanomas 
svetimšalis ir neabejotinas vėluotojas, sukėlė Simonas. - Pasi- 
vijom jus greičiau negu per pusvalandį... Kaip tie mechanizmai 
lekia! - tęsė Simonas Bežaras žvilgsniu nulydėdamas motorinę 
valtį, kuri jau artėjo prie Montekarlo horizonte. - Ne juokai: 
devyniasdešimt arklio jėgų! Taip man sakė tas piratas apšvarin- 
damas kišenes... Kaip jie lekia! 

Jo susižavėjimas nesulaukė jokio atgarsio, bet raudonplau- 
kis vyrukas, atrodo, to nė nepastebėjo. Ryškiaspalviai bermu- 
dai, perlamutriniai akinių rėmai ir odinės įsispiriamos Cerruti 
basutės pavertė jį Holivudo režisieriaus karikatūra, jos neuž- 
gožė nei jo guvumas, nei vaikiškumas. O štai asmenybė šalia 
jo, apsirengusi labai Chanel, ant pakaušio sukeltais plaukais, 
dideliais tamsiais akiniais ant nosies galo, - jauna būtybė, kuri 
akivaizdžiai nė kiek nenorėjo vaidinti naujos žvaigždės, net 
priešingai, - nutaisė atžarią veido išraišką, dėl kurios, nepai- 
sant grožio, tapo nemaloni, ir iškart dvigubai sustiprino nelem- 
tą Edmos polinkį į žiaurumą. Šiaip ar taip, Simonas Bežaras, 
pažadėjęs tuojau pat grįžti, stumdamas bagažą ir draugę, nu- 
garmėjo į koridorių paskui Šarlį. Pavymui dar kelias minutes 
skambėjo nevaržomi ironiški komentarai, paskui staiga nutilo, 
kai kažkas pastebėjo, kad Dorija Doriači, visų divų diva, pasi- 
naudojo sąmyšiu: kukliai pasirodė ant denio ir ramiai atsisėdo 
supamojoje kėdėje Eledokui už nugaros. 


„La Doriači , kaip ją vadino operų direktoriai, „la Dorija“, sakė 
minia, „Dorinina, neatlyžo penki tūkstančiai snobų, - buvo 
jau įkopusi į šeštą dešimtį, pasak visų pagaliau jau sutampančių 
duomenų apie ją, beje, ji kuo puikiausiai galėjo atrodyti ir sep- 
tyniasdešimties, ir trisdešimties. Buvo vidutinio ūgio, gyvybin- 
ga, tvirta, kokios kartais būna italų kilmės moterys, apskrita- 
kūnė - vadinti ją apkūnia iš tiesų nederėtų, kūnas buvo veikiau 
toks: padengtas plonutėle, rausvai rusva oda, nuostabia jaunos 
moters oda, galėjo paneigti jos amžių, jei nebūtų nešiojęs to, 
ką vadino Doriači „fizionomija : apskrito veido su atsikišusiais 
skruostikauliais ir žandikauliais, varno juodumo plaukais, di- 
džiulėmis spindinčiomis akimis, tobula tiesia nosimi - apskri- 
tai tragiško veido, kuriame stebino vaikiškos, labai rausvos ir 
apvalios lūpos - 1900 metų stilius, bet jos neįstengė išsklaidyti 
įspūdžio, kad tas veidas tarsi apsiaustyje - ar pasirengęs pulti į 
apsiaustį - lyg nugairintas kažkokio neaiškaus žiaurumo: vei- 
das kaip grasinimas ir nuolatinė pagunda. Todėl po kurio laiko 
tapdavo nepastebimi nuovargio paženklinti bruožai, raukšlelių 
tinklai prie akių, vagelės abipus lūpų, visa ta „nepataisoma ža- 
la“, kurią Doriači juoko pliūpsnis arba staigus geismas galėjo 
akimoju panaikinti. Dabar ji stebeilijosi į Eledoko galvą šaltu, 

bauginamai sustingusiu žvilgsniu, nuo kurio, atsigręžęs į Šarlio 
šūksnį, kapitonas suvirpėjo tarsi dresuotoją vėl išvydęs nepa- 
tiklus žirgas. Visa hierarchiška Eledoko esybė sudrebėjo nuo 
šio žvilgsnio; jis sustingo poza „ramiai , susilenkė dvilinkas ir 
daugiau kariškai negu turistiškai sudaužė kulnimis. 

- Dieve mano! - sudejavo Šarlis, pasičiupęs žieduotą Do- 
riači ranką ir jau dukart priglaudęs prie jos lūpas iš susižavė- 
jimo. - Dieve mano! Kai pagalvoju, kad jūs buvot čia, šalia 
mūsų... Iš kur galėjau žinoti? Sakėt man... Sakėt, norit likti savo 
kambary... jūs... 

- Teko išeiti iš kajutės, - šypsodamasi pasakė Doriači ir iš- 
laisvino ranką, kuo ramiausiai, nepiktai ir nė kiek nesutrikusi, 
bet, didžiam Šarlio apgailestavimui, nusišluostė ją į suknelę. - 
To vargšo Kriozės šuo su amžiumi visai nepagerėjo, kaip, beje, 
ir jo tėtušis... Jis kaukia! Ar laive turit antsnukių? O reikėtų tu- 
rėti - ar yra šunų, ar ne, - pridūrė ji rūsčiai, dairydamasi aplink 
išgąsdintu Toskos žvilgsniu. 

Iš tiesų, negalėdama per susirinkusiuosius kreiptis tiesiai į 
ją, Edma Botė-Lebreš visa gerkle pradėjo žerti liaupses, beje, 
nustebusio Žiuljeno Peira pusėn: 

— Mes su vyru girdėjom ją Garnjė operoje praėjusią žie- 
mą, - pasakojo jam užsimerkusi iš pasimėgavimo. - Ji buvo 
dieviška... Kur ten, žodžio dieviška nepakanka... Ji buvo ant- 
žmogiška... Dar geresnė... ar blogesnė... negu žmogiška... Klau- 
siau apmirusi, man buvo karšta, pati nebesuvokiau, ką kal- 
bu... - baigė ji jau visiškoje tyloje. 

Tada ji apsimetė staiga pastebėjusi divą ir pripuolusi artyn 
abiem rankom godžiai sugriebė jos ranką. 

- Ponia, - kreipėsi ji, - aš svajojau su jumis susipažinti. Nė 
sekundės nesitikėjau, kad svajonė kada nors išsipildys! Ir stai- 

ga - štai! Štai aš čia! Prie jūsų kojų, kaip ir dera. Ar galiu prisi- 
pažinti, kad tai viena gražiausių dienų mano gyvenime? 

— Kodėl jūs taip nustebot? - beveik švelniai paklausė Do- 
riači. - Ar prieš lipdama į laivą neskaitėt kelionės programos? 
Juk mano vardas ten įrašytas didelėm raidėm! Net labai dide- 
lėm! O jeigu ne, tuoj pat atleisiu impresarijų. Kapitone, - iš- 
tarė ji, vėl staigiai išlaisvino ranką ir šįkart nenusivaliusi kaip 
daiktą padėjo ant ranktūrio. - Kapitone, gerai manęs paklau- 
sykit: įsivaizduojat, aš branginu gyvenimą ir nekenčiu jūros. 
Todėl prieš patikėdama save jums noriu gerai į jus įsižiūrėti: 
sakykit, ar ir jums gyvenimas brangus, kapitone? Dėl kokių 
priežasčių“ 

- Bet aš... aš atsakingas už gyvybes... už keleivių gyvybes... - 
sumikčiojo Eledokas, - ir aš... 

— „ir stengsitės kiek tik galit, taip? Koks siaubingas saki- 
nys! Kai orkestro dirigentas man sako, kad akompanuodamas 
„stengsis kiek tik gali , liepiu jį išvaryti. Bet jūra - tai ne teatro 
scena, ar ne? Tad pirmyn, keliaukim... 

Tada ji iš milžiniško krepšio išsiėmė cigaretę, žiebtuvėlį, 
pirmą antru prisidegė taip spėriai, kad niekas nespėjo padėti. 


Šarlis Bolinžeris buvo pakerėtas. Joje buvo kažkas tokio, 
kas kėlė pasitikėjimą ir kartu baugino. Jis jautė, kad net be 
kilio, be vairo ir variklio „Narcizas“ sveikas gyvas grįš į uostą, 
nes laive buvo ji. Jis buvo beveik tikras, kad aukščiausioji val- 
džia jiems grįžtant bus jau kitose rankose, Kanuose Doriači 
dėvės mėlyną kepuraitę su snapeliu ir laikys garsiakalbį - tie- 
sa, jai nereikalingą, - o kapitonas Eledokas galuosis triume 
grandinėmis surakintomis kojomis ir kietai užkimšta burna. 
Bent jau toks apokaliptinis regėjimas kilo mitriajam Šarliui, 

draskomam siaubo ir susižavėjimo. Per dešimt metų, kai jie 
plaukiojo drauge, niekas taip atvirai neužgauliojo ir nežemi- 
no Eledoko, barzdotojo tirono, kurį rūstus likimas pasiuntė 
jam kaip partnerį. Jis dar sykį pamėgino nustverti didvyriš- 
kosios divos ranką ir šįkart jam pasisekė, priglaudė lūpas tarp 
dviejų dideliausių žiedų, vienas tuoj įbrėžė jam nosį, nes Do- 
riači, manydama, kad visų prisistatymas jau seniai įvyko ir 
nustebusi dėl tokio pavėluoto galantiškumo, truktelėjo ranką 
atgal taip ūmai, kaip miestietė atšlyja laukuose netikėtai lyž- 
telėta švelnios ožkelės. Šarlio nosis iškart ėmė kraujuoti nuo 
įbrėžimo. 

— O! Atleiskit! Atleiskit, mano berniuk! - sušuko diva 
nuoširdžiai apgailestaudama. - Labai gaila, bet jūs mane iš- 
gąsdinot! Maniau, kad visi rankų bučiavimai ir ceremonijos 
jau pasibaigė! Sakykim, kad dabar jau baigta! Kol jūsų nosis 
dar nelabai sužalota... - (Kalbėdama ji skubriai tapšnojo jo 
nosį seno batisto nosinaite, taip pat stebuklingai sužvejota iš 
didžiojo krepšio, ir dabar kėlė tiek skausmo, kiek anksčiau su- 
kėlė baimės.) - Vis dar kraujuoja, ateikit į mano kajutę. Pa- 
tepsiu jodo tirpalu. Žinot, niekas taip neužkrečia žmogaus 
odos kaip brangakmeniai... Nagi, eime, - neatlyžo ji, kai Šarlis 
neryžtingai priešinosi. - Eime, padėsit man įsikurti. Tik įsi- 
kurti ir viskas, nesirūpinkit, kapitone Hadokai, - patikslino, 
tarsi anas būtų parodęs kokį pavydo ženklą. - Keliauju viena, 
o grįžtu kartais nebe tokia viena. Bet ne šį kartą - esu visai 
išsekusi... Mėnesį Metropolitan operoje vaidinom Don Karlą, 
dabar noriu tik vieno: miegoti, miegoti, miegoti! Aišku, tarp 
dviejų pogulių padainuosiu po kokių dešimt minučių, - rami- 
namai pridūrė. 

Ir smakru rodydama į Šarlį užbaigė: 

— Dėl Dievo meilės, tuoj pat į mano kajutę, pone Taitingeri! 
Susimildamas, sparčiu žingsniu. 


Daugiau nebepažvelgusi į kapitoną, taip pat kaip ir neat- 
kreipusi jokio dėmesio į apgailėtinus, neaiškius šnabždesius 
„Eledokas, Eledokas, kai pavadino jį Hadoku, ji atsistojo ir 
perskyrė minią. 


Kajutė buvo erdvi ir prabangi, bet jam atrodė siaubingai ankš- 
ta, o Klarisė laukė. Erikas švilpavo šalia, vonioje. Jis visada švil- 
paudavo vonioje kaip nerūpestingas vyriškis, bet jo švilpavime 
visada slypėjo savotiškas susikaupimas, nuoilsis, net įniršis, ir 
Klarisei nė iš tolo nepriminė nerūpestingumo. Jam pateisin- 
ti reikia pasakyti, kad šią būseną suvaidinti sunkiausia, nes ji 
lengviausia, o lengvoje komedijoje Erikas buvo labai prastas 
aktorius. Nerūpestingume savaime slypi tam tikra užmarštis, 
o prisiminti, kad privalai pamiršti, iš tiesų paradoksali ir su- 
dėtinga užduotis. Retsykiais, kai Klarisė pamiršdavo, kad jis 
nebemyli jos, pamiršdavo, kad nebegeidžia jos, kad niekina ir 
baugina, beveik galėjo pasirodyti jai komiškas. Bet tai tebuvo 
retos akimirkos, o visą likusį laiką ji neapkentė savo nenumal- 
domo ir nepermainomo blankumo, dėl kurio jis priekaištavo 
nebyliai, bet nuolat ir ne be priežasties, to blankumo nepaste- 
bėjo prieš vesdamas, nes iš meilės buvo trumparegis, to neį- 
veikiamo blankumo jai nebepavyko paslėpti net po storiausiu 
grimo sluoksniu, jį pavyko tik paversti skandalingu. 


Ji laukė. Atsisėdo be atodairos ant vienos iš dviejų kajutėje 
stovinčių lovų, nes Erikas dar nebuvo pasirinkęs, kurioje mie- 

gos. Tiksliau, dar nebuvo išrinkęs lovos Klarisei, juk, supranta- 
ma, nesakys: „Aš miegosiu lovoje kairėje prie iliuminatoriaus, 
nes ten vaizdas gražesnis“, o veikiau: „Jūs miegokit dešinėje, 
šalia vonios, taip bus patogiau.“ Pasvarsčiusi, ji ir norėjo lovos 
dešinėje, ne dėl patogumo ar estetinių priežasčių, tiesiog todėl, 
kad ta lova arčiau durų. Visur - teatre, salone, traukinyje - ji 
visad rinkdavosi vietą šalia laiptų, durų, išėjimo, žodžiu, kur 
tik bebūtų su Eriku, rinkdavosi vietą pagal tai. Jis to dar nepa- 
stebėjo, nes ji visada išsisukdavo taip, kad atrodytų abejojanti 
savo galutiniu sprendimu, gerai suprasdama, kad už jo pasi- 
tenkinimą turi sumokėti savo nepatogumu. Tad atsisėdo ant 
sofos kairėje toliau nuo durų ir laukė sukryžiavusi rankas kaip 
vaikas, kurio raida sutrikusi. 

— Svajojat? Jau nuobodžiaujat? 

Erikas išėjo iš vonios. Prieš veidrodį sagstėsi marškinius 
taupiais ir tiksliais abejingo savo atvaizdui vyro judesiais, bet 
Klarisė matė, kaip kiekvienas jo žvilgsnis į save trykšta narci- 
ziškumu. 

- Jums bus patogiau ant lovos dešinėje, - pasakė jis, - būsit 
arčiau vonios. Ar taip nemanot? 

Lyg apgailestaudama, Klarisė pasiėmė krepšį ir nuėjusi atsi- 
gulė ant sofos šalia durų. Tačiau Erikas veidrodyje pamatė, kaip 
ji nusišypsojo, ir jį iškart perliejo šalto įniršio banga. Kodėl ji 
šypsosi? Kokią turi teisę šypsotis, kai jis nežino, kodėl ji šypso- 
si? Jis suprato, kad ši kelionė dviese, jo padovanota kaip didin- 
ga santuokinė dovana, jai virs, jau virto, kankyne. Jis suprato, 
kad netrukus ji įsisuks į painią alkoholiko sistemą, į žeminan- 
čius sandėrius su barmenais, žinojo, kad po dailiu nuo pasida- 
vimo ir kaltės apsiblaususiu veidu, gražaus išlepinto ir nubaus- 
to vaiko veidu, slepiasi virpanti, išsekusi moteris pakrikusiais 

nervais. Ji buvo jo valioje, priešingame laimei taške, niekas jos 
nebedomino, bet kažkas nepailstamai jam priešinosi, kažkas 
nesutiko skęsti kartu su kita jos dalimi; jausdamas įtūžį ir pavy- 
dą Erikas manė, kad tas kažkas atsiranda dėl pinigų. Jis kaltino 
ją dėl pinigų ir neįstengė laikyti jų dorybe, žavesiu, pinigų ji 
turėjo nuo pat vaikystės, o jam visą jaunystę jų stigo. 


Ji vėl šypsojosi, pakreipusi galvą į šoną, jam prireikė kelių 
akimirkų suvokti, kad šįkart įprastą baugščią šypseną sukėlė 
ne jis, o nepažįstamojo balsas, šalia niūniavęs valsą. Šįkart ne 
išgąstis - negalėjo būti išgąstis - nušvietė Klarisės veidą netikė- 
čiausiu ir nepakenčiamiausiu šypsniu, o malonumas. 


Žiuljenas Peira, pirštų galiukais iš lagamino išėmęs pa- 
veikslą, dar kartą pajuto susižavėjimą, pasigėrėjimą padirbinė- 
tojo talentu. Markė kerai veikė: tie pilki šalčio prigesinti stogai, 
gelsvas sniegas po išklypusiais fiakrų ratais ir virpantis iš arklių 
šnervių kylantis garas... Garą, žinoma, prasimanė, bet valan- 
dėlę jis, Žiuljenas Peira, pasijuto atsidūręs Paryžiaus centre, 
1900 metų žiemą, akimirką įkvėpė odos ir garuojančio arklio 
dvelksmo, drėgnos medienos kvapo nuo juodos karietos, su- 
stojusios vidury drobės jam prieš pat akis, kol kupinas ilgesio 
ir apvilto geismo žvilgsniu lydėjo išsidažiusią lapės kailiniais 
apsisiautusią moterį, sukančią už gatvės kampo, į dešinę, ir ke- 
tinančią išeiti iš paveikslo nė neatsigręžus jo pusėn. Akimirką 
jis kvėpė savin, prisiminė pirmųjų šalnų Paryžiuje orą, sustin- 
gusį dūmų, užgesusio laužo, šalto lietaus kvapą, kuriame mai- 
šėsi aitrus tvyrančio ozono ir sniego virš gatvės žibintų skonis, 
drungnas ir paryžiečiams artimas kvapas, visada toks pats, ne- 
paisant šūksnių, spygavimo tų, kurie iš pradžių skelbė sostinę 

pasmerktą bjaurumui, o paskui griovimui, - gal iš pavydo, vien 
todėl, kad artinosi jų pačių mirtis. Paryžius Žiuljenui buvo am- 
žinas miestas su amžinu žavesiu... deja, brangiai kainuojančiu! 
Jis šyptelėjo prisiminęs „Narcizo“ keleivius vyrus. Nuobodulys 
netrukus paskatins juos lošti bridžą, džinramį, kokį kitą loši- 
mą - bet lošti kortomis, vadinasi, ir pokerį. Žiuljenas išsiėmė 
kaladę ir kelis kartus pasimiklino dalinti kortas - kas kartą jam 
liko visi keturi karaliai. 


Galvoje jam vis sukosi valso melodija, nesiliovė ją niūnia- 
vęs, nors neprisiminė pavadinimo ir kartais dėl to suirzdavo. 


Dabar saulė liejosi ant pilkos, vos melsvėjančios, baltai vil- 
nijančios jūros, kurią rytuose pamažu siautė pieniška migla. 
Visuose deniuose ir priešais kiekvieną veidrodį visi ruošėsi 
pirmam vakarui laive, tačiau Edma, jau visą valandą išbuvusi 
kambaryje, trypė taip nenustygdama, kad tik skatino visišką 
biržos reikaluose paskendusio savo vyro Armano sąstingį. Tad 
Edma išskubėjo anksčiau už jį, neteisingai niūniuodama Ro- 
sinio ariją, ir atėjo į barą baimindamasi, kad bus viena. Ačiū 
Dievui, į tolimiausią baro kraštą likimas atritino geležies pilku- 
mo granito luitą, kurį ji atpažino esant maestro Hansą Helmutą 
Kriozę. Pastarasis, maestro, siurbčiojo alų, krimto traškučius 
ir giežė apmaudą ant storžievio laivo vado. Jis net manė, kad 
galės ramiai pasėdėti, kai staiga vakaro ore lyg pavojaus varpas 
suskambo Edmos Botė-Lebreš balsas. Už lango kelios žuvėdros 
šastelėjo šalin. Tačiau Hansas Helmutas Kriozė negalėjo sekti 
joms iš paskos - teko atsigręžti ir stoti akistaton. Tiesa, jis paju- 
to net savotišką pasitenkinimą! 

Mat nors Hansui Helmutui Kriozei atrodė paranojiška tai, 
jog melomanas ar koks kaimietis įsivaizduoja už niekingus 
banknotus galintis įgyti teisę klausytis „Muzikos“ (ypač jo, Krio- 
zės, atliekamos), faktas, jog pats reikalaudavo milžiniško atlygio, 

ir vos pajutęs jį rankose grynųjų pinigų pavidalu, sulaukdavo 
dar ir karštligiško garbinimo, jam nė kiek neatrodė prieštarin- 
gas. Tačiau, keistas dalykas, jam susidūrus su dideliais turtais, ši 
panieka tuoj pat išgaruodavo ir jis maloniai, net pagarbiai pasi- 
tiko cukraus imperatoriaus žmoną. Įsivaizduojamai galantišku 
judesiu nulipo nuo baro kėdės, tai yra sunkiai šlumštelėjo išsyk 
ant abiejų lakiniais batais švytinčių kojų, sykiu kaip medkirtys 
ūktelėdamas. Denis sudrebėjo, o jis pasviro dvilinkas tarsi atida- 
rytas kompasas keturiasdešimt penkių laipsnių kampu, sudaužė 
kulnais ir palinko prie žieduotos valdingosios Edmos rankos. 

— Maestro, - pasakė ji, - to tikrai negalėjau tikėtis! Koks 
susitikimas! Jūs! Vienas! Tokioje atkampioje vietoje! Atrodo, 
aš sapnuoju... O jei drįsiu, jei leisite, tiksliau... - pasakė išsyk 
užsliuogdama ant gretimos baro kėdės, - kelias minutes palai- 
kyčiau jums draugiją. Bet tik jei pats to reikalausit, - pridūrė 
ryžtingai tiesdama rodomąjį pirštą į barmeno pusę ir ne ma- 
žiau ryžtingai sušukdama, - džino fizo, please! 

Kaip tikras džentelmenas Hansas Helmutas Kriozė ketino 
atkakliai maldauti, bet pamatė, kad patogiai įsitaisiusi Edma, 
dantimis sukandusi alyvuogę, pernelyg nesivaržydama jau 
kinkuoja koja, ir nusprendė apsieiti be tūpčiojimų. Iš tikrųjų 
Edmos valdingumas jam veikiau patiko. Kaip daugelis jo gildi- 
jos narių, virtuozų ir garsenybių apskritai, jis itin mėgo įsaky- 
mus, nerūpestingumą ir baigtus dalykus. Valandėlę jie kalbėjo 
apie muziką, Edma demonstravo savo tikrąjį muzikinį išsila- 
vinimą - kuris, tiesa, kilo iš jos snobiškumo, - o Hansas Hel- 
mutas Kriozė ėmė elgtis dvigubai pagarbiau, net pataikūniškai, 
nes santykiuose su žmonėmis, kitaip negu partitūrose, teturėjo 
du raktus: paniekos arba paklusnumo. Po dešimties minučių 
tarp jų įsivyravo toks artumas, kokio Edma niekada nė nebūtų 

įsivaizdavusi - beje, ir troškusi - ir kuris, padedant alui, paska- 
tino Kriozę atvirauti. 

- Esu susirūpinęs, - sududeno jis, - net labai susirūpinęs... — 
(Edma kilstelėjo antakius - vis dar negalėjo priprasti prie jo 
svetimkalbės.) - Žinot, paprastai moteriškos su manim... - (Jis 
riebiai nusikvatojo.) Moteriškos paprastai žiūri į mano pusę... 

„Na, štai! Kai ne prie piupitro, jis tikras šernas! - staiga pa- 
galvojo Edma. - Visi orkestrų dirigentai paranoikai!“ 

- Žinoma, žinoma, tai natūralu, - iškošė ji pro dantis, — 
ypač kai jūs toks įžymus. 

Don Žuanas pritariamai palinksėjo galva ir po nesibaigian- 
čio alaus gurkšnio kalbėjo toliau. 

— Ir net kai kurios gerai žinomos moteriškos... labai labai 
žinomos, - sušnabždėjo priglaudęs pirštą prie lūpų. („Komiš- 
ka, - pamanė Edma, - štai, dabar jau maivosi!'). - Bet, miela 
ponia, neverskite manęs minėti vardų. Nė vieno vardo. Nė vie- 
no! Pagalvokim apie tų damų garbę... Sakau ne! Ne, ne, - tęsė, 
atitraukęs pirštą nuo lūpų ir dabar jau grasydamas Edmai po 
nosim, O ji staiga apsiblausė. 

- Bet, mielas mano, - pasakė ji pakeldama galvą ir nudelb- 
dama jį, - bet, mielas mano, kas, po velnių, jūsų klausia tų var- 
dų? Visų pirma kokio žmogaus ar kokio dalyko vardo? Juk ne- 
apibėriau jūsų klausimais? 

- Būtent, kad ne, - atsakė Kriozė nutaisęs klastingą veidą 
ir prisimerkęs. - Jūs neklausiat manęs vardo damos, esančios 
šitam laive, kuri vieną vakarą su Hansu Helmutu Krioze... - (Ir 
jį vėl supurtė toks pats gašlus juokas.) 

Edma svyravo tarp smalsumo - tikrai siaubingo - ir pasi- 
bjaurėjimo, šis galų gale „beveik“ paėmė viršų, bet, kaip visada, 
tik „beveik“. 

- Nagi, nagi... - pagalvojo ji balsiai, - bet kas gi yra šiame 
laive? 

- Pažadat man tylėti? Šš, šš ir dar kartą šš? Pažadat? 

„Pažadu, prisiekiu, šš, šš ir dar kartą šš, viską, ko tik pa- 
norėsit, - suniūniavo Edma mintyse, dorovingai užvertusi į 
dangų akis. 

Virtuozas surimtėjo ir pasilenkęs prie jos taip arti, kad ji ga- 
lėjo įžiūrėti varžtelius akinių kojelėse, ūmai sušvokštė jai į ausį 
ir kaklą: „La Lupa', paskui atšlijo lyg norėdamas geriau matyti, 
kokį įspūdį paliko. Alaus dvelksmą pajutusi Edma krūptelėjo 
ir sušuko: 

— Ką? Ką? La Lupa? Ak! „Lupa“ - vilkė... Vilkė? Gerai, aš 
juk suprantu lotyniškai, ačiū Dievui! Bet kuri gi Vilkė? Mūsų, 
vilkių, daug po šia saule! - (Ji pašaipiai suurzgė, o jaunas bar- 
menas paleido iš rankų kokteilių plakiklį.) 

- La Lupa tai Dorija Doriači, - galingai sušvokštė Kriozė. — 
Tais laikais, 1953-1954 metais, Doriači buvo „La Lupa', ne 
daugiau. „La Lupa Vienoje buvo nesunkiai sugaunama patelė. 
Jau tada graži moteris... O aš, vargšas Kriozė, toli nuo savo šei- 
mos, man ilgos gastrolės, aš būti vienui vienas... O Lupa į mane 
žiūrėti visą laiką va taip... 

Ir maestro už akinių stiklų išsprogino aulinukų sagas, jam 
atstojančias vyzdžius, rausvu liežuviu apsilaižė lūpas, Edma 
Botė-Lebreš šiek tiek net pasibjaurėjo. 

- Nair ką? - paklausė ji, - jūs pasidavėt? Atsispyrėt? Bet jūs 
pasakojat man žavingą... santykių istoriją... 

Ji pajuto, kaip akimirksniu virsta feministe. Vargšė Dorija 
tikriausiai buvo labai alkana, kad pakęstų tokį stuobrį savo 
lovoje... 

— Taip, bet... - tęsė tasai nesutrikdomas, - taip, bet pabaiga 

yra bloga. Jūs, prancūzų moteriškos, paskui juk sveikintis, ar 
ne? La Lupa - ne! Trisdešimt metų La Lupa nepasako „laba 
diena“, nei ženklo neparodo, nei nusišypso puse lūpų - kaip 
padarytumėt jūs, mano miela poniute, ar ne? 

— Kas? Aš? Ne, ne, tikrai ne! - atkirto Edma, staiga nusitei- 
kusi blogiausiam. 

- Bet juk taip, taip... - (Kriozės balsas skambėjo ramina- 
mai.) - Juk taip, juk taip, mažos prancūzų patelės paskui daryti 
visos panašiai: va taip. 

Edmai varstant jį pasipiktinimo žvilgsniu jis už akinių 
stiklų siaubingai mirktelėjo, tuo pačiu metu kilstelėdamas 
viršutinę lūpą ir atidengdamas vienintelį auksinį dantį, kurio 
anksčiau nebuvo matyti, viršutiniame žandikaulyje dešinėje, 
bet pašaipi šypsena atidengė kaip tik jį. Iš pradžių Edma su- 
stingo iš siaubo, bet greitai atsitokėjo. Jos veidas nurimo, įga- 
vo beprotiškai pavojingą atsiribojimo, nuovargio išraišką, bet, 
deja! Šios išraiškos nei Hansas Helmutas Kriozė, pakilęs į savo 
vaizduotės viršūnę, nei Armanas Botė-Lebrešas, kuris ką tik 
atėjo ir tykiai įsitaisė fotelyje kitame baro krašte, nepastebėjo 
ir neatpažino. 

- Arjums atrodo gerai, - vis neatlyžo Kriozė, - kad La Lupa, 
kurią tą patį vakarą Vienoje pavaišinau vakariene pas Zacherį, 
po trisdešimties metų su manim, Krioze, elgiasi kaip su kokiu 
kaimiečiu, ką? Kaip? 

- Būtent taip! - pasakė Edma, leisdamasi apimama to sal- 
daus ir nenugalimo, labai artimo kūniškam malonumui silp- 
numo, užplūdusio kartu su pykčiu, tikrumu, kad drama, spro- 
gimas, katastrofa jau visai arti. - Būtent: jūs ir esate kaimietis! 

Ir norėdama jį įtikinti savo nuomonės tvirtumu, pabaksno- 
jo jam į krūtinkaulį tiesiu, atkakliu rodomuoju pirštu. Tačiau o, 

kokia nuostaba! Kriozė nė nemirktelėjo. Prisiminimų, susiža- 
vėjimo liudijimų pilna, karštligiškais „bravo“ aidinti ar kupina 
absoliutaus paklusnumo paženklintų šeimyninių prisiminimų 
jo atmintis negalėjo, nepaisant aiškumo, priimti Edmos anate- 
mos, šventvagystės. Visut viskas jame - atmintis, tuštybė, pri- 
mityvus pasitikėjimas savimi, net širdies arterijos, - visa esybė 
atmetė ir nesutiko su tuo, ką vis dėlto stengėsi perduoti akys 
ir ausys: to „būtent: jūs ir esate kaimietis!“ Tad jis paėmė ža- 
vingąją begėdę už rankos, ji akimirką nesipriešino ir žvelgė iš 
aukšto, bet paklaikusi, nes manė, kad jis trenks arba nublokš ją 
nuo kėdės: 

- Žavingoji poniute, - pasakė, - jūs neturėti kalbėti žargo- 
nu. Tokie žodžiai netinka gražiai elegantiškai moteriai, šitokie 
žodžiai... 

Ir, didžiam jo globotinės pasipiktinimui, atlaidžiai pabučia- 
vo jos pirštų galiukus. 

- Šimtą kartų atsiprašau, maestro! Bet aš puikiai žinau, ką 
reiškia žodis kaimietis, - atsakė ji šaltu, net sustingusiu dėl to, 
ką palaikė veidmainio bailumu, balsu. - Duodu jums žodį! 
Kartoju dar sykį: jūs nesantūrus, šiurkštus, vulgarus, godus, 
tiesiog tipiškas kaimietis, štai taip! Netgi kaimiečio etalonas, — 
patikslino, tik jau vaiduokliui. 

Nes Kriozė jau bėgo link išėjimo kvatodamas šaižiu, me- 
chanišku juoku, kosėdamas, karštligiškai mostaguodamas ran- 
ka iš kairės į dešinę, lyg nenorėtų girdėti neįtikėtinų Edmos 
žodžių, neigtų juos ir kaip tik todėl negirdėtų. 


Šiek tiek įsižeidusi dėl pabėgimo, kuris Hansui Helmutui 
Kriozei buvo išganingas, o jos žvėrišką smalsumą paliko ne- 


pasotintą, Edma pasišokėdama, kaukšėdama kulnais, kibirkš- 

čiuojančiomis akimis - galima sakyti „garams virstant iš šner- 
vių“ - nuskubėjo papasakoti savo nuotykių sutuoktiniui. O 
sutuoktinis, vis dar susigūžęs giliame odiniame fotelyje, kiek 
primerktomis akimis, atrodė užsisvajojęs arba beveik, - Edma 
net nustebo. 

— Hello, old man! - šūktelėjo ji. - Tuoj išgirsit stebinančią 
istoriją. 

Kai Armanas išgirdo šį balsą, jam prireikė nežmoniškų pa- 
stangų atsimerkti. Edma atsisėdo šalia, bet jis vos tegirdėjo jos 
balsą, tarsi ataidintį iš labai toli. 

— Išvadinau maestro Hansą Helmutą Kriozę, Berlyno Kon- 
zertgebaum direktorių, tikru kaimiečiu! - ištarė perdėtai ra- 
miu balsu (tačiau balselis jos mintyse vis dėlto dvejojo), nuo jo 
Armano Botė-Lebrešo atminties gelmėse suvirpėjo jaunuolis, 
koks jis buvo prieš trisdešimtį metų: vilkintis švarku, išsitem- 
pęs priešais Sent Onorė d Eilau bažnyčios altorių. Tačiau jau- 
nuolis išsyk pranyko palikdamas jį vieną susirūpinusį. 

Būna, kad dideli laivai, pasiekę tam tikrą greitį ir kai kurio- 
se jūrose, pamažu ima vienodai siūbuoti, tai tarsi lengvas su- 
kimasis, o toks siūbavimas, pasirodo, kartais gali žmogų veikti 
labai migdomai. Ponas Botė-Lebrešas žmonos užkalbintas su- 
nerimo, iš pradžių pamėgino nutaisyti gudrią vyro psichologo 
išraišką ir stebėti žmoną prisimerkęs, vos vos šypsodamasis. 
Tačiau kad ir kiek nedaug kilstelėjo akių vokus, jam prireikė 
tiek pastangų, kiek kai kuriose automobilių stovėjimo aikšte- 
lėse reikia pakelti geležinei uždangai. Patekęs į aklavietę Ar- 
manas Botė-Lebrešas dar sąmoningomis nerimastingo proto 
liekanomis stengėsi išsklaidyti kažin kokį palyginimą ar vaiz- 
dą, kuris padėtų Edmai suprasti šį ūmų mieguistumą ir su juo 
susitaikyti, nes Edma buvo ne iš tų moterų, kurios prie stalo 

pakęstų miegantį žmogų, kad ir savo vyrą. Kaip jai paaiškinti?.. 
Jis jautėsi tarsi liūliuojamas auklės, tiesa... suprantama, raume- 
ningos, bet ir labai labai minkštos auklės... Tarsi ji prieš tai būtų 
pamirkiusi korsažą chloroforme... Kaip tik taip... Bet kodėl 
chloroforme? Kam auklei naudoti chloroformą? Ne... Jautėsi 
veikiau taip, tarsi jam prieš penkias minutes būtų kaukštelėję 
plaktukėliu... Tačiau pati „Narcizo“ kaina primena, kad kelei- 
vių čia tikrai niekas nemigdo plaktukais... Nebent kapitonas... 
tas gyvulys... sudrėkino... chloroforme... Jis pasviro Edmai ant 
peties ir vos vos užuodė jos kvepalų dvelksmą. 

Ačiū Dievui, kažkas vis dėlto atsakė, netikėtai švelniu ir to- 
limu balsu, tačiau tas balsas buvo jo, Armano Botė-Lebrešo: „Ir 
teisingai pasielgėt, brangioji', - ir įveiktas prigludo žmonai prie 
peties, o ji iš nuostabos ir išgąsčio klyktelėjo, pašoko, leisdama 
cukraus imperatoriui sukniubti tiesiai nosimi žemyn. Padavė- 
jai puolė jo prilaikyti, bet iš gilaus fotelio nugriaudėjo garsus 
knarkimas, ir Edma suprato, dėl kokios priežasties jos vyras 
staiga nusilpo. 


Ši kelionė tikrai prasidėjo gerai, galvojo ji dėl šventos ramy- 
bės užsisakydama antrą sauso martinio, kvailas pašnekesys su 
nepadoriu paranojiku, neelegantiškas vyro knarkimas prie jos 
stalo, iš tiesų tai leido nujausti visai nepanašią į kitas kelionę. 
Tačiau Edma ūmai sudvejojo: ar tai tikrai pageidautina. 


Labiausiai tą dieną į vakarienę pavėlavo Andrėjas Fajaras. 
Jis vėl užmigo pogulio ir krūptelėdamas pabudo iš to paties 
košmaro. Užmigo mūvėdamas džinsais, tad skubiai nusirengė, 
nusiprausė po dušu, bet prieš apsirengdamas atsistojo priešais 
didelį vonios veidrodį ir nužvelgė savo kūną ir veidą lediniu 

nelegalaus žirgų prekeivio žvilgsniu. Jam reikėjo susiimti, kad 
nepastorėtų per liemenį, gerti kalcio tabletes, ištiesinti vie- 
ną priekinį dantį, šampūnu išsitrinkti visada gležnus šviesius 
plaukus. Visa tai reikalinga, kad moteris, atsidėkodama už mei- 
lužio sugebėjimus, švelnumą ir šėlą, nupirktų rolsroisą. „Visko 
reikia tuoj pat , - galvojo sau Andrėjas, sėdėdamas ant kušetės 
„Narcizo“ kajutėje, nes kruizas, į kurį leidosi vienas, baigė iš- 
sekinti dviejų jį užauginusių tetų, Nevero knygyno savininkių, 
palikimą, kurį spėjo savo prakaitu jam uždirbti prieš pernai 
mirdamos, viena praėjus dviem mėnesiam po kitos. -Taip, jis 
nedelsdamas pasirūpins tuo priekiniu dantimi, šviesiais plau- 
kais, viskuo, bet prieš savo valią pajuto tuoj pravirksiantis pa- 
galvojęs, kad niekas nebeprašys išsiplauti ausų, gal neprašys 
metų metus, o gal net iki pat mirties. 


Tuo metu, kai pirmos klasės denyje buvo patiekiama prašmatni 
vakarienė, sėdėjimo vietos joje buvo pažymėtos, o kiekvienam 
staliukui vadovavo vienas iš laivo įgulos atstovų, antrajame 
denyje, vadinamam „liukso“ aukštu, atsitiktinai - arba taria- 
mai atsitiktinai - prie dviejų stalų susėdo maždaug trys dešim- 
tys keleivių: prie laivo vado ir Šarlio stalų; pastarasis, kokius 
tris kartus linksmesnis, paprastai būdavo apgultas nuolatinių 
„Narcizo“ keleivių, bet šiemet, kai Eledoko dešinėje įsitaisė Do- 
rija, vienas kitas ėmė dvejoti. Net daugelis, išskyrus Edmą, tu- 
rėjusią tokį ištikimybės „gaujai“ jausmą, koks pasitaiko tik kai 
kuriose šakalų ar vilkų bendruomenėse, o tie žvėrys ganėtinai 
plėšrūs - pribaigia atsiliekančius ir išveja silpniausius. Todėl 
jie buvo panašūs į snobų gaujas, kurios taip pat ištikimos savo 
irštvoms ir kasmet leidžiasi migruoti tais pačiais keliais, tačiau 
jų nariai - visada, regis, pasirengę mirtinai susipešti - metams 
bėgant pasirodydavo ne tokie opūs ar gana nuobodūs, kad po 
dvidešimties metų susitiktų kaip amžini draugai, amžiams at- 
bukę, pavargę, netekę tikro džiaugsmo, gerumo ir neišsaugoję 
nė lašo tikėjimo Žmonių gimine. 

Tad Edma atsisėdo greta Šarlio, jai iš paskos atsekė keli 
nuolatiniai keleiviai, kuriuos jos elegancija ir falcetas baugino 

taip, kad jie net paklusdavo. Pavyzdžiui, Edma visada duodavo 
jiems ženklą ploti po koncerto, visada nuspręsdavo, ar kiauši- 
niai švieži, ar oras švelnus, ir taip pat ryžtingai paskelbdavo, 
ar koks nors žmogus tinkamas bendrauti. Tačiau tais metais, 
suprantama, žvaigždė buvo Doriači, kuri įeinant kitiems kelei- 
viams jau sėdėjo kapitono dešinėje, Dorija, pečius apsigobusi 
šaliu, pasidažiusi taip, kad makiažo beveik nė nematyti, vei- 
do išraiška maloni lyg duodant nurodymus; ji nenumaldomai 
panėšėjo į keliaujančią miesčionę, nors anaiptol tokia nebuvo. 
Tad visi jos gerbėjai pasijuto šiek tiek sunerimę, o Zal net, iš 
pirmo žvilgsnio, nusivylę. 


Juk toji Doriači buvo žvaigždė! Tikra žvaigždė, kokių jau 
nebeatsiranda, moteris, kuri blyksint fotoaparatams iškeldavo 
cigaretės kandiklį, o ne keptuvės rankeną, moteris, kuri garsėjo 
ne vien dėl nuostabaus balso ir meno jį valdyti: Doriači buvo 
garsi ir skandalais, potraukiu vyrams, panieka tam, „ką žmo- 
nės pasakys, kraštutinumais, pykčio protrūkiais, prabanga, 
beprotybe ir žavesiu. Ir tą vakarą - praėjo dvidešimt penkeri 
metai, gal daugiau, - kai ji, anot posakio, „stačia galva“ puo- 
lė į Traviatą pakeisti ūmai susirgusios garsiosios Ronkani, ta 
nepažįstamoji, kuriai ištisą valandą audringai plojo labiausiai 
pasaulyje išlepinta publika, jau nebuvo nepažįstama nė vienam 
La Scala darbuotojui. Visi - nuo menkiausio scenos darbinin- 
ko iki aukščiausio administratoriaus - pabuvojo jos glėbyje ir 
visi tai prisiminė. Vėliau Doriači, atvykusi į kokį nors miestą, 
panašiai kaip užkariautojai mongolai, šantažuodavo valdžios 
žmones, pajuokdavo moteris, paverždavo iš jų jaunus vyrus 
natūraliai ir vikriai, ir, regis, su metais tai tik dažnėjo. Kaip pati 
sakydavo pagrindiniams gerbėjams žurnalistams: „Man visada 


56 


Francoise Sagan e Išsidažiusi moteris 


patiko jaunesni vyrai ir man sekasi: juo ilgiau gyvenu, juo dau- 
giau jų randu!“ Žodžiu, „garsioji Doriači“, tą vakarą sėdėjusi 
greta Eledoko, nė kiek nebuvo panaši į ramią ponią viršugalvy- 


je susuktu kietu kuoduku. 


Taigi prie stalo Eledokui atiteko diva, paskui iš „per glotniai 
susišukavusio komunisto“ Eriko Letiujė jis perėmė ir „miegan- 
čią moterį klounę , kaip vadino Klarisę, gavo dvi gerokai įme- 
tėjusias poras, turinčias abonementą į „Narcizą“ visam gyve- 
nimui, „tą nelemtą fricą“ Kriozę ir „terlionių pardavėją“ vardu 
Žiuljenas Peira. Jis tiesiog pareikalavo Šarlio priimti prie savo 
stalo Bežarą su Olga ir kelis aštuoniasdešimtmečius meloma- 
nus. „Nenoriu juokdarių prie savo stalo!“ - pareiškė iš pradžių 
niūriai, o vėliau piktai, atsakydamas į visko nebeaprėpiančio 
Šarlio prieštaravimus, atkirto vienu savo „ugningų“ lakoniškų 
posakių: „Kad man tuoj juos išvestumėt tšk. Turit dvi minutes 
tšk. Pranešimo pabaiga tšk. Pokalbis baigtas.“ Tokiu būdu jis 
pasiekė ir savo tikslą, ir subtiliausią kalbėjimo Morze viršūnę. 
Jo įtūžio sukeltas vėjas tolumon, prie gretimo stalo, nunešė 
„juokdarius“, o iš ten, keistų keisčiausia, parpūtė „žigoliūkštį iš 
Nevero“. Parpūtė net į dešinę nuo Dorijos, sėdėjusios kapitono 
dešinėje. Netikėtai užkluptas Eledokas negalėjo atsakyti, bet 
nurimo pastebėjęs, kad pagaliau rimtas ir susirūpinęs Šarlis vis 
dėbčioja į jų pusę nusiminusio žvilgsniu. 

Nuo vakarienės pradžios Eledokas, atlikdamas slegiančią 
pareigą, užsivedė trūkčiodamas lementi čia kairėn, čia dešinėn, 
kreipdamasis tai į Doriją, tai į „klounę“. Dorija, iš pradžių išsi- 
blaškiusi, galų gale įdėmiai sukluso: suraukė antakius, akimis 
sekė jo lūpas tarsi pasakėčioje „Medkirčio sūnūs“, kurioje ago- 
nijoje dūstantis tėvas stengiasi nupasakoti sūnums, kur paslėp- 

tas lobis. Iki salotų viskas klostėsi gerai, bet kai jis leidosi vis 
niūriau samprotauti apie prancūzų jūrų laivyno ateitį ir laivų 
įgulų dorovę, Doriači staiga nirtulingai padėjo šakutę ir peilį 
ant lėkštės - taip nirtulingai, kad iki tol gana gyvas gretimas 
stalas išvien atsisuko į jų pusę. 

— Tai, galų gale, kur tada, jūsų manymu, turėčiau išslapstyti 
savo papuošalus? Be to, kodėl turėčiau? Čia plėšikų prieglobstis 
ar kas? 

Užspeisto Eledoko veidas po įdegiu išraudo. Nieko neatsa- 
kė, sėdėjo įbedęs akis į staltiesės kraštą, jo ausyse ūžė. Pašneko- 
vės prie stalo žvelgė į jį su pašaipa. 

— Gali pasidaryti netgi įdomu, kaip detektyvinis filmas, - 
tarė Dorija gerkliniu balsu. - Visi vieni kitus seksim, mus vieną 
po kito žudys, o aš laivui sustojus kaskart turėsiu dainuoti Ver- 
džio Rekviem... 

Jie su palengvėjimu prapliupo juoktis, išskyrus Eledoką, 
kuris šiek tiek lėčiau viską suprato. „Liūdnosios klounės“ dan- 
tys labai dailūs, išsiblaškęs pastebėjo Žiuljenas. 

- Jūs pati, žinoma, nemirsit? - šyptelėdamas paklausė Eri- 
kas Letiujė. 

Tiesa, dar prieš minutę jis nesijuokė, pastebėjo Žiuljenas. 
Leido sau kiek atviriau negu paprastai nusišypsoti, tarsi ketin- 
tų parodyti, kad nori linksmintis kartu su kitais, bet suvokia, 
koks tas linksminimasis tuščias... Šiaip ar taip, jis tarsi bylojo 
arba mėgino byloti, kad atsipalaidavimas laikinas ir pamoka 
tuoj tęsis. Bent jau tokį įspūdį sukėlė Žiuljenui Peira. Šalia jo 
pamoka tęsėsi be perstojo, tikriausiai tokį įspūdį jis darė ir 
Žmonai, tai vargšei būtybei, kurios veidą tą vakarą darkė bliz- 
gūs, žali, įkypai ant vokų užtepti akių šešėliai, nes ji staiga, lyg 
užklupta daranti ką negero, liovėsi juokusis ir nuleidusi akis vėl 

ėmė doroti omarą. Šalia sėdintis Žiuljenas grožėjosi dailiomis 
jos rankomis. Ilgos rankos su keistai tarsi skulptorių nuapva- 
lintais pirštų galiukais, panašios į katės letenėles. Sėdėdamas 
greta jis beveik tiek ir tematė: vien rankas. Nedrįso pažvelgti 
tiesiai į veidą bijodamas, kad ji nusigąs. Tiesa, ką jis dar būtų 
galėjęs įžiūrėti po storu rusvos kreminės pudros sluoksniu, 
kiekvieną ankstyvą rytą tikriausiai užglaistomu mentele? Ji iš 
tiesų buvo apgailėtinai juokinga, tai skaudino Žiuljeną kaip 
asmeninis įžeidimas, lyg visų moterų įžeidimas. Jam būtų ge- 
riau ją matyti nepadorią negu apgailėtinai juokingą. Skanda- 
las bent nenužudo geismo... Pasirodo, jo, Žiuljeno, vieta buvo 
geriausia, nes nežiūrėdamas jai į veidą matė jos rankas, girdė- 
jo alsavimą, juto šilumą, kvepalus, iš pradžių Dioro aromatą, 
o po juo - kūno, odos kvapą, kuris, nors ir išmargintas kaip 
sijų genties indėnų, vis dėlto moters kūno kvapas. Jos rankų 
judesiai, kai ėmė duoną, laužė ją, kėlė prie lūpų taurę - tik tą 
akimirką Žiuljeno žvilgsnis atitoldavo - kerėjo. Tai buvo atsai- 
nios ir savimi pasitikinčios rankos, kurios gali būti įgudusios 
ir valdingos, taip pat švelnios ir guodžiančios. Jos pirštą puo- 
šiantis santuokinis žiedas - vienintelį ir mūvėjo - atrodė per 
daug švytintis, per stambus, lyg pašalinis. Ji padėjo kairės ran- 
kos delną ant staltiesės, paskui nuobodžiaujanti ranka nuslin- 
ko link išpešto kyšančio siūlelio. Klastingai jį truktelėjo, tada 
išsipašė kiti siūleliai, ir prasidėjo ilgas pogrindinis ardomasis 
darbas, kurį atliko raudoni, veik violetiniai, nežmogiškos spal- 
vos nagai. Pavargusi nuo vandališko žaidimo, kuris jau darėsi 
matomas, dešinė ranka čiupo druskinę ir simboliškai užden- 
gė nuniokotą plotelį, tarsi būtų įpratusi taisyti kairės rankos 
iškrėstas eibes. Atvesta į protą, šioji buvo padėta atvirkščiai, 
delnu į viršų, pasidarė panaši į saulėje gulintį šunį, kai šis iš- 

sitiesia ant nugaros ir atstato krūtinę šilumai arba galimoms 
mirtino priešo iltims. Ranka keliskart išsitempė, užsigniaužė, 
atsivėrė, veltui Žiuljeno žvilgsnis mėgino kažką perprasti susi- 
pynusiose gyvenimo ir širdies linijose. Tada jis pasilenkė pri- 
degti jai cigaretės ir akimirką jo regėjimo lauke atsidūrė rusvi 
blizgantys plaukai, nuo jų padvelkė kvepalų gūsis. Nustebęs 
Žiuljenas suvokė, kad jos geidžia. 


Tai nutiko valgant desertą, nuo tada jis nekantriai laukė, 
kada kils nuo stalo ir galės į valias iš savęs pasišaipyti, kai tiesiai 
pažvelgs į veidą, kurį žinojo esant komišką. Tada ir įvyko inci- 
dentas, jau antras per šį kruizą, pastebėjo Šarlis. 

— Nejaugi tvirtinsit, kapitone Bradokai... Atleiskit, Eledo- 
kai, - sakė Dorija, - kad Dezdemona ne kvailė? Galima įtikinti 
vyrus nekaltumu, net kai moteris kalta. O kai ji nekalta... 

— Nekaltų moteriškų labai negausu, tačiau yra daug tokių, 
kurios gali iškrėsti bet ką... - ištarė iki tol tylėjęs Kriozė, kurį 
kiti be sąžinės priekaištų buvo pamiršę, taip iškilmingai jis 
šlamštė. - Yra tokių moteriškų, kurios įtikina vyrus, kad ma- 
lūnas yra visas ūkis. 

- Ojei ne, tada nieko baisaus, tiesa? - paklausė Žiuljenas 
šypsodamasis, nusiteikęs pasismaginti, nors vakarienė užsitęsė. 

Jis negalėjo susilaikyti nepuoselėjęs - kad ir kur būtų ir bet 
kokiomis aplinkybėmis - pašėlusios vilties pasismaginti. Tai- 
gi... net šiame aštuoniasdešimtmečių, snobų ir apsimetėlių es- 
tetų laive. Jis, Žiuljenas Peira, perkopęs keturias dešimtis, vis 
dar tikėjosi pasismaginti. Retsykiais mirtinai ant savęs niršda- 
vo už tai, kad nežvelgia į gyvenimą pesimistiškiau arba blaives- 
niu protu... 

- Ja! Taip! 

Hanso Helmuto Kriozės balsas buvo kategoriškas, jo „taip“ 
kaip varpas nuaidėjo lakuoto raudonmedžio salėje. Padavėjas, 
tą minutę antrą kartą siūlęs Žiuljenui šerbeto, ėmė konvulsiškai 
virpėti. Ant šerbeto padėklo suskimbčiojo šaukštas, ir šis gar- 
sas tarsi tylus kastanječių taukšėjimas akimirksnį visų dėmesį 
nukreipė nuo Kriozės prie šerbeto. Žiuljenas paslaugiai įsidėjo 
dar ir pasiliko šaukštą. 

— Taip, yra moteriškų, kurios elgiasi kaip gyvūniai! Tik gy- 
vūniai nebūna nedėkingi! 

Prie dviejų stalų lengvai nuvilnijo nuostabos ir linksmu- 
mo banga, ją visiems netikėtai pamėgino išsklaidyti kurstytoja 
Edma. 

— Kapitone, gal palikim šią stovyklą? - šūktelėjo ji nuo savo 
stalo. - Čia karšta, ar ne? 

Gal visi ir būtų paklausę jos raginimo, jei storžievis Simo- 
nas Bežaras nebūtų leidęs išsiveržti savo smalsumui. 

— Apie ką jūs, maestro? - (Jis tragikomišku tonu kreipėsi į 
Kriozę „maestro , tarsi norėtų pabrėžti operetinį šio titulo po- 
būdį, muzikantą tai akivaizdžiai siutino.) 

— Aš apie nedėkingas moteriškas, - guviai, kad kalbantį iš 
vietos jį suprastų, atsiliepė Hansas Helmutas Kriozė. - Kalbė- 
jau nežinia ką, jei jums labiau patinka žvelgti į kelią tokia tra- 
jektorija... 

Kiekvienas kilstelėjęs antakius pažvelgė į kaimyną, o Han- 
sas Helmutas pasidavusio ir patenkinto veido išraiška smar- 
kiai pasitrynė ūsus, kurių jau dvejus metus nebeturėjo, ryžtin- 
gu judesiu padėjo ant staltiesės servetėlę, tuo metu ugnį atvėrė 
Dorija. 

— O! Dieve mano! - pasakė ji (ir tuoj pat prapliupo juoktis, 
lyg priblokšta akivaizdaus dalyko). - Dieve mano! O aš sten- 

giausi... Jūs įsivaizduojat, - pasakė ji entuziastingai, - atrodo, 
žinau, apie ką maestro kalba... Ar klystu, maestro? 

Kalbinamojo veide atsispindėjo tai abejonė, tai įniršis. 
Edmos akys po blakstienomis švytėjo iš susijaudinimo ir su- 
sižavėjimo, tad Armanas Botė-Lebrešas, staiga pažadintas iš 
užsitęsusio pokaičio miego, sunerimo. 

— Ne, aš neklystu, - tęsė diva. - Žinot, mudu, žymusis 
meistras Hansas Helmutas Kriozė ir aš, susipažinom Vienoje... 
ar Berlyne... ar Štutgarte, nebepamenu, šeštam ar septintam 
dešimtmety... Ne, ne septintam! Tada jau buvau garsi ir galėjau 
rinktis. Kalbu apie tuos laikus, kai neturėjau pasirinkimo ir žy- 
musis Kriozė teikėsi pastebėti La Lupą - tokiu vardu mane va- 
dino, nes buvau panaši į jauną vilkę, tiesa, tokia ir buvau. Deja! 
Tai buvo seniai... Riteryje vaidinau trečią pagal svarbą grafienės 
kambarinę... Dainavau tik kartu su kitais. Neturėjau vaidmens, 
vien gražias kojas, jas bet kokiai progai pasitaikius ir stengda- 
vausi rodyti užkulisyje ir scenoje... Vienoje mums labai labai 
mažai mokėjo. Maestro Kriozė, kuris jau buvo garsus, kaip 
dabar, teikėsi pastebėti mano kojas ir teikėsi pageidauti pama- 
tyti daugiau. Pranešė man tai per savo sekretorių kaip tikras 
džentelmenas, o mano užkariavimo pabaigai atšvęsti pavaišino 
raugintų kopūstų troškiniu ir šerbetu pas Zacherį. Juk vaišinot 
kopūstų troškiniu ir šerbetu, tiesa, Hansai Helmutai? 

— Aš... Aš neprisimenu... - atsakė virtuozas. 

Jis buvo purpuro raudonumo. Niekas nedrįso pajudėti, pa- 
žvelgti į jį nei į Doriją. Niekas, išskyrus Klarisę, į kurią ji dabar 
kreipėsi. 


— Ką gi! - vis linksmiau kalbėjo Doriači. - Buvo rieboka, 
bet man daroma garbė padėjo viską nuryti kartu su kitkuo... 

Nemanykit, kad pamiršau, mielasis maestro, - ištarė Doriači 
nejaukioje tyloje, palinkusi virš stalo (staiga tiesiog sutvisku- 
si grožiu ir jaunyste, pastebėjo Žiuljenas). - Nepamiršau, tik 
bijojau, kad jums bus nemalonu arba kad Gertrūda... Juk po- 
nia Kriozė vardu Gertrūda, ar ne?.. kad Gertrūda sužinos. 
Dar bijojau, kad po trisdešimties metų gėdinsitės permiego- 
jęs su trečiąja kambarine, ponas Berlyno Konzertgebaumo 
direktoriau. 


Eledokas, kuris klausydamasis vis labiau sprogdino akis į 
abu pašnekovus, dėl viso pikto, nė per plauką nesupratęs pasa- 
kojimo, atsiribojo paniekinama tyla. Beaistriu veidu, tarsi tu- 
nika apsisiautęs jūreivišku švarku, tikrai jautėsi esąs per šimtą 
sieksnių aukščiau šito sekso nuotykio. Šiaip ar taip, atrodė ir 
visai nepasiryžęs kilti ir nueiti nuo stalo, nors, beviltišką žvilgs- 
nį į jį įsmeigusio Šarlio manymu, tuo metu tai buvo vienintelė 
tinkama išeitis. Veltui... 

Tad pirmą kartą per jųdviejų bendrą jūrinį gyvenimą Šarlis 
staiga atstūmė kėdę ir pakilo, o kiti suskubo sekti paskui jį. 


— Kokia puiki vakarienė... - murmėjo Edma. - Ar virtuvės 
šefas naujas? Armanai, jums neatrodo?.. Armanai! - sušuko ji 
sutuoktiniui, kuris, vos tik audra nutolo, spėjo vėl nugrimzti į 


liguistą letargą. 


- Ką gi, turiu pasakyt, kad geresnio maitinimo laive ir ne- 
gali būti, - pakomentavo Simonas. - Ką manai, brangenybe? 

Ir pamėgino apglėbti Olgą per liemenį, bet ji išsprūdo. Eri- 
kas Letiujė apėjo stalą ir suėmė Klarisę už alkūnės, „tarsi tam, 
kad ji neparkristų, bet visai be reikalo“, - pagalvojo Žiuljenas, 

kuris matė ją geriant tik dvi taures vyno. Tačiau ji nesiprieši- 
no, O jį tai suerzino: nepaisydamas vėl matomo komiško jos 
makiažo, prisiminė savo susijaudinimą ir todėl tebejautė jai 
savotišką retrospektyvų ir nuostabos kupiną susižavėjimą. „Ir 
kūnas dailus“, - pamanė jai nutolstant linksmame šurmulyje, 
koks visada kyla po viešų kivirčų. 

Doriači stojosi iš lėto, viena priešais Kriozę, kuris tebesėdė- 
jo nudelbęs akis. Ji žiūrėjo į jį rinkdama nuo staltiesės lūpdažį, 
cigaretes, žiebtuvėlį, vaistų dėžutę, pudrinę - visą šabakštyną, 
kurį kaip čigonė paskleisdavo atsisėdusi prie stalo. 

- Tai ką, - tarė ji tyliai, - ar mano dičkis gudruolis Helmu- 
tas patenkintas? 

Ji kalbėjo niekam kitam, išskyrus jį, negirdimu balsu, bet jis 
neatsakė, nepakėlė akių, o ji išėjo šypsodamasi ir spragsėdama 
pirštais rumbos ritmą. 

— Tai bent moteris, ar ne? - pakomentavo prie durų grįžęs 
ir Kriozės lūkuriuojantis kapitonas. - Tai bent moteriška, anot 
jūsų, maestro. 


Maestro vis neatsakė, tad kapitonas linguodamas patraukė 
pas kitus svečius. 

- Tas teutonas nelinksmas, visai be humoro, - žinovo tonu 
sušnabždėjo Šarliui Bolinžeriui. 

— Visko gali būti - gal kruizas bus smagus, - pasakė Simo- 
nas Bežaras Erikui ir Klarisei Letiujė. - Prasidėjo veikiau gerai! 
Jei kalbėsim apie muziką, bus keisto bruzdesio per „koncertus 
ant vandens, kaip jie patys vadina. Bus ir keistokų natų pro 

„Jis prasimano kvailų žodžių žaismų, pats iki ašarų kvato- 
ja ir jaučiasi savim patenkintas, - galvojo Olga su neapykanta 

žiūrėdama į jį. Per kokį nesusipratimą atsivedė jį į elegantiš- 
kų, prašmatnių, gero tono žmonių draugiją? Kaip galėjo leisti 
sau kęsti susidūrimus, nuolatinius akibrokštus, kuriuos išpro- 
vokuodavo to tamsuolio vulgarumas ir bukas linksmumas? 
Visa tai, savaime suprantama, vyko nepriekaištingo tipo Eriko 
Letiujė, iki pat pirštų galiukų klasiško... dvasios aristokrato... 
revoliucionieriaus, kuris galėjo būti ir markizas, akivaizdoje... 
Ji ėjo iš proto dėl to tipo, tai yra vyro, jo toks gražus vikingo 
profilis... Ne, ne vikingo, - tai stereotipas. Pasakys joms taip: 
„Jo gražus arijo profilis.“ Štai! O „jos“ buvo jai palankiausia 
publika - dvi klasės draugės, prijaukintos trečioje klasėje, - 
kurios vėliau rūpestingai garbino Olgos kultą ir kurioms Olga 
Lamuru, kad ir kur būtų, mintyse kurpdavo įtraukiantį savo 
kasdienio gyvenimo atpasakojimą. Jau save girdėjo... Minutėlei 
užsimerkė, kad pamirštų pernelyg blaškantį - pernelyg dėmesį 
užvaldantį (jau!) - Eriko Letiujė buvimą. „Žinai, Fernanda, tu 
pažįsti mane... Žinai, kad kartais po pamaiviška išore būnu lyg 
visai be odos? Tada, kai sužinau, kai jaučiu, kad žmogus jautrus 
tiems patiems dalykams kaip aš, atgyju... Ką gi, tada, toje di- 
dingai griežtoje svetainėje, jūreiviškame interjere, - vyriškame, 
bet gero skonio, - aš atgijau. Tad kai staiga išgirdau nesąmo- 
nes sapaliojantį Simoną... (ne: Simoną, žarstantį vulgarybes), 
girdint tam arijui vikingo profiliu... Ne, tam neprilygstamam 
vyrui arijo profiliu... Kai pamačiau jį šiek tiek suraukiant ant- 
akius, paskui kreipiant žvilgsnį į šalį, kad nepastebėčiau jo ne- 
valingo pasibjaurėjimo... Kai kiek vėliau pamačiau pažvelgiant 
į mane turkio spalvos akimis... (reikės pasitikslinti žodyne žodį 
turkis), kai pamačiau žvelgiant į mane apsiblaususiom, ne... jū- 
ros spalvos... O jau tada, Mišlina! (ne, juk pasakojau Fernan- 
dai)... O jau tada, Fernanda! Štai ką tau pasakysiu: man pasida- 

rė gėda... Gėda savo bendrakeleivio! O moteriai tai siaubingas 
dalykas... Juk žinai, tu puikiai perpranti tokius dalykus... (Į jos 
pasakojimus dėmesį žadinantys komplimentai įsiterpdavo au- 
tomatiškai, bet nebuvo ko skubėti, nes vargšelė Fernanda su 
vaikais viešėjo Tarbe pas anytą.) Gerai, tu supranti... Gėdijausi 
tos gėdos. Žinai, visada norėjau vesti Simoną už rankos, apsi- 
mesti, kad nepastebiu mus skiriančios prarajos, to... ir t. t. ir 
t. t.“ - pabaigė ji mintyse, nes žodį perėmė arijas. „Ir suskambė- 
jo jo bronzinis, žalvarinis balsas, jo šiltas tembras...“ (pagalvos 
apie tai vėliau): 

- Aš asmeniškai, - sakė Erikas Letiujė, - turiu prisipažinti, 
kad nepakenčiu tokių scenų. Išpuoliuose visada būna šiek tiek 
ekshibicionizmo, mane tai šiurpina... Ne? O jūsų ne? Jūs nema- 
not, Klarise? 

— Man tai pasirodė veikiau smagu, - atsakė Klarisė. - Net 
labai smagu. 

Ji miglotai šyptelėjo, sekundėlę jos kaukė atrodė žmogiš- 
kesnė, o Erikas akivaizdžiai suirzo. 

— Deja, Klarisė, - pasakė jis, - laikraščiuose skaito tik pa- 
skalų skiltis: ją visada linksmino kitų asmeninis gyvenimas... 
Bijau, kartais net labiau negu jos pačios, - ištarė tyliau, bet aiš- 
kiai, į nieką nesikreipdamas. 

Klarisė nė nemirktelėjo, bet Simonas buvo sukrėstas. 

- Kalbant apie ekshibicionizmą, - pasakė jis, - žinot, ir jūs... 

— Ką aš? 

Eriko Letiujė balsas skambėjo valdingai. Staiga jis atrodė 
apimtas tylaus įtūžio, tad Simonas Bežaras žingtelėjo atatups- 
tas. Neketino susikibti su tuo aukštu storžieviu protestantu dėl 
to, kad tas bjauriai elgėsi su savo žmona... Galų gale tai ne jo 
reikalas. Jau gana, kad Olga jam atžari! Jis nutilo. Tačiau kelio- 

nė atrodė būsianti linksmesnė, negu jis tikėjosi. Jų link išsklei- 
dusi visas bures artėjo cukrininko žmona, dar smarkiau negu 
paprastai išsproginusi akis. „Štai kam visos tos dramos tikrai 
turėtų patikti, - pagalvojo Simonas, pagaliau pasitelkęs šiek 
tiek psichologijos. 

— Ak, vaikai mano! - sušuko paduodama gelbstintį viskio 
stiklą Klarisei Letiujė, ši tvirtai paėmė jį, stebima Eriko verian- 
čio žvilgsnio. - Kokia vakarienė! Ak, vaikai mano, koks sean- 
sas! Nežinojau kur dingti... Ak! Doriači nušluostė nosį tam 
nepraustaburniui! Mūsų diva man atrodo kuo nuostabiausia... 
Ji mane visai pribloškė, tikrai, prisipažinsiu, pritrenkė! Aš pri- 
trenkta! O jūs ne? 

— Ne visai... - Erikas prabilo irzliu balsu, bet ji nutraukė. 

— Manęs nestebina: norint jus priblokšti, pone Letiujė, spė- 
ju, reikėtų Trockio arba Stalino? Mažų mažiausia! O kaip jūs, 
pone Bežarai? O jūs, panele... ėė... Lamurjo? O kaip jūs, miela 
Klarise? Tik nesakykit, kad buvo nuobodu! 

— Ru, ru. Lamuru, - pataisė Olga šaltai šypsodamasi, nes 
Edma jau trečią kartą iškraipė jos pavardę. 

- Juk aš ir sakiau „Lamuru“, ar ne? 

Edma šypsojosi. 

- Šiaip ar taip, atleiskit. Taigi, Olga Lamuru... Kaip galėčiau 
suklysti? Juk mačiau jus... Ak, kaip vadinasi tas žavingas fil- 
mas, kur veiksmas vyksta Paryžiuje, Lotynų kvartale... tai yra 
šalia jo, su tuo nelabai intelektualiu aktorium, bet jis toks, toks 
nuostabus... Kažkoks Žoržas... Na, padėkit man, - kreipėsi ji į 
Simoną, kuris apstulbintas jos vėjavaikiškumo spoksojo pravė- 
ręs burną ir, atsipeikėjęs, suskubo atsakyti. 

- Jūs tikriausiai kalbat apie Juodą balto žmogaus naktį, 
Maksimo Diukerė filmą. Labai labai puikus, labai įdomus fil- 

mas... Truputį keistas, truputį liūdnas, bet labai įdomus... Taip 
taip taip, - neatlyžo jis, tarsi norėdamas save įtikinti (ir baugš- 
čiai žvilgtelėdamas į Olgą, kuri atrodė sutrikusi, kažkur kitur, 
labai toli). - Atrodo, kad taip... tiesa... taip. 

— Tai štai! - pasakė patenkinta Edma. - Kažkokia juoda 
naktis. Buvo labai labai geras. Tada ir supratau, kad panelė La- 
murjo, kad Olga padarys karjerą. 

- Olga Lamuru, Lamuru, miela ponia. 

Estafetę perėmė Erikas, Edma dėbtelėjo į jį susimąsčiusiu, 
įžeidžiamu žvilgsniu. 

— Koks jūs malonus, kad man padedat. Taigi: Lamuru, La- 
muru, Lamuru, Lamuru. Pasimokysiu, pažadu jums, - rimtai 
pasakė Olgai, kurios apatinė lūpa pasislėpė po viršutiniais dan- 
timis. - Tikiuosi, man nenutiks kaip mūsų divai, kuri nuolat 
sako tai „Bradokas“, tai „Diukrokas“, tai „Kapokas“, kai krei- 
piasi į mūsų kvailą žaliūką kapitoną... O kur Šarlis? Jis toks 
diplomatiškas... Turbūt mirtinai nerimauja! Šiaip ar taip, aišku 
viena: nuo ryt ryto turėsim keisti sėdėjimo prie to stalo tvarką. 
Reikėjo, visada reikia išskirti poras, kad ir kas būtų, ir nesvar- 
bu, ar jos muzikinės, ar ne. 

— Ar jūs pakęstumėt būti atskirai nuo pono Botė-Lebre- 
šo? — sušnypštė į ją nežiūrėdama Olga. 

- Jau esu tai išmėginusi! - (Edma atrodė devintame dangu- 
je.) - Jau esu tai išmėginusi, tik visada neilgam. Turėdamas to- 
kius turtus mano Armanas yra svajonių laimikis intrigantėms, 
puikiai tai Žinau. 

Ir žirgliodama, pasišokėdama ji patraukė prie kitos grupės, 
o gal ir kito grobio. Akimirkai stojo tyla. 

- Kokia begėdė! - pasakė nustėrusiu veidu ir balsu Olga 
Lamuru. 

— Ta vargšė moteris - tikras savo aplinkos prototipas, - pa- 
sakė Erikas nuobodžiaujančio balsu. 

Tačiau supratimo ženklan uždėjo Olgai ant peties delną, o 
ši iš susijaudinimo bene dvylika kartų suklapsėjo blakstieno- 
mis. Simonas nepravėrė burnos, bet kai akys netyčia susidūrė 
su moters klounės žvilgsniu, nustėro pastebėjęs, kad tos leisgy- 
vės būtybės akys tiesiog išsiplėtusios nuo pašėlusio juoko. 


Žiuljenas Peira stovėjo atsirėmęs į barą Andrėjo draugijoje 
ir abu visa gerkle kvatojo prisimindami akibrokšto smulkme- 
nas. Atrodė kaip du padaužos pašaipūnai koležo mokiniai, pa- 
tys tai jautė ir todėl dar smagiau kvatojosi. Šarlis stebėjo juos 
nepritariančiu ir pavydžiu žvilgsniu. 

— Ar matėt, kokia ji pasidarė graži? - paklausė surimtėda- 
mas Andrėjas. - Pastebėjot, kokios akys, koks balsas? Ohoho! 
Kokia moteris! Staiga jai buvo dvidešimt metų, ar matėt? 

— Sakykit, mano mielas, ar tik nepradedat įsimylėti... - pa- 
sakė Žiuljenas nieko blogo nemanydamas. - Ar tik jums nekri- 
to į akį nacionalinė mūsų diva... atsiprašau, tarptautinė diva? 
Juk žinot, tokia pergalė nėra neįmanoma, pasak gandų. 

— Kaip? 

Andrėjas jau nebesijuokė. Nustebęs Žiuljenas jį nužvelgė. 
Jam nepavyko aiškiai perprasti šio vaikino. Iš pradžių palaikė 
pederastu, - dėl Šarlio, - bet, regis, jis toks nebuvo, palaikė ži- 
golu, bet ir tai neatrodė visai akivaizdu. Tačiau Žiuljenas bjau- 
rėjosi užduoti jam tradicinį klausimą: „Kuo jūs užsiimat gyve- 
nime?“ Šis klausimas patį kamavo visą gyvenimą, kol jis atrado 
pritrenkiantį ir sunkiai apibrėžiamą aukcionų vedėjo amatą. 

— Norėjau pasakyti, - tęsė jis, - kad Doriači gyvena audrin- 
gą širdies gyvenimą, šimtus kartų mačiau ją nuotraukose var- 

guolių, kurių išvaizda daug prastesnė negu jūsų, draugijoje. Tik 
tiek tenorėjau pasakyti, mano mielas... 

— Apie žvaigždes nežinia ko prikalba, - karštai atšovė And- 
rėjas. - Manau, ta moteris linkusi į tobulybę. Visai nemanau, 
pone Peira, kad Doriači lengvai prieinama. 

- Ir tai gerai žinoma, - linksmai atsakė Žiuljenas ir pasu- 
ko pokalbį kita vaga. - Dar ji garsėja tuo, kad yra labai labai 
sunkiai sugyvenama. Paklauskit maestro Kriozės, ką jis apie tai 
mano. Tas raugintų kopūstų troškinys kruizo metu jam dar at- 
sirūgs... 

— Ak, Zacherio kopūstų troškinys, - prisiminė Andrėjas ir 
jiedu vėl užsikvatojo. 

Tačiau Žiuljeno smalsumas buvo sužadintas. 


Laivas lėtino greitį ir jau ryškėjo Portofino šviesos. Tai buvo 
pirmas numatytas sustojimas, Hansas Helmutas Kriozė turėjo 
trinktelėti Debiusi salvę. Trys baltais rūbais apsirengę jūreiviai 
atėjo išstumti ant denio didįjį „Steinvėjų , stūksojusį bare po 
trimis uždangalais ir balta staltiese. Paskui nesiliovė jį nuren- 
ginėti ir pančioti kojas grandinėmis, norėdami prišvartuoti. 
Tamsoje buvo matyti švytinti fortepijono mediena ir galėjai nu- 
manyti jo tūrį, tačiau kai jūreiviai išnešė uždangalus ir kažkas 
pamėgino įžiebti šviesą, minioje akimirką stojo pagarbi tyla. 
Keturi iš aukštai ryškiai baltai šviečiantys prožektoriai apibrėžė 
balkšvą kvadratinę aikštelę, panašią į teatro areną, kurios vidu- 
ryje grandinėmis surakintas instrumentas virto alegorija: tvir- 
tas kaip bulius ir spindintis kaip ryklys žvėris, regis, laukė dre- 
suotojo, torero, muzikanto arba žudiko, su neapykanta laukė. 
Visi blizgantys balti dantys atrodė pasirengę stverti žmogaus 
ranką ir rėkiantį įsitraukti į tuščio kūno gelmę, kur klyksmas 
dar ilgai aidės ir pagaliau nutils. Fortepijonas toje Viduržemio 
jūrai nederančioje šviesoje turėjo kažką romantiško, tragiško ir 
žiauraus. O jūra dovanojo nevaržomą ir juslingą romantizmą, 
švelnumą be jokios dėmelės ir be gailesčio. Ji apglėbė „Narcizą“ 
per klubus, glamonėjo ir puolė minkštomis, šiltomis, įkyriomis 

ir nesiliaujančiomis bangomis, per milimetrą svarinančiomis 
į šoną, verčiančiomis dvidešimt tūkstančių jo statinių inkšti iš 
malonumo. Vos išmestas inkaras sugirgždėjo, jau įsikibęs į jū- 
ros grindis, ten, gelmėje, laivas išsyk ėmė nekęsti kliudančios 
geležtės, trukdančios jam išsitiesti, pažirti į dalis, atsiduoti jus- 
lingo naktinio vandens, to apsimestinai baugštaus ir ties krantu 
purslojančio, bet toliau neįbrendamo ir neperregimo vandens 
valiai, kur pasaito gale stovintis nejudrus „Narcizas“ vos laikėsi 
neatitrūkęs. 


Pirmoji klasė pakilo į „liukso“ denį, ir pirmiausia, ką visi atei- 
nantys darė, kaip ir anais metais, vėl susitikę tuos pačius privi- 
legijuotus asmenis tame pačiame denyje - aiškinosi, kad dar 
kartą pritrūko laiko ir nespėjo pasikeisti statuso, nors norėjo. 
Tai iš esmės buvo vienintelis žeminantis momentas laimin- 
giems melomanams, visus likusius metus, atvirkščiai, besigir- 
siantiems kruizu. Žiuljenas, panašiai užkluptas šnekios poros, 
kuri manė jį atpažinusi, paspruko. Jis peržengė trosus, prabėgo 
taku tarp kėdžių ir fotelių, sustatytų aplink fortepijoną ir išėjo 
iš apšviesto ploto. Buvo apšviestas tik į koridorius vedantis ta- 
kas ir, jo vengdamas, Žiuljenas atsitrenkė į tamsaus baro du- 
ris, tačiau jos buvo neužrakintos. Kelias sekundes užtruko, kol 
tamsoje įžiūrėjo švytint Klarisės Letiujė cigaretę: Klarisė viena 
sėdėjo prie galinio stalo. 

— Prašau man atleisti, - ištarė jis žengdamas žingsnį į prie- 
blandą, - nepamačiau jūsų, ieškojau prieglobsčio, poilsio zo- 
nos, kaip būna autostradose. Ten, lauke, sumaištis: tuoj prasi- 
dės koncertas... Gal norit, kad palikčiau jus vieną? 

Jis kalbėjo nerišliai ir jautėsi keistai įbaugintas. Tamsoje 
Klarisė Letiujė liovėsi būti kloune ir tapo moterimi, medžioto- 
jo grobiu. Galų gale ji pravėrė burną: 

- Sėskitės, - atsakė, - kur norit. Baras vis tiek uždarytas. 

Galbūt dėl tamsos jos balsas skambėjo kaip beginklės, at- 
rodė nei patyręs, nei naivus, nei raiškus, nei slopus, nei jaunas, 
nei moteriškas, joks. Jos balsas buvo neypatingas, nesuvaržy- 
tas, plikas tarsi elektros laidas ir prie jo artintis galėjo būti taip 
pat pavojinga. Žiuljenas apgraibomis atsisėdo. 

— Neisit į koncertą? 

- Eisiu, bet vėliau. 

Jie be jokios aiškios priežasties šnabždėjosi. Iš tiesų, baras 
buvo kitas pasaulis, čia viskas atrodė ir bauginamai, ir maloniai: 
fotelių dydis, stalų kraštai, o ten, tolumoje - apšviesta šurmu- 
liuojanti minia, kuri gerokai per anksti rengėsi ploti Kriozei. 

- Jums patinka Debiusi? 

— Taip, šiaip sau, - atsakė tas pats balsas, šįsyk nusigandęs. 

Žiuljenas pamanė, kad ji bijo, jog juos užklups vienus toje 
„uždarytoje“ vietoje, kaip ji sakė. Tačiau, priešingai jo gerano- 
riškai prigimčiai, išeiti nesinorėjo. Atvirkščiai, būtų patikę, jei 
ateitų Erikas Letiujė, užkluptų juos nieko neveikiančius ir elg- 
tųsi taip bjauriai, - kad ir šiek tiek bjauriai, - ir jis, Žiuljenas, 
užvožtų jam per veidą. To tipo jis nekentė ir, nustebęs suvokė, 
tiesiog negalėjo pakęsti. Neįstengtų būti savaitę šiame laive jo 
draugijoje ir netrenkti į marmūzę arba nuo jo negauti, nesvar- 
bu, bet nors kartą nesuduoti tam arogantiškam ramios sąžinės 
įsikūnijimui... Noras trenkti buvo toks aiškus, kad staiga jis pa- 
sijuto ištroškęs. Ištroškęs ir drebantis. 

- Ar bare nėra kokio butelio? - garsiai paklausė. - Mirštu iš 
troškulio, o jūs ne? 

— Ne, - atsakė nusiminęs Klarisės balsas. - Ne, viskas užra- 
kinta. Kur jau ten, aš viską išmėginau... 

Tas „kur jau ten“ reiškė: „Kur jau ten, aš, alkoholikė Kla- 

risė! Jūs Žinot? Juk savaime suprantama, kad mėginau rasti 
išgerti...“ 

Bet Žiuljenas nenurimo. 

— Būtų gražu pažiūrėti, jei spyna man nepasiduotų, - pasa- 
kė jis kliuvinėdamas už baldų. 

Jis užėjo už prekystalio, kur buvo tamsu nors pirštu į akį 
durk. 

— Turit žiebtuvėlį? - paklausė. 

Akimoju ji jau stovėjo ant artimiausios taburetės su žiebtu- 
vėliu rankoje. Spynos tebuvo vienas juokas, ir Žiuljenas su skau- 
tišku lenktiniu peiliuku mikliai su jomis susidorojo. Nesirink- 
damas atidarė spintelę ir atsigręžė į Klarisę. Žiebtuvėlio šviesoje 
jos išdažytas veidas atrodė kažkaip pamėkliškai. Jam knietėjo 
pasiūlyti jai sekundei nusiimti kaukę, bet laiku susizgribo: 

- Ko jūs norit? Atrodo, visko yra: portveino, viskio, džino. 
Aš gersiu viskį. 

- Ir aš, - atsakė ji. 

Jos balsas tapo tvirtesnis. Gal todėl, kad netikėtai atsirado 
viskio, linksmai pagalvojo Žiuljenas. Jis tikrai „Narcizo“ de- 
monas niekadėjas... Lošdamas kortomis sužlugdys melomaną, 
apmaus tapybos mėgėją ir nugirdys alkoholikę. 

Kaip kiekvieną kartą, kai tekdavo atlikti pramuštgalvio 
berniūkščio vaidmenį, Žiuljeną apėmė linksmumas. Jame taip 
buvo įsišakniję kažkas geranoriška, kad visi ciniški vaidmenys, 
kuriuos galų gale vaidindavo, jam niekada neatrodė tikri. Jis 
išmoningai vaidino anglosaksų humoristo parašytame novelių 
cikle, kuris vadinosi „Žiuljeno Peira gyvenimas ir nuotykiai“. 
Iki pusės pripylė du stiklus, vieną padavė Klarisei, grįžusiai 
prie savo staliuko, ir sąmoningai atsisėdo šalia jos. Jie susidau- 
žė ir iškilmingai išgėrė. Alkoholis buvo kartus ir aitrus. Jis kelis 

kartus kostelėjo ir pastebėjo, kad Klarisė nė nemirktelėjo. Išsyk 
užplūdusi šiluma ir lengvumas galutinai jį įtikino, kad gerai pa- 
darė įsilaužęs. 

— Dabar geriau, ar ne? - paklausė jis. - Buvau įsitempęs, 
sutrikęs, dabar jaučiu, kad atgyju, o kaip jūs? 

- O, taip, - atsakė ji vienu atokvėpiu. - Aš... tikrai jaučiu, 
kad atgyju... Ar, veikiau, tiesiog gyvenu. Paprasčiausiai gyvenu. 

- Jums taip nenutinka neišgėrus? Niekada? 

— Niekada, - atsakė ji. - Niekad nebenutinka. Pasilikot bu- 
telį? 

- Žinoma, - atsakė jis. 

Jis pasilenkė, pripylė jai dar vieną stiklą. Pamatė, kaip jos 
balta ranka paima jį ir kelia prie veido, prisiminė, kaip toji ran- 
ka jį paveikė per vakarienę, ir iškart pyktelėjo ant savęs. Aplin- 
kybės šiek tiek per palankios - atrodė jam. Įsipylė išgerti. Tokiu 
spartumu jie dar prieš prasidedant koncertui bus mirtinai girti. 
Įsivaizdavo, kaip ateina su Klarise, įsikibusia jam už parankės, 
abu svirduliuoja, tuo metu skamba Kriozės akordai, ir ėmė 
kvatotis. 

— Kodėl juokiatės? 

- Įsivaizdavau, kaip mes mirtinai girti ateinam per vidurį 
koncerto, - atsakė jis. - Aš iš menko nieko juokiuos. Jūsų vyras 
priešingai, ar ne? Man atrodo, jį sunku prajuokinti. 

- Gyvenimas Erikui yra rimtas dalykas, - atsakė ji be jokios 
intonacijos, tarsi praneštų faktą. - Bet aš puikiai suprantu, tie- 
sa, kad galima į gyvenimą žiūrėti rimtai, - jei manysim, kad iš 
viso turim jėgų vienaip ar kitaip žiūrėti... Šiuo metu aš turiu. Iš 
naujo kvėpuoju. Jaučiu, kaip plaka širdis. Jaučiuosi esanti gyva, 
visi dalykai tampa tikri... Net užuodžiu jūros kvapą, pirštais 
jaučiu šito stiklo šaltį. Jūs suprantat? 

- Na, taip, - atsakė Žiuljenas. 

Svarbiausia tik jos nenutraukti, galvojo. Reikėjo, kad ji kal- 
bėtų su juo ar kuo nors kitu. Jis labai gailėjo šios moters, beveik 
taip pat stipriai nekentė jos vyro. Tačiau ką gi jam daryti su ta 
Letiujė pora? 

— Visą dieną atrodė, lyg klajoju po dykumą su kliūtimis, 
kurias pastebiu paskutinę akimirką. Atrodė, lyg nusišnekėčiau, 
visi tai pastebi, o aš verta pajuokos. Atrodė, lyg galvoju vien 
banalybes. Atrodė, lyg tuoj išmesiu šakutę, nukrisiu nuo kėdės, 
vėl padarysiu gėdą Erikui, sutrikdysiu arba prajuokinsiu kitus... 
Atrodė, lyg toje kajutėje mirsiu užtroškusi. Atrodė, lyg laivas 
per didelis ar per mažas, kaip bebūtų, man čia nėra ko veik- 
ti... Atrodė, lyg tos devynios dienos niekada nesibaigs, nors jos 
man paskutinė galimybė. Bet paskutinė galimybė kam? Mane 
pasiglemžė netvarka, sumaištis, nuobodulys... Abejojimas sa- 
vim kankino... Kankino, - pakartojo ji garsiai. - Ištisas valan- 
das praleidau kankinama. O dabar dėl šito dalyko... - (Ji nagu 
pabarbeno į stiklą.) - Aš taikoje su Klarise Letiujė, mergautine 
pavarde Baron, trisdešimt dvejų, blankaus veido. Klarisė Letiu- 
jė, alkoholikė. Ir net nesigėdinu ja būti! 

- Todėl, kad jūs ne alkoholikė tikrąja prasme. Sakot, blankus 
veidas - reikia tikėt. Jūsų blankumas taip uždažytas... ponia Le- 
tiujė! Šiaip ar taip, „Klarisė Letiujė, vienišė“... - tuo patikėčiau. 

- Turtinga paveldėtoja vienišė... Tikriausiai jums tai prime- 
na dideliu tiražu leidžiamus dienraščius, pone Peira... Šiaip ar 
taip, niekad deramai neatsidėkosiu, kad išlaužėt spyną... Jei dar 
ir galėčiau pasikliauti jumis, kad paslėpsit savo kajutėje kelis 
butelius, jei būtumėt toks malonus ir pasakytumėt jos numerį, 
mano dėkingumas jums būtų beribis: spėju, jūs ne iš tų vyrų, 
kurie užsirakina duris? 

Jos balsas buvo nekantrus, bet aiškus, raiškus, kone arogan- 
tiškas, turbūt mergautinis panelės Baron balsas. Tačiau jam ji 
labiau patiko bjauri negu nelaiminga. 

- Na, žinoma, - atsakė Žiuljenas, - rytoj pat viskuo apsirū- 
pinsiu! Gyvenu 109-oje. 

Stojo tyla ir ką tik, prieš viskį, girdėtas balsas paklausė: 

- Jūs nesigailėsit? O gal... Reikalaujat ko nors mainais? 

- Aš niekada nesigailiu, - atsakė Žiuljenas, - ir niekada nie- 
ko nereikalauju mainais iš moterų. 

Jis pasakė tiesą. 


Jis veikiau nuspėjo negu pamatė, kad Klarisė tiesia į jį stiklą, 
netaręs nė žodžio jį pripildė. Ji išgėrė, atsistojo ir tvirtu žings- 
niu - jam taip atrodė - patraukė šviesų link. Akimirką jis sė- 
dėjo nejudėdamas, pabaigė savo taurę ir nuėjo paskui Klarisę. 


Kai Klarisė atsisėdo šalia Eriko, o šis pademonstravo įpras- 
tą perdėtą galantiškumą, aidint plojimams artyn ėjo Hansas 
Helmutas Kriozė. Smokingas dar labiau pabrėžė prūsišką jo 
išvaizdą, atrodė, kad jam lenkiantis standi apykaklė gremžia 
sprandą. Bet kai jis atsisėdo ir ėmė skambinti, asmenį užgožė 
muzikantas. Jis skambino Debiusi taip lengvai, taktiškai, švel- 
niai - pats toks nebuvo. Liejo jį tarsi skystį, pylė tarsi lietų ant 
denio, o Klarisė atmerktomis akimis gaudė gaivų vandenį, jau- 
tė, kaip jaunėja: nepaliesta, nepažeidžiama, viską nusiplovusi. 
Ji buvo savo vaikystės miškuose, pievose. Nieko nežinojo apie 
meilę, pinigus ir vyrus. Jai buvo aštuoneri, dvylika ar šešiasde- 
šimt, viskas tobulai skaidru. Gyvenimo prasmė yra čia, tame 
nekintamame žmogaus nekaltume, skubriame ir įsisągmonin- 
tame gyvenimo lėkime, neišvengiamos mirties gailestingume, 
kažkame, kas jai buvo ne Dievas, bet kuo kaip tik tą akimir- 
ką ji neabejojo, kaip kai kurie žmonės, regis, neabejoja Dievo 
buvimu. Ji net nesistebėjo, kad Kriozės grojimas yra visiška jo 
asmens ir išvaizdos priešingybė. Tik nustebo, kai jam baigus 
skambinti šalia sėdintis šviesiaplaukis stumtelėjo jos alkūnę ir 
liepė ploti. Erikas linkčiojo galva rimtai ir liūdnokai, kaip dary- 
davo kiekvieną kartą pamatęs nenuginčijamą talentą. 

„Nepaneigsi, jis turi talentą, - sakydavo, tarsi impulsy- 
viai iš pradžių jam knietėtų tą talentą neigti, o už negalėjimą 
toliau neigti turėtų mokėti. Tačiau staiga jai buvo nusispjaut 
į Eriką. Net atrodė, kad taip ilgai jį mylėti ir tiek kentėti per 
jį buvo didžiausia tuštybė ir kvailystė. Žinoma, viduje kažkas 
kuždėjo, kad laisvė ir atsainumas išgaruos iš minčių taip pat 
kaip iš kraujo alkoholis, bet ir sakė, kad tiesa - ši akimirka, šis 
suvokimas, nors jis tariamai apgaulingas, dirbtinis ir iškreiptas 
alkoholio. Tas pats kažkas jai sakė, kad ji teisi, kai laiminga, ir 
neteisi, kai ne, tas kažkas nuo vaikystės vienintelis iš daugybės 
ją sudarančių „kažko“ niekada nekeitė nuomonės. Ji plojo tru- 
putį ilgiau negu kiti, tada į ją sužiuro, o Erikas apsiblausė, bet 
jai buvo visiškai vis tiek. Už fortepijono stovėjo ir šypsojosi jos 
bendrininkas Žiuljenas Peira, ji taip pat atvirai jam nusišyp- 
sojo. Gelbėtojas dar ir gražus vyras, pastebėjo ji smagiai ir su 
savotišku išankstiniu pasitenkinimu, to nebuvo jutusi jau metų 
metus, jai atrodė - ištisus amžius. Tiesa, nedaugelis vyrų nenu- 
blanksta šalia Eriko Letiujė. 

Simonas Bežaras, prisėdęs kėdę ir smokingo kelnes, vis su 
ta pačia pavojaus ir nuobodulio nuojauta veide, buvo ašarų pil- 
nomis akimis. Visa tai to stambaus kerėplos Kriozės, kuris jam 
atrodė nevirškinamas, ir Debiusi, kurį visada laikė neklauso- 
mu, dėka. Tiesa, jam pirmą kartą teko patirti paprasčiausią ma- 
lonumą, pirmąsyk per daugelį metų. Daugelį metų žiūrėdavo 
filmus vien tam, kad surūšiuotų aktorius, pamatytų kito „dar- 
bą , romanus skaitė, kad atpažintų juose scenarijus, - išskyrus 
tuos, kurių sėkmė, beprotiškas skaitytojų palaikymas, išvaduo- 
davo nuo niūrios pareigos būti įtraukiančiais, bet tokiu atveju 
Simonas neįstengdavo įsigyti kūrinio autoriaus teisių. 

Pirmą kino filmą jis pamatė, kai buvo šešerių. Nuo tada jau 

keturiasdešimt metų Simonui visi gamtovaizdžiai buvo deko- 
racijos, visi žmonės - veikėjai, visa muzika - garso takelis. 

— Buvo nuostabu, ar ne? - sušuko jis entuziastingai. - Žemai 
lenkiuosi, Helmutai! Man padarė tokį patį poveikį kaip Šopenas. 

Keturiolikos jis smarkiai ašarojo klausydamas „Polonezo“ 
viename prastų prasčiausiam spalvotam filme, atkeliavusiame 
iš Amerikos, kur rodė Šopeną, rusvaplaukį, raumeningą, gar- 
banotą kaubojų, spjaudantį krauju ant baltų klavišų, o tuo metu 
Žorž Sand, liekna kaip jos cigarečių kandikliai, vaikštinėjo po 
Bordžijų ir Folies Bergėre kabareto kartu paėmus vertas dekora- 
cijas. Jis padarė išvadą, kad Šopenas - gebantis sujaudinti kom- 
pozitorius, gal net galėsiantis suteikti muzikinės medžiagos 
būsimiems jo, Simono, šedevrams, tačiau čia jo muzikinis lavi- 
nimas ir sustojo. Ir štai dabar, kai jau buvo turtingas, klausant 
Debiusi Simonui vėrėsi naujas pasaulis. Staiga jis pajuto didelį 
alkį ir nuolankumą neaprėpiamoms meno stepėms, tiems gy- 
viems paminklams, pasakiškiems lobiams, kurių atrasti anks- 
čiau neturėjo nei laiko, nei progos. Jautėsi išbadėjęs literatūros, 
tapybos ir muzikos. Galų gale viskas jam atrodė be galo gei- 
džiama, mat Simonas duodavo valią savo troškimams tiek, kiek 
galėdavo juos sukonkretinti. Jam reikėjo „galėti turėti - tai ir 
viskas. Jis iš tiesų būtų galėjęs kitą dieną nusipirkti geriausius 
japoniškus muzikos centrus, įsigyti vieną ar du daugmaž serti- 
fikuotus impresionistų paveikslus, ir - kodėl gi ne - originalų 
Fontenelio leidimą (kurio, beje, nežinojo). Dabar, kai visi šie 
beprotiški pirkiniai prieinami, jis galės pasidovanoti praban- 
gių knygų, garso įrašų ir lankytis muziejuose. Tarsi norintiems 
patekti į nepažįstamus meno plotus būtų tarnybinės durys ir 
paradiniai laiptai; durys būtų pakenčiamos tik jei sąmoningai 
jas vertini labiau negu laiptus. Tad, Simono akimis, Panteonas 

ir žymieji jo mirusieji prestižu prilygo prodiuserių bendrovei 
United Artists ir anoniminiams jos sekėjams. Šiaip ar taip, įro- 
dymas jau yra: jis tapo jautrus meno dalykams ir savotiškai 
pakerėtas savo ašarų pažvelgė didelėmis drėgnomis akimis į 
Olgą, tačiau ji, regis, nebuvo apimta susižavėjimo, o priešingai, 
atrodė ironiška: 

— Na, Simonai, tik nešnekėkit kvailysčių, - pasakė ji pus- 
balsiu. 

Olga slapčiomis užmetė akį į priešais sėdintį Eriką Letiujė, 
o Simonas iš šono pastebėjo išvargusį, atlaidų jo šypsnį. 

— Ar to nereikėjo sakyti? - paklausė labai garsiai. 

Jis jautė, kad jo geranoriškumas, gera valia savotiškai įskau- 
dinti. Juk tos emocijos, kuri dabar jai atrodo verta pajuokos, 
pati iš jo dar vakar reikalavo, ir, regis, būgštavo, kad jis nesuge- 
bės jos pajusti. 

- Na ne! - sušuko Olga. - Šopenas! Debiusi! Mano vargše 
Simonai, nereikia maišyti pelų su grūdais. 

- Tai Šopenas pelai, o Debiusi grūdai? Ar atvirkščiai? - pa- 
klausė Simonas. 

Po meno sužadintos emocijos dabar jį apėmė įniršis, tai 
buvo du smarkūs, keisti, iki šiol nepatirti jausmai. Olga nuste- 
bo dėl ūmaus pykčio. 

— Na galų gale! - pasakė ji. - Ne apie tai kalba. Sakykim, kad 
jums dar truputį per anksti imtis palyginimų. 

Ji dvejojo, varstė akimis Letiujė, šis neatsigręžė. 

- Galų gale, - atsakė Simonas, - jūs jau tris mėnesius būgš- 
taujat, kad man per vėlu! O šiandien per anksti? Jums reikia 
susiderinti pianiną, - nenorom pajuokavo, tad Olga galėjo la- 
bai garsiai nusikvatoti ir apsimesti, kad jo pykčio nepastebi. — 
Na, - tęsė Simonas, - paaiškinsit man? 

— Bet, Simonai... - (ji ėmė kalbėti spigiuoju, beviltišku bal- 
su). - Bet, Simonai, sakykim, kad šita tema - ne jums. 

- Jei tai tema ne man, tai ir kruizas ne man, - atsakė jis. 

Jis įniršęs pažvelgė tiesiai jai į veidą, o ji vis varstė Letiujė 
nusiminusiu žvilgsniu. Bet dabar atrodė, kad jo pakaušis tie- 
siog įkastas į pečius, o ausys pritaisytos iš vienos ir kitos pu- 
sės vien kaip papuošimas. Olga sunerimo - Simonas tuoj taps 
šiurkštus. Visai netikėtai padėtį pataisė moteris klounė: atsigrę- 
žė į juos taip maloniai šypsodamasi Simonui, kad jis staiga nu- 
rimo. Netikėtai toji Klarisė Letiujė virto šiluma ir natūralumu, 
o svarbiausia, kad nepaisant nederančių veido spalvų, buvo ne- 
pakartojamai draugiška. 

— Kaip keista, pone Bežarai, man kilo lygiai toks įspūdis 
kaip jūs ką tik sakėt! Ir man pasirodė, kad Kriozė groja Debiusi 
taip... švelniai... liūdnai... taip takiai, kaip Šopeną... Bet nedrį- 
sau to pasakyti - mus supa tikri žinovai! O aš nepakankamai 
išprususi. 

— Ką jūs, juk puikiai nusimanot muzikoje, Klarise! - pa- 
prieštaravo atsigręždamas Erikas. - Nenuvertinkit savęs visą 
laiką taip atkakliai, nes mes netikim. 

— Nuvertinti save? Kaip, jūsų manymu, galėčiau save nuver- 
tinti, Erikai? Juk reikėtų, kad turėčiau nors šiokią tokią vertę! O 
aš juk dar nieko neįrodžiau, ar ne? Muzikoje taip pat ne. 

Jos balsas buvo akiplėšiškas ir linksmas, Simonas Bežaras 
vėl ėmė juoktis juo linksmiau, juo gražusis Erikas atrodė labiau 
kaip šaltas, chloruotas mėlis laivo baseine. 

— Mano akimis žiūrint, įrodėt! Ar jums to nepakanka? 

— Pakanka, bet jei dar pasitaikytų proga, norėčiau įrodyti 
jums girdint... 

Klarisė juokėsi, atrodė staiga išsivadavusi iš melancholijos, 
erzino savo šeimininką: 

— Mielai skambinčiau jums klavesinu, Erikai... Hendelį kas 
vakarą prie židinio, kol skaitot laikraščio korektūrą... 

- Skambintumėt Hendelį ir tikriausiai gurkšnotumėt seną 
gerą armanjaką? 

— Kodėl ne? Bet jei jums labiau patinka, galit laistyti laikraš- 
čio maketą migdolų sirupu! 

Simoną per kivirčą pamiršo, bet jis jautėsi pakylėtas, kad jį 
išprovokavo. Jis pakėlė Klarisės dešinį kumštį ir sududeno lyg 
bosu giedotų „Marselietę“: 

- Klarisė Letiujė nugalėjo varžovą nokautu, - pasakė šyp- 
sodamasis, bet kai sutiko Eriko žvilgsnį, šis tiesiog spindėjo 
priešiškumu. 

Simonas paleido Klarisės ranką. Jau ketino parodyti jai 
skirtą atsiprašymo, apgailestavimo gestą, bet ji nusišypsojo be 
menkiausio baimės ar sutrikimo ženklo. 

— Gal išgerkim bare po taurę? - pasiūlė Simonas. - Juk abu 
esam melomanai, abu neišprusę, - jūs galėtumėt mus pamo- 
kyti... 

— Aš asmeniškai nieko nemokau, - atsakė Erikas tonu, ku- 
ris visiškai paneigė jo sakinį. - Be to, atrodo, kad Doriači tuoj 
pradės. 


Klarisė ir Simonas, jau stojęsi, vėl paklusniai atsisėdo. Nes iš 
tiesų keturi prožektoriai žiebėsi ir išsyk geso, vėl žiebėsi ir t. t. — 
ženklai, kad tuojau prasidės programa. Olga pasilenkė prie 
Eriko ir sušnabždėjo į ausį: „Atsiprašau... atsiprašau už jį, - iš- 
tarė maldaujamu, kiek teatraliu balsu ir pati tai pajuto. Tačiau 
ji iš tiesų pasibaisėjusi! Kaip Simonas galėjo siūlyti alkoholio 

tai Klarisei Letiujė, kurią žinojo esant užkietėjusią alkoholikę? 
Užkietė?.. Na, pagarsėjusią! Kaip jis drįso tokiu tonu kalbėti su 
tuo neprilygstamu vikingu, tuo klasišku vyriškiu? Kuris panei- 
gė kastas! Juk nereikėjo būti ypač jautriam, kad tai pastebėtum: 
Erikas Letiujė iki širdies gelmių žmogus be odos... ne, iki kau- 
lų... ne, ne, ne... iki sielos gelmių, štai! Ne! O beprotiška buvo 
tai, kad ji liko. „Likau su tipu, kurio nebegerbiau: „Nebegalėjau 
pakelti to Bežaro“ (Mišlinos versija), arba: „Nebepakenčiau Si- 
mono“ (Fernandos versija).“ 

— Apie ką galvoji? - rūgščiai paklausė būsimas atstumta- 
sis. - Atrodai prastai, gal negera po vakarienės? 

— Ne, ne! Viskas gerai, patikėk, - skubiai atsakė pasibaisėjusi. 

Kaip galima būti tokiam vulgariam, tokiam buitiškam? Olga 
ketino paaiškinti savo meditaciją poetiniu ir muzikiniu palygi- 
nimu, bet staiga sustojo. „Man rankos nusvyra, - galvojo ji. 
„Štai: man, Mišlina, nusviro rankos ir...“ Bet kai paskutinį kartą 
pavartojo tą posakį, Simonas atsistojo keturpėsčias, kaip pašė- 
lęs kvatodamas apsimetė ant kilimo ieškantis jos rankų - nes 
kaip tik tokie dalykai jį prajuokindavo. Taigi buvo iš tokios rū- 
šies žmonių, kuriuos prajuokina tokie dalykai, šiurkštūs pokš- 
tai. Jų net daug. Šiame laive, pavyzdžiui, gal bent trys tokie, ji 
žinojo, jie čia tam, kad pasijuoktų ir paplotų oriam (ir klaidin- 
gam - ji tai įrodys) Simono šūkiui apie meilę: „Linksminuosi 
arba skiriuosi“. Toks būtų Žiuljenas Peira, tas žavingas, bet toks 
nerimtas asmuo, šiaip ar taip, jis atrodė nesugaunamas; toks tas 
pomaduotas Šarlis, kuris, nepaisydamas savo prigimties, būtų 
mielai pasijuokęs su vyrais; ir, be abejonės, šviesiaplaukis Žigo- 
las, vardu Andrėjas. 

Olga jau nekentė Andrėjo dėl puikios priežasties - jo jau- 
nystės. Anksčiau manė, kad laive bus vienintelė, kuriai dvide- 

šimt keleri, manė, kad viena atstovaus jaunystei, jos polėkiui, 
žavesiui, ir štai tas varganas blondinukas naivia veido išraiška 
atrodo beveik toks pats jaunas kaip ji, o gal net jaunesnis, jei 
pasikliaus tuo... tuo idiotu Simonu. 

- O! Tas vaikis, - pasakė jis, kai ji užsiminė apie aną, - jam 
dar pienas nuo lūpų nenudžiūvo. 

Simonas manė, kad taip ją nuramins, bet nuliūdino. 

— Aš tikriausiai taip neatrodau, - atsakė ji. 

— O, ne! Galit būti rami, jūs neturit nieko bendra su tuo 
vaikėzu. 

— Nebent amžių, - pataisė ji. 

— Apie tai nė nepagalvojau, - baigė tas nepraustaburnis, 
storaodis, nevėkšla Simonas. 

Tą pačią dieną Olga prieš vakarienę susirišo plaukus į uo- 
degą ant viršugalvio. 

Niūrias jos mintis sustabdė ateinanti diva. Dorija Doriači 
įžengė į sceną aidint plojimams, ir denyje prožektorių šviesų 
iškirstas ringas, Žiūrovai, visas laivas ėmė atrodyti teatrališki. 
Beje, kur beeitų, jos įniršęs veidas, makiažas, blizgučiai kūrė 
dramatišką ir malonią atmosferą. Doriači, kaip buvo įpratusi, 
dėl kaprizo nepaisė programos ir nusprendė tą vakarą padai- 
nuoti vieną iš populiarių Verdžio Don Karlo arijų. 

Ji įsitaisė prie mikrofono, kuo ramiausiai, su ilga juoda 
blizgančia suknia, įsistebeilijo į įsivaizduojamą tašką kažkur 
Portofino pusėje, virš jų galvų, ir uždainavo žemu, tolygiu 
balsu... 

Žiuljenas tiesiai priešais ją, iš pradžių sutrikęs, suglumintas 
fizinio balso artumo, vos spėjo susitvardęs nurimti, ir staiga su- 
kandęs dantis užgniaužė kvapą, sustingo ant kėdės. Iš įspūdingo 
korsetu suveržto juodo Doriači biusto išsiveržė brutalus ir su- 


86 


Francoise Sagan e Išsidažiusi moteris 


sijaudinęs įniršio ir baimės viršūnėje esančio Žmogaus balsas. 
Žiuljenui per odą nubėgo šiurpuliai. Paskui balsas atsipalaidavo, 
ištęsė vieną natą, tapo kimus, smarkiai per kimus, lyriškai begė- 
diškas. Tai buvo įsimylėjėlės murkimas, sproginantis į paviršių 
to klusnių perlų vėriniu apjuosto kaklo gyslas, ir Žiuljenas po 
taisyklingais bruožais, suvaldytu veržimusi ir miesčioniška šu- 
kuosena įžvelgė audringą ir aklą nevaržomą juslingumą. Staiga 
jis užsigeidė šios moters, geidė jos vien kūnu, ir nusigręžė. Tada 
pamatė Andrėją, kurio veido išraiška leido jam įsivaizduoti sa- 
vąją, ir nurimo: iš medžiotojo jaunasis Andrėjas virto medžioja- 
muoju, jo įkarštis jau maišėsi su geismu, ir Žiuljenui jo pagailo. 

Andrėjas iš tiesų pamiršo ambicingus planus ir įsmeigęs 
akis į Doriači tarsi leitmotyvą kartojo, kad jam reikia jos bet 
kokia kaina. Staiga ši moteris tapo romantiškumu, beprotybe, 
juoduma, auksu, žaibu ir taika, ir ūmai žemėje teliko tik opera, 
jos pakilumas, jos darbai ir šventės, visada jam atrodę netikri 
ir be gyvybės. Klausydamasis dainuojančios Doriači jis pasakė 
sau, kad vieną dieną išplėš iš jos tą riksmą kitu būdu ir privers 
tą žemą balsą išdainuoti tokią žemą natą, kokios dar niekada 
nebuvo pasiekęs. Išsiblaškęs pagalvojo, kad, jei reikės, net dirbs 
dėl jos, ir jeigu ji nenorės jo maitinti, jis maitinsiąs ją: rašys į 
laikraštį slapyvardžiu. Bus muzikos kritikas, bus plėšrus, kiti 
jo bijos, net nekęs dėl griežtumo, reiklumo, paniekos, akivaiz- 
džiai neišnaudojamų jaunystės ir grožio, apie kuriuos pasklis 
kalbos... Taip, visas Paryžius šnabždėsis, tuščiai spėlios iki tos 
dienos, kai grįžusi iš gastrolių Doriači surengs koncertą Pary- 
žiuje, tada beprotiškiausias ir aistringiausias straipsnis į dienos 
šviesą iškels tiesą. Kitą dieną jis eis su Doriači, įsikibusia jam už 
parankės ir ką tik paleidusia iš savo glėbio, jo akys bus pavargu- 
sios, jis bus laimingas, ir Paryžius supras. 


Doriači nė neišėjo nusilenkti, nepaisydama iš entuziazmo 
paklaikusios minios ovacijų. Ji šįkart iš tiesų paklaiko, net jei 
sutiksim su faktu, kad kiekvienam keleiviui kas vakarą nepa- 
klaikti iš susižavėjimo reikštų, kad jį apgavo: ir pats apsišo- 
vė, ir buvo apgautas kompanijos „Potenas ir broliai“. Tad jie 
šaukė divai „Bis, bis!“, o ji, nužengdama nuo pakylos tarp jų, 
vargšų mirtingųjų, šypsojosi ir nepritariamai purtė galvą. Tai 
buvo vienas iš jos įprastų manevrų, patogus tuo, kad užkirs- 
davo kelią pakartotinam kvietimui į sceną. Dorija iš patirties 
žinojo, kad niekas iš šitos elegantiškos ir, be to, tokios malo- 
nios publikos neturės pakankamai ryžto nei drąsos jai sušukti 
„bis“ tiesiai į akis būdamas arčiau negu metro atstumu. Kar- 
tais ji gailėdavosi, kad negali taip nulipti Milano La Scaloje ir 
pasivaikščioti tarp žiūrovų kaip Marlena Dytrich vaikštinėjo 
tarp Gario Kuperio prancūzų karių Alžyre, - bet juk taip ne- 
daroma. Divos personaže būta nesugriaunamo iškilmingumo, 
dvidešimt penkerių ji manė, kad šį niuansą galės pamiršti, 
o penkiasdešimt kažkelių džiaugėsi, kad įsisąmonino. Dievas 
žino, ji ne veidmainė, bet eilinė naktinė medžioklė kartais tik- 
rai būtų nebe tokia sodri, jei kaskart paskutinio meilužio skver- 
nų neprispaustų ir prie žemės nekaustytų geležinė jos spin- 

desio uždanga, kai ji jau traukdavo į kitus kraštus, pas kitus 
meilužius. 

Iš tiesų ji buvo išalkusi, norėjo užvalgyti antienos su apelsi- 
nais ir ledų torto, užgerti visa tai vaisių skonio rausvuoju šampa- 
nu buzi. Dar ji norėjo to dailaus šviesiaplaukio jaunuolio, kuris 
ant kitos ir vis nedrįso pulti. Doriači ketino prašyti šalia sėdin- 
čios moters klounės pagalbos. Vos prasižiojo užkalbinti, ir Klari- 
sė, sutelkusi didžiausias pastangas, įstengė į ją kreiptis. Jos balsas 
buvo gražus, be tų veidą marginančių paletės dėmių ji tikrai būtų 
puiki. Be to, dabar, kai ji ėmė kalbėti apie muziką, o šios temos 
Dorija Doriači bijojo labiausiai, kai Klarisė pasakojo, kokią laimę 
pajuto jos klausydama, kiek susijaudinusiu balsu ir iš tos laimės 
vis dar padūmavusiu žvilgsniu, kai dėkojo, diva suprato, kad lai- 
ve ji nebe tokia vieniša, nes kažkas kitas, ta apgailėtinai juokinga 
moteris, taip pat patyrė tai, ką Dorija Doriači vadino Didžiąja 
Laime: ta, kurią patyrė ji ir kai kurie išrinktieji, ir tai nebuvo nei 
kastos, nei išsilavinimo suteikta privilegija, o beveik chromoso- 
minė, ji suteikdavo teisę patirti Didžiąją Laimę nuo atsitiktinai 
nuskambėjusios muzikos. Atsitiktinumas įrašydavo ją į atmintį, 
padėdavo į visada pustuštį stalčių su etikete „Didžioji ar „Iobu- 
la Laimė, o prisiminimai apie Laimės gimimą vis labiau blanko, 
bet jie juk virto vis tikslesniais prisiminimais apie tikrovę! 


Toji jauna moteris suprato Muziką ir tai buvo gerai, tačiau 
kiek atokiau baltas ėrytis jau drebėjo ant dailių kojelių nesąmo- 
ningai laukdamas aukojimo. Aukojimo neteks ilgai laukti, nes 
link baro durų jau žirgliojo ir ketino prieiti ponia Botė-Lebreš: 
ryškių raudonų plaukų garbanos pynėsi su sendinto aukso aus- 
karais, aukštakulniai bateliai kaukšėjo į grindis taip garsiai, kaip 

tikriausiai darė jos giminaitės prieš puldamos pono Segeno o0ž- 
kelę'. Iš tiesų Edma jas pamatė ir leidosi jų stalo pusėn smulkia 
medžiotojos ristele. Priblokšta Klarisė su nuostaba išvydo, kaip 
kūningoji, įspūdingoji ir kampuotoji Doriači tiesiogine prasme 
pranyko tarp dviejų stalų, tarp kurių nebūtų prasmukusi net 
silfidė, prieš tai kišenvagės judesiu susišlavusi nuo stalo ranki- 
nę, cigaretės kandiklį, lūpdažį, žiebtuvėlį ir vėduoklę, jau plau- 
kė link baro durų, ir per tą laiką nė akimirksniui neišsklaidė 
savo tragiškos didybės. 

Klarisė iš tiesų nežinojo, kad kai Doriači išsirinkdavo vyrą 
ir ketindavo jį aukoti ant didžiojo altoriaus lovoje su baldaki- 
mu, visą jos esybę persmelkdavo kažkas gedulingo ir pompas- 
tiško, tarsi tylus ir tragiškas skausmas, koks labiau tiktų Medėjai 
negu linksmajai našlei. Sustingęs, persigandęs su didele širdgė- 
la Andrėjas matė savo mylimąją didingai sprunkant nuo men- 
kos minios ir jau rengėsi žiūrėti, kaip ji be žodžio nei žvilgsnio 
pradings koridorių gelmėse ir vingiuose, bet į ją įsmeigtos akys 
staiga išvydo galvą grįžtelint į jo pusę. Ir tarsi didelis tristiebis, 
genamas vėjo ir jau nebegalintis sustabdyti lėkimo, kad apsau- 
gotų nedidukę burinę valtį, kurią įtrauks ir tikriausiai nuskan- 
dins jo paliktas sūkurys, tarsi išdidus, bet apgailėtinas laivas, 
paliekantis paskui save kelias gelbėjimo valtis aukoms išgriebti, 
Doriači akimis viliojo Andrėjo žvilgsnį į savo linkius: prie jos 
klubų linkio glaudėsi ranka rausvais lenktais nagučiais. Vienas 
iš sulenktų pirštukų, truktelėtas prie delno, jam du ar tris kar- 
tus - banaliausiu ir iškalbingiausiu būdu - rodė, kad jo nelaimė 
dar toli gražu nesibaigė. 


* Pono Segeno ožka - iš Alphonseo Daudet apsakymo rinkinio Laiškai iš mano 
malūno. (Visos pastabos vertėjos.) 

Simonas Bežaras pirmas grįžo į kajutę, pamiršęs geras manie- 
ras arba menką jų kiekį, pastebėjo šiek tiek sunerimusi Olga 
Lamuru. Jis atsisėdo ant kušetės, ėmėsi atrišti naujutėlaičius la- 
kuotus batus ir tuo pačiu metu kaklaraištį - kaire ranka traukė 
pastarojo mazgą, o dešine mazgė batraiščius, sėdėdamas šiek 
tiek beždžioniška poza. Raudonos pėdos ir kaklas su rausvu 
dryžiu pagaliau išsivadavo iš kankinimo instrumentų - tik ta- 
da Simonas pažvelgė į ją. Audringu žvilgsniu. Olga žengė kelis 
žingsnius per kambarį išrietusi nugarą ir labai aukštai iškelto- 
mis rankomis lygindama plaukus, užsimerkusi. „Tai geismo 
alegorija, - pamanė sau. Nors nebuvo tikra, ar alegorija tin- 
kamas žodis. Tikriausiai Simonas galėjo būti geismo alegori- 
ja. Tačiau jo bambekliška išvaizda ir ekvilibristo laikysena tam 
prieštaravo. Olga dar labiau atsilošė. 

Žinoma, Olga gyveno iš savo talento, o ne iš kūno, kaip no- 
riai mėgdavo priminti ir, beje, buvo beveik tuo įsitikinusi. Tai 
nekliudė jai pasitelkti kūno žavesį, kai dvasinis žavesys pasiro- 
dydavo esąs pražūtingas karjerai. 

— Nagi, Simonai, - pasakė ji maloniai, net meiliai, jos malo- 
niausiai skambančiam balse nuvilnijo trumpas, švelnus juokas, 
kurio tas storžievis, regis, nė nepastebėjo, - nagi, Simonai, ne- 

supykit dėl mano pastabos... Jūs nekaltas, kad neturit muziki- 
nio išsilavinimo. Juk neimsit dėl to visą vakarą ignoruoti savo 
rojaus paukštės... 

— Savo rojaus paukštės... Savo rojaus paukštės... Verčiau 
sakykit kryklės, irzlios kryklės, - sumurmėjo Simonas ir tuoj 
pažvelgė į tą jauną, tiesų kaip špaga meilužės kūną, su keista 
peršatim pasigrožėjo laibu glotniu kaklu, padengtu nepastebi- 
mu šviesiu pūkeliu. 

Simono įniršio banga akimoju virto švelnumo banga, tokio 
ūmaus, liūdno švelnumo, kad jis pajuto ašaras akyse ir palen- 
kęs galvą kibo įnirtingai mazgyti raištelius. 

- Jūs turit tiek daug žinių kitose srityse... Žinot, jūs daug už 
mane pranašesnis... Pavyzdžiui, apie septintąjį meną... 

Simonas Bežaras jautėsi blogai. Pyko ant jos už tai, kad ji 
suerzino jame gyvenantį naują Žmogų, pasirengusį aistringai, 
pamaldžiai ir tuščiai mylėti visą tą sritį, kuri, pavadinta menu, 
iš pradžių jam buvo svetima, paskui neprieinama ir galų gale at- 
šiauri, nes būti minimam kritikų jam dažnai brangiai kainuoda- 
vo. Tas menas, rezervuotas visuomenės klasei, kurią jis niekino 
ir svajojo užkariauti, visi paveikslai, knygos, muzika, visų pirma 
buvo, jis tai žinojo, tik trapus popierius ar trapi drobė, broliški 
postringavimai, mėginimai paaiškinti absurdišką egzistenciją, 
kurioje įklimpo ir dažniausiai nuo jos palūžo nežinomi broliai. 
ir buvo sujaudintas. Dabar tik nuo jo priklausė, ar įžengs į tą pa- 
saulį. Jam nebereikėjo niekinamos visų tų žmonių pedagogikos 
nei painių ir nuobodžių Olgos paaiškinimų. Dabar jį su Debiusi 
siejo kažkas panašaus į slaptą, bet tvirtą bendrystę, tarsi jie būtų 
kartu atlikę karinę tarnybą arba tuo pačiu metu išgyvenę pirmą 
meilės širdgėlą. Nuo šiol jis niekam neleis stoti tarp jų. 

— Pakalbėkim apie septintąjį meną... - pasakė jis, kai naujas 
suvokimas išvaikė jo įniršį. - Ak, septintasis menas! Ar Žinot, 
kokį filmą labiausiai mėgau visą jaunystę? Ko jau ko, o filmų 
mačiau, nes, kaip, regis, sakiau jums, mano tėvas dirbo kino 
mechaniku Banjolė „Edene“ per karą ir vėliau. Labiausiai mė- 
gau... niekaip neatspėsit kurį... 

— Ne, - atsakė nė kiek nesusidomėjusi Olga. (Ji nepakentė, 
kad jis taip atsainiai kalba apie savo šeimą. Tėvas kino mecha- 
nikas, motina - paprasta siuvėja! Nebuvo kuo girtis. Žinoma, 
nebuvo ir ko slėpti, žinoma... Bet jai būtų labiau patikę, jei jis 
būtų nuslėpęs.) 

Galų gale, kad nieko neglumintų, Olgai atrodė geriau ma- 
mos siuvimo reikmenų parduotuvėlę paversti audimo fabriku, 
o jų nediduką namą - dvaru - šis, ką kas besakytų, pritrenkė 
Simoną Bežarą: ji suabejojo, ar tik ne jos priklausymą aukštajai 
buržuazijai jis labiausiai vertina. Be juokų. 

- Ką gi, mėgau Ponkaralį, - pagaliau pasakė šypsodamasis 
Simonas. - Buvau beprotiškai įsimylėjęs tą mažutę blondinę 
Siuzę Karjė, kuri paveržė Pjerą-Rišarą Vilmą iš savo sesers 
Ani Diuko. Tai buvo laikai, kai mielos ir nekaltos blondinukės 
laimėdavo prieš fatališkas moteris, - pasakė jis išsiblaškęs ir 
staiga nutilo. 

„Gal tai ir yra visko priežastis, - galvojo jis sau. - Iš to atsira- 
do ir mano polinkis įsimylėti jaunas žydinčias merginas, kurios 
į mane nė nežiūri, ir panieka visoms bendraamžėms, su kurio- 
mis gerai jaučiuosi ir kurios galėtų mane mylėti. Gal tai kilo 
iš Ponkaralio? Būtų pernelyg kvaila... Tik man taip gali nutik- 


* 1942 m. prancūzų režisieriaus Jeano Delannoy sukurtas filmas pagal Alberto 
Cahuet romaną Ponkaralis, imperijos pulkininkas. 

ti!“ — svarstė apmaudžiai, nenutuokdamas, kaip mažai žmonių 
didžiuojasi savo pasirinkimu, ir kiek nedaug iš tikrųjų traukia 
jų idealas. Jis nenutuokė, kiek siaubingų griuvėsių, o kartais ir 
geros literatūros paliko atotrūkis tarp savęs įsivaizdavimo ir to- 
kio savivaizdžio teikiamų malonumų per ištisus amžius. 

— Bet... bet... bet aš esu kažką girdėjus apie Pjerą-Rišarą 
Vilmą... - sumikčiojo Olga, kaip kaskart, kai Simono arba 
vieno iš jos meilužių prisiminimai sukeldavo kokius nors jos 
vaikystės prisiminimus. (Ji nesiekė bendrauti su jaunais, savo 
amžiaus žmonėmis, nes šalia jų jos jaunystė nebūtų turėjusi 
tokio pasisekimo.) - Žinoma, - pridūrė ji, - Pjeras-Rišaras 
Vilmas... Mama ėjo dėl jo iš proto... 

— Turbūt kai buvo maža mergaitė... - atsakė Simonas gūž- 
telėdamas pečiais. 

Tąkart Olga iš tikrųjų įsikando į lūpą. Reikėjo būti atsarges- 
nei. Jai pavyko nuvilioti Simoną nuo atostogų Sen Tropė, kur 
būtų tekę dėl jo kovoti su dešimčia kitų jaunų žvaigždučių. Pa- 
vyko atsitempti jį čia, į šį septyniasdešimtmečių knibždantį lai- 
vą, dabar reikėjo būti atsargiai, ir apsvaigusiai nuo savo sėkmės 
galutinai neįstumti jo neviltin. Simonas buvo geras berniukas, 
kerėpliškas, kartais naivus, bet jis buvo vyras, ir, dideliam Ol- 
gos apmaudui, užsispyręs siekdavo kas naktį tai įrodyti. Olga 
buvo taip įpratusi apsimesti jaučianti malonumą, kad nebeži- 
nojo, ar iš viso kada nors jį patyrė. Bet frigidiškumas jai kėlė 
nerimą tik kai lygino save su tais puikiais ar turinčiais gabių 
meilei reputaciją jaunais žmonėmis. Gal todėl jau dešimt metų 
ji miegodavo vien su vyriškiais, dėl kurių kūniško patrauklumo 
stygiaus arba didelio materialinio patrauklumo galėjo manyti, 
kad yra ne frigidiška, o tikra likimo apvilta įsimylėjėlė širdies 
gilumoje. Tiesa, sąmoningas atsitraukimas, kokiam šįvakar 

prisivertė, iš anksto atrodė ne toks nemalonus kaip paprastai, 
nes po jo Simonas tikrai turėtų su ja susitaikyti, tad jos atsi- 
traukimas nebebus toks nenaudingas, bergždžias, žodžiu, be tų 
ypatybių, kurių ji negalėjo pakęsti poros santykiuose. 

Tačiau šįkart atsitraukimas nė kiek nepadėjo, nes Simonas, 
daugiau netaręs nė žodžio, apsitempęs per ankštus džinsus ir 
apsirengęs megztinį, net netrenkė kajutės durimis - tiesiog jas 
uždarė. 


Iš pradžių Andrėją apstulbino nedviprasmė Doriači mimika, 
kai ji ėjo iš salės, valdingas rodomasis pirštas, ir jo džiugesyje 
atsirado šiokio tokio nepritarimo. Tiesą sakant, Andrėjas nuo 
pat pradžios to, ką vadino savo „meilės romanu , jautėsi nejau- 
kiai. Jautėsi vis labiau įsimylėjęs Doriači ir vis labiau dėl to kal- 
tas: kaltas, kad jaučia geismą, apie kurį buvo pasiryžęs bet kokiu 
atveju prisipažinti ir įrodyti. Drąsiausiose naiviose ir ciniškose 
svajose Andrėjas paprastai regėdavo save, skaičiuojantį laga- 
minus prabangių rūmų vestibiulyje, apgobiantį audinės kailiu 
deimantais padabintą kaklą, šokantį fokstrotus su savo geradare 
garsaus naktinio klubo šokių aikštelėje. Niekada, nepaisydamas 
nesenos, bet gausios patirties, neregėjo savęs nuogo lovoje ša- 
lia nuogos susidėvėjusios moters, neregėjo savęs darant plačius 
meilės gestus. Jo svajos šioje srityje buvo tokios nekaltos kaip 
tos, kokias priskiria XIX amžiaus merginoms. O svarbiausia, 
niekaip negalėjo įsivaizduoti savo kūno atsitraukiant: kūnas jam 
paklus kaip kariuomenės rūpybos padalinys. Tuo buvo visiškai 
tikras, pasikliovė vienu kitu tokio pobūdžio žygdarbiu, kurį at- 
liko kuo šalčiausiai ir pasipriešindamas savo juslių polinkiams. 
Reikia pasakyti, kad Nevere ir karinės tarnybos metu Andrėjui 
teko dažniau gniaužti negu skatinti savo erotinius geidulius. 

Tad susijaudinimas, kurį jam sužadino Doriači, kėlė neri- 
mą... Ji skatino abejones, klausimus dėl jo vyriškumo, kurių, 
būdamas visai abejingas, iki šiol niekad sau nekėlė. Tačiau stai- 
ga Doriači jam pasirodė neprilygstama... Neprilygstami pečiai, 
rankos, balsas, akys... Žinoma, jos svoris tikriausiai irgi gražus, 
bet, ačiū Dievui, stovėdama kajutėje ji buvo daug žemesnė negu 
dainuodama scenoje. O jos akys, didžiulės ir kerinčios, visai 
absurdiškai jam priminė tetos Žanos akis (tik, žinoma, truputį 
daugiau padažytas). Jis nuginė šiuos pavojingus prisiminimus 
šalin, suvokęs, kad jei nepasipriešins, tuoj glaustysis prie to pe- 
ties ir meiliu balseliu prašys švininių kareivėlių, nors jam reikėjo 
rankinių laikrodžių, kabrioleto, laikino butuko mieste ir kakla- 
raiščių. Jo turėjo ne gailėtis ir glamonėti, o geisti. Mirtinai geisti 
ta nuostabi, pirmoji įžymi jo moteris... Be to, nuolat keliaujan- 
ti, galės jį gabentis bagaže! Moteris, kuri buvo tikra, gyva, nors 
kartais truputį per laisvai pasisakydavo, šiaip ar taip, moteris, 
kuria buvo žavimasi, kurią išvydę metrdoteliai nenudelbs stikli- 
niu, bejausmiu žvilgsniu, nuo kokio jam jau yra tekę nukentėti 
per kelias ištvirkusias šešiasdešimtmetes Aukštutinėje Luaroje. 
O čia - ne! Jam pavydės, užuot niekinę. Andrėjui, labai susi- 
rūpinusiam respektabilumu ir paveldėjusiam tą rūpestį iš tėvo, 
senelio, iš visų dorų protėvių, tai buvo svarbu. Ak! Jei tik jo vai- 
kystės moterys, tikroji, vienintelė jo publika, būtų galėjusios da- 
bar jį matyti karjeros ir pačiame jų troškimų apogėjuje... 


Visos šios mintys dūzgė Andrėjo galvoje, kai stebeilijo- 
si į prašmatnią divos iškirptę, ji taip pat tyrinėjo jį, tik daug 
profesionaliau. Jos žvilgsnis buvo patyręs, atviras kaip žirgų 
pardavėjo, bet Andrėjas žinojo esąs be priekaištų: jo svoris, 
dantys (išskyrus iltinį), oda, plaukai, viskas nepriekaištinga, 

jis pakankamai prisižiūrėjo. Ji tikriausiai tai pastebėjo, nes at- 
likusi ironišką reveransą įsileido į kajutę ir uždarė duris jam 
už nugaros. 

— Sėskis, - tarė ji, - ką gersi? 

— Kokakolos, - atsakė jis. - Bet nesirūpinkit, aš pats atsine- 
šiu. Jūs, žinoma, kajutėje taip pat turit bariuką? 

Nedidukas asmeninis baras pakerėjo Andrėją, kuris, pasi- 
rodo, nebuvo labai pratęs prie prabangos, bet, atrodo, Doriači 
baras nekėlė tokio entuziazmo. 

— Miegamajame! - pasakė ji sėsdamasi ant netikro rau- 
donmedžio sofutės. - Aš išgersiu stikliuką degtinės, būk ma- 
lonus. 

Andrėjas skriste nuskrido į jos miegamąjį, susižavėjusiu 
žvilgsniu dirstelėjo į didelę lovą ir priėjo prie bariuko: kajutė- 
je vyravo didelė netvarka, bet ji buvo žavinga - visur mėtėsi 
drabužiai, laikraščiai, vėduoklės, partitūros, net knygos, jam 
pasirodė, kad daugiausia grožinės ir labai akivaizdžiai skai- 
tomos. 

Jis atnešė Doriači stikliuką degtinės ir užsivertė gerą gurkš- 
nį kokakolos. Širdis daužėsi, jis mirė iš troškulio ir drovumo. 
Visai net negalvojo apie geismą. 

— Neišgersi ko stipresnio, kad gerai pasijustum? - paklausė 
ji. - Gali tai daryti šaltai, negėręs, be niekur nieko? 

Jos balsas buvo sarkastiškas, nors švelnus, ir Andrėjas nu- 
raudo išgirdęs nieko romantiško neslepiantį „tai“. Jis suskubo 
išsisukti: 

- Kaip gražiai dainavot! - pagyrė. - Kas tai buvo? 

— Viena didžiųjų Verdžio Don Karlo arijų. Tau patiko? 

- O, taip... Buvo nuostabu, - švytinčiomis akimis atsakė 
Andrėjas, - iš pradžių atrodė, kad dainuoja visai jauna mer- 

gaitė. Paskui tikra moteris, Žiauriai įtūžusi... Ne, aš nieko ne- 
nusimanau muzikoje, bet man tai patinka, beprotiškai... Gal 
padėtumėt ją pažinti? Bijau, kad mano neišprusimas jus varys 
į neviltį, nes... 

— Tik ne šioje srityje, priešingai, - atsakė ji šypsodamasi, — 
bet kitose - taip! Mokymas man visai ne prie širdies. Kiek tau 
metų? 

— Dvidešimt septyneri, - atsakė Andrėjas, nevalingai pridė- 
damas sau trejus metus. 

- Jaunas. Žinai, kiek man metų? Turbūt daugiau negu du- 
kart tiek... 

— Ne! - atsakė priblokštas Andrėjas, - būčiau sakęs... Bū- 
čiau pamanęs... 

Jis sėdėjo ant kėdės krašto, vilkėjo naują blizgantį smokin- 
gą, šviesių plaukų sruogos styrojo į visas puses; ji vaikštinėjo 
aplink smagiai nusiteikusi, bet dėmesinga. 

- Be to, kad esi melomanas, neturi kitų užsiėmimų gyveni- 
me? - paklausė ji. 

— Ne. Man dar toli gražu ir iki melomano... - pridūrė jis 
nuoširdžiai. 

Ji užsikvatojo. 

— Nedirbi reklamoje ar spaudoje? Niekur neturi nė men- 
kiausio prieglobsčio? Paryžiuje ar kur kitur? 

— Aš iš Nevero, - atsakė jis gailiai. - Nevere nėra nei laikraš- 
čio, nei reklamos. Žinot, Nevere nieko nėra. 

— O kas tau labiausiai patiko Nevere? - paklausė ji trum- 
pai. - Vyrai ar moterys“ 

— Na, moterys, - atsakė Andrėjas nuoširdžiai. 

Jis nė akimirkos nenutuokė, kad prisipažintas potraukis 
gali atskleisti priešistorę. 

„Jie visi taip sako, - sumurmėjo sau po nosimi paslaptingai 
suirzusi Doriači. 

Ir rodydama tą patį akivaizdžiai kviečiantį gestą, dėl kurio 
Andrėjas jau anksčiau susigėdo, patraukė į miegamąjį. Ji nusi- 
spyrė batelius, su drabužiais išsitiesė ant lovos atmetusi rankas 
virš galvos, ironiškai ir iš aukšto į jį žiūrėdama, nors jis stovėjo, 
ojo ūgis buvo metras aštuoniasdešimt... 

- Otu sėskis, - pasakė ji. - Čia... 

Jis prisėdo šalia, o ji dar sykį sulenkė rodomąjį pirštą jo 
pusėn, tik lėčiau, ir Andrėjas pasilenkė, pabučiavo ją, nustebo, 
kad ta gaivi burna dvelkia mėtom daug labiau negu degtine. Ji 
leidosi bučiuojama, pasyvi, iš pažiūros sustingusi, tad jis dar la- 
biau nustebo, kai ji taikliu, mikliu judesiu ištiesė į jo pusę ranką 
ir ėmė juoktis. 

— Pamaiva, - pasakė ji. 

Andrėjas neteko žado labiau iš nuostabos negu iš gėdos, 
ji tikriausiai tai pastebėjo, nes liovėsi juokusis ir rimtai pažvel- 
gė iji 

— Tau niekada taip nebuvo nutikę? 

— Na ne... Be to, jūs iš tikrųjų man patinkat! - pasakė jis su 
beveik nekaltu įniršiu. 

Ji vėl ėmė juoktis, ranka apkabino jo kaklą ir prisitraukė 
artyn. Andrėjas nesipriešino, įglaudė galvą į iškvepintą petį ir 
tuoj pat apsalo nuo gerumo. Mikli, dieviška ranka atsagstė jo 
marškinių apykaklę, leido lengviau kvėpuoti ir prigludo prie jo 
sprando. Jis taip pat ištiesė menamai įgudusią, tačiau drebančią 
ranką link patogaus ir šilto prie jo prisiglaudusio kūno, surado 
krūtį, šlaunį, vadinamąją erogeninę zoną, bet apčiuopomis, lyg 
atliktų atminties pratimą, jį sustabdė žiaurus antausis, kartu iš 
gerklės šalia pat ausies nugriaudėjo: 

— Sta tranguillo', - sudraudė ji. 

Tačiau veltui, nes Andrėjo kūnas savaime liko paniręs į 
palaimingą ir net negarbingą letargą, bet jam jis atrodė labiau 
palaimingas negu negarbingas. „Jis buvo sutrikęs, žlugęs, at- 
stumtas, - mėgino sakyti sau, - didžioji jo gyvenimo galimy- 
bė, auksinis gražiojo žigolo Andrėjo gyvenimas tirpte tirpo.“ 
Tačiau mažasis Nevero Andrėjas buvo toks patenkintas ir taip 
jaukiai įsitaisęs, kad atsisakė išsvajotosios ateities, šlovės, puo- 
šeiviškumo ir prabangos, visko atsisakė dėl penkiolika minučių 
trukusios glamonės, taikaus plaukus glostančio delno, nekalto 
miego, nors jau jautėsi netenkąs, nugalėtas ant paties sėkmės 
slenksčio, prigludęs prie šio pernelyg trumpai svetingo peties. 
Įsimylėjęs ir bejėgis, pažemintas ir sužavėtas Andrėjas Fajaras 
iš Nevero išsyk užmigo. 


O Doriači valandėlę liko sėdėti tamsoje atsimerkusi, stai- 
giais trumpais truktelėjimais rūkydama cigaretę, suraukusi 
antakius; kartkartėm mėšlungis sutraukdavo jai dešinę pėdą, 
bet galų gale liovėsi, tą pačią akimirką išsitiesino ir antakiai. Ji 
buvo, kaip paprastai, viena. Viena scenoje, viena grimo kamba- 
ryje, viena lėktuvuose arba dar dažniau viena lovoje kartu su ži- 
golu, gyvenime visą laiką viena - jei tik gali vadinti save vienu, 
kai iš paskos tempiesi muziką arba kai muzika tave myli. Kaip 
jai iki šiol sekėsi! Kaip jai vis dar sekasi, kad turi tą dalyką: pra- 
gariškai galingą balsą, kurį išdresavo paklusti kaip dresuojamas 
piktas šuo, balsą, kurį su tokiu vargu sutramdė padedama rusų 
baritono Juzepovo; jis kaip ir ji iš pradžių išsigando to žvėriško 
balso, kartais vakarais po jųdviejų pamokų jis žiūrėdavo į jos 


* Ramiai (it.). 

krūtinę su beveik komišku, sakytum, baugščiu susižavėjimu, 
bet ji išrausdavo lyg būtų buvusi nėščia, lyg žemiau krūtinės 
ląstos nešiotų jau neliečiamą valkatos ar nusikaltėlio gemalą... 
Jo dėka ji pradėjo siekti sėkmės ir darbavosi, kol pasiekė. Jos 
sėkmė dvelkė pačiuliais, kailiais, tai buvo sėkminga karjera, 
kur ji neturėjo nei laiko mylėti, nei laiko klausytis muzikos, 
kurią kada nors vos spės palikti - merdėdama tai suvoks - ir 
pasitrauks į tikriausiai nešvarius užkulisius... 


— Atrodo, amerikiečiai dabar gaminą geresnį konjaką už 
mūsiškį, - pasakė Simonas Bežaras kiek abejodamas, tad galėjo 
rūsčiai susiraukęs čiupti butelį, tarsi jo vienintelis rūpestis būtų 
patikrinti gandus. 

Nurijo gerą gurkšnį gėrimo ir apie prancūzų viršenybę spi- 
ritinių gėrimų srityje prakalbo dar griežčiau. 

— Taip... Nenorėčiau tuo tikėti. Nuoširdžiai. O jūs negeriat, 
Peira? 

„Tuoj bus girtas kaip dūmas“, - suirzęs pamanė Žiuljenas. 
Jau visa valanda, kaip jie lošė kortomis džinramį, o Žiuljenas 
negalėjo pakęsti vynioti aplink pirštą girtuoklių. Išgaruodavo 
visas azartas. Bežaras jam atrodė visai simpatiškas, jau vien dėl 
tos irzlios jį lydinčios papūgos - „beje, jos labai gražios krū- 
tys“, - sąžiningai pastebėjo Žiuljenas. Be to, džinramis buvo 
lepšių žaidimas: nėra nei galo, nei krašto... Per dvi valandas iš 
to nelaimėlio išpeš vos penkiolika tūkstančių frankų... Žiulje- 
nas pasirūpino, kad lošti užsimanytų būtent Simonas, o pats 
beveik atsisakė girdint liudininkams, kad būtų saugiau. Juk ne- 
ketino dėl kelių apgailėtinų kortų partijų žlugdyti jo ištekliams 
nepalyginamai reikšmingesnio Markė projekto. Tačiau Simo- 
nas laikėsi įsikibęs ir jo, ir sumanymo sulošti partijėlę kaip vy- 

ras su vyru. Prabangiajame denyje jie buvo likę tik vieni du ir 
nepailstantis Šarlis žingsniavo pirmyn atgal po jutą, užsimetęs 
ant pečių purų baltą megztinį, atrodė pederastiškiau už airių 
seterį. 

- Na, betjums ir sekasi... - komentavo Simonas, antrą kartą 
gaudamas „blicą“. - Jei nebūtumėt taip toli nuo Australijos, sa- 
kyčiau, nesu tikras, tik įtariu, kad žmona ar draugė jums neiš- 
tikima. Bet tai būtų nestilinga, nes jūs negalėtumėt patikrinti... 
Beje, ar jums neatrodo, Peira, kad posakis „Jei nesiseka meilėje, 
pasiseks lošime“ - kvailas? Pavyzdžiui, ar aš atrodau jums lai- 
mingas? Be juokų, ar aš jums panašus į žmogų, kuriam sekasi 
meilėje? 

„Ką gi! Vadinasi, gerdamas jis pradeda inkšti“, - prislėgtas 
pamanė Žiuljenas. Jis instinktyviai nepakentė vyriškų pašne- 
kesių - nesvarbu, ar jie šiurkštūs, ar sentimentalūs. Žiuljenas 
manė, kad meilės istorijų ir sekso srityje kalbėjimas ir žodžiai 
yra rezervuoti moterims, ir paprastai pasakė tai Simonui Be- 
žarui, o šis nesupyko, priešingai, su įkarščiu palinksėjo galva. 

— Jūs visai teisus, mano bičiuli. Tiesa, manau, kartais ir mo- 
terims geriau būtų prikąsti liežuvį... Pavyzdžiui, nenoriu būti 
netaktiškas, bet kadangi ji čia... Aš kalbu apie ją, - jis atsiprašė 
Žiuljeno, apstulbinto naujos Simono Bežaro įvestos taktiškumo 
taisyklės. - Pavyzdžiui, Olga, sveika mergina iš geros miesčio- 
nių šeimos, gerai išauklėta ir visa kita... (visai ne kokia smulki 
šliundrikė, jau tikrai ne...) Tai štai, lovoje ji kalba... tarška kaip 
malūnėlis. Mane tai žudo, o jūsų ne? 

Žiuljenas įsitempė ir pasibjaurėjo kaip katinas, dvejojo, 
juoktis ar piktintis. 

- Suprantama, - sumurmėjo, - tai gali paralyžiuoti... 

Jis buvo išraudęs, jautėsi ir laikė save vertu pajuokos. 

- Visų pirma žodžių žartsymas moterį daro panašią į pro- 
vincijos kekšę, profesionaliai žiūrint, - neatlyžo Bežaras. - Re- 
gis, padorios moterys ir garsios kekšės prikanda liežuvį. O aš 
visad susidurdavau su patarškom... su šarkom ir vištom. Ak, 
būti prodiuseriu visai nelinksma, mano bičiuli! Kiek patelių 
laksto iš paskos... 

- Keista, - pakomentavo Žiuljenas tarsi sau, - toks praban- 
gus laivas, o visas moteris jame laiko patelėm. 

— Jums darosi įdomu, pone Peira? 

Kažkokia gaidelė Simono Bežaro balse pažadino apsnūdusį 
buvo jau nebe tokios naivios kaip ką tik. 

- Jūs aukcionų vedėjas... kur... Sidnėjuje... 

„Ką gi, vadinasi, pažįstami...“ - Žiuljenui buvo pasirodę, 
kad per iškilmingą įsilaipinimą laivan Simoną atpažino, bet 
paskui pamiršo. Anas jį pažinojo, o blogiausia, kad atpažino. 

— Spėliojat, ar ne? - (Simonas Bežaras džiūgavo.) - Spėlio- 
jat, kur ir kada? Deja! Aš, lyginant su jumis, per daug prisi- 
menu, bijau, jūs jokiu būdu neprisiminsit. Šiaip ar taip, galiu 
pasakyti, kad tai buvo ne Sidnėjuje... 

Jo veide išnyko gudrumo išraiška, jis pasilenkė virš stalo ir 
paplekšnojo sustingusiam Žiuljenui riešą. 

— Nusiraminkit, bičiuli. Aš santūrus žmogus. 

— Norėdamas visai mane nuraminti, turėtumėt man pri- 
minti, - iškošė pro dantis Žiuljenas. 

„Blogiausia, kad turėsiu išlipti artimiausiame mieste, kai 
sustosim, - galvojo jis, - per šitą idiotą... Banke nebeturiu 
nė cento... Sudie, Markė, sudie, Lonšano hipodrome, sudie, 
Triumfo arkos prize, sudie, kvepiantis Paryžiau rudenį...“ 

— Jūs plaukėt laivu, ne tokiu dideliu kaip šitas, Florido- 

je. Laivas priklausė vienam tipui iš kino kompanijos Metro 
Goldwyn. Pasikvietė jus, kad parūpintumėt jam gyvybės drau- 
dimą... Dirbote įmonėje Herpert £ Crook... Na, kaip, ar prisi- 
minėt? - paklausė pamatęs, kaip Žiuljeno veidas staiga nušvito, 
net pražydo, nors Simonas veikiau tikėjosi, kad jis įsižeis dėl 
tokio pernelyg garbės nedarančio prisiminimo. 

— A, taip... Buvo sunkus metas... - pasakė Žiuljenas ener- 
gingai maišydamas kortas. - Išgąsdinot mane, bičiuli. 

— Kodėl išgąsdinau? 

Simonui Bežarui krito blogos kortos, bet jam buvo nusi- 
spjaut: naujas kompanionas velniškai simpatiškas. Ne pasipū- 
tėlis ir ne snobas kaip visi tie kiti nelemti kaimiečiai, išskyrus 
Doriači. 

- Ko išsigandot? - pakartojo jis nesąmoningai. 

- Esu buvęs ir indų plovėju, - atsakė juokdamasis Žiulje- 
nas. - Ir batų valytoju Brodvėjuje... Dar mažiau spindesio, ar ne? 
— Kur jau ten, pokštininke... - atitarė Simonas Bežaras. 

Ir jis iš naujo ėmė uoliai pralošinėti. Jam tada kažką sakė 
apie tą gražųjį draudimo agentą, bet jis niekaip neįstengė pri- 
siminti ką. Šiaip ar taip, tai buvo žmogus, su kuriuo vertėjo bi- 
čiuliautis, nepretenzingas, tačiau ir turintis akiratį. 

- Žinot, kodėl jūs man patinkat, Peira? Aš jums pasakysiu, 
Peira, kodėl jūs man patinkat. 

- Prašom, - atsakė Žiuljenas. - Beje, džinas. 

- Kad tave kur, - pasakė Simonas pralaimėdamas penkias- 
dešimčia taškų. - Ką gi, aš jums pasakysiu, kodėl: štai jau dvi 
valandas lošiam, bet jūs dar nepasiūlėt nei pasakojimo, nei 
siužeto, nepasiūlėt net knygos, iš kurios išeitų pritrenkiantis 
filmas... O tai niekada nesiliauja! Nuo to laiko, kai turiu šla- 
mančių ir žmonės apie tai Žino, nuolat žeria man visokius pasa- 

kojimus, kuriuos turėčiau nufilmuoti: savo gyvenimą, meilužės 
gyvenimą, visi iki vieno! Jie turi idėjų, genialių sumanymų, ku- 
rie niekada dar niekam nešovė į galvą ir iš kurių išeitų pritren- 
kiantis filmas... Aš jums pasakysiu, Peira, be mokesčių rinkėjų 
ir skolininkų, mano darbe tai pats blogiausias dalykas, - blo- 
giausias tada, kai ateina sėkmė. Visi kaip kaulus šuniui tau į 
veidą svaido savo idėjas. Tik iš šuns niekas nesitiki, kad jis su- 
grįš nasruose įsikandęs aukso luitą... O iš manęs tikisi. 

- Tokia sėkmės kaina, - taikiai pasakė Žiuljenas. - Scenari- 
jų nors vežimu vežk, ir daugybė intelektualių draugužių - juk 
tai visuomeninės padėties atributas, ar ne? 

— Na, taip... - Simono akys buvo pavandenijusios ir svajin- 
gos. - Kai pagalvoju, kad apie tai svajojau, visą gyvenimą apie 
tai svajojau... (Jis atsainiai mostelėjo rodydamas laivą ir spin- 
dinčią jūrą aplink.) - Ir dabar esu čia. Gavau Kanų pagrindinį 
prizą, esu įžymiausias prodiuseris Prancūzijoje, plaukiu laivu 
su prašmatniais žmonėmis ir turiu gražiai nuaugusią draugę, 
kuri, be to, dar ir košės turi smegeninėje. Mano čekių knygelėje 
daug nulių, mano vardas Simonas Bežaras, aš prodiuseris. Tiek 
turėdamas juk turėčiau būti laimingas, ar ne, juk to norėjau? 

Jis kalbėjo graudulingu balsu, tai suerzino Žiuljeną. Jis pa- 
kėlė akis: 

— Tai kaip, - paklausė ramiai, - ar jūs nesat laimingas? 

- Esu galų gale, veikiau jau esu laimingas, - pasakė Simonas 
Bežaras valandėlę patylėjęs, atrodė, kad klauso savo širdies. — 
Taip, veikiau jau esu... taip, gana lamingas. 

Jis atrodė toks susirūpinęs, kad Žiuljenas užsikvatojo ir nu- 
traukė kortų partiją. Kitą dieną vėl leis Simonui Bežarui praloš- 
ti. Tačiau tą vakarą Žiuljenui jis atrodė pernelyg simpatiškas, 
kad tęstų partiją. 


107 


Klarisė gulėjo vonioje užsimerkusi, apsalusi nuo dviejų malo- 
numų: šilto vandens ir vienatvės. Ji svajojo... Svajojo, kad yra 
viena saloje, lauke jos laukia palmė ir žaisti nusiteikęs šuo, dau- 
giau nėra nieko. Ją pašaukė. Ji sustingo, įsmeigusi akis į balso 
pusę, sugrąžinta į liūdną tikrovę. Erikas Letiujė laukė, kol ji 
baigs maudytis ir jis galės išsivalyti dantis. Ji žvilgtelėjo į laik- 
roduką: aštuonios minutės... Praėjo aštuonios minutės, kaip 
ji buvo ten, tik varganos aštuonios minutės... Išlipo iš vonios, 
užsimetė minkštą chalatą, nekreipdama dėmesio į juokingą 
„Narcizo“ logotipą, panašų į Napoleono inicialus, ir paskubo- 
mis išsivalė dantis. Prieš guldama į vonią nenusivalė makiažo, 
tad karšto vandens garai ištirpdė skaistalus, šie subrūkšniavo 
veidą vagelėmis, „padarė dar labiau apgailėtinai juokingą negu 
paprastai , - pamanė ji jausdama slaptą malonumą, kurį patir- 
davo vis dažniau, kad mato save kitų akimis tarsi veidrodyje. 

- Klarise! Žinau, jūs nepasirengusi, bet aš, brangioji drauge, 
pavargau... Man tai pirmos atostogos per dvejus metus, norė- 
čiau išsimaudyti ir išsimiegoti, jei ne per daug iš jūsų prašau. 

- Ateinu, - atsakė ji. 

Nė neprisilietusi prie išterlioto makiažo, išėjo iš vonios ir 
rado Eriką tokioje padėtyje kaip paliko: abiem rankom atsirė- 

musį į fotelio ranktūrius, atkraginusį gražią galvą, užmerkto- 
mis akimis, su nuovargio ir tobulo pakantumo išraiška veide. 

- Erikai, - kreipėsi ji, - maldavau jūsų eiti maudytis pir- 
miau manęs... Kodėl to nedarėt? 

- Džentelmeniškumo sumetimais, brangioji. Elementarios 
mandagumo taisyklės... 

- Bet, Erikai, - staiga nutraukė ji, - mandagumo taisyklės 
neįpareigoja paversti mano vakarinio maudymosi vonioje bė- 
gimu su varovais. Aš neapsakomai mėgstu gulėti vonioje, kiek- 
vieną kartą man atrodo, kad tai visa gyvenimo prabanga... 

- Šiaip ar taip, jūs patenkinta visada, kai tik atsigulat. Mė- 
ginu suprasti, ar kelionė jums iš tiesų maloni, ar stengiausi iš- 
plaukti į kruizą su žmogum, kuriam čia nė kiek ne smagu... 
Atrodot liūdna, atrodo, kad nuobodžiaujat... Visi tai mato ir, 
beje, visiems dėl to nejauku. Ar jums nebepatinka jūra, mu- 
zika? Maniau, kad bent muzika - didžioji jūsų aistra... Netgi 
paskutinė jums likusi. 

- Jūs tikriausiai teisus, - atsakė Klarisė prislopintu balsu. — 
Nebūkit toks nekantrus. 

Ji atsisėdo ant lovos, parietė po savimi kojas, kad žingsniuo- 
damas skersai ir išilgai Erikas neužkliūtų, kol nusirenginėjo. Jis 
buvo tai dešinėje, tai kairėje, už jos, priešais ją, visur... Visur 
ji buvo nepritariančio, piktavalio žvilgsnio akiratyje. Be to, jai 
nuo jo svaigo galva. 

- Erikai, susimildamas, liaukitės vaikščiojęs. Sakykit, Eri- 
kai, kodėl jūs taip nusiteikęs prieš mane? 

- Prieš jus? Aš? Jūs neįtikėtina! 

Jis nusikvatojo. Juokėsi, buvo sužavėtas: ji vėl užkliudė 
apmaudžią jų santykių ir jausmų temą, jam labai patiko, kad 
ji nagrinėja ją, nes kaip tik tada, pasirodo, galėjo jai suduoti 

daugiausia smūgių. Ji sąmoningai jos vengė ir imdavosi tik 
atsidūrusi ant baisiausios panikos slenksčio, netekusi draugų, 
asmeninės erdvės, negalėdama užsisklęsti savyje. Nieku gyvu 
neatlaikys dešimties dienų su tuo priešišku nepažįstamuoju! 
Jis turi prisiekti, kad per kruizą pasigailės jos, bent taip atvirai 
nerodys nenumaldomos paniekos, tokios nuoširdžios, kad ji ir 
pati ėmė save niekinti... 

— Prieš jus? Aš? Tai viršūnė! - sakė jis. - Aš dovanoju jums 
išskirtinį kruizą, - atkreipkit dėmesį, šią išvyką finansuoju aš, 
Erikas, jūsų vyras, o ne Baronų šeima. Plukdau jus laivu klau- 
sytis dviejų jūsų mėgstamiausių atlikėjų, ar ne? Jei tik teisingai 
prisimenu... Prieš kelionę netgi susitvarkau taip, kad galėčiau 
jus lydėti, apsaugočiau nuo buvimo vienai ar kvailysčių krė- 
timo, kad galų gale turėčiau kuo su jumis dalytis, ne pinigais 
ir ne daiktais, kuriuos galima už juos nusipirkti. O jūs laikot 
mane piktavaliu? 

Ji klausėsi jo Žodžių savotiškai susižavėjusi. Nors jie buvo 
vieni du. Jie buvo vieni du, jam nebuvo kam dar sykį demons- 
truoti savo tobulo elgesio nei jos nedėkingumo. Tačiau Erikas 
jau nė akimirkos neišgyvendavo be žiūrovų ir be komenta- 
rų: nuolatos buvo scenoje. Greitai jau nebegalės jai pasakyti: 
„Paduokit man duonos“ ir tuoj pat neklausti bagetės kainos... 
Kodėl pagaliau jis neįstengė jai pasakyti to, ką norėjo? Paga- 
liau pasakyti, kad jos nekenčia? O jeigu nekenčia, kodėl pasku- 
tinę akimirką išplaukė kartu? Ar paprasto įsitikinimo, kad jo 
draugija gadins jai kelionę - vis dėlto jis tai nujautė, - ar tokio 
liūdno fakto jam pakako apsispręsti? Paskatinti palikti dienraš- 
tį, bendradarbius, politinius bendražygius, savo dvarą, visą pa- 
laimingą svitą, be kurios praktiškai jau keletą metų nebegalėjo 
išsiversti? 

— Kodėl jūs išplaukėt kartu, Erikai? Pasakykit man. 

- Išplaukiau, nes dievinu muziką. Jums nepriklauso išskir- 
tinė teisė į šiuos malonumus... Bethovenas, Mocartas - popu- 
liarūs kompozitoriai. Net mano mama, nors visai neišprususi, 
labiausiai mėgdavo klausytis Mocarto ir dar geriau už mane jį 
atpažindavo, net atskirdavo nuo Bethoveno. 

— Būčiau labai norėjusi pažinti jūsų mamą, - silpnai ištarė 
Klarisė. - Dėl šito dalyko visada apgailestausiu. Gal, sakysit, te- 
reikia jį priskirti prie kitų, ir jis prasmegs apgailestavimų jūroje! 

- Bet jūs neturit dėl ko apgailestauti! 

Erikas vaikštinėjo po kambarį vienomis trumpikėmis, ėmė 
šen cigaretes, ten žiebtuvėlį, laikraštį, ruošėsi maloniam pus- 
valandžiui šiltame vandenyje, iš kurio dangstydamasis man- 
dagumu ką tik ją ištraukė... Nebuvo jokios priežasties, dėl ku- 
rios ta laime jis galėtų mėgautis ilgiau negu ji. Nuo tos minties 
jos gyslomis pasruvo, jose užsiliepsnojo pyktis, pasidavė jam 
jausdama vienodai stiprius paklusnumą ir baimę. Dabar joje 
Erikui priešinosi maža dešimtmetė mergaitė, mokytojos nu- 
mylėtinė, mokinukė, lepūnėlė. Ji reikalavo vonios, pavakarių 
ir patogumų su tokiu atkaklumu, kuris prieštaravo suaugusios 
Klarisės fatališkumui ir nuolankiam paklusnumui. Ji priešinosi 
energingai, užsispyrusi - galų gale vienintelėmis gynybos prie- 
monėmis, kurių nuo ryto iki vakaro Eriko demonstruojamas 
neabejotinas lojalumas, teisingumo dvasia, padorumo jausmas 
negalėjo nei įveikti, nei perkalbėti, nei, juolab, primesti jai kal- 
tę. Ji jau nebebuvo įsimylėjusi, dėl žiaurios meilės besidraskanti 
moteris, nebe jauna mergina, atsisakanti Pigmaliono, tapusio 
negailestingu ir sadistišku, pamokų, o egoistiška ir valinga 
maištaujanti mergiotė, kokia nė neprisiminė buvusi. 

- Jums nėra dėl ko gailėtis, - priekaištavo Erikas. - Gailė- 

tis veikiau turėčiau aš. Buvau užtektinai kvailas patikėti, kad 
galima pakeisti klasę, kad iš meilės galima atsisakyti kai kurių 
privilegijų ir pasirinkti kitas, mano akimis, vertingesnes. Aš 
klydau. Jūs čia niekuo dėta. 

- Bet dėl ko jūs klydot? Kuo aš jus nuvyliau, Erikai? Pasa- 
kykit aiškiai. 

- Aiškiai? Stambiųjų prancūzų miesčionių pasitenkinimas 
savimi, bailumas ir brutalumas, kuriuos paveldėjot iš senelių, 
jumyse ne sąmoningi, o instinktyvūs. Pavyzdžiui, prašot ma- 
nęs į jūsų šeimą įvesdinti savo mamą. Jau sakiau: mama visą 
gyvenimą ir mano paauglystę buvo kambarinė, jei jums labiau 
patinka - namų tvarkytoja smulkių Bordo miesčionių šeimoje, 
kad išmaitintų mane ir save. O jūs norit, kad atvesčiau ją į jūsų 
šeimą, kurios net mažiausio paveikslėlio būtų pakakę mums 
šimtą metų išmaitinti? Mama - vienintelė moteris, kurią iš šir- 
dies gerbiu. Nenoriu jos žeminti jūsų spindesiu. 

- Beje, Erikai, jei kalbam apie jūsų mamą - kam visąlaik 
sakot, kad ji buvo tarnaitė Bordo? Man sakė, kad ji dirbo Pran- 
cūzijos telegrafo ir telefono įmonėje? 

Klarisė uždavė klausimą naiviai, bet Erikas pajuto smūgį, 
išblyško ir atgręžė į ją įniršio iškreiptą veidą. „Koks jis kartais 
būna negražus!“ - pamanė ji. Jai galėjo pasirodyti negražus. 
Tam tikra prasme tai buvo milžiniška pažanga! 

— A, tikrai? Ar galiu sužinoti, kas jums tai pasakė? Jūsų 
dėdė? Kas nors iš jūsų šeimos, kam tai pasirodė prašmatniau 
negu kambarinės darbas? Kažkas, kas geriau už mane žino 
mano gyvenimą ir vaikystę? Tikrai keista, Klarise. 

— Kažkurią dieną jūsų vyriausiasis redaktorius Pradinas tai 
pasakė prie stalo. Negirdėjot? Išsiunčiau jį į Liburną perduoti 
jūsų mamai kalėdinės dovanos, nes nenorėjot jos pasikviesti 

šventėms. Jis nuvažiavo ir rado ją Meila pašte... kažkoks pana- 
šus pavadinimas - atrodo, ji ten įgudusia ranka viskam vado- 
vavo. Jam netgi pasirodė žavinga. 

- Tai šmeižtas! - pasakė Erikas, Klarisės nuostabai, kumš- 
čiu trankydamas per stalą. - Išvysiu jį lauk. Negaliu pakęsti, jei 
mėgina žeminti mano motiną. 

- Bet aš nesuprantu kodėl... - pasakė Klarisė, - kodėl ne- 
garbinga dirbti pašte, o tvarkyti namus garbinga... Kartais jūsų 
visai nesuprantu, Erikai. 

Ji ieškojo jo akių, bet jis pirmą kartą per ilgą laiką vengė 
jos žvilgsnio. Paprastai įsmeigdavo į ją rūsčias akis, dėmesingai 
stebeilydavosi į veidą, atrodydavo, įžvelgia jame nuopuolio ar 
kvailybės ženklus - ir tokį įspūdingą jų kiekį, kad ji, bemat pa- 
žeminta, nusigręždavo jam nė burnos nepravėrus. Dešiniame 
jo smilkinyje iššoko kraujagyslė, iškėlė tamsiai rudą plokščią 
apgamą, vienintelį Eriko Letiujė trūkumą estetikos požiūriu. 
Jis susizgribo: 

— Nemėginsiu dar kartą jums įskiepyti savo vertybių pajau- 
tos, Klarise. Bent žinokit, kad jis priešingas jūsiškiam. Ir nebe- 
sirūpinkit mano šeima, prašau jūsų, o aš nebesirūpinsiu jūsų. 

- Erikai... - (Staiga Klarisė, gulėdama siauroje lovoje įtemp- 
tomis paklodėmis, pasijuto pavargusi, išsekusi, nugrimzdusi į 
mirtino liūdesio dugną...) - Erikai... Jūs dalį gyvenimo pralei- 
džiat su mano dėdėmis... Ir net ne su jais, o su jų verslininkais. 
Su jais jūs tobulai mandagus... atrodo, toks malonus, net leng- 
vai sukalbamas, nepaisant jūsų principingų pareiškimų... 

- Lengvai sukalbamas? Aš - lengvai sukalbamas? Tikrai, 
šitą apibūdinimą prisiskirčiau patį paskutinį! Nesvarbu, kas ir 
kur - Paryžiuje ar kitur - man jį prilipdė. 

- O, aš juk žinau... - pasakė Klarisė užsimerkdama. - Ge- 

rai žinau, koks jūs neperkalbamas, Erikai, ir gerai žinau, kad 
sumokėjot už šį kruizą ir išplaukėt kartu, kad mane pamalo- 
nintumėt. Visa tai žinau... Jūs visada teisus, aš taip nuoširdžiai 
manau. Būna akimirkų, kai man vis vien, kad esu neteisi, ir 
viskas. 

— Tai turto privilegija, mano mažoji Klarise. Būdama tur- 
tinga, jūs galite leisti sau klysti ir net tai prisipažinti. Kaip galė- 
jau pagalvoti, kad išvengsite visų privilegijų? 

- Kaip galėjot pagalvoti, kad pakeisiu klasę? Ar ne taip? 
Tada dar nežinojot, kad „klasės niekada nepakeisi. 

Ji mėgdžiojo jį. Mėgdžiojo jo balsą ir beveik juokėsi: 

— Ojums pačiam, Erikai, kaip pavyko ją pakeisti? 

Jis užtrenkė paskui save duris. 


Išeidamas iš vonios, po pusvalandžio, jis turėjo paruošęs 
jai žeidžiantį atsakymą, bet Klarisė miegojo - nuo veido buvo 
nuvalyti visi dažai, ji užsimiršusi, atsigulusi ant dešinio šono 
į durų pusę, netikėtai vaikišku veidu, nurimusi. Miegodama 
kone šypsojosi. Joje buvo kažkas, ko jam dar nepavyko sunai- 
kinti. Tokiais atvejais kaip šis jis nujautė, kad niekada nepasi- 
seks sunaikinti kažko, ką ji gavo gimdama, kažko, ką jis bevil- 
tiškai mėgino sieti su jos turtais, tačiau gerai numanė, kad tarp 
tų dalykų nėra nieko bendra, kažko, kas keistai panėšėjo į do- 
rybę... Ji tuo dalyku gynėsi, kovėsi. Tačiau neturėjo užnugario, 
ji nieko neturėjo. Jis viską buvo iš jos atėmęs - draugus, mei- 
lužius, šeimą, vaikystę ir praeitį. Viską atėmė, net ją pačią. Vis 
dėlto kartkartėm ji paslaptingai šypsodavos - lyg pirmą kartą, 
nepažįstamajam, kurio jis nematė. 

Trečią kruizo dieną saulė buvo pilkšva, apgaubta tvankių gele- 
žies baltumo debesų. Išvakarėse Porto Vekjyje Žiuljenas, apim- 
tas smarkaus sportinio polėkio, nusprendė perplaukti baseiną 
ir maždaug antrą valandą atsidūrė jame: vienas, su glaudėmis, 
baltutėlis ir pašiurpęs. Buvo juo labiau nusiminęs, kad jautėsi 
apžiūrinėjamas ir tikriausiai išjuokiamas Botė-Lebrešų grupės 
ir jų svitos: jie buvo apsirengę, sėdėjo įsitaisę supamosiose kė- 
dėse virš jo, prie baseino baro. Jis buvo sutrikęs: išdidumas 
neleido bristi į vandenį per mažąjį baseinėlį, o pūkštelėti sta- 
čia galva neleido sužvarbęs kūnas. Tad taip ir sėdėjo ant kraš- 
to, iki čiurnų įmerkęs kojas į gražų chloruotą žydrą vandenį, 
užsimiršęs spoksojo į savo pėdas. Jos atrodė nepažįstamos ir 
apgailėtinos, tarsi pridurtos prie čiurnų: pakibusios, vandens 
iškreiptos. Norėdamas nusiraminti, Žiuljenas pamėgino vieną 
po kito pajudinti kojų pirštus ir buvo priverstas įsitikinti, kad 
neįstengia: nepaisydamas nebylių jo raginimų, mažylis liko 
nejudrus, o nykštys stengėsi bandydamas kryptelėti, bet ne- 
judėjo iš vietos (tarsi Žiuljenas būtų galėjęs nepastebėti tokio 
išsisukinėjimo manevro); valandėlę jis kovojo su ta anarchija 
ir pasidavė jai - galų gale normalu, kad kojų pirštai, visą žiemą 
suspausti batuose, suveržti tamsių kojinių, tie kojų pirštai, į 

kuriuos jis niekada nė nepažvelgdavo, ištraukdavo iš kalėjimo 
tik tam, kad įgrūstų į patalų tamsybes, į kuriuos atkreipdavo 
dėmesį tik kai lygindavo su naujos suviliotos moters pirštais — 
beveik visada saviškių nenaudai, - normalu, kad tie vergai, 
visąlaik gyvenantys vienoje „pėdos“ vardu vadinamoje grupė- 
je, galų gale išskleisti saulės atokaitoje nepajėgūs rodyti inici- 
atyvos kiekvienas atskirai. „Tai tikrai nelabai protinga medita- 
cija“, - manė sau Žiuljenas, bet ji kuo puikiausiai atitiko jam 
virš galvos vykstančio pokalbio - kuris klostėsi visai sklan- 
džiai - lygį. 


Ponia Edma Botė-Lebreš, apsirengusi kaip Žvirbliukė“ ke- 
tvirtame dešimtmetyje, - saulės šviesoje jos plaukai labiau 
spindėjo variu negu po šviestuvais - kaip įprasta gyvai šne- 
kučiavosi. Jai prieštaravo Erikas Letiujė, labai elegantiškas su 
senu kašmyriniu megztiniu ir smėlio spalvos kelnėmis, Olga 
Lamuru, demonstruojanti indiškais šilkais pridengtą apeti- 
tą Žadinantį įdegį, ir Simonas Bežaras, veltui stengęsis ryškiai 
raudonu megztiniu nustelbti plaukų ir nosies raudonį. Pianisto 
ir dirigento Hanso Helmuto Kriozės, vilkinčio baltą sportinį 
švarką auksuotomis sagomis, kepurę su snapeliu ir už pavadė- 
lio vedino siaubingu buldogų, atėjimas ką tik papildė elegantiš- 
ką šio sambūrio eklektiką. 

— Man jūs atrodot klaikiai pesimistiškas, - kaip tik sakė 
Edma įskaudintam Erikui Letiujė. Pastarasis ką tik ypač žiau- 
riais žodžiais nupasakojo vietnamiečių pabėgėlių egzodą ir žu- 
dynes. 


* XX a. trečiame dešimtmetyje populiari prancūzų dainininkė Lucienne Su- 
zanne Dhotelle (la mėme Moineau). 

- Deja, jis teisus! - liūdnai kresteldama gražiuosius plaukus 
saulėje atsakė Olga Lamuru. - Aš net spėju, kad jis sako toli 
gražu ne visą tiesą. 

- Oi oi, - burbtelėjo Simonas Bežaras, kuris po dviejų sau- 
so martinio jautėsi linkęs į optimizmą. - Oi oi, visa tai vyksta 
toli, o mes Prancūzijoje. O kai Prancūzijoje verslas sekasi, tada 
viskas sekasi, - geraširdiškai užbaigė. 

Tačiau po šios informacijos - nors ir raminamos - stojo 
nepritarimo tyla, o Olga nukreipė nusiminusias akis į hori- 
zontą. Nors karštai troško, nepasiuntė Erikui Letiujė prislėg- 
tos šypsenos ar nepastebimo mirktelėjimo, kuriame jis būtų 
įskaitęs pasipiktinimą, o priešingai, vengė jo žvilgsnio: atsi- 
davusios ir stojiškos moters laikysena turėjo Erikui atrodyti 
„sąžiningesnė“ negu apsimetėlės. Gerai pagalvojus, ir never- 
tėjo, Erikas be pastangų sekė jos minties vingius. „Ta maža 
kvaiša iš tikrųjų nori, kad ja pasirūpinčiau“, - galvojo jis 
žvelgdamas Rytų pusėn į rūkstančią, kokią ką tik nupasakojo, 
Indokiniją. 

— Dar nemačiau Doriači saulėje, - pasakė Edma, kuri jau 
senokai įvairius šiame pasaulyje daromus žiaurumus dėjo į 
stalčiuką su užrašu „politinės temos“, o vadinamosios politi- 
nės temos jai buvo pražūtingai nuobodžios. - Prisipažinsiu, 
mane tai intriguoja! Matėm Doriači Verdžio Toskoje arba, kaip 
vakar vakare, Elektroje, tad galiu įsivaizduoti ją tik išblyškusią 
ir spindinčią tamsoje kaip fakelą - išsidabinusią papuošalais, 
šūkaujančią, pratrūkstančią ir t. t. Nė sekundės negaliu įsivaiz- 
duoti supamojoje kėdėje su vonios chalatu, besideginančios 
saulėje. 

- Doriači oda labai graži, - išsiblaškęs tarstelėjo Hansas 
Helmutas Kriozė. 

Tačiau tuoj pat pervertas vienu kitu ironišku žvilgsniu nu- 
raudo ir sumurmėjo: 

— Labai jauna oda, na, kaip tokio amžiaus, kokio ji yra, kaip 
žinom. 

Edma išsyk atsiliepė: 

- Ką gi, matot, brangusis maestro, - pasakė ji, - aš manau, 
net esu tikra, taip, esu tikra, - pridūrė ji, regis, kiek nustebusi, 
kad staiga pasijuto dėl kažko tikra, - kad jei aistringai myli savo 
meną, pavyzdžiui, jei tau teko laimė kurti kokį nors meną, arba 
jei myli gerą žmogų, arba net jei paprasčiausiai myli gyvenimą, 
iš didžiosios G, tai negali senti: niekada nesensti. Nebent kūnu! 
O tai... 

— Dėl to jūs teisi, - pratęsė Simonas, o tuo metu Erikas ir 
Olga jau susižvalgė. - Man kinas visada darė tokį poveikį: kai 
žiūriu gražų filmą, jaučiuosi trisdešimčia metų atjaunėjęs. Be 
to, čia, nežinau, ar dėl jūros oro, ar dėl „Narcizo“ atmosferos... 
bet, pavyzdžiui, šį rytą net nebeskaičiau laikraščių... Esam at- 
kirsti nuo visko, ar ne, kaip malonu! 

- Taip, bet žemė vis dėlto sukasi, - šaltai ištarė Erikas Le- 
tiujė. - Šis laivas vienas patogiausių, bet yra tūkstančiai kitų, 
daug mažiau patogių ir labiau prisigrūdusių, kurie dabar, šią 
akimirką skęsta Kinijos jūroje. 

Jo balsas iš drovumo buvo toks neraiškus, prislopintas, 
kad Olga net švilptelėto iš liūdesio ir pasibaisėjimo. Hansas 
Edma, akimirką padvejojusi, nusprendė maištauti. Žinoma, 
tas Letiujė turi kairuolišką laikraštį, bet niekada nėra kentęs 
nei šalčio, nei alkio, nei troškulio... Ką tik įsėdo į prabangų 
laivą, nejaugi ketina kiekvieną kruizo rytą žarstyti jiems į akis 
visokias karo baisybes... Galų gale Armanas Botė-Lebrešas iš- 

tisus metus sunkiai dirbo ir išplaukė pailsėti... Tad ji demons- 
tratyviai dviem pirštais užsikimšo ausis ir įsmeigė į Eriką rūs- 
tų žvilgsnį: 

— O, ne! - pasakė, - ne, mielas drauge, aš prašau jūsų! Ap- 
kaltinsit mane egoizmu, žiaurumu, bet tiek to: visi esam čia 
tam, kad pailsėtume ir pamirštume tas baisybes. Juk mes nieko 
negalim padaryti, ar ne? Ne, esam čia tam, kad viskuo mėgau- 
tumės... - ir plačiai mostelėjo į jūros pusę. - Ir dar visa tai... — 
užbaigė mostą dešiniu nuo ausies būgnelio atitrauktu smilium 
ir įbedė jį Hansui Helmutui Kriozei į krūtinę, o šis, užkluptas 
susikaustęs, trumparegis, net kiek susvyravo. 

- Jūs teisi, visiškai teisi... 

Erikas visai netikėtai pasidavė Edmos įsakymams ir są- 
moningai ėmė žiūrėti į tašką šiaurės vakaruose, tarsi norėtų 
palikti laisvą lauką, sakytum, visiems tuščių ir nesąmoningų 
vakarietiškų pramogų pavidalams. Olga nustebusi nužvelgė jį, 
sunerimo dėl jo blyškumo, Erikas Letiujė buvo tvirtai sukandęs 
žandikaulius, viršutinę lūpą nusėję smulkūs prakaito lašeliai, 
ir Olga dar kartą pajuto susižavėjimą: tas vyras taip valdėsi ir 
buvo toks mandagus, kad jam pavyko užgniaužti vidinį riks- 
mą, maištą prieš stambiųjų miesčionių egoizmą. Olga nebū- 
tų taip stipriai susižavėjusi, jei ir ji, kaip prieš minutę Erikas, 
būtų pajutusi karštą buldogo lekavimą į užkulnius. Iš tiesų, iki 
tol ramiai prie šeimininko kojų tupėjęs gyvūnas, ilsinęs senus 
raumenis po trumpo pasilakstymo, pradėjo nuobodžiauti. Tad 
nusprendė apeiti visus nepageidaujamus asmenis ir pradėjo 
apžiūrą nuo Eriko. Šnopuodamas, prisimerkęs jis šniukštinė- 
jo, po vietom jau kandžių sukapotu kailiu ryškėjo raumenys, iš 
žabtų dribo putos, iš prigimties, dėl dresavimo ir polinkių at- 
rodė grėsmingai. Jis tyliai knarksėjo, o kartais trumpai grasina- 

mai švilptelėdavo - kaip prieš lemiamą smūgį bombardavimo 
metu sušvilpia paskutinė bomba. 

— Labai džiaugiuosi, kad sutarėm tuo klausimu, - nurimusi 
pasakė Edma Botė-Lebreš, bet ir nusivylusi, kad nepatyrė jokio 
pasipriešinimo. - Jei sutinkat, brangūs draugai, kalbėsim tik 
apie muziką, taip, džiaugsimės savo menininkais, - (ir glamo- 
nėjamu judesiu įsikabino Hansui Helmutui už parankės, o šis 
nustebęs net paleido šuns pavadėlį). 

Simonas taip pat išblyško. Mat siaubingasis Kriozės žvėris 
pamažu tempė jo kelnių klešnę, o jo iltys - nors ir pageltusios 
nuo amžiaus - vis dar buvo milžiniškos. „Šuo tikrai dar ir prišer- 
tas narkotikų, - pamanė jis. - Vokiečiai iš tikrųjų nepataisomi! 
Šitas bjaurus šunpalaikis sudraskys mano naujas kelnes.“ Vis dar 

— Maestro, jūsų šuo... - ištarė. - Jūsų šuo... 

— Mano šuo? Rytų Pomeranijos buldogas. Laimėjo penkio- 
lika taurelių ir tris auksuotus medalionus Štutgarte ir Dort- 
munde! Tai labai paklusnūs gyvūnai, labai geri žmogaus sar- 
gybiniai. Ar tiesa, pone Bežarai, kad jūs vakar vakare palyginot 
Šopeną su Debiusi? 

— Aš? Bet... O! Visai ne! Tai jau tikrai ne! - pareiškė Simo- 
nas. - Ne, bet, man atrodo, dabar jūsų šuo, - (jis smakru rodė 
į vis smarkiau jo kojon įsikertantį pabaisą), - per daug susido- 
mėjo mano blauzdikauliais, aš nejuokauju... 

Jis nejučiomis ėmė šnabždėti, bet sudominti Kriozės nepa- 
vyko. 

- Ar žinot, kad Šopenas ir Debiusi skiriasi taip kaip filmai... 
nagi nagi... A, neprisimenu tos pavardės! Padėkit... Ė-ė... Beke- 
rio... Ė-ė... toks labai lengvas prancūzų režisierius, labai perre- 
gimas, prisimenat? 

— Bekeris! - sušvokštė į kampą įspeistas Simonas. - Beke- 
ris! Feideris! Renė Kleras! Kol kalbam, jūsų šuo sudraskys man 
kelnes! 

Paskutinį sakinį jis labiau sumurmėjo negu sušuko, nes šuo 
ėmė tyliai urgzti: koja atkakliai nesileido tįsiama ir draskoma, 
tad dabar jis tempė ją neįtikėtinai stipriai. 

— Na, ne, visai ne, ne ta pavardė... - nepatenkintas atšovė 
Kriozė. 

Tas įsikando savo „lengvumą“, kuris, savaime supranta- 
ma, jam dabar buvo pats tolimiausias dalykas. Simonas staigiu 
trūktelėjimu pristatė dešinę koją prie kairės, šuo iš apmaudo 
grėsmingai cyptelėjo ir vėl puolė. Tačiau, Simono laimei, gy- 
vūnas buvo jau beveik aklas, tad be atodairos, atsitiktinai kibo 
į arčiausiai esančias kelnes, šįkart Edmos Botė-Lebreš: balto 
gabardino, tobulai sukirptas, kurias ji labai brangino. Vyriško 
stojiškumo neturinti Edma šaižiai suspiegė. 

- Bjaurus šunie! - šaukė ji. - Palik mane ramybėj! Siaubas! 

Bet jis, rodos, galutinai suleido iltis į brangų baltą audinį, 
tik per plauką neužkabindamas laibos dailios Edmos blauzdos. 
Edma jau buvo nebe ją garbinančios grupelės centras, o tik 
nelaimėlė, likusi kelių nepažįstamųjų, pasiryžusių gelbėti savo 
blauzdas, apsuptyje. Simonas, pamatęs, kad pavojus praėjo pro 
šalį, net leido sau nusikvatoti. 

— Darykit ką nors pagaliau! - šaukė visai nesitvardanti 
Edma. - Darykit ką nors, tas šuo man įkąs, beje, jau įkando. 
Šarli? Kur Šarlis? Na, pone Krioze, laikykit savo žvėrį! 

Žvėries urzgimas pasidarė pragariškas. Jis kėlė tiek triukš- 
mo, kiek per didelės įtampos įjungtas dulkių siurblys, o Kriozė, 
žiūrėdamas į jį, atrodė bejėgis. 

— Pone Bežarai, darykit ką nors, - maldavo Edma, aiškiai 

nujaučianti, kad nei iš to Letiujė, nei iš vyro nėra ko tikėtis. — 
Kvieskit pagalbą! 

— Man atrodo, veikti turėtų tikras kaimietis, - paprieštaravo 
Simonas. 

- Fuksija! - sududeno įraudęs tikras kaimietis, trepsėda- 
mas koja, tačiau nesėkmingai, - Fuksija! Aus komm schnell! 

Edmos Botė-Lebreš širdyje pyktis ėmė nustelbti išgąstį, ji 
tikriausiai baltomis rankomis būtų galų gale kibusi smaugti 
bejėgio Kriozės kaklą - nesvarbu, kad Fuksija tebekybojo įsi- 
tvėręs jos kelnių, - jei į dramos vietą nebūtų atėjęs Žiuljenas, 
apsisiautęs vonios chalatu, jo veidas buvo nušviestas susiža- 
vėjimo. Jis stebėjo visas to nemalonaus įvykio peripetijas ir, 
nieko nebijodamas, veikiau iš sąmoningumo negu drąsos, 
čiupo Fuksiją už sprando odos. Pasitelkęs tą nervingą hipo- 
dromų lankytojams būdingą miklumą šveitė jį, šnarpščiantį iš 
įniršio ir nuostabos, per penkis žingsnius tolyn. Fuksija ne- 
galėjo patikėti savo akimis! Įpratęs prie nuolankios pagarbos 
arba paklusniausios baimės - net ir paprastai tokio valdingo 
savo šeimininko, - jis negalėjo suprasti, kas su juo įvyko. Kaip 
Kriozei netilpo galvoje mintis, kad buvo išvadintas „tikru kai- 
miečiu , taip Fuksijai - mintis, kad su juo taip blogai pasielgė 
dvikojis padaras. Minutėlę jis lekavo, jam iš žabtų kyšojo ma- 
dos namų Ungaro gamybos balto gabardino skiautelė, ir tuoj 
pat užmigo. O Edma toli gražu nesijautė apsnūdusi: jos galvą 
juosė pasišiaušusių rusvų plaukų aureolė, balsas tapo nepa- 
kenčiamai šaižus: už šimto metrų ant juto stovintis budėtojas 
apmirė ir pakėlęs galvą apstulbęs pagarbiai pažvelgė į virš gal- 
vos skrendančią žuvėdrą. Armanas, įsikišęs, kaip visada, per 
vėlai, visu nedideliu kūnu įsikibęs į mostaguojančias žmonos 
rankas, mėgino ją nuraminti reguliariais tarpsniais nesmar- 

kiai, bet atkakliai truktelėdamas Edmos dilbius, jie nuo įniršio 
staiga tapo raumeningi. „Jis įsikibo beveik panašiai kaip ką tik 
Fuksija“, - netyčia pastebėjo Žiuljenas. Tačiau negalėjo būti 
nė minties priversti jį nuskrieti ta pačia trajektorija! Nors... 
Žiuljenas instinktyviai šlykštėjosi stambiaisiais finansininkais, 
didelius turtus susikrovusiais žmonėmis, ypač jeigu tie turtai 
buvo užsispyrimo ir praktiško proto vaisius. Jam buvo leng- 
viau pakelti atsitiktinius arba oportunistinius turtus. Beje, tai 
labai keista, kad Žiuljenas, nors ir profesionalus sukčiautojas, 
labai gerbė gryną sėkmę ir ja žavėjosi. Kasmet daugybę vakarų 
mėgindavęs ją prisivilioti, jis nuolat atsiduodavo visiems jos 
įgeidžiams - nuo ruletės iki bakaros lošimo - ir ūmai su ta, į 
davosi kaip su kilminga dama. Jam miglotai atrodė, kad pagal 
jos troškimą sutikdamas statyti sunkiai uždirbtas prieš aklą 
deivę išloštas sumas (tačiau atsitikdavo, kad jo statymą dvi- 
gubindavo - tokia nekerštinga ji buvo), atiduoda jai deramą 
duoklę, sumoka skolas, palengvina sąžinę. 


Šį įvykį mačiusių moterų akyse jis staiga tapo Robinu 
Hudu, riteriu de Bajaru“, bet išpuikusiu vyrų akyse, jie palaikė 
jį neatsargiu ar pasipūtusiu, nelygu kuris, išskyrus Simoną - 
jis dėl savo įgimto naivumo buvo pritrenktas: tas Peira visai 
nieko sau! Gaila, kad toks prastas pralaimėtojas! Pirmą vakarą 
Portofine Žiuljenas iš Simono išlošė kokius penkiolika tūks- 
tančių frankų, bet kitą dieną Porto Vekjyje prakišo išsyk viską, 
beveik dvidešimt aštuonis tūkstančius frankų! Ir akivaizdžiai 


* Prancūzų riteris Pierre Terrail de Bayard (1476-1524), vadintas „riteriu be 
baimės ir be dėmės“. 

su tuo nesusitaikė. Simonui teko jo maldauti - šiandien - teik- 
tis bent pagalvoti, ar loš tą garsųjį penkių kortų pokerį, ku- 
ris, šalia dviejų crescendo ir poros pizzicati, tapo prodiuserio 
Simono Bežaro svarbiausiu tikslu. Žodžiu, Peira buvo skysta- 
blauzdis lošime, bet ne kasdieniame gyvenime, jei tik muziki- 
nį Hellzapoppin', kuriuo, Simono akimis, virto kruizas, galima 
pavadinti kasdieniu gyvenimu. Lipdamas į laivą jis nė nenu- 
manė, kad turės teisę į šitiek gegų! Su šitiek sukriošusių melo- 
manų! Nemanė ir kad Olga bus tokia atžari, kartais - kvaiša, 
nei kad jį patį laikys tokiu kvailiu. Jautė apmaudą, nes jam iš 
tiesų labai patiko jos laikysena, jos stangri oda ir tai, kaip ji 
miega susirietusi į kamuoliuką lyg katinėlis. Kai pamatydavo 
ją auštant, gulinčią ant tos kietos kušetės, tos pensionato love- 
lės (devynios dienos po devynis tūkstančius), regėjo ją tokią 
tyrą, nekaltą ir švelnią mergaitę, jam būdavo sunku nepamirš- 
ti purkštaujančios ir užsiplieskiančios, pasipūtusios ir siau- 
rakaktės kietaširdės, kokią taip pat pažinojo. Jis mylėjo Olgą, 
buvo atsidūręs savotiškoje aklavietėje ir bijojo sau pripažinti. 
Skubėjimas uždirbti kasdienius ar kassavaitinius pinigus kliu- 
dė bent kiek nuosekliau Simonui įsiklausyti į save. Jau metų 
metus jis kreipdavosi į save tokiom frazėm kaip vadybininkas 
kreipiasi į pavargusį boksininką, maždaug: „Pirmyn! Nepasi- 
duok! Pačiupai jį! Atsargiai!“ ir pan. Vienu metu sužinoti, kad 
yra įsimylėjęs ir melomanas (ir dar pragmatikas), atrodė, šiek 
tiek viršijo jo jėgas ar bent jau ketinimus. Jis pasipurtė, sučiu- 
po Žiuljeną už alkūnės ir nusivedė į šalį. 

- Tai kaip dėl to pokerio? - paklausė nekantriu tyliu bal- 
su. - Lošiam, drauguži? Pasikviečiam cukrininką, žigolą, inte- 


* 1941 m. Universal Pictures sukurtas filmas-miuziklas. 

lektualą ir iš kiekvieno atlaužiam po gabalą - jūs ir aš, ką? Jūs 
turit techniką, kantrybę, o aš nuojautą, sėkmę, juk taip? Paskui 
viską pasidalysim perpus. Tinka? 

— Labai gaila, bet aš tokių triukų dviese nedarau nei poke- 
ryje, nei kitur, - sutrikęs, bet ne griežtai atsakė Žiuljenas; tik 
sutrikęs ir truputį sumišęs, kad išpažįsta tokią miesčionišką 
moralę. 

„Ir jis tikras džentelmenas“, - pamanė Simonas su nuolai- 
džia ir teatrališka panieka. Jis ėmė per garsiai kvatotis mėšlun- 
giškai kretėdamas pečiais, „dėl to nė kiek nepasidarė gražes- 
nis“, - pamanė Žiuljenas. 

— Kai sakau „dviese“, bent jau žinau, ką turiu omenyje... Juo- 
kauju, norėjau pasakyti, kad mes laikytumėmės išvien, sušvel- 
nintume smūgius. Nesiūliau jums apgaulingų triukų, žinoma, 
ne, pone Peira, - pasakė Simonas garsiai juokdamasis. - Ne, 
bet juk mes linksminamės, ar ne... Visi šiame laive turi ištek- 
lių... Gal tik žigolas ne? Bet juk diva pasirūpintų juo, tiesa? 

— Manau, veikiau jau jis mokėtų už divą, - atsakė šypsoda- 
masis Žiuljenas, sušvelnėjęs ir kilstelėjęs antakius... 

„O jis gražus vyras, - staiga pamanė Simonas, - gal net tiktų 
kokiam vaidmeniui: keturiasdešimtmetis, maždaug „visur bu- 
vęs, visko matęs“, geras bičas, kietas, o su moterimis - švelnus... 
Šiais laikais ekranuose tokie populiarūs. Tik jo išvaizda ameri- 
kietiška... Panašus į Stiuartą Vitmeną... Taip ir yra! 


- Ar žinot, kad jūs panašus į Stiuartą Vitmeną? - paklausė 
Simonas. 

- Į Stiuartą Vitmeną? Kaip tai susiję su pokeriu? - nustebo 
Žiuljenas. 

- Aha! Matot, pats apie tai ir tegalvojat. O anie trys skai- 

čiuoja varnas, kol jiems griežia adagio... Galiu jums pasakyti: 
jie nepaprastai apsidžiaugtų, jei galėtų pabūti vyrų draugijo- 
je, be savo ledi. Ten yra bent viena ledi, kuri siaubingai apsi- 
džiaugtų, jei liktų be vyro, - tai Klarisė... 

Jis padvejojo prieš sakydamas „Klarisė“. Dvejojo, ar sakyti 
„Letiujė“, „klounė“, „alkoholikė“, bet galų gale išsirinko „Klari- 
sė“ ir nesąmoningai ištarė kaip meilės žodį. Pats pajuto ir nu- 
raudo. 

- Na, gerai, ką gi, eikim lošti to jūsų pokerio, - staiga drau- 
giškai pasakė Žiuljenas. 

Ir dabar jau jis ėmė tapšnoti Simonui per petį sausokai, bet 
taip, kad sudrebino iki pat Gucci mokasinų, kurių nosys jam 
buvo ankštokos. 

Jie pradėjo partiją penkioliktą valandą, sustojo devyniolik- 
tą, tą akimirką Andrėjas, kuris iš visų kartu buvo išlošęs maž- 
daug šešis milijonus, pritraukė kitų neapykantą ir nepasitikėji- 
mą, - tik ne Žiuljeno. Jie sustojo išgerti po taurę, pratęsė partiją 
devyniolika trisdešimt, lošė paskutinį ratą ir po trijų ėjimų 
Žiuljenas, pabaigoje turėjęs keturias septynakes, susišlavė še- 
šis milijonus iš Andrėjo, turėjusio visus karalius, visa tai buvo 
nepriekaištingai meistriškai Žiuljeno atlikta. Aštuntą valandą 
viskas buvo baigta. Tie Žąsinai nespėjo nukreipti savo nepasi- 
tenkinimo į naują taikinį, todėl Andrėjas - nors pralošė penkis 
tūkstančius frankų - užsitraukė jų visų apmaudą, o Žiuljenas 
tiesiog atrodė kaip laimingas neišmanėlis. Šiaip ar taip, kitą 
savaitę jau nebeloš su jais, pagalvojo. Jie nebuvo šaltakraujai, 
nė vienas: Andrėjas lošė, kad gautų pinigų pragyvenimui; Si- 
monas lošė norėdamas įrodyti sau, kad yra Simonas Bežaras, 
prodiuseris, - pernelyg naujas vaidmuo, kad retsykiais nerei- 
kalautų papildomų fortūnos įrodymų; Armanas Botė-Lebre- 

šas lošė norėdamas įsitikinti, kad su pinigais galima „žaisti“, 
bet tai jam atrodė nenormalu ir košmariška; o Erikas Letiujė 
lošė norėdamas laimėti ir įrodyti sau ir kitiems, kad ir čia jis 
nugalėtojas, jo pyktis ir įkarštis labiausiai slėgė iš visų keturių 
lošėjų. Jis buvo protingesnis ir guvesnis už kitus, tad agresy- 
vumo pliūpsnį akimirksniu nukreipė nuo Andrėjo į Žiuljeną, 
o Žiuljenas žiūrėjo į jį abejingai, einantį kajutės link, ir jautė, 
kad yra jo nekenčiamas, niekinamas ir pasmerktas vienokiam 
ar kitokiam revanšui. 


Kol vyrai sumaniai lošė kortomis, ar bent manė taip darantys, 
Šarlio Bolinžerio lydimos moterys, atrodo, patyrė alkoholi- 
kės Klarisės Letiujė įtaką. Nuo Edmos Botė-Lebreš ir Šarlio, 
pasinėrusių į žaidimą Scrabble, jauno mergaitiško juoko 
pliūpsnių aidėjo visas baras, o kapitonas Eledokas raukė ant- 
akius. Taip pat ir Olga Lamuru, prisiekusi visokio alkoholio, 
amfetamino, raminamųjų ar kitų narkotikų, - galinčių pa- 
keisti bet kurią asmenybę, vadinasi, ir josios, - priešininkė. 
Ji ką tik prisėdo šalia divos, kuri vis tokia pat išdidi, čiulp- 
dama juodus kaip gagatas anyžinius saldainiukus, neišsidavė, 
kad išgėrė visą butelį pipirinės degtinės Viborova. Olgos, kuri 
išėjo iš kajutės po itin niūrių skaitinių apie moterų aktorių 
padėtį amžių tėkmėje, akimis, ji net pasirodė vienintelis blai- 
vus asmuo, vienintelis aiškus protas svetainėje - nuo lošimo 
apgirtę vyrai, o moterys - nuo alkoholio sukūrė atstumiantį 
reginį. 

- Man išspauskit tik citrinos sulčių, ačiū, - pasakė Olga ne- 
kantraujančiam šviesiaplaukiam barmenui ir atlaidžiai - įžei- 
džiamai atlaidžiai - dėbtelėjo į Klarisę ir Edmą, kvatojančias iš 
kažkokio, regis, neregėtai juokingo žodžio, kurį ką tik sudėjo iš 
visų plaučių besijuokiantis Šarlis. 

- Bijau, kad mano lygis per žemas, - apsimestinai liūdnai 
pridūrė Olga žiūrėdama į Doriači pusę. 

- Ir aš bijau, - atsakė toji nė nemirktelėjusi. 

Ji buvo truputį labiau įraudusi negu paprastai ir šį kartą sė- 
dėjo kukliai nuleidusi didelių plėšrių akių vokus. Olga, neteku- 
si kantrybės dėl tokio ramumo, įsidrąsino: 

— Manau, kad jūs ir aš iš esmės nė nesugebėtume apgirsti ne 
nuo scenos, o nuo kitų dalykų, - pasakė šypsodamasi. - Žino- 
ma, ponia, nelyginu, bet galų gale mes abi kartais turim įžengti 
į apšviestą erdvę, kur į mus kiti žiūri ir laukia, kad apsimestu- 
me... Tai, žinoma, vienintelis konkretus pagrindas mus lyginti. 

Ji šiek tiek mikčiojo iš jaunatviško drovumo, atsidavimo. 
Jautė, kad skruostai dega raudoniu, o akių baltymai iš naivaus 
susižavėjimo pasidarė beveik melsvi... Diva nė nemirktelė- 
jo, bet Olga matė, kad ji klausosi. Ji godžiai klausėsi to jauno 
nuoširdaus balso, sakančio jaudinančius dalykus, ir jos abejin- 
gumas buvo iškalbingesnis už bet kokį atsakymą. Iškalbingai 
atskleidė Doriači charakterį: tyla iš susijaudinimo, susijaudi- 
nimas - garbios damos. Olga jautėsi kuo geriausiai: iš nusiže- 
minimo jai gniaužė gerklę, juolab kad, šiaip ar taip, ji vis dėlto 
pernai suvaidino pagrindinius vaidmenis trijuose nereikšmin- 
guose filmuose ir susilaukė kritikų liaupsių už Kluko pjesę, 
kurią pati režisavo ir kuri buvo 1979-ųjų kabaretinio teatro 
atradimas... 

— Kai buvau maža, - pradėjo ji, - ir išgirsdavau jus dainuo- 
jant per radiją arba iš seno tėvo patefono - tėtis ėjo iš proto dėl 
operos, o mama beveik pavyduliavo jums, - kai išgirsdavau jus 
dainuojant, sakydavau sau, kad atiduočiau gyvybę, jei tik ga- 
lėčiau mirti kaip jūs mirdavot Bohemoje... Kaip jūs ištardavot 
paskutinę frazę... Ajajai! Kokia ji buvo? 

- Nežinau, - atsakė Doriači kimiu balsu, - aš niekada ne- 
dainavau Bohemos. 

- O, kokia aš kvaila... Žinoma, kalbėjau apie Traviatą, ži- 
noma... 

„Ufl Ji gerai išsisuko... Bet kokia nesėkmė! Suprantama, vi- 
sos dainininkės dainavo Bohemną, išskyrus Doriači... Kita ver- 
tus, kokia laimė, kad Doriači geros nuotaikos ir tokia rami... 
Kitomis aplinkybėmis už tokį netaktiškumą būtų ją sunaiki- 
nusi. Bet dabar atrodo tiesiog pakerėta sumanių Olgos komp- 
limentų. Galų gale ji moteris kaip ir kitos: teatralė... Mo- 
suodama rankomis virš galvos, lyg norėdama iš savo prastos 
atminties išbaidyti blaškančias muses, Olga kalbėjo toliau: 

— Savaime suprantama, Traviata... Dieve mano! Traviata... 
Klausydama blioviau kaip veršis... jau nebe maža - aštuonerių 
metų... Kai sakydavot jam „Adio, adio.... 

— Vadinasi, bliovėt kaip didelis dvidešimt aštuonerių metų 
veršis, - staiga sududeno diva. - Traviatą aš įrašiau tik pernai. 

Ir loštelėdama ji prapliupo griausmingu ir, atrodo, užkre- 
čiamu juoku, nes jis išsyk pagavo tris Scrabble žaidėjus, nors jie 
ir nežinojo priežasties. 


Diva, užklupta nevaldomo juoko priepuolio, batisto nosi- 
naite tai šluostėsi akis, tai mojavo tarsi šauktųsi pagalbos, tai 
rodė į sustabarėjusią Olgą. Ji veikiau inkštė negu tarė neaiškius 
sakinius: „Ta mergaitė... cha cha cha! Jos tėvas ėjo dėl manęs iš 
proto... Pučinis, Verdis, tutti guanti... ir ta mergaitė su plokšte- 
le, cha cha cha! Didelis dvidešimt aštuonerių metų veršis, chi 
chi chi!" Ir kai trečią kartą pakartojo raiškiu balsu: „didelis dvi- 
dešimt aštuonerių metų veršis“, baigė dusliai: „pati taip sakė...“ 
Iš pradžių Olga nervingai nusijuokė, bet pamažu, kol vyko tas 

siaubingas paaiškinimas, užuodė aitrų degtinės kvapą ir paga- 
liau pamatė, kad didelės tamsios akys nušvitusios nuo alkoho- 
lio, suprato, kokius spąstus sau pasispendė. Ji mėgino pasiprie- 
šinti, bet kai trys išsigimėliai zombiai, paklaikę ir Žagsintys, ten 
toliau susmuko prie savo stalo, kai ant žemės nusirito medinės 
dėlionės raidės, o jų galvos - ant fotelių atlošų, kai po pasku- 
tinio tos turgaus bobos sakinio „pati taip sakė“ Edma išsitiesė 
fotelyje tarsi elektros srovės nukrėsta, kai vargšo Eriko Letiujė 
alkoholikė žmona užsidengė rankomis veidą maldaujamu bal- 
su murmėdama: „Tik ne tai... tik ne tai...“, kai senas pederastas 
su vienu antsiuvu save apkabino, suspaudė savo kūną abiem 
rankomis trypčiodamas vietoje, Olga Lamuru tiesiog oriai pa- 
kilo ir netarusi nė žodžio paliko stalą. Akimirką stabtelėjo prie 
durų ir nukreipė į tuos akluosius, tas girtas marionetes vienin- 
telį - gailesčio - žvilgsnį, bet nuo jo jie tik dar labiau įsiaudrino. 
Tad žengdama į kajutę ji drebėjo iš įniršio. O ten rado lovoje 
susirangiusį Simoną vienomis kojinėmis, jis sakė „pokeryje 
pralošęs tris gabalus ir gerai pasilinksminęs . 


Erikas, grįžęs po to nykaus pokerio, rado tuščią kajutę. Pa- 
siuntė stiuardą ieškoti Klarisės. „Pasakykit poniai Letiujė, kad 
vyras jos laukia kajutėje, - tarstelėjo be jokių paaiškinimų, o 
stiuardas dėl įsakmaus tono šiek tiek pasibaisėjo, bet Erikui 
tai buvo visai nė motais. Jau kelis kartus pajuto, manė matąs, 
kaip Klarisė jam išsprūsta kūniškai ir dvasiškai. Kūniškai tai 
tikrai! Ji nuolat prapuldavo, jam rodės, su dingstimi, kad eina 
įkvėpti oro, pažiūrėti į jūrą, ir kadangi Erikui pavyko su Ele- 
doku susitarti - jo adjutanto siela dėl to džiūgavo, - kad baras 
būtų stebimas ir apie Klarisės atėjimą išsyk pranešta, jis galėjo 
pamanyti, kad ji turi meilužį. Juolab kad iš pasivaikščiojimų 

kaskart grįždavo nuraudusi, linksma ir visa jos esybė dvelkė 
nerūpestingumu, kurį jis per metų metus joje slopino. Ar, tiks- 
liau, nusmukdė iki nerimo ir kaltės jausmo. 

Kaip tik tą akimirką ji iš kažkur parsirado: išsitaršiusiais 
plaukais, makiažas buvo nuplautas juoko ašarų, o iš linksmu- 
mo paraudę skruostai tai tik patvirtino. Tarpduryje ji jautėsi 
tiesi ir lanksti, akys primerktos, o dantys blizgėjo veide, kuris ir 
pro skaistalus švietė įdegiu. „Graži, - staiga su įniršiu pamanė 
Erikas. Jau seniai, labai seniai jis nebuvo jos tokios gražios ma- 
tęs... Pastarąjį sykį tokia buvo dėl jo... Kas gi laive galėjo jai vėl 
suteikti pasitikėjimo savimi? (Jeigu tai nebe Džonis Heigas'.) 
Gal kartais Žiuljenas Peira, nors jo vyriškumas vulgarus? Jei 
Erikas pats nebūtų pastebėjęs, kad Klarisės dingimai sutapo su 
Žiuljeno buvimu teniso korte ar baseine, arba bare, būtų tuo 
patikėjęs. Tie „moterų medžiotojai“ labai apsukrūs. O gal tai 
tas mažas žigolas už tris frankus, Andrėjas kažkoks ten... kad 
ir kiek jis niekino Klarisę ir nuolat kurstė savo panieką, žinojo, 
kad ji nelinkusi į kūno nuotykius, juolab tokiu atveju, kai kūnas 
toks prieinamas. Ji žiūrėjo į jį: 

- Ieškojot manęs? 

- Ar gerai pasilinksminot su savo draugužėm? - paklausė 
nieko neatsakęs. - Iš svetainės buvo girdėti kaip kvatojat! 

- Tikiuosi, netrukdėm jums lošti pokerį, - atsakė labai su- 
sirūpinusi. 

Jis probėgšmais į ją žvilgtelėjo, bet teišvydo glotnų, man- 
dagų Baronų šeimos dukters veidą, kurį subjauroti jam taip 
sunkiai sekėsi, tą glotnų, nepriekaištingą veidą, kuriam terū- 
pėjo tik jo paties patogumas, tik tai, kas atitinka jo įpročius, 


* Viskis. 

triumfuojančios ir negailestingos buržuazijos veidą, kurio 
nekęsti jis - bent taip manė - pamažu ją išmokė, net nekęsti 
saviškių. 

— Ne, - atsakė, - jūs mums netrukdėt, ar bent jau netrukdėt 
sukčių porelei mus apgaudinėti... 

- Kokiai porelei? 

— Aš kalbu apie patrauklųjį kaubojų ir prie jo prisidėjusį 
šviesiaplaukį žigolą... Jie tikriausiai dviese siaučia po visus lai- 
vus! Ko juokiatės? 

— Nežinau, - atsakė ji, mėgindama užgniaužti juoką. - Ko- 
miška pati mintis, kad tie du vyrai gali būti pora... 

— Nesakau, kad jie kartu miega, - (Erikas ėmė nervintis), — 
sakau, kad kartu sukčiauja ir kartu sukūrė nepralenkiamą tech- 
niką. 

- Bet jiedu net nepažįstami! - paprieštaravo Klarisė. - Va- 
kar vakare Porto Vekjyje girdėjau, kaip jie kalbėjosi apie licėjus, 
kuriuose mokėsi, ir sužinojo, kad gyveno toje pačioje provin- 
cijoje. 

Erikas nervingai nusijuokė. 

- Savaime suprantama, nes jūs buvot šalia! Ar ne? 

Staiga Klarisė išraudo. Tarsi jai būtų buvę gėda už anuodu. 
Ypač už Žiuljeną, pamanė ji. Ar Žiuljenas Peira slapčia palieka 
jai gėrimų savo kajutėje tam, kad būtų paprasčiau apšvarinti 
Eriką? Jai kilo nemalonus įspūdis, pasidarė nejauku, net fiziš- 
kai, apėmė kažkoks neaiškus apgailestavimas... 


Ji sėdėjo ant lovos ir mechaniškai šukavosi plaukus priešais 
atvertos spintos veidrodį. Skirstė juos sruogomis, atidžiai ap- 
žiūrinėjo save be regimo malonumo, bet ir nesuglumusi. Erikas 
staiga užsimanė trenkti jai arba jėga priversti išlipti iš laivo, kai 

kitąkart sustos. Taip, ji sprūdo jam iš rankų! Sprūdo iš rankų, 
bet kažkur į tuštumą. Tai ir buvo pavojinga. Jeigu kaltas būtų 
buvęs kitas vyras, jis nė nedvejodamas būtų jį sužlugdęs. Tačiau 
jam buvo neaišku, kas tame laive būtų galėjęs apsnūdusioje ir 
įbaugintoje Klarisėje pažadinti moterį... Nebent Andrėjas... Tai 
atrodė neįmanoma, tačiau neurotikei įmanoma viskas. Jis pa- 
mėgino: 

- Juk žinot, brangioji, kad su tuo tipu jums jokiu būdu 
nepasiseks. Tad nesivarginkit ir neatskleiskit jam visų savo vi- 
lionių, žinoma, santūrių, bet juokingų. Jos, šiaip ar taip, ne- 
naudingos: jis užsiėmęs kitais sumanymais, kurie, jo požiūriu, 
naudingesni ir labiau viliojantys. 

- Bet apie ką jūs kalbat? 

Erikas užsikvatojo. Jis jau buvo slėpęs paniekos ir pasibjau- 
rėjimo persunkto pavydo proveržius. Kartais, norėdamas dar 
labiau ją pažeminti, net apsimesdavo manantis, kad ji įsimylė- 
jusi tokius apgailėtinus veikėjus, jog vien kreipti į juos dėmesį 
būtų žeminantis dalykas. O Klarisė kaskart pamesdavo galvą, 
priešinosi. Tada pasipiktinusi, netekusi vilties neigdavo. Neat- 
sakydavo tokiu ramiu ir kiek pavargusiu balsu kaip šiandien: 
„Nežinau, apie ką jūs kalbat.“ Tačiau išblyško. Įprastu gestu 
pakėlė ranką prie krūtinės. Nepasitikinti, jau susitaikiusi, pa- 
siruošusi naujam smūgiui, nors ir nežinodama jo priežasties, 
žvelgė į jį. Ne, jis tikrai klysta. Ji neturi nieko bendro su tuo 
žigolu (tai visa laimė). Nuramintas jis taip pat raminamai jai 
šyptelėjo. 

— Juo geriau, - pasakė, - juk jis visa dešimčia metų už jus 
jaunesnis? Tai daug, - pridūrė ir vėl įbedė akis į laikraštį: nela- 
bai didžiavosi paskutiniu ištartu sakiniu. 

Tačiau būtų buvęs dar mažiau patenkintas, jei būtų pamatęs 

palengvėjimą žmonos klounės veide ir su deguonimi, krauju, 
viltimi į skruostus vėl plūstantį rausvumą. 

Po dešimties minučių Klarisė vonioje staigiais mostais 
šlakstėsi veidą šaltu vandeniu, stengėsi pamiršti laimės sekun- 
dę arba kitaip ją pavadinti, stengėsi paneigti, kad jeigu Žiulje- 
nas Peira būtų susiviliojęs kita moterimi, ji būtų pajutus neviltį, 
ir nesvarbu, kokios būtų to priežastys, nesvarbu, kad jis vos pa- 
keldavo į ją akis, kai jie atsidurdavo vienas priešais kitą. Tą patį 
rytą taurėje, kuri jos laukė 109-oje kajutėje šalia butelio Heigo, 
buvo pamerkta raudona rožė ir dabar ji (Eriko dėka!) stebėjosi, 
kad tai jai pasirodė tiesiog žavinga. 


Jie turėjo tuoj atplaukti į Kaprį, kur pagal programą keleivių 
laukė Kurnonskio sluoksniuotos tešlos pyragėliai, dvi Mo- 
carto sonatos ir Šumano lieder, o pačių drąsiausių tą patį va- 
karą - pasivaikščiojimas po salą. „Narcize“ apskritai galiojo 
auksinė taisyklė laivui sustojus iš jo nelipti. Buvo laikoma, 
kad kiekvienas jau pažįsta tuos garsius uostus ar bent yra juos 
matęs iš asmeninės jachtos. Kaip tik tai Edma Botė-Lebreš ir 
aiškino Simonui Bežarui, dar per naujam, kad vaidintų esąs 
truputį susidomėjęs tais nuostabiais miestais. Jis tikėjosi - do- 
mėdamasis kultūra, ar bent kultūros dalykais, gerai pasirodys, 
nors, atvirkščiai, domėjimasis kaip tik turėjo jį diskredituoti, 
nes leido numanyti sąmoningą, iš skurdo kylantį neišprusimą. 
Keista, tačiau laive šis elgesys buvo toks įprastas ir dažnas, kad 
Simonas Edmai pasirodė naivuolis, originalas ir geras ber- 
niukas. 

— Jūs visai nepažįstat Viduržemio jūros baseino, pone 
Bežarai? - klausė Edma Botė-Lebreš nustebusi ir maloni (tar- 
si būtų prisipažinęs, kad jam niekada neskaudėjo apendici- 
to). - Tai dabar viską iš karto pamatysit! - tęsė ji kiek pavy- 
džiu tonu, kuriame buvo girdėti užuojautos gaidelė. - Žinot, 
Viduržemio jūra - pasigĖrĖtina... - patikino (kiek galėdama 

ilgiau ištęsdama ė ir parodydama, kad tęsia sąmoningai). — 
Visiškai pasigėrėtina, - pakartojo truputį tyliau beveik švelniu 
balsu. 

— O, tuo esu tikras, - atsakė Simonas (kaip visada, visais 
atžvilgiais optimistiškas). - Taip ir turėtų būti, ar ne? Juk „Po- 
teno kruizai“ užsiprašė už kelionę tokios kainos... ne tam, kad 
rodytų mums apleistas dujų gamyklas, ar ne? 

- Žinoma, ne, - pritarė Edma, vis dėlto truputį nuliūdinta 
tokio akivaizdaus praktinio mąstymo, - žinoma, ne... Sakykit, 
mielas drauge, ar galiu vadinti jus Simonu? Sakykit, mielas Si- 
monai, - nekantriai tarškėjo toliau, - kokios naudos tikėjotės 
sulaukti iš šio kruizo? Kitaip sakant, kodėl leidotės į jį? Man 
smalsu... 

— Man taip pat... - atsakė staiga susimąstęs Simonas, - tik- 
rai nežinau, ką čia veikiu... Iš pradžių dėl... dėl... na, Olgai ne- 
patiko nei Iden Rokas, nei Sen Tropezas, tai... O paskui, keista, 
nemaniau, kad man patiks šitas kruizas, bet galų gale... na... 
Visai neblogai, ar ne? Visai neblogus kūrinius mums groja va- 
karais... Net visai visai neblogai... 


„Mane ir pribloškė, ir sudomino, - tikriausiai vėliau pasa- 
kos Edma savo svetainėje Fošo prospekte, - bet, prisipažinsiu, 
šiek tiek ir sugraudino. Taip taip taip taip... - (Edmai dažnai 
pasitaikydavo atremti nesančius prieštaravimus.) Taip, taip... 
Buvau sugraudinta. Štai galų gale paprastas žmogus, smulkus 
prasimušėlis, gyvenantis dėl pinigų, iš pinigų, su pinigais, na, 
tiesiog kaimietis... Ir štai, per keistą atsitiktinumą ar veikiau dėl 
jį išnaudojančios žvaigždutės snobiškumo jis atranda muziką... 
„Didžiąją muziką“, jis neaiškiai susijaudina, įžvelgia savotišką 
nepažintą žemę... sustojimą, kurio nebuvo numatęs...“ - (Tada 

Edmos balsas pritils iki šnabždesio, žvilgsnis nuklys į liepsną 
židinyje - žinoma, jeigu toks yra.) 

Tačiau tą akimirką Edmą skatino ne vien supratimas, bet ir 
ironija - ji gailėjosi, kad nėra daugiau žiūrovų. 

— Ojjums iš pradžių būtų labiau patikęs Sen Tropezas, mie- 
las Simonai? Tikriausiai šitam laive truputį nuobodžiaujat, čia 
nėra jums įprastos faunos... Žodis fauna visai ne menkinamas, 
patikėkit. Kiekvienas turim savąją... 

- Įsivaizduoju... Ir jūs tikriausiai nelepinama, - pasakė Simo- 
nas kiek per smarkiai įsitikinęs savo teisumu Edmos atžvilgiu. 

- Tai jūsų mažoji Olga mėgsta didžiąją muziką? Jei teisin- 
gai suprantu... Jos amžiaus irgi buvau godi, turėjau daugybę 
norų - visus, kokie būdingi jaunystei, bet ir nevaržiau savęs. 
Net didžiavausi savo troškimais, pašėlimu... Ir Dievas žino... 

Ir ji pamojo keturiasdešimt metų trunkančios fiestos ir lė- 
bavimo nuvarginta ranka. Tad negalėjo nei baisėtis, nei pykti, 
kai Simonas, šįkart dviprasmiu švilptelėjimu pabrėždamas įsi- 
tikinimą teisumu, sušuko: 

— O, kurgi ne! Ir dabar jumis tikiu... - Edma liko apstulbusi, 
įtari, tačiau miglotai pamaloninta. 

Beje, artyn ėjo Šarlis, išskleidęs visas bures, tai yra šilkinius 
marškinius. Keičiantis ilgumoms, jį apimdavo ilgesys, šilumoje 
išsikerodavo jo prigimtis ir, išplaukęs vilkėdamas tamsiai mė- 
lynus drabužius ir segėdamas kietą apykaklę, paprastai į Palmą, 
paskutinę stotelę, atplaukdavo pasidabinęs spalvingais marški- 
niais ir medžiaginiais bateliais, o gal net ir su auskaru kairėje 
ausyje, panašus į piratą. 

Tačiau dabar dar tik trečias sustojimas, ir jo ekstravagan- 
tiškumas apsiribojo balsvu indiško šilko švarku vietoje mėlyno 
sportinio. Jis neslepiamai džiūgavo. 

— Štai mes ir Kapryje! Pone Bežarai, jūs taip pat lipsite į 
krantą? Man atrodo, galų gale beveik visas laivas eis truputį pa- 
sišokti... Žinoma, po rečitalio, - pamaldžiai pridūrė. 

Iš tiesų tarp visų sustojimų, į kuriuos keleiviai paprastai 
nekreipdavo dėmesio, vieninteliame Kapryje tarsi galiojo lei- 
dimas siausti, juo visi naudojosi patyliukais, bet garsiai apie tai 
šūkaudami, kiekvienas apsimesdavo einąs juokais susirasti se- 
seriško ar broliško, ar pusbroliško kūno, tarsi išankstinis prisi- 
pažinimas apie medžioklę nuo pat pradžios padarytų ją bergž- 
džią, tarsi kiekvienas - jei dar buvo tinkamo amžiaus - prieš 
pavojingus arabus ir atšiaurius ispanus nesvajotų patirti itališ- 
ko nuotykio. Kapris buvo paskutinė civilizuota vieta „siausti“, o 
„Siautimas“ čia buvo vaikiškai nekaltas. Tad dažnai nutikdavo, 
kad Kapryje naktį laivas būdavo tuščias arba beveik, likdavo tik 
vienas kitas gerai slaugių saugomas senis arba nubaustas jūrei- 
vis. Ir vieni, ir kiti tikriausiai stovėdavo denyje, tarsi prasikaltę 
vaikai, ir žiūrėdavo į tolumoje švytinčias miesto ir jo teikiamų 
malonumų šviesas. Dar jie turėjo pakęsti ir kapitono Eledoko 
žingsnius, kuris visą laiką, kol laivas stovėdavo uoste, įsiutęs ir 
neramus žirgliodavo po denį, draskomas tolimo, bet mintyse 
ryškaus prisiminimo: jis buvo tikras, kad kaskart, kai tik įkels 
koją į Pjacetą, lyg Hamleto šmėklą vėl išvys ten Šarlį, dėvintį 
čigonišką sijoną, įsikandusį gvazdiką, išrietusį strėnas tvirto 
kapriečio glėbyje! 


- Žinoma, lipsiu į krantą, - pasakė Simonas Bežaras juo 
tvirčiau, kad Olga jau dvi dienas jam patarinėjo nieko nedary- 
ti. - Žinoma, eisiu, aš nepažįstu Kaprio! Bet prieš eidamas links- 
mintis pavalgysiu, - pridūrė draugiškai šleptelėdamas ranka per 
tą vietą, kur turėjo būti pilvas, todėl elegantiškoji Edma Botė- 

Lebreš ir jautrusis Šarlis nugręžė akis į šalį... - Juo labiau kad ten 
šįvakar, atrodo, bus smagu, - pridūrė atsistodamas. 

Saulėlydžio šviesoje jo marškinių rausvumas ir skruostų 
raudonis, pastarosiomis dienomis dar paryškintas saulės, su- 
kūrė jaudinamą monochrominį, veik tragišką paveikslą. 

- Kodėl būtinai smagu? - pasiteiravo Edma, jos smalsumas 
visada pranokdavo panieką ir vėliau ji pykdavo ant savęs už 
banalius klausimus... Tačiau pyko mažiau negu būtų pykusi, jei 
neišgirstų atsakymų. 

- Tai gali virsti „farsu“, - linksmai atsakė Simonas, - nes 
čia beveik kiekvienoj poroj vienas nori į sausumą, o kitas likti 
laive... Be to, šiandien vakare visi sėdėsim prie vieno stalo, tad 
gali kilti triukšmo... 

Iš tiesų nuo pirmo vakaro visi svečiai mechaniškai susėdo 
beveik tokia pačia tvarka, bet šį kartą prie pailginto kapitono 
stalo, - Eledoko stalas netikėtai prestižu pralenkė Šarlio stalą 
po Doriači ir Kriozės kivirčo. 

- Bet jūs klystat... - pasakė Edma. - Armanas Bo... mano 
vyras tiesiog sužavėtas, kad dar kartą pamatys Kaprį. 

- Jūsų vyras - kitas reikalas, - atsakė Simonas komiškai pa- 
garbiai, - jūsų vyras nenuleidžia nuo jūsų akių, eina dėl jūsų 
iš proto... Tas vyriškis tikras Otelas... Mes jį suprantam, ar ne, 
bičiuli? - pridūrė jis valdingai pliaukštelėdamas per nugarą 
Šarliui, šis skausmingai nusipurtė, o Edma Botė-Lebreš, atro- 
do, šio komplimento taip pat deramai neįvertino. - Tačiau, be 
jūsų, pavyzdžiui, nori eiti ir kairysis intelektualas, o Klarisei tai 
nemalonu! Aš eisiu, o Olga nenori! Doriači nori eiti, o šviesia- 
plaukis kačiukas, regis, abejoja. Eledokas neina, o Šarlis eina 
tiesiai ten, štai kaip! 

Jis nepastebėjo kančios grimasėlės, šį kartą tikros, iškrei- 

pusios Šarlio viršutinę lūpą, kai išgirdo paminimą vieną porą, 
tačiau Edma, gudri ir drąsi laputė, šį kartą suskubo atitaisyti 
netaktišką pasakymą, nes matė, kad Šarliui Bolinžeriui kruizas 
prasidėjo prastokai. Dailusis žigolas, gražusis Andrėjas - beje, 
dienoms lekiant vis gražėjantis - buvo stačiai pakerėtas divos, 
jos prabangos ir užmojo. Kiceno jai iš paskos kaip dresuotas 
rainis, nešiojo jos krepšius, vėduokles, šalius, o ji, regis, jo nė 
nepastebėjo. Atrodė, kad jo kaip žigolo karjera ėmė ristis pa- 
kalnėn, taip pat ir Šarlio kaip užganėdinto meilužio. 

- Nagi, - pasakė ji, - nesidėkit naivesniu negu esat, pone 
Bežarai... Mielas Simonai, atleiskit. Jūs gerai žinot, kad gražiojo 
Andrėjo širdis turi profesinių paskatų, be to, juk neimsit kal- 
bėti apie tą žiaurų žvėrį Eledoką ir mūsų mieląjį Šarlį kaip apie 
porą, ar ne? 

- Bet aš to nesakiau... - ištarė Simonas ir sutrikęs atsigręžė 
į Šarlį. - Visai nenorėjau to pasakyti! - tęsė jis šiltai. - Jūs gerai 
žinot, bičiuli... Visos moterys šiame laive eina dėl jūsų iš proto, 
man neverta nė gintis... Ak! Jums pasisekė, kad esat denio va- 
das laive, pilname nieko neveikiančių moterų! Nežinau, bičiuli, 
kiek jau esat sumedžiojęs, bet skaičius turbūt įspūdingas, ar ne? 
Klystu? Jūs tikras pokštininkas! —- pridūrė dar kartą smarkiai 
jam pliaukštelėdamas. 

Ir juokdamasis nuėjo „persirengti , kaip reikšmingai prane- 
šė, palikęs sutrikusius pašnekovus. 


— Tikrai, aš mėgstu tik a! dente išvirtus spagečius. O jūs, 
mielas drauge? 

- Aš taip pat, - liūdnai atitarė Armanas Botė-Lebrešas, ku- 
ris prieš atsakydamas Doriači tesuspėjo nepastebimai pasitai- 
syti dantų protezą. 

Ji penkias minutes buvo bauginamai įsispoksojusi į valgantį 
Armaną, būtų spoksojusi ir į ką nors kitą, kas nebūtų, kaip Ar- 
manas, jau tris valandas pasinėręs į Engine Corporation ir Steel 
Mechanics Industry biržos svyravimų lyginamąją analizę. 

— Al dente reiškia neišvirę ar kaip? - triumfuojamu balsu 
pasiteiravo Simonas Bežaras. 

Kažkokiu stebuklingu plaukų losjonu jam buvo pavykę ne- 
klusnius rusvus plaukus nepriekaištingai priploti prie rausvo 
pakaušio, buvo pasidabinęs kuo grakščiausiai atrodančiu tam- 
siai mėlynu ir vandens žalumo škotiško audinio smokingu ir 
per dešimtį žingsnių dvelkė losjonu po skutimosi Lanvin. Net 
santūrioji Klarisė, jo kaimynė, atrodė, dėl to jautėsi nepatogiai. 
Labai asmeninis ir, reikia pasakyti, labai vertinamas Simono 
triumfas turėjo tokį privalumą, kad kliudė jam matyti, kaip 
prie stalo Erikas Letiujė ir jo gražuolė Olga vis susižvalgo. Juo- 
du valanda anksčiau susitiko prie baro durų, Erikas smėliniu 
lino švarku, melsvos džinso spalvos marškiniais ir kelnėmis, 
dailiu saulės nurusvintu veidu ir linksmomis, valdingomis 
prūsiško mėlynumo akimis atrodė žavingai. „Šiandien vakare 
susitinkam sausumoje“, - iškošė tarp dantų imdamas ją už al- 
kūnės ir taip vyriškai suspaudė ranką tvirtais pirštais, kad jai 
net suskaudo. „Aistra daro jį nerangų, - tuoj pat dingtelėjo Ol- 
gai. - Jis šypsosi, bet ir dreba, kupinas to jaudinamo ir nerimas- 
tingo nerangumo, kokį beveik nenuslepiamas įkarštis suteikia 
brandiems vyrams.“ 

Paskutinis sakinys taip ją apsvaigino, kad ji skubiai nusilei- 
do į kajutę užrašyti jo į savo sąsiuvinį, storąjį sąsiuvinį su už- 
raktu, kurį slėpė lagamine ir - klaidingai - manė, kad Simonas 
jo daugybę kartų ieškojo. Tad ji atėjo prie stalo pavėlavusi, bet 
truputį išsitaršiusiais plaukais, alsuojanti, gerokai nuraudusi ir 

šiek tiek kaltu veidu, ir tai pagaliau suteikė jai jaunatviškumo. 
Svečiai vieningai pažvelgė į ją susižavėję, žinoma, daugiau ma- 
žiau, nelygu kuris, bet iš tikrųjų. „Ta kekšytė - graži uogelė', - 
sumurmėjo sau Eledokas sukandęs dantis, bet pakankamai 
garsiai, kad Doriači išgirstų ir kurtinamai paprašytų pakartoti, 
norėdama vien paerzinti. Jis išraudo ir jo prasta nuotaika dar 
pablogėjo, kai Edma Botė-Lebreš meiliu ir suokalbišku balse- 
liu paprašė ugnies. „Nerūkau!“ - sugriaudėjo jis nedraugingoje 
tyloje ir atkreipė į save griežtus, ironiškus žvilgsnius. Tada teko 
iškęsti grakštų Edmos atkirtį - ji akivaizdžiai buvo sukrėsta, 
bet šypsojosi: „Tegu tai nesukliudo jums man pridegti!“ - su- 
murmėjo beginkliu balseliu. Jis ir vėl pasirodė storžievis, o tuo 
metu pasipūtėlis Žiuljenas Peira tiesė rankoje žiebtuvėlį vargšei 
aukai! Tą valandėlę pokalbis sruveno labai įvairiomis kapitonui 
nesuprantamomis temomis. Buvo aptariamas delfinų protas, 
politikos slėpiniai, rusų pikta valia ir kultūros biudžeto skan- 
dalai. Pokalbiai liejosi labai sklandžiai iki deserto, paskui kiek- 
vienas, susigalvojęs bet kokią dingstį, nusileido į kajutę pasku- 
tinį kartą brūkštelėti šukomis plaukus, kad tuoj po koncerto 
galėtų bėgti į tą salelę-viešuosius namus, vadinamus Kapriu. 
Didelei Eledoko nuostabai, prie jo stalo teliko vienas vyras, ku- 
ris net atrodė apsisprendęs nejįsilieti į geidulingą bandą, - tai 
buvo Žiuljenas Peira. Uždavė kapitonui vieną kitą labai taiklų 
klausimą apie laivybą, „Narcizą, sustojimų naudą ir t. t. ir tuo 
būdu laivo vado pagarba jam stebėtinai padidėjo. Savaime su- 
prantama, šį vyrišką pašnekesį, pagaliau nors kiek įdomų, be 
veidmainiavimo ir sapaliojimo, nutraukė koncertas... Tačiau 
beveik nepaslėpta kapitono užuomina, kad išklausyti rečitalį 
yra „kankynė“, liko be atgarsio. Arba tas simpatiškas ir, regis, 
normalus tipas tikrai mėgsta muziką - tada Eledoko akyse jis 

jau nebebuvo normalus, - arba žaidžia kažkokį keistą žaidimą. 
Eledokas, pusiau sužavėtas, pusiau įtarus, nukėblino paskui jį į 
aukojimo vietą. 


Doriači pradėjo koncertą, regis, skubėdama, padainavo dvi 
tris arijas neįtikėtinai techniškai ir gyvai, staiga viduryje vienos 
lied sustojo ir pradėjo kitą nė neatsiprašiusi, tačiau sąmoksli- 
ninkiškai šypsodama, tai pelnė jai daugiau aplodismentų negu 
visas ankstesnis, kad ir pritrenkiantis, balso meno demons- 
travimas. Po jos pasirodė Kriozė, užgrojo, regis, nesibaigiantį 
Skarlačio kūrinį, skambino nepriekaištingai, bet be jokių efek- 
tų (kaip tik pagirtinas trūkumas), tad, paradoksalu, pasipikti- 
nęs Eledokas pamatė: keleiviai sprunka vienas po kito, liko tik 
pirmosios klasės. Visi kiti prisiekę melomanai apleido muzika- 
vimo vietą. Skystų plojimų pasveikintas Kriozė nusilenkė tarsi 
miniai - šį kartą jo panieka buvo pateisinama - ir patraukė link 
savo kajutės, paskui jį tuojau nusekė Armanas Botė-Lebrešas, 
atrodęs visai smagus, kad liko vienas. Kai pasišalino ir Eledo- 
kas, prie apšviestos arenos tebuvo likę du mąslūs siluetai, ski- 
riami kelių kėdžių eilių, - Žiuljeno Peira ir Klarisės Letiujė. 


žvaigždes danguje, stebėjo jų mirgėjimą ir retsykiais staigų ir 
gražų krytį žemyn, absurdišką ir ūmų kaip kai kurios savižudy- 
išjungė keturis prožektorius. Sekė akimis, kol ėjo baro link. Ne- 
judėjo, bet laukė. Nors nieko neplanavo iš anksto, jam atrodė, 
kad jų pasilikimas tą valandą vienų denyje jau seniai sutartas, 
kad denio vienatvėje ir jųdviejų tylėjime yra kažkas fatališka. 
Jie kažkur ėjo drauge ir jis buvo tikras, kad ji ne daugiau negu 
jis nutuokia kur. Gal trumpo ir nesėkmingo meilės nuotykio 
link, pertraukiamo nervingo kūkčiojimo ir prieštaravimų, gal 
gyvuliško ir gėdingo akto link, o gal tylaus verksmo ant jo pe- 
ties. Šiaip ar taip, jie buvo miglotai sutarę pasimatyti nuo tada, 
kai susitiko denyje per atidarymo kokteilių vakarėlį, o juolab 
nuo tada, kai jis išvydo ją svirduliuojančią ir apgailėtiną, juok- 
darišką, išsidažiusią įvairiaspalviais skaistalais, nepasitikinčią, 
įsikibusią savo pernelyg gražaus vyro parankėn. Ji bijo, jis žino- 
jo tai. Tačiau dar žinojo, kad ji grįš ir atsisės šalia, o jo pasitikė- 
jimas savim nuo to nė kiek nepasidarys pasipūtėliškas. Artyn ją 
pastūmės net ne Žiuljeno potroškis, o kažkieno kito, nesvarbu 
kieno, tik ne to išauklėto storaodžio, už kurio ji buvo ištekė- 

jusi. Jis kvėpavo lėtai ir giliai tarsi sėsdamas prie lošimo stalo 
arba prieš pradėdamas suktą ir pavojingą pokerio partiją, tarsi 
prieš sąmoningai vairuodamas per dideliu greičiu arba svetimu 
vardu prisistatydamas žmonėms, galintiems jį atpažinti ir su- 
painioti. „Kvėpuoja tarsi prieš pavojų, - pamanė ir nusijuokė. 
Iki šiol užkariauti moterį jam dar niekada neatrodė pavojinga, 
nors vėliau pasirodė priešingai. 


Klarisei ateiti iki jo užtruko pusvalandį, tą pusvalandį ji 
praleido gerdama, tylėdama, įsmeigusi akis į vieną tašką prie- 
šais išsigandusį ir dėl to nustebusį padavėją - mat paprastai 
Klarisė Letiujė priversdavo padavėjus šypsotis ironiška arba 
užuojautos šypsena, nelygu barmenas, valanda ir kiek taurių 
jai jau būdavo įpylę. Dar ji rūkė įtraukdama smarkiai ir ūmiai 
ir tuoj pat išpūsdavo dūmus ilgais vaikiškais iškvėpimais, tar- 
si būtų išmokusi rūkyti tos dienos ryte. Tačiau cigaretes už- 
gesindavo nusiminusi, po trijų ar keturių pusiau įtraukimų. 
Pasitraukė nuo baro išgėrusi tris dvigubus viskio ir sumaigiusi 
dvidešimt cigarečių, paliko perdėtai daug arbatpinigių padavė- 
jui, kuris nesuprantamai dėl jos sunerimo. Jam, beje, ir kitiems 
laivo darbuotojams, Klarisė visai patiko. Ji atrodė jiems kaip jie 
patys - oficialiai žemesni, palyginus su kitais keleiviais. Eidama 
link Žiuljeno prieblandoje ji užkliuvo už kėdės, jis nevalingai 
atsistojo, labiau susirūpinęs ją prilaikyti negu iš mandagumo. 
Ji susmuko ant kėdės greta ir žiūrėdama jam į veidą staiga pra- 
pliupo juoktis. Jos plaukai buvo išsitaršę, ji net truputį girta, - 
pamanė jis jausdamas moralizuojantį liūdesį, kokio nenumanė 
turįs. 

— Nėjot su kitais į Kaprį? Jums nesmagu? - švelniai paklau- 
sė, padėdamas jai pakelti rankinę ir surinkti įvairius netvar- 

kingai pabirusius daiktus, kurie dabar blizgėjo ant grindų, prie 
jų kojų: auksinę, jai per sunkią pudrinę, kuri tikriausiai buvo 
verta didelių pinigų, su jos inicialais, iš brangakmenių inkrus- 
tuotais dėžutės paviršiuje, tokią pačią lūpdažio tūtelę, raktus 
nežinia nuo ko, kelis suglamžytus banknotus, atviruką su neži- 
nomos pilies nuotrauka, cigarečių dėžutę, praplėštą popierinių 
nosinių pakelį ir neišvengiamą mėtinių pastilių dėžutę, vienin- 
telį daiktą, kurį ji stengėsi nuo jo nuslėpti. 

— Ačiū, - pasakė ji labai greitai atsitiesdama, bet ne taip, kad 
jis nespėtų užuosti jos kvepalų - aštraus, atkaklaus kvapo - ir 
tuo pačiu metu jos kūno kvapo, sušildyto dienos saulės ir tarsi 
prieskoniais paaštrinto labai lengvo baimės dvelksmo, - jį Žiul- 
jenas atpažino tarp visų kitų, jis lošėjams atpažįstamas. 

— Ne, - atsakė ji, - Kapris man neįdomu... arba nebeįdomu. 
Nors kadaise ten gerai pasilinksminau... 

Ji žvelgė priešais save, buvo nuolankiai sukryžiavusi ant ke- 
lių rankas tarsi jis būtų pasikvietęs ją į paskaitą, o ji įsitaisiusi 
kelioms valandoms. 

- Niekada ten nebuvau, - pasakė Žiuljenas. - Bet tai viena iš 
mano didžiausių svajonių, kai buvau aštuoniolikos, devynioli- 
kos. Norėjau atrodyti dekadentiškas... Aštuoniolikmečiam vai- 
kinui tai juokinga, ar ne? Norėjau gyventi kaip Oskaras Vaildas 
su afganų kurtais, nepaprastai ilgais De Dion-Bouton gamybos 
automobiliais ir leisti itališkus žirgus lėkti Kaprio hipodromu... 

Klarisė ėmė juoktis vienu metu su juo ir jis padrąsintas pa- 
sakojo toliau: 

- Aišku, nežinojau, kad Kapris - kaip cukraus galva be ma- 
žiausios plokštumos, dar nežinojau, kad Oskaras Vaildas ne- 
mylėjo moterų... Atrodo, tie du nusivylimai kliudė čia atkeliau- 
ti, ir galbūt šiandien šis prisiminimas kliudo išlipti į sausumą. 

— Man tai tik prisiminimai, - pasakė ji. - Devyniolikos, 
dvidešimties čia turėjau didelį pasisekimą. Baronų turtai buvo 
pagarsėję net Italijoje, ir aplink mane atkakliai rėžė sparną. Tuo 
metu būti Baronų šeimos įpėdine dar nebuvo gėdinga... 

- Ir dabar negėdinga, tikiuos, - lengvai tarstelėjo Žiuljenas. - 
Kiek žinau, gimti turtingam ne gėdingiau, negu gimti vargšui. 

— Manau, kad ne, - rimtai atsakė ji. - Pavyzdžiui, - staiga su- 
šneko greitai, - jūs esat aukcionų vedėjas, tikriausiai mėgstat ta- 
pybą, ar ne? Ar jums neplyšta širdis, kai turit parduoti šedevrus 
turtingiems buržua, kurie ir tesvajoja dar praturtėti iš tų drobių? 

- Ne visi taip daro, - atsakė Žiuljenas. 

Tačiau ji neišgirdusi nutraukė jį: 

— Mano senelis Paskjė, pavyzdžiui, turėjo nuostabią impre- 
sionistų kolekciją. Nusipirko ją pusvelčiui, savaime supranta- 
ma: Utriljo, Monė, Viujaro, Pisaro darbus... viską, kaip sakė, 
už tris frankus. Pastebėjot, kad stambieji buržua visada derasi? 
Jiems beveik pavyksta nusipirkti duonos pigiau, negu perka jų 
namsargė. Be to, jie tuo didžiuojasi... 

Ji ėmė juoktis, bet Žiuljenas tylėjo, o ji tarsi suirzusi atsisu- 
ko tiesiai į jį. 

- Jūs netikit manim? 

- Netikiu apibendrinimais, - atsakė Žiuljenas. - Pažinojau 
ir žavingų, ir niekingų buržua. 

— Ką gi, jums pasisekė, - staiga atsakė ji piktu balsu. 

Ji atsistojo, pasuko prie turėklo, šiek tiek per tiesi, lyg norė- 
tų atkurti alkoholio suardytą pusiausvyrą. Žiuljenas nesąmo- 
ningai nusekė iš paskos, atsirėmė į turėklą šalia, pamatė, kad 
ji tyliai verkia didelėmis ašaromis, jos ritosi skruostais, o ji, at- 
rodė, nė nepastebi, keista, jis vien iš formos numanė, kad aša- 

ros karštos: ištįsusios, takios, pailgos pykčio ašaros, panašios 
į cigarečių dūmus, jos nebuvo tobulai apvalios, pilnos ir kone 
tykios, kokie būna atidžiai išpučiami dūmų ratilai ir nuviltų 
vaikų ašaros. 

— Kodėl jūs verkiat? - paklausė jis. 

Tačiau ji atsilošė į jį, padėjo galvą ant peties kaip būtų atsi- 
rėmusi į medį ar atsitiktinį gatvės žibintą. 

Tik iš baro sklido šviesa ir apšvietė denį, kur jie buvo prieš 
minutėlę, ji krito jiems iš šono, buvo blausi, slaptinga, dvipras- 
mė, 0 jie skendėjo tamsoje. Vienintelis salos švyturys kartais 
perskrosdavo tamsą, dvi tris sekundes nutvieksdavo veidus ir 
toliau sukosi maniakišku ratu. Tačiau Žiuljenas kaskart regė- 
davo tik Klarisės viršugalvį, nes ji atkakliai laikė galvą nuleis- 
tą kaip užsispyrusi ožka, priglaudusi jam prie peties, o pečius 
purtė trumpi nuolatiniai spazmai, tokie reguliarūs, kad beveik 
ramūs. Tai buvo beviltiška ir taiki širdgėla, kylanti iš amžių glū- 
dumos, taip pat ir širdgėla dėl nieko. Beprasmė ir nenumal- 
doma širdgėla, pamišimas ir susitaikymas. Ir, savo nuostabai, 
Žiuljenas jautėsi pamažu persmelkiamas ramaus tos širdgėlos 
begėdiškumo, jos tylėjimo apie priežastis, kol ji kūkčiojo ant jo, 
nepažįstamojo, peties, tylėjimas buvo blogiau už visus paaiški- 
nimus, jį nutraukdavo tik šniurkščiojimas ir ašaroms šluostyti 
dreskiamų nosinių šiugždesys - ji plėšė jas šiurkščiais gestais 
kaip paauglė. 

- Nagi, - pratarė jis sujaudintas, pasilenkdamas prie tos 
prislėgtos galvos, - nagi, nereikia taip verkti... Tai paika, jūs 
pati save skaudinat, - kvailai pridūrė. - Kodėl taip verkiat? — 
neatlyžo šnabždėdamas. 

- Tai... tai absurdiška... - atsakė ji keldama į jį veidą. - Ab- 
surdiška... Bet aš ir esu absurdiška... 

Tada jos veidą apšvietė švyturys, o Žiuljenas liko suakme- 
nėjęs. Makiažas pasidavė ašaroms, nosinėms ir tarsi gynybinė 
miesto siena - subyrėjo, praskydo, išnyko. Iš po tiršto ir ba- 
rokiško, beveik nepadoraus makiažo pasirodė naujas veidas, 
nepažįstamas ir nuostabus, kurį įstrižai kritusi blausi šviesa 
pailgino, negailestingai ir tragiškai paryškino, nedaugelis vei- 
dų būtų tai ištvėrę: tai buvo eurazijietės veidas: tobula kaulų 
struktūra, pailgos akys, įkypos nuo nosies iki smilkinių, nors 
ir be blakstienų tušo, žydros cigarečių Gauloises pakelio spal- 
vos akys, žemiau jis matė ryškias, nuo ašarų dar drėgnas lūpas: 
viršutinę išlenktą, godžią ir liūdną apatinę. Žiuljenas atsipei- 
kėjo bučiuodamas tas lūpas, palinkęs prie jos, įbedęs nosį į tos 
pamišusios girtos moters plaukus, bet pamišimas staiga jam 
buvo nė kiek nesvarbus, taip magėjo glaustis prie tų lūpų, iš- 
drįsusių sudaryti suokalbį su jo lūpomis, ryžtingai draugiškų, 
pritariančių, dosnių, reiklių, klastingų. „Tikros lūpos, - sakė 
jis sau tamsoje, - kaip tų merginų prieš dvidešimt penkerius 
metus, kai pats buvau dvidešimčia metų jaunesnis ir bučiuo- 
davau pro atviras automobilio dureles, žinodamas, kad tuo ir 
apsiribosim, tie bučiniai buvo man prieinamo malonumo vir- 
šūnė, vėliau nuo tų bučinių likdavau kupinas laimės ir susirgęs 
iš apgailestavimo!“ 

Per dvidešimt metų būta daug lūpų ir daug bučinių, viltin- 
gų ar ramių, bučinių prieš ir bučinių po, tačiau jie visi turėjo 
chronologiją. Jau nebebuvo, iš tiesų jau niekada nebebuvo tų 
beprasmių, tuščių, savitikslių, už laiko, už gyvenimo, beveik už 
sekso ir jausmų ribos esančių bučinių, gimusių iš tyriausio vie- 
nų lūpų troškimo kitų lūpų. „Dygūs, lipnūs, godūs jaunystės 
bučiniai , kurių Montenio aprašymas jį taip sujaudino ir kurių 
skonį vėl pajuto dabar, šį vakarą, prigludęs prie išsitaršiusios 


150 


Francoise Sagan e Išsidažiusi moteris 


aukštuomenės moters lūpų. Tai buvo juokinga, bet jis negalėjo 
atsiplėšti nuo tos burnos. Lenkė galvą į dešinę, į kairę sekdamas 
jos kaklo judesius, ir teturėjo vieną mintį, vieną tikslą: daugiau 
niekada neišsiskirti su tomis lūpomis, - nepaisydamas absur- 
diškos palinkusio kūno padėties, mėšlungio sutrauktos nuga- 
ros, - lūpomis, kurias mintyse apibėrė pagyrimais, sveikino, 
skelbė broliškomis, motiniškomis, žlugdančiomis, pasitikin- 
čiomis ir nuo laikų pradžios sukurtomis vien jam. 

— Palauk, - pagaliau ištarė ji. 

Atsiplėšė nuo jo ir atkragino galvą, atsirėmusi į turėklus, 
bet veidą vis dar atsukusi į jo pusę, atsimerkusi. Jis negalėjo at- 
sitraukti, pamesti jos iš akių nei pasitraukti iš šešėlio, nes būtų 
kažką sudaužęs, kažką paties trapiausio, kas turėjo būti nesu- 
daužoma. Kitaip ji dar susizgribs, pamirš, kad yra graži, arba 
jis pamirš, kad labai jos geidžia. Toje pamėkliškoje šviesoje tarp 
jų kažkas virpėjo, kas būtų tuoj pat išgaravę, jei tik jie nors aki- 
mirkai būtų atitraukę vienas nuo kito akis. 

— Eime, - pasakė jis. - Atsiremk čia. 

Ir nuvedė ją prie baro pertvaros, atrėmė į ją, surakino ran- 
komis, žodžiu, įkurdino savo šešėlyje. Jautėsi netekęs kvapo, 
širdies dūžiai lėtėjo, jam neaiškiai dingojosi, kad atgaus kvapą 
tik prisilietęs prie Klarisės lūpų, bet negalėjo krustelėti, o ji tik- 
riausiai taip pat, nes tamsoje galėjo matyti Žiuljeną kaip neregį 
arba kaip vaiką, atgręžusį į ją nekantrų ir triumfuojantį veidą, 
ir ji nejudėjo. Jis žiūrėjo į tą baltą veidą kartu taip toli ir taip 
arti, dabar jau neįžiūrimą, neryškų ir visai neseniai atrastą, tokį 
grėsmingą ir geidžiamą veidą, kurio atvaizdą jis visada prisi- 
mins tokį, kokį ką tik buvo matęs prie turėklų, kai lenkėsi prie 
jo, tiksliai tokiu kampu, tiksliai tokioje šviesoje matytą veidą, 
kurio iš tiesų daugiau niekada nebepamatys ir kurio paslapčia 

akiplėšiškai jau ilgėjosi, o gal net pasirinko iš tūkstančio kitų 
veidų, kurie sutilpo blyškioje, neapibrėžtoje dėmėje šalia, galė- 
jusioje būti jam nieku. Tas veidas būtų buvęs niekas, jei jo lū- 
pos nebūtų jautę jos ir tučtuojau nebūtų apėmęs nesuvaldomas 
geismas. Priešais Žuljeną buvo tikras gyvenimas, jis kvėpavo 
juo, jis galėjo būti laimingas arba nelaimingas, jam galėjo grėsti 
pavojus nebebūti savaime nieko vertam, bet kitų akimis - Klari- 
sės - gerbiamam arba palaikomam. Nepriklausomų, Žiuljenui, 
jo vaikystei svetimų akių, abejingų, nežinančių Žiuljeno per 
ilgus metus saugomų paslapčių, vis dar kaupiamų ir rūpestin- 
gai slepiamų, ir nebūtinai iš bailumo, bet dažnai iš padorumo 
ar draugiškumo; visų užkardų, skraisčių, susitarimų, Žiuljeno 
įterptų tarp gyvenimo ir jo įsivaizdavimo; kaukių ir grimasų, 
kurios buvo jam tapusios nevalingomis, galbūt tikresnėmis dėl 
tiesos atmetimo ir gilesnėmis dėl polinkio į melą negu daugy- 
bė kitų, iš vaikystės atėjusių ir natūraliais laikomų instinktų. 
Tų kaukių atmesti, plėšyti jis jau nebenorėjo net kitos padeda- 
mas. Nebenorėjo naikinti jokių gėdingo ir kalto sugyvenimo su 
savimi pėdsakų net prisidengdamas bendrystės, nuoširdumo 
dingstimis. Nebent - tai būtų blogiausia ir gal labiausiai pa- 
geidautina - tas jo santykis su savimi taip ir liktų neatskleistas. 
Kartoninės kaukės būtų bučiuojamos visa burna ir dirbtiniai 
plaukai glostomi šiltų delnų. Tada, žinojo, toli nuo tų komedijų 
jis nuobodžiautų, nemylėtų, būtų išgelbėtas. 


Jau pritaręs pastarajai žiauriai, bet įmanomai prielaidai, 
Žiuljenas kvėpavo su palengvėjimu ir jau beveik gailėjosi lai- 
mingo laiko, kai būtų galėjęs sudeginti visus savo laivus, ati- 
duoti širdį ir leisti kam nors suteikti jo gyvenimui prasmę, tai 
yra toną. Žiuljenas, tuoj pat pamanęs, kad pražiopsojo meilę, 

apgailintis savo negebėjimą mylėti, - tą beveik šlovingą nega- 
lią, nes ji gauta mūšio laukuose, - tamsoje užsimerkęs atsuko 
nekantrų ir triumfuojantį veidą. Tačiau per tą laiką, kol Klari- 
sės veidas artėjo prie jo, Žiuljenas spėjo apgailėti meilę. Jeigu 
myli, tada jo ateitis tampa prasminga, gatvės, paplūdimiai, sau- 
lė, miestai vėl realūs, net pageidautini, nes juos galima rodyti, 
jais dalintis. Apvalia pripažinta žemė vėl tampa plokščia, kaip 
delnas atvira kelionei, vėl repetuojami koncertai, vėl atviri mu- 
ziejai, lėktuvai vėl skraido pagal tvarkaraščius. Jeigu jis myli, 
jam taip pat įmanoma ir dalytis visais šiais turtais, ir sąmonin- 
gai juos pamiršti, paniekinti dėl kambario viešbutyje, lovos, dėl 
veido. Jeigu jis myli, jo praeitis, kiek nebemadinga, bet padori 
istorija, nepapasakojama praeitis su mama, vienintele, kuri su- 
tiko iki galo jam papasakoti vaikystę, išvaduoti ją iš banalumo 
ir paversti originalių įvykių seka, pati mirusi jo praeitis turė- 
tų atgyti ir pasirodyti audringa, neperkalbama kaip paauglys, 
kurį jis pasistengtų nupasakoti, pagimdyti suklastotą atmintį 
ir išgalvotus prisiminimus. Tačiau galų gale Žiuljenas niekada 
nebus nuoširdesnis negu tose melagystėse, nes stengdamasis 
sužavėti Klarisę melagystėmis ir net jų iškraipymu širdies gilu- 
moje slėpė tai, kas jo, Žiuljeno, akimis buvo žavinga. Taip per 
pavyzdinį išgalvotą paauglį jis piešė suaugusįjį, kokiu tapo, ir 
juo užtikrinčiau, tokiu būdu išpažino savo svajones ir apgailes- 
tavimus, vienintelius nepaneigiamus dalykus, kurie atskleidžia 
žmogų. Tai daug tikresni atskaitos taškai negu tikrovės dalykai, 
kurie, kaip visada, tarsi abejotini trofėjai bus išmesti į lygius 
kalendorių paplūdimius, o ten bus datuojami, tvirtinami, at- 
pažinti atmintį arba moralinę nuovoką praradusių biurokratų. 
Per suklastotus pasakojimus ir nutikimus Žiuljenas pagaliau 
galėtų papasakoti tikrą jautrų savo gyvenimą, pieštų jį logiš- 

ką, sklidiną, gerbtiną ir galų gale laimingą, nes Žiuljenui mei- 
lės galia, kaskart įpareigojanti mylimai būtybei rodyti laimingo 
vyro atspindį, buvo viena stipriausių. Jis norėjo būti laimingas, 
linksmas, laisvas, stiprus. Būti mylimam už savo nelaimes jam 
būtų atrodę kaip vyriškumo įžeidimas, nes meilės suteikiamas 
pareigas Žiuljenas mėgo tiek pat kiek malonumus. Tad kaip tik 
žiūrėdamas į tokį savivaizdį, kilniaširdį ir sentimentalų, Žiul- 
jenas pajuto lūpomis vos glustelėjusį Klarisės bučinį. Tik kai 
Klarisė atsitiesė, žemė susvyravo, viskas vėl tapo įmanoma ir 
nepakeliama, nes ji jau atitrūkusi, bėgdama į šviesą pirma jam 
pasakė: „Daugiau reikės to nebekartoti.“ 


Žemė po keleivių kojomis šiek tiek siūbavo, nors jie dar tik 
tris dienas plaukė laivu. „Grįžus tai bus smagu“, - pastebėjo 
Simonas Bežaras. Edma Botė-Lebreš visada šiek tiek bjaurė- 
josi jo minčių raiška, bet nepamiršdavo neaiškiai pritarti jų 
turiniui. Po tolimų, tuščių ir atsainių jos bičiulių iš aukštuo- 
menės komentarų šis netašytas sveikas protas, tiesus tikrovės 
suvokimas, išsakytas džiugiais ir sodriais žodžiais, galų gale 
jai atrodė labiausiai gaivinantis. Ir net tolerantiškas, nes sta- 
čiokiškas Simono sarkazmas be lašo pykčio, apskritai Edmos 
Botė-Lebreš akyse Simonas Bežaras beveik atstovavo „liau- 
džiai . Liaudžiai, kurios ji nepažinojo, nuo kurios ją atskyrė 
prabangios vedybos, ir - tiek pat, o gal net labiau - skrupu- 
lingai miesčioniška vaikystė. Be to, Simono Bežaro susiža- 
vėjimas buvo toks naivus, kad net užkrečiamas. O retsykiais 
graudinantis. 

— Tai bent, - aikčiojo jis sėdėdamas karietoje, kuri lėta žin- 
gine artino juos - Šarlį, Edmą ir jį (Olga ir Erikas nusprendė 
važiuoti taksi) - prie Pjacetos, - tai bent kampelis! Atvažiuosiu 
čia filmuoti, - sumurmėjo jis staiga sukirbėjus profesionalui, 
bet netvirtai įsitikinęs, nes pagaliau mąstė galvodamas ne apie 
naudą, o šelmiškai. 

- Juk gražu, ar ne? - atsakė pamaloninta Edma Botė-Le- 
breš, tuoj pat kažkokiu visuotiniu refleksu pasisavinusi Kaprį 
ir jo žavesį. - Šiek tiek pritrenkiantis reginys, ar ne? - pridūrė 
aukštuomenei ir kai kuriems intelektualams būdingu įsitikini- 
mu, kai prie spindinčio būdvardžio priduriamas menkinantis 
prieveiksmis. 

Taigi Hitleris jai atrodė „veikiau apgailėtinas“, o Šekspyras 
„gana genialus“ ir pan. Šiaip ar taip, Simonui jos pasakymas 
„Šiek tiek pritrenkiantis“ pasirodė silpnas. 

— Niekada nesu matęs tokios jūros, - pasakė jis. - O graži, 
pasileidėlė! 

Edma sumirksėjo - bet iš tiesų, jūra buvo išskleidusi visus 
savo patalus nuo tamsiai mėlynos iki vos melsvos paklodės, 
nuo karališko purpuro iki nepadorios rožinės, nuo juodos iki 
plieno pilkumo, kaip kurtizanė, ir narciziškai šiomis sumišu- 
siomis spalvomis plytėjo į visas puses, tikriausiai džiaugėsi 
vienatvės malonumais, kurių nė kiek neatspindėjo pieniškas, 
glotnus, sidabrinis jos paviršius. 

— Kaip jums patinka Pjaceta, Simonai? 

— Nieko nematau, - burbtelėjo jis. 

Nes apšviestoje Pjacetoje knibždėjo šortų, kodakų, kupri- 
nių, tarp kurių jis nematė nei Olgos, nei Eriko. 

- Jie tikriausiai „Kvizizanoje“, tai vienintelis ramus baras, 
nes priklauso viešbučiui. Eime. Jūs einat, Simonai? 

Tačiau jų nebuvo nei „Kvizizanoje“, nei „Antrame nume- 
ryje“, nei „Pacieloje“, „niekur“, konstatavo Simonas vis labiau 
irzdamas, o susierzinimas pamažu virto nusivylimu, paskui — 
širdgėla. Jis svajojo pamatyti Kaprį kartu su Olga, suplak- 
ti vaikystės svajones su brandaus amžiaus tikrove. Buvo juo 
liūdnesnis, kad Edma ir Šarlis, iš pradžių optimistiškai ir ra- 

minamai, pamažu ėmė kalbėti gailesčio kupinu tonu, šnekėjo 
švelniai, vis garsiau kvatojosi iš jo retėjančių ar vis blankesnių 
pokštų. 

— Tikriausiai jie grįžo į laivą, - pasakė Edma eidama iš šešto 
naktinio klubo ir apsunkusiomis kojomis sėsdamasi ant žemos 
sienelės. - Nusivariau nuo kojų... - pasakė. - Ir mums reikėtų 
grįžti. Jie tikriausiai laukia. 

— Vargšeliai! Gal jie net įsiutę! - apmaudžiai pasakė Simo- 
nas. - Gal mes turėsim atsiprašyti! Ir aš nusivariau, - prisipaži- 
no sėsdamas šalia Edmos. 

- Einu, atnešiu jums išgerti, - pasisiūlė Šarlis, kurio nė kiek 
neguodė kito žmogaus guodimas užklupus širdgėlai, nes jis 
nerado jokių Andrėjo pėdsakų, nors ir uždavinėjo nesantūrius 
klausimus. Juk jis toks gražus ir ėjo už parankės su Doriači, tad 
jie negalėjo prasmukti nepastebėti... Jis pasinaudos atsitrauki- 
mu ir paklausinės Pablo, „Antro numerio“ barmeno, kuris vi- 
sada viską Žino apie Kaprį. 

Tad Šarlis nužingsniavo kiek per jaunatvišku šokio žings- 
neliu, bet jo galvos padėtis neatitiko eisenos, nerodė jokio 
linksmumo, ir Edma žinojo kodėl. „O! Keistas pasilinksmini- 
mas Kapryje šalia dviejų sudužusių širdžių!“ Šį kartą ji svei- 
kino save su valinga skaistybe... Tiesa, valinga, tai yra sąmo- 
ninga. 


Erikas sumokėjo už taksi ir jiedu su Olga nieko nė neklausi- 
nėję nėrė į Kaprio gatveles. Erikas prisiminė, kad ten buvo gra- 
Ži vieta, iš kurios veriasi vaizdas į jūrą, per porą žingsnių nuo 
„Kvizizanos“. Jis akimirką stabtelėjo prie baro, šnektelėjo su 
namsargiu, paskui išsiblaškęs grįžo pas Olgą. Nors Erikas visa- 
da buvo storžievis, manė, kad būtina trumpa jausminga įžanga, 

kad laikydamasis padorumo negali visai neaušinęs burnos nu- 
sitempti jaunąją aktorę į lovą. Jaunoji aktorė galvojo panašiai: 
„Koks jaudinantis reginys buvo, Fernanda, kai toks pasitikin- 
tis savimi ir savo sėkme tarp moterų vyras suko aplinkkeliais, 
kad prisipažintų paprastą dalyką: jog geidžia manęs... Jis iš tų 
vyrų, kurie priklauso tai nuostabiai kartai (vyriškesnei už visas 
kitas), kuri moters kūno nelaiko prieinamu nuo tos minutės, 
kai ji pradeda patikti. Mes dešimt minučių terasoje kalbėjom 
banalybes, kol jis apsisprendė... Įsivaizduoji? Buvau sujaudinta 
iki ašarų...“ 


Iš tiesų Olga, pratusi prie skubotesnių papročių, ypač ki- 
nematografo terpėje, kur tikrus heteroseksualus tiesiog plėšte 
plėšė iš rankų kaip retenybes, iš pradžių nusigando, kad tik Eri- 
kas nebūtų impotentas. Paskui, kai apsimestinai nerūpestingu 
balsu pasakė jai „Aš noriu jūsų“, balsu, kuris jai pasirodė vir- 
pantis iš suvaldyto geismo, ji kiek ironiškai, nesąmoningai pa- 
manė sau: „Štai dešimt minučių prarasta.“ Po valandos ji taip 
pat būtų turėjusi teisę manyti, kad ir valanda prarasta, nes Eri- 
kas pasirodė labai skubantis, brutalus ir suirzęs, šiaip ar taip, nė 
kiek nesirūpino jos malonumu. Jeigu nebūtų buvęs „Forumo“ 
direktorius, ji būtų jį įžeidusi visai banaliai, bet dėl tos aureo- 
lės pasirodė jai nuostabiai gyvybingas ir jaudinamai greitas. O 
Erikas per porą minučių apsirengė, patenkintas kad ir lengva 
sėkme, svarstydamas, kaip apie tai galėtų sužinoti Klarisė. Ta- 
čiau ant durų slenksčio Olga sustabdė jį uždėdama ant peties 
ranką. Jis nustebęs atsigręžė. 

— Kas yra? 

Ji suklapsėjo vokais, nuleido akis ir sumurmėjo: 

- Erikai, tai buvo dieviška... Tikrai dieviška... 

— Reikės pakartoti, - pareiškė jis mandagiai ir be jokio įsi- 
tikinimo. 

Jie pasimylėjo tamsoje, ir jis būtų neįstengęs pasakyti, kokio 
ji sudėjimo. Olgai teko pasistengti, kad jis viešbučio terasoje 
pavaišintų buteliu kjančio. 


Andrėjas įsivaizdavo save, beje, entuziastingai, naktiniuose 
klubuose šokantį tango arba džerką, bet atsidūrė visai tuščioje 
įlankėlėje, kurios papėdėje pliuškėjo drungna ir tamsoje per- 
regima jūra. „Maudysimės“, - pasakė Doriači, ir jis apstulbęs 
pamatė, kaip ji nusiauna batus, nusirengia suknelę, išsiima iš 
plaukų šukutes. Išvydo, kaip jos putlus, neryškus kūnas kaip 
balta dėmė praeina pro šalį ir džiaugsmingai krykštaudama ji 
ima taškytis jūroje. Jis nė akimirkos neįsivaizdavo, kiek vidi- 
nių jėgų prireikė tai moteriai, kad nuoga, nors ir tamsoje, stotų 
prieš, jos manymu, kritišką žvilgsnį. Tačiau žvilgsnis toks ne- 
bebuvo: jei ji būtų svėrusi ir dvigubai daugiau, jei ir būtų bu- 
vusi netgi negraži, Andrėjas nebūtų to matęs. Jau tris dienas jis 
buvo persmelktas jausmo, labai panašaus į garbinimą, ir, gerai 
tai suprato, jam tai nė kiek nepadės įrodyti vyriškumo. Iki šiol 
Doriači skaistalai, klostės, galvos laikymas įkvėpė jam pagarbų 
siaubą, o kai pamatė ją nerangiai besipliuškenančią vandenyje, 
kai tą marmurinį veidą aplipo šlapi plaukai, o iš skardaus bal- 
so teliko vienas kitas aukštas spygtelėjimas nuo šalčio, Andrėjo 
siaubą nustelbė globos instinktas. Andrėjas nusirengė, įbėgo į 
jūrą, priėjo prie Doriači, apglėbė ją ir ryžtingai kaip kareiva, 
koks negalėjo būti visą parą, parsivedė į paplūdimį. Paskui jie 

ilgai gulėjo ant smėlio, jautėsi kuo puikiausiai, nepaisydami 
nemalonaus ir šalto smėlio prisilietimo ir retsykiais apiman- 
čio drebulio, dėl kurio kaip mokinukai stipriau glaudėsi vienas 
prie kito. 

— Tu tyčia taip padarei? - paklausė jis tyliai. 

— Ką tyčia? 

Ji buvo atsisukusi į jį ir šypsojosi, jis matė jos spindinčius 
dantis, pečių ir galvos kontūrą šviesiame danguje. 

— Tyčia išsiėmei šukutes? - paklausė jis. 

Ji papurtė galvą į kairę ir dešinę: 

— Aš niekada nieko nedarau tyčia, - atsakė, - tik tada, kai 
dainuoju, daugiau nieko kito nesu sutikusi daryti tyčia. 

— O aš esu, - pasakė jis naiviai. - Neįsivaizduoji, kaip man 
buvo gėda... 

- Jūs, vyrai, tikrai kvaili, - pareiškė ji prisidegdama cigaretę 
ir įdėdama jam tarp lūpų. - Jau jūsų įsivaizdavimas apie meilę... 
Ar bent žinai, kas mums, moterims, yra geras meilužis? 

— Ne, - atsakė susidomėjęs Andrėjas. 

- Tai vyras, kuriam mes atrodom geros meilužės, ir viskas. 
Ir kuris mylėdamasis būna tokios pačios nuotaikos kaip mes: 
liūdnas, jei mes liūdnos, linksmas, jei linksmos, o ne atvirkš- 
čiai. Technikos žinovai - tai legenda, - tvirtai pasakė ji. - Ar 
kas nors tave kada ko mokė apie moteris? 

— Mama ir tetos, - atsakė Andrėjas. 

Ir ji vėl prapliupo kvatotis, paskui dėmesingai, savotiškai 
motiniškai švelniai klausėsi, kai jis pasakojo apie keistą vaikys- 
tę. Tačiau, nepaisydama jo maldavimų atsisakė pasakoti apie 
savąją. „Ji mėgsta, kad kiti jai atsivertų, bet pati neatsiveria, — 
melancholiškai pamanė Andrėjas, bet melancholija nebuvo to- 
kia stipri, kad užgožtų laimę ir jį apėmusį triumfo jausmą. 

Atėję prie tiltelio jie susidūrė su Olga ir Eriku. Danguje jau ple- 
veno aušra, o denyje, kur jų laukė Edma, Simonas ir Šarlis - 
girtumas. 


Visi keturi ėjo link supamųjų kėdžių, Doriači ir Andrėjas 
rodėsi vienas kitu patenkinti - nors ji ir ištraukė ranką jaunuo- 
liui iš delno, - tačiau su ta nekaltumo išraiška veide, kurią su- 
teikia malonumas, o tai keistai, kaip priešingybę pabrėžė anų 
dviejų kaltę. Eriko susikaustymas ir šaltumas negalėjo atsver- 
ti paklusnaus mergaitiško tiesumo, lyg šydas dengusio Olgos 
veidą, tos itin valingos angeliškos išraiškos, kuri buvo beveik 
žeidžiantis prisipažinimas. Bent taip manė Šarlis su Edma, jie 
skubiai nuleido akis, tarsi Simonas būtų galėjęs įžvelgti jose Ži- 
nojimo atspindį ir privalėtų reaguoti. Tačiau Simonas per daug 
išgėrė, buvo pernelyg įkaušęs ir, nors prisipažinimas buvo ties- 
mukas, jam pasirodė netyčinis. Tą dalyką jis išsiaiškins akis į 
akį, be to, nebuvo tikras, ar jam pakaks ryžto. Jau dabar jautėsi 
kaltas, kad „žino“. Olga atsisėdo šalia jo dirbtinai šypsodamasi, 

Edma, didelei jos nuostabai, - nors buvo pripratusi prie to- 
kių dvipusių mainų, - jautė savotišką panieką ar bent jau pa- 

sibjaurėjimą Letiujė. O Šarlis tikriausiai jautė tą patį, nes ir jis 
atrodė nepastebįs gražiojo vikingo atsiradimo greta. 

— Gal išgertume dar po taurę? - paklausė Šarlis akivaizdžiai 
dvejojančios Dioriači. 

Įtampa, tvyranti naktiniame sambūryje prie staliuko, buvo 
beveik apčiuopiama. Tačiau Andrėjui į ją buvo nusispjaut, jis 
tesvajojo pakartoti meilės žygius, nenustygo vietoje ir burbėjo, 
kad jau per vėlu, todėl Doriači apsisprendė: ji atsisėdo, ištie- 
sė kojas ir įsakmiu balsu paprašė savo patarnaujančio riterio 
stiklinės limonado. Edma ir Šarlis lengviau atsikvėpė. Jųdviejų, 
trečiosios šalies, dalyvavimas - dar labiau trečiosios negu iš tie- 
sų buvo - atitolino dramą. (Retas dalykas, kad Edma stengtųsi 
išvengti dramos.) 

— Mes jūsų visur ieškojom, - ištarė ji falcetu, šį kartą tyčia 
norėjo, kad balsas skambėtų kaip aukštuomenės damos, tuo 
būdu tikėjosi jų lėkimą ir beprasmes paieškas Kapryje paversti 
eiliniu dalyku. 

— Aha, aha... Kur jūs buvot? - paklausė Simonas pašaipiai ir 
apsimestinai griežtai, o iš tiesų naivuoliškai, jis taip pat mėgino 
nedramatizuoti įvykių. 

— Klaidžiojom, kur akys veda, - atsakė Olga neraiškiu, be- 
asmeniu ir tokiu abejingu balsu, kad Edma dar kartą pajuto 
ūmų norą staiga skelti tai plėšriai pamaivai antausį. 

Nukreipdama akis į šalį ji susidūrė su Doriači žvilgsniu, 
jame įskaitė tokį patį norą, taip pat sutramdytą, ir staiga paju- 
to divai draugiškumo antplūdį. Šioji bent jau šauniai elgėsi: ji 
geidė jauno kūno ir ėmė jį nekeldama triukšmo ir nesivaipy- 
dama, o dabar išsitiesusi fotelyje, soti ir tuo patenkinta, švy- 
tinčiu veidu, maloni, penkiasdešimt penkerių metų atrodė 
dešimt kartų jaunesnė ir naivesnė negu Olga, dvidešimt še- 

šerių, kuriais taip didžiavosi ir tarsi dorybe slėgė nelaimingą 
Simoną. 

— Ar Žiuljenas Peira ne su jumis? - staiga paklausė Erikas 
įtariai, kaip pasirodė Edmai - labai netikėtai. - Nemačiau jo 
Kapryje, maniau, kad lydi jus? - primygtinai klausė Edmos, ši 
neatsakė, vis dar stebeilijosi tiesiai prieš save. - Maniau, kad jis 
lydi jus... - įsikarščiavęs neatlyžo, tada įsikišo staiga sunerimęs 
Šarlis. 

— Ne, - atsakė jis, - Edma turėjo du patarnaujančius rite- 
rius: mane ir Simoną... Edma... Norėjau pasakyti, ponia Botė- 
Lebreš, - skubiai pasitaisė. 

- Vadinkit mane Edma, - atsakė ji pavargusiu balsu, - bent 
jau kai šalia nėra pono Botė-Lebrešo, - pridūrė su pašaipa. 

Ir ji prapliupo juoktis. Tada sužvingo Šarlis, bet jų juokas 
liko be atgarsio. | 

„Vadinasi, Peira liko laive“, - sumurmėjo Erikas. 

— Jam tikriausiai teko užkalbėti dantį Kriozei, - maloniai 
pasakė Šarlis. 

— O, tai jis turbūt nenuobodžiavo! - pritarė Edma. 

Ir ji pirmą kartą dirstelėjo į Eriką aštriu, tiesiu, džiūgaujan- 
čiu žvilgsniu. Tas kvailys Letiujė dar ir pavyduliauja žmonos! 
Dabar, kai pagalvojo, ji pamanė, kad tarp to žavingo Peira ir tos 
žavingos Klarisės tikrai kažkas vyksta. Kadangi tarp jų nebu- 
vo nieko regimo, jis galų gale ėmė įžiūrėti kažką akivaizdaus... 
Ji nustebo, kad anksčiau apie tai nepagalvojo! Erikas akimirką 
atrėmė jos žvilgsnį su tokiu jausmu, kuris jo akyse atrodė pa- 
našus į neapykantą, paskui suklapsėjo vokais ir staiga pakilo. 

— Tuoj grįšiu, - pasakė nežinia kam. 

Ir nužirgliojo plačiais žingsniais, toldamas nuo rato. Netru- 
kus liko matyti tik deniu tolstanti šviesi jo megztinio dėmė... 

Simonas Bežaras atlošė galvą. Atrodė, kad iriasi link kitų 
krantų, iš tiesų, viena vertus, yrėsi nuo vieno stikliuko degtinės 
prie kito ir, kita vertus, nuo vieno požiūrio prie kito. Pirma va- 
dinamųjų „vyriškų“ filmų režisierių išeitis - atsistoti, nutaisyti 
energingą veidą ir už rankos nusitempti Olgą į kajutę; antra 
vadinamųjų „šiuolaikinių režisierių“ išeitis - nutaisyti abejingą 
veidą, pasiūlyti sulošti džinramį (kodėl ne?) ir kalbėti apie ką 
nors kita. O Simono išeitis jo asmeniniame ir nesėkmingame 
kine buvo likti fotelyje, prieglobstyje. Edmos ir Šarlio - dar neiš- 
tuštėjusio butelio degtinės prieglobstyje, svaigintis iki paryčių, 
net iki vidudienio saulės. Jis nenorėjo, negalėjo vienas susidurti 
su Olga tame ankštame kambaryje su liuku, mažoje praban- 
gioje kajutėje, kur jis galų gale nuo pat kelionės pradžios jau- 
tėsi blogai. Tai reikštų pradėti sceną, girdėti tariamus žiaurius 
(jis numanė, kad žiaurius) dalykus, arba neužduoti klausimų, 
nieko nesiteirauti, pakelti tylią, augančią ir nepelnytą panieką, 
kuri, jis žinojo, jam taptų tarsi skola. Viršūnė - būti išduotam 
ir praktiškai privalėti dėl to atsiprašyti... Tačiau štai iki ko jis 
nusirito - staiga su siaubu suvokė. Juk kitos dvi „normalios“ 
išeitys — išperti tai pasileidėlei kailį, reikalauti atsiprašymų ir 
pažadų, arba tiesiog ją išlaipinti ar pačiam išlipti kitame uoste 
ir nekelti kito teismo, - šios dvi išeitys, vienintelės „deramos“ 
vyrui, jam jau buvo užgintos. Jis negalėjo pakelti nė minties 
būti kruize be Olgos, net minties leisti dienas nematydamas 
Olgos į uodegą surištų plaukų, liekno įdegusio kūno, staigių ju- 
desių, negirdėti nenatūralaus balso, įtampos, nematyti vaikiško 
veido, kai ji miega, galų gale vienintelio dalyko, kurį iš tikrųjų 
joje mylėjo ir už kurį vienintelį ji nebuvo atsakinga. Simonui 
Bežarui rodėsi, kad po kojomis, kaip knygose, prasiveria de- 
nis, gerklę sugniaužė savotiškas šleikštulys, kakta išrasojo, jis 

prisipažino, kad yra iš tikrųjų įsimylėjęs tą kekšikę, kuri jo ne- 
myli. Jis užsimerkė ir akimirką jo veidas buvo skausmingas, 
persigandęs, todėl atrodė daug jaunesnis ir oresnis negu pa- 
prastai. Šį kartą vienintelė Edma pastebėjo tą veidą ir nustebo. 
Ji instinktyviai prieblandoje ištiesė ranką ir patapšnojo Simono 
fotelio ranktūrį greta jo rankos, pakankamai stipriai, kad jis 
pajustų. Jis dėbtelėjo į ją skenduolio akimis: ryškiai išraudusio 
rusvaplaukio, juokingai nusvilusio ir nelaimingo ručkio, kuris 
galutinai prisirišo prie tos širdies dalelytės, kuri dar buvo likusi 
elegantiškoje Edmoje Botė-Lebreš. 


Klarisė miegojo. Erikas tyliai ėjo į kambarį, jo veidas buvo 
rūstus, apimtas aklo pykčio pats nežinojo kam, įniršio, kuris 
neturėjo jokio ryšio su nemalonia, bet trumpa intermedija — 
vakaru su Olga. Jis būtų galėjęs bent jausti malonų pasididžia- 
vimą dėl to vakaro, bet jam teliko miglotas jausmas, kad jį ap- 
movė. Tačiau kas? Jam būtų patikę, kad tai būtų toji mieganti 
moteris, kad įėjęs į kajutę rastų nepaneigiamą įrodymą: būtų 
norėjęs rasti ją to Peira glėbyje ir turėti dingstį jai trenkti, įžei- 
dinėti, priversti sumokėti už nuobodžias ir banalias tris valan- 
das, už kelionę taksi tos medžiojančios merginos artumoje, už 
vulgarią minią Pjacetoje, supratingą viešbučio sargo šypseną ir 
atlaidų perdėtą mandagumą, už tą svetimo kūno lietimąsi prie 
jo, tos idiotės šūksnius ir apsimestinius trūkčiojimus jo glėbyje, 
už tą tirštą, saldų, nesibaigiantį kjantį, kurį paskui turėjo gerti, 
kad visa tai atšvęstų. Jam būtų patikę rasti ją Peira glėbyje, bet 
nebūtų to pakėlęs. Erikas nejudėdamas stovėjo prie lovos su 
miegančios Klarisės kūnu. Matė tik jos šviesiai rusvus plaukus 
ant pagalvės. Niekada nieko daugiau ir neregės: tik plaukus 
ant pagalvės, slepiančius veidą, kurio niekada nebeišvys. Ji iš- 

sprūdo jam. Išsprūdo, o jis nežinojo kodėl, nei kodėl jaučiasi 
dėl to tikras. Tuo pačiu metu vengė tos minties, atmetė kaip 
įsivaizdavimą, nesąmonę, visišką neįmanomybę. Klarisė buvo 
jo Žmona, seniai priklausanti nuo jo valios, ir kol jis gyvas, tai 
nepasikeis. 


Jis staiga apsisuko ant kulnų ir išėjo trenkęs durimis. Taigi, 
kai grįš, ji bus nubudusi ir pastebės jo veide visus meilės sal- 
dybių su Olga pėdsakus. Jam atrodė, kad Klarisės galvūgalyje 
tepabuvo minutę, bet kai pakilo į denį, jis buvo tuščias. Pamatė 
tik į tamsiai mėlyną sportinį švarką įsispraudusį Eledoką, iškil- 
mingai vyniojantį trapo grandinę. Kapitonas atgręžė į jį paten- 
kintą veidą. 

— Visi sugrįžo į laivą, - pasakė jis. - Mes išplaukiam. 

Žudančiu žvilgsniu pažvelgė į Kaprį ir jo šviesas, į tą nelai- 
mės vietą - kitomis aplinkybėmis jo žvilgsnis gal būtų privertęs 
Eriką nusišypsoti. 


Deja, Armanas Botė-Lebrešas dar nemiegojo, kai Edma grįžo 
į sutuoktinių kajutę! Jis iki penktos ryto neužmigdavo, o nu- 
busdavo devintą gaivus, koks gali būti jaunas senis, kuris jau 
nebelabai jaunas. Jis šaltu žvilgsniu dėbtelėjo į pasišiaušusią ir 
kiek apgirtusią Edmą - nekentė tos moterų būsenos apskritai, 
O ypač savo žmonos. Tačiau Edmos dėmesį patraukė ne jo ne- 
pritarianti laikysena, o, keista, jo torsas. Armanas Botė-Lebre- 
šas vilkėjo dryžuoto šilko pižamą platoka rusiška apykakle, 
pirktą pas Charvet, su ja labiau negu bet kada buvo panašus į 
nupešiotą paukštį. Keli ant krūtinės gamtos pamiršti neklus- 
nūs pilki gyvaplaukiai staiga pasirodė Edmai tiesiogine prasme 
nepadorūs ir ji automatiškai žengė jo link. Nors jis gulėjo, va- 
dinasi, pagal jų reglamentą, buvo neliečiamas, ji suskliaudė jo 
apykaklę arčiau kaklo ir patapšnojo per petį. Armanas nukrei- 
pė į ją pasipiktinusį žvilgsnį. 

- Atleiskit... - pasakė ji pro sukąstus dantis (beje, gerai ne- 
žinojo, už ką atsiprašo, bet vis dėlto jautėsi neaiškiai kalta). - 
Nemiegojotė - tęsė. 

— Ne. Ar aš panašus į miegantį? 

„Į kvailą klausimą - kvailas atsakymas“, - piktai pamanė 
Armanas. Jis pats nesuprato, kodėl Edmos gestas jį taip suerzi- 

no. Iš tikrųjų ir vienas, ir kitas būtų buvę labai nustebinti, jeigu 
jiems būtų pasakyta, kad to pykčio ir sumišusio apgailestavimo 
priežastis - tūkstantmetės gulinčio katino taisyklės pažeidi- 
mas. O kol kas Armanas buvo blogos nuotaikos. „Tik to betrū- 
ko, - galvojo Edma, sėsdama ant savo lovos, nuleidusi rankas. 
Tikrai vakaras buvo pragariškas. 

— Koks vakaras! - pasakė į Armano pusę, jis vėl buvo įsi- 
kniaubęs į savo užrašus ir lovą, o pamažu ir visą kajutę paden- 
gusius finansų laikraščius. - Koks vakaras... - pakartojo lėčiau 
ir be entuziazmo. 

Ji bjaurėjosi mintimi nusirengti, juo labiau nusivalyti ma- 
kiažą. Bijojo tame žiauriame, raudonmedžio apsunkintame 
veidrodyje pamatyti save seną. Tiesa, visą vakarą ji vaidino an- 
traeilį vaidmenį ir negalėjo apie tai negalvoti. Žinoma, ji buvo 
savo grupelių branduolys, jai taip sakė, tačiau jau nebebuvo jų 
minkštimas. Be to, šį vakarą vaidino patikėtinės vaidmenį, lab- 
daros vakaro vedėją, buvo tiesiog statistė: šitaip nusirito! Ir ne 
be reikalo: palyginus su įprastiniais kivirčų kėlėjos arba žiau- 
rios metraštininkės vaidmenimis, naujieji, kuriuos gavo dėl 
savo naujojo gerumo, atrodė tikrai nuobodoki. 

- Įsivaizduokit... - tarė ji skardžiu balsu (todėl už sienos ėmė 
dusliai amsėti puikusis Fuksija), - įsivaizduokit, - tęsė daug ty- 
liau, - kad tas vargšas Simonas ir, beje, tas vargšas Šarlis... 

— Klausykit, - pasakė Armanas Botė-Lebrešas, - brangioji, 
būkit gera, apsaugokit mane nuo apgailėtinų savo šitų... iškry- 
pimų... tai yra mūsų bendrakeleivių iškrypimų... Ištisą dieną 
tas pats - truputį per daug, ar ne? - pridūrė sumišęs šypsoda- 

„Ką tokio siaubingo jis galėjo pasakyti?“ Kiek patylėjusi 
Edma atsistojo ir praėjusi pro jį pasuko į vonią. „Ji per daug 

liesa“, - taikiai pastebėjo Armanas, kuris, prižiūrimas to paties 
gydytojo kaip žmona, žinojo, kad jos sveikata kuo geriausia. 

— Pasirodo... - pasakė Edmos balsas vonioje, - pasirodo, 
išskyrus skaičiavimus ir savo sąskaitėles, jūs niekuo nesidomit, 
ar ne, Armanai“ 

— Nane, brangioji, ne: domiuosi jumis ir, žinoma, visais tik- 
rais mūsų draugais... 

Atsakymo į jo atsakymą nebuvo, tiesa, jis jo ir nelaukė. 
„Kvaili klausimai, kvaili atsakymai , - dar sykį pamanė. Ką ta 
vargšė Edma sau įsivaizduoja! Žinoma, jis domisi kitais! Ži- 
noma... 

Tiesa, „keista, kad Saxer akcijos jau kelias savaites nejuda iš 
vietos...“ Jis vėl pasinėrė į skaičius, skaičiai buvo protingi. Šiaip 
ar taip, jis visai nebūtų supratęs ašarų, kurios - pačios nustebu- 
sios, kad atsirado, - laukė Edmos akių kampučiuose, už raukš- 
lių „žąsų kojelių . 


Jau beveik keturiasdešimt metų Armanas atliko tą paanks- 
tintą senio vaidmenį, vyro, kuris niekada nebuvo jaunas; jam 
tai išsyk patiko, nes atpalaidavo nuo bet kokio polėkio, karšt- 
ligiško bruzdėjimo, - visko, kuo baisėjosi, - ir atrodė, kad jo 
vaidmuo tėra apmokėti linksmuolių pamirštas restorano ar 
viešbučio sąskaitas. Nemaloni užduotis, bet jis atlikdavo ją be 
susierzinimo, Armanui būdai leisti pinigus visada atrodė tiek 
neįdomūs, kiek, priešingai, audrino būdai juos uždirbti. Taigi 
tas vaidmuo, visų laimei, truko metai iš metų, bet dabar atro- 
dė, kad tokių „jau senų“ žmonių kaip jis senėjimo ženklus kiti 
pakelia sunkiau negu „niekada nesenstančių“. Pastarieji, tapę 
senais lėbautojais, galėjo ant kūno turėti į valias riebalų, pa- 
raudimų, pūtimų, apsileidimų, kurie jo žmonai sužadindavo 

maždaug tokius graudžius komentarus: „Ak! Jis moka už savo 
gražiuosius metus... Jo raukšlės tikros - nevogtos.“ Priešingai, 
menkiausias papildomas Armano gramas arba menkiausias 
drebėjimas buvo laikomas nuopuoliu. Taip, jis sensta, sakė ji, 
bet juk nekaltas, kad saugojosi... Taip, visą gyvenimą persekio- 
tas žmonių, kurie jam įgrisdavo ir kuriuos turėjo išlaikyti, po 
keturiasdešimties metų Armanas buvo tarsi niekinamas už tai, 
kad taip elgėsi. Atrodė, jo vardas ničniekam nekelia džiugaus 
prisiminimo, nebent keliems dėl saldumynų išprotėjusiems 
vaikams, niekas nesišypsodavo, kai buvo ištariama jo pavardė. 
Priešingai, jei būdavo kalbama apie Žerarą Lepalė arba Anri 
Vecelį, kurie gyveno švaistydami pinigus, kaktose išsilygin- 
davo raukšlės, o ponių balse suvirpėdavo tarsi dėkingas prie- 
lankumas. Galų gale ir po kelių patyrimų, Armanas svarstė, ar 
seksualiniai tų gražiųjų liūtų laimėjimai buvo didesni negu jo. 
Tokie vyrai miegodavo su draugų žmonomis, o jis miegoda- 
vo su jų sekretorėmis. Tokie vyrai kurį laiką padarydavo savo 
žmonas nelaimingas, o jo tos jaunos moterys kitu metu vei- 
kiau gerai ir patogiai jausdavosi. Jis svarstė, kuris nuopelnas 
viršesnis - pirmasis ar antrasis. Tuose aukštuomenės ryšiuose 
Armaną pribloškė tai, kad ten įsipainiodavo aistra, kad kar- 
tais porų kvailiojimai, kur abiejų interesai sutapdavo, sukelda- 
vo skyrybas, kad, trumpai tariant, tarp tų nors gerai išauklėtų 
žmonių buvo kalbama apie meilę. Žinoma, vargšelė Edma seno 
ir rasdavo mažiau meilužių, bet tai klasikinė padėtis; Armanui 
Botė-Lebrešui niekada neatėjo į galvą štai kas: jei Edma jautėsi 
tokia vieniša, kad buvo jam neištikima, tai gal todėl, kad ji buvo 
vieniša, o jis - anaiptol ne menkiausias jos vienatvės kalvis. 


Po dešimties minučių „Narcize“ visi miegojo. 


Paprastai Žiuljenas Peira išnirdavo iš miego lyg iš sudužusio 
laivo: priblokštas ir nusigandęs, bet šįkart jam atrodė, kad jau- 
na, gyvybinga banga jį nuogą paguldė į suglamžytas paklodes 
kajutėje plieskiant saulei, kuri pro iliuminatorių srautais lie- 
josi vidun, laižė jam akis, kol atmerkė, ir prieš pasakydama, 
kur jis ir kas jis, anksčiau už visas kitas atnešė žinią, kad jis — 
laimingas. „Laimingas... aš laimingas“, - kartojo sau užsimer- 
kęs, dar nežinodamas laimės priežasčių, bet jau pasirengęs jai 
atsiduoti. Dabar jis jau nebenorėjo atsimerkti, tarsi graži jį iš- 
tikusi laimė tūnotų jo vokų nelaisvėje, pasirengusi sprukti. Jis 
neskubėjo: „Mirusiųjų akis užspaudžia švelniai, švelniai reikia 
ir gyviesiems atmerkti akis.“ Iš kur tai? Ak, taip, tai Kokto sa- 
kinys, rastas vienoje knygoje prieš dvidešimt metų, o knyga 
rasta tuščiame traukinyje... Žiuljenui regėjosi, kad dar užuo- 
džia pilką to traukinio kvapą, dar mato plokščią didelės snie- 
guotos viršukalnės nuotrauką, pakabintą priešais tuštutėliame 
vagone, regėjosi, kad vėl mato tą Kokto sakinį ir juodas raides 
baltame lape. Dar ir dabar gražūs murkiantys sakiniai, kuriuos 
manė seniai pamiršęs, netikėtai atgydavo atmintyje. Žiuljenui, 
ne visai tikram dėl savo pastarojo adreso, atrodė stebuklinga 
staiga pamatyti, kad, nė pats nežinodamas, turi: ilgutėles Ra- 

sino tiradas, kurių muzikalus pavidalas skambėjo apgaulingai 
ramiai, turi šmaikščių posakių lobį, glausto turinio sentencijų, 
kurių turinys net netyčia labai taiklus dėl lakoniškos raiškos, — 
o ji buvo tyčinė, - ir šimtus susipynusių eilėraščių. Perpildy- 
tame ir nusistovėjusiame jo atminties šabakštyne buvo susi- 
kaupusios nuo banalumo sustingusių kraštovaizdžių atsargos, 
kariška muzika, pagaulūs ir vulgarūs priedainiai, beveik vien 
iš vaikystės atsinešti kvapai, sustingę kaip filmo gyvenimo ka- 
drai. Po Žiuljeno akių vokais dabar sukosi nevaldomas kalei- 
doskopas, o jis, būdamas kantrus savo atminčiai, nejudėjo ir 
laukė, kol Klarisės veidas, atgijęs jutiminėje atmintyje, atgis ir 
regimojoje. 

Iš pradžių pasirodė kitų dviejų moterų veidai. Išblyškę, ne- 
pasitikintys, tarsi sužinojus, kad ką tik neteko malonės. Paskui 
be jokios priežasties atsirado Andrėjas susitaršiusiais plaukais, 
jo profilis danguje, tuoj po jo - geltonas uoste gulintis šuo, 
prieš išplaukiant iš Kanų. Pagaliau atsirado du fortepijonai, 
sustatyti galais, neatpažįstami, Žiuljenas nesistengė suprasti, 
iš kur jie. Jis gerai žinojo, kad tarp prisiminimų yra ir vienas 
kitas netikras, kad išgalvoti vaizdai susipynę su tikrais. Jau se- 
niai nebesistengė atpažinti tos Kinijos upės, prie kurios nieka- 
da nebuvo, nei tos niekada nematytos senos besijuokiančios 
ponios, nei ramaus šiaurinio uosto, - nors visi trys buvo labai 
pažįstami ir atkakliai nuolat pasirodydavo. Ne, jis neatpaži- 
no nei tos upės, nei moters... Ne, niekada nebuvo kėlęs kojos 
į uostą, kurio net kvapą galėjo užuosti, nupasakoti tiksliais 
būdvardžiais. Tie prisiminimai, blyksniai, kaip šunys be ant- 
kaklių įsimaišę į tikrų, išgyventų jo prisiminimų būrį, tikriau- 
siai kada nors priklausė kam nors kitam, kas jau buvo miręs... 
Išsviesti iš savo natūralaus kiauto, to dabar jau pūvančio daik- 

to, susiliejusio su Žeme, vargšai vaizdai ieškojo šeimininko, 
atminties ir prieglobsčio. Beje, ne visi. Kartais kai kurie, vos 
pamatyti, nuskrisdavo tikriausiai į kitą, svetingesnę atmintį, 
ir daugiau jis jų neberegėdavo. Tačiau dažniausiai, jam atro- 
dė, jie beviltiškai įsitvirtindavo, metų metus grįždavo, mėgino 
įsimaišyti tarp tikrų, teisėtų prisiminimų - tuščiai. Tas nepa- 
žįstamas, bet degantis noru būti atpažintas uostas tikriausiai 
vieną dieną pasiduos... Vėl iškeliaus į tamsą susitikti su kito- 
mis šviesiomis sąmonėmis - uždaromis, nes dar gyvomis - ir 
veltui stengsis įsismelkti po kito akių vokais. Dar kartą keliaus 
apsiausti ko nors savo žavesiu, nostalgija... Nebent vieną dieną 
Žiuljenas kaip gerasis princas per vaizduotės malonę nuspręs 
laikinai įkurdinti savo vargšą uostą sename vaikystės filme 
arba mokykliniame vadovėlyje ir tokiu būdu įsitikins engėjo 
autentiškumu. 


Prieš jį iškilo Klarisės veidas, ji šypsojosi tamsoje, staiga 
buvo labai aiškiai matyti ir sustingo priešais ilgam. Pakanka- 
mai ilgam, kad jis galėtų baro šviesoje apžiūrėti šviesias įkypas, 
nusigandusias ir goslias akis, dešinę šnervę ir išsikišusį skruos- 
tikaulį, žemiau - nuo lūpų dažų raudonas lūpų linijas, vėliau 
rausvas, o po bučinio - beveik smėlines. Staiga Žiuljenas aiškiai 
pajuto tų lūpų prisilietimą prie savo, taip aiškiai, kad pašoko 
ir atsimerkė. Klarisės veidas pranyko, išstumtas pasirodžiu- 
sios raudonmedžio kajutės, baltos paklodės ir saulėje švytin- 
čių varinių dalių reginio: saulė pakilusi labai aukštai ir buvo 
labai arogantiška, o išvakarėse paliktas atviras iliuminatorius, 
pailsęs, nutrankytas ryto vėjo, veltui dar stengėsi pagauti jos 
atspindį. Saulė grąžino Žiuljeną į dienos šviesą, prie lošimo ir 
ciniškumo: tarsi norėdamas atsverti nepatirto ar jau nebepa- 

žįstamo perdėto sentimentalumo antplūdį, Žiuljenas Peira ati- 
darė spintą, išėmė iš jos padirbtą Markė ir pakabino ant sienos 
vietoje iki šiol ją puošusios škunos „Dreiko sapnas“. Atėjo lai- 
kas įkišti savo šedevrą kokiam nors naivuoliui ir truputį pabū- 
ti gudriam, nors nesąmoningai jis jau leido uždirbtus pinigus 
pirkdamas dovanas Klarisei. 

Kelias sekundes pažiūrėjęs nukabino paveikslą, rūpestingai 
įdėjo jį tarp dvejų marškinių ir suvyniojo į laikraštį. 


Klarisė nubudo persigandusi, susigėdusi, pasiryžusi visai 
užmiršti praėjusį vakarą. 


Ankstyvoje melsvoje Kaprio aušroje dangus buvo taip blyškiai 
žydras, kad pirmieji atsargūs saulės spinduliai atrodė ryškiai 
geltoni, Simonui einant į savo kajutę nebuvo sunku apsimes- 
ti visiškai girtam, beje, nubudęs ketino apsimesti kamuojamas 
kuo stipriausios migrenos. Pirma plano dalis puikiausiai pavy- 
ko: Šarlis, Edma, Olga paguldė jį į lovą. Net apkamšė ir palin- 
kėjo saldžių sapnų. Vėliau Olga mėgino jį pažadinti, bet veltui. 
Simonas taip žiauriai, griausmingai knarkė, kad ji atlyžo. Ta- 
čiau kai vidurdienį pabus, nujautė, bus sunku išvengti didžio- 
sios prisipažinimų scenos, kurią nuo pat laivo sustojimo kurpė 
Olga. Aiškinimasis bus tikra katastrofa! Katastrofa jam, nors jis 
gynėjas, ieškovas, išduotas vyras. Olga arba stovėdama nutaisys 
dorovingą, skausmingą ir taurią veido išraišką, neigs bet kokią 
išdavystę, jam tai leis kaip povui choleriškai oriai pašūkauti, 
arba, veikiau, ji sėdės, laikys rankoje kavos puodelį ir vienodu 
balsu su visomis smulkmenomis žers savo neištikimybės nak- 
ties malonumus. Sąmoningai vartos labai paprastus, „sodrius 
ir natūralius“ žodžius, tarsi „paaugliško“ dvejojimo nutraukia- 
mus mekenimus, pavyzdžiui: „Ėė... ėė... na... Ojojoi!“, jie turėjo 
atspindėti jaunystę ir jaunimo šneką, pačią laiko dvasią, iš tiesų 
jie daugeliui - tiesa, veikiau brandžių - kino režisierių, aktorių, 

žurnalistų, net rašytojų buvo tapę įprasta kalba. Simonas norė- 
jo to išvengti: netroško oficialiai sužinoti to, ką jau Žinojo juti- 
miškai. Tas atmetimas, priešingai negu Olga manė, nebuvo iš 
tuštybės, vyriško pažeidžiamumo: jis tiesiog nenorėjo kentėti, 
įsivaizduoti, įkurdinti ir matyti Olgą kito vyro glėbyje. Tačiau 
nereikėjo Olgai žinoti tikrų atsisakymo išklausyti jos širdžiai 
mielų prisipažinimų priežasčių. Mat jeigu ji žinos, kad jis įsi- 
mylėjęs, jausdama kuo tyriausią laimę jį sutryps. Jau buvo ga- 
nėtinai keista ir tai, kad Simonas taip kentėjo gulėdamas ant 
pilvo ant kietos kušetės per smarkiai įtemptomis paklodėmis, 
veidu įsikniaubęs į pagalvę kaip darydavo būdamas dvylikos. 
Jam rodės, kad širdis apsunksta nuo kraujo, nors kai kurie vaiz- 
diniai, troškimai - taip pat nukreipti į moterį, kuri tuomet bu- 
vo jo metų mergaitė su kasomis, - tarsi nuleisdavo kraują. Jau 
manė esąs gerus dvidešimt metų nuo to apsaugotas, jo jausmų 
gyvenimas buvo visiškai pavaldus materialiajam... Nebeliko ko 
prarasti net dėl beprotiškos meilės, neatsargiai manė jis, nei dėl 
moterų vampyrių, nei dėl valdingų moterų, nei dėl po lietumi 
laukiamų autobusų, nei per ankštų batų, kuriuos reikia padėvė- 
ti. Jis manė, kad triumfas Kanuose, sėkmė nuo viso to išgelbėjo, 
taip pat ir nuo atlaidžių Fouguets padavėjų žvilgsnių. Tačiau ar 
tą klusnumą jis iškeis į kitą, juk dar nė nenutuokė, kad jis gali 
būti blogesnis? 


Beje, viskas jam atiteko per sėkmę. Susipažino su Olga Ka- 
nuose, ji buvo aktorė, jos vertė kilo, o ji nusekė paskui jį, nes 
buvo ambicinga. Taigi, jos širdis buvo veikiau apsišarvavusi, 
šiaip ar taip, pakankamai apsišarvavusi, kad Simono visiškas 
sentimentalumo nebuvimas jai neatrodytų žiaurus. Jis išsirinko 
Olgą, nes ji atitiko jo estetinius reikalavimus ir iš tiesų buvo kur 

kas geresnė už ankstesnes. Galų gale Olga buvo atsitiktinumas, 
o jis - būtinybė, viena nepalenkiamų aistrų sukuriamų būti- 
nybių. Simono nelaimei, jo pirmoji meilė prasidėjo skausmu, 
pavydu ir nusivylimu, - jis taip manė, pamiršdamas, kad per 
dvidešimt metų siūlė tekėti maždaug pustuziniui švelnių arba 
nepakenčiamų būtybių. Visos tos moterys - dabar jis kuo pui- 
kiausiai prisiminė - buvo sujaudintos jo pasiūlymo tuoktis ir 
išsaugojo Simonui panašų draugiškumą. Tačiau Olga, jis žino- 
jo, nusijuoktų į akis ir papasakotų tą kvailystę visam Paryžiaus 
kino pasauliui. Jis turėjo būti logiškas ir blaivaus proto: Olga jo 
nemylėjo. „Dar nemylėjo iš tikrųjų, dar ne...“ - šaukė paklaikęs 
balselis gerai suderintuose Simono sąmonės mechanizmuose. 
Tas balselis nepripažino nelaimės ir per visas jo kupino nuoty- 
kių gyvenimo nesėkmes, bankrotus ir materialines katastrofas 
vis ūžė ausis trumpu kvailu sakinuku: „Viskas susitvarkys.“ Ir, 
tiesa, dažnai jam beveik be pastangų viskas gerai susiklostyda- 
vo. „Gyvenimas viską sprendžia už mus“, - kartojo sau užsi- 
merkęs Simonas, nenumanydamas, kad pats viską nulėmė savo 
siekiais, ryžtu ir entuziazmu. Šiaip ar taip, šįkart reikėjo ne Si- 
mono, bet Olgos ryžto, entuziazmo ir užsispyrimo. 


Kai Simonas kyštelėjo galvą iš po antklodės, lovoje Olgos 
nebuvo, tad akimirką jis turėjo vilties. Vieną kartą ji turbūt nu- 
budo anksčiau už jį ir, norėdama leisti dar pamiegoti, nuėjo 
pusryčiauti į didįjį valgomąjį. Tai tikrai miela iš jos pusės, ypač 
jei - kaip Simonas - žinai, kaip sunku Olgai atsikelti nepaval- 
gius pusryčių. Ta mergina tikrai ryžtinga... tiesa. Širdies gilu- 
moje ji turi ir gerų jausmų, juk jie pastūmėjo saugoti Simono 
miegą. Po pirmų žiaurių svarstymų jis ramino, šildė save šia 
mintimi. Nes netvarkingai ant minkšto kajutės fotelio sumesti 

drobinės kelnės, išsiuvinėti trumparankoviai marškinėliai, ma- 
žytėlaitės kelnaitės ir sunkus actekiškas diržas paskatino jį įsi- 
vaizduoti Eriko rankas ant šių drabužių, tolyn juos svaidančias 
Eriko rankas, vėliau priglundančias prie nuogos Olgos odos. 
Su ta mintimi Simonas vėl užsimerkė ir palindo po antklode, 
kaip ir Klarisė gretimoje kajutėje. Greta krintančios dantų ska- 
lavimo stiklinės trinktelėjimas, po kurio pasigirdo ryžtingas 
„Šūdas!“, galutinai jį pažadino. Tačiau, deja, dar kartą taip pat 
garsiai pasigirdo „Šūdas!“, tik šįkart balsas žinojo, kad jį girdi, 
ir išdainavo paskutinę balsę. 

— Simonai, - ištarė Olgos balsas - miegi? 

Jis vėl užsimerkė, bet ji kalbėjo: 

— Simonai... Simonai... 

Jos balsas darėsi vis skardesnis, ji atėjo į kambarį, pasilenkė 
prie jo lovos. 

— Simonai, - neatlyžo ji, - atsibusk... Atsibuskit, - pasitaisė 
(mat jūsinimas tarp meilužių jai atrodė labai elegantiškas, pir- 
mą pavyzdį ji išgirdo B klasės filme, kur buvo pasakojama ledi 
Hamilton ir admirolo Nelsono meilės istorija, o Simonas taip 
pat mėgino prisitaikyti, norėdamas jai patikti). - Man reikia su 
jumis pasikalbėti, - pasakė garsiau, nesmarkiai ir atsargiai jį pur- 
tydama (regis, taip atsargiai, kad negalėjo priglausti rankos ne 
tik prie Simono kaktos ar plaukų, bet net prie pižamos audinio). 

Šie įspūdžiai, žiaurios nuojautos plaukė lyg žuvys vandens 
paviršiumi, įsliuogdavo į Simono sąmonę, neužtrukdavo, išsyk 
nuplaukdavo nešamos didelės, dar galingos srovės - Simono 
Bežaro optimizmo. 

- Arbatos, - pratarė jis gailiu balseliu. - Arbatos, arbatos... 
noriu gerti... Man migrena... Kokia migrena... - sakė jis. - Die- 
ve mano... 

Jis vėl padėjo galvą ant pagalvės beveik neperdėtai skųsda- 
masis, jo skunde būta daug siaubo: Olga iš tiesų ketino atvi- 
rauti, iškloti visą išpažintį... Olga tikriausiai apsvaigusi. Galbūt 
naktį tą išpažintį net užsirašė... Simonas buvo du ar tris kartus 
suradęs brūkštelėtus sąsiuvinyje savotiškus būsimų jų pokal- 
bių juodraščius, tiesa, jis beveik ir neardė Olgos numatytos ir 
norėtos plėtotės, juose perskaitė beveik visas trumpas ir su- 
dėtingas, nors daugmaž paprastas formuluotes, kurias anks- 
čiau buvo girdėjęs. Ką jam daryti, kad išvengtų Olgos septy- 
nias dienas, kol jos nusižengimas bus dar ganėtinai naujas ir 
įmanomas prisipažinti? Vėliau prisipažinimas atrodys susijęs 
ne su kokiu bjauriu poelgiu, nebent banaliu ir kiek gėdingu 
nemalonumu, arba iš tikrųjų užmegztais poros santykiais, va- 
dinasi, tokiais, kuriuos sunkiau ir prisipažinti, lyriškai papa- 
sakoti. O dabar ji saldžiu aukštuomenės damos tonu telefonu 
užsakė arbatos; nauju balsu ji kalbasi su laivo darbuotojais, 
pastebėjo Simonas antrą kartą. Ji persistengė. Tačiau, jo aki- 
mis, jau verčiau tegu persistengia negu visai nesistengia. Jam 
labiau patiko demagogiškos pastangos negu „išdidus ir irzlus“ 
atsainumas. Jo manymu, ji pernelyg atsainiai bendraudavo su 
darbuotojais, nė nežiūrėdama padavėjams nei kambarių metr- 
doteliams į veidą. 

— Atrodot daug malonesnė su liokajais, - pasakė jis, kai ji 
padėjo ragelį, - ar aš sapnuoju? 

— Niekada nebuvau nemaloni su darbuotojais, - atsakė 
Olga. - Priešingai, žinokit, kad savotiškai valdingą toną bet ku- 
ris geras tarnas atpažįsta ir vertina. 

— Ką gi, iš kairiųjų atstovės lūpų tai skamba keistai, - pasa- 
kė Simonas išsiblaškęs. - Man atrodo keista kalbėti su tarnais, 
kaip jūs sakot, iš aukšto. 

Jis jautėsi herojiškas, tas herojiškumas buvo pavojingas, bet 
galbūt, jei kils nauja scena, jis bus išvaduotas nuo prisipažini- 
iš lėto, mąsliai nusišypsojo, truputį pakėlusi viršutinę lūpą, kaip 
darydavo kaskart, kai kas nors ją įžeisdavo, ir būdavo pasiren- 
gusi tyčia padaryti ką nors blogo, net jei įžeisdavo netyčia. 

- Jūs nesuprantat, nes kai augot, aplink jus nebuvo dar- 
buotojų, - pasakė ramiu balsu, kokį jis žinojo esant Olgos aklo 
pykčio balsą. - Keista, bet laisvai elgtis su namų tarnais neiš- 
mokstama. Per vėlu, Simonai... 

Ji dar plačiau jam nusišypsojo ir tęsė: 

— Na, galiu jums truputį paaiškinti: niekinu ne žmogų, ne 
asmenį, o jo metrdotelio savybę, jo kostiumą, nuolankų elgesį, 
dėl viso to jaučiu gėdą, nes jis yra žemiau už kitą, nors tikriau- 
siai manęs vertas žmogus. Sarkazmą adresuoju tik jo unifor- 
mai, suprantat? Ne asmeniui. 

— Taip, aš suprantu, - atsakė Simonas, - bet jis gal viso to 
nežino... Beje, štai ir arbata, - pasakė jis entuziastingai, nes į vidų 
įėjo stiuardas, nešinas padėklu su pintinėmis akiai malonių ra- 
guolių ir vaisių. - Mirštu iš alkio, - džiugiai pasakė Simonas. 

— Ir aš, vakar beveik nevakarieniavau. Tiesą sakant, nebu- 
vau alkana. 

Tai tariant Olgos balsas buvo iškilmingas, o iškilmingumas 
toli gražu pranoko jos pasninką. Jiems patarnavęs padavėjas 
atitraukė iliuminatoriaus užuolaidas ir ketino išeiti, bet Simo- 
nas paklaikęs spragtelėjo pirštais į jo pusę ir išsyk nuraudo. 

- O! Atleiskit... - pasakė. - Atsiprašau, - (ir šypsodamasis 
pakartojo gestą), - tai nevalingas judesys... 

Olga pasibjaurėjusi, įskaudintu veidu nusigręžė, o mažasis 
stiuardas šypsojosi Simonui. 

- Gal galėsit, kai turėsit laiko, atnešti man šviežių greip- 
frutų sulčių? Šviežių, jeigu turit. 

- Užtruksiu gal dešimt minučių, - atsakė stiuardas išeida- 
mas. - Tokią valandą visi skambina vienu metu. 

— Nieko baisaus, - pasakė Simonas, pasisukęs į Olgą, ir aki- 
vaizdžiai nusistebėjo dėl jos surūgusio veido. 

- Kas yra? Ir jūs norit sulčių? Išgersit mano. 

— Ne, ačiū, negaliu toliau kalbėtis su jumis, kai girdi stiuar- 
das. Negaliu kalbėti jiems girdint, tai vaikystės įprotis, visiem 
laikam! Tėvas nepakentė, kad atskleistume ką nors iš asmeni- 
nio gyvenimo svetimiems, net jeigu jie pažįstami. 

Simonas pajuto, kaip gerklę suspaudžia nervinis, ne laiku 
kilęs gailestis, „vargšė Olga su kiniško šilko chalatu, siuvinėtu 
gėlytėm ir raudonais paukščiais, vargšė Olga su kekšės chalatu 
kalba kaip prastam stoties romaniūkštyje...“ 

- Dešimt minučių, šiaip ar taip, ilgas laikas, - pasakė Simo- 
nas. - Ką norėjot man pasakyti? Tikiuosi, neketinot priekaiš- 
tauti už vakar vakarą, - tuoj pat pridūrė. - Buvau toks girtas, 
kad iš to vakaro nieko, ničnieko neprisimenu. Klausau jūsų. 


Tačiau jis gerai nutuokė, kad Olgai didžiajai antro veiksmo 
scenai reikia laiko ir ji nepakęs nė menkiausio įsikišimo. De- 
šimt minučių... dešimt varganų minučių jos vaidmeniui - tai 
būtų buvęs švaistymas. Simonas skusdamasis vonioje švilpi- 
niavo kaip strazdas, paskui užleido vietą Olgai, ši įsitaisė prieš 
veidrodį ir įgudusia ranka, kaip sena kino studijos grimuotoja, 
pradėjo pieštis moters, kuri prisipažįsta, veidą. Dėl viso pikto 
ryškesniais skaistalais pastiprino gėdos raudonį ant skruosti- 
kaulių, įgaubė skruostus, nusvarino akių vokus, per dvidešimt 
minučių pavirto trisdešimtmete kalta moterimi. Žvilgtelėjo į 

save paskutinį kartą prieš iškilmingai įžengdama į kambarį ir 
pamatė, kad kambarys tuščias, o apgautasis - išskridęs. 

Apgautasis vyras išbėgo, po pažasčia pasikišęs megztinį, 
batus nešėsi rankose, veltui stengėsi juos apsiauti koridoriu- 
je - veltui, nes prasidėjus smarkiam bangavimui laivas siūbavo. 
Staigus judesys, stipresnės bangos krestelėjimas privertė Simo- 
ną Bežarą skubiais žingsneliais su batais rankoje, svyrinėjan- 
tį ir nulenkusį galvą, įpulti į Edmos ir Armano Botė-Lebrešų 
kajutę, jo įėjimas padarė didelį įspūdį, ypač trajektorijos gale: 
jis atsitrenkė į gulinčios priblokštos Edmos lovą, lyg įsiaudri- 
nęs kareiva puolė prie Edmos stebimas bejėgio Armano Bo- 
tė-Lebrešo žvilgsnio, ta pati banga jį nubloškė ir prirėmė prie 
lagaminų lentynos, nuo smūgio jis sulinko per strėnas. Jo ap- 
stulbimas neilgai tetruko, nes banga tokiu pačiu lanksčiu ir 
karštligišku judesiu atplėšė Simoną nuo Edmos Botė-Lebreš 
lovos ir nuginė tolyn tokiais pačiais netvirtais žingsneliais, tik 
šįkart atatupstą. Bloškė jį atgal į koridorių, ten vienu mostu pri- 
vertė prisiploti nugara prie sienos ir tuo pačiu metu užtrenkė 
duris į akimirksniui atskleistą Botė-Lebrešų santuokinį inty- 
mumą, taip pat smarkiai, kaip buvo atplėšusi. Tai neabejotinai 
buvo lygiadienio banga, miglotai dingtelėjo Simonui. 

— Savaime suprantama, tai jūsų simpatija? - paklausė suir- 
zęs Armanas Botė-Lebrešas žmonos, dvasingosios Edmos Bo- 
tė-Lebreš, o ši nors kartą gyvenime nutylėjo. 


Žiuljenas veltui išsimatavo visas garderobo dalis: du švarkus 
ir dvejas kelnes, kurie derėjo kartu, be to, melsvai pilką kos- 
tiumą, - su visais drabužiais atrodė sau siaubingai (paskubo- 
mis pirko juos Kanuose, mat tada dar nežinojo, kad kelionėje 
įsimylės), taigi, nusiminęs Žiuljenas liepė pakviesti Šarlį, Šarlį 
Bolinžerį, elegancijos žinovą - bent jau „Narcizo“ laive. 

- Šarli, kaip aš jums atrodau? - sunerimęs paklausė didelei 
Šarlio nuostabai, bet išsyk nubudo riteriška pastarojo sąmonė. 

— Na, labai simpatiškai! - atsakė Šarlis šiltai ir smalsiai, visi 
jo imtuvai ir siųstuvai išsyk įsijungė. 

Jis labai apsidžiaugė galėdamas klausytis atviravimo ir duo- 
ti patarimų, buvo klausytojas arba aiškiaregys, pasiruošęs daly- 
vauti bet kurioje scenoje, kur jam bus skirtas vaidmuo, net jei 
jis pavojingas. Įsivaizdavo vakare stojiškai lošiantis džinramį su 
Eriku Letiujė ir nė nemirktelintis girdėdamas tylų triukšmą — 
naktyje tolstančios gelbėjimo valties irklų teškenimą vandeny- 
je, valties, į laimę plukdančios Klarisę Letiujė ir Žiulieną Peira. 
Tad sutrumpino nereikalingus komplimentus: 

- Labai, labai žavingai, simpatiškai, mielas... mielas pone! 

- Mielas Žiuljenai, - pataisė tas. - Ne, norėjau paklausti, 
kaip jums mano išorė? 

Tada Šarlis minutėlę liko suglumęs, taip pat minutėlę jį už- 
plūdo pašėlusi viltis: jeigu Andrėjas į jį nė nežvilgteli, nenutuo- 
kia apie jo meilę, gal įmanomas reginys būtų „Šarlis, guodžia- 
mas Žiuljeno Peira“... Ne, neįsivaizduojama. Gaila... labai gaila. 
Jis truputį išraudo ir atsakė: 

- Norit pasakyti, vyro ar moters akimis? 

- Žinoma, moters, - nekaltai atsakė Žiuljenas. - (Ir Šar- 
lio regėjime vilties vaiduoklis galutinai pranyko.) - Ar ma- 
not, kad moteris galėtų įsimylėti tipą, apsirengusį taip spor- 
tiškai ir niūriai kaip aš? Atrodau kaip smulkus suteneris iš 
Briugės. 

- Jei apie tai, - atsakė Šarlis, - aprangos atžvilgiu, jūs labai 
mixed, mano mielas Žiuljenai. Viskas tiesiog sugadinta! Tokia 
kareivos išvaizda, o juo labiau malonaus kareivos! Na, apžiūrė- 
kim garderobą... Taip, taip... viską apsirenkit, noriu viską pa- 
matyti ant jūsų kūno. 

Žiuljenas burbėdamas ant savęs ir juokingo savo koketiš- 
kumo vieną po kito apsirengė visus tris ansamblius. Po trečio 
paveikslo atėjo su vonios chalatu ir pažvelgė į Šarlį, kuris per 
visą madų demonstravimą liko abejingas. 

— Na, kaip? 

— Na, jums labiausiai tinka šitas maudymosi kostiumas! 
Natūraliausiai atrodot, cha cha cha... - (jo juokas buvo labai 
šaižus, skambėjo kaip barškantys gelžgaliai, todėl Žiuljenas 
staiga panūdo jį apversti žemyn galva kaip taupyklę). - Keis- 
ta, Žiuljenai, - tęsė jis, - pats tikrai nematot, bet jūsų veidas 
keičiasi nelygu drabužiai: su pilku kostiumu atrodot snobiškas, 
su medvilniniais marškinėliais - sportiškas ir gerai išauklėtas 
chuliganas, tiesa, tikrai pamaldus. Su velvetinėm kelnėm ir tuo 
nelaimingu merdinčiu tvido švarku, atvirkščiai, atrodot aro- 

gantiškas, ramus, kaip iš akies luptas anglas! Trūksta tik pypkės 
ir medžioklinio šuns... Jums taip išeina netyčia? 

- Žinoma, - atsakė įsižeidęs Žiuljenas. 

Jis beveik nė nepadėkojo Šarliui ir patraukė link baseino. 
Tikėjosi, kad šaltos maudynės kiek išsklaidys kvailumą ir mo- 
kinuko svajas. 


Jis tris minutes plaukė krauliu - ilgiausiai kiek galėjo, - bet 
buvo mažojoje maudyklėje, kur vandens iki pusės blauzdų, ir 
šiek tiek drebėjo, kai atėjo Klarisė. Jautėsi apgailėtinai, pašiur- 
pusia oda, įmerkęs pėdas į vandenį. Kai ji taip pat taškydama- 
si priartėjo ir, nugręžusi akis į šalį, ori, ištiesė jam ranką, nors 
vanduo tesiekė jai pusę blauzdų, Žiuljenas pasijuto geriau, la- 
biau lygus su ja. Probėgšmais ir vis dėlto nuramintas jai šypte- 
lėjo, nes prieš baseiną makiažą nusivaliusi Klarisė tikrai buvo 
ta pati moteris kaip vakar. 

- Kada galėsiu su jumis pasimatyti? - paklausė Žiuljenas 
tyliai (nes prie baseino ką tik atėjo Botė-Lebrešai ir išvyniojo 
kilometrus frotinio audinio, išsiėmė litrus įdegio aliejaus, kny- 
gas, cigaretes, pagalvėles, atspindinčius ekranus, žurnalus, cit- 
rinų gaivą, iškraustė visą ekstravagantišką daiktų šūsnį, kurią 
sulinkęs atitempė vargšas Armanas, tai buvo juo labiau netei- 
singa, kad pats džiaugėsi saule pasislėpęs po skėčiu baro zono- 
je). Edma pamojavo jiems ranka ir suokalbiškai nusišypsojo, 
tuo Klarisei iš tikrųjų sukėlė siaubą. 

— Mums nebereikia daugiau matytis, - skubiai atsakė ji, - ne- 
reikia. Mums nebereikia daugiau matytis, patikėkit, Žiuljenai... 

Tarsi dabar Žiuljenas būtų galėjęs eiti pro šalį ir jos nebebu- 
čiuoti. Arba atsibusti be jos atvaizdo ant naktinio staliuko! Tar- 
si ketintų palikti ją kankinančio stuobrio rankose, tarsi tikrai 

būtų nieko vertas, netikša, bejėgis... Ak, jau pats laikas parduoti 
Markė, kad galėtų su ja pabėgti... Jis labai labai gerai įsivaizdavo 
Klarisę stebint žirgų lenktynes, netgi Klarisę su jo draugais iš 
hipodromo. Įsivaizdavo ją visur, kur buvo įpratęs buvoti... Net 
nebejįsivaizdavo tų vietų be jos... 

- Bet, - pradėjo sakyti taip linksmai, kad neįkvėpė juo tikė- 
ti, - bet aš jus myliu, Klarise... 

Ir tarsi supratęs atotrūkį tarp žodžių ir balso, pirštais suėmė 
jos riešą ir stipriai suspaudė, o kita ranka tėvišku judesiu pa- 
glostė plaukus. 

— Sakau tai juokdamasis, - pridūrė, - nes aš laimingas... tai 
mane daro laimingą. Man gera, aš myliu jus, nuo tos minties 
tampu laimingas... O jūs ne? 

Jis žiūrėjo kokerspanielio žvilgsniu, o jo ranka buvo tokios 
pačios temperatūros kaip Klarisės. Jo prisilietimas ir odos pa- 
viršius buvo tokie patys, jai būtų buvę sunku atsakyti, kad min- 
tis apie meilę nepatinka. Kad neva ne, ji nenorinti jo mylėti. 
Mylėjimas daro ją nelaimingą... 

— Jūs niekada nebuvot įsimylėjusi ir laiminga tuo pačiu 
metu? - paklausė pasipiktinęs Žiuljenas. - Kaip tik tai ir turi 
įvykti... 

Tačiau Klarisei neteko atsakyti. Virš jų galvų kaip sirena 
nuskardėjo Edmos balsas: 

— Kodėl mums šį vakarą Sirakūzuose truputį nepašokus? - 
pasiūlė ji. - Po rečitalio šokdami pramankštintume kojas... Juk 
šiame laive turi būti senų plokštelių, ar ne? - (Ji giliai atsikvė- 
pė.) - ŠARLI! - sukliko (visi plaukikai pakilo į vertikalią padė- 
tį, o visi laikraščiai nusileido į horizontalią), - ŠARLI! Ū-ū! - 
tęsė itin spigiu balsu, paskui sustingusiems Žiuljenui ir Klarisei 
paaiškino, - Šarlis visada būna netoliese... 

Ir iš tiesų, kol du iš pokaičio snaudulio pažadinti barmenai 
rąžėsi, atbėgo Šarlis, kaip įpratęs, ant pirštų galų, šokį prime- 
nančiais šuoliukais, kaip kartį į šalis atkišęs alkūnes, neatgau- 
damas kvapo. 

- Kas atsitiko? - paklausė, mirtinai pavojingai stabdydamas 
prie pat slidaus baseino krašto ir per stebuklą sustodamas prie 
pat Edmos kojų. 

— Šįvakar labai norėtume pašokti, mano gražusis Šarli, pa- 
mankštinti kojas po rečitalio... Ar ne? - pridūrė ji Žiuljeno ir 
Klarisės pusėn, o šie automatiškai palinksėjo galvomis pritar- 
dami. - Mano Šarlyti, kur plokštelės ir grotuvas? 

Ji tikrai turėjo giliai įsišaknijusį įprotį savintis laivą kaip 
viešbutį arba traukinį ir vartoti „mes“ ne savo namuose. 

- Einu, paieškosiu, - atsakė Šarlis. - Šokiai tikra laimė. 
Kruizų pradžioje buvom pradėję rengti šokių vakarus, bet per 
keletą metų amžiaus vidurkis taip padidėjo, kad... 

- Taip taip! Bet šiemet jis gerokai nukrito, - entuziastingai 
pasakė Edma. - Nepaneigsit: mes su Armanu vieni seniausių... 
Tad kas galėtų įsižeisti? Žinoma, išskyrus laivo sniego žmogų... 
Ką apie tai manot, vaikai mano? — vėl šūktelėjo ji Klarisės ir 
Žiuljeno pusėn pamiršusi, kad jau pasinaudojo jų pritarimu. 

- Labai geras sumanymas, - atsakė Žiuljenas, kurį džiugino 
galimybė penkias minutes palaikyti Klarisę glėbyje, kad ir kur 
tai būtų. 

- Mano mieloji Klarise, - kreipėsi Edma modama žurna- 
lu, - ar žinot, kad aštuoniasdešimt procentų šiuolaikinių mo- 
terų, vadinasi, jūs ir aš, labiau pritaria seksui ryte negu vakare? 
Neįtikėtina, ką gali perskaityti laikraščiuose... 

- Taip, bet, - atsiliepė Žiuljenas, - ar pažįstat ką nors, kas 
buvo apklaustas? Aš ne. Niekur nesutikau. 

— Ką gi, tiesa, - atsakė suglumusi Edma, ir demonstravo tai 
sunerimusi, bet ryžtingai žvilgčiodama į kaimynus. - Tai kas 
tie apklaustieji? Skamba kaip ča ča ča melodija, - pridūrė ir 
užniūniavo: „Tai kas tie apklaustieji?“ 

— Mano manymu, - tarė Žiuljenas, - tai vargšai žmonės. 
Gyvena Fontenblo miško grotose kaip trogloditai. Juos ten 
įkurdino, kad bent jie turėtų laiko perskaityti visus laikraščius. 
Jie dėvi žvėrių kailius, nešiojasi kuokas, o kartais paklausiama 
jų nuomonės: ar jie (vyrai) pasisako už Europos Parlamento 
rinkimus visuotiniu balsavimu, ar jos (moterys) žino, kad rin- 
kimai jau įvyko. 

Edma ir Klarisė prapliupo juoktis. 

— O gal ta pareiga paveldima, - svarstė Klarisė. - Gal sūnus 
tampa apklausos dalyviu kaip ir tėvas, kaip notaro sūnus - no- 
taru! 

Ji stovėjo mažajame baseinėlyje alkūne atsirėmusi į kraštą, 
galvą parėmusi delnu lyg sėdėtų svetainėje. Ji graži, komiška 
ir beginklė, pamanė Žiuljenas užplūdus didelei švelnumo ban- 
gai, - tai tikriausiai buvo matyti jo veide, nes Klarisė suneri- 
mo, išraudo ir tik tada nevalingai jam nusišypsojo. Tą minutę 
kaip visada pokštaujantis Simonas Bežaras nusprendė, kad pats 
laikas ateiti, ir staiga pasirodė kajučių pusėje, atbėgo, ne itin 
grakščiai pūkštelėjo į baseiną tiesiai po nosim Edmai - labiau 
ją aptaškė, negu apstulbino. Keli lašai užtiško net ant Finansinio 
gyvenimo, kurį Armanas Botė-Lebrešas jau trečią kartą nuleido 
rankose. Netaręs nė žodžio jis pakilo ir nuėjo slėptis į trečią 
šezlongų eilę, toliau nuo Simono Bežaro vandens baleto, - o 
tas, nieko nenutuokdamas, kaip tik triumfuodamas išniro prie 
Klarisės kojų. Tada iš tikrųjų ją pamatė - pamatė be makiažo 
ir akimirką nepatikliai žvelgė, paskui pažvelgė į Žiuljeną, pas- 

kui vėl į Klarisę, vis tokiu pat padėrusiu žvilgsniu. Jau pravėrė 
burną norėdamas išreikšti apstulbimą, bet tada jį supurtė ko- 
sulys: jis spjaudėsi, kosėjo, žagsėjo. Vargšas Simonas brangiai 
sumokėjo už įžūlų šuolį į vandenį, pamanė Žiuljenas stipriai 
trankydamas jam per nugarą. 

- Švelniau... Švelniau, dėl Dievo, švelniau... - lemeno Simo- 
nas atitiesdamas gyvybingą liesą torsą, nors žemiau jau ryškėjo 
pilvukas. - Klausykit, Klarise, jums reikia tokiai ir likti, ar ne? — 
sakė jis karštai apkabindamas Klarisę. - Taip ir reikia! Kada tik 
norit - iškart jus įdarbinsiu! Ir visais atvejais gausit tik pagrin- 
dinį vaidmenį! Na, ką pasakysit? 

— Tai labai pamalonina, bet Olga... - atsakė šypsodamasi 
Klarisė. 

- Juk galiu vienu metu prodiusuoti du filmus, ar ne? 

— O mano šeima? - paklausė Klarisė. 

— Jūsų vyras juk leidžia... biuletenį... na... turi laikraštį, ar 
ne? Juk jūs galit būti žvaigžde, taip? 

— Bet neturiu nieko, ko reikia tokiam dalykui, - atsakė 
juokdamasi Klarisė. - Nemoku vaidinti, aš... 

— Gal teatre kitaip, bet kine greitai to išmokstama. Klausy- 
kit, Klarise, turėdamas tokį veidą kaip jūsų imu ir nufilmuoju 
Amžinąjį sugrįžimą"! Na, ką? Ką, Žiuljenai? Ką apie tai manot? 
Bet kodėl mūsų Klarisė nusipiešia tokį veidą su šitiek makiažo? 
Juk tai nusikaltimas! 

- Simonas teisus: tai nusikaltimas, - pritarė Edma eidama 
link baseino ir priartindama prie Klarisės įsivaizduojamą del- 
no dydžio veidrodėlį. - Kai tokie gražūs veido bruožai ir akys... 


* 1943 m. filmas (meilės drama) pagal Jeano Cocteau scenarijų, rež. Jeanas 
Delannoy. 

— Matot, - triumfuodamas tarė Žiuljenas, - matot? 

Jis tuoj pat nuščiuvo. Akimirką stojo tyla, šįkart Simonas 
Bežaras jos nepabrėžė jokiais sunkiasvoriais komentarais. 
Atvirkščiai, jis pasakė: 

— Aš neatsiimu pasiūlymo, - tarė paprastai. - Sukursiu 
jums pritrenkiančią karjerą... Kur ten! Ohoho! Graži aktorė 
iš kilmingos šeimos - kaip tik tai, ko trūksta prancūzų kinui! 
Garbės žodis, taip! 

— O panelė Lamurjo? ...r-u, atleiskit, - pasakė Edma. - Ar 
kartais jos negalėtumėt kildinti iš kilmingųjų? 

— Bet aš kalbėjau apie trisdešimtmetes moteris, - atsakė Si- 
monas, slapčia apsidairydamas. 

— Bet panelei Lamuru, r-u, jau nebe aštuoneri, tiesa? - tęsė 
negailestingoji Edma. - Ir jai visai netrukus turėtų sukakti tris- 
dešimt... 

- Ji, šiaip ar taip, daug jaunesnė už mane ir gerokai gražes- 
nė, - nuoširdžiai pasakė Klarisė. - Juk neimsit mūsų lyginti. 

Pamažu, norėdama išvengti trijų susižavėjusių - arba apsi- 
mestinių, manė Klarisė, - žvilgsnių ji pasislėpė didžiajame ba- 
seine, iš kur liko matyti tik jos galva ir neramios akys. 

- O, ne, ne... - pasakė Žiuljenas tokiu pačiu švelniu balsu, - 
su niekuo mes jūsų nelyginsime. Na, gal truputį palenktyniau- 
jam? Paplaukiojam... Simonai, kol dar nefilmuojat Amžinojo 
sugrįžimo, nuplaukit su manim kelis kartus pirmyn ir atgal. 
Metu jums iššūkį... 

- Plaukiam, - atsakė atsipalaidavęs Simonas, juolab kad 
niekur nematė pasirodant trumpesnių negu striuki šortų ir 
įžūlaus panelės Lamuru - Olgos - biusto. 

Beje, jis nė kiek nerizikavo būti pastarosios išgirstas. Gražioji 
Olga pasiuntė laiškelį Erikui, jis netrukus susitiko su ja ant de- 
nio, laivagalyje, kur dėl vėjo retai kas užsukdavo (Erikui tai ne- 
buvo palanku). Jų nuotykis iki šiol buvo pernelyg slaptas, kad 
jis daugiau nieko nesiimtų. Tad stovėjo atsirėmęs į turėklus ir 
negirdėdamas klausėsi Olgos tarškėjimo, o ji, kaip įprastai, be 
paliovos kalbėjo kuo subtiliausiai kaitaliodama balso toną. 

— Matot, Erikai, jūsų dėka aš supratau, kad bendraudama 
su Simonu žlugdau save... Jis tikėjosi mane nupirkti vaidmeni- 
mis, tiesa, dideliais ir gražiais, tačiau jūsų dėka supratau, kad 
gyvenimas man siūlo tikrą vaidmenį - sudėtingesnį... Tas vaid- 
muo gerokai svarbesnis ir reikalauja absoliutaus nuoširdumo... 
Ką jūs manot, Erikai? Nuo vakar šie klausimai neduoda man 
ramybės, - labai lėtai ištarė ji, balso tonas buvo fa diezas, o 
aukštis rė mažoras (ji tikrai jam įgriso iki gyvo kaulo...). 

- Aš nieko nemanau šiuo klausimu, - šaltai atsakė Erikas. - 
Moku tik vieną amatą: savo. O jame mano vaidmuo, kaip sakot, 
yra kaip tik sakyti tiesą - kas man benutiktų. 

- Atsakykit man, please, net jei jūsų atsakymas bus žiau- 
rus... - (Olga pranašavo šalia jo, o klausimas buvo toks žvalus, 
kad peršoko ištisą gamą. Eriko akyse buvo matyti žodis „cyp- 

sėti.) - Ar galėtumėt gyventi svyruodamas tarp savo siekių ir 
jausmų? 

— Dar kartą sakau, man tie dalykai susipynę, - atsakė jis 
kantriai. - Bet, manau, labai pykčiau ant žmogaus, kuris kliu- 
dytų man siekti konkrečių tikslų. 

— Net jei tas žmogus to reikalautų? - paklausė Olga šypso- 
damasi tuštumai. - Net jei tas žmogus būtų jums pakankamai 
brangus, kad jam paklustumėt ir visa kita? 

Šitie svaičiojimai pradėjo Erikui rimtai įsipykti. Pirma, kas 
tas žmogus? Jis? Tada ji smarkiai klysta, vargšė Olga... Bežaras 
tikriausiai jai per geras. Ir toks tebėra. 

— Tai tas žmogus iš tikrųjų nemyli, - atkirto jis griežtai. 

— Arba myli per stipriai? 

— Tai panašūs dalykai, - pasakė Erikas, kad sutrumpintų 
pokalbį. 

Jis girdėjo, kaip ji giliai alsuoja, o po akimirkos nuleidusi 
akis tyliai tarė: 

- Jūsų žodžiai ir formuluotės gąsdina ciniškumu... Jei ne- 
pažinotum jūsų, pamanytum, kad jūs siaubingas... Pabučiuokit 
mane, Erikai, kad atleisčiau jums. 

Ji prigludo prie jo, o jis su pasibjaurėjimu pažvelgė į tą ža- 
vingą auksaspalvį veidą, persiko spalvos odą, ryškias lūpų lini- 
jas. Pasilenkė prie jų jausdamas, kaip mėšlungis sutraukia visą 
kūną. Jo lūpos bakstelėjo į Olgos lūpas, šios prasivėrė ir čiupo 
jį, o tuo metu iš kūno, kuriam jis jautėsi visai abejingas, pasigir- 
do trumputė aimana. „Ką čia veikiam? Be to, nebuvo nė vieno 
liudininko.“ 

— Eime, - pasakė jis atšlydamas, - eime... Mus galų gale suras. 

— Tai dar kartą mane pabučiuokit... - pasakė ji pakeldama į 
jį suglumusį veidą. 

Tačiau Erikas nebeįstengė dėti daugiau pastangų ir jau ke- 
tino atsisakyti, kai Olgai už nugaros pamatė pasirodant įvai- 
riaspalvio kašmyro klostėmis apsisupusią, vėjyje išsitaršiusiais 
plaukais nuostabią pačią Doriači, lydimą gražiojo Andrėjo. Tad 
jis įsisiurbė į Olgą ilgu bučiniu, daug aistringesniu už pirmąjį, 
ir šį kartą jam atrodė visai tinkama, kad ji apsivijo jį dešimčia 
rankų, dešimčia kojų ir kniaukė iš ekstazės tokiu balsu, jog ga- 
lėjo išbaidyti žuvėdras. 

Jis dar dešimčia sekundžių pratęsė bučinį, norėdamas įsiti- 
kinti, kad jį tikrai pamatė. Iš tiesų, kai pakėlė galvą, už dešim- 
ties žingsnių stovėjo Doriači ir spitrijosi į juos. O santūresnis 
jos bičiulis stovėjo nusigręžęs į jūrą. 

- Atleiskit, - pasakė Erikas Doriači, švelniai atstumdamas 
Olgą, ši sekė jo žvilgsnio kryptį ir atsisuko į atėjūnus, bet nutai- 
sė veide iššūkio išraišką. (Po istorijos su „dideliu dvidešimt aš- 
kit, - pasakė Erikas dar kartą tiesut tiesutėliai, - manėm, kad 
mes vieni. 

- Kam jau kam, o man tai tikrai netrukdo, - pasakė Doria- 
či. - Neatsiprašinėkit. Bent jau manęs. 

— Nemanykit... - pradėjo Olga drąsiai ir iš aukšto (ji taip 
manė), bet Doriači ją išsyk nutraukė. 

— Aš baisinga trumparegė, - pasakė ji, - kai kuriais atžvil- 
giais. Taip pat ir Andrėjas, - pridūrė žiūrėdama į vaikiną, kuris 
nuleidęs akis palinksėjo galva tarsi būtų kaltas. - Aš jūsų ne- 
mačiau, panele Lamuru, - pasakė tebežiūrėdama į Eriką. 

— Mes taip pat jūsų nematėm, - priešiškai sušvokštė Olga. 

- Tai težinote tik jūs... - pasakė Doriači juokdamasi skam- 
biu husarišku juoku. - Andrėjau, gal turit cigaretę? 

Ir ji praėjo priešais juos, klusniai sekama šešėlio. 

— Dieve mano, Erikai... - ištarė Olga, - ji viską papasakos, 
tai siaubinga! 

Ji bandė nutaisyti neviltingą veidą, bet širdyje labai džiau- 
gėsi, tikriausiai labiau negu Erikas: jis atrodė įniršęs, liko nulei- 
dęs akis ir žvilgsniu sekė tolstančią porą. 

— Ne, - iškošė pro dantis, - ji nieko nepasakos. 

Staiga jis išblyško gniaužiamas įsiūčio. 

— Doriači iš tos padermės, kuri nieko nesako. Ji iš tų žmo- 
nių, kurie didžiuojasi tuo, ko nedaro, nesako ir panašiai. Tų 
tolerantiškų žmonių, žinot? Teisingų, santūrių: paprastas libe- 
raliosios buržuazijos žavesys... Beje, tokie visų pavojingiausi. 
Galėtum pamanyt, kad jie mūsų pusėje. 

— O jeigu jiems meta iššūkį? - paklausė Olga. 

- Jei jiems meta iššūkį, jie vis tiek, ačiū Dievui, lieka tole- 
rantiški, - nukirto Erikas ir akimirką velniška išraiška subjau- 
rojo gražųjį jo veidą. 

„Tą akimirką, brangi Fernanda, pajutau, kad po angelo iš- 
vaizda slypi žvėris... velnias už Dievo, lemtinga spraga... Ką aš 
kalbu? Praraja po ežeru... Ar galima taip sakyt: praraja po eže- 
ru? Beje, o kodėl ne?“ 

— Na, einat? - šiurkščiai paklausė Erikas. 

— Visa tai dėl mano kaltės, - pasakė Olga dar sykį į jį žvelg- 
dama, šį kartą sukrėsta. (Jau dešimt minučių ji vaidino „stam- 
biu planu“, in petto.) - Paskutinį bučinį išmaldavau, bet jūs pats 
galų gale pabučiavot. 

— Na, taip... Gerai, o paskui? - paklausė sumišęs Erikas. 

— Matot, Erikai... - (Olgos balsas tame gležname kūne nu- 
sileido iki nenuspėjamų gelmių.) - Matot, aš sutinku būti viso 
pasaulio įžeidinėjama, niekinama dėl tų bučinių, Erikai... 

Ir ji atmerkė akis, kurios iš įkarščio buvo užsimerkusios, 

šypsodamasi drąsia, gražia susijaudinimo šypsena, kuri išsyk 
pranyko, kai pamatė Eriką, tolstantį plačiais žingsniais. 


- Jiems turbūt labai nemalonu, - pasakė Andrėjas, - varg- 
šai... Turbūt dabar apėmė tokia baimė... 

— Ką tu! - atsakė Doriači. - Priešingai, jie bijo tik vieno: kad 
apie tai nebus kalbama. Tas Letiujė tegalvoja, kaip čia paerzinus 
žmoną, o mergaitė tik ir tetrokšta pakankinti tą vargšą turčių. 

- Jūs taip manot? - nusistebėjo Andrėjas. 

Juk jis nuo išplaukimo neturėjo laiko pamąstyti apie nieką 
kita, išskyrus Doriači. Visus įvykius suprato tiesiogine prasme. 
Nustebęs sustojo, o ji žingsniavo toliau, atrodė, jo nė nepastebi. 
Jam susigėdusiam teko bėgti, kad pasivytų. Ji nekreipė į jį jokio 
dėmesio niekur, išskyrus lovą, tai žemino Andrėją beveik tiek 
pat, kiek kankino. 

Meilužei už nugaros Andrėjas pabrėžtinai užkliuvo ir su- 
siėmęs viena ranka už pėdos kita įsikibo į gesintuvą, jo veidas 
iš kančios ištįso. Tačiau Doriači, regis, tai pastebėjo tik tada, 
kai jis sustūgo ją įspėdamas, „sukaukė kaip tikras vilkas!“ - 
pamanė ji, atsigręždama į tą perdėtai nervingą pajodžargą. Jis 
stovėjo ant vienos kojos, svyravo ir laikėsi už kitos vis sušuk- 
damas „ū-ū“, o jo gražus veidas dėl perdėtos melodramiškos 
kančios pasidarė komiškas. Vėjas užbloškė jam ant veido plau- 
kus, auksaspalvės sruogos atrodė lyg išlietos iš labai šviesaus ir 
neįkainojamo metalo, skulptoriaus sumodeliuotos, kad viena 
po kitos suptų jo labai gražių bruožų galvą, simbolinę nepažįs- 
tamos ir pavojingos rasės atstovę, galvą nesvarbu kieno - vai- 
ko, gatvės mušeikos ar grigališkojo choralo giedotojo. Kūnas... 
Kūnas, tiesa, buvo vyro, sukurto malonumams. Šiuo požiū- 
riu pamaldžiosios Nevero damos labai teisingai suprato, koks 


196 


Francoise Sagan e Išsidažiusi moteris 


tikrasis jauno vyro žavesys brandžiai ir gero skonio moteriai: 
Andrėjas gimė pailgų formų ir toks liko, neįgijo pūpsančių lyg 
kieti kamuoliukai raumenų, tų mugių imtynininko formų, ku- 
rios šalia baseino neišvengiamos. Ačiū Dievui, jis buvo laibas! 
Jei ir laikėsi dietos, tai paslapčia, arba, šiaip ar taip, to gėdijosi. 
Tai jau šis tas. Doriači tik jausdama džiugesį, sumišusį su ne- 
viltimi, vis prisimindavo vieną savaitgalį po Sicilietiškų vedybų, 
praleistą Osle, sustingusiame nuo lapkričio sniego. Jos vieno 
vakaro kompanionas - varžovų nebuvo - tame štabu virtusia- 
me viešbutyje per visą viešnagę liko tas pats: gražus, labai gra- 
žus jaunas vyrukas, žvitrus, tamsiaplaukis, kaip devyniolikos 
metų vaikinas labai subtilus, tačiau nepakenčiamas, skandalin- 
gas, atstumiantis dėl pernelyg skrupulingos savęs priežiūros, 
kraštutinumų nebuvimo, atsargumo, drovumo, susilaikymo, iš 
kurių audė savo gyvenimo audinį: tai gyvenimas pagal dietą, 
kad ir kokio saugumo sulauktų iš vyro ar moters ir kuris gal 
būtų paženklintas ryškiai raudona lėbavimo, orgijos ir rituali- 
nio žudymo žyme, jam visam laikui liktų askezės ir mažų atsi- 
žadėjimų kupinu gyvenimu, gyvenimu, kuris, - net jei vairuo- 
damas bugatį nušoktų nuo Vašingtono tilto, - išvakarėse per 
pietus jam nebūtų sukliudęs skaičiuoti, kiek porų su aliejaus ir 
acto padažu suvalgys arba reikalauti iš metrdotelio cukraus be 
gliukozės... Doriači pasipurtė atgijus šiems klaikiems prisimi- 
nimams, komiškai žiauriems, ir ėmė skardžiai juoktis. 

— Kai pagalvoju... - tarė ji garsiai, - tikrai būčiau galėjusi jį 
nužudyti! Koks cretino... Koks žiurkiukas... Dieve mano, trys 
dienos su tuo chuliganėliu, nuo kurio dvelkė pienu Nestlė ir 
įtrynimų tepalu... 

— Apie ką jūs? - paklausė Andrėjas. - Kokiu pienu? Apie ką 
jūs kalbat? Kas jus prajuokino? 

Kadangi ji ir toliau jam neatsakiusi juokėsi, nepiktai, bet ir 
nemaloniai, Andrėjas sunerimo, dar labiau palinko kankinio 
poza, persistengė, sunervino ją, net pažadino neaiškų fizinį at- 
laidumą, tarsi būtų jos akivaizdoje išsigandęs ir to nenuslėpęs, 
tarsi dvilypė prigimtis, kurią ji priskyrė Andrėjui, būtų dar la- 
biau atsiskleidusi. 


Ji atsigręžė tiesiai į jį, stovintį atokiau, atsirėmusį į jos židinį 
kaip gervinis paukštis, ir žiūrėjo iš tolo, naujomis „entomolo- 
gės akimis“ - pamanė Andrėjas, kurios būtų jį išgąsdinusios, jei 
staiga, atmetusi už nugaros šalius, išskleidusi rankas, krūtinę, 
plaukus, kartu šilumą ir gyvą švelnumą, Doriači nebūtų pasi- 
leidusi link jo bėgte kaip stambi per klaidą išsidažiusi mergaitė 
ir, rizikuodama parkristi, nebūtų puolusi jam į glėbį - o tai be- 
veik būtų ir nutikę, jei Andrėjas būtų rimtai susižeidęs. 

Vėliau, galvojo Andrėjas, šitą reginį, jausmą, kaip tik šią 
akimirką jis tikrai prisimins kaip subraižytą, o kartais visai 
naują plokštelę, bet visada vien prisiminimo galia draskančią 
širdį. Matys save tame dideliame tuščiame denyje, apsuptą len- 
tų ir jūros, turėklų, vakaruose tuščio, kelias sekundes be saulės 
dangaus baltų ir pilkų atspalvių, matys tą lygią neaprėpiamybę, 
persiliejančią iš antracito į perlo pilkumą, subtiliais potėpiais 
pereinančią iš vieno atspalvio į kitą, o atšiaurus, barbariškas 
kasdienis vėjas akiplėšiškai ir beveik kinematografiškai plaks 
virves, jų drabužių raiščius, plaukų sruogas - tai bus valanda 
be šviesos, be šešėlių; Andrėjas buvo veidu prigludęs prie Do- 
riači veido, kišo šaltą nosį, kaktą į šiltą, ambra ir tuberozomis 
iškvėpintą iškirptę, veidu glaudėsi prie netikroviškais ir masi- 
nančiais šilkais apgaubtos odos... Andrėjui visada atrodys, kad 

tada išvydo savotišką alegorinį savo gyvenimo vaizdą. Jis stovi 
ant vėjo gairinamo denio persigandęs, kaip vyras ir kaip soci- 
alinė būtybė, bet užganėdintas kaip švelnus ir ydingas vaikas, 
pasislėpęs ir įsirausęs prieglobstyje, toje amžinai gelbstinčio- 
je ir pažįstamoje moterų šilumoje, jų reikalavimų ir švelnumo 
bangų prieglobstyje, vieninteliame, kuris jam dar buvo įmano- 
mas šioje visuomenėje ir atitiko jo auklėjimą. 

— Tu kvaišelis, - staiga pasakė Doriači, tardama „kveišelis“, 
bet kalbėjo taip švelniai, kad išsyk nuramino vadinamąjį kvai- 
šeliu. 

Andrėjui išmušti iš vėžių ir įskaudinti pakako ir smulkme- 
nos, bet smulkmenos pakako ir jam paguosti. 

— Arjūs su manim laiminga? - paklausė jis rimtai, bent jau 
tiek rimtai, kad Doriači nenusikvatotų tiesiai jam į akis, nors iš 
tiesų toks būtų buvęs jos pirmas impulsas. 


Staiga baseine vėl stojo ramybė, nes Simonas Bežaras pačiu lai- 
ku prisiminė profesinius įsipareigojimus ir basas, nuogu torsu, 
puolė pas nelaimingą ponią, paskirtą dirbti „Narcizo“ telefono 
tarnyboje. 

Taigi Armanas Botė-Lebrešas vėl grįžo į tylą, Edma - prie 
savo Vogue, Žiuljenas - prie Klarisės, bent jau kūnu. Mat ji ne- 
žiūrėjo į jį, liko įsispeitusi baseino kampe arčiausiai Edmos, tad 
Žiuljenas buvo priverstas jei ne tylėti, tai kalbėti pašnibždom 
ir dar nutaisęs atsainų veidą, nors tuo metu jį buvo apėmęs be- 
ginklis, kone švelnus pyktis, beviltiškas liūdesys, bejėgiškumo, 
pralaimėjimo jausmas, kurio jis negalėjo pakęsti ir niekada ne- 
pakentė. Iki tol Žiuljenas galėjo keisti aistros objektą nekeis- 
damas jos intensyvumo: visada mylėjo tik tas moteris, kurias 
galėjo padaryti laimingas ar kurios bent jau taip manė, o jis 
stengdavosi jas visiškai patenkinti. Visada bėgo nuo kai kurių 
moterų, kol jos pačios nebūdavo priverstos imti jį kankinti, 
kartais būdavo sunku, bet visada tai padarydavo laiku. O šį 
kartą jis žinojo, kad Klarisė jo neprivers bėgti, nes iš tikrųjų ne- 
teisingai galvoja apie juodu ir apie save pačią. Tai buvo pirmas 
kartas, kai jam atrodė akivaizdu, kad klysta kitas. 

- Jūs negalit taip kalbėti, - sakė jis mėgindamas šypsotis į 

Edmos pusę, bet jautė, kaip siaubinga grimasa iškreipė viršuti- 
nę lūpą, maždaug tokia pati natūrali kaip žirgų pirklio tapšno- 
jamo žirgo. 

- Turiu jums kai ką pasakyti. Pažadėkit, kad užmiršit. — 
(Klarisė kalbėjo neatgaudama kvapo, maldaujamu balsu pra- 
šė jo malonės, bijojo jo, Žiuljenas nesuprato, kodėl ji tiesiog 
nepasiunčia jo po velnių, kodėl pati nenutraukia idilės, užuot 
reikalavusi tai padaryti jį.) 

- Tai kodėl man neliepiat dingti iš akių? - paklausė jis. - 
Pasakykit, kad aš bjaurus, kad nepakenčiat manęs, sakykit, ką 
tik norit. Kodėl norit, kad prisiversčiau jūsų atsisakyti? Kodėl 
norit, kad sutikčiau būti nelaimingas? Ir prisiekčiau jums toks 
likti? Tai kvaila! 

— Na, todėl, kad taip reikia, - atsakė Klarisė (ji buvo išblyš- 
kusi, balta net saulės atokaitoje, akis nuleidusi šypsojosi, bet 
tokia dirbtine šypsena, kad ji buvo iškalbingesnė už raudą, bent 
taip atrodė Edmai, pasislėpusiai už saulės akinių ir žurnalo, ste- 
binčiai juos ne tik dėmesingomis, bet dabar jau ir susidomėju- 
siomis akimis). 

Nuo to laiko, kai pažino tikrąjį Klarisės veidą, žvilgsnį ir 
šypseną, puikiausiai suprato Žiuljeno jausmus, nors jie ir ne- 
džiugino jos. Ką gi! Jos metai jau prabėgo, bet juk amžius jaus- 
mams nekliudo. Ji iš tolo švelniai ir suokalbiškai nusišypsojo 
Žiuljenui, tą šypseną jis tesuprato vėliau, o tada tik sumišęs nu- 
gręžė akis į šalį. 

- Klarise! - kalbėjo Žiuljenas, - Tada sakykit, kad nė kiek 
manęs nemylit, kad vakar vakare buvote mirtinai girta, kad ne- 
patinku jums, kad pykstat ant savęs už padarytą klaidą, pasa- 
kykit, kad vakar tiesiog užsimiršot ir viskas, taškas. Pasakykit 
man tai, ir paliksiu jus ramybėje. 

o Žiuljenas pasijuto šiek tiek susigėdęs. Jis užbėgo jai už akių 
šiuo manevru: dabar ji jau nebegalėjo prisidengti girtumo alibi, 
pasinaudoti šia vargana priežastimi išsisukti, tegalėjo pasakyti, 
kad jis jai nepatinka. 

- Visai ne tai, - pasakė ji, - bet aš nesu tinkama mylėti, 
patikėkit, ir jūs būsit nelaimingas. Niekas manęs nemyli ir aš 
nieko nemyliu, aš taip noriu. 

- O tai ne jūsų reikalas. 

Žiuljenas atsisuko tiesiai į ją ir ėmė kalbėti labai greitai ir 
labai tyliai: 

— Na, Klarise, bet jūs negalit taip gyventi - viena, su žmo- 
gum, kuris jūsų nemyli! Jums, kaip ir visiems, reikia kito žmo- 
gaus, kuris būtų jūsų draugas, vaikas, motina, meilužis ir vyras, 
reikia ko nors, kas už jus atsakytų... Ko nors, kas pagalvotų apie 
jus tuo pačiu metu, kai jūs pagalvojat, o jums reikia jį mylėti ir 
žinoti, kad jūsų mirtis tam žmogui sukeltų neviltį... Bet ką jūs 
tokio padarėt, - toliau kalbėjo jis, - kad jis šitaip ant jūsų pyksta: 
buvot neištikima jam ar kankinot jį? Kas tarp jūsų įvyko? Už ką 
jis gali ant jūsų pykti? Kad esat turtinga? - paklausė staiga ir išsyk 
nutilo, apstulbintas savo paties nuojautos, o paskui ėmė juoktis. 

Jis pažvelgė į ją su triumfu ir gailesčiu veide, nuo to žvilgs- 
nio ji nusigręžė, trumpai iš išsekimo ar širdgėlos suaimanavo, 
vienas į kitą, suakmenėję iš ilgesio, kuris tebuvo vieno vaka- 
ro, vienos nakties senumo, kito rankos, kvėpavimo, odos ilge- 
sio, abu staiga atitolę nuo to žalsvai mėlyno baseino, Edmos, 
Armano ir kitų siluetų, nuo aplink plasnojančių žuvėdrų, abu 
neįstengė užgniaužti alkio, kuris, lyg atšokęs nuo vieno tuoj 
apimdavo kitą, kiekvieną kartą dvigubai stipresnis. Reikėjo, 

kad ta dyka ranka šalia tų klubų priartėtų prie kito kūno, pri- 
sitrauktų jį artyn, kad klubų kaulas atsitrenktų į kito strėnas, 
kad natūralus kūno svoris atsiremtų į kitą kūną, kad tas abie- 
jų gerklėje atsivėręs ir Žiojintis dalykas būtų pasotintas, kad 
ir vienas, ir kitas pasiekų aukščiausią tašką, kad vienas kitam 
padėtų ištverti nepakeliamą trauką, kad jų būvis taptų įsielek- 
trinęs ir neatmainomas, kad iš ilgesio sutirštėjęs kraujas taptų 
anemiškas kaip vanduo, kad abu pagaliau paklustų tam pačiam 
raudonam, fatališkam, konkrečiam ir lyriškam, įsisavintam, 
norimam, atmestam, lauktam, betvarkiam alpuliui. Ji stovėjo 
per metrą nuo jo, kaip ir vakar, kaip vakar prie baro ten aukš- 
čiau, ant to šiandien apšviesto, ryškaus ir šalto denio, kaip va- 
kar prisiminė Žiuljeno ranką ant peties, o jis Klarisės ranką ant 
pakaušio, ji nugręžė akis, o Žiuljenas šoko į vandenį ir nusiyrė 
į kitą baseino kraštą lyg ryklių vejamas, Klarisė tuoj pat nusi- 
suko į baseino sienelę, prisiplojo prie jos, paskui ėmė nirti į 
vandenį, bet buvo taip seklu, kad liko klūpoti kakta atsirėmusi į 
laiptelį, sustingusi. O Edma, sėdėdama supamojoje kėdėje, žiū- 
rėjo, kaip jie nesimyli, ir tai ją sujaudino. 


- Jūs ketinat valgyti čia, vandenyje? 

Erikas pritūpė ant baseino krašto ir atlaidžiai žiūrėjo į Kla- 
risę. Kalbėjo negarsiai, bet visi į juos sužiuro, pakėlęs galvą jis 
tai pastebėjo. Visi, tai yra: Edma, Armanas, Eledokas, Doria- 
či, Andrėjas, - buvo įsmeigę į jį ir Klarisę perdėtai abejingus 
žvilgsnius, jis įsivaizdavo, kad tie žvilgsniai jau kupini užuojau- 
tos Klarisei. Ką gi, jo idilė su Olga neliko nepastebėta. Dabar 
jam reikėjo pasirodyti geru sutuoktiniu, kad jo neištikimybė 
atrodytų net neišvengiama, kad ir jo gailėtųsi kaip Klarisės. Jis 
paėmė frotinį rankšluostį ir globėjiškai padavė Klarisei. 

— Kodėl atimat iš mūsų tokį žavingą reginį, pone Letiujė? - 
suspigo Edmos Botė-Lebreš balsas. 

— Ne, ne, aš išlipu, - atsakė Klarisė, brisdama iš vandens, at- 
sisuko ir jis pirmąsyk per daugelį metų išvydo ją: pamatė pus- 
nuogį kūną, nors ji ir vilkėjo santūriu maudymosi kostiumėliu, 
o svarbiausia pamatė tą nupraustą, visiškai apnuogintą veidą, 
nuo jo buvo nuvalyti visi įprastiniai dažai, veidas buvo ir gra- 
žus, ir begėdiškas, - taip jam pasirodė, jis išraudo iš įsiūčio ir 
nepaaiškinamos gėdos. 

— Kaip jūs galit? - sušvokštė tyliai ir, apgaubęs jos pečius 
rankšluosčiu, ėmė energingai, net šiurkščiai ją trinti, kad ji net 
susvyravo ir sumurmėjo. 

— Na, Erikai, - tarė ji nustebusiu balsu, o paskui paklausė, - 
ką „kaip aš galiu'? - jis paleido ją ir sunkiai traukėsi atgal, jo 
ausys buvo skaisčiai raudonos, jose ūžė, oras tapo kurtinamas, 
rėkiantis, taip klykė žuvėdros, tikriausiai alkanos. 

— Kaip galit maudytis, kai toks vėjas? - iškošė jis pro dantis 
nevikria ranka graibydamas iš pakelio cigaretę, atrodė susitel- 
kęs į tą veiksmą, bet pernelyg gerai suvokė, koks kvailas jo sa- 
kinys. 

Klarisė, šiaip ar taip, negalėjo jo suprasti, nes jis priekaiš- 
tavo dėl to, kad kitiems ir jam rodo protingos ir geidžiamos 
moters veidą, pavydėtinos moters, tokios, į kurią negalėjo susi- 
laikyti nežiūrėjęs nė vienas iš šalia esančių vyrų, tik šį kartą su 
malonumu, ne su užuojauta. 

Klarisė stovėjo prieš jį sutrikusi ir apmirusi, kiti ten, tolė- 
jo judesiai. Tada Erikui šovė mintis: fatališkai ir Klarisei nesu- 
prantamai numojęs ranka, jis patraukė baro link, raiškiu balsu 
sušuko užsakymą, grįžo prie jos, o praeidamas pastebėjo, — 

beje, neinterpretavo, - dėmesingą ir beveik nemandagią Žiul- 
jeno Peira veido išraišką. 

— Imkit, - pasakė jis nusilenkdamas Klarisei labai Žemai, 
tarsi norėtų aiškiai parodyti, kad yra jos paslaugoms, kad jo 
poelgis yra įvykdytas jos įsakymas, - padavė dvigubą sauso 
martinio, kurio ji neužsisakė. 

— Bet aš nieko jūsų neprašiau, - pasakė ji nustebusi, tyliai. 

Nustebusi, bet pakankamai masinama tuoj pat ištiesti ranką 
į taurę, čiupti ją ir tuo pačiu mostu skubiai priglausti prie lūpų 
iš baimės, kad Erikas susizgribs, atgailaudamas už nusižengimą 
savo taisyklėms, skubėjimas buvo toks akivaizdus, kad sukrė- 
tė žiūrovus, jie nusisuko ir tęsė pokalbį, kaip pastebėjo Erikas, 
žvelgdamas į juos bejausmiu ir susikausčiusiu žvilgsniu. 
ramiomis ir neišraiškingomis akimis. Jos akys šį kartą kelias 
sekundes nevengė jo akių, o paskui ji, susisupusi į rankšluostį, 
patraukė kajučių link. 

- Turėtumėt uždrausti žmonai tą siaubingą makiažą, - pa- 
sakė Edma Botė-Lebreš, kai Erikas atėjo prie jų grupelės ir įsi- 
taisė šezlonge. 

— Sakiau šimtus kartų, - atsakė šypsodamasis. 

Šypsena skirta nejaukumui pridengti, pamanė Žiuljenas, 
kuris per tris minutes išdžiūvo, apsirengė ir negalėjo susilaikyti 
Eriko elgesyje dar sykį neužuodęs literatūros (tiesa, prastos), 
tarsi pastarasis kiekvieną kartą būtų iliustravęs pernelyg pa- 
prastą komiksą arba vadinamame filme su „apsikeitimu vai- 
dmenimis“ atlikęs gerojo sutuoktinio vaidmenį. Iki šiol Letiujė 
elgesys jam atrodė mokykliškas ir stebino uolumu, psicholo- 
giniu banalumu. Tačiau dabar, kai Žiuljenas žinojo arba manė 
žinąs jo paskatas, jautėsi tarsi paveiktas nemalonaus, žiauraus 

jų pobūdžio ir apsimestinai blaivaus proto suterštas. Jis kovojo 
su savimi, su nuvalkiota teorija, primityvia blogį nešančių pini- 
gų samprata, su nuomone, kad visada kalti pinigai, - kilmingų 
šeimų archetipu, šeimų, nepalenkiamų net paveldėjimo reika- 
luose, su ta vulgaria kliše, iš kurios gimė Eriko įsivaizdavimas 
ir kuria jis pats šiek tiek tikėjo. Žiuljenui niekada neteko turėti 
draugų tarp itin turtingų žmonių, su kuriais bendravo, kuriuos 
per pastaruosius dvidešimt metų kartais apmulkindavo net iki 
vagystės. Tačiau gal saugojimasis graužaties jį iš anksto įspėda- 
vo apie galimas aukas ir sukliudydavo pamatyti jų žavesį arba 
dorybes. 

Šiaip ar taip, Erikas Letiujė neapgavo Klarisės finansiniu at- 
žvilgiu: visuomenėje sėkmės susilaukęs jo laikraštis leido mo- 
kėti didelius dividendus Baronų šeimai, jis net galėjo suteikti 
žmonai tokią prabangą, kokią ji visada patyrė. Ne, šiuo po- 
žiūriu Erikas neapgavo Klarisės, apgavo kitaip, gerokai labiau, 
manė Žiuljenas. Pažadėjo ją mylėti, padaryti laimingą, o nie- 
kino ir padarė nelaimingą: ji gėdinosi savęs. Štai kur vagystė, 
klaida, nusikaltimas, pasikėsinimas į asmenybę, nukreiptas ne 
į jos nuosavybę, bet į „jos gerovę. Į gerą nuomonę apie save, 
kokią ji galėjo puoselėti ir kurią jis iš jos išplėšė, palikdamas 
dykumoje, siaubingame saviniekos skurde. 

Žiuljenas nė negalvodamas atsistojo. Jam reikėjo pamatyti 
Klarisę tuoj pat, apkabinti, įtikinti, kad ji ir vėl gali save mylėti, 
kad jis... 

- Kur einat, mano Žiuljenuk? - pasiteiravo Edma. 

- Tuoj grįšiu, - atsakė Žiuljenas, - einu pas... 

- „pas tą, kurią norite pamatyti, - ūmai nutraukė ji Edma 
ir Žiuljenas susivokė, kad vos neištarė Klarisės vardo, o Edma 
tai pajuto. 

Jis žemai nusilenkė, tuo pačiu judesiu, visų nuostabai, pa- 
bučiavo jai ranką ir pasileido per denį lengvai ir vikriai kaip 
tobulas hipodromų lažybininkas, kuriam visada rūpi laiku at- 
eiti į žirgų svėrimą, į lauką, prie kasų ir rūpi išvengti kitų la- 
žybininkų. Žiuljenas nubėgo koridoriais, sutiko du padėklais 
nešinus stiuardus, peršoko klūpantį denį šveičiantį jūreivį, ap- 
lenkė atsitraukiantį Armaną Botė-Lebrešą, tikriausiai išsekintą 
saulės ir plepėjimo, praslydo pro apstulbusią Olgą, nesibeldęs 
įėjo į kajutę ir apkabino Klarisę tą pačią akimirką, kai ji gręžėsi 
į durų pusę... Plyšys tarp durų liko pakankamas atgal grįžusiai 
ir vietoje sustingusiai Olgai aiškiai juos girdėti. 

- Mano brangioji, - sakė Žiuljenas, - vargšė mano bran- 
gioji... 

— Jūs išprotėjot, - atsakė nustebęs, baikštus Klarisės balsas, 
bet labiau švelnus negu pasipiktinęs - susidomėjusi pastebėjo 
Olga. 

Olga ir džiūgavo klausydamasi už durų, ir šiek tiek suirzo, 
kad jos idilėje beveik nėra aukų, - bent jau iš Eriko pusės. Ką gi, 
Simonui teks mokėti už du, logiškai pagalvojo. Tai, supranta- 
ma, kiek gadino dramatiškąją būsimo jos pasakojimo dalį, nes 
Erikui neteks draskytis, vadinasi, jos pergalės kaina sumažės. 
Tačiau ji bus laisva nuo neišvengiamų moralizuojančių Fer- 
nandos samprotavimų, priekaištų, kurie „Neįtikėtiniems Ol- 
gos Lamuru“ nuotykiams tęsiantis vis aštrėjo ir dabar net darė 
abejotiną jos, Olgos, jautrumą, o jai beveik primetė kaltę vis 
didėjančios nusiminusių „kitų moterų“ bandos atžvilgiu. Olga 
kelis kartus pajuto pavojų Fernandos akyse pavydėtiną fatališ- 
kos moters statusą pakeisti ne tokiu spindinčiu ir kiek per daug 
paplitusiu kekšiukės statusu. Todėl švelnumas Klarisės balse jai 
buvo labai parankus. 

— Dieve mano, Klarise, - kalbėjo Žiuljenas raiškiu, neat- 
sargiu balsu, - aš jus myliu: jūs graži, Klarise, jūs protinga ir 
jautri, ir švelni, ar to nežinot? Turit tai žinoti, mano brangioji, 
jūs nuostabi... Beje, visi šitame laive taip mano, visi vyrai jus 
įsimylėję... Net tas padauža Andrėjas: kai kilsteli galvą nuo Do- 
riači krūtinės aukščiau, kad jus pamatytų, taip pat spokso išplė- 
tęs akis... Net žiaurioji smulkaus cukraus karalienė Edma... net 
Doriači, kuri myli tik savo bemolius, jus laiko išskirtine... 

Klarisės balsas pasigirdo ir nutilo, Olgai nepavyko išgirsti 
žodžių. 

- Klarise, mylėkit save, pasaulis yra jūsų! Suprantat? Nebe- 
noriu, kad būtumėt liūdna, ir viskas, - pabaigė Žiuljenas pa- 
leisdamas iš glėbio Klarisę ir kiek atitraukdamas nuo savęs, kad 
geriau matytų, kokį poveikį padarė jo žodžiai. 

Klarisė, išsiblaškiusi, bet šiek tiek sušildyta Žiuljeno žodžių, 
kūno šilumos, kelių taurių sauso martinio, visai netvirta, bet su- 
graudinta, pakėlė galvą, tačiau kai susidūrė su gelsvai rudomis 
savo riterio akimis, nerūpestingomis ir ištikimomis medžiok- 
linio šuns akimis, pamatė, kad jos apsiblaususios, aptrauktos 
spindesį skandinančios skystos miglos, jis tai suvokė tuo pačiu 
metu kaip ji, nes vėl piktai urgzdamas prisitraukė ją ir į kva- 
pnius, švelnius plaukus murmėjo vieną kitą neperprantamą pa- 
aiškinimą, įsiutęs ant savęs, pasirengęs atsiprašinėti už iš tikrųjų 
nereikšmingą įsiveržimą - nors pats dėl vyriškos tuštybės taip 
beveik nemanė. Tą akimirką būtų kuo puikiausiai supratęs, jei 
Klarisė būtų prapliupusi juoktis ir pašieptų apgailėtiną jo senti- 
mentalumą, jam tai net būtų atrodę visai normalu, po jo juokin- 
go prisipažinimo visai pateisinama... 

- Žiuljenai, - murmėjo Klarisė. - O, Žiuljenai, mielas Žiul- 
jenai... 

Jos lūpos sušnabždėjo Žiuljeno vardą penkis ar šešis kartus 
jam į kaklą, paskui nemačiomis prigludo prie veido, perbėgo 
nuo smakro iki smilkinių, apibėrė jį godžiais ir lėtais bučiniais, 
alkanų ir tylių bučinių lietumi, neišsenkama ir švelnia liūtim, 
nuo kurios Žiuljenas pajuto, kaip jo veidas atsiveria, tampa 
derlinga ir palaiminta žeme, tampa švelnus ir gražus, viskas 
nuo jo nuplaunama, jis brangus ir pažeidžiamas, amžinai bran- 
ginamas. 

Koridoriuje tūnanti Olga nieko nebegirdėjo - nei atsako į 
žodį, nei į gestą, - ir nuėjo nusiminusi, miglotai pavydėdama, 
aiškiai nežinodama ko. 


Erikas gėrė kavą ir rūkė cigarą Armano Botė-Lebrešo drau- 
gijoje, nors šis, kaip paprastai, glaudėsi už mažo nepatogaus 
staliuko - paskutinio jam likusio prieglobsčio, ir iki šiol manė, 
kad niekas į jį nesikėsins. Apsiaustas ir nugalėtas Cukraus im- 
peratorius priešišku žvilgsniu varstė tą gražų vyrą, kuris aki- 
vaizdžiai priklausė tai pačiai klasei, tą Letiujė, kuriam pakako 
įžūlumo prisipažinti, kad yra komunistas. Nepaisant to, kad 
Armanas Botė-Lebrešas galėjo įsisavinti ir sukurti daugybę 
finansinių reikalų subtilybių, jo politinėse pažiūrose nebuvo 
ničnieko subtilaus, nė lašo rafinuotumo. Iš tiesų jis pritaikė 
visus naujus gamybos pradžios, darbų paskirstymo metodus, 
palyginus su kai kuriais kitais jo pajėgumo ir amžiaus pramo- 
nininkais, net buvo pripažįstamas kaip drąsiausias ir vienas iš 
atviriausių. Tačiau visa tai nei politikoje, nei kitose srityse jam 
nepadėjo pažinti kitų kategorijų, tik šią: iš vienos pusės, yra 
komunistai, o iš kitos - padorūs žmonės. 

Beje, Botė-Lebrešas griebdavosi paikiausių supaprastinimų 
kitose srityse, tiesa, visose tose, kurių neįveikė jo smegenys: lai- 
kinai po jo kaukolės kiaušu įrengtas tas ištobulintas nešiojamasis 
kompiuteris (vis dėlto jau veikiantis šešiasdešimt dvejus ir tik- 
riausiai veiksiantis gerų penkiolika ar dvidešimt metų). Pavyz- 

džiui, nuo šešiolikos metų, jo akimis, kaip ir Eledoko, moterų 
giminė buvo dalijama į dvi atšakas: kekšes ir padorias moteris. 
Jis nesutiko pripažinti, kad kuris nors iš „padorių “vyrų gali būti 
socialistas arba kairysis centristas, taip pat nesutiko su tuo, kad 
„padori“ moteris gali būti tiesiog juslinga. Šis klasifikavimas 
buvo taikomas visur, žinoma, tik ne jo šeimos moterims, joms 
Armanas Botė-Lebrešas jautė pareigą, švenčiausią įsipareigojimą 
elgtis kaip aklas ir kurčnebylys. Pavyzdžiui, negalimas dalykas, 
kad Armanas Botė-Lebrešas nebūtų nieko žinojęs apie žmonos 
neištikimybės priepuolius, bet dar labiau negalimas dalykas, kad 
apie juos bent užsimintų ar leistų jai užsiminti jo akivaizdoje. 

Visiškas nebaudžiamumas iš pradžių sužavėjo, vėliau, savai- 
me suprantama, erzino, o galų gale skaudino Edmą. Ji priskyrė 
jam įvairias keistas priežastis, vėliau pasikliovė viena, vienintele 
malonia - laiko stoka! Vargšo Armano Botė-Lebrešo dienotvar- 
kė buvo taip sumaniai sudaryta, kad joje skirta laiko būti abejin- 
gam, sočiai laiko būti net laimingam, tačiau pavydėti, vadinasi, 
būti nelaimingam - jokiu būdu. Apibendrinant nesugriaunamą 
Armano Botė-Lebrešo klasifikaciją reikia pasakyti - savaime 
suprantama, kai susipažino su Edma, ją padėjo į „padorių“ mo- 
terų lentyną ir būtų reikėję neregėto priešingo dalyko įrodymo, 
kad būdamas egoistas ir didžiuodamasis savo metodu, jis nors 
kiek suabejotų ja: mažų mažiausiai būtų reikėję, kad jo akyse, jo 
kabinete Edma raičiotųsi su kuriais nors jo pavaldiniais ant ki- 
liminės dangos šaukdama iš ekstazės arba žarstytų nešvankybes 
(tiesa, to ir pati nuolatos vengė), kad iš savo garbingos vietos 
nusiristų į žeminantį eilinių moterų sąvartyną. 

Tiesa, toks Armano Botė-Lebrešo perskyrų tamsumas, net 
kvailumas galėjo turėti žiauriausių pasekmių: mat Armanas 
Botė-Lebrešas nesitenkino vien tuo, kad laikėsi šių primityvių 

vertinimų, bet ir taikė juos su visomis pasekmėmis. Jis yra at- 
leidęs iš darbo sąžiningų vyrų, pažeminęs žavingų moterų, su- 
griovęs palankių likimų vien todėl, kad negalėdamas tų žmonių 
užkelti ant aukštesnių lentynų, sąmoningai bloškė juos į žemes- 
nes, į užmarštį, lauk. Su amžiumi jo aukų ir padarytų skriaudų 
skaičius augo taip akivaizdžiai, kad baugino net Edmą, kuri vis 
dėlto nebuvo labai linkusi rūpintis vyro santykiais su darbuo- 
tojais ir jau išsekusi nuo mėginimų priversti jį palaikyti kad ir 
karikatūriškus santykius su jų aukštuomenės draugais. 

Tad Erikas Letiujė tegalėjo šį žmogų varginti. Laikytis stam- 
biojo buržua manierų ir keliaklupsčiauti Maskvos įsakymams, 
ypač po vedybų su Baronų plieno liejykla, buvo savos visuome- 
nės klasės išdavystė, o jei pats tai klasei nepriklausė - Armano 
klasės išdavystė. Šiaip ar taip, Erikas pjovė šaką, ant kurios sėdė- 
jo; jis paleido į apyvartą savo Forumą, buržuazijos padedamas 
sukūrė jį, tad buvo didžiai nepadoru dabar ją niekinti (tiesa, Ar- 
manas Botė-Lebrešas, norėdamas sąmoningai sužlugdyti prie- 
šišką grupę, šimtus kartų pasitelkė jos ginklus arba finansus, o 
pakeliui ir pusdykiai tuos ginklus perpirkdavo, - kitomis aplin- 
kybėmis jie būtų kainavę brangiau. Tačiau tai visai nesusiję - tai 
verslas.) Jam atrodė itin nepadoru, kad tas kašmyro drabužius 
dėvintis komunistas - net kašmyro ir dažniausiai kašmyro, - ke- 
liauja vienu laivu su juo, klauso, kad ir viena ausimi, tos pačios 
muzikos kaip jis ir žiūri, kad ir sekundę, į tą patį kraštovaizdį 
ir norom nenorom uosto tas pačias mimozas. Tiesa, Eriko įsi- 
veržimas į visas šias sritis Cukraus imperatoriui atrodė dar ne 
toks baisus: jis negalėjo domėtis nei panorama, nei muzika, nei 
kvapu ar atmosfera, nes visa tai buvo nenuperkama. Armanas 
Botė-Lebrešas moraliai galėjo vertinti tik tuos dalykus, kuriuos 
galėjo įvertinti materialiai. Vertindavo jis po įvertinimo. 

Tačiau „Narcize“ viskas buvo vertinama skaičiais: bilietai, 
taip pat ir patogumai bei prabanga. Materialūs, taigi, tikri daik- 
tai, anot Armano, nebuvo skirti dalytis su komunistu, šiaip ar 
taip, jie turėjo likti per brangūs arba jo akims, arba piniginei, 
priešingas atvejis būtų nenormalus. Armanas Botė-Lebrešas, 
toks subtilus ir apsukrus versle, kad garsėjo visuose penkiuose 
žemynuose, galėjo iki pat pabaigos ginti šį primityvų mąstymą 
(sąžiningų veikėjų daug aptarinėtą visose pasaulio šalyse), pa- 
gal kurį žmogaus širdis negali būti kairėje, o piniginė dešinė- 
je, kad čia esama nederamos veidmainystės, pagal šį mąstymą 
garbingiau būtų laikyti piniginę dešinėje ir turėti kietą širdį, 
galų gale turėti daug pinigų nepatogu tik jei trokšti, kad ir kiti 
jų turėtų. Pasirodo, tik tai ir skiria kairiuosius nuo dešiniųjų, 
štai dėl ko pastarieji nuo pat pirmo mūsų eros amžiaus kaltina 
kairiuosius pikta valia. 


Šiaip ar taip, Eriko Letiujė kairuoliškumas palengva sugedo: 
jis jau nebetroško, kad neturtingi žmonės turėtų automobilius, 
tiesiog norėjo, kad turtingi jų nebeturėtų, o neturtingų padėtis 
jam mažai terūpėjo. Šitą dalyką Žiuljenas ir suuodė, visi Foru- 
mo puslapiai tiesiog skleidė tą požiūrį ir pamažu darė laikraštį 
įtartiną. Armanas Botė-Lebrešas ilgai dvejojo prieš prabildamas 
apie tą išdavystę, už kurią jam priekaištavo - Forumą, bet pa- 
mažu, kadangi laive mirtinai nuobodžiavo netekęs pavaldinių, 
trijų sekretorių, tiesioginių telefono linijų su Niujorku ir Singa- 
pūru, telefono automobilyje, diktofonų ir asmeninio lėktuvo..., 
netekęs visos tviskančios efektyvumo kariaunos, kuri labiau 
negu pats efektyvumas - dėl elektronikos plitimo ir nuolatinės 
pažangos - buvo verslininkų džiaugsmas, žodžiu, netekęs savo 
juodo metalo ar plieno pilkumo žaislų su balso įrašais, mažais 

šviečiančiais signalais, pypsėjimais ir visokiomis keistomis ga- 
liomis, Armanas „Narcize“ tris dienas buvo kamuojamas tokio 
nuobodulio, kad tapo sąmoningai ir akivaizdžiai piktas, užuot 
tiesiog likęs efektyvus. Tad virš nepriekaištingos savo pilkų 
plonos vilnos kelnių klostės jis sūpavo pėdą su minkštos odos 
mokasinu, vienos iš sekretorių nupirktu Italijoje (tiesiai iš ga- 
mintojo, nes, kaip ir visi stambieji turtuoliai, Armanas turėjo 
maniją ar aistrą „naudingam sandėriui net smulkiausiose srity- 
se), sūpavo pėdą vis nervingiau. Priešais sėdintis Erikas Letiujė, 
atvirkščiai, atrodė ramus ir visiškai atlaidus: Armanas Botė-Le- 
brešas ir jo trestai, jo imperija buvo tai, ko jis labiausiai pasau- 
lyje nekentė, bent jau šią neapykantą dažniausiai ir atkakliausiai 
skelbdavo savo laikraštyje; užmegzdamas pokalbį su šiuo vyru, 
tipišku savo neapykantos objektu, Erikas labiau negu paprastai 
juto didžiulį pakantumą, taip pat neaprėpiamą, beribį savo pro- 
tingumą: jis įstengia peržengti savo aistras, taip pat jautė, kad 
pakankamai didžiadvasiškai domisi žmonėmis, vadinasi, skiria 
šiek tiek dėmesio ir tam diktatoriškam nykštukui. 

Erikas sėdėjo atlošęs galvą, gražūs šviesūs plaukai buvo rū- 
pestingai sušukuoti, tarp pirštų laikė neįtikėtinai brangų cigarą, 
kurį retsykiais atsainiai pakeldavo prie lūpų su tokiu nuoilsiu ir 
mėgaudamasis, tarsi, kaip ir pašnekovas, būtų gimęs su cigaru 
rankoje. Iš tiesų jam visai patiko rodyti vienam iš stambiau- 
sių to meto buržua, kad medžiaginiame skurde gimęs ir augęs 
maištininkas, žmogus, pats save iš nieko sukūręs, gali pjaustyti 
kepsnį ir rūkyti cigarą taip pat atsainiai kaip iš senos giminės 
kilęs kapitalistas. Taigi Armanas ir Erikas turėjo vienodus gink- 
lus, mat Armanas Erikui priekaištavo dėl cigaro Monte-Cristo 
už keturiasdešimt penkis frankus, o Erikas tą pačią minutę šiuo 
cigaru didžiavosi. 

Pokalbis nejučiomis prasidėjo nuo svarbiausio dalyko: 

— Kuriuos jūs labiau mėgstat - pirmo numerio ar antro? — 
paklausė Erikas truputį suraukdamas antakius iš perdėto, be- 
veik dievobaimingo, bet arogantiško mandagumo, kokį pa- 
prastai demonstruoja kubietiškų cigarų mėgėjai, kai apie juos 
kalbasi. | 

- Pirmo, - atsakė Armanas ryžtingu balsu, - niekada nerū- 
kau kitų... Kiti man per stori, - pridūrė švelniai, tarsi norėda- 
mas, kad Erikas suprastų, jog jeigu jis, Armanas Botė-Lebrešas, 
didžiausių Pa de Kalė cukraus fabrikų savininkas, per storu 
laiko cigarą, kurio tabako būtų galėjęs nusipirkti ištisų dešimt 
plantacijų, būtų nepadoru ir juokinga, gal net groteskiška, jei 
Erikas Letiujė, kilęs iš tos pačios tėvynės dugno, pareikštų, kad 
jie ne sprangūs, o dar kažin kokie. 

Laimei, apie tas slaptas mintis nė nenutuokiančiam Erikui 
„antras“ dydis visada atrodė kiek per gremėzdiškas: 

— Aš irgi tos pačios nuomonės, - atsakė išsiblaškęs. 

Akimirką Armano Botė-Lebrešo akiniuose atsispindėjo žo- 
džiai „Tai visa laimė , paskui jis prabilo: 

— Tiesa, šiame laive man viskas atrodo perdėta: ikrai, da- 
tuoti vyno buteliai, vazos su gėlėmis, tualetinis vanduo visose 
drabužinėse, visa tai man atrodo labai prasto skonio, ar ne? 

— Taip... - sutiko Erikas su jam dar nepatirtu atlaidumu, 
kuris radosi šioje tolerantiškumo atmosferoje, joje viskas buvo 
įmanoma, taip pat ir Eriko pokalbis su kapitalistu, simboliškai 
aptekusiu jo ginamų atstovaujamųjų krauju. 

- Jūsų tai netrikdo? Žinoma! - staiga pasakė Armanas Botė- 
Lebrešas, įžiebdamas priešiškumą keistoku metu ir tokiu būdu 
visai apversdamas vaidmenis: kapitalistas reikalavo ataskaitos 
iš kairuolio, teisingumo atstovas tapo kaltinamuoju. 

Ir vienas, ir kitas tikriausiai pajuto, kokios keistos aplinky- 
bės, nes vienu metu nutilo, atšipusiais dantimis pakramsnojo 
cigarus ir nurijo sutrikimą. 

- Beje, visi šitie žmonės man atrodo nevirškinami, - staiga 
spigiu, aukštu niurzgiančio ir liūdno berniūkščio balsu nusi- 
leido Botė-Lebrešas, - tai galutinai išmušė iš vėžių Forumo di- 
rektorių. 

- Apie ką jūs? - paklausė jis. 

— Kalbu apie... kalbu apie bet ką... suprantama, ne apie savo 
žmoną, - nerišliai sulemeno Armanas. - Kalbėjau apie... neži- 
nau... apie tą tipą iš kino, tą filmų pardavėją... - pabaigė pasi- 
bjaurėjimo tonu, tarsi būtų sakęs „žuvų pardavėją . 

Tačiau užuomina apie Simoną - kadangi ir vienam, ir kitam 
jis kėlė panieką - juos ištraukė iš keblios padėties, per akimirką 
jie susivienijo prieš žuvų pardavėjus, kino pardavėjus, verteivas 
ir svetimšalius, - pastaroji formuluotė dar nebuvo aiški Eriko 
mintyse. Tad jis pritarė: 

- Visai su jumis sutinku. 

Eriko balsas skambėjo tvirtai, o baugštus Armano įniršis 
nusilpo ir užleido vietą klasinei bičiulystei. Staiga atsitiko tarsi 
vienas ir kitas būtų praleidę paauglystę Itone, o Simonas - Gut 
d Oro kvartale“. Nuramintas Armanas, laikinai visai atsisakęs 
karingumo, dabar jau ieškojo, kokios antipatijos sieja jį ir „jo 
komunistą.. 

- Ta maža jį lydinti šliundra stebina vulgarumu, - entuzias- 
tingai kalbėjo toliau... 


* Itone yra prestižinis Anglijos koležas; Gut d'Oras - populiarus Paryžiaus 
kvartalas. 

Ir baigė sakinį sausu, nerimą keliančiu juoku, tokio pobū- 
džio juoko galima tikėtis iš plėšraus verslininko antrarūšiame 
detektyviniame filme; Eriko veidas trūktelėjo išgirdus vis dėlto 
gerokai pasenusį žodį „šliundra“, bet plėšrus juokas nuramino. 
Jis pritarė: 

— Taip... tarp intelektualaus stiliaus žvaigždučių... tai yra tų, 
kurios turi intelektualinių pretenzijų, ji viena iš nuobodžiausių 
kekšikių, kokią iki šiol teko sutikti! Dėl jos net galėčiau gailėtis 
to nelaimingo praturtėjusio kino režisieriaus... Jai ilgai netruks 
jį sužlugdyti! Vargšas Bežaras! 

Ir abu vyrai, apimti ūmios vyriškos užuojautos, palingavo 
galvomis, nusiminę dėl Simono Bežaro nelaimių. 

Nei vienas, nei kitas neišgirdo, kaip jiems iš už nugarų atėjo 
Olga. Baltoje rankoje jiems nešė juodą peršviečiamą akmenį, 
kurį jai patikėjo barmenas, - ji ketino paklausti dviejų galingų 
protų nuomonės: ar tai meteoritas, ar sustiklėjusi žvaigždė, per 
stebuklą nukritusi į laivą, ar iš kitos planetos nukritusi Žvaigž- 
dė, galbūt kitos gyvos būtybės išsviesta į erdvę, o ta būtybė gal- 
būt viena - mano, kad yra viena pasaulyje... ir t. t. 

Taigi Olga ėjo pas juos ant pirštų galiukų tarsi naivi, entu- 
ziastinga paauglė, ištiesusi ranką, pakylėta veido išraiška. Nu- 
ėjo taip pat ant pirštų galiukų, bet sugniaužusi kumštį subren- 
dusios, plėšrios, nuo neapykantos ir pažeminimo apgirtusios 
moters veidu, pirmąkart jai buvo nė kiek nesunku vaidinti šį 
vaidmenį. Atsirėmusi į laivo turėklus nematoma Olga Lamuru 
verkė pirmą kartą po ilgo laiko, tai yra pirmą kartą po ilgo laiko 
pravirko be liudininkų. 


Kiek vėliau ji nurimo, išmetė iš galvos tą trumpą geliantį, 
persmelkiantį sakinį - jis vinguriavo iš vienos smegenų kerte- 

lės į kitą, vis atsitrenkdavo, norėdamas ištrūkti tarsi musė po 
stikline - tas trumpas Eriko ištartas sakinys: „Tarp intelektua- 
laus stiliaus žvaigždučių... tai yra tų, kurios turi intelektualinių 
pretenzijų, ji viena iš nuobodžiausių kekšikių... ir t. t.“. Ją į patį 
gyvuonį žeidė ne žodis kekšė, toli gražu ne jis, o daug labiau 
kiti trys ir tai, kad juos ištarė pats Erikas Letiujė, Forumo direk- 
torius. Šie trys žodžiai, atmetus jausmus (beje, tai nė netopte- 
lėjo jai į galvą), įstūmė ją į pažemintosios neviltį, tokią neviltį, 
kuri, pasak Stendalio, Dostojevskio, Prusto ir daugelio kitų, 
gali būti viena skausmingiausių. Tiesą sakant, Olga Lamuru, 
kad ir ką sakytų, nebuvo skaičiusi nei Stendalio, nei Dostojevs- 
kio, nei Prusto, iš viso nedaug teskaičiusi; ji buvo skaičiusi tik 
tai, kas apie juos parašyta, ir tai veikiau kokio nors penkiasde- 
šimtmečio sukakties proga žurnaluose Paris Match arba Jours 
de France arba žurnale Les Nouvelles littėraires. Šias brangina- 
mas žinias ji praturtindavo kokiu nors asmeniniu iš intelektu- 
aliosios draugės Mišlinos išgirstu pastebėjimu, bet iš tiesų ne- 
buvo nieko skaičiusi. Taigi nesiremdama jokiais šaltiniais Olga 
Lamuru - tiksliau, Marselina Favro, gimusi Provanso Salone 
(motina buvo švelni galanterininkė, antras žodis dukrai kliudė 
vertinti pirmąjį) — iš tikrųjų tuščiai grąžė rankas ilgiau negu 
valandą, norėdama išvengti įžeisto orumo kliedesių ir šūksnių. 
Ji nė kiek nemokėjo pažvelgti į save iš šalies, teįsivaizdavo save 
stilizuotai ir klaidingai, bet sutelkus savotišką drąsą ir nepai- 
sydama priešingų įrodymų, kuriuos jai blokšdavo gyvenimas, 
sugebėjo susikurti savęs triumfuojančios versiją. Be tuštybės, 
tai buvo geriausia, ką ji turėjo: drąsą, atkaklumą, vilionių masi- 
namą vaikišką naivumą, atsisakymą gyventi blankų gyvenimą 
(ar tokį, kuris jai atrodė blankus). Gal greta buvo ir jos pastan- 
gos, bemiegės naktys, praleistos stengiantis susikurti „net“ pla- 

tesnio išsilavinimo už tą, kurį gavo Salono licėjuje, regimybę, 
pasitikėjimas savo gyvenimu, jaunyste, grožiu ir galima sėkme, 
kurią Erikas ką tik sunaikino ar sužlugdė. Tad nepalenkiamas 
ryžtas, troškimas griebtis keršto atitiko ir jos gerąsias savybes, 
ir ydas. Atmetusi kančią, ji taip greitai ėmė ieškoti ginklų, būdo 
priversti Eriką sumokėti, kad tai savotiškai buvo verta pagar- 
bos. Šis elgesys iškart sąmoningai buvo išverstas į melagingą, 
dviem patikėtinėm Mišlinai ar Fernandai skirtą, formuluotę: 
„Tuoj pat nusprendžiau, kad Erikas Letiujė pigiai neišsisuks. Jis 
pamatys, ką reiškia Olgos Lamuru, būsimos žvaigždės, akivaiz- 
doje užsipulti jauną beginklę moterį, nesvarbu, kad ji jo žmo- 
na, jauna ir turtinga Klarisė Baron, kilusi iš plieno pramoni- 
ninkų giminės.“ 


Laukdama keršto ji tramdė ašaras, sugaudavo jas nutekė- 
jusias skruostu ir šiek tiek stebėjosi, kodėl tokios nesūrios. Vis 
dėlto leido raudai purtyti pečius, bet veikiau iš užsimiršimo, o 
ne todėl, kad pasiduotų didelei širdgėlai (jos pasidavimas buvo 
atmieštas susižavėjimo, nes po dešimties metų apsimetinėjimo 
jau nebemanė galinti verkti tikromis ašaromis). Tačiau šią aki- 
mirką tvenkėsi ir iš akių ritosi tikros ašaros, o pečiai linko nuo 
nevaldomo krūpčiojimo: jos vietoje verkė moteris arba nevil- 
ties apimtas vaikas - kurio ji savyje nepažino ar nebeatpaži- 
no, - verkė „kita“. Tad nustebusi, net šiek tiek pritrenkta kitos 
gebėjimo kentėti, Olga nesąmoningai stengėsi sutaurinti kan- 
čios priežastis. Po kurio laiko ji jau apverkė žmonių menkystę; 
kai kurių, kurie turėtų būti visai kitokie, žiaurumą, žmonių, 
kuriais didžiadvasė, kilniaširdė, patikli liaudis dabar kliovėsi, 
kad išvestų ją iš pramintų kelių. Apverkė vargšų Forumo skai- 
tytojų naivumą. Pamiršo, kad jį pirkti gali kairieji (ar dešinieji) 

intelektualai, stambūs ar smulkūs buržua, šiaip ar taip, pasi- 
turintieji, kurie išvien su laikraščiu palinkdavo ties ta garsiąja 
liaudimi, - o juk pastarajai niekas nemanė priklausąs arba ne- 
norėjo priklausyti, - „ta liaudimi“, kurios vienintelis išskirtinis 
bruožas gal buvo tai, kad ji niekada nevartojo šio žodžio. 


Šiaip ar taip, kai po denį sukantis ratus Žiuljenas plačiais 
žingsniais, - žingsniais, šuoliais, peršokdamas po keturis laip- 
telius, iš laimingos meilės darydamas viražus, - į ją atsitrenkė, 
ji kaip tik į mėlynas bangas liejo altruistiškas ašaras ir, įsikibusi 
į jo švarką, kelias nulašino ant jo. „Kodėl mano pasirinkimas 
neapsistojo ties šituo? - klausė ji savęs. - Žinoma, jis visai neat- 
rodo rimtas, žinoma, jis nieko nereiškia, žinoma, iki šiol nė kiek 
nesidomėjo vieninteliu laive įdomiu dalyku, tai yra ja, Olga... 
Bet jo bent, - šnabždėjo jai naivios nevilties apimta Marselina 
Favro, - jo bent jau veidas geras! Žinoma... jis įsimylėjęs Kla- 
risę... gražiąją Klarisę... buvusią juokdarę Klarisę... Ši netikėta 
konkurencija jos reikaliukams visai nepalanki, - galvojo ir tuo 
pačiu metu suvokė, kad Žiuljeno dėka jos neviltis ir likimas 
pačios mintyse sumenko iki „reikaliukų“. Gal to vyro veidas su 
vešliais antakiais, baltais dantimis, putliomis lūpomis, gražio- 
mis rudomis akimis ir įkypa stambia nosimi tai išprovokavo. Jo 
blakstienos ilgos kaip moters, pirmą kartą pastebėjo ji, netikė- 
tos tokiam vyriškam ir akivaizdžiai besimėgaujančiam vyrui... 
Pasirodo, Žiuljenui Peira buvo ko pavydėti... dailusis Erikas 
turės pirmas susiprasti ir pajusti pavydą, jeigu ji papasakos šią 
popietę netyčia išvystą sceną... Dabar, kai Eriko jau nebemy- 
lėjo, ar, veikiau, nebesakė sau, kad myli, tai buvo visai įmano- 
ma - jis atrodė jai daug mažiau viliojantis. Gerai pagalvojus, 
pabėgimas į Kaprį tam tikru požiūriu buvo stebėtinai neįdo- 

mus, o Žiuljenas Peira, atvirkščiai, tuo atžvilgiu būtų palikęs jai 
geresnių prisiminimų... 


Olga buvo frigidiška ir šį liūdną būdvardį keitė kitu, labiau 
viliojančiu: kad nebūtų tuo kaltinama ir kitas galėtų tikėtis ją 
pakeisti, vadino save tiesiog „šalta“. Erikas pavydi Peira... Ta- 
čiau kodėl ne? Ašaros, kurių srautas, kaip atrodė Žiuljenui Pei- 
ra, seko, staiga pasipylė dvigubai smarkiau - šįkart jos valia. 
Bet kurioje strategijoje pritaikytos ašaros vyrus paveikia - pri- 
siminė ji savo patirtį. 


Iš pradžių ašaros Žiuljeną nemaloniai pritrenkė. Pasiro- 
do, laive, pamanė jis be jokio džiaugsmo, jam skirtas guodėjo 
vaidmuo, prie kurio nebuvo įpratęs. Ši mintis tuoj pat pasirodė 
šventvagiška! Juk jis suprato, kad Klarisės ašarų neįmanoma 
lyginti su Olgos! Negalėjai lyginti nei jų priežasties, nei akių, 
iš kurių byrėjo, nei, žemiškiau, jų sraunumo. Olga verkdama 
smarkiai šniurkščiojo, ir ant Žiuljeno rankovės bolavo šiek tiek 
nerimą keliančios dėmės... Žiuljenas globėjiškai apkabino Ol- 
gos pečius ir apgaubiančiu judesiu akimirką priglaudė ją prie 
savęs. Kai paleido, o ji atsitraukė, apsidžiaugė pamatęs, kad 
grąžino jai tą klastingą dovaną. Patenkintas Žiuljenas dėme- 
singai klausėsi prislėgtosios žodžių. 

- Aš girdėjau pokalbį, - sakė ji tyliai, - kuris mane papikti- 
no... Taip, kad net įstūmė į tokią būseną! Tikriausiai aš perne- 
lyg naivi... 

Ji sutrikusiu ir bereikšmiu rankos mostu parodė, kokios be- 
protiškos jos naivios jaunystės pasekmės. 

- Kas gi taip sukrėtė tą naivumą? - nė nemirktelėjęs, net 
rimtai paklausė Žiuljenas. 

Jis galvojo, ką pasakos Klarisei, kaip jie drauge juoksis, ir 
su siaubu suvokė: kas tik jam benutinka, išsyk svajoja apie tai 
pasakoti jai. Ar tai meilė? - galvojo - noras viską sakyti tam 
žmogui, ir viskas, kas judviem nutinka, atrodo vienodai smagu 
arba įdomu. Dar pastebėjo, kad, kai įsimylėjo, pasidarė ir žiau- 
rus: juk ta jaunutė Olga, nepaisant viso vaipymosi, iš tikrųjų 
gali būti nelaiminga... Erikas Letiujė tikrai buvo pritvinkęs pa- 
niekos, jei pajėgė smarkiai įskaudinti dvi moteris. 

- Kas atsitiko? - pakartojo jis staiga su šiluma balse, ir aki- 
mirką Olga vos jam neišpasakojo. 

Ne, beje, ne Olga, o toji amžinai provinciali, patikli ir senti- 
mentali Marselina Favro, kurią, ačiū Dievui, Olga Lamuru aky- 
lai sergėjo. Jam atsakė Olga: 

— Nieko. Nieko ypatingo, bet pono Botė-Lebrešo Žodžiai 
mane nužudė. Juk ir niekšybė turėtų turėt ribas, ar ne? - pa- 
klausė ji vienu atokvėpiu. 

- Taip, turėtų, - neaiškiai sumurmėjo Žiuljenas, po nuo- 
širdžių pastangų nekantraudamas tęsti pasivaikščiojimą vėjy- 
je. - Jei jums kada nors manęs prireiktų... - mandagiai pasakė 
(tikėdamasis pabrėžti, kad tokį poreikį teįžvelgia ateityje). 

Olga nusišypsojo, dėkinga palinksėjo galva, o jis jau lėkė 
tėlę stebėjosi, kodėl niekada negalėjo įsimylėti tokio tipo vyro, 
kurį būtų padariusi labai laimingą (nežinojo, kad kiek atokiau 
„tokio tipo vyras“ taip pat svarstė, kodėl niekada negalėjo pa- 
milti tokio tipo moters). Ji vėl greit pasinėrė į savo mintis: kaip 
nubausti Eriką? Per žmoną, žinoma, per gražiąją Klarisę... Tai 
vienintelė jo spraga, kurią pastebėjo. Nors nežinojo, nei iš kur 
ji atsirado, nei ar ji svarbi. 

Klarisė, kuriai gyvybė grįžo pamažu, išvien su neatsargiais po- 
elgiais, o laimės pojūtis stiprėjo kartu su sąžinės graužatimi, 
atėjo į barą anksčiau už Eriką, atrodė išsiblaškiusi, bet klas- 
tinga. Pasinaudojusi valandėle, kai Erikas prausėsi duše, pa- 
skubomis, jam švilpiniuojant, apsirengė ir tyliai, neuždariusi 
durų dingo. Jis ims širsti dėl jos pabėgimo ir pats ateis labai 
greitai, bet dešimt minučių, penkios ar trys minutės su Žiul- 
jenu, vyru, kuris jai grąžino pasitikėjimą savimi, savo išvaizda 
ir kūno gyvybingumu (jei ne pasitikėjimą, tai bent jo įsisą- 
moninimą), tos dešimt minučių buvo vertos ne vienos barnių 
scenos. Ji turėjo jam pasakyti šimtus dalykų, kuriuos prisimi- 
nė, jis taip pat - turėjo jai šimtus atsakymų ir klausimų, bet 
tai nesukliudė jiems iš pradžių nejudėti ir nekalbėti susėdus 
ant oda aptrauktų taburečių, tik paskui kartu prabilti ir kartu 
nutilti, atsiprašinėti - kaip prasčiausiose amerikiečių komedi- 
jose. Jie prarado dar trisdešimt sekundžių drąsindami vienas 
kitą kalbėti ir atsisakydami, galų gale Žiuljenas kaip patrakęs 
išbėrė pakylėtą monologą: 

— Ką darysim, Klarise? Kai atplauksim į Kanus, juk neišva- 
žiuosit su tuo vyru? Nepaliksit manęs? Tai juokinga... Žinot, 
verčiau tuoj pat jam pasakyti! Norit, kad aš pasakyčiau? Aš ap- 

siimu jam pasakyti, jeigu jūs negalit... Jeigu tu negali, - pasi- 
taisė jis žiūrėdamas tuo švelniu žvilgsniu, kurio galią ji labai 
stipriai jautė. 

Tiesa, Žiulienas šypsojosi kaip tikrai švelnus, geras žmo- 
gus: Klarisė pirmą kartą patyrė banalios „gerumu“ vadinamos 
dorybės žavesį, ji suteikė kaip tik tai, ko jai nenorėjo duoti Eri- 
kas: nors dar buvo beveik svetimas, meilužis teikė jai tikrumą, 
kad ji besąlygiškai priimta, mylima, o ne teisiama aukštesnės 
būtybės. Pagaliau gal Erikas tiesiog jos nemyli ir pyksta, kad ji 
nedaro nieko, dėl ko galėtų su ja išsiskirti... Gal jis būtų suža- 
vėtas, jei Žiuljenas paprašytų jos rankos, kad ir kaip tai būtų 
ekstravagantiška? Tačiau Klarisė gerai žinojo, kad tai nėra pa- 
prasta, ir juo labiau Žiuljeno žvilgsnis ir geismas įtikino ją, kad 
yra graži (graži, o ne blanki), turi teisę į laisvę ir laimę, juo 
labiau ji suvokė, kad Eriko elgesyje slypi kažkas nesupranta- 
mo. Ji be pykčio suvokė, kad tiesiogine prasme buvo įkalinta 
ir suvaržyta neigiamo savęs įsivaizdavimo, jo žvilgsnio, kuris 
buvo ne tik negailestingas, bet turbūt net agresyvus. Kuo gi 
ji jam prasikalto, jei ne turtu? - anot Žiuljeno. Tačiau toliau 
tyrimo ji netęsė, sustodavo ties piniginių reikalų pradžia kaip 
ties nuodinga pelke, kur įklimptų, jeigu leistųsi ieškoti Eriko 
pėdsakų. Ji žinojo, buvo tikra: jei Žiuljenas pasikalbėtų su Eri- 
ku arba jei Erikas iš kitų sužinotų, kas jiems nutiko, pasekmės 
būtų siaubingos... ir Žiuljenui, ir jai. Švelnus Žiuljeno žvilgs- 
nis ramino, pasotino jausmų alkį, bet ir kėlė nerimą, kai lyg 
priešpriešą ji matydavo subtilius, stingdančius pernelyg gerai 
pažįstamo Eriko manevrus. 

— Nieko nesakyk, - ištarė ji. - Maldauju, dabar nieko nesa- 
kyk. Palauk... palauk kruizo pabaigos... šitam laive visi visąlaik 
kartu, visi sužinotų, tai būtų siaubinga, išsekintų... Aš negalė- 

čiau pabėgti nuo Eriko. Galėčiau tik sausumoje, bet ir ten nesu 
tikra, gal vienaip ar kitaip susigrąžintų mane jėga... - tęsė labai 
linksmai šypsodamasi ir net lengvai nusijuokdama, Žiuljenas 
akimirksnį apstulbo, paskui Edmos Botė-Lebreš ranka, kyšte- 
lėjusi jam iš už nugaros prie baro pasisemti riešutukų, nušvietė 
to ne laiku nuskambėjusio juoko priežastį. 

— Mano miela Klarise, - pasakė Edma, - ar galėčiau jus 
pavaduoti šalia pono Peira? Jūsų vyras jau atlekia kaip Otelas 
dideliais žingsniais... Jau būtų čia, jei Šarlis nebūtų jo pakeliui 
sustabdęs pasakyti apie kažkokią telegramą. 

Ir, palikusi Klarisę ant taburetės Žiuljeno dešinėje, pati 
atsisėdo kairėje ir ėmė karštai jį kalbinti, priversdama atsukti 
nugarą Klarisei, kuri atsidūrė priešais besišypsančią ir suokal- 
bišką Doriači. 

- Žinote, pone Peira, - pasakė Edma „žavingai šypsoda- 
masi , šįkart pagalvojo jis, - ar žinot, jog nuo kruizo pradžios 
neriuosi iš kailio, kad jums patikčiau? Vis mirkteliu, žiūriu į 
jus, kalbu adresuodama jums, juokiuosi su jumis, ką gi dar... 
Apsijuokiu ir negirdžiu jokio atgarsio... Esu labai pažeminta ir 
labai nuliūdusi, pone Peira... 

Žiuljenas, paskutinių Klarisės žodžių sujauktomis minti- 
mis, dėjo antžmogiškas pastangas, kad suprastų, kas jam sako- 
ma, ir kai suprato, nuo pastangų tik dar smarkiau sutriko. Buvo 
pastebėjęs Edmos išvardytas gudrybes ir manė, kad ir jam, ir 
jai bus geriau, jei to neparodys. Jam pasirodė siaubinga, kad ji 
taip atvirai pasipasakojo (iš tiesų mintis ką nors pažeminti, o 
ypač moterį, jam visada kėlė siaubą). 

- Bet, - prabilo jis, - aš nemaniau... nemaniau, kad tai 
man... Na, kad jūs manėt... 

— Nemikčiokit, - pasakė tebesišypsodama Edma, - nemik- 

čiokit ir nemeluokit. Aš iš tiesų rėžiau aplink jus sparną, pone 
Peira, bet visa tai vyko būtajam tęstiniam laike. Tiesiog norė- 
jau, kad suprastumėt: jei prieš dvidešimt metų būčiau buvusi 
šiame laive su jumis, beje, net prieš dešimt, būčiau išsirinkusi 
jus, jums sutikus, ir buvusi neištikima ponui Botė-Lebrešui. 
Gal jums tai pasirodys abejotina, bet net jo aplinkoje radau pa- 
kankamai žavingų vyrų, kuriuos galėjau pamilti... Išsaugojau 
jūsų, vyrų, rūšiai draugiškumą, jis niekada nenusilpo ir, beje, 
jau nenusilps, nes tam nėra progų... Siūliau jums grynai plato- 
nišką susižavėjimą, patikėkit, apgailestavimų kupiną švelnumą, 
bet nuaustą iš laimingų prisiminimų... 

Staiga jos balsas nuskambėjo liūdnokai ir Žiuljenas susi- 
gėdo, jam buvo gėda slaptų minčių ir susilaikymo. Jis paėmė 
Edmos ranką ir pabučiavo. Pakėlęs akis, atsigręžė ir susidūrė 
su ironišku, paniekinančiu, beveik atvirai žeidžiančiu Eriko Le- 
tiujė, sėdinčio Klarisei iš kitos pusės, žvilgsniu. Jie įsistebeilijo 
vienas į kitą, o Žiuljenas palinko prie Eriko, prisiliesdamas Kla- 
risės, kuri žiūrėjo tiesiai priešais save. 

- Kažką man sakėt? - paklausė Eriko. 

- Jokiu būdu ne! - atsakė nustebęs Erikas Letiujė, tarsi to- 
kia galimybė atrodytų jam žeminanti. 

- O man pasirodė, - atitarė Žiuljenas neutraliu balsu. 

Ir tarp jų kaip tarp dviejų piktų šunų stojo savotiška sunki 
tyla. Sustojęs laikas, toks sąstingis, kad net švilpė - iš neapykan- 
tos. Visus, kaip paprastai, iš šios padėties išgelbėjo Šarlis, atėjęs 
suplojo rankomis ir truputį nosiniu balsu sušuko: Hello, people! 
Visi atsisuko į jį, abu vyrai dar akimirką liko įsikibę žvilgsniu 
vienas į kitą, bet Edma tiesiog uždengė delnu Žiuljenui akis, ir 
nekalbėjo, tik tildė jį „šš!“, kad atsisuktų į Šarlį. 

- Ar visi susirinko? - šaukė Šarlis. - Ak, trūksta Simono 

Bežaro ir panelės Lamuru... Ir dar pono Botė-Lebrešo. Na, pra- 
šau jūsų perduoti jiems naują potvarkį. Ar norėtumėt ryt prieš 
Kartaginą sustoti Zimbros saloje ir paskutinį kartą prieš žiemą 
išsimaudyti? Galim pasipliuškenti prie vienos salelės, kur pa- 
siekiamas dugnas ir platūs paplūdimiai. Pamaniau, kad visiems 
bus malonu... 

Pasigirdo keli pritarimo šūksniai, bet šaukiančių buvo ma- 
žiau negu tylinčių - „Narcizo keleiviai dėl amžiaus paprastai 
nebūdavo nusiteikę apsinuoginti. Vieninteliai Andrėjas, kurį ši 
mėlyna jūra svaigino, ir Žiuljenas, nelabai mėgstantis plauki- 
mą, tenisą ir kitas sporto šakas, jei jos ne žirgų lenktynės, bet 
kurį džiugino bet koks pasprukimas iš laivo, bet kokia proga 
vėl pamatyti Klarisę, triukšmingai paplojo, o Erikas pritariamai 
linktelėjo. Doriači, Edma ir Klarisė neatsakė, bet dėl skirtingų 
priežasčių. Pirmos dvi - dėl estetinių sumetimų, o Klarisė to- 
dėl, kad kai šalia atsisėdo Erikas, ji vėl visko bijojo: maudynių 
Viduržemio jūroje, taurės bare su Žiuljenu, taip pat sužadin- 
ti pritariamas kitų keleivių šypsenas. Klarisė vėl bijojo mylėti 
Žiuljeną ar ką kitą. Ji pajuto, kad ūmai prasidėjo migrena, ir 
nuėjo pasislėpti kajutėje. 


Čia viskas liudijo Eriko buvimą: švarkai, popieriai, laik- 
raščiai, užrašų knygelės, niekas nepriminė Žiuljeno, kurio su- 
silamdžiusius marškinius ir prastai nušveistus batus jau paži- 
nojo, o tą akimirką pajuto ūmų ir tų vyriškų drabužių, ir jo 
kūno ilgesį. Jai reikėjo išlipti Sirakūzuose, baigti kruizą ten ir 
užmiršti Žiuljeną. Tačiau, nors du pirmus dalykus gebėjo pada- 
ryti, dėl trečio nebuvo tikra. Aiškiai suprato, kad atsisakydama 
pabėgti, jei jau apie tai galvojo, ji labiausiai bijo ne Eriko pykčio 
ar priekaištų dėl nepastovumo. Ji nebeišėjo iš kajutės nei va- 

karieniauti, nei klausytis koncerto, praleido naktį svyruodama 
tarp dviejų prielaidų: išlipti Sirakūzuose ar mylėti Žiuljeną, kas 
valandą rinkosi čia vieną, čia kitą išeitį, užmigo septintą ryto 
išsekusi, bet laiminga galvodama, kad dėl išsekimo bent nepri- 
valės rinktis, vadinasi, ir krautis lagaminų. 


Žiuljenas neklydo dėl Eriko Letiujė agresyvumo: anas iš tiesų 
jau nekentė jo instinktyviai, stipriau negu nekentė Andrėjo, juo 
labiau Simono Bežaro. Žinoma, Erikas puoselėjo vieną kitą ne- 
bemadingą, kuo primityviausią mintį apie moteris, jei lyginsi- 
me su tomis laisvėmis, kurių moterims reikalavo jo Forumas. 
Kalbant apie seksualinius moters polinkius, geras ar blogas 
skonis tikriausiai netinkami kriterijai. (Tiesa, jis manė, kad 
Klarisė meilėje tapo šalta, beveik frigidiška, nors pažino ją visai 
kitokią.) Tačiau jam vis dėlto atrodė neįmanoma, kad Olga tą 
popietę būtų kalbėjusi apie Simoną Bežarą. 


Ji paskyrė jam pasimatymą pirmos klasės keleivių bare, ten 
jų atėjimas buvo sutiktas priešiškai, tarsi dėl trisdešimties tūks- 
tančių frankų skirtumo būtų atsiradęs savotiškas Harlemas ir 
pavertęs Olgą ir jį nepageidaujamais baltaisiais. Tačiau Olgai, 
atrodė, kiti keleiviai nė akimirką nerūpi. Ji sutiko jį taip de- 
monstratyviai rodydama aistrą, kad jis galų gale apsidžiaugė 
čia pasislėpęs: įžvalgioms Šarlio ar kitų akims ir Olgos mimika, 
ir jo, Eriko Letiujė, reakcija būtų pasirodžiusios vienodai apsi- 
mestinės. Jis leido jai išrikiuoti visą savo kariauną ir pasitelkti 
žavesį su tokiu abejingumu, kuris pranoko panieką ir panėšėjo 

į nuovargį, kai ji šypsodamasi, tarsi netyčia tarstelėjo sakinuką, 
turėjusį sugadinti jam visą dieną. Tas sakinukas pasigirdo vie- 
name Olgos monologo vingyje, kur ji staiga sunerimo dėl Kla- 
risės jausmų. Net tvirtino, kad nenori būti jos širdgėlos prie- 
žastimi („truputį per vėlai, - pamanė Erikas), ir taip neatlyžo, 
kad kai paklausė, ar Klarisė jo nepavyduliauja ir nepavydi dėl 
meilės nuotykių, jis išsyk norėdamas baigti tą temą atsakė, kad 
„Klarisė ir jis jau seniai vienas kito nebemyli, kad tikriausiai, 
kitaip negu jis, ji niekada jo nemylėjo, Klarisė yra beveik šizof- 
reniškos būsenos - abejinga kitiems, taip pat ir jam, Erikui.“ 
Po kelių visai sumanių užuojautos žodžių Olga nusijuokdama 
trumpu droviu juoku pasakė: 

— Ką gi, tai visa laimė, mano mielas Erikai... Man paleng- 
vėjo ir dėl jūsų, ir dėl jos... 

— Kodėl dėl manęs? - automatiškai paklausė Erikas, tikėda- 
masis, kad ji prabils apie galimą sąžinės graužatį. 

Tačiau Olga nutaisė kilnią veido išraišką ir nesutiko paaiš- 
kinti, tad Eriko nuovargis ir apmaudas jai galutinai pranoko 
viską. 

- Mano miela Olga, - pasakė jis po dešimt minučių truku- 
sio ginčo dėl to, ar jis turi teisę žinoti, ką žino ji, - mano mie- 
la Olga, maniau, pakankamai aiškiai kalbu. Kaip aš nieko nuo 
jūsų neslėpsiu apie galimus Simono Bežaro paklydimus, taip ir 
jūs neturite slėpti dalykų, kurie susiję su manimi, net netiesio- 
giai. Jei manot priešingai, mums vertėtų čia ir sustoti. 

Olgos akyse iškart susitvenkė ašaros, o veidas susiraukė, 
jos susijaudinimą liudijo ir šimtai blakstienų virptelėjimų, ga- 
lų gale ji atskleidė priežastį savo vis mažiau droviam myli- 
majam. 

- Neseniai mačiau ją truputį flirtuojančią, - atsakė šypso- 

damasi. - Nesakysiu, kieno glėbyje, nes neprisimenu. Ir net jei 
prisiminčiau nesakyčiau. 

— Ką vadinat flirtavimu? - paklausė Erikas aiškiu balsu, bet 
po įdegiu staiga išblyškęs (todėl Olgos Lamuru širdelė šoktelė- 
jo iš džiaugsmo: ji turi ginklą...). 

- Flirtuoti... flirtuoti... kaip jūs pats apibrėžtumėt, Erikai? 

— Aš neapibrėžiu, - atkirto jis sausai ir ranka numojo į bet 
kokį šios beprasmės veiklos apibrėžimą, - aš niekada neflir- 
tuoju: myliuosi su kuo nors arba visai nesimyliu. Nes nekenčiu 
vilioklių. 

- Šito trūkumo negalėsit man prikišti, - pasakė Olga vaipy- 
damasi ir įsikibdama jam į ranką. - Iš tiesų neilgai jums prieši- 
nausi. Gal nepakankamai... 

Erikui teko susivaldyti, kad netrenktų jai. Jam buvo gėda 
pagalvojus, kad turėjo gultis į vieną lovą su šita apgailėtina gan- 
dų ir kvailumo pertekusia žvaigždute. Iš pykčio net pamiršo, ką 
norėjo sužinoti. Olga tai pamatė ir sumurmėjo: 

— Na, sakykim, jie bučiavosi į lūpas, aistringai, man teko 
laukti tris minutes, pagal mano laikrodį, kol galėjau įeiti 
į savo kajutę, kuri yra už jūsiškės... Kai jie išsiskyrė, buvau 
pasirengusi grįžti į barą, nes atrodė, kad tas glėbesčiavimasis 
truks ilgai... 

— Kas ten buvo? - paklausė Eriko balsas. 

- Tiesa... - sakė Olga, regis, neišgirdusi jo klausimo, - tiesa, 
kalbant apie viliokles, aš visai su jumis sutinku. Beje, veikiau 
jau didžiuočiausi, jeigu jums, Erikai, mano mielas didžiavyri, 
būčiau iškart pasakiusi „taip... - pridūrė ji naiviai. - Bet nema- 
tau jokių Ženklų, kad jūsų žmona būtų vilioklė, ir gali būti, kad 
ji pati užgesino ugnį, kurią įžiebė... 

— Ką jūs norit pasakyti? - paklausė Erikas vis ta pačia nu- 

stėrusia išraiška, slepiančia siaubingai sunkią kovą su savimi 
(kaip numanė Olga, kuri pirmą kartą per visą parą džiūgavo). 

— Noriu pasakyti, kad Klarisė, kaip ir jūs, galbūt turi mei- 
lužių, bet elgiasi kaip sąžininga moteris. Šiaip ar taip, tas ne- 
apsiribos vien jos viliojimu... Jei ne ketvirta valanda ir jūs 
nebūtumėt galėjęs netyčia grįžti į savo kajutę, jie būtų mielai 
ten užsirakinę - ir vienas, ir kitas... Iš savo vietos, per dešimtį 
metrų mačiau, kaip jie virpa. 

- Bet kas gi? - pakartojo Erikas grėsmingai. 

Aplinkiniai sužiuro į jį. 

- Štai, sumokėkim ir eikim, - tuoj pat pasakė Olga. - Viską 
pasakysiu, kai išeisim iš čia. 

Tačiau kai sumokėjęs Erikas norėjo išeiti su ja, pasirodė, 
kad ji nepalaukė ir pasislėpė savo kajutėje, iš kurios ir dabar, 
susibūrimo bare valandą, dar nebuvo išėjusi. Todėl Erikas ne- 
žinojo, kuris iš trijų vyrų bučiavo jo žmoną Klarisę ir kuriam 
ji atsakė į bučinius. Andrėjas atrodė užsiėmęs, Žiuljenas Pei- 
ra sukčius, nuotykių ieškotojas, vadinasi, neįgalus patirti ab- 
soliučią meilę, o tai vienintelis Klarisės reikalavimas; juk Olga 
nebūtų susilaikiusi nepasakiusi Simono Bežaro vardo. Gal vis 
dėlto ten būta Andrėjo, kuriam Doriači suteikė visišką laisvę... 
„Bet meilėje jis turėtų būti labai galingas, - kartojo sau Eri- 
kas, stebeilydamasis Žiuljenui į veidą, norėdamas įžiūrėti gal- 
būt patrauklų vyrą, kokį matytų Klarisė. Tą akimirką Žiuljenas 
pakėlė akis, jų žvilgsniai susidūrė kaip varžovų, ir Erikas suži- 
nojo priešo vardą. Kai sėdosi šalia Klarisės, jautė, kaip viduje 
kunkuliuoja įniršis ar kažkas kita, ko jis nieku būdu nenorėjo 
vadinti neviltimi. Išliko pakankamai šaltakraujis, kad per tą va- 
karą visko nesudaužytų ir neišsakytų. Labiau negu visa kita jį 
žemino mintis, kad koketavo su Olga, apie jos sumanius ir psi- 

chologiškai subtilius manevrus, o Klarisė į laivą įlaipino savo 
meilužį - nebent jis meilužiu tapo per tris dienas, tuo Erikas 
negalėjo ir nenorėjo patikėti, nes tai būtų įrodę, kad Klarisė dar 
geba įsimylėti iš pirmo žvilgsnio, patirti aistros proveržį, kokiu 
ir jis kartą buvo pamalonintas, ir viską padarė, kad žmonos vei- 
de daugiau jų nebeišvystų. 


Vakarienė, nepaisant šios viltingos pradžios, vyko taikiai, nors 
šis žodis - jei atkreipsim dėmesį į gerklinį Edmos juoką ir Eri- 
ko žvilgsnį - mažumą per optimistiškas. 

Šiaip ar taip, ši vakarienė leido Žiuljenui Peira, jau pradėju- 
siam statyti smėlio pilis, tai yra įsivaizduoti vedusio vyro gyve- 
nimą su Klarise eksLetiujė, vėl tapusia Klarise Baron ar veikiau 
Klarise eksBaron, ponia Peira, ištekėjusia už Žiuljeno, jau nuo 
dabar atsisakyti visų turtingos šeimos centų ar visų milijardų, 
visų dviprasmybių, kurios jo „žmoną“ Klarisę galėtų privers- 
ti abejoti beprotiška jo meile; viso to atsisakęs Žiuljenas Peira 
mintyse vėl leidosi į varginamus sandėrius ir machinacijas, per 
šią ramią, trumpą vakarienę patikėjo savo Markė Šarlio Bolin- 
žerio rūpesčiui, jis buvo idealus impresarijus tokio pobūdžio 
machinacijai, juo idealesnis, kad Žiuljenas, šnabždėdamas jam 
neįtikėtinai mažą paveikslo kainą, jos priežastis ir išskirtinai 
sudėtingas paveikslo įsigijimo aplinkybes, kad net pats galų 
gale jose nebesusigaudė kaip ir vargšelis Šarlis, užsiminė jam 
apie savo žavėjimąsi šiuo paveikslu ir kad vis dėlto, nors labai 
gaila, gali būti, kad teks su juo išsiskirti, tad patiekus deser- 
tą Žiuljenas buvo Šarlio beveik jėga nuvesdintas iki kajutės — 
atidaręs lagaminą, ištraukė savo paveikslą, apsuktą laikraščiu, 

paguldytą tarp dvejų marškinių, apkamšytą dviem kojinių po- 
romis, kaip vien didieji, tikrieji paveikslai gali sau leisti; jis taip 
pat neatšaukiamai įtikino Šarlį, kad vienas gražiausių pasaulyje 
Markė yra „Narcizo“ laive ir bet kuris jo keleivis, jei tik turės 
varganus dvidešimt penkis milijonus senovinių frankų, galės 
juos iškeisti į šį paveikslą, kuris savaime jau vertas tūkstančio, o 
aukcione - dviejų šimtų... kaip liudijo pustuzinis dokumentų, 
pasirašytų garsių ekspertų nežinomomis, bet ausiai pažįstamo- 
mis pavardėmis. Išsiskirdamas su juo Žiuljenas buvo visiškai 
tikras, kad Žinia žaibiškai pasklis tarp laimingų ir turtingų lai- 
vu plaukiančių kalakutų, juolab kad privertė Šarlį beveik pri- 
siekti, jog tas niekam apie tai nė nešnipštelės. 


Tik išsitiesęs ant kušetės apie antrą valandą nakties Erikas 
pradėjo kurti sabotažo planą. 


Galų gale dėl atskleistos paslapties labiausiai kentėjo - bent 
jau tą naktį - ne jis, o visai niekuo dėtas Simonas Bežaras. 


Olga eidama į savo kajutę pravėrusi duris akimirką dvejojo, 
nors ašaros jau prieš kelias valandas buvo nudžiūvusios. Lovoje 
su smarkiai įtempta paklode ir antklode ji išvydo sėdint tvar- 
kingai susišukavusį, dabar labiau įdegusį negu įraudusį mėlyno 
šilko pižama vilkintį Simoną Bežarą, kuris laukė, tarp jųdviejų 
lovų pastatęs neatkimštą šampano butelį; jis pakėlė į ją negra- 
žias protingas, bet naivias akis, spindinčias iš malonumo, kad 
ją mato; ji pirmą kartą pajuto Simonui Bežarui savotišką dė- 
kingumą. Jis bent jau nelaiko jos „apsimestinai intelektualia 
kekše“. Akimirką ji vos visko jam nepapasakojo apie patirtą 
pažeminimą, vos nepatikėjo jam laižyti savo žaizdų ir atlyginti 
už įžeistą orumą, kaip maldavo padaryti praskydusi jaunoji jos 
dvynė Marselina Favro. Tikriausiai, jei būtų laimėjusi ji, Olgos 
ir Simono santykiai būtų buvę visai kitokie negu nuo kelionės 
pradžios. Tačiau laimėjo Olga, o pažeminimas ją dusino mažiau 
negu keršto troškimas. Ji tik pradėjo atsitiesti po smūgio, de- 
gė noru smogti atgal ir galbūt geriausios jos savybės pastūmėjo 
išsamiai ir Žiauriai atpasakoti ne tos dienos įvykius, o vakarą 
Kapryje, ji nieko nuo jo nenuslėpė, išskyrus, žinoma, nuobodulį 
ir tai, kad nepatyrė nė lašo romantikos. Po tokio, jo akimis, bai- 
sybių srauto Simonas Bežaras ilgai tylėjo ir negalėjo žiūrėti, kaip 

ji šiurkščiais judesiais nusirengia neaiškiai sutrikusi, gal dėl to, 
ką neseniai padarė, ir dėl to, kad ta išpažintis buvo beprasmė. 
Iš tiesų Simoną Bežarą labiau žeidė ne tai, kad ji permiegojo su 
niekšeliu Letiujė, o tai, kad jam visiškai be reikalo papasakojo 
tiesą, kurią nė neprašyta pažėrė, nors žinojo, kad jį skaudina. 
Jam baisiausia buvo ne Olgos neištikimybė, o abejingumas jam 
ir galimai jo laimei ar nelaimei - abejingumą įrodė žiaurus pa- 
sakojimas. Kai, norėdama nutraukti tylą, stojusią pasibaigus jos 
pasakojimui, ji neatsigręžusi dievobaimingu balseliu ištarė: „Aš 
per daug tave gerbiu, kad meluočiau, Simonai , - jis neiškentė 
neatsakęs apmaudžiu ir negailestingu balsu: „Bet nemyli ma- 
nęs pakankamai, kad pasistengtum neskaudinti , - nuolankioji 
nusidėjėlė Olga, reaguodama į jo balsą, virto išdidžia ir gležna 
Olga Lamuru, gimusia Turene pasiturinčių miesčionių šeimoje, 
o šioji, nors turėjo ydų, regis, saugojo savo garbę. 

— Gal tau būtų buvę geriau nieko nežinoti? - paklausė ji. — 
Būti apgaudinėjamam ir kad žmonės šaipytųsi tau už nugaros? 
Ar sužinoti iš to namsargio Šarlio? Tada būtum užmerkęs į tai 
akis, ar ne? Man regis, atlaidumas - dažnas dalykas tarp kine- 
matografininkų... 

- Primenu, kad pati aštuonerius metus joje sukiesi, - neno- 
rom atsakė Simonas Bežaras, nes labiausiai tą akimirką vengė 
barnių scenos. 

- Septynerius, - pataisė Olga. - Septynerius metus, ir pa- 
tikėk, per juos nepradėjau nė kiek mažiau baisėtis mėnages d 
trois, veidmainyste ir orgijomis. Jei tau patinka, gyvenk taip, 
tik be manęs, būk malonus... 


* Gyvenimu trise (pranc.): pora ir trečias asmuo, meilužis ar meilužė, bendru 
susitarimu gyvenantys drauge. 

Tačiau išblyškęs iš pykčio Simonas nejučiomis atsistojo ir 
Olga, išvydusi tą nepažįstamą tūžmingą veidą, žengė žingsnį 
atatupsta! 

- Jei permiegotume trise, tai juk būtų ne mano kaltė, ar ne? 
Juk ne aš būčiau atvedęs trečiąjį? Ar tau neatrodo, kad... 

Jis mikčiojo iš įtūžio, o į kampą įspeista Olga šaukdama iš- 
sprūdo iš ten, tai išsyk nuramino Simoną, kuris visada buvo 
alergiškas skandalams. Ji nesiteikė atsakyti ir pakartojo klau- 
simą. 

- Simonai, tu neatsakei: ar būtum atlaidus vyras, ar ne? 

— Tikrai ne, - atsakė jis. - Arba nutrauki tą nuotykį, arba 
išlaipinsiu tave Sirakūzuose. 

Jis jautėsi toks pažemintas kančios dėl tos melagės klas- 
tingos moters, kad būtų išlaipinęs ją tą pačią akimirką. Olga 
tai suprato ir staiga pamatė save vieną Sicilijos oro uoste su 
lagaminu rankoje, paskui dar labiau davė valią vaizduotei ir 
pamatė, kad naujame Simono Bežaro prodiusuojamame filme 
vietoje jos vaidina kita jauna aktorė. „Aš išprotėjau, - galvojo 
ji, - turiu dvi net nepasirašytas sutartis su juo, smaginuosi su 
nepakenčiamu stuobriu ir jam tai pasakoju... Na, reikia susi- 
imti...“ Ir ji iš tiesų susiėmė: susmuko Simonui į glėbį, raudos 
purtomais pečiais apipylė jį skaidriomis ašaromis, bet pakan- 
kamai tikroviškai, nes šios išvados labai pradžiugintas Simo- 
nas ją apkabino ir guodė suspausta širdimi nuo jam į skruostą 
lemenamų melodramiškų prasimanymų - bet neilgai, nes ne- 
trukus jau klausėsi jos lūpų, o jo kūnas klausinėjo jos kūną ir 
teišgirdo vieną atsakymą - ekstazės kupinus šūksnius, iš kurių 
nieko nesužinojo. 

Tačiau kai paskui jis iš lėto rūkė išsitiesęs ant nugaros, tam- 
soje įsmeigęs akis į šviesesnį iliuminatorių, mieganti Olga suju- 
dėjo, uždėjo ranką Simonui ant klubo ir patenkinta suurzgė, jis 
palaikė tai laime, tad nemačiomis pasilenkė virš to paklusnios 
mergaitės veido, labiau už viską troško būti jos mylimas. Tada 
pamėgino užmigti, jam nepavyko, vėl užsižiebė šviesą, paėmė 
knygą, užvertė, išjungė šviesą. Niekas negelbėjo. Po dviejų va- 
landų teko tai pripažinti. 

Simonas Bežaras gulėjo ant kušetės surietęs kelius, palen- 
kęs galvą, vadinamąja gemalo poza, Simonas Bežaras, prodiu- 
seris, kuriam šiuo metu Prancūzijoje, o gal ir Europoje buvo 
labiausiai pavydima, kentė meilės kančias. Užuot mėgavęsis 
laime, tūnojo lovoje, išnuomotoje devynioms dienoms iš „Po- 
teno kompanijos“ už didžiulius pinigus, ne nuosavoje ir nieka- 
da nebūsiančioje jo lovoje, kuri nuo ankstesnių galbūt skyrėsi 
prabanga, bet tik ne vienatve, kaip tik šioje lovoje ji buvo dar 
juntamesnė; lovoje, panašioje į visas kitas, kuriose jis gulėjo 
trisdešimt metų ir ryte išlipdamas žinodavo, kad daugiau jų nie- 
kada nebematys. Tad Simonas Bežaras, niekada neturėjęs savo 
lovos, o vienintelė jo pastogė šiuo metu buvo Plaza Montenio 
prospekte, staiga šitas pats Simonas pajuto beviltišką trauką 
viskam, ko iki šiol vengė ir visą gyvenimą niekino: troško turėti 
savo pastogę, savo lovą, kur galėtų ir mirti, - bet su sąlyga, kad 
pastoge ir lova su juo dalytųsi Olga Lamuru. Po trisdešimties 
metų vargo ir vienatvės tereikėjo staiga pasinerti į dykaduo- 
niavimą, prabangą, ilgą laiką būti moters draugijoje, ir štai iki 
kokios būklės jis nusirito. Pakako trijų mėnesių, kad įsimylėtų 
žvaigždutę ir verkšnotų lovoje dėl jos neištikimybės, užuot iš- 
metęs ją lauk ir per tris dienas pamiršęs, kaip būtų pasielgęs 
Paryžiuje. Taip mintydamas tolumoje girdėjo glamonėjantį, 

tolstantį ramius ir tamsius vandenis skrodžiančio laivo ūžesį 
kartu su švelniu laisvo, sūraus jūros vandens pliuškenimu, labai 
ryškiai besiskiriančiu nuo upių čiurlenimo, - pastebėjo jis, stai- 
ga užsisvajojęs, toli nuo Olgos, grįžęs į vaikystės metus, į lygius 
žalių ir geltonų atspalvių laukus, kuriais vinguriavo skaidrios 
dangų atspindinčios upės, o berniukas, smeigęs akis į raudoną 
prie valo pritvirtintą kamštį, jau tada buvęs aistringas ir kerė- 
pliškas, prakaitavo saulės atokaitoje. Tačiau kodėl šitie prisimi- 
nimai atgijo tokiomis nemaloniomis aplinkybėmis? Jis niekada 
neprisimindavo vaikystės, buvo ją kadų kadaise pamiršęs, bent 
taip manė. Jo vaikystė kartu su keliais pernelyg verksmingais ar 
banaliais scenarijais buvo nugrūsta į archyvų spintą, iš jos nei 
vieni, nei kiti neturėjo būti ištraukiami. 


Simonas tamsoje atsikėlė, nuėjo į vonią ir vieną po kitos 
išmaukė dvi stiklines vandens, užsiversdamas jas didingais, 
tragiškais gestais, tada įžiebė šviesą ir įkypai dėbtelėjo į save 
veidrodyje. Prisikišo artyn prie paniurusio ir veikiau nedailaus 
veido glebiais bruožais ir mėlynomis išsprogusiomis akimis, 
negyvėlio odos spalvos, kuri nepranykdavo net po įdegiu, lū- 
pomis, kurių juslingumas seniau kartais buvo vertinamas, ta- 
čiau prieš dvidešimtį metų, kai juslės jį dar mažai tedomino, 
mažiau negu futbolas ir jau tikrai daug mažiau negu kinas! 
Šiam veidui viename iš prodiusuojamų filmų būtų patikėjęs tik 
kokį trečiaeilį vaidmenį (tai būtų vyras, kurį išduoda žmona, 
niekina darbdavys - vėplos arba stuobrio vaidmuo). Kokiam 
pamišimui, apkiautimui užplūdus jis užsimanė, kad Olga tą 
veidą mylėtų? Kaip ji iš viso galėjo pakęsti, kad jis glaustų veidą 
prie josios? Kaip galėjo kedenti jo visai išretėjusius plaukus? 
Kaip galėjo pakęsti, kad prie liauno ir lankstaus ir raumenin- 

go šiuolaikiškos jaunos moters kūno būtų jo, Simono, kūnas, 
išpurtęs nuo alkoholio ir paskubomis prarytų sumuštinių, ku- 
rio raumenys glebo, nors niekada nė nebuvo įsitempę, o pil- 
vas nuo važinėjimo automobiliu vis didėjo? (Tai, kad vietoje 
senos Simca atsirado mersedesas, nieko nepakeitė, nors jis ir 
tikėjosi.) Ak! Jis ne toks gražus kaip kiti vyrai laive: žavingasis 
Žiuljenas ir puikusis Andrėjas, ir dailusis Erikas... Tas mėšlius, 
niekšas dailusis Erikas... 

Simonas čiupo migdomųjų flakonėlį, iškrapštė vieną tab- 
letę, nurijo, kitas susižėrė į delną, apsimetė dvejojąs, kad pats 
save nustebintų. Tačiau puikiausiai žinojo, kad tokios išeities 
pasirinkti neįstengs. Ir, viską pasvėręs, dėl šio tikrumo nepaju- 
to jokios gėdos. Atvirkščiai. 


Vakare jie atplauks į Kartaginą, o auštant lijo. „Narcizas“ po 
nakties yrėsi į geležies pilkumo dangų, nusileidusį per arti to- 
kios pačios spalvos jūros, jos vanduo atrodė lipnus ir sunkus. 
Atrodė, kad pasaulis baigiasi čia, šioje pilkumoje, o „Narcizas“ 
niekada iš jos nebeištrūks. Šiandien keleiviai bus niūrūs, pagal- 
vojo Šarlis, pirmą kartą tą dieną žingsniuodamas prabangiais 
koridoriais ir taisydamasis kaklaraištį po rusvu sportiniu aukso 
atspalvių švarku (tiesa, žavingu, bet griežtu, kai palygindavo su 
išvakarėse numatytu smėlio spalvos šilko kostiumu). Tad buvo 
labai nustebintas, kai išgirdo garsų ir skardų Doriači juoką, dėl 
nemigos kiek duslesnį, galingą juoką, kuris tikrai būtų pažadi- 
nęs šio denio keleivius, jei jų nebūtų apsaugojusi didžiulė Han- 
so Helmuto Kriozės kajutė. „Kaip tas nelaimėlis gali miegoti? — 
stebėjosi lėtindamas žingsnį Šarlis. - Beje, ar jis miega? Gal 
leidžia bemieges, varginamas naktis ir vien baimė kliudo jam 
pasiskųsti.“ Po pirmą dieną įvykusio incidento maestro Han- 
sas Helmutas Doriači akivaizdoje buvo kaip šilta vilna. O štai 
Fuksijos atvejį Porto Vekjyje aplankytas veterinaras tikriausiai 
perprato, nes nuo jo paskirtų piliulių šuo jau dvi paras miegojo 
nenubusdamas. Antras juoko protrūkis galutinai Šarlį sustabdė 
ir jis vogčiomis apsidairė: Eledokas jau valandą kapitono poste, 

stebi nekintamą kelionės maršrutą ir saugo nuo nesamų kliū- 
čių, tad jis turi laiko ir galimybę... Taip ir sustojo: pasilenkęs, 
priglaudęs ausį prie Doriači apartamentų durų, susigėdęs, ir 
virpantis smalsumu. 

— Nair ką? Ir ką? Malūnininkė galų gale nepanoro sumokėt 
už viešbutį? Tai neįtikėtina! - kalbėjo Doriači. 

Nuo pasigirdusio pliaukštelėjimo Šarlis krūptelėjo - neiš- 
syk suprato ir troško, kad pliaukštelėjimas būtų skirtas divos 
šlauniai, o ne vargšo Andrėjo skruostui. 

Buvo ne visai taip, - pasakė Andrėjo balsas. - („Jaunas, koks 
jaunas balsas! Kaip gaila...“ - su įkarščiu ir neviltimi pagalvojo 
Šarlis.) — Ji apsimetė, kad jai butą užleido be jokio susitarimo, 
nors ji prašė tik kambario ir taip toliau. Šeimininkas nesutiko. 
Ji pasikvietė mane liudyti... Visi buvo susirinkę, visas viešbutis: 
gyventojai, darbuotojai... Buvau raudonas kaip vėžys. 

— Dieve mano! Ir kur tu sužvejoji tas moteris? - paklausė 
Doriači griausmingu ir susižavėjimo kupinu balsu. 

Ji jau metų metus buvo įpratusi jaunų meilužių glėbyje gir- 
dėti pasakojimus apie vis tas pačias varžoves. Vis tos pačios še- 
šiasdešimtmetės arba vyresnės dalijosi auksinių jaunuolių rin- 
ką Paryžiuje, Romoje, Niujorke ir kitur. Be to, tą rinką ribojo 
ir vis auganti pederastų konkurencija - paprastai jie būdavo 
mažiau varginantys ir dosnesni negu vis dar medžiojančios vi- 
kontienės ir ledi. Doriači visada surinkdavo, kas liko po grafie- 
nės Pinjoli, ponios Galiver ir ponios de Bra, arba, priešingai, 
pati palikdavo joms. Ir štai šis mandagus ir tikrai gražiausias iš 
visų per ilgą laiką jos matytų jaunuolių, kuris rinkoje susilauks 
didžiulio pasisekimo, kai tik jį pristatys, pasakojo jai apie Ne- 
verą kaip apie superBabiloną, apie keleivinį traukinį Paryžius- 
Sent Etjenas kaip apie privatų lėktuvą, o apie ponią Farigio 

ir ponią Bonson - viena miltų gamintojo žmona, kita notaro 
našlė - kaip apie Barbarą Haton“... Štai, jis pasakoja jai žigolo 
nuotykius ne tik neslėpdamas savo vaidmens, bet dar ir su vi- 
sais juokingais nutikimais, po kurių dažnai liko išjuoktas arba 
apkvailintas. Tas Andrėjas iš Nevero iš tiesų keistas jaunuolis... 
Doriači pripažino sau, kad jeigu būtų trisdešimčia, net dvide- 
šimčia metų jaunesnė, mielai būtų jį prisirišusi ilgesniam laikui 
negu paprastai, tai yra šiek tiek ilgiau negu tris mėnesius. Beje, 
to jis reikalavo jau su tokiu atkaklumu, kuris beveik visų jo tipo 
vaikinų būtų buvęs atstumiantis, o jo teatrodė vaikiškas. Be to, 
Andrėjas turėjo profesionalui netikėtų įpročių, nes neslėpė jau 
penkerius metus užsidirbantis pragyvenimui kūnu ir vien tik 
juo, nurausdavo, kai ji kyštelėdavo arbatpinigių stiuardui, įdo- 
mu, kaip elgdavosi sausumoje - juk ten arbatpinigių būdavo 
kokį šimtą kartų daugiau. 

— Tai ką tu darei? - paklausė ji. 

Ji tiesė į Andrėją ranką, į Andrėją baltos drobės pižama, ko- 
kios ji nebuvo regėjusi nuo 1950-ųjų. Jo plaukai buvo šviesūs 
ir susitaršę, jis juokėsi lūpomis ir akimis, atrodė laimingas, jis 
buvo kerintis. Ji kelis kartus su neprilygstamu malonumu sušu- 
kavo ir vėl suvėlė jo plaukus. Liovėsi, kai Andrėjo akys pamiršo 
šypsotis ir pasidarė maldaujančios, švelnios, pernelyg švelnios, 
tad ji staiga viską nutraukė griežtai paklausdama. 

- Kodėl tavo malūnininkė nenorėjo mokėti... atsiprašau, 
miltų gamintoja? Ar aptarnavimas buvo netobulas? Kalbu apie 
tave. 

Jis papurtė galvą, jo veidas buvo užsisklendęs kaip kiek- 


* Barbara Hutton (1912-1979) - amerikiečių aukštuomenės moteris, garsėjusi 
itin audringu gyvenimu. 

vieną kartą, kai ji užduodavo tokius, nors ir paprastus, klausi- 
mus, ir pasakojo toliau: 

- Ji pasikvietė mane liudyti, o kai pasakiau, kad nepri- 
simenu, ji atsakė, kad jos tai nestebina, kad „Ponas pakilęs 
aukščiau šitų dalykų (ponas - tai aš), ponas skrajoja padebe- 
siais ir t. t.“ Tada viešbučio šeimininko žmona pradėjo baisiai 
kvatotis, pasakė... 

Andrėjas nutilo, jo veidas pasidarė susirūpinęs. 

— Ką ji pasakė? - paklausė iš anksto ėmusi juoktis Doria- 
či. - Ką ji pasakė? Pasakok man viską, Andrėjau. Nevere tikrai 
šimtą kartų smagiau gyventi negu Akapulke... Kodėl Mulene ir 
Burže nėra komiškos operos? 

— Yra, bet ten jums mokėtų tris centus, - liūdnai atsakė 
Andrėjas. - Tada ji pasakė, kad Hugetė... tai yra miltų gaminto- 
ja, tikrai negali skųstis, nes ji pusę nakties girdėjusi ją bliaunant 
(taip ji ir pasakė)... 

Jis atrodė toks sumišęs, kad šį kartą Doriači prapliupo pa- 
šėlusiai juoktis, o juk pašėlusiai juoktis ji visada prapliupdavo 
labai nesunkiai. 

— O ką tu darei? 

— Nuėjau atsivaryti mašinos, - pasakojo Andrėjas, - sukro- 
viau bagažą, viešbučio šeimininko žmona reikalavo apmokėti 
sąskaitą, 0 aš neturėjau nė cento, tuo metu šeimininkas to pa- 
ties reikalavo iš jos, o restorano padavėjai leipo juokais. O, kaip 
aš kentėjau... Tikrai prisikentėjau... Žinot, kaip tas motelis va- 
dinasi? „Palaimos motelis, - baigė jis. - „Burbonų krašto pa- 
laimos motelis ... palikau ją pirmoje stotyje ir grįžau į Neverą. 
Teta Žana nusivylė, bet pati man ir parodė tą miltų gamintoją... 

- Dieve mano... Dieve mano... - sukūkčiojo Doriači įsi- 
kniaubusi į paklodes ir pagalves, kurias karštai spaudė prie sa- 

vęs. - Dieve mano, baik pasakoti... Baik savo kvailus pasakoji- 
mus ir atidaryk duris: kažkas mūsų klausosi, - kalbėjo ji toliau 
tuo pačiu tonu. 

Tad Šarlis vos nepargriuvo, kai puikusis Andrėjas (apsigau- 
bęs naiviu sąžiningumu ir balta drobe) atidarė duris: jis stačia 
galva įvirto į kambarį. Lovoje, nuogais pečiais, raudonu nuo 
juoko veidu ir valdingumu švytinčiomis akimis Doriači stebei- 
lijosi į jį be pykčio ir be atlaidumo. 

- Pone Bolinžeri, - kreipėsi ji, - taip anksti jūs jau ant kojų? 
Gal norėtumėt su mumis papusryčiauti? Jeigu netvarka jūsų 
nepiktina. 

Ir savo gražia, vis dar glotnia ranka parodė kambarį. „Mei- 
lužių kambarys, liūdnai pagalvojo Šarlis, drabužiai, cigaretės ir 
knygos, vandens stiklinė ir pagalvėlės, viskas išmėtyta: neat- 
kartojama malonumo netvarka.“ Kažką lemendamas jis prisė- 
do ant lovos krašto, nuleidęs galvą, pasidėjęs rankas ant kelių 
lyg lauktų pirmosios komunijos. Daugiau nekomentavusi ne- 
garbingo jo elgesio, Doriači užsakė arbatos, skrudintos duonos, 
uogienės ir vaisių sulčių trims. Pusryčiai, regis, prasidėjo tuoj 
po naktinio šampano gėrimo, sprendžiant iš dar vėsaus šampa- 
no butelio ir visai apsiblaususio stiuardo veido. 

— Vargšas Emilijo per mane visai nemiegojo, - pasakė diva, 
rodydama jį Šarliui. - Patariu būti jam atlaidžiam, - pridūrė 
traukdama iš krepšio gerą dešimtį banknotų, juos nesidrovėda- 
ma ir neįžūliai padėjo ant nelaimingojo Emilijo padėklo, nuo 
šio reginio jo veidas atgavo rausvumą. - Na, Šarli, kieno gar- 
bei šis apsilankymas? Šiandien jau naujos dramos? Šitam laive 
kiekvieną dieną kas nors įvyksta, ir tas dalykas niekad nebūna 
paprastas. 

- Kąjūs norit pasakyti? - paklausė Šarlis ir pastūmėtas smal- 

sumo truputį pasislinko ant lovos, nuo kurios jau tris kartus vos 
nenuslydo, nes iš gėdos buvo prisėdęs ant paties kraštelio. 

Andrėjas grįžo ir vėl atsisėdo ant lovos, bet pėdomis kiek 
įstrižai rėmėsi į grindis, „jo drovumas buvo beprasmis ir jaudi- 
nantis“, Šarlio akimis. 

- Žinoma, vyksta įvairiausių dalykų... - pasakė Doriači. — 
Pirmas: jūsų įžymioji Klarisė išgražėjo; antras: gražusis Žiulje- 
nas ją myli; trečias: ji jam atsako beveik tuo pačiu; ketvirtas: po 
sutrikdytų meilės scenų Olga ir ponas Letiujė kartu jau nuobo- 
džiauja. Ručkis prodiuseris ir pasipūtėlė Edma greitai pradės 
flirtuoti. O Andrėjas... - pasakė ji tapšnodama vaikinukui per 
nosį lyg pudeliui, - beprotiškai mane įsimylėjęs. Ar ne, Andrė- 
jau? - žiauriai paklausė. 

— Jums tai atrodo įžūlu iš mano pusės, ar ne? - paklausė 
Andrėjas Šarlio. - Mano jausmai atrodo jums netikri ar sie- 
kiantys naudos? 

Akivaizdu, kad jam jau visai nebebuvo linksma, o Šarlis dar 
sykį klausė savęs, kodėl pats visada paklūsta smalsumui, nors 
kas kartą po ilgesnio ar trumpesnio laiko būna už tai nubaus- 
tas. Šįsyk tai įvyko sparčiai, ir jis pakeitė temą, kad išvengtų 
bausmės šia scena, kurią, beje, būtų džiugiai komentavęs, o ste- 
bėti, kaip ji užsimezga, tikra kančia: 

— Ar žinot, kad laive turim meno lobį? - paklausė paslap- 
tingu balsu. 

Doriači atsitiesė ant pagalvių, jau susidomėjusi, bet Andrė- 
jas toliau sėdėjo nudelbęs akis. 

— Kas tai? - domėjosi ji. - Visų pirma, iš kur žinot? Nepasi- 
tikiu jūsų informatoriais, mano gražusis Šarli, nepasitikiu jūsų 
šaltiniais, nors jūs žinot viską šiame laive, net nesuprasi, kokiu 
būdu, - kalbėjo ji klastingai. 

Tačiau Šarlis nebuvo nusiteikęs į tai reaguoti ir kalbėjo to- 
liau: 

— Žiuljenas Peira prieš du mėnesius Sidnėjuje už duonos 
riekę nusipirko apsnigto Paryžiaus vaizdą, pasirašytą Markė, 
nuostabaus, impresionistams artimo tapytojo, kai kurios jo 
drobės - tikros grožybės... 

— Aš žinau ir labai mėgstu Markė, - atsakė Doriači, - ačiū! 

- Jis pasirengęs jį parduoti už penkiasdešimt tūkstančių do- 
lerių, - lėtai pasakė Šarlis, nebūtų atrodęs tragiškesnis net me- 
tęs bombą ant apkloto, - tai yra už dvidešimt penkis milijonus 
senųjų frankų! Beveik dykai! 

- Perku, - pasakė Doriači ranka tapšnodama paklodę, tar- 
si Šarlis būtų aukciono vedėjas. - Ne, neperku. Kur aš dėčiau 
tą Markė? Visą laiką keliauju... Paveikslas turi būti matomas, 
į jį visą laiką turi būti žiūrima įsimylėjusiomis akimis, o šiuos 
visus metus nesiliausiu keliavus. Ar žinot, pone Bolinžeri, kad 
išlipusi iš laivo tuoj pat skrisiu į JAV ir jau kitą vakarą dainuo- 
siu Niujorke, Linkolno centre, o ponas nori, kad jį ten nusivež- 
čiau, - toliau kalbėjo ji ir nežiūrėdama tiesė į Andrėją glamo- 
nėjančią ranką, jis atsitraukė, tad ji jo nepalietė, bet vienu kitu 
mostu, vien ranka, paieškojo jo ir tuo pačiu geraširdišku veidu 
atsisakė savo ketinimo, „ta pačia veido išraiška - lyg kreiptųsi į 
pudelį“, - vėl pagalvojo Šarlis. 

Jis nenoromis atsistojo. Kentėjo dėl Andrėjo ir tuo stebė- 
josi, buvo akivaizdžiai suinteresuotas, kad Doriači jį atiduotų 
jam ar bent paliktų galimybę jį užkariauti. „Jo tikrai per gera 
širdis, - pagalvojo nusisukdamas į duris ir pamaiviškai pamo- 
jo ranka atsisveikindamas. Iš gretimos kajutės pasigirdęs žvė- 
riškas urzgesys paskatino jį ristele leistis per koridorius, sustoti 
tik išvydus Eledoką ir raminamai veikiantį jo barzdos antkaklį. 

Jam už nugaros netvarkingame kambaryje Doriači jau ne- 
besijuokė. Žiūrėjo į Andrėją, į gražius šviesius pakaušyje per 
trumpai nukirptus jo plaukus. 

— Man nepatinka, kai šiaušiesi prieš mane, - pasakė ji, - net 
ir Šarlio akivaizdoje. 

— Kodėl net ir Šarlio akivaizdoje? - paklausė Andrėjas, at- 
rodantis visai nekaltas ir susidomėjęs, o divą toliau stebino to 
tyro vaikino menas meluoti. 

— Nagi todėl, kad jam nuo to bus tik malonu, - atsakė ji 
šypsodamasi, kad nelaikytų jos naivia. 

— Kodėl? 

Ta nesupratinga veido išraiška staiga suerzino Doriači. Ne- 
miga jau ėmė veikti jai nervus, jautė tai, bet negalėjo atsisaky- 
ti baltųjų naktų, vienintelio laiko, kai galėdavo šiek tiek pasi- 
linksminti, - kartais daug, - tačiau su tokiu džiaugsmu, kuris 
nė kiek nepriklausė nuo partnerių, nes pati leido sau grimzti į 
pašėlusio naivaus arba sarkastiško juoko bangas, į savo svaičio- 
jimus, sumanymus ar prisiminimus, kurie visi buvo juokingi, 
keisti, paskui tie vargšai jaunuoliai likdavo veikiau nusigandę 
negu pralinksmėję. Andrėjas bent turėjo privalumą, kad juokė- 
si iš jos juokų ir prajuokindavo savo juokingomis istorijomis, 
bet ir neapleido meilužio pareigų, atlikdavo jas su šiais laikais 
ir jauniems, ir seniems vaikinams nebebūdingu įkarščiu, jie 
kalbėdavo apie seksą vien šiurkščiai, godžiai ir nemandagiai, 
o visa tai buvo krikštijama „laisve“. Reikėjo, kad Andrėjas - iki 
šiol visai atvirai kalbantis apie pragyvenimo šaltinį - neveid- 
mainiautų apie savo dorovę. 

- Todėl, kad Šarlis tave įsimylėjęs, jeigu iš tiesų to nežinai. 
O aš šitam laive esu kliūtis tarp jo ir tavęs. Jei išsiskirsim, jis 
galės tave guosti. 

— Kaip? - paklausė Andrėjas ir visas išraudo, - jūs manot, 
kad leisčiausi Šarlio guodžiamas? 

— O kodėl ne? - atitarė ji. 

Ir ėmė juoktis, nes, šį kartą keista, jai nebuvo smagu versti 
Andrėją meluoti taip, kaip versdavo meluoti kitus, šauniuosius 
jo pirmtakus, kuriuos šis klausimas taip suglumindavo, kad 
kartais net priversdavo meluoti. 

- Šiaip ar taip, būk geras, nebesišiaušk prieš mane. Niekie- 
no akivaizdoje. Galbūt nusivešiu tave į Niujorką, bet jei šiau- 
šies - jokiu būdu. 

Andrėjas neatsakė. Išsitiesęs ant lovos užmerkė akis. Jei ne 
suraukti antakiai, lūpų melancholija, išduodanti, kad vyras bū- 
drauja ir dėl to jam liūdna, būtų pamaniusi, kad miega. Do- 
riači patylomis švilptelėjo: jau laikas viską išsiaiškinti su tuo 
padauža iš Nevero, kitaip gali būti, kad ji įklimps į didžiausius 
nemalonumus... Nors prisiminimas jos jau nebepersekiojo, 
nors niekada apie jį nepagalvodavo be dingsties, jauno scenos 
technikos direktoriaus savižudybė dėl jos prieš dešimtį metų 
Romoje dar nebuvo visai išgaravusi iš galvos. 


II dalis 


Laivagalyje kapitonas Eledokas žiūrėjo į nejudančią, lygią kaip 
delnas jūrą priešais, bet tai nekliudė jam stebeilytis įtariu ir 
agresyviu žvilgsniu. „Eledokas, - pagalvojo Šarlis, - atrodo, 
tuoj pasitrins rankas ir sakys: „Plaukiam, gražuole“ - lyg dvis- 
tiebiu burlaiviu leistųsi link Roaring 40. Užgniaužtas ar, šiaip 
ar taip, neišnaudotas Eledoko didvyriškumas, supratingojo 
Šarlio akimis, paaiškino nuolatinį irzlumą ir vienišumą, kurie, 
atrodė, nė kiek netrikdė jo žmonos, Šarlio matytos su Eledoku 
Sen Malo maždaug prieš porą metų - ji buvo labai linksma. 
„Ačiū Dievui, jiedu neturi vaikų“, - pagalvojo Šarlis, regėda- 
mas priešais stovinčius barzdotus kūdikius. Šarlis užvertė gal- 
vą ir kiek prikimusiu balsu sušuko: „Kapitone! Ehehei, kapi- 
tone!“ 

Laivo vadas pasuko valdingą, rimtą veidą į Šarlio pusę, nu- 
žvelgė jį nuo galvos iki kojų, liūdnai pastebėjo sportinį rudo 
aksomo švarką ir sududeno: „Ką? Kas yra?“ 

— Sveiki, mano kapitone, - pasisveikino iš prigimties Žva- 
lus Šarlis, nepaisydamas patirties, vis dar stengęsis patikti savo 


* Labai stiprūs vakarų vėjai Pietų pusrutulyje, paprastai tarp 40 ir 50 laipsnių 
platumos. 

vadui. - Maestro Kriozės šuo atsibudo... Praeidamas girdėjau 
jį urzgiant, tikrai neskamba raminamai! Emilijo, pirmasis stiu- 
ardas, pagrasino, kad Sirakūzuose išlips iš laivo, jeigu to šuns 
nepririš. O migdomųjų jam daugiau nebeturim... 

Eledokas, susimąstęs apie įsivaizduojamas vėtras, nusitei- 
kęs stoti į dvikovą su Viduržemio jūra, paniekinamai dėbtelėjo 
į buitinių rūpesčių prislėgtą Šarlį. 

- Įgriso iki gyvo kaulo... tie šuns reikalai... išmest į vande- 
nį... ne mano reikalas... susitvarkykit patys... 

- Viskas jau padaryta, - atrėmė Šarlis, rodydamas savo 
blauzdikaulį. - Jei tas žvėris įkąs, pavyzdžiui, poniai Botė-Le- 
breš arba Cukraus imperatoriui, mums kels vieną bylą po kitos! 
Primenu, mano kapitone, jūs vienintelis atsakingas už šį laivą ir 
tai, kas jame vyksta! 

Ir norėdamas pabrėžti jo atsakomybę, Šarlis kaukštelė- 
jo kulnais, jam net pavyko karišką judesį atlikti savotiškai 
grakščiai. 

- Jūs... bijot? - nusišaipė iš jo Eledokas. - Cha cha cha! 

Jis nutilo, o apsigręžęs Šarlis pamatė baisų reginį: kiek įka- 
bindamas keturiomis beveik mechaninėmis kojomis minėtasis 
šuo didindamas greitį lėkė tiesiai į juos. „Jis atrodo stambesnis 
negu iš tikrųjų“, - galvojo Šarlis, kai kojos nešė jį dar neišmė- 
gintu greičiu, jis pasislėpė už stalo, o gyvūnas tuo metu, pašėlęs 
iš įtūžio, kopė karališkais laiptais, kurių viršuje buvo Eledoko 
būstinė. 

- Kur tas šunpalaikis, Šarli? Kur tas velnio neštas šuo? — 
šaukė jis klausiančiu ir valdingu balsu, jau įsiutęs, kad reikės 
laukti atsakymo - tas, deja, pasigirdo tuoj pat! 

Kažkas sučiupo jį už mėsingos blauzdos, kiaurai pervėrė 
solidų jūreivio kostiumą, vilnonę kojinę ir, pasiekęs odą, įsi- 

kirto į ją. Vietoje griaudinčio balso pasigirdo aštrus cypimas, 
nevilties šūksnis, nustebinęs laivo vairininką ir privertęs jį dar 
sykį pakelti akis į niekuo dėtas žuvėdras. 

— Nuimkit šitą, Dieve šventas! - įsakinėjo Eledokas niekam, 
mėgindamas laisva koja spardyti tą įsisiautėjusį šunį, spyriai 
buvo netaiklūs, tad jis susvyravo ir nupuolė keturpėsčias prie- 
šais budelį. 

Eledokas dar sykį pamėgino atgauti vyrišką balsą ir drąsą, 
bet nekaltos laukiniams žvėrims atiduotos mergelės balsu su- 
kliko: „Šarli! Šarli!“ 

Šarlis, vangiau negu lėtai kopęs laiptais, pakėlė galvą, kai jo 
akys atsidūrė grindų lygyje, jis nedrįso ant jų žengti, stebėjo, 
kas vyksta, tokiu veidu, kuris spinduliavo ne tik vieno įkąstojo 
supratingumą kitam, bet ir patyrusio žmogaus bailumą. 

— Tai ką? Negalit nieko padaryt? - sušuko Eledokas su ne- 
apykanta ir neviltim. - Pone Bolinžeri, aš Kanuose jus išgrūsiu 
lauk, išmesiu! - šaukė jis atgaivindamas, kaip ir kiekvieną kartą 
emocijai užplūdus, veiksnio, tarinio ir papildinio vartojimą. — 
Tai bent pašaukit poną Peira... - sudejavo jis (nes pastarojo 
drąsą visi jam gyrė dešimt kartų dešimčia skirtingų, bet sutam- 
pančių būdų). 

Kol jis eunucho balsu cypė ir dejavo, Šarlis nubildėjo laip- 
tais žemyn, stengdamasis slėpti veidą nušvietusį didelį pasi- 
tenkinimą. „Kapitonas Eledokas terorizuojamas buldogo.“ Jis 
negalėjo susilaikyti nesijuokęs! Tačiau neprajuokino Žiuljeno, 
kuris tą naktį tebuvo miegojęs daugiausia tris valandas ir vil- 
kėdamas chalatą, ištįsusiu veidu, paklaikęs atėjo į įvykio vietą. 
„Bet kodėl aš?“ - liūdnai sumurmėjo eidamas palyginti ilgą ke- 
lią nuo savo kajutės iki juto. „Kodėl tai visada užgriūva mane? 
Aš jau išplėšiau iš to šuns nasrų jus, ir su malonumu, mielas 

Šarli, bet neturiu tiek pat didvyriškumo Eledokui vaduoti. Jūs 
mane suprasit...“ 

- Jis mirtinai ant manęs užpyks, - atsakė Šarlis, - jei tuoj 
pat jo neišlaisvinsim. Bus įsiutęs, pažemintas, ir visas kruizas 
pasidarys slegiantis... Tiesa, kas gi dar, sakot, jus užgriuvo? 

- Nuo tada, kai išplaukėm, - gyvai atsakė Žiuljenas, - mane 
vis užgriūva verkiančios moterys ir pasiutę šunys! Suprantat, 
pone Bolinžeri, aš iškeliavau pailsėti, - dėstė jis tą minutę, kai 
priartėjo prie durų, už kurių turėjo pamatyti žiurkės įveiktą liūtą. 

Abu susikibę gulėjo ant grindų. Žiuljenas prišoko, čiupo 
žvėrį už sprando odos ir pasturgalio, bet nepakankamai greitai, 
tad anas spėjo ir jam žiauriai įkąsti. Galų gale išmetė gyvūną 
lauk ir užtrenkė duris, bet jam iš riešo ir Eledokui iš blauzdos 
sruveno kraujas, Žiuljeno purpuro raudonumo, Eledoko - su 
violetiniu atspalviu, pastebėjo Šarlis, kuris visur įžvelgė es- 
tetiką. Kol jie dalijosi nosinėmis, durys barškėjo nuo nagų 
grybšnių, už jų aidėjo grobio netekusio šuns lojimas. Pagaliau 
denyje jie pamatė tikriausiai kraujo šauksmo pažadintą Hansą 
Helmutą Kriozę tamsiai rudos ir juodos vilnos chalatu, apkraš- 
tuotu granato spalvos apsiuvu su kuo negražiausiom smėlio 
spalvos sagų kilpelėm, - taip pirmą kartą vienodai pagalvojo 
visi trys įkalintieji. Hansas Helmutas kaip galėdamas sučiupo 
šunį ir viskas baigėsi medicinos kabinete. 


Taigi Žiuljenas atsidūrė medicinos kabinete. Po gerą pusva- 
landį trukusio siaubingo riešo adymo jis ten ir užsnūdo, atsi- 
sakęs lipti į krantą ir klausytis koncerto. Ten vakare jis pamatė 
ateinant Klarisę, o prieš ją popiet buvo užsukę Olga, Šarlis, 
Edma ir Simonas Bežaras - šis iš draugiškumo, abi moterys 
tam, kad pabrėžtų savo moteriškumą ir įgimtą atjautą. Žiulje- 
nas buvo nusiteikęs nesiekti Klarisės atjautos, nepaisyti neat- 
kartojamo aplinkos blankumo ir į valias pasinaudoti Klarisės 
moteriškumu. 

Medicinos kabinetas buvo labai didelis, erdvesnis už ka- 
rališkųjų muzikantų liukso numerius, baltas kambarys, čia 
buvo galima operuoti ir, be Žiuljeno lovos, testovėjo dvi kitos, 
tuščios, ir medicinos įrankiais apkrautas stalas ant ratukų, 
kurį Žiuljenas tuoj pat paprašė Klarisės patraukti jam iš akių. 

— Tom žirklėm jie mane kankino visą rytą, - pasakė jis. 

— Jums skauda? - paklausė Klarisė, prie naujo, jau blyš- 
kaus veido apsirengusi ryškiomis spalvomis, todėl atrodė kaip 
negatyvas moters, kuri prieš penkias dienas įlipo į laivą skais- 
talais išmargintu veidu, vilkinti griežtais pilkais ir juodais dra- 
bužiais. 

Žiuljeną dar sykį pritrenkė jos grožis; kai bus su juo, Klarisė 


257 


Francoise Sagan e Išsidažiusi moteris 


kasdien taip rengsis, dėvės pastebimus rūbus, nes į ją nuostabu 
žiūrėti, ir, užuot vengusi, kad į ją žiūrėtų, nuo šiol darys viską 
to siekdama. 

- Šita suknelė labai labai graži, - pasakė jis tvirtai, žvilg- 
telėdamas į ją su šeimininko pasigėrėjimu, sekundėlę Klarisei 
tai nepatiko, bet paskui pasirodė smagu. - Ar pagalvojot apie 
save, apie mane, na, apie mus? - kalbėjo toliau Žiuljenas ir net 
pamiršo veriantį rankos skausmą, taip buvo susigėdęs dėl per- 
mainingo širdies plakimo - ji tai daužėsi į šonus, tai visiškai 
pranykdavo, beveik iki alpulio. 

— Ką jūs norit, kad galvočiau? - paklausė susitaikiusi Kla- 
risė. - Gali būti, kad jaučiat man silpnybę, Žiuljenai, nors man 
tai atrodo absurdiška. Ir net jei aš jaučiu jums silpnybę, - pri- 
dūrė su tokiu nuoširdumu, kuris kiekvieną kartą Žiuljeną glu- 
mino, - tai nieko nekeičia. Neturiu jokios priežasties palikti 
Eriką, jis nieko man nepadarė. Kokią dingstį galėčiau sugal- 
voti? Jo flirtą su ta aktoriuke? Jis gerai žino, kad man vis vien... 
Šiaip ar taip, turėtų žinoti. 

- Na, tai ką gi, - pasakė Žiuljenas, atsisėsdamas ant lovos, - 
jei jūsų „poroje“ (jis su pajuoka pabrėžė žodį „pora“) ištiki- 
mybės nereikalaujama, turėkit mane kaip meilužį, kaip flirtą, 
kaip jūs vadinat... Vieną dieną man pavyks visa tai įteisinti. Kas 
jums trukdo šią akimirką, šiame kambaryje, kur mes vieni, pa- 
vyzdžiui, mane pabučiuoti? 

— Niekas, - atsakė Klarisė išsiblaškiusi, keistu tonu. 

Paskui tarsi paklusdama kažkam, kam jos valia ir spren- 
dimas neturi galios, pasilenkė prie Žiuljeno ir ilgai jį bučiavo, 
atsitiesė tik tam, kad nueitų pasukti raktą spynoje, ir išjungusi 
šviesą šalia jo tamsoje nusirengė. 

Po valandos jis aptvarstyta ranka jau buvo bare Edmos ir 
Doriači draugijoje, jos su moteriška atjauta graudinosi dėl jo 
dalios, kurią jis ištvėrė jausdamas vyrišką malonumą. Klarisė 
šalia nieko nekalbėjo. 

- Vis dėlto gaila, kad nepamatėt Kartaginos! - pasakė Edma 
Botė-Lebreš. - Na, bet pamatysit Alikantę. 

— Atrodo, man nėra gražesnio miesto už Kartaginą, - pa- 
sakė šypsodamasis Žiuljenas truputį besiskundžiančio sveiks- 
tančiojo balsu, kokiu ėmė kalbėti pamatęs, kaip dėl tvarsčio ant 
rankos auga jo prestižas. 

Klarisė, palenkusi galvą, lempos šviesoje blizgančiais plau- 
kais, atrodė, gailisi dėl savo kaukės - siaubingo makiažo, kuris, 
šiaip ar taip, būtų paslėpęs raudonį. Doriači taip susidomėjusi 

— Va bene, va bene... - tarstelėjo šypsodamasi Doriači. 

Ir ištiesusi putlias mėsingas rankutes virš savo supamosios 
kėdės patapšnojo apkerėtos Klarisės rankas. Diva ją baugino ar 
bent taip akivaizdžiai darė jai įspūdį, kad Žiuljenas už tokį nai- 
vų ir begėdį susižavėjimą panūdo priglausti ją prie širdies. Dar 
kartą, tą vakarą gal jau dešimtą sykį, jis tegalėjo užgniaužti norą 
ir jo atsisakyti. „Mes bepročiai, kad permiegojom“, - galvojo jis. 
Kai nerangus, nelaimingas dvi valandas nuobodžiavęs ir saldžiai 
viską prisiminęs pagaliau liko su ja dviese, pasiskundė Klarisei. 

— Kai galėjau tik įsivaizduoti jūsų kūną ir jus, - priekaištau- 
damas murmėjo, - kol veikė tik vaizduotė, vakarais kajutėje ji 
kaukdavo prieš mėnulį. Dabar įsikišo ir atmintis, o tai jau tikrai 
Žiauru! 

Išblyškusi Klarisė žiūrėjo į jį drėgnomis, spindinčiomis aki- 
mis ir neatsakė, o Žiuljenas tuoj pat mirtinai supyko ant savęs 
už brutalumą. 

— Atleiskit... - ištarė. - Prašau man atleisti. Man jūsų siau- 
bingai trūksta... Aš visą laiką jus sekiosiu šitam laive, žiūrėsiu 
į jus ir negalėsiu paliesti... Klarise, aš dvi valandas ilgiuosi jūsų 
kaip du mėnesius. 

- Ir aš, - atsakė ji, - bet bus sunku vėl susitikti. 


Dabar Žiuljenas gailėjosi patikėjęs Šarliui Bolinžeriui parduoti 
savąjį Markė: bijojo, kad šis griebęsis sumanių vingrybių jiems 
atplaukiant į Kanus dar nebus nieko nuveikęs. O kaip tik Ka- 
nuose jis, Žiuljenas, turėtų bėgti į artimiausią banką ir padėti 
ten dvidešimt penkis už paveikslą gautus milijonus, iš kurių, 
deja, pusę teks pervesti į sąskaitą Teksase, o kitą, ačiū Dievui, į 
savo paties, kad galėtų su Klarise bėgti į ramesnę padangę. „Bet 
jokiu būdu nebus nei pakankamai laiko, nei sustojimų, - galvo- 
jojis, - įtikinti Klarisę bėgti kartu, užduotis tokia pat sudėtinga 
kaip prasimanyti tam pinigų.“ 

Tačiau jis iš patirties žinojo, kad Markė reikalas iš anksto 
turėtų labai įaudrinti „Narcizo keleivius. Turtingi žmonės turi 
stiprią ir beprasmę aistrą naudingiems sandėriams. Tačiau jų 
veiksmų laukas dėl to darosi beribis, nes galanterininkės su- 
teikta nuolaida pirštinių porai jiems rūpi tiek pat, kiek nuolai- 
da sabalenoms Taikos gatvėje Paryžiuje, o galanterininkės fi- 
nansinė padėtis kelia ne daugiau nerimo negu stambaus kailių 
pardavėjo. 

Tad šioje negausioje auksu įrėmintoje terpėje paveikslo 
„įsigijimas“ buvo vienas iš įdomiausių sandėrių, juk kainų skir- 
tumai galėjo būti milžiniški, to šios terpės atstovai pasiekdavo 

terorizuodami tapytojus arba niekindami galerijas. Žinoma, 
buvo elegantiška pasinaudojus vargšo į kampą įspeisto parda- 
vėjo neišmanymu ar skuba sumokėti už drobę pusę kainos, ir 
lygiai taip pat elegantiška sumokėti už tą pačią drobę dešimte- 
riopai, pavyzdžiui, aukcione Sotheby tą minutę, kai jos įsigeis- 
davo koks laivo savininkas arba muziejus. Abiem atvejais buvo 
tenkinama tuštybė arba plėšrumas, bet sandėris tiems midams 
būdavo naudingas tik pirmu atveju. Juk pamąstę jie būtų su- 
pratę, kad sandėris negali būti geras: tikriausiai to paveikslo 
jie niekada neparduos (nei už dvigubą, nei už trigubą įsigiji- 
mo kainą), o jiems juk jis nereikalingas. Tad jie nesuvokė, kad 
nenuveikė nieko daugiau, tik užšaldė savo mielus pinigėlius 
drobėse, kurios jiems nepatiko ar kurių nesuprato. Tik, ačiū 
Dievui, yra ir plėšikų, kurių dėka galėjo pamiršti jas seifuose ir 
kartais iš jų ištraukdavo, kad patikėtų kokiam nors muziejui... 
Žinoma, vartydami katalogą tapybos mėgėjai pamatys užrašą 
mažom juodom raidėm, pavyzdžiui: „Privati ponų Botė-Lebre- 
šų kolekcija“ (nors tiesiog „Privati kolekcija - taip pat praš- 
matnu). Tačiau tada publika, žiūrėdama į paveikslą, į kurį patys 
niekada nežiūri, gėrėsis savininkų menine uosle - ja paslapčio- 
mis nelabai tikėdama - užuot gėrėjusis jų verslumu, kuriuo nė 
kiek neabejoja. 


Bent jau tokios teorijos tą rytą laikėsi Žiuljenas, atsirė- 
męs į turėklus ir žiūrėdamas į pilkai mėlyną jūrą, už kurios 
jų laukė Bedžajos uostas. Kiti keleiviai, atsitiktinai išsibarstę 
ir pasėję labai kinematografišką netvarką, sėdėjo šezlonguose 
suglebusiais veidais, su ratilais aplink akis nuo, regis, daugiau 
ar mažiau malonios nemigos, nes paraudusios Simono Beža- 
ro akys, ištįsę Klarisės bruožai ir įdubę Žiuljeno skruostai nė 

“ 


kiek nepriminė „Brolių Potenų kompanijos“ žadėtos ramybės. 
Vien atokiau sėdinti Olga, apsimetanti, kad kuo rimčiausiu 
veidu skaito mirusio politinio veikėjo memuarus (kuris jau 
ir būdamas gyvas buvo didžiai nuobodus), gerai atrodė, o jos 
skruostai buvo rausvi kaip mergaitės. Šalia sėdintis Andrėjas, 
niūrus ir romantiškai gražus su juodu megztiniu, labiau negu 
bet kada atrodė kaip savo amžiaus sūnūs (žinoma, XIX am- 
žiaus). O Doriači, atlošusi galvą, retsykiais netikėtai dusliai 
suurgzdavo - tai priminė veikiau Fuksiją negu koloratūros 
vingius - ir rūkė vieną cigaretę po kitos, paskui, nepiktai ir 
nesivaržydama, mesdavo jas prie Armano Botė-Lebrešo kojų, 
o šis kas kartą turėdavo kilstelėti nuo šezlongo, ištiesti koją už 
kėdės ir gesinti jas lakuotu batu... Kažkur laive tarp šių kultū- 
ringų keleivių tvyrojo grėsmė, nors buvo giedra, oras kvepėjo 
razinomis, iki baltumo įkaitusia žeme, drungna kava, druska 
ir skelbė artėjant Afriką. 

Nors Edma juokėsi iš Žiuljeno pokštų ir kartais švelniai, 
anytos žvilgsniu dirstelėdavo į Klarisę, bet pati jautė, kaip po 
oda be jos pritarimo virpčioja smulkučiai kaklo ir žandikaulių 
raumenys - šie požymiai rodė artėjant kažkokį sukrėtimą. Kart- 
kartėm ji pakeldavo ranką lyg norėtų pirštu juos sutramdyti. 

Armano Botė-Lebrešo mąstymas buvo grynai mokslinis, 
tačiau jį per stipriai veikė tuo metu karaliaujantis empirizmas, 
kad neprisimintų ir taip pat nesibaimintų Edmos kaklo virpe- 
sių pranašaujamos artimos ateities. Tikriausiai šis būgštavimas 
ir skatino jį išsiblaškius ir nesiraukant vieną po kitos gesinti 
ilgas divos paliekamas nuorūkas. O Letiujė, kaip ir kiekvieną 
rytą atlikęs savąjį nebylų Žurnalisto poligloto numerį, kartais 
pakeldavo galvą nuo ispaniškų, itališkų, angliškų ar bulgariš- 
kų dienraščių ir nukreipdavo į tobulai mėlyną, lygią jūrą įtarų 

žvilgsnį tarsi tikėtųsi pamatyti, kaip iš jos išnirs siaubingas Ipo- 
litą pribaigsiantis žvėris, lyg kokiame Terameno pasakojime. O 
Simonui Bežarui 421-ojoje kajutėje, kur jis žaidė pats prieš save, 
nepavyko išsklaidyti melancholijos, kuri, jam regėjos, grįždavo 
lygiai kaip monotoniškai ir beviltiškai barškantys nuo žalios 
plokštumos atšokantys kauliukai. Atėjęs Šarlis grupei suteikė 
šiek tiek vilties, bet jis buvo be polėkio ir tuoj pats nugrimzdo į 
vyraujančią nykumą. 

O ši taip įsigalėjo, kad kitame laivo gale išvydę Kriozės lydi- 
mą besiiriantį link jų kapitoną Eledoką, sunkiu žingsniu plum- 
pinantį per denį, „Narcizo“ keleiviai akimirką pajuto viltį, gal 
net malonumą. Deja! Tiedu vyriškiai, kaip ir visi kiti, neįstengė 
pagyvinti atmosferos, ir viltis sulaukti gražesnių dienų nusi- 
driekė džiugesnių valtelių pusėn. Šarlis pasistengė dar kartą, 
pakvietė barmeną, tačiau šis teišgirdo užsisakant tik vaisių sul- 
čių ir mineralinio vandens, o tai, ką atnešė ant padėklo, atrodė 
taip nykiai, kad liko nepastebėtas net Simono dvigubas sausas 
martinis. Dabar jau nebe vienas angelas praskrido tyloje, o visa 
jų kohorta, visas arfas virpinantis legionas. 


Tada Doriači garsiai čiaukštelėdama užtrenkė savo krepšį, 
taip garsiai, kad išsyk pritraukė net labiausiai išsiblaškiusių dė- 
mesį: nusiėmusi saulės akinius spalvotais stiklais, inkrustuo- 
tomis kojelėmis, parodė visiems kibirkščiuojančias akis ir plo- 
nytes lūpas, be paliovos kandžiojamas baltutėlių dantų (tokio 
perlamutro baltumo, koks išgaunamas tik gydytojo Tompsono 
kabinete Beverli Hilse Kalifornijoje). 

- Laivas tikrai patogus, tiesa, bet publika čia apgailėti- 
na, - tarė ji tvirtu balsu. - Jau šešias dienas maestro Hansas 
Helmutas Kriozė ir aš gyvenam apsupti kurčiųjų, neišmanėlių 

ir pretenzingų kurčiųjų! Gal maestro Kriozė pravardžiuojamas 
„tikru kaimiečiu“, bet verčiau jau būti tikru kaimiečiu negu vie- 
nu iš tų apgailėtinų kaimietukų, kurių knibždėte knibžda šiame 
denyje ir kitame. 

Aplink ją stojo mirtina tyla: buvo girdėti, kaip skrenda žu- 
vėdros. 

— Aš Bedžajoje išlipsiu, - kalbėjo ji toliau. - Pone Bolinžeri, 
gal būsite toks malonus ir išnuomosit man ten lėktuvą - privatų 
ar ne, - kuris nuskraidins į Niujorką, tai yra iš pradžių į Kanus. 

Nuostabos ištiktas Simonas Bežaras leido kauliukams rie- 
dėti ant denio, o jų barškėjimas nuskambėjo kaip keiksmas. 

— Na jau... - pasakė Edma Botė-Lebreš. Elgėsi drąsiai, nes 
Doriači akys sužaibavo į ją po pirmo žodžio. - Bet kodėl, miela 
drauge? Kodėl? 

— Kodėl? Cha cha cha... Cha cha cha! 

Doriači buvo daugiau negu sarkastiška - niekinantį „cha 
cha cha pakartojo du ar tris kartus ir tuo pačiu metu atsistojusi 
su įniršiu ėmė krautis į krepšį visą ant gretimo stalo pažertą 
mantą: lūpų dažus, šukas, tabakinę, tablečių dėžutę, pudrinę, 
auksinį žiebtuvėlį, kortas, vėduoklę, knygą ir pan. Tad visi daik- 
tai, įkvėpę jūros oro, grįžo į įprastą belangę. Ji atsigręžė į Edmą: 

— Ar žinot, ponia, ką mes vakar atlikom? - sviedė ji ir taip 
smarkiai užtrenkė savo krepšį, kad vos nenulūžo jo užraktas. — 
Ar žinot, ką vakar atlikom? 

— Na... na, žinoma, - netvirtu balsu atsakė Edma, o papras- 
tai labai savimi pasitikinčiame jos žvilgsnyje švystelėjo panikos 
atšvaitas. - Žinoma... Atlikot Bachą... tai yra maestro Kriozė 
skambino Bachą, o jūs dainavot Šuberto lieder, ar ne? Ne? - 
paklausė ji pasisukdama į kitus, o jos akys vienam po kito nu- 
sigręžiant darėsi vis neramesnės. - Ar ne, Armanai? - galų gale 

paklausė vyro, tikėdamasi jei ne visiško patvirtinimo, tai bent 
tylaus galvos linktelėjimo. 

Bet šį kartą Armanas, kurio akys už akinių buvo nejudrios - 
ne tik nejudrios, bet ir padėrusios, - neatsakė, net nepažvelgė 
į ją. 

— Na, tai aš jums pasakysiu, ką mes atlikom! 

Ir Doriači, pasikišusi krepšį po pažastimi ir prispaudusi 
ranką taip, tarsi būtų bijojusi, kad jį išplėš, kalbėjo toliau: 

— Mes, Hansas Helmutas Kriozė ir aš, atlikom Mėnesieno- 
je': jis skambino pianinu, akompanimentas buvo įvairus! O aš 
dainavau visomis pasaulio kalbomis. A Claro di Luna, - labai 
greit paniūniavo ji. - Ir niekas nė nemirktelėjo! Niekas nieko 
nepastebėjo, juk taip? Jei ne, tegu pasisako! - pridūrė žvilgsniu 
ir balsu mesdama iššūkį kiekvienam (visi dar giliau susmu- 
ko foteliuose ir žiūrėjo į savo pėdas). - Tik vargšas notaras iš 
Klermono-Ferano man neaiškiai, be to, nedrąsiai kažką burb- 
telėjo... 

— Juk tai beprotiška! - sušuko Edma falcetu, tonas ją taip 
nustebino, kad net nutraukė sakinį per vidurį. 

— Na, taip, tai beprotiška! - taip pat didvyriškai pasakė 
Olga. - Neįtikėtina... Jūs tuo tikra? - kvailai paklausė, o Doria- 
či žvilgsnis privertė ją susigūžti į platų megztinį ir tarsi fiziškai 
išnykti nuo denio. 

Dabar denyje tvyrojo sodri tyla, tokia, kurios neįstengė 
suardyti nė retai pasigirstantis burbėjimas, atrodė, ji įsigalėjo 
visam laikui; kai stovėdamas Eledokas du kartus atsikrenkš- 
tė, jo veide atsispindėjo rimtumas ir visateisio ambasadoriaus 


* Pranc. Au clair de la lune - populiari prancūziška dainelė, kurios melodija ir 
žodžiai labai paprasti, dažnai cituojami, parodijuojami ir pan. 

griežtumas, tokia laikysena ir vien paprastas atsikrenkštimas 
ten aplinkiniams sužadino savotišką išankstinį siaubą. 

- Aš labai atsiprašau, - pasakė jis (tardamas „aš“, „atsipra- 
šau“ ir pridurdamas prieveiksmį „labai“ norėjo pabrėžti aplin- 
kybių rimtumą)... - Aš labai atsiprašau, bet programa yra ofi- 
ciali. 

— Prašau? 

Atrodė, kad Doriači akimis ieško kokio glitaus gyvūno, į ją 
artėjančios gyvatės ar jaučio, ir nerado nieko, ko galėtų klausy- 
tis, tačiau Eledoko tai nesustabdė. Jis atkragino galvą atideng- 
damas ant kaklo odos ruožą, kur nežėlė šeriai, tarp balsaskylės 
ir apykaklės, visiems tai pasirodė lyg kokia nešvankybė; jis ėmė 
gražiu žemu balsu vardyti visas sąrašo eilutes, kiekvieną pa- 
brėždamas storu pirštu, kurį tarsi įrodymą užlenkdavo: 

— Portofinas - jūros gėrybių dubenėlis - osso buco - le- 
dai - Skarlatis - Verdis. Kapris - Brandenburgo suflė - Rosinio 
kepsnys - plikytų pyragaičių su kremu tortas - Štrausas - Šu- 
manas. - (Po kiekvienos paminėtos kompozitoriaus pavardės 
ištiesdavo į su jais susijusių virtuozų pusę inkvizitorišką smi- 
lių.) - Kartagina - juodieji ikrai - scaloppine... 

— O! Dėl Dievo, nutilkit! - sušuko nebesitvardanti Edma. - 
Kapitone, na, nutilkit! Kaip gali šaut į galvą būti tokiam kvai- 
lam ir tokiam... tokiam... 

Ji plakė sparnais, akių vokais, pečiais, rankomis, kapojo orą 
ir buvo pasiruošusi užplakti kapitoną, bet tuo metu šis uždėjo 
ant jos lieso peties pranašišką ranką, jos prislėgta ji tiesiogine 
prasme susmuko į supamąją kėdę šaukdama lyg maištininkė. 
Grupėje esantys vyrai pakilo - Simonas Bežaras buvo labiau- 
siai įsiutęs, Armanas Botė-Lebrešas mažiausiai. Tačiau tai nė 
akimirkai nesutrikdė pasigėrėtinos kapitono atminties. 

— Kartagina - ikrai - itališki scaloppine - ledų tortas - Ba- 
chas ir Šubertas, - baigė triumfuodamas. 

Ir toliau abejingas tūžmingiems vyrų žvilgsniams ir išspro- 
gintoms moterų akims nesustodamas tęsė: 

- Privaloma laikytis reglamento. Mėnesiena neįrašyta į Kar- 
taginos techninį sąrašą, turėjo būti Bachas, Šubertas, taškas, - 
baigė. - Sutarties nevykdymas... 

Ir tuoj pat nutilo, nes pats Fuksija, nors ir užrakintas san- 
dėlyje kartu su savo pintu guoliu, kaučiukiniais kaulais ir tri- 
guba pašteto porcija per dieną, ką tik per vieną tų stebuklų, 
kurie verčia suabejoti Dievo buvimu, ištrūko ir nulapnojęs per 
denį, - visi ten taip šūkavo, kad niekas neišgirdo jo klaikaus 
šnopavimo, - jau baigė persiropšti per trijų ar ketverių atsainiai 
denyje ištiestų kojų porų užkardas; jo nereginčių akių žvilgsnis 
bėgiojo visų persigandusių keleivių veidais tarsi per Paskutinį 
teismą, o paskui jis visai nepaaiškinamai vėl leidosi šuoliais 
link baro durų, už kurių ir pradingo. Palengvėjimo banga nusi- 
rito per nelaimingų likusių gyvų veidus, tačiau palengvėjimas 
neprilygo jų gėdai, o Doriači stovėdama, nors buvo žemesnio 
ūgio už visus keturis vyrus, ją priminė: 

- Kai nesugebama vienu metu mylėtis ir klausytis muzi- 
kos, išvis neplaukiama į tokį kruizą, - pasakė ji. - Arba žmonės 
dviese išplaukia paprastu ir ne tokiu brangiu laivu, arba plau- 
ki viena ir pasiimi migdomųjų! Žinoma, kai nesugebi derinti 
abiejų dalykų, - pasakė ji triumfuodama ir su panieka. 

Ir pasukusi ta kryptimi, kuria nubėgo Fuksija, išėjo tokia 
didinga ir kupina pasipiktinimo eisena, kad Andrėjas nė nemė- 
gino sekti iš paskos. 

— Beprotiškas! Tai beprotiškas sprendimas! Neverta neri- 
mauti. Nenaudėliams artistams bus nuobaudos. Poteno kom- 
panija labai griežta. Dvidešimt septyneri metai kruizų. Dešimt 
muzikinių kruizų. Kur tai matyta ir t. t. 

Netekęs savitvardos kapitonas Eledokas zujo nuo vieno ke- 
leivio prie kito. 

- Kaip perkaitęs lokomotyvas, - pasakė Žiuljenas Klari- 
sei, - iš kurio veržiasi kvailumo garai. 

— Tikrai, sakytum, traukinys, - juokdamasi pritarė Klarisė, 
nes Eledokas, staiga liovęsis įtikinėti savo aveles, sustojo priešais 
Edmą, kuri įžūliai įsispitrijusi tiesė jam rankoje cigarečių pakelį. 

— Nagi... Na, mielas kapitone, tai vienintelis būdas jums at- 
sipalaiduoti... 

Ir atsigręžusi į Klarisę mirktelėjusi pridūrė: 

- Kaip žinot, tai vienintelė kapitono yda: jis negeria, nelaks- 
to paskui moteris, tik rūko ir viskas... Tai vienintelis jo trūku- 
mas ir artina jį tiesiai prie mirties. Jau penkerius metus jam tai 
kartoju... Tiesiog užsimušdama kartoju, kad saugotųsi... 

— Po paralių paralių paraliais! Aš jau trejus metus neberū- 
kau! - sustūgo visas iškaitęs Eledokas. - Paklauskit Šarlio, laivo 
kambarinių, metrdotelių, virėjų... Aš neberūkau! 


269 


Francoise Sagan e Išsidažiusi moteris 


— Niekada nesiteirausiu darbuotojų apie savo draugų įpro- 
čius, - pasakė Edma šiek tiek iš aukšto, paskui atsuko jam nu- 
garą ir prisigretino prie grupės, kuri gyvai šnekučiavosi apie 
muziką. 

- Kažkokia bepročių nesąmonė, - sakė Olga. - Visiškai ne- 
suvokiama... 

- Jūs įsižeidėt? - paklausė Edma. 

— Manau, neturėčiau įsižeisti, - pasakė Olga nušvitusi žino- 
dama, kad tuoj galės išlieti tulžį. - Juk dar tik keletas metų, kaip 
aš sugebu domėtis muzika... 

— Norėjot pasakyti, kaip turit muzikinę atmintį. Tai kas 
kita, - atsakė Edma. 

— Ką norėjot pasakyti? - paklausė Olga. 

— Kad galima būti aštuoniasdešimties ar šimto metų ir vis 
dar nesugebėti išgirsti muzikos. Nesakau „klausytis“, sakau „iš- 
girsti“. 

— Tai veikiau ne bepročių, o kurčiųjų nesąmonė, - įsiterpė 
smarkiai išsišiepęs Šarlis. - Dabar, kai pagalvoju, tai vakar ji 
tikrai mums vokiškai dainavo Mėnesieną. 

- Jaučiau, kad man tai kažką primena, - naiviai prisipažino 
Simonas. 

- Žinoma, Mėnesieną! Jūs atpažinot! Tikriausiai dabar esat 
labai patenkintas, - netikėtai prabilo Erikas Letiujė. - Kaip gai- 
la, kad jus įspėjo! 

Po šio žvėriškumo protrūkio Simonas suglumęs nutilo ir 
liko prasižiojęs, iš lėto atsistojo, atrodė toks sumišęs ir dvejo- 
jantis, kad nusivylusi, bet susigraudinusi Edma padavė jam pri- 
degtą paguodos cigaretę - tuščiai. 

- Sakykit, jūs nelaimingas pasipūtėliškas šaltašikni, kabi- 
nėjatės prie manęs ar ką? - pasakė Simonas tyliu, bet „labai 


270 


Francoise Sagan e Išsidažiusi moteris 


girdimu“ balsu, pastebėjo Edma, kuri pakerėta jau užuodė 
parako kvapą. 

Tačiau aplink nuostaba buvo didelė. Melomanai tiesėsi kaip 
teniso sirgaliai ant sulenkiamų kėdžių, kuriose tik prieš pusva- 
landį ramiai snūduriavo, ir lyg metronomai sukinėdami galvas 
susižavėję ėmė stebėti varžybas. Staiga, dideliam visų apgailes- 
tavimui, įsikišo Olga: 

— Ne, ne... tik nesimuškit! Aš to nepakęsiu, kaip tai kvaila! - 
sušuko dabar jau jaunos našlės balsu. 

Ir kryžiumi sudėjus rankas puolė tarp dviejų vyrų (be jokių 
atstumu, apnuodyti vienas kito įžeidimų ir neįstengė priartėti, 
atsitrenkti vienas į kitą, nes neturėjo nė lašelio muštynėms bū- 
tino ryžto). Jie žengė atatupsti akimis mesdami vienas kitam 
iššūkį ir urgzdami kaip mielas šuo Fuksija, tačiau neturėjo nė 
tūkstantosios dalelės jo agresyvumo. Šarlis ir Žiuljenas uždėjo 
jiems rankas ant pečių ir pagal visas mandagumo taisykles ap- 
simetė juos sulaikantys. Nors baigtis buvo apgailėtina, vis dėlto 
scena pagyvino atmosferą. Kiekvienas išsitiesė šezlonge - kas 
jausdamas nusivylimą, kas pasididžiavimą ar susijaudinimą. 


Po pusvalandžio Andrėjas, vienas, užuot gulėjęs, stovėjo kak- 
ta atsirėmęs į 102, Doriači skirto apartamento, duris. Laukė ir 
kartkartėm pabelsdavo kumščiu į kietą ir šaltą medį, beldė ne- 
silpnai ir nepiktai, beldė tarsi būtų ką tik priėjęs ir lauktų, kol 
jam atidarys ir priims išskėstomis rankomis, - nors jau buvo 
praėjusi visa valanda nuo tada, kai jam prieš nosį jas užtrenkė. 
Doriači, per visą laiką nė neatsakiusi į jo kalbinimą, šį kartą 
pasistengė ir sušuko savo skambiuoju balsu: 

— Noriu pabūti viena, mano mielas Andrėjau! 

— O aš noriu būti su jumis, - pareiškė jis durims. 

Ir stovėdama Doriači, atsigręžusi į jo balso pusę, atsitraukė 
lyg jis matytų kiaurai medines duris. 

- Ojeigu aš jaučiuos laiminga būdama viena! - sušuko ji. 
Ar tau mano laimė ne svarbesnė už tavo? 

Sirena kaukė, trinksėjo durys, ir ji pasijuto lyg repetuotų 
Albano Bergo operą pagal Anri Bordo libretą. 

— Ne, - sušuko jis, - ne! Nes jums mano buvimas sukels 
tik nedidelį susierzinimą, ir tai dar nežinia, o aš... būsiu labai 
nelaimingas be jūsų. Neįmanoma lyginti, - baigė. - Juk aš jus 
labiau myliu negu erzinu! 

Ji nusijuokė, kai jis dar sykį pabeldė į duris, ji apsimestinai 

įpyko. Nuo šiol su juo nebekalbės. Apsimes, kad miega, ir net 
atsiguls, užsimerks, tarsi jis būtų galėjęs ją matyti. Ji susizgribo 
ir paėmė knygą. Mėgino skaityti, bet kartkartėm girdėjo negar- 
sų beldimą į duris - jis kliudė domėtis knyga. 

Tada išgirdo koridoriuje vyro balsą - tai buvo Erikas Letiu- 
jė - ir atsisėdo atsirėmusi į pagalves. Akimirką Doriači panūdo 
atidaryti duris ir pulti ant kaklo tam provincijos vaikėzui, to- 
kiam neišdidžiam vaikinui, o gal, priešingai, tokiam išdidžiam, 
kad jam buvo nusispjaut į pajuoką ir kitų pašaipą... Kai už durų 
išgirdo ramų Eriko balsą, ji jau buvo atsistojusi. 

— Ar viskas gerai, mielas drauge? Ką jūs dvi valandas veikiat 
prie šitų durų? 

— Trumpiau negu valandą, - patylomis atsakė Doriači. 

Tačiau Andrėjas nesumišo. 

- Laukiu Doriači, - ramiai atsakė. 

- Laukiat, kol jums atidarys? - neatlyžo Erikas. - Bet jeigu 
čia mūsų divos durys, na, tai ji tikrai išėjusi! Gal norit, paklau- 
siu Šarlio, kur ji? 

— Ne, ačiū, - atsakė ramus Andrėjo balsas. (Ir Doriači at- 
sisėdo nusiminusi, bet patenkinta dėl savo jaunojo meilužio 
išdidumo.) - Ne, ji čia yra, - pakartojo Andrėjas, - tik dabar 
nenori man atidaryti, ir viskas. 

Akimirką buvo tylu. 

— A, štai kaip! - atsakė Erikas, akimirką tyčia demonstravęs 
apstulbimą. — Na, jeigu jums nieko tokio... 

Jis suirzęs nusijuokė. Išlavintai Doriači ausiai jo juokas nu- 
skambėjo dirbtinai. Ji šiek tiek pyko ant savęs: kodėl gi neįleido 
to jauno kerėplos, kurį norėjo pasveikinti ir kuris, be to, jos 
meilužis? Juk taip būtų daug paprasčiau! 

— Ką gi, linkiu sėkmės, - pasakė Erikas. - Beje, Andrėjau, 

ar jūs galų gale važiuosit į Niujorką, ar ne? Būkit apdairus: ten 
viešbučio koridoriuje jus jau dešimt kartų būtų apstumdę ei- 
nantys pro šalį... Valstijose geriau nesivalkioti - į lengvabūdiš- 
kumą ten žiūri neigiamai... 

„Tas prakeiktas niekšas man dar už tai užmokės! - pama- 
nė sau Doriači. Tiksliau, pasakė tai tūžmingam savo atvaizdui 
veidrodyje, kuris iškart nugąsdino, ir ji aprimo: kai žmogus ją 
taip įpykindavo, galvoje kažkas spragtelėdavo ir ji žinodavo, 
kad ano byla padėta į stalčių su užrašu „Sąskaitų suvedimas“. 
Byla iš jo išlįs, kai vieną dieną stalčių pravers pats likimas, 
jei neprisimins pati. Nesvarbu, kokios būtų jos pykčio prie- 
žastys, Doriači žinojo, kad priešininkai iš anksto nubausti, ir 
sveikindavo save. O ką dabar darys Andrėjas? Ji susizgribo 
besigėrinti tuo, kad jis nebailus, - šis trūkumas divos akyse 
beveik prilygo luošumui (nebent kitoje srityje reikštųsi didis 
vyriškumas). 

— Na, kaip? Jūs man neatsakėt, - toliau kalbėjo Eriko balsas 
už durų (suirzęs tarsi Andrėjo tylėjimą būtų palydėjęs koks at- 
sainus gestas). 

Tačiau Doriači žinojo, tai jo stiliui nebūdinga. Andrėjas 
tikriausiai nutaisė išsiblaškiusį, besišypsantį veidą. Ji pirštų 
galiukais pritykino prie durų keikdama jai per aukštą ir siaurą 
tarpą virš durų: ji nieko nematė, pikta prisimerkė ir tyliai nu- 
sikeikė. 

- Jūs esat jai tarnaujantis riteris, - pasakė Erikas Andrė- 
jui. - Jums turėtų būti leista užeiti... Juk nelinksma stovėti vie- 
nam koridoriuje kaip kokiam vaikigaliui... 

— Ne. - (Andrėjo balsas buvo mieguistas, o tonas šiek tiek 
aukštesnis.) - Ne, koridoriuje labai malonu, kai stoviu vienas. 

— Na, ką gi, paliksiu jus, - pasakė Erikas. - Beje, teisingai 

darot, kad saugot šitas duris: Doriači dabar tikriausiai skambi- 
na tam, kuris jus pavaduos. 

Vėl užkimęs Andrėjo balsas išleido nesuprantamą garsą, o 
Doriači teišgirdo slystantį audinį, spyrį į duris, tempiamo ba- 
gažo bildėjimą, susipynusį dviejų žmonių alsavimą. Ji treptelė- 
jo koja ir paėmė kėdę, norėdama geriau matyti muštynes. 

„Nieko nematyti, per Dio!“ Tačiau kol ji ant tos kėdės užli- 
po, vieni žingsniai ėmė tolti nuo jos durų - kažkas ėjo vilkda- 
mas kojas, raišuodamas, bet tik vienas žmogus, ir Doriači, tris 
mėnesius dainavusi Verdį, pamanė, kad Andrėjas žuvo. 

- Andrėjau? - sušnabždėjo ji pro duris. 

— Taip, - atsiliepė vaikino balsas taip arti, kad ji atšlijo. 

Jai pasirodė, kad jaučia šiltą vaikino alsavimą ant savo 
pečių, kaklo, jautė jo kaktą, išpiltą karšto muštynių prakaito, 
ne tokio paties kaip mylėjimosi: šitas prakaitas beveik šaltas, 
sūrus. Ji laukė, kol paprašys atidaryti, bet tas nevėkšla nieko 
nedarė ir toliau alsavo su ilgais pertrūkiais. Ji numanė, kaip at- 
rodo tos gražios lūpos ant baltutėlių dantų, maži viršutinę lūpą 
nusėję lašeliai, vėl regėjo baltą duobutę Andrėjui ant smilkinio, 
likusią, kai būdamas maždaug dvylikos metų jis nukrito nuo 
dviračio, ir nejučiomis pirma jį pašaukė. „Andrėjau...“ - su- 
šnabždėjo. Staiga jai pasirodė, lyg mato save svetimomis aki- 
mis - pusnuogę, užsimetusią peniuarą, prisišliejusią prie durų, 
kurių kitoje pusėje glaudžiasi pernelyg gražus kruvinas jaunas 
vyras. Jaunas vyras, kuris iš tiesų visai ne toks kaip kiti, galvojo 
ji nusiminusi, kol viena ranka suko spynoje raktą, ir pro duris 
pagaliau įėjo Andrėjas, atsirėmė jai į petį jau su mėlyne po aki- 
mi, nudraskytais krumpliais ir dar - tai jau viršūnė - kraujavo 
čia pat, ant jos kilimo... Jaunas vyras, kurio petį ir plaukus ji 
nejučiomis ėmė bučiuoti, jaunas vyras, kuris murkė ir siaubė 

jos kambarį, jos vienatvę, tikėdamasis, kad ateis diena, kai galės 
nusiaubti jos gyvenimą. 


Per pastarąsias šešias dienas Andrėjui kartais atrodė, kad 
jis yra sunkiasvoris vilkikas, akmuo lengvoje, sąmojingoje ir 
lakioje komedijoje. O kartais atvirkščiai, jautėsi, lyg jis vienas 
skristų virš materijos, vienas kaip poetas romantikas laisvas 
vertinti, teisti tuos galingus, turtų pertekusius robotus, ku- 
riems vienintelė laisvė, pasirodo, buvo pasidaryti dar šiek tiek 
pinigų iš savo pinigų. Žodžiu, jis jautėsi tai kaip provincialas 
tarp paryžiečių, tai kaip prancūzas tarp šveicarų. Tik Doriači 
ir Žiuljenas Peira liko už šio apibrėžimo ribų: Doriači iš pri- 
gimties laisva ir tokia liks iki gyvenimo pabaigos, vienintelė 
vieta, kur ji iš tiesų laisva, - tos juodos scenos, kur ji, akina- 
ma prožektorių, dainuodavo beveidžiams žmonėms. Andrėjas 
svajojo išvysti ją dainuojančią. Svajojo, kaip sėdės vienas ložė- 
je, vilkės smokingą, apsuptas uniformuotų vyrų ir dekoltuotų 
moterų, girdės, kaip gretimoje ložėje žmonės šnabždasi: „Ji 
žavinga... Koks talentas, kaip nuostabiai perpratusi tekstą, ir 
t. t. ir tyliai didžiuosis. Nebent koks nelaimėlis šalia sakys ne- 
suprantąs, ką žmonės joje, toje Doriači, įžiūri, ir blogai apie ją 
kalbės. Tačiau Andrėjas nė nekrustelėjo, nes uždanga jau kilo 
ir į sceną žengė Doriači, aplink aidėjo „Bravo, ir ji atpažino 
Andrėjo balsą. Ji pradėjo dainuoti. Kiek vėliau, per pertrauką, 
tas kritiškasis tipas, ašarų kupinomis akimis atsigręžęs į drau- 
gus, sakys: „Koks grožis! Koks nuostabus veidas! Koks nepri- 
lygstamas kūnas!“, pastarąjį sakinį Andrėjas praleido mintyse 
greičiau, jausdamasis truputį kaltas, - bet kuo? O tas kvailys 
klausinės, kaip susitikti su Doriači, ar įmanoma su ja permie- 
goti ir t. t., pliurps nei šį, nei tą, kol jo kaimynas šnabždėdamas 

pirštu parodys į Andrėją, o tada nelaimėlis, išraudęs kaip vė- 
žys, perdėtai nuoširdžiai su Andrėjum sveikinsis, šis iš laimės 
atlaidžiai šypsosis. 

Laimės, - tačiau to jis dar nežinojo, - kuri būtų buvusi nė 
kiek netrikdoma. Juk Doriači, nepatenkinta, kad atitinka And- 
rėjo mitus, atitiko jo prigimtį ir - keista - amžių. 


Šiaip ar taip, prodiuserio darbas Simoną Bežarą šio to išmokė: 
drąsos. Jis išmoko vidurdienį prarasti visas viltis dėl filmo ir 
nuo tryliktos valandos Fouguets bare seniems ten sutūpusiems 
apuokams (pasirengusiems juoktis iš kito nelaimės) šypsotis 
ir pasakoti jei ne smagias, tai bent linksmas istorijas. Žodžiu, 
Simonas išmoko gerai elgtis nesėkmės atveju, o Paryžiuje ši sa- 
vybė buvo tapusi ganėtinai reta, kad trys šiuo laivu plaukian- 
čios moterys ją įvertintų. Beje, įdomus dalykas, kad kaip tik dėl 
savo amato - taip peikiamo ir tokios vulgarios reputacijos — 
Simonas, Edmos ir Doriači akimis, elgėsi kaip džentelmenas. 
Kai Simonas kiek ilgiau negu tris minutes tylėdavo - tokia buvo 
jo tylėjimo riba, - jos sunerimdavo, pakaitomis jį glostydavo, 
juokindavo, prieš tai kiekviena parodydavo, kad tik ji jį supran- 
ta, ir jis pasijusdavo šiek tiek jų paguostas. Vienintelė Klarisė 
apie nieką su juo nesikalbėjo. Kartais blakstienų galiukais nu- 
sišypsodavo jam, įpildavo citrinų gėrimo ar viskio, spręsdavo 
su juo kryžiažodžius - kurie, Simono manymu, buvo puikūs 
jų jausmų gyvavimo simboliai, - tačiau jo užuominos niekada 
nesujaudindavo nesupratingos, vėjavaikiškos Klarisės, ji atrodė 
taip menkai nelaiminga, kad Simoną net erzino: ypač stojišku- 
mo baruose jam nepatiko būti moters nugalėtam. 

Kai jie atplaukė į Bedžają, jis pasinaudojo valandėle, kai 
Olga ir Erikas išėjo į krantą išsiųsti laiškų, ir puolė Klarisę. 
Jausmas, kad pokalbiui su ja turi nedaug laiko, suprantama, pa- 
skatino jį sakyti apgalvotus sakinius, tarp jų dažnai stabtelėti ir 
nutilti. Ir kai jis po kelių minučių kiek įstengdamas kapanojosi, 
staiga sunerimęs nuo minties, kad ji nežino tiesos (o jei pasa- 
kytų, Simonas mirtų iš gėdos), Klarisei teko pačiai nenorom 
imtis šios temos. 

— Ne, ne, mano mielas Simonai, mes su vyru nebemylim 
vienas kito. Man tai neturi jokios reikšmės. 

— Jums pasisekė, - pasakė Simonas, sėdėdamas prie savo 
nedidelio staliuko denyje (ant kurio, žinoma, pūpsojo butelis 
viskio, bet ne toks ištuštėjęs kaip paprastai ir Klarisei neatro- 
dantis toks svarbus kaip paprastai). 

— Ar galiu likti čia? - paklausė jis. - Netrukdau jums? 

- Visai netrukdot... - pradėjo Klarisė, tačiau jos prieštaravi- 
mus nutraukė skardus Simono juokas. 

- Tai būtų gražu, jeigu mes, jūs ir aš, nebesikalbėtume! Ir 
kad vienas į kitą kreiptumėmės tik per tarpininką! Vis dėlto 
mudu, jus ir mane, šiame laive sieja vienas keistas dalykas: 
mums abiem įtaisė didelius rag... 

- Šš... Simonai, ša, - tildė Klarisė. - Nejaugi imsit kankin- 
tis dėl tos apgailėtinai juokingos istorijos, ji tokia eilinė! Viskas 
tuo ir baigsis ir Olgai, ir Erikui. Trumpas fizinis susižavėjimas - 
juk nieko baisaus: jei mums to nebūtų pasakę, nė nebūtume 
sužinoję! 

- Kaip tik tai mane ir liūdina dėl Olgos, - pasakė Simonas 
nudelbdamas akis, - kad ji nepasistengė manęs apsaugoti - vis- 
ką papasakojo ir jai buvo visai nusispjaut, kad mane skaudina. 
Jūsų Žavingasis vyras irgi viską pasakė, ar ne? 

- Ne, sakyti nė karto nesakė! Tačiau „leido suprasti - taip, 
daugiau negu penkiolika kartų... 

- Tai ir jūsų vyras tikra padugnė? Aš kalbu objektyviai, 
mano mažoji Klarise, prisiekiu. 

- Aš nesijaučiu turinti tokių teisių į objektyvumą kaip jūs, - 
atsakė Klarisė. - Erikas mano vyras ir galų gale tarp mūsų yra 
abipusės pagarbos sutartis... 

Klarisės balsas buvo tvirtas, Simoną tai nuliūdino: 

— Tai kaip tik - jeigu jis tos sutarties negerbia... 

- Man visada buvo sunku ką nors niekinti, - pradėjo Kla- 
risė, bet ją nutraukė Šarlis, kuris tiesiogine prasme mindžikavo 
priešais juos ir paslaptingai vartė akis. 

- Aš jums kai ką parodysiu, - pasakė ir pridėjo pirštą prie 
lūpų. - Kai ką nuostabaus. 

Jis nusitempė juos į Žiuljeno kajutę, šis su Andrėju žai- 
dė tenisą, ir žerdamas tūkstančius varginamų pagiriamųjų ir 
šviečiamųjų komentarų parodė jiems Markė, tačiau nei vie- 

kad apžiūrinėjo netvarką aplink: tą mėlyną megztinį, basutes, 
suglamžytus laikraščius, užgesintas cigaretes peleninėse, ant 
grindų išmėtytas marškinių sąsagas, labiau koležo studentui 
negu brandžiam vyrui tinkantį šabakštyną, kuris jai atrodė 
tikras Žiuljeno atspindys ir, pamanė ji, perdėtai, bet maloniai 
ją jaudino. Pirmą kartą ji pajuto, kad nori globoti Žiuljeną, 
o ne atvirkščiai. Tai dėl to - suvokė, - kad geriau už jį moka 
lankstyti marškinius ir tvarkyti kambarį. Ji su dėkingumu ir 
sąmokslininkiškai pagalvojo apie tris vonioje paslėptus viskio 
butelius ir kartu su Simonu ėmė gėrėtis Markė - nuoširdžiai, 

nes jo būta gražaus, tačiau beveik nematė, nė per nago juody- 
mą negebėjo nustatyti jo vertės, kai Šarlis paklausė. Paveiks- 
le įsidėmėjo tik vieną dalyką: ten pavaizduota moteris, kuri 
tuoj pasuks už gatvės kampo ir kuriai - dėl sielų atitikimo, 
kurio tikriausiai niekada neperpras nei ji, nei Žiuljenas, - ji 
akimirką pajuto neaiškų pavydą. Išeidamas iš kajutės Simonas 
melancholiškai galvojo, kad prieš tris dienas būtų norėjęs tą 
paveikslą nupirkti jo nemylinčiai Olgai, ir neprisipažino, kad 
tą pačią akimirką klausė savęs, ar tokia dovana nesugrąžintų 
jos meilės. 


Jie vėl įsitaisė denyje, Edmos draugijoje. Popietė ėjo į pa- 
baigą. Pokalbis pakrypo apie Prustą, ir Edma garsiai išnarstė 
kruizo mechanizmą. 

— Keista, - kalbėjo ji, - dabar visi kalbam bendromis te- 
momis... Tarsi iš pradžių visi vieni apie kitus būtume norėję 
žinoti viską, kiekvienas pasakojom apie asmeninį gyvenimą ir, 
kai sužinojom, norėtume tai kuo greičiau pamiršti... na, dabar 
tik pasipučiam ir griebiamės beasmeniškumo.... 

— Gal pasirodė, kad tos tiesos griaunančios, - pasakė Klari- 
sė be jokios klastos (tarsi pati būtų likusi atviravimo nuošaly). 

Simonas prabilo tvirčiau: 

— O ką, manot, jūsų visos tos beprotiškos nuojautos nelie- 
čia? Atleiskit už pasakymą, mano mieloji Klarise, bet jeigu jūs 
esat Mergelė Marija, jūsų vyras - Juozapas, tai jis, man regis, 
nei labai taikus, nei labai supratingas... 

Klarisė prapliupo kvatotis skambiu patenkintu juoku, ir 
Simonas liko sužavėtas, kad jį sukėlė, bet įširdęs, kad negali 
juoktis drauge. Tad pasitenkino tuo, kad leido jai juoktis, bet 
pamažu ir pats pasidavė užkratui ir kimiu, trūkčiojamu, labiau 

generalinio direktoriaus negu pardavimo vadybininko balsu 
užsikvatojo drauge su Klarise. 

- Dieve mano... - atsikvėpė ji šluostydamasi akis (šįkart, 
kadangi makiažas buvo kuklus, veido neišvagojo juosvi dry- 
žiai). - Dieve mano! - kalbėjo ji, - na, jūs ir sugalvojot, Simo- 
nai: Juozapas... Erikas... jie tokie ne... Cha cha cha! - vėl užsi- 
kvatojo. 

Nuo juoko jos skruostai parausvėjo, o akys ėmė spindėti, ji 
atrodė septyneriais metais jaunesnė, juokas grąžino jai links- 
mą ir švelnią jaunystę, Klarisės jaunystėje susikirto dvi kartos, 
vadinasi, dvi meilės sampratos: iš patrakėliško juoko su klasės 
berniukais, uždraustos meilės amžiaus mergaitės perėjo į pri- 
valomos meilės amžių, kai su tais pačiais berniukais automobi- 
lių prieblandoje galėjo bučiuotis. Mergaites bučiavo mylimieji, 
dar tą pačią popietę per matematikos pamoką nudžiovę iš jų 
vieną kitą ledinuką. 

— Primenat mano jaunystę, - švelniai tarė Simonas. - Beje, 
tikra viršūnė - juk aš dvidešimčia metų už jus vyresnis... 

- Juokaujat, - atsakė Klarisė, - man trisdešimt dveji... 

— O man beveik penkiasdešimt. Matot? - pasakė Simonas, 
jo klausimas „Matot““ reiškė ne „Buvau teisus - galėčiau būti 
jūsų tėvas, o veikiau „Sunku įsivaizduoti, ar ne?“ 

- Turėjot mokytis vienoje klasėje su Žiuljenu, - pridūrė jis. 
žvilgsnis ir būdavo skaidrus, kai padėtis skaidri, apsiblausęs, 
kai ji apsiblausdavo, ir pragmatiškas, kai tapdavo būtina). 

— Ne visai supratau jūsų mintį, - tarstelėjo Klarisė, jos 
žvilgsnis buvo nuoširdžiai neramus. 

— Nes jūs abu tos pačios rūšies, - atsakė Simonas. 

Jis atsilošė fotelyje, užvertęs galvą į dangaus skliautą - mielai 

taip darydavo, kai manydavo esąs apimtas apmąstymų įkarščio. 
„Jūs nelinkę į pasilinksminimus.“ 

Klarisė atrodė tokia nustebusi, kad Šarlis tuoj pat įsiterpė: 

- Jis teisus. Neatrodo akivaizdu, bet tai tiesa. Jūs abu pasi- 
rengę eiti susikibę rankomis su gyvenimu. Nei jūs, nei Žiulje- 
nas neįsivaizduojat vieno su kitu, tad... Mano manymu, jūsų 
Erikas turbūt tikrai galingas, kad sugebėjo įkalti jums į galvą tą 
įsivaizdavimą... Juo labiau tokį pražūtingą! Žiuljenas panašus: 
nevaidina nei mergišiaus, nei lošėjo, nei didelio tapybos žino- 
vo, nei pramuštgalvio, nors toks yra. 

— Tačiau kuo, pavyzdžiui, Olga ir Erikas kitokie? 

— Na, jie abu stengiasi atrodyti tokie, kokie nėra, - atsakė 
Šarlis, kiek apsvaigęs nuo to, kad jo apmąstymų vaisiai kėlė tokį 
susidomėjimą. - Kiti stengiasi įtikinti, kad yra tokie, kokie no- 
rėtų būti, ir tai niekad nebūna visai netiesa: Edma nori būti ele- 
gantiška, tiesa, tokia ir yra, jūs, Simonai, apdairus prodiuseris, 
kokiu ir norėjot būti (tiesa, toks ir tapot), Armanas Botė-Le- 
brešas vaidina generalinį direktorių, koks mėgsta būti, Andrė- 
jas - sentimentalus, toks ir liko, net Eledokas vaidina storžievį 
kapitoną, koks nori būti, nepaisydamas vaidmens kvailumo. 
Aš vaidinu malonųjį Šarlį, koks noriu būti. Bet Olga ir Erikas 
elgiasi kitaip: Olga nori įtikinti, kad jai nė kiek nerūpi nauda, 
kad turi meninį skonį ir „klasę“, kurių iš tiesų neturi, atleis- 
kit, Simonai! Tačiau norėtų turėti. Erikas nori įtikinti dideliu 
dorovingumu, žmogiškumo pajauta, pakantumu - savybėmis, 
kurių neturi, bet ir netrokšta turėti, o tik simuliuoja. Vieninte- 
lis ciniškas veikėjas šiame laive - tai Erikas Letiujė, jūsų vyras, 
mieloji ponia... - triumfuodamas užbaigė kalbą Šarlis. 


283 


Francoise Sagan » Išsidažiusi moteris 


Staiga išsitiesęs kėdėje jis įsmeigė akis į kažką Klarisei ir Si- 
monui už nugarų - jie atsigręžė. Tai buvo Erikas, po valandos 
grįžęs iš žygio, kuriam būtų reikėję ištisų trijų valandų. Artėjo 
dideliais žingsniais ir lyg vilkikas tempė kvapo neatgaunančią 
Olgą blizgančiomis akimis, jai niekaip nepavyko nuslėpti pa- 
slaptingo džiugesio. 

- Kas gi atsitiko? - atsistojęs paklausė Simonas (mat iš pyk- 
čio išblyškusio Eriko veidas galėjo reikšti bet ką), žingtelėjo 
Olgos link, „vis toks pats riteriškas“, - tyliu balsu į Šarlio pusę 
tarstelėjo Klarisė. 

- Simonas geras, - pasakė ji, - jis ėmėsi globoti Olgą ir taip 
elgsis, ką ji bedarytų. Ir jeigu Erikas blogai su ja elgtųsi, jam 
tektų susidurti su Simonu... Galų gale, net jei ir kenčia, Simo- 
nas pakankamai myli Olgą, kad norėtų jai gero. 

— Kas atsitiko? - pakartojo Simonas, ir Erikas nudelbė jį 
nuo galvos iki kojų. 

- Paklauskit Olgos, - atsakė. Ir plačiais žingsniais nužir- 
gliojo savo kajutės link. 

Olga neskubėdama atsisėdo, atsirišo nešukuoto šilko šalį, 
ištiesė kojas ir pačiupusi Simono taurę, kuri buvo sklidina ta- 
riamai citrinų gėrimo, o iš tikrųjų džino, neatsikvėpdama pusę 
išgėrė. Klarisė žiūrėjo į ją su savotiška užuojauta, pastebėjo Šar- 
lis ir, nors buvo ne itin jautrus moterims, negalėjo nesigėrėti 
pritrenkiamu jos estetiniu patobulėjimu, atsiradusiu iš žinoji- 
mo, jog yra mylima ar geidžiama, nesvarbu, kad profesionalaus 
sukčiaus. Mat Šarlis, kurio darbas šiame laive buvo toks, darbas 
ir pomėgis, nusiuntė užklausą senam meilužiui iš Australijos, 
o šio atsakymas nepatvirtino Žiuljeno žodžių. Tačiau tas pats 
draugas pažinojo žmogų pavarde Peira, pagarsėjusį laimėji- 
mais įvairiuose kortų lošimuose Europoje ir Amerikoje. 

Tai buvo viena pagrindinių priežasčių, dėl kurių Šarlis, vi- 
sai neišprusęs tapybos srityje ir juo labiau nesiekiantis daryti 
paslaugos keleiviams, kuriuos niekino už snobiškumą, tiek pat 
kiek šie jį, tik ne taip santūriai, už jo polinkius, apsiėmė par- 
duoti Žiuljeno paveikslą. Šarlis ėmėsi šios užduoties vien tam, 
kad pasismagintų galėdamas apmauti kurį nors iš prisiekusių 
melomanų, abejingų viskam, išskyrus patogumą. Be to, jeigu 
pasklis kokios nors šnekos apie Žiuljeną, į kurį po jų pokalbio 
akis į akį jis žvelgė draugiškai, Šarlis galės joms užkirsti kelią 
ir kitaip pakreipti kai kurias žinias. O dabar gailesčio kupinas 
Klarisės žvilgsnis, - ji net būdama nelaiminga netapo nė vieno 
žmoną išduoti linkusio vyro meiluže, - juk gailestis reiškė, kad 
Erikas Letiujė tikrai ne dovana, kokią viena moteris galėtų do- 
vanoti kitai, net nesąmoningai. 

Jis vėl nusileido ant žemės, paskui išklausė sumaniai vilkin- 
tą Olgos paaiškinimą: 

- Įvyko pritrenkiamas dalykas... - pasakojo ji. - Toks keistas, 
kai pagalvoji apie Bedžają, apie Bedžajos padėtį, apie metų lai- 
ką, - mieste tikrai nebuvo nieko, kas pateisintų tuos fotografus... 

- Kokius fotografus? - paklausė Simonas perdėtai švelniu 
balsu, mat nustebusios Olgos veidas žadino gyvą nepasitikėjimą. 

Neatsakiusi kalbėjo toliau: 

- Kad ir kaip aš užrietusi nosį... - pasakė ji kiek per garsiai 
juokdamasi, tarsi būtų taip akivaizdu, kad ji neserga didybės 
manija, jog vien užuomina apie ją prajuokintų dalyvaujančius 
asmenis (atrodo, tai nebuvo akivaizdu - nes niekas nė nemirk- 
telėjo), - kad ir kaip aš užrietusi nosį... - kalbėjo ji toliau dar 
garsiau juokdamasi, pasiryžusi išpešti kitų pritarimą, - juk ne- 
galėjau pagalvoti, kad iš Paryžiaus atsiųs fotografą mane foto- 
grafuoti Bedžajoje už parankės su ponu Letiujė... O gal atsiuntė 

dėl jo. Ką jūs manot, Klarise? - paklausė atsigręždama tiesiai į 
(Simonas ir Šarlis svarstė kodėl, bet tuoj ant denio trinktelėjo 
paskutinė Olgos naujiena). - Žurnalų Jours de France ir Mi- 
nute žurnalistai, - pridūrė Olga, abiem rankomis atsirėmusi į 
medinio fotelio ranktūrius ir su pasimėgavimu tarsi lygiausią 
perlamutrą juos glostydama. 

Simonas, iš pradžių sutrikęs, suraukęs kaktą lyg stengtųsi 
išspręsti matematikos uždavinį, prapliupo juoktis, po sekundės 
užsikvatojo ir už šonų susiėmė Šarlis, nors šis nieku gyvu ne- 
norėjo atvirai parodyti, kad jautriai pastebi, kai jie apsijuokia ar 
patiria nesėkmes. Edmos akys švytėjo. Olga pamėgino nutaisy- 
ti naivų ir nustebusį veidą, bet keršto saldybė buvo per arti, tad 
ji negalėjo nesimėgauti triumfu. 

- Bet kurgi jie jus surado? - paklausė Simonas, kai nurimo. 

Jis kalbėjo entuziastingai ir susižavėjęs. Buvo pačioje laimės 
viršūnėje, nes meilužė nušluostė nosį vyrui, kuris jį, Simoną, su 
ja apgavo, jis džiūgavo, nes Olgos pyktis reiškė, kad Erikas jai 
dabar jau niekas, vadinasi, ji priklauso jam. Tarsi tai būtų buvęs 
pasakojimas apie jų susitaikymą, lyrinis, gerų jausmų kupinas; 
Simonas vertė ją triskart iškloti savo mažytį klastingą asmeninį 
kerštą, nors pats nieku būdu nebuvo jo motyvas. 

- Tai štai, - pasakojo Olga, - mes, Erikas ir aš, buvom šiek 
tiek atsiskyrę nuo grupės, nes jis, rodos, norėjo nupirkti Kla- 
risei batus... Basutes... - neaiškiai sumurmėjo ji nutaisydama 
labiau negu būtina sutrikusią veido išraišką, nes dingstis pabė- 
gimui paaiškinti buvo labai jau silpna. - Įėjom į kažkokį turgų, 
ten buvo žavinga nedidelė tuščia aikštė, kur aš norėjau pasi- 
matuoti batus... tokius, kokius pati nusipirkau... Nuostabiausi 
batai... pati pamatysit, Klarise... Nebent Erikas iš įsiūčio būtų 

juos pamiršęs... - pridūrė staiga susirūpinusi. - Kaip kvaila... 
Turėjau apie tai pagalvoti... 

— Tiek to, tiek to, - pasakė Simonas, - Klarisei tiek rūpi tos 
basutės kiek man šlepetės. 

— Tai va, vadinasi, pasilenkiau jų apsiauti, įsikibusi Erikui 
už parankės, kad nenugriūčiau stovėdama ant vienos kojos, ir 
tik: čekšt čekšt... daugybė blyksčių, kaip per operos premjerą... 
Išsigandau: staiga, po tokios tyros jūros, dangaus šviesos - tie 
elektriniai blyksniai... tai buvo siaubinga kaip grįžti į žiemą... 
Man įvarė liūdesį, išgąsdino... Nežinau, įsikibau į Eriką, o jis 
daug greitesnis už mane, žinoma, ir daug protingesnis, iš karto 
perprato tų tipelių, tų fotografų sumanymą... (Nors dar nežino- 
jo, kam jie dirba... Jį tai būtų nužudę!) Kol Erikas mėgino išsi- 
vaduoti iš prievartinio mano „glėbio“... - pridūrė ji juokdamasi 
vien nuo minties apie „glėbį, - tie zebrai išsilakstė, bet aš juos 
atpažinau, o Erikas siaubingai įtūžo... Yra dėl ko: manau, jeigu 
jo draugeliai pamatys nuotrauką, kur jis apsikabinęs žvaigždu- 
tę, besimatuojančią batus nedideliam romantiškam uoste, jam 
tai bus keistoka reklama... Jis visiškai, galutinai įtūžęs... Būtu- 
mėt juokusis, jei būtumėt jį mačiusi, Klarise! - kalbėjo ji toliau 
tyčia pasaldinusi balsą suokalbiškumu, tai, atrodo, staiga pa- 
žadino Klarisę ir išsklaidė tolimą, miglotai smagią šypseną, iki 
šiol buvusią jos veide. 

Klarisė atsistodama prabilo, žodžius akivaizdžiai skyrė la- 
biau Simonui ir Šarliui negu Olgai: 

— Atleiskit, einu, pažiūrėsiu, ką veikia mano vyras. 

Jos išėjimą abu vyrai ir Edma įvertino (nebent Olga ne) kaip 
gražų santuokinio orumo pavyzdį, suprantama, likę keturiese 
pajuto palengvėjimą - klegėjo ir džiūdavo ilgiau negu valandą, 
Olgai buvo proga tiksliau jiems viską papasakoti ir pakomen- 

tuoti. Jie atšventė tai pakeldami šampano taures. Tik gerdama 
šeštą taurę Olga Lamuru dviem pašnekovam prisipažino prieš 
porą dienų pati pasiuntusi telegramą dviem bičiuliams žurna- 
listams - nuo prisipažinimo galėjo ir susilaikyti, nes, matyt, jis 
sukėlė per menką nuostabą. 


Tačiau Bedžajoje Doriači nesiėmė įgyvendinti savo grasinimo 
ir pasiliko „Narcize“. Štai kaip tai įvyko. 

Hansas Helmutas Kriozė anaiptol nebuvo toks supykęs kaip 
diva, tik sakė, kad yra pasipiktinęs, ir truputį pamąstęs pagei- 
davo susitikti su kapitonu Eledoku jo kabinete. Ten Eledokas ir 
laikė savo laivo žurnalą, kuriame - atsivertus bet kurį puslapį - 
paprastai galėjai perskaityti: 

— Nupirkta 50 kilogramų pomidorų. 

— Pataisyti didžiosios svetainės užuolaidų laikikliai. 

— Dalyvauta svečių pokalbyje. 

— Išmesta 40 kg sugedusios nugarinės. 

- Įpilta 100 tonų mazuto. 

- Įsakyta sutaisyti šildymą. 

— Sutiktas būrys delfinų. 

Visa tai, išskyrus paskutinį įrašą, buvo viešbučio šeiminin- 
ko kasdienybė. Nesvarbu - Eledokui ji dvelkė olimpine didybe. 

Jo kepurė šį kartą buvo jau ne ant pakaušio, o kabojo ant 
kablio. Lentynose jam už nugaros gulėjo viena kita knyga siau- 
bingu pavadinimu: Kaip išgyventi Ledo jūroje, Keleivio teisė 
atsisakyti amputavimo ištikus nelaimei, Palaikų gabenimas iš 
tarptautinio uosto į nacionalinį, Kaip išvengti dėmėtosios šilti- 

nės plitimo ir t. t. - vien niūrūs veikalai, mat broliai Potenai 
buvo uždraudę, kad jie voliotųsi svetainėse ar keleivių kam- 
bariuose. Jie net nukabino nuo Eledoko sienos vieną tiesos 
kupiną iliustraciją, kur nelaimingas nuogas pamėlęs keleivis 
rodė violetinį liežuvį, o geraširdiškai šypsodamasis (ar galima 
tik tikėtis, kad geraširdiškai) tvirtas kareivis jį mindė. Plakatas 
broliams Potenui ir Potenui pasirodė gąsdinantis, o kapitonas 
Eledokas, norėdamas prisiminti, kokia rimta užduotis jam pa- 
tikėta, galėjo dieną jam uždraustas knygas paskaitinėti vakarais 
savo bibliotekoje. Kaip tik norėdamas pabrėžti savo autoritetą 
ir pareigoms būdingą rimtumą įsakmiai mostelėjo rodydamas 
maestro fotelį priešais ir nepaleido iš akių ant rašomojo stalo 
išdėliotų popierių (juose buvo liaupsinami žvejybos kabliukų X 
privalumai lyginant su kabliukais Y). Kumščio smūgis į tą patį 
stalą privertė jį kilstelėti galvą: Hansas Helmutas Kriozė buvo 
tiesiog violetinis - nors ir jautrus hierarchijai, bet Eledoko hie- 
rarchija jam atrodė dirbtinė: kažkokios geldos kapitonas sėdi 
priešais patį klaviatūros maestro, kai šis stovi. Eledokas mecha- 
teroliu pasruvusias akis - toks žvilgsnis galėjo būti ir infarkto 
preliudija, - tačiau kadangi tarp jų nevyko pokalbis, žvilgsnis 
neginčijamai atrodė komiškas. 

— Ko jūs norėti? - sulojo Eledokas, kurį trinktelėjimas 
kumščiu suerzino. 

— Norėčiau jums patarti, kaip išeiti iš Doriači sukurtos akla- 
vietės, - tarė Kriozė. 

Ir matydamas nesupratingą - jo akimis, net visai debiliš- 
ką - pašnekovo veido išraišką, Kriozė patikslino: 

- Pažįstu du iš klausos nuostabius Žmones, jie šveicarai, 
mokosi pas mane Dortmundo mokykloje ir dabar atostogauja 

Bedžajoje. Du žmones, bet kurią valandą galinčius pakeisti Do- 
riači, jeigu ji pasipustys padus. 

— O ką dainuos? - paklausė suglumęs kapitonas, žiūrėda- 
mas į savo įstatymų knygą, savąją bibliją: diva jau sujaukė mu- 
zikinę programą, ir staiga visa programa baigėsi. 

- Tie žmonės nieko nedainuoja: fleita, kontrabosas ir smui- 
kas. Grotume įvairius trio, Bethoveną, - dėstė Kriozė, paky- 
lėtas minties apie kerštą Doriači, kurį kurpė jau šešias dienas: 
įsivaizdavo, kaip ją tą patį vakarą pakeičia jis ir du nepažįsta- 
mieji. - Bus labai žaisminga... - pasakė prie programos palin- 
kusiam, antakius suraukusiam lyg spręstų galvosūkį Eledokui 
(tačiau išgirdęs žodį žaisminga, jis vėl ėmė nepasitikėti). - Uff... 
pagaliau nuskambėtų kambarinė muzika, - tarė Kriozė (pa- 
tvirtindamas Eledoko būgštavimus, nors tas vis dėlto jau ėmė 
džiūgauti, kad bus išvaduotas nuo divos). 

Tačiau jam juk patikėjo ją... Jai šiame užkampyje galėjo at- 
sitikti bet kas, ir galbūt leisti jai išeiti tas pats, kas atsistatydinti 
ir prarasti garbę? 

- Nemalonu... - pasakė jis. - Už divos kontraktą sumokėta 
labai labai brangiai. Aš žinau. Broliai Potenai pasiutę, keleiviai 
pasiutę: negalėti gėrėtis jos dainelėm. 

— Jeigu gėrėjotės klausydami Mėnesienos, tai koks skirtu- 
mas? - paklausė Kriozė iš aukšto. - „Mėnesienai šviečiant...“ — 
paniūniavo gūžtelėdamas pečiais. 

— Ką? Ką? - nesuprato Eledokas. - O kas tam priedainy 
blogai? Mėnesiena visur žinoma, tai įrodymas... Graži muzika, 
gražūs žodžiai, prancūziška daina... 

— Mes jums ją pagriešim, - pasakė Kriozė sodriai nusikva- 
todamas. - Tai va, labai džiaugiuosi, kad sutvarkiau šito laivo 
reikalus, kapitone. 

Jie paspaudė vienas kitam ranką ir Eledokas, turėjęs įprotį 
traiškyti pašnekovų krumplius, pastebėjo, kad Kriozės ranka 
be jokių pastangų jam pasipriešino - tikriausiai dėl išlavintų 
pirštų — ir net privertė jį suinkšti. Kriozė išėjo, kapitonas liko 
vienas, programoje matė įrašą: „Tiršta sriuba pagal Žorž Sand — 
Prokofjevo paukštienos suktinukai - Šerbetas pagal Rachmani- 
novą, be to, neįprastos žąsų kepenėlės iš Lo, po kurių Doriači 
turėjo sudainuoti pirmą Truvero veiksmą - šią eilutę Eledokas 
išbraukė iš programos ir pakeitė į „Trio, atliekamas Kriozės ir 
XirY... 


O tuo metu Doriači krovėsi daiktus. Doriači keliaus dai- 
nuoti kitur, kitiems barbarams, kurie galbūt dar blogesni už 
šiuos, tokius turtingus ir neišprususius. Bet prieš tai ji leis sau 
aštuonias dienas atostogauti. Visos šios priežastys buvo tokios 
puikios, kad leido jai pamiršti vienintelę tikrą: Doriači bėgo 
nuo Andrėjo iš Nevero. 


O šis kaip tik tuo metu sėdėjo šalia lovos, spoksojo į pataly- 
nę ir užsisklendusį meilužės veidą, ji kartu su kambarine kimšo 
į lagaminą savo ilgas suknias. Kartais Andrėjas uždėdavo delną 
ant atskleistos paklodės kaip liečiam smėlį paplūdimyje, ku- 
rio daugiau tikriausiai nebepamatysim, kaip kaime įkvepiam 
skubraus lapkričio saulėlydžio oro, liūdinančio, drungno, ne- 
apsakomai saldaus besibaigiančio vynuogių skynimo kvapo. 

Andrėjas buvo apleistas ir kentėjo nieko nesakydamas, o 
diva atrodė netikinti, kad jį visą visutėlį užplūdusi neviltis. 


O Klarisė, nors ir stengėsi, niekaip negalėjo liautis drebėjusi 
nuo tada, kai nepriekaištingas, išsikvepinęs, chalatu apsigobęs 

Erikas išėjo iš vonios ir ramiu balsu pasakė: „Kokia tu šįvakar 
išgražėjusi. Kokia graži suknelė!“, - nes tujinimas pranašavo, 
kad tą patį vakarą bus vykdoma santuokinė pareiga. Su šia 
pareiga Klarisės kūnas buvo susitaikęs ir pakluso jai gerokai 
vėliau, kai jos siela atsiskyrė nuo Eriko, o paskui nuo minties 
apie mylėjimąsi ją apimdavo irzlus abejingumas ir šaltis. Tačiau 
dabar buvo Žiuljenas, o būti neištikima Žiuljenui ji nenorėjo, 
negalėjo, nors pirmą kartą jie pasimylėjo nevykusiai: mat ji Ži- 
nojo, kad jie vieną dieną bus kartu, ir Žiuljenas tai žinojo. Vien 
mintis apie artėjančią naktį jai buvo kankynė. Ji dar per daug 
bijojo Eriko, kad nesutiktų jam duoti tokio, anot jo, šalto savo 
kūno, tokio blankaus veido. Iš tiesų jau keletą metų kas kartą, 
kai Erikas ateidavo pas ją į lovą, atrodė, lyg dovanotų dovaną - 
iš užuojautos, ne iš geismo. 

Tačiau tuo metu Žiuljeno meilė ir prisipažinta aistra, kitų 
laive esančių vyrų žvilgsniai, jų nebylus geismas suteikė Klari- 
sei ne tik pasitikėjimo savo žavesiu, bet pagaliau ji suvokė savo 
kūną (kaip jai priklausančią nuosavybę, geismas ir atsisakymas 
mylėtis - iki šiol laikyti akiplėšiškais - dabar jai atrodė visiškai 
teisėti). Ji metų metus galėjo duoti Erikui nemylimą daiktą — 
savo kūną, bet gyvos ir nepakeičiamos Žiuljenui priklausan- 
čios nuosavybės negalėjo jam patikėti. Miegodama su Eriku 
ji būtų neištikima Žiuljenui, parduotų savo kūną, neigtų pati 
save. Žiuljenas jos vyras, meilužis ir gynėjas, staiga ji tai suvo- 
kė, nes pajuto, kad šviesiaplaukis Eriko grožis tą vakarą jai kelia 
pasišlykštėjimą. 

Tad į valgomąjį ji atėjo vilkėdama vakarinę suknią, kartu 
su smokingu vilkinčiu Eriku, buvo išblyškusi. Nepaisant blyš- 
kumo, jos pasirodymas buvo pastebėtas, ir Žiuljenas, kuriam 
teko skolintis peteliškę iš barmeno, jautėsi nerangus, prastai 

apsirengęs ir liūdnas, kad nepavyko susitikti su Klarise akis į 
akį, Žiuljenas galų gale nepatiko sau ar galų gale galvojo apie 
save ir savo išvaizdą, Žiuljenas buvo sužavėtas ir apstulbęs, kad 
toji moteris priklauso jam ir jį myli, - jį, Žiuljeną Peira, sukčių 
lošėją, padirbinėtoją, vidutinybę, kurį dešimt žmonių atpaži- 
nę galėjo pasodinti į cypę, kuris savo rankomis niekad nieko 
nenuveikė, nebent glaudė jas prie moterų, kortų ir banknotų 
ir galų gale visa tai atstumdavo. Jis buvo mylimas moters, kuri 
graži, atsidavusi, protinga ir anksčiau buvo labai nelaiminga, 
bet netapo nei pikta, nei ciniška, moters, kuri turi gerų savybių 
ir yra kilminga. Valandėlei noras vežtis ją kartu, kur bevažiuo- 
tų, jam pasirodė toks kupinas tuštybės, pamišimo, kad jis išėjo 
iš baro, kur visi būriavosi, nuėjo iki turėklų, atsirėmė į juos, vė- 
jas gairino veidą ir taršė plaukus, net ardė blogai surištą kakla- 
raiščio mazgą ir darė jį panašų į pašlemėką, mafiozą, valkatą, 
koks galų gale ir taps. Tamsiai mėlynoje, beveik juodoje jūro- 
je su priešais švytinčiomis Bedžajos šviesomis Žiuljenas ilgo- 
kai jautė sau neapykantą. Jau kokias dvi dešimtis metų jis taip 
apie save nebegalvodavo, išvis negalvodavo apie save, nebent 
kai jautėsi laimingas ir džiaugdavosi sėkme. Tos neįmanomos 
meilės istorijos reikėjo atsisakyti, parduoti arba ne tą Markė, 
dabar tai jau visai nebesvarbu. Reikėjo išlipti Bedžajoje kartu 
su Doriači ir pamiršti visa tai. 


Kapitonas mąstė, o Šarlis lydėjo dailiąją Edmą, išėjusią pir- 
kinių, tad negalėjo už jį atlikti tos skausmingos pareigos. Ele- 
dokas dešimt kartų mėgino susisiekti su vienu iš brolių Potenų, 
bet jie visi atostogavo. Žinoma, jie nesėdėjo besidaužančiomis 
širdimis prie savo rašomųjų stalų ir nelaukė, kada gi „Narcizas“ 
nepaliestas parplauks iš septyniolikto kruizo. Eledokui pavyko 

pasikalbėti tik su viceprezidentu, kažkokiu Manjaru, kuris Ele- 
dokui nežinia kodėl pasirodė nelabai patikimas. Kas kartą tai 
prisiminęs nutaisydavo iškalbingą veidą ir linktelėdavo galva, 
nors nieko negalvojo. 

- Čia Eledokas, - sušuko (visada šaukdavo kalbėdamas te- 
lefonu). - Eledokas iš „Narcizo“! 

- Yes, yes... - atsiliepė Manjaro balsas (tas kvailys apsimeta 
anglu!). - Kaip sekasi? Ar pas jus geras oras? 

— Ne! - šaukė suirzęs Eledokas. (Tarsi skambintų pasikalbė- 
ti apie orą. Ak, jau tie biurokratai!) 

— Nes čia oras puikus... - kalbėjo toliau Manjaras (kuris vie- 
nas biure turbūt baisingai nuobodžiavo). - Gaila jūsų keleivių... 

— Viskas gerai, - šaukė Eledokas. - Oras puikus, bet yra 
svarbus kliuvinys: Doriači nori nešti kudašių! Prūsas siūlo du 
draugus vietoj jos. Ką pasakysit, Manjarai? 

— Ką? Ką? - miknojo anas, aiškiai pasibaisėjęs naujieno- 
mis. - Ką? Kada? Kaip tai atsitiko? Bet Doriači dar laive? 

— Taip, bet neilgam... 

— Kas atsitiko, kapitone Eledokai... - (Manjaras priminė jo 
rangą - ženklas, kad padėtis rimtesnė, negu Eledokas manė, kai 
apsidžiaugė, kad atsikratys divos lazzi ir pizzicati). - Kapitone 
Eledokai, jūs atsakingas už tą nuostabią moterį... Kas atsitiko? 

Nuo gilaus atodūsio išsipūtė Eledoko krūtinė, paskui jis pa- 
sidavė: 

- Ji sudainavo Mėnesienoje... - atsakė gedulingu balsu. 

— Kurią Mėnesienoje? Sonatą? Bet ji skirta fortepijonui... 
Apie kokią jūs mėnesieną? O klausytojams nepatiko ar ką? 

— Dainelę Mėnesienoje... - atsakė Eledokas, kuriam Manja- 
ro muzikinės pretenzijos sužadino panieką. - Na, tą Mėnesie- 
noje, kurią dainuoja mokyklose... 

Stojo nepatikli tyla. 

— Negali būti, nejaugi? - neatlyžo Manjaras. - Būkit malo- 
nus, Eledokai, padainuokit man tą dalyką, apie kurį kalbat... 
kad bent kiek suprasčiau... Paskui paskambinsiu Doriači, bet 
turiu žinoti, apie ką mes kalbam... Prašom, aš klausau. 

— Bet... bet... aš negaliu... - sulemeno Eledokas. - Tai ne- 
įmanoma. Be to, aš nusidainuoju! Aš turiu darbo... 

Manjaras ėmė kalbėti direktoriaus pavaduotojo balsu. 

— Dainuokit! - sušuko. - Dainuokit, Eledokai, aš reikalauju! 

Kapitonas stovėjo savo kajutėje rankoje laikydamas telefo- 
no aparatą ir taip nerimavo, kad į praviras duris dėbčiojo be- 
veik nekaltos mergelės žvilgsniu... Jis užtraukė: 

— Mėnesienai šviečiant 

Mano drauge Pjero... 

— Nieko negirdžiu! - šaukė Manjaras. - Garsiau! 

Kiek pakosčiojęs Eledokas maldaujamu ir dusliu balsu dai- 
navo toliau: 

- Paskolink savo plunksną... 

Jam neišėjo uždaryti durų nepaleidus iš rankų telefono ra- 
gelio, tai buvo neįmanoma... Jis delnu nusišluostė kaktą. 

— Nieko negirdžiu! - sakė Manjaras džiugiu balsu. - Garsiau! 

Kapitonas atsikvėpė ir užtraukė. Balsas gergždė, jis dainavo 
pro šalį, bet jam atrodė, kad tiksliai ir harmoningai; staiga jam 
pasidarė malonu šaukti į lango pusę, net šiek tiek atitraukus 
nuo smakro ragelį: 

- Prašau tavo plunksnos 

Laiškui parašyt... 

Jis staiga nutilo: už nugaros suskambo Edmos balsas ir jis, 
nieko nepasakęs „Poteno ir Poteno kruizų“ viceprezidentui, 
staiga metė ragelį. 

— Dieve mano, kas gi čia vyksta? Ir Alžyre rudenį skerdžia 
kiaules? Dieve mano, kapitone, mielas drauge, ar čia jūs? Ti- 
kiuosi, bent nesusižeidėt? - bėrė ji nesustodama. - Ar ir jūs 
girdėjot tuos riksmus? Tai buvo siaubinga... Šarli? Kur jūs, Šar- 
li? Na, gana juokauti. Ar žinot, kapitone, kad jūsų labai gražus 
tembras? - paklausė Edma Botė-Lebreš. - Ar ne, Šarli? - pri- 
dūrė kreipdamasi į „tą kretiną , pagalvojo Eledokas, o anas kaip 
tik ėjo artyn susivaržęs sportiniu švarku - jo akimis, violetinio 
raudonumo, bet iš tiesų ledinuko rausvumo. 

Šį kartą Eledokas buvo išsekęs: per vieną dieną jam teko 
perrašyti programą, peržiūrėti meniu, koncertus, kompanijos 
direktoriaus pavaduotojui sudainuoti Mėnesienoje, o dabar 
štai, jo tembras gražus... 

- Tikrai, galiausiai būsiu gražiai trenktas, - suburbėjo jis. 

Ir atsigręžęs į Šarlį pridūrė: 

— Vargše mano bičiuli, man ši diena buvo klaiki... - (Jis pa- 
miršo Morzę, tai tikrai buvo ženklas, kad nedidelėje pilkoje, 
aiškių vingių nelabai turtingoje krūvelėje - jo smegenyse - kilo 
rimtas sąmyšis.) 

Lydimas Šarlio ir Edmos žvilgsnių jis nuėjo durų link susi- 
kūprinęs, bet perblyškęs atsisuko: 

— Dieve mano! To prūso šmikiai! 

— Kokie šmikiai? - paklausė Šarlis, nejučiomis pradėjęs krau- 
ti kiek per sunkius savo pirkinius ant šventų švenčiausio kapito- 
no stalo. 

Šis, pernelyg pavargęs kreipti į tai dėmesį, svariu žvilgsniu 
nudelbė tuos šventvagiškus paketus, o jo atbukusi atmintis 
nesumojo, kas šiame reginyje negerai: blizgučiais išsiuvinėti 
trumparankoviai marškinėliai, milžiniškas reklaminis riebaus 
makiažo valiklio butelis ir odinės įsispiriamos kurpės ant pa- 

kulnių - visa tai padėta ant kapitono Eledoko biuvaro, rašali- 
nės ir laivo žurnalo. Šarlis ir Eledokas pažiūrėjo vienas į kitą - 
Šarlis staiga paklaikęs, o Eledokas ištižęs. Eledokas, veikiau dėl 
to, kad pajuto pareigą, negu dėl to, kad būtų norėjęs, dešine 
ranka šveitė visa tai ant kilimo, kur žinoma, prasivėrė krepšys 
su plaukų suktukais ir vargšai rausvi, žali niekučiai pabiro ir 
linksmai nusirito grindimis stebint apsiblaususiam Eledokui. 
Jis pakėlė akis: 

- Šarli, eikit pasakyti Geringui, kad po pusvalandžio atves- 
tų tuos du gaidelius su savo dūdelėm ir kalebasais. Paklausysim 
jų kartu su ponia Botė-Lebreš. Bet, dėl Dievo meilės, tik tegu 
čia nemeilikauja vienas su kitu! - pridūrė. 

Jis išėjo trenkdamas durimis, palikdamas abu žiūrovus to- 
kius nustebusius, kokie tik jie dar galėjo būti po keturiasdešim- 
ties ar penkiasdešimties metų įvairių psichologinių atradimų. 


Kai Edmos Botė-Lebreš apstulbimas išsisklaidė, ji buvo pa- 
kviesta išklausyti dviejų Kriozės surastų išeivių iš Montrė ir pa- 
teikti jų vertinimą. Eledoko prašymo ir jam suteikto iškilmin- 
gumo labai pralinksminta - juolab kad prieš ketvirtį valandos 
girdėjo jį dainuojant „Mano žvakė užgeso“ - atėjo į didžiąją 
svetainę, kur pakylos centre jų laukė globotiniai ir jų globėjas: 
du penkiasdešimtmečiai ar beveik tokie, „baisūs pažiūrėti, iš 
pirmo žvilgsnio nusprendė Edma: per ilgais šortais, iš po jų 
stirksojo pernelyg apžėlusios kojos, užsibaigiančios vilnonėmis 
kojinėmis, šviečiančiomis iš po basučių dirželių. Tačiau abu 
patikino, kad turi smokingus. Kriozė ir Eledokas jau sėdėjo ant 
minkštasuolio, kai atėjusi Edma norėjo jų netrukdydama atsi- 
sėsti šalia vieno arba kito, Eledokas pašoko iš vietos ir geležine 
ranka įspraudė ją tarp savęs ir Kriozės. Prieš pateikdama muzi- 
kinį įvertinimą, ji pasilenkė prie Eledoko: 

- Jie tikrai negražūs, - pasakė ji, - jūs taip nemanot, kapitone? 

— Tai jo reikalas, - atsakė Eledokas smakru rodydamas į 
Kriozę ir Edmai šiek tiek nesuprantamai sukrizeno. 

— Kodėl? - paklausė ji (bet vos girdimu balsu, nes abu mo- 
kiniai, išgirdę Kriozės sulotą įsakymą, pradėjo griežti), - ko- 
dėl? - pakartojo tyliai atsisukdama į Eledoką. 

— Pati jo paklausit, - atsakė pastarasis. 

Tad ji išklausė griežiamą Haidno trio - garsiai, techniškai 
nepriekaištingai, ir gracingai pasveikino triumfuojantį ma- 
estro, nors ją vėl nustebino tonas, kokiu į jį kreipėsi Eledokas. 

— Manot, jie pakeisti divą? - paklausė jos, kai jiedu kartu, - 
nedaug trūko, kad būtų susikibę už parankių, - išėjo į denį. 

- Jūs sapnuojat! - atsakė ji. - Visi čia yra dėl jos. Asme- 
niškai galiu pasakyti, kad šiaip taip šiemet dar galėčiau be jos 
apsieiti, nors ji dieviška... Turiu ir daugiau prisiminimų apie 
„Narcizą“ bet kaip kiti keleiviai... Turėtumėt su ja pasikalbėti, 
kapitone. Ar veikiau turėtumėt jai pasakyti, kad ji jau pakeis- 
ta, svarbiausia, kad nesirūpintų ir nesigraužtų: Doriači mielai 
iškeliaus, jei tai sukels katastrofą, bet jeigu jos išėjimas bus tik 
paprastas nesusipratimas, niekur nedings. 

- Jūs taip manot? - paklausė Eledokas, kuris laikui bėgant 
ėmė jausti pražūtingą, bet instinktyvų pasitikėjimą Edmos Bo- 
tė-Lebreš psichologinėmis įžvalgomis. 

- Ne manau, o žinau, - atsakė ši valdingu tonu. - Žinau, nes 
aš panaši: jei manęs nepasiges, aš niekur neisiu. 

Vis dėlto Eledokas šiek tiek dvejojo, ar po tokios alinamos 
dienos dar leistis į dygų pokalbį su Doriači. Edma maloniai pa- 
ėmė jį už parankės. 

— Nagi, - paragino ji, - eime. Aš eisiu su jumis, taip bus 
tvirčiau. Paskui nueisit ir išrūkysit gerą pypkutę, - beveik ne- 
valingai pridūrė, bet Eledokas atrodė toks ištižęs, kad nė ne- 
mirktelėjo. 

Tačiau kai jie atėjo prie Doriači kajutės, jų taktika pasirodė 
nereikalinga. Jie neišgirdo atsakymo, o Eledokas, kaip visada, 
turėjo visraktį; jie pastūmė duris manydami, kad pamatys tuš- 
čią kambarį, kad nebebus nė bagažo, tačiau žengę žingsnį prie- 

blandoje išvydo su rūbais užsnūdusią Doriači, o šalia jos pus- 
nuogį jaunuolį nuostabiu įdegusiu torsu, kiek varinio atspalvio 
garbanomis, išsitiesusį skersai lovą, tačiau kūnas gulėjo įstrižai 
ir galva buvo atremta į meilužės užkulnius. Iš po paklodės ky- 
šančios ilgos kojos tysojo ant grindų. 

Eledoką išpylė užgauto drovumo raudonis, ir kai Edma 
pagarbos kupinu balsu jam pasakė: „Kaip gražu, ar ne?“ - jis 
sumišęs pasipiktino, trumpai nusijuokė patyliukais apgailes- 
taudamas, kad neįkvepia Edmai tokios pagarbos. Trumpas 
niekinamas juokas tuoj pat išprovokavo maldaujamą cigaretės 
prašymą. Jis neigiamai papurtė galvą, bet, dideliam Edmos ap- 
gailestavimui, nesupyko. 
eidama priešais jį, aplenkdama ir palikdama toje pačioje vieto- 
je, jam nė nesureagavus. - Potenų kompanija bus sužavėta pa- 
pildomų pramogų... Paklausysim, kokia maniera Mėnesienoje 
gros fleita ir violončelė. 


Andrėjas atsibudo kiek vėliau, nusėtas retų prakaito lašelių, 
širdis smarkiai daužėsi, jis tik paskui suprato kodėl: Doria- 
či jį palieka, jau paliko, jis žuvęs. Kajutėje jau buvo tamsu ir 
jis įsivaizdavo ją stoties perone tą pačią akimirką laukian- 
čią jo, po valandėlės jam pritrūko kvapo, kažkas apskliaudė 
širdį, sukėlė jam lengvą svaigulį ir jis puolė to perono link, 
pašoko nuo lovos. Juodos, numylėtos, prarastos lovos, tačiau 
šokdamas ranka užkliudė apvalias Doriači strėnas. Minutėlę 
dvejojo, kol įsisąmonino ją čia esant. Pirmą kartą gyvenime 
jaunasis Andrėjas dvejojo dėl taip greit grąžintos laimės. Jis 
išsigando, kad mirs nuo širdies smūgio, žodžiu, pirmąkart 
išsigando, kad mirs. Tačiau kuo gi rizikuoja, jeigu mirs, kai 
jos nebebus šalia? Nuo tos akimirkos, kai Doriači paliks jo 
gyvenimą, šis taps jam tuščias ir lėkštas, jo mirtis galėjo būti 
pavyzdys: net mirtis Andrėjui iš Nevero tampa tuščia, irzli 
ir pasibodėtina. Tačiau dabar, dabar jis turėjo Doriači, sten- 
gėsi bučiniais ją pasiekti per paklodes, kurias ji buvo užsi- 
tempusi ant galvos kaip slėptuvę ir nepaliko nė mažytėlaičio 
nuogos odos lopinėlio, kur jis galėtų priglausti lūpas. Ji juo- 
kėsi, o jis irzo, nelietė jos rankomis, bet dantimis įsikibo į pa- 
klodę ir ėmė ją tampyti kaip šuniukas, nutraukė nuo lovos, 

o Doriači juokėsi dar smarkiau ir net ėmė loti savo gražiu 
žemu balsu. 

— Ką aš rasiu po paklode: pekiną ar dobermaną? Au, au? - 
klausė ji giliu balsu, - ar ū-ū? Kas tu šį vakarą? 

— Man nesinori žaisti, - atsakė Andrėjas, staiga prisiminęs, 
kas jis buvo visą dieną: jaunas vilties netekęs vyras, vaikščiojan- 
tis po begalinius vienatvės koridorius, išblyškęs ir nusiminęs, 
ir taip gyvai vėl pajuto kančią, kad sukniubo ant užjaučiančio 
kančią sukėlusios moters peties. 

- Pasislink, - pasakė ji atsainiai. - Man reikia apsirengti 
koncertui. 

Tad jis anksčiau negu visi kiti sužinojo, kad ji niekur neiš- 
keliauja. 


Šiomis aplinkybėmis Žiuljenas ir Klarisė, kiekvienas at- 
skirai, išklausė muziką, atliekamą dviejų vilnonius kokonus ir 
odinius drabužius nusimetusių šveicarų alpinistų, kurie grojo 
kaip įkvėpti muzikantai, fortepijonu vadovaujami Kriozės, ke- 
rinčio jautrumu ir taktu. 


Bethoveno „Trio nr. 6" fortepijonui, violončelei ir smui- 
kui po triukšmingos, bet labai greitos įžangos iškart pereina į 
trumputę frazę, kurią užgroja ir plėtoja violončelė. Trumputę 
septynių natų frazę iš jos vienas po kito išplėš, o paskui ir grą- 
žins fortepijonas ir smuikas. Trumputė frazė prasideda arogan- 
tiškai kaip laimės teigimas, savotiškas iššūkis, pamažu juos ap- 
sėda, pranoksta, liūdina - nors jie visąlaik stengiasi ją pamiršti, 
kiekvienas lekia kitiems dviem į pagalbą, kai kuris nors, regis, 
pasiduoda jos dėsniams ir žavesiui, nors kiekvienas kartais le- 
kia frazę aplenkdamas ar, norėdamas pabėgti, aplenkdamas ją 

grojantį instrumentą tarsi šis galėtų užkrėsti, nors trys nerimo 
apsėsti instrumentai, nuolat virpantys, kad toji trumputė žiau- 
ri frazė tuoj pasivys, kartais susivienija ir mėgina kalbėti apie 
kažką kita - kaip trys tą pačią moterį įsimylėję vyrai, o ji mirusi 
arba pagrobta ketvirto ir, šiaip ar taip, būtų vertusi kiekvieną 
jų taip pat kentėti. Jų pastangos lieka bergždžios. Nes vos tik 
imasi vienas kitam padėti, rodyti gyvybingumą, linksmumą, 
triukšmingą užmarštį, - vos tik pamėgina dalytis ta užmaršti- 
mi su kitu, kai vienas tarsi per neatsargumą, didelei kitų dviejų 
nevilčiai, jau ir vėl sučiaupęs lūpas niūniuoja uždraustąją frazę, 
pirmojo silpnumas juodu priverčia ją prisiminti. Taip ilgai ir su 
tokiomis pastangomis kalbėti apie kažką kita, ir kas kartą kuo 
grakščiausiai ir švelniausiai vėl suskamba tos plėšrūnės septy- 
nios natos. 


Žiuljenui, ne itin mėgusiam muziką, mat šioje srityje jo išsi- 
lavinimas baigėsi Čaikovskiu arba Tanhoizerio uvertiūra, kaip 
ir Simono, - gal šis žinojo kiek daugiau, bet tik vos, - Žiuljenui 
pasirodė, kad kažkas pasakoja jųdviejų, jo ir Klarisės, istoriją, 
tą, kuri, kaip pabrėžė muzika, liks neišsipildžiusi tarsi būtų jo 
nesukauptų prisiminimų, nesėkmės, išankstinės širdgėlos isto- 
rija. Kai dešimtą kartą ji ataidėjo griežiama smuiko, ir persime- 
tė sutrikusiam, džiugiam ir pailsusiam ją priimti fortepijonui, 
kai šios pratisos natos vėl ataidėjo iki Žiuljeno, senų seniau- 
siai pamirštos tvilkančios ir beprotiškos vokus spaudžiančios 
ašaros privertė jį nusigrįžti į jūros pusę. Ką tik jis buvo kupi- 
nas poetiškų ir netikroviškų svajų apie ateitį su Klarise, meilę 
ir jausmus su Klarise, trumpai tariant, išsvajojo visą savo kaip 
mylimojo kerų sklidiną gyvenimą, o dabar jautėsi lyg iš anksto 
gautų visus smūgius ir nubrozdinimus, tačiau jautė kūnu kon- 

krečioje tikrovėje, tokioje siaubingai konkrečioje, kokia meilės 
reikaluose tampa širdgėla: visi dalykai tampa aiškūs, tušti, že- 
miški ir neatšaukiami. 


Toliau Žiuljenas klausėsi koncerto žvelgdamas į jūrą, tarsi 
būtų nejautrus muzikai, - ji, priešingai, jį slėgė. Pasikliauda- 
mas Klarisės prigimtimi taip stipriai, kaip menkai betikėjo 
jųdviejų likimais, Žiuljenas pajuto, kad šalia Eriko sėdinti ir 
nežiūrinti į jį Klarisė taip pat sieja šią temą su jų pažintimi ir 
išsiskyrimu. 

Po šio nepakenčiamo andante trečias trio judesys suklijuoja 
jo šukes dirbtinai linksmame skerco - savotiškoje lengvabū- 
dėje parodijoje, panašioje į tą, kuri po nesibaigiančių plojimų 
pratęsė koncertą. Du naujus menininkus karštai sveikino, juo 
karščiau, kad jie laive buvo naujokai ir atrodė lyg mūsų gero- 
sios senutės Žemės pasiųsti gelbėti kosminio laivo, pavadinto 
„Narcizas“ Taip karštai, kad spausdami jiems rankas plekšnojo 
per petį, ėmė už rankų tarsi norėdami įsitikinti jų tikrumu, va- 
dinasi, ir suvokimu, kad kažkur yra sausuma. Žiuljenas ir Kla- 
risė nė nematydami vienas kito kelias minutes liko sėdėti ant 
kėdžių, kai visi pakilo iš vietų ir sukėlė šurmulį, - jo nei vienas, 
nei kitas negirdėjo. Tik tą akimirką jie iš tikrųjų pažvelgė vie- 
nas į kitą, nejausdami, kad Eriko ir Edmos žvilgsniai tuo metu 
nukreipti į juodu. Ar, veikiau, jie to nenutuokė, nes Erikas jau 
buvo nebe kliūtis, o virto nelemtu trečiuoju asmeniu ir trik- 
dytoju. Jie nepamatė, kaip jis išblyško ir žengė tris žingsnius 
Žiuljeno link, o šis priėjo prie Klarisės ir sėdosi šalia kaip tik 
tą minutę, kai išstūmę fortepijoną jūreiviai gesino šviesas virš 
pakylos. Žiuljenas prieblandoje truputį kliuvinėdamas priėjo 
prie Klarisės. Iš pradžių pamatė tik vienas kito nuliūdusias ir 


305 


Francoise Sagan e Išsidažiusi moteris 


iš panikos išsiplėtusias akis. „Klarise“, - tyliai pratarė Žiuljenas 
palinkdamas prie jos, ji atsiliepė: „Žiuljenai...“, uždėjo delną 
ant jo rankos ir pirštais suspaudė pirštus, „kaip daro vaikai, — 
šmėstelėjo jam, - kai bijo naktį eiti taku per tarpeklį . Tačiau 
Klarisė jam nebebuvo vaikas, o moteris, kurios jis geidė ir jau 
pakankamai mylėjo, kad kentėtų, kai negalėjo tuoj pat pabu- 
čiuoti, ir ta kančia, nors tolima, buvo smarkiai žeidžianti, jautė 
jis, sukelta tiesiog fizinio geismo. 

- Ką mes darysim? - paklausė Klarisė bespalviu, tyliu bal- 
su, tokiu kerinčiu, kad Žiuljenas net sumirksėjo. 

- Išvažiuosim, - atsakė jis apsimestinai užtikrintai, bet anks- 
čiau negu Klarisė nuleido akis, pasirengęs iš jos lūpų išgirsti 
„ne“ ir visus argumentus tam „ne“ kaip siaubingą liūtį, atgrasų 
lietų, o ne žaibą, kirtusį tiesiai po kojom, kai ji atsakė. 

- Žinoma, mes išvažiuosim, kartu, bet šį vakarą... ką man 
daryti šį vakarą? 

Tada Klarisė nutilo, nes Žiuljenas suprato ir visa krūtine at- 
šlijo ieškodamas, kur tamsesnė tamsa, kur galėtų labiau atitolti 
nuo ką tik prieš akis šmėstelėjusio vaizdo: ant Klarisės gulinčio 
Eriko. Nė akimirkos nedingtelėjo jos paklausti „Kodėl šį vaka- 
rą?, „Kodėl dabar?“, „Kodėl staiga pasidarė kitaip negu kitais 
kartais?“, iš kur ji žinojo ir kaip sužinodavo Eriko ketinimus. 
Jis puikiai numanė - Klarisė niekada nepadarys nieko, kad jį 
įskaudintų, Klarisė jam nesakė tų sunkių tiesų, kuriomis pa- 
prastai Žarstosi geriausi draugai arba brangiausi žmonės. Kla- 
risė jau dabar buvo jį paėmusi ypatingon savo meilės globon. 
Pirmas Žiuljeno impulsas buvo sukandus dantis, bet ganėtinai 
aiškiai, kad ji išgirstų, sumurmėti: „Aš jį nužudysiu, aš jį nužu- 
dysiu! Tik tai ir lieka padaryti!“, akimis ieškojo Eriko, rado ir 

nugalabyti. Klarisės ranka ant jo riešo sustabdė neapykantos 
proveržį, jis atgręžė į ją sutrikusį, iš įtūžio kiek apsiblaususį vei- 
dą. Atsikvėpė, dar sykį sušnairavo į dabar toliau sėdintį Eriką, 
kaip du šunys šnairuoja vienas į kitą, kai juos tuoj besusikau- 
siančius kas nors jėga išskiria. 

— Nurimk, - švelniai pasakė Klarisė. 

- Visą gyvenimą raminuosi, - atsakė jis. 

Žiuljenas patylom sau kartojo „Nurimk, nurimk“ šiek tiek 
irzliu tonu, kokiu buvo įpratęs kalbėtis su savimi lošdamas, su 
moterimis arba priešais paveikslą. „Nurimk, nurimk“ - orus, 
bet tvirtas tonas, kaip įsibėgėjęs žirgas: „Nurimk... Šita korta 
negera. Šita moteris tavęs nemyli. Šitas paveikslas - padirb- 
tas.“ Ir staiga jis ėmė pavydėti visiems žmonėms, devynias- 
dešimt devyniems procentams turėtų ar dar turimų draugų 
arba giminių, kurie, atvirkščiai, atrodė, visada drąsina save 
prieš pavojų, geismą ar sąmyšį kaip pernelyg ramūs ar avižom 
nepašerti žirgai. Tačiau drąsinimai negelbėjo. Jis suvokė, jog 
dar labiau negu Klarisės atidavimas kitam jį piktina mintis, 
kad tas kitas yra Erikas - vyras, kuris jos nemyli ir stengsis 
ją skaudinti, kas benutiktų. Žiuljenas apstulbęs net pagalvojo, 
kad jam beveik būtų geriau, jei Klarisė nors kiek mylėtų vyrą, 
kuris jos nori: jos pačios labui, vadinasi, jo nenaudai. Tai buvo 
pirmas kartas, kai Žiuljenui atrodė geriau jo, o ne kito žmo- 
gaus nelaimė. 

— Bet aš tave myliu... - pasakė jis naiviai. 

Ir tuoj pat pasijuto nuramintas savo meilės rimties ir be- 
ribio jos įkvėpto švelnumo - tarsi tyra meilė užtikrintų jam 
atsaką ir tęstinumą. Vargšas beprotis... Šiaip ar taip, Žiuljeno 
sieloje atsirado kažkas kitas, kas atmetė dalybas, su kuriomis 
jis anksčiau, žinoma, kol buvo meilužio vaidmenyje, susitai- 

kydavo; jam pakakdavo būti numylėtiniui, o noras būti vie- 
ninteliam, kai ateini vėliausiai, atrodė barbariškas. Akimirką 
jis ieškojo senojo Žiuljeno, net įvardijo sau: „Na, ką gi, ji nuo 
to nenumirs... Juk jiems, kaip visoms poroms, tai kartais turi 
nutikti... O jeigu jis jai atgrasus...“ Tačiau ir vėl krūptelėjo nuo 
paskutinio sakinio: įsivaizdavo drebančią Klarisę, persigandu- 
sią, priverstą pakęsti to tipo svorį, banalius gestus, alsavimą. 
Jis vos išgirdo Klarisės balsą visai šalia, tamsoje, kartojant: 
„Ką mes darysim? Ką mes darysim*“, tą patį vaikišką balselį. 
Ir staiga Žiuljenui šovė mintis. 


— Pažiūrėk į mane, - pasakė jis meiliai ir tyliai. 

Balsas buvo toks tylus, kad ji nustebusi atsigręžė, Žiuljenas 
pasilenkė prie jos ir iškart ėmė bučiuoti lūpas, iš pradžių pasti- 
rusias, paskui pasiduodančias jam, lėtumui, saldybei, skubraus 
bučinio laikinumui visų nepatiklių, o paskui priblokštų asme- 
nų akivaizdoje. 

Edma erelišku žvilgsniu juos pastebėjo pirmoji, ji išsprogi- 
no akis (diena iš tiesų buvo kupina staigmenų - net tokiai vis- 
ko mačiusiai moteriai), puolė prie Eriko, tiesiogine prasme jį 
užhipnotizavo tarp kitko tarstelėdama: „Kiek jūs turite skaity- 
tojų, mielas bičiuli? Man regis, du šimtus tūkstančių? Ar skai- 
tytojų žiemą būna daugiau negu vasarą? Tikrai ne?“ - ir toliau 
tauškė visokias nesąmones. Ji aiškiai tai suvokė, bet mintys vis 
labiau blaškėsi, kai ji nežiūrėdama, tarsi rainelės profiliu mė- 
lyno naktinio dangaus fone, šviesios nakties mėlynume, matė 
du apsikabinusius šešėlius, apimtus tos pačios beprotybės. Ji 
jau tiek įsismagino, kad apstulbusiam Erikui priekaištavo, jog 
jo rimtų rimčiausiame Forume nėra rubrikos „Mezgimas“, bet 
vienas barmenas, išsproginęs akis, palenkęs virš jų taurių bu- 

telį, neišliedamas nė lašo - jo akys nė nematė surauktų Eriko 
antakių - privertė juos atsigręžti į tą užburiantį reginį. Ir Edma, 
nors negalėjo skųstis įžūlumo stygium, nedrįso žiūrėti į jį, kai 
šis juos pamatė. 


Doriači, kuri kaip įprasta palengva ruošėsi kopti ant pakylos, 
pakako minutės viską pamatyti, suprasti ir išsyk reaguoti — 
taip pat pasigėrėtinai šaltakraujiškai kaip Edmai, tokį senų 
kovotojų šaltakraujiškumą suteikia tik patirtis, ir jokia jau- 
nystė, ką pati bemanytų, niekuo negalėtų jo pakeisti. Ji žvilgs- 
niu sukvietė muzikantus, dviem šuoliais pasiekė savo vietą, 
smakru pasiuntė ženklą Kriozei. Tad tik per Verdžio Truvero 
pirmą trečio veiksmo sceną (kurią ji vis dėlto truputį susi- 
jaudinusi pradėjo nuo vidurio, tai galutinai išmušė iš vėžių 
nelaimingąjį jai už nugaros drebantį violončelininką) Erikas 
puolė prie poros. Vėlesniems įvykiams akompanavo gražus, 
ramut ramutėlis Doriači balsas, jai pamiršo įjungti mikro- 
foną, bet ji puikiausiai apsiėjo be jo, nė neatkreipė dėmesio. 
Tiesa, šurmuliui užgožti reikėjo gražaus balso, o jai neteko 
rūpintis pizzicati ar vienais kitais arijoje paspęstais spąstais, 
nes niekas labai nesidomėjo operos libretu. Tad ties žodžiais 
Morro ma gueste viscere, Consolino i suoi baci, kurių verti- 
mas „Aš mirsiu, bet tavo bučiniai paguos mano lavoną“ visai 
nederėjo prie aplinkybių, o sutapimas pribloškė tik ją vieną, 
trijų teatro vienovių taisyklių naujame spektaklyje buvo nė 
kiek nepaisoma - Erikas puolė. Skambant kitai eilutei jis, pa- 

balęs iš pykčio, iš įniršio spindinčiu veidu, perbėgo pakylą ir 
ties Dellore mie fugaci („Trumpos mano gyvenimo valandos") 
puolė Žiuljeną. Toliau vyko chaotiškos muštynės, juolab kad 
Doriači balso prišaukti, laiku nepakviesti, manydami, kad 
juos užmiršo, ėmė rinktis nepatenkinti pirmos klasės kelei- 
viai, žvalgėsi į savo vietas ir staiga priešais tuščias eiles pa- 
matė, kaip du įtūžę vyrai išsitaršiusiais plaukais mušasi kaip 
Laukiniuose Vakaruose, tai yra spardosi, ir kartais jų spyriai, 
priešingai negu klasikinėse paryžietiškose muštynėse, pasie- 
kia tikslą. Tie keleiviai, kuriuos nuo „liukso“ klasės ir taip jau 
skyrė vienas laivo aukštas, trisdešimčia tūkstančių frankų pi- 
gesnis bilietas ir nemenka abipusės paniekos visuma, dabar 
išvydo, kad juos skiria ir tie du patrakėliai, atrodytų, dar la- 
biau neperžengiama kliūtis už visas išvardytas. Varžovus mė- 
ginę sutramdyti Andrėjas ir Simonas gavo vienas stiprų spyrį, 
kitas smūgį į pasmakrę, tai išsyk privertė juos atsisakyti taik- 
darių siekių. Trumpai tariant, vyko „akivaizdžios skerdynės , 
kaip rašė Olga Fernandai, ir „simbolinis, bet baisus susirėmi- 
mas“, kaip rašė Mišlinai. „Sargybinių kuopos kumštynės“, - 
apibendrino Edma, nesunkiai suplakdavusi kelis reginius į 
vieną, „apgailėtinas incidentas, kaip Eledokui teko pranešti 
broliams Potenams. Galų gale, padedant keliems Šarlio pa- 
kviestiems stiuardams, pavyko juos išskirti, o Šarlis, žiūrėda- 
mas, kaip tiedu patinai susikimba ir talžo vienas kitą, buvo 
pačioje susijaudinimo, išgąsčio ir malonumo viršūnėje. Taigi 
abu, - beje, apgailėtinos būklės, - nuo pat pradžių svarstė, 
koks nelemtas atsitiktinumas privertė susidurti su taip pat 
gerai prancūzišką boksą išmanančiu priešininku. „Jei būčiau 
žinojęs...“ - labai slaptai galvojo Erikas trindamas kirkšnį, ku- 
ri muštynių pradžioje nuo Žiuljeno spyrio pasidarė violetinė, 

o Žiuljenas čiupinėdamasis šonus kartojo sau tą patį sakinį. 
Eriką Letiujė, kuris akivaizdžiai blogai jautėsi, nuvedė į me- 
dicinos kambarį. Tačiau Klarisė nėjo palaikyti kenčiančio vy- 
ro, kaip būtų pasielgus bet kuri sąžininga žmona, ji ėjo pas 
Žiuljeną... - priminė į pajodžargą panaši Edma Botė-Lebreš 
vis dar pasišiaušusiais plaukais, ji stūmė Klarisę už peties, nu- 
gręžė nugara į kajutę ir vedė tiesiai prie Žiuljeno durų... Žiul- 
jenas atėjo lipdamas jai ant kulnų, nukreipęs į šalį medicinos 
sesers dėmesį ir tuo būdu užtikrinęs varžovui gydantį miegą. 


Klarisė sėdėjo ant tolimiausio lovos krašto. Nuleidusi akis, 
rankas pasidėjusi ant kelių. Tiesiog sumišimo įsikūnijimas, pa- 
manė uždarydamas paskui save duris Žiuljenas. 

- Aš vadinsiu jus Klarise Sumaištim, - pasakė jis, - kaip 
Sumaiščių kaimas. 

— Yra toks kaimas, kuris?.. 

- Ne, - atsakė Žiuljenas atsipalaidavęs, puldamas sėstis ant 
atokiausio nuo lovos fotelio. - Ne, nėra tokio kaimo, bet atro- 
do, tarsi būtų, ar ne? 

Jam atrodė lyg sėdi priešais laukinį žvėrį ar kiek nervingą 
nusikaltėlį, per gryno ir pernelyg baikštaus kraujo: žvėrį, kuris 
galėtų jį sužeisti net netyčia. Į Klarisę žvelgė šaltai, o į lovą su 
tokiu akivaizdžiu švelnumu, kad Klarisė staiga nusikvatojo. 

- Atrodot kaip katinas prie kaštainių, pamenat? Pasakėčią'? 
Juk yra tokia pasakėčia, ar ne? Kas jūsų kaklui? Kraujuojat? Jūs 
kraujuojat! 


* Jeano de La Fontaneo (1621-1695) pasakėčia „Beždžionė ir katinas“. Katinas, 
beždžionės paprašytas, ištraukė jai iš laužo keptų kaštainių, už tai gavo į kailį 
nuo šeimininko. 


312 


Francoise Sagan » Išsidažiusi moteris 


Žiuljenas pasibjaurėjęs, atsainiai žvilgtelėjo į veidrodį, pa- 
matė už ausies vinguriuojantį kraujo siūlelį ir taip pat niekina- 
mai pačiupinėjo prakirstą vietą. Panieka virto dėkingumu, kai 
pamatė Klarisę pasitraukusią iš savo prieglobsčio ir einant jo 
link išgąsčio ir užuojautos kupinomis akimis, ji suėmė delnais 
jo galvą ir prapliupo paguodos žodžių srautu tarsi būtų reikėję 
jį fiziškai raminti. Jis buvo sužeistas: jos rankose, jos valioje. 
Žiuljenas vėl virto vaiku, kurį galima slaugyti ir, šiaip ar taip, 
liesti. Vienas judesys po kito, ir Klarisės glėbyje jau buvo su- 
augęs vyras, tik švelnus ir meilus, ne tik geidžiantis jųdviejų 
malonumo, bet ir linkintis jai gero. 


Vidury nakties Klarisė sulaužė dešimt metų trukusią vie- 
natvę. Ji troško žmogaus ir kad tas žmogus mylėtų ją taip, kaip 
pati jautėsi pasirengusi jį mylėti. 

— Keista, - pasakė ji truputį vėliau, - kaip keista, kai pirmą 
kartą tave pamačiau, maniau, kad tu gangsteris... O paskui — 
kad amerikietis. 

- Bet, tikiuosi, ne vienas ir kitas kartu? - paklausė Žiul- 
jenas. 

— Ne, atskirai, - atsakė Klarisė. - Kuris vaidmuo tau labiau 
patinka? 

- Norėčiau būti anglas policininkas, - atsiliepė Žiuljenas 
nusigręždamas (bijojo akimirkos, kai žinodama apie jį tiesą, jo 
nuolankų atsargumą, perdėtą santūrumą ji palaikys bjauria są- 
moninga melagyste). 

Arji tada žinos, kad tos melagystės yra savotiška tiesa? Kad 
tik ji tada nepamirštų, jog visa tai, visi gerai apgalvoti planai 
būtų sukurti iš meilės jai ir vien viliantis, kad kai bus drau- 
ge su ja dieną naktį ir jie patikės vienas kitam savo gyvenimo 

rūpesčius, Klarisė Letiujė jausis su juo taip gerai, kad negalės 
palikti, - nesvarbu, ar jis vagis, ar ne. 

- Atrodai susirūpinęs, - pasakė ji tyliai. - Ar čia tas garsusis 
pasibjaurėjimas po meilės akto? - staiga paklausė. 
manė, kad ji gali tokius ištarti. 

- Tavo klausimas kvailas, - atsakė šypsodamasis. 

Palinkę vienas prie kito, paprasčiausiai suglaudę skruostus 
abu atrodė patenkinti ir susigraudinę, šiek tiek apimti pasidi- 
džiavimo, kaip atrodo įsimylėjėliai po pirmos meilės nakties, 
jei jos būta bemiegės dėl malonumo, o ne graužaties. 

— Man reikia grįžti į kajutę, - pasakė ji. - Erikas atsibus. 
Kaip dabar viskas vyks? Ką mes darysim? 

- Kas „mes“? - paklausė nustebęs ir maldaujamai Žiulje- 
nas. - Kas tie „mes“? 

- Tu ir aš, žinoma. Erikas sekios tavo pėdomis, arba mano. 
Bus šlykštu... Man reikia išlipti Alikantėje, o mums susitikti Pa- 
ryžiuje... Negalėsiu tavęs šitiek laukti, - tuoj pat pridūrė. - Tave 
gali suvažinėti autobusas arba pasiklysi ir išvažiuosi į Sidnėjų... 
Per daug visko gali nutikti, kad leisčiau tau išvažiuoti. 

- Jokiu būdu neleisiu tau pabėgti, - atsakė Žiuljenas. 

Jis sėdėjo lovoje tarp sujauktų paklodžių, styrančiais plau- 
kais. Atrodė kaip patyręs paauglys, o ne kaip keturiasdešimt- 
metis - susižavėjusi pastebėjo Klarisė, nors žinojo, kad jos su- 
sižavėjimas būtų toks pats, jei jis būtų nuplikęs ar raišas, juk jis 
Žiuljenas ir myli ją - tokią, kokia yra. 

- Šiaip ar taip, - pasakė jis išsitiesdamas, - šiaip ar taip, 
po vakar vakaro, priešingai negu tu manai, Erikas bus visiškai 
ramus dėl likusios kelionės. Jis visai pagrįstai galvoja, kad mei- 
lužiai būna atsargūs, jeigu jų meilės istorija sunki. Paprastai tai 

tiesa. Patikėk, dėl to, kad bučiavau tave į lūpas šimto žmonių 
akivaizdoje, atrodys, kad mes per šimtą mylių vienas nuo kito. 
Bučiavau tave per jėgą, tai pašlemėko poelgis, teko griebtis 
prievartos: vadinasi, nepatinku tau, vadinasi, tu supykai ir esi 
nekalta. Matai? 

— Taip, matau, - atsakė Klarisė klapsėdama blakstienom, 
paskui atsigulė ant pilvo, pakišo galvą po Žiuljeno ranka ir už- 
simerkdama pasakė: - Ne, aš nieko nematau... Visiškai nieko 
nebematau... Visiškai nieko nebenoriu matyti. Noriu būti šitoj 
tamsoj visą gyvenimą. 


Kiek vėliau ji užmigo. Tačiau Žiuljenas, budrus kaip pirmą 
kartą, kai mylėjosi su patinkančia moterimi, ilgai žiūrėjo į ją 
miegančią. Gražios krūtys, gražus strėnų linkis, liauni sąnariai, 
švelni oda. Mėgino klijuoti visus šiuos prekeivos vertinimus 
prie Klarisės kūno, bet nieko neišėjo. Žinoma, kūnas buvo gra- 
žus, bet jam pirmą kartą gyvenime atrodė, kad net jei jis būtų 
negrakštus, tai šios moters balso, akių ir rankų jam pakaktų 
būti tokiam įsimylėjusiam koks yra. Po valandos ji nubudo, di- 
deliam Žiuljeno palengvėjimui, nes pats nepajėgė pasakyti, kad 
jai reikia eiti į savo kajutę. Paskui Žiuljenas krito į tuos pačius 
patalus. Uodė Klarisės kvapą, jos kvepalus ir nuilsęs užmigo, o 
stambiaplaniai Klarisės peties, klubų vaizdai, sumišę goslūs re- 
giniai slinko jam prieš akis, tik šį kartą jis regėjo moterį, kurią 
gerai pažinojo. Pro Žiuljeno užmerktas akis lėkė prisiminimai. 


Geležies pilkumo dangaus ir jūros fone „Narcizas“ atrodė lyg 
nirtų iš gelmės, jis šnypštė vandenį ir debesis, kilis kaip peilis 
skrodė minkšto ir slidaus šilko jūrą, ši nesipriešino, skleidė 
maloniai nerimastingą tęstinį plyšimo garsą. Buvo šešios ryto, 
Žiuljenas sėlino į viršutinį denį. Kur beatsidurtų - svetima- 
me mieste ar kaime, - tokiu metu jis, būdavo, kartais išeina 
valandai į lauką ir, atrodė, vedžioja savo kūną kaip didelį ap- 
snūdusį, nelabai paklusnų šunį. Mieguistas, bet išsivadavęs iš 
sapno pinklių jau mindžikuoja bulvaro pakraštyje ar prie pla- 
taus lauko, kurį reikia pereiti. Kūną po valandos parves atsi- 
gulti net prieš savo valią, nes jam reikia miego, kad nedrebėtų 
rankos dedant kortas, kūną, kurio instinktus - po Klarisės — 
jautėsi paklusniai sotinęs su dešimtimis moterų, nors jis pats, 
Žiuljenas, to net nenorėjo. Gal tai buvo pagrindinė Žiuljeno, 
šiaip jau menkai apsiginklavusio gyvenimui, jei žvelgsim į jį 
kaip į mūšį, stiprybė: gebėjimas visada išlikti tokiam pačiam, 
pirmam laikyti save klystančiu, neteikti jokios reikšmės Žiul- 
jenui, koks buvo vakar, ir pripažinti, kad gali dėl visko klysti. 
Vyrai kaip, beje, ir moterys už tai jį mylėjo. Draugai tarpusa- 
vyje kalbėdavo apie jo gerą valią - gal tam, kad neužsimintų 
apie jo išdidumą. Jei jau kalbėsim apie jo išdidumą - Žiul- 

jenas rodydavo ne menkus, drungnus kasdieniškos tuštybės 
ženklus. Jis tiesiog taip keliavo: ranka rankon su susikurtu 
socialiniu personažu, su blefais ir lyriškomis svajomis, o kai 
nesisekdavo, jam niekada nedingtelėjo kurį nors trūkumą iš 
trijų nagrinėti. Vėliau Edma Botė-Lebreš, apžvelgdama kruizo 
nesklandumus, pasakys: „Žiuljenas Peira nepatiko sau, bet ir 
nesistebeilijo į save: neturėjo jokios savivokos ir, - subtiliai 
pridūrė, - tikriausiai tokiais laikais, kai viskas apnuodyta kiše- 
niniu froidizmu, vadinasi, deformuota, jis vienintelis vertino 
moralę vien pagal veiksmus, o ne pagal tuos veiksmus įkvėpu- 
sias paskatas.“ 


Tą rytą nubudęs Žiuljenas neįstengė gulėti toje apgyvendin- 
toje lovoje ir atsidūrė viršutiniame denyje, priešais neaprėpia- 
mą pilkai melsvą atviruką, kuriame buvo pavaizduota Vidurže- 
mio jūra apyaušriu rugsėjo mėnesį. Žiuljenas jautėsi pavargęs, 
laimingas, pirštai šiek tiek drebėjo - tai jį ir suerzino, ir truputį 
sugraudino. Kai tik pasijusdavo moters arba sėkmės mylimas, 
Žiuljenas, pažadintas iš paprastai geranoriško abejingumo sau 
ir kitiems, savo kūną laikė vertu meilės, tvirtu ir šauniu, kupinu 
gerų savybių ir pagrindinių kozirių kaip tik moterims užka- 
riauti, tačiau tų kozirių nesaugojo. Dėkui Dievui, buvo pavel- 
dėjęs tokį dalyką, kurį mama vadino „jo pusiausvyra , nors ir 
svirduliuodamas išeidavo iš blogiausiai pagarsėjusių Paryžiaus 
lošimo salių. Jis sugniaužė pirštus, juos nykščiu prispaudė kiek 
kinematografišku judesiu ir susizgribo, kai išvydo suglumusią 
Edmą Botė-Lebreš, vilkinčią alyvinį chalatą, išsidraikiusiais 
plaukais ir nešiną iš virtuvės nugvelbtu kavinuku. Tačiau, ste- 
bėtina, jos kašmyro ir šilko chalatas buvo suveržtas savotiška 
virvele, ant kurios kybojo keistas raktas, jis Žiuljenui pasiro- 

dė dar keistesnis negu Edmos buvimas denyje tokiu metu: vis 
dėlto nenumatyta aplinkybė, nors, regis, jai nežadino nė lašo 
smalsumo. 

- Tai miškininkų daiktas, - atsakė Edma į nebylų Žiuljeno 
klausimą. - Bent jūs neklauskit, kam naudojamas, nes atsaky- 
siu taip bjauriai kaip atsakiau vargšui Kriozei. 

— Ką jūs jam pasakėt? - pasidomėjo Žiuljenas. - Įdėmiai 
klausau, - pridūrė nemeluodamas. 

Mat Edmos Botė-Lebreš pasakojimai, gyvoji laivo paska- 
lų kronika, jam baisiausiai patiko - visų pirma, dėl humoro, 
antra, dėl savotiško moralinio atitaisymo, demonstratyvaus 
buržuazinių vertybių įtvirtinimo: kaip daugelis amžininkų, 
Edma iš pradžių jas pamindavo ir niekino, o kartais tvirtinda- 
vo jų besilaikanti. Tikriausiai, kaip ji sakė, tos vertybės buvo 
būtinos, o Žiuljenas svarstė: ar tam, kad senatvė neužkluptų 
pernelyg netikėtai, ar, priešingai, ji norėjo parodyti gyvenimo 
saldybės kelius brutaliam ir nusivylusiam jaunimui, kuriam 
manė jį priklausant. Ji padėjo kavinuką, ir jie atsisėdo į pin- 
tus fotelius. Ji žiūrėjo į Žiuljeną šnairomis, pro cigaretės dū- 
mus, „tikra 1930-ųjų stiliaus poza, - nostalgiškai pastebėjo 
Žiuljenas. Jis nuo gimimo svajojo apie pasaulį, kur kelrodės 
būtų moterys: meilios ir gražios arba švelnios, arba mėgstan- 
čios meluoti, šiaip ar taip, moterys jį būtų gynusios, Žiuljeno 
manymu, jų sveikas protas daug budresnis negu vyrų (bent 
jau jo); apie pasaulį, kur vyrai laikytųsi moterims prie kojų, 
pasiruošę joms tarnauti, o jam tai reiškė: lovos kojūgalyje, pa- 
siruošę jas mylėti. Suprantama, buvo ir patikslinimas, kad, jei 
prireiktų, šie du užsiėmimai bus atidėti vėlesniam laikui, tuo 
atveju, jei bus Lonšano hipodrome ar laimės visą aukso puodą 
Divono kazino. 

— Apie ką mes kalbėjom? - paklausė Edma kuo garsiausiai, 
šį klausimą visada užduodavo daugiskaita, o atsakydavo vie- 
naskaita. - A, taip! Apie mano diržą... Taigi, atsakiau Kriozei, 
kad juo „prisirakinu pianistus“... Sutinku, pasakiau prastai... 
prasčiau negu silpnai, sutinku su jumis. 

— Bet aš visai nenoriu tokio sutikimo, - pasakė Žiuljenas. - 
Man patinka nešvankoki pasakymai... jie prablaško. Jautiesi 
grįžęs į tokį amžių, kai buvo paprasčiau būti patenkintam... 

— Kvailas vaikiškas pokštas, - neatlyžo Edma, - jei teisingai 
matau save jūsų veidrodyje. Ne, matot, tas diržas, atrodo, buvo 
skirtas prikabinti kirvukui, kuriuo miškininkai įskeldavo rąs- 
telius šildytis ir maistui gaminti... Kodėl, pone Peira, jūsų tokia 
abejojanti veido išraiška, prašom pasakyti. 

— Nes tas kirvukas turėjo būti be galo ilgas, kad jūsų miš- 
kininkai pasilenkę siaubingai nesusižeistų šono arba mirtinai 
neprasikirstų... 

— Kirkšnies... - geranoriškai pabaigė Edma. - Taip, gali būti... 
Šiaip ar taip, aukštuomenės susibūrimuose aš niekada nesitam- 
pau kirvuko... Nors būtų galima, netgi reikėtų labai dažnai... 

— Tačiau praktikuojat tą sporto rūšį per atstumą, ar ne? - 
paklausė Žiuljenas. - Jei teisingai prisimenu. Kirvis sviedžia- 
mas išėjus iš vigvamo ar prieš tai? 

— O, nemanykit taip. Esu mačiusi puikių kovų kirvukais! — 
sušuko Edma, pagyvėjusi nuo kariško prisiminimo, jos žvilgs- 
nis tapo atšiaurus ir sarkastiškas. - Pamenu, vieną dieną, pa- 
vyzdžiui, pas tą seną beprotę de Tuną... Tiesa, jums žinoma, kas 
tokia ponia de Tuna? Gražiausia Poliakovo ir de Kiriko kolek- 
cija pasaulyje - de Tunų Niujorke... 

— A, taip, puikiai žinau! - nepraverdamas burnos atsakė 
Žiuljenas. - Na ir ką? 

- Taigi, tą seną de Tuną paliko vienas dailus švedas, Jarve- 
nas Juksas... dailusis Jarvenas draskėsi tarp jos ir mažosios Dar- 
fioj... Tiesa, Jarveną irgi tikriausiai sutikot Niujorke? Jis vesda- 
vo Sotheby aukcionus... Aukštas šviesiaplaukis, toks vikingas... 
truputį panašus į mūsų smarkuolį iš Monso le Mino", - pasakė 
Edma (priminė apgailėtiną Simono Bežaro sarkazmą apie Le- 
tiujė ir jo Forumą). - Taigi, vargšas vaikinas nebuvo pakviestas 
į vakarienę vieną rugsėjo vakarą, kur atsitiktinai buvo pakvies- 
tos abi jo moterys. Ponia de Tuna ir toji Darfioj, kuri tada buvo, 
matyt, mano amžiaus... - pasakė ji iš pradžių patenkintu tonu, 
mat tas „matyt kaip tinkamesnis pakeitė visokius „maždaug“ 
jos ir draugių kalboje. (Vos tas žodis buvo ištartas, ji ėmė klaus- 
ti savęs, ar žodis „matyt“ tinka kalbant apie tokį visiems ma- 
tomą dalyką, kuris, kaip pati sakė, menkai matomas: amžius, 
jos amžius, dėl jo išties visą gyvenimą beveik nesuko galvos, 
bet kai visi tvirtino tą patį, jis darėsi grėsmingas...) - Tad štai ji 
sėdi prie stalo su de Tuna, o toji kalba, kalba, kalba, tiesiog bai- 
singa... Žodžių lietus kiekviename mažiausiame pokalbio lopi- 
nėlyje... Kaip jums pasakyti, mielas Žiuljenai? Jei ji būtų jums 
pasakojusi apie žirgus ir laimėjimus kazino, būtumėt ėmęs bai- 
sėtis žirgais ir laimėjimais, metęs lošti! Būtumėt tapęs vyru, už 
kurio galima tekėti... 

- Bet, - įsiterpė Žiuljenas, kuriam išgirdus žodį vedybos, 
dabar, kai apie jas galvojo, kilo juokas ir išgąstis (širdies bepro- 
tybė akimirką jį nuliūdino), - bet kokia keista mintis! 

- Jums negera? - paklausė Edma. - Atrodot staiga sukrės- 
tas... Tiesa, tai dėl žodžio vedybos! Jums niekada neteko to pa- 
tirti. 


* Komuna Prancūzijos centre, Burgundijoje, kurioje daug anglies kasyklų. 

- Ar aš toks perregimas? - nusistebėjo Žiuljenas, vis dėlto 
šiek tiek įsižeidęs, bet nevalingai juokdamasis. 

— Tokiai moteriai kaip aš - kiaurai. Visiškai perregimas. Ki- 
tiem - ne, būkit ramus... Visi svarsto, ką jūs iš tikrųjų veikiat, 
bet niekas nesvarsto, kas jūs esat širdies gilumoje. 

- Visa laimė, - atsakė Žiuljenas. - Tikrai nesuprantu, kodėl 
mano veiksmai ir poelgiai galėtų iš viso ką nors dominti... 

Jis tai sakė nuolankiu veidu, tai pamačius Edma Botė-Le- 
breš nepatikliai ir džiugiai šūktelėjo. 

- Atrodo, kalbėjom, kad aš perregimas, - pasakė Žiuljenas 
neraiškiu balsu. 

— Manot, kad aš visai nukvakus, ar ne? - paklausė Edma 
Botė-Lebreš. 

Šį sakinį ištarė nerūpestingu, per aukštu balsu, tad netyčia 
cyptelėjo ir tuo pačiu dirbtiniu balsu užsikosėjo, tada nusigręžė. 

- Žiuljenai, ar atsakysit? Ką jūs manot apie mūsų pašnekesį 
dabar? Ar jis neslegia? 

- Taip, pokalbio pradžia man atrodo keista, - atsakė Žiulje- 
nas, - bet tik ne tai, kaip jį nutraukėt... - (Jis šypsojosi.) - Tik- 
riausiai taip pat netikėtai gyvenime nutraukėt nemažai dalykų. 
Pavyzdžiui, neišgirdau pasakojimo apie jūsų ponią de Tanką 
pabaigos... 

— De Tuną, - automatiškai pataisė Edma. - Tiesa. Na, ką 
gi... - (ji vėl atgavo atsainumą ir jau pyko ant savęs, kad valan- 
dėlei buvo jį praradusi). - Taigi, ponia de Tuna sutinka tą jauną 
moterį per vakarienę, kur jos abi buvo atsitiktinai pakviestos 
ir taip pat atsitiktinai jų nesupažindino, vadinasi, nė viena ne- 
žinojo, kad kita yra „ta kita, kuri atima šiek tiek jos dailiojo 
Jarveno. Žodžiu, juodvi abidvi ėmė kalbėti apie vyrus, meilę, 
patinų bailumą ir t. t., ir šį kartą tarškioji šarka Tuna trumpam 

perleido mikrofoną kitam žmogui. Jos taip sutarė kalbėdamos 
apie tą bjaurų meilužį, nė nenumanydamos, jog kalba apie tą 
patį, kad susiėmė už galvų ir abi nusprendė tą patį vakarą nu- 
traukti su juo santykius. Kitą rytą taip ir padarė. Kai po ilgo 
laiko sužinojo viena kitos vardą, kvatojosi išsijuosusios ir su 
palengvėjimu. Štai kaip vargšas Žeraras liko vienas... Iš tiesų 
jo vardas buvo Žeraras - ne Jarvenas ir ne Juksas, - baigė išsi- 
blaškiusi. 

- Jis miręs? - paklausė nuliūdęs Žiuljenas. 

— Visai ne... Kodėl norit, kad jis būtų miręs? Jis kuo svei- 
kiausias... 

- Jo vardas jau nebe Žeraras? - neatlyžo Žiuljenas. 

— Na, taip, žinoma! Kodėl norit, kad?.. 

- Šiaip sau... - atsakė Žiuljenas ir pamatęs, kad pasuko blo- 
ga linkme, liovėsi. - Gal norėtumėt karštos kavos, jūsų kavinu- 
kas turbūt atvėso? Galėtume išgerti bare? Vėsu. 

- Tiesiog norėčiau, kad parodytumėt man savo Markė, - 
atsakė Edma išsitiesdama fotelyje, paskui grakščiai - ji tai žino- 
jo - pakildama ir įsikibdama Žiuljenui už parankės. 

- Bijau, kad jis ne visai jūsų vertas, - atsakė Žiuljenas, sto- 
vėjo nejudėdamas priešais ją vis dar šypsodamasis. 

Staiga jis prastai pasijuto: vėl atsidūrė užminuotoje terito- 
rijoje, ji galėjo jį demaskuoti. Jis myli moterį, kuriai tikriausiai 
nepatiktų, jei demaskuotų jos mylimąjį, ji tikriausiai nė kiek 
nepritaria valgymui restoranuose nesumokant ar piktnaudžia- 
vimui pasitikėjimu. Ši jau Edmos sukonkretinta grėsmė, kuri 
sklandė ore nuo pat kelionės pradžios, bet pernelyg jo netrikdė, 
nes buvo beveik nejuntama, dabar suskambo aukštesniu tonu 
ir įnešė savotišką nedarną į jo ir Klarisės gyvenimą, taip pat, 
kad ir ką jis manytų, neišvengiami trikdė trapią pusiausvyrą 


322 


Francoise Sagan e Išsidažiusi moteris 


tarp linksmojo Žiuljeno ir įsimylėjusio Žiuljeno. Kilo grėsmė, 
kad šis šaižus skambesys Klarisės ausims pasirodys itin rėks- 
mingas ir atgrasus. 

— Tas Markė nėra visiškai tikras, - kalbėjo jis toliau nu- 
silenkdamas Edmai. - Bijau, kad jis subjauros jūsų didžiąją 
svetainę, kuri, pasak Geographical Review, atrodo veikiau 
nuostabiai... 

— O, tas žurnalas čia? Kaip įdomu... - sučiauškėjo Edma 
imdama jo duodamą žurnalą, kurio kelis numerius pati buvo 
padėjusi šen ir ten laivo skaityklose (juose iš tiesų galima buvo 
pamatyti skersai išilgai palankiais rakursais nufotografuotą 
prašmatnų Botė-Lebrešų butą Paryžiuje). - Tai klaida, - toliau 
ji kalbėjo šaltai. - Pasirašytas ar ne, Markė yra kaip tik tai, ko 
trūksta mano svetainei, mielasis Žiuljenai. 

- O, jei apie tai - jis pasirašytas! - atsakė Žiuljenas. — 
Bet būtų nemalonu, jei turėčiau jums prisiekti, kad jis auten- 
tiškas. 

Ji pastebėjo, kad jis aiškiai leido jai rinktis: tapti bendri- 
ninke, ar išduoti jį. Ji tuoj pat apsisprendė už pirmą galimybę, 
bet buržuazinė Edmos moralė nė akimirką nebuvo kliudyta; 
Žiuljenas jai per daug patiko, kad reaguotų bent menkiausias 
sudėtingo jai moralę atstojančio mechanizmo sraigtelis. 

- Šiaip ar taip, jeigu tik mano brangusis Armanas tuo įsiti- 
kinęs - tai vis mano priesaikų dėka, - koks skirtumas... Beje, — 
pradėjo ji ir patraukė kajučių link, truputį išraudusi dėl pas- 
tarosios emocijos, - beje, ką gali žinot - o jei tas paveikslas 
visiškai tikras... Jūs man atrodot šiek tiek pesimistiškas. 

Žiuljenui, kuris matė, kaip tą paveikslą su polėkiu pabaigia 
ir pasirašo vienas gabus ir neskrupulingas jo draugas, šis sa- 
kinys pasirodė nuostabus. Ne, iš tikrųjų jis negalėjo parduoti 

to paveikslo Edmai. Tai būtų nebe sukčiavimas, o elgetavimas. 
Ši mintis tiesiog sukaustė jį, ir atsigręžusi Edma tikriausiai tai 
suprato, nes pati minutėlę stovėjo nejudėdama, paskui gūžte- 
lėjo pečiais ir pasakė sušvelnėjusiu balsu: „Vis dėlto eime jo 
apžiūrėti.“ 


Erikas iš medicinos kambario grįžo labai geros nuotaikos. Kla- 
risės akimis, po praėjusios nakties ta nuotaika visai nederėjo, 
darė jį vertą pajuokos ir paniekos - jo akimis, labai nepelnytai. 
Juk Eriko gera nuotaika buvo labai nuoširdi: po vakar vakaro 
skandalo jam atrodė, kad neištikimybės galimybių nėra, juk jo 
negalėjo apgauti čia pat, per dešimtį metrų nuo vietos, kur jis 
miegojo. Prielaida buvo tokia storžieviška ir atkari jo išdidu- 
mui, kad išsyk atmetė kaip nepriimtiną. Beje, iš Klarisės vogčia 
išgautas bučinys minios akivaizdoje rodo, kad ji bučiavosi ne 
savo valia. Vargšė Klarisė, galvojo Erikas, iš pradžių atstūmė 
Žiuljeną, paskui šaukėsi pagalbos... (taip prisiminė Erikas), 
vargšė Klarisė tikrai netransportuotina. Nors buvo toks laikas, 
kai ji būtų išsisukusi taip, kad vyras jai neįkyrėtų, arba nesu- 
keldama skandalo jam pasipriešinusi. Kadaise Klarisėje slypėjo 
sumani ir paniekos kupina moteris, kiek fatališka aukštuome- 
nės dama, ilgai į Eriką žvelgusi šiek tiek iš aukšto, tai jį liūdino, 
galų gale ir jaudino. Vakarykštis jos dorumas buvo mazochisti- 
nio drovumo, o ne jausmų ištikimybės vaisius, - tai Eriko aki- 
mis jau daug nemalonesnis dalykas. Tačiau, šiaip ar taip, buvo 
smagu konstatuoti, kad kaip tik ji, Klarisė, davė peno apkal- 
boms laive, tai net buvo komiška. 


325 


Francoise Sagan » Išsidažiusi moteris 


- Klarisė, nekalta, kankinė, - tarė jis žiūrėdamas į ją veidro- 
dyje, sėdinčią ant savo lovos, įsmeigusią akis į jūrą, drebančio- 
mis rankomis, lygiu, apsiblaususiu veidu. - (Šią akimirką gra- 
ži... Klarisė vis dažniau graži...) - Ar šįryt matėt mano kovos 
draugą? 

- Ne, - atsakė Klarisė neatsigręžusi. - Nieko šįryt nema- 
čiau. 

Ji kalbėjo išsiblaškiusi, nenorom, o Erikas negalėjo pakęsti, 
kad koks žmogus taip elgtųsi, juolab Klarisė. 

— Aš jums netrukdau, Klarise? - paklausė atsisukdamas į 
ją. - Gal galvojat apie labai įdomius dalykus? Ar per daug in- 
tymius, kad man papasakotumėt? - (Tada Erikas atvirai nu- 
sišypsojo - dėl to, kad bet kam, ir Klarisei, akivaizdu, - abi 
prielaidos neįtikėtinos, ypač toji, kad jai gali kilti labai įdomių 
minčių.) 

— Taip taip, - atsiliepė ji, - žinoma... 

Ji nesiklausė jo, nė negirdėjo, ir jis taip staiga atsistojo, kad 
ji iš išgąsčio šūktelėjo ir išblyško. 


w0- oo 


sė vėl išvydo tų vyzdžių spalvą, tokią pažįstamą ir dabar sve- 
timą, blankias akis - įkūnytą šaltį ir griežtumą... Žvilgsnį, ku- 
ris, jautė, jai šią pat akimirką kažką atskleidžia, vėl dėl kažko 
priekaištauja. Ir toliau įsmeigusi į jį akis apžiūrinėjo dailų ir 
atstumiantį veidą. Tą minutę, kai rado žodžius jam apibūdinti, 
ūmai išraudo - mat įspūdis buvo pakankamai stiprus, savai- 
me nuskambėjo tokiais negailestingais žodžiais. Ji prisiversda- 
ma kartojo sau: „Dailus ir atstumiantis, dailus, man jis atrodo 
dailus. Ir atstumiantis. Štai taip. Tuose žandikauliuose yra kaž- 
koks ydingas, atgrasus ir arogantiškas dalykas, jie įsitempę nuo 

kažkokio siaubo, laiko sukandę siaubingus žodžius...“ Gražios, 
linksmos, ramybės metu paniekinančios lūpos, jų linija buvo 
tokia taisyklinga, kad nė sekundės negalėjai įsivaizduoti Eriko 
mažo, koks jis kadaise buvo, su tokiomis lūpomis. 

- Tai ką, jokio atsakymo? Ar žinot, Klarise, kad pastaruoju 
metu darotės labai storžieviška? 

Veriantis Eriko balsas ją akimirksniu supurtė ir ji dar sykį 
pažvelgė į tą burną blizgančiais dantimis, išpuoselėtais Baronų 
šeimos dantų gydytojo, geriausio Europoje ir Amerikoje, kurio 
perdėti honorarai neprivertė Eriko skelti demokratinių žaibų. 
Beje, dėl dalykų, kurie, jo akimis, svarbūs - savo sveikatos, in- 
vesticijų, malonumų, - Erikas mielai kreipdavosi į Baronų šei- 
mos tiekėjus, o kai reikalas nebūdavo su juo susijęs, taip pat 
natūraliai priekaištaudavo jiems dėl pinigų švaistymo. Ji sten- 
gėsi būti mandagi su tuo svetimu suirzusiu vyru, kuris beveik 
šaukte šaukė: „Apie ką jūs galvojat?“ 

— Galvojau apie jus, kai buvot mažas berniukas... Jūsų ma- 
mai tikriausiai liūdna, kad niekada jūsų nemato. Gal turėtu- 
mėt... 

Ji nutilo. „Kas man užėjo? - pagalvojo, o paskui suvokė, 
kad taip kalbėti paskatino visai nesąmoningas noras būti gerai, 
nepalikti Eriko vienatvėje. Tačiau ji matė: niekas nemyli Eriko 
tiek, kad nesijuoktų pamatę, jog jį paliko... Žinoma, jis paklaiks 
iš įsiūčio, o paskui liūdės. 

— Aš pusryčiausiu denyje, - pasakė išsekęs Erikas. Ir išėjo. 

Likusi viena Klarisė giliai įkvėpė, pamatė save veidrodyje 
išsitaršiusiais plaukais, nekaltu veidu ir negalėjo susilaikyti ne- 


nusišypsojusi moteriai, kurią myli Žiuljenas Peira, kuri jam at- 
rodo graži, kurios, regis, jis nepavargdavo liesti, jausti jos šilu- 

mą, geidulingumą, jo užsimiršusiai moteriai... Ji ranka palietė 
skruostus, pasuko galvą uosdama nakties kvapu tebedvelkian- 
čius pirštus. Atsistojo ir patraukė durų, denio, Žiuljeno link - 
žinojo, kad ir jis visada pusryčiauja denyje. 


Jis sėdėjo prie stalo nuo saulės ir porceliano tviskančiame 
valgomajame ir, atrodo, nematė už nugaros sėdinčių Eriko, 
Armano Botė-Lebrešo ir Simono Bežaro siluetų, o šie varstė ją 
nuostabos ir neaiškaus priekaišto kupinais žvilgsniais, mat to- 
kiu metu valgomajame paprastai būdavo vien vyrai (kaip ang- 
lams iš gerų šeimų priklauso mažoji svetainė). Tačiau Klarisė 
jų nepamatė: žiūrėjo į užsiėmusį Žiuljeną, jis tepė ant skrebu- 
čio sustingusį sviestą. Nepatenkinta išraiška, suraukti antakiai, 
liesas ir saulėje įrudęs, ties veiksmu susikaupęs veidas, stambi 
geraširdžio nosis, tiesus, toks vyriškas ir paaugliškas kaklas po 
medvilninių marškinių apykakle, didelės, iš pažiūros negrabios, 
bet miklios rankos... Klarisė užsimerkė saugodama prisimini- 
mą: tą akimirką ji mylėjo Žiuljeno išvaizdą labiau negu kada 
nors buvo mylėjusi kieno nors iš viso. Mylėjo įkritusius ir nuo 
barzdelės patamsėjusius skruostus, nosies linkį, ilgas ir mėsin- 
gas lūpas, judrias keistos raudonmedžio spalvos akis, kiek per 
ilgus - kaip ir jo blakstienos - plaukus, ilgomis netvarkingomis 
sruogomis dengiančius galvą, kurios kaulai buvo labai kieti, o 
judesiai tokie švelnūs, panašią į kumeliuko išraišką... Jai norėjosi 
jį apglėbti, apiberti bučiniais. Staiga jis buvo visiškai jos kraujo, 
jos padermės, iš jos pasaulio, draugų. Buvo panašus į ją, tikslus 
jos atitikmuo. Jo prisiminimai tikrai tokie patys ir vaikystė tokia 
pati. Ji žengė žingsnį Žiuljeno stalo link, jis pakėlė galvą, pamatė 
ją ir atsistojo iš malonumo padūmavusiu žvilgsniu, nevalingai 
šypsodamasis dėl ūmaus jį apėmusio geismo. 


328 


Francoise Sagan » Išsidažiusi moteris 


— Ponia, - kreipėsi kimiu balsu, - prašau atleisti, kad šįryt 
nesulaikiau jūsų jėga... Aš jus myliu ir geidžiu jūsų, - kalbėjo 
toliau, o iškilminga ir atgailaujanti veido išraiška buvo skirta 
liudininkams ten, atokiau. 

- Ir ašjus myliu ir geidžiu jūsų, - atsakė ji, laikydama galvą 
tiesiai (iš tolo žiūrint atrodė pasipūtusi, o iš arti - įžūliai įsimy- 
lėjusi). 

— Lauksiu jūsų visą dieną savo kambaryje, - pasakė jis vis 
dar pašnabždom. 

Ir nusilenkė, o ji patraukė Eriko pusėn. Eriko veidas, jai pri- 
artėjus, spinduliavo paniekos kupiną atlaidumą. 

— Na, kaip? Ar jūsų gerbėjas atsiprašė? Pasiaiškino? Jis buvo 
girtas ar kaip? 

— Apie jūsų žmoną galima rėžti sparną ir negirtam, mano 
mielas, - pasakė Simonas Bežaras nuo savo stalo. 

— Bet gal ne bučiuoti ją man matant, ar ne? 

Eriko balsas buvo valdingas, bet, atrodo, nė truputėlio ne- 
sutrikdė Simono Bežaro. 

— Na, dėl to sutinku, - atsakė šis. - Bučiuoti kito žmoną 
jam matant - labai blogo skonio dalykas. Už nugaros - daug 
padoriau. 

Erikas nutilo. Savaime suprantama, jo padėtis nebuvo tin- 
kama pamokslauti tam prasčiokui filmų gamintojui, kurio 
meilužė, be to, dar ir vardu Olga. 

- Žinoma, žinoma, - atsakė jis (ir nelabai agresyviai pasisu- 
ko į Klarisę). - Na, tai ar gražusis suvedžiotojas atsiprašė? 

— Taip, - atsakė ji. 

- Jūsų atsiprašė, tai jau šis tas. Ar polėkio apimtas neprašė 
perduoti atsiprašymo ir man? 

— O, taip, žinoma... - atsakė Klarisė. 

Ji nusišypsojo jam iš akių gilumos. Žvilgtelėjo į jį tuo sa- 
vaime nušviečiančiu meilės žvilgsniu, Erikas akimirką liko 
sustingęs, paskui pamatė, kaip ji tokiu pačiu žvilgsniu Žiūri į 
Simoną Bežarą ir Armaną Botė-Lebrešą - šie taip pat apstulbo 
lyg nuo šilumos išlydžio. Tačiau jų apstulbimas, palyginus su 
Eriko, buvo niekis. Jis buvo išmuštas iš vėžių, staiga priverstas 
atsiminti tai, ko neįstengė prisiminti: Klarisės šypsena saulė- 
je, ji atsigręžusi į jį, tas pats žvilgsnis... Klarisė apsupta lapų, 
gėlių, medžių, vėjo, galbūt restorano terasoje? Ar jos namuose 
Versalyje? Ne, jis niekaip negalėjo prisiminti tos akimirkos 
nei apibendrinti, kas tame žvilgsnyje buvo svarbiausia. Nei 
ką jis reiškia, šiandien vėl suspindęs Klarisės akyse. Ar tiesiog 
širdis, koležo laikų vaizdai priminė jį įsimylėjusią Klarisę? 
Dvidešimt penkerių metų Klarisę, nuo švelnumo padūma- 
vusiu žvilgsniu, kai į jį žiūrėdavo... o aplink ją tos džiunglės, 
kaip pažadų pilnos mėlynų pumpurų... Dieve mano! Dieve 
mano! Kur jis ėjo? Kokia čia groteskiška šneka skamba? Taip, 
Klarisė manė, kad jį myli. Taip, svarbiausia, jis buvo pakanka- 
mai gudrus, kad ją tuo įtikintų. Taip, ji leido sau įsigyti jauną 
sutuoktinį kairuolį - o šis tos pačios pakraipos laikraštį - ti- 
kėdamasi, kad atplukdys juos iki savo krantų, tarp prabangos 
ir patogumų supančiotų saviškių... Taip, ji dėjosi besidominti 
Forumu ir kartu su juo kvailinanti reakcingus dėdes, tačiau 
savo tikslų nepasiekė. Forumas gyvavo, o jų meilė mirusi. Da- 
bar jis suprato - ji buvo šalia jo vien iš baimės, juk ji galėjo 
pažvelgti į jį kito sužadintu įsimylėjusiu žvilgsniu, tai geriau- 
sias, akivaizdžiausias įrodymas, kad tarp jų viskas baigta ir 
ji nė per nago juodymą jo nebemyli. Ir tai labai gerai. Jis jau 
gana prikamavo tą vargšę Klarisę... Tik... Tik... 

Jis pašoko iš vietos, priėjo pačiu laiku. Miglotai nusistebė- 

jo - priešais vikmedžiu išmuštą tualetą, - kad kartu su kiauši- 
niene ir skrebučiais neišvėmė plaučių gabalų, širdies skiaučių, 
kraujo srauto, netyčia nurytų kartu su Klarisės šypsena. 

Kai grįžo į valgomąjį, jis buvo tuščias, linksmi jo žmonos 
ir popierinio prodiuserio balsai denyje tolo. Jis stovėjo nejudė- 
damas, klausydamasis, kaip tyla balsai. Iš sąstingio jį pažadino 
Olga. 

- Jūs visai išblyškęs, katinėli, - pasakė susirūpinusi, brauk- 
dama nosine jam per smilkinius. - Jums atsitiko bėda? 

Jis prisivertė atsisukti. 

— Tam tikra prasme, - atsakė. - Suvalgiau nešviežią kiau- 
šinį. Kai pagalvoju, kiek šiame laive kainuoja kiaušiniai, vir- 
šūnė! - staiga sušuko. - Pakvieskit man metrdotelį, - pasakė 
pritrenktai Olgai, paskui puolė į virtuvę. 

Dabar jau jis nė kiek nepanašus į kairiųjų atstovą, pamanė 
Olga, o jis tuo metu virėją ir jo padėjėjus pliekė taip, kad tik- 
riausiai net dėdėms Baronams būtų pasirodę persistengta. Olga 
stebėjo, kaip jis užgaulioja suglumusius darbuotojus, ir jautė 
paniekinamą džiugesį, bet slėpė jį pritariamai linkčiodama, kai 
jis paminėjo ją kaip liudininkę. 

— Eime, - pasakė ji galų gale. - Tie vargšai žmonės niekuo 
dėti, kad jūs taip brangiai mokėjot už kelionę... 

— Nemėgstu, kai iš manęs tyčiojasi, - atsakė Erikas. - Labai. 
Ir viskas. 

Jis buvo perbalęs iš pykčio, dėl pykinimo, jautėsi tuščias, 
ištižęs, pasipiktinęs. Net ėmė klausinėti savęs, ar jo išpuolis 
pagrįstas. Pagaliau šiame prabangiame laive negali būti nė 
kalbos apie socializmą. Tegu tie snobiški liokajai dirba savo 
darbą kaip pridera. Jiems už tai mokama, kaip ir Forumo pa- 
siuntinukams už lakstymą, kaip jam mokama už vadovavimą 

laikraščiui ir kaip... Vien Klarisei buvo mokama už tai, kad 
nieko neveikia. 


- Žinot, man labai gaila, mano mielas Erikai, - pasakė 
Olga, atsisėdusi mažame niūriame bare laiptinėje tarp liukso 
ir pirmos klasių. 

Tokia „tarpinė“ baro padėtis iš tiesų pavertė jį niekieno 
teritorija, kur niekas neužklysdavo: liukso klasė iš paniekos 
pirmai, o pirma klasė iš paniekos anų paniekai. Senas „Pašė- 
lusių metų“ barmenas ten sau ruošė neįmanomus gerti kok- 
teilius, kuriuos išmaukdavo vienas (arba kartais su girtuokliu 
iš antro aukšto, kurio žmonai dar nešovė į galvą jo iki čia pa- 
sekti). Jis pamažu ten svaiginosi, jau ir taip likimo įspraustas 
tarp dviejų klasių, dviejų aukštų, dvejų durų, tarp dviejų am- 
žių, be to, dar buvo įstrigęs ir tarp dviejų taurelių. Jis entuzias- 
tingai mostelėjo pasveikindamas du naujus lankytojus ir, ne- 
paisydamas Olgos, kuri jau ėmė gydyti jo kepenis, nurodymų 
ir visiško Eriko abejingumo, nusprendė duoti jiems paragauti 
vieną patraukliausių firminių kokteilių: akies krašteliu jį ste- 
bėjusi Olga su vis didėjančiu nepatiklumu matė, kaip jis į pla- 
kiklį šliūkšteli konjako, vyšninės, džino, įmeta mėtų, vaisių 
iš sirupo, įpila angostūros. Ji nusprendė, kad butelių etiketės 
neatitinka gėrimų, kitaip negali būti, ir nusiraminusi (visai 
be reikalo) atsigręžė į Eriką, kuris pailsusiu balsu ją kamanti- 
nėjo. 

- Kodėl jums labai gaila? 


* „Pašėlę metai“ Prancūzijoje - 1920-1929 m., kai po Pirmojo pasaulinio karo 
Paryžius gaivinosi džiazu, sportu, radiju, sparčiai kilo ekonomika. 

— Labai gaila, kad per daug sužinojau apie jūsų žmoną. 

— Tai visai nesvarbu... 

— Bet vis dėlto koks tas Peira stuobrys! Man buvo gėda dėl 
jūsų... Ak, Erikai, kai pamačiau jus puolant prie to laukinio, 
labai išsigandau.... Ir, deja, ne be reikalo. 

— Kodėl „ne be reikalo? Juk ir jis gavo gerą pamoką, ar ne? 

Erikas buvo įsiutęs ir siuto, kad įsiuto: įsiuto, kad nenori 
būti nugalėtas tose kvailose kumštynėse... Tarsi jose būtų bu- 
vęs nugalėtojas ir nugalėtasis! Jis pūtėsi iš pykčio nesąmonin- 
gai, bet ir „dėl“ kai ko: jam atrodė, kad bet kokia dingstis bet 
kokiam ūmiam jausmui atneštų palengvėjimą nuo ne tokio 
ūmaus, bet daug blogesnio, išvaduotų nuo galvojimo apie Kla- 
risės žvilgsnį - tiek daug žadantį kitam ir nepaisantį jo. „Man 
būtinai pritrūks Klarisės, kaip budeliui aukos“, - mėgino sa- 
kyti sau, apsimesti, kad yra vyras, ką tik lyg žaibo trenktas tos 
paklydusios šypsenos, tas vyras pro taurių skambėjimą girdėjo 
liūdnas Olgos frazes, linksmas - barmeno, tas vyras dar ką tik 
abejinga ausim išklausė Klarisės „Taip, žinoma“, tačiau dabar 
šiuos žodžius išgirdo lyg klastingą smūgį... Tas vyras - tai jis, 
Erikas Letiujė. Ak, ji dar pamatys, supras, koks buvo tas vyras, 
kurį ji manė mylinti... Ji dar išgirs visokių kvailysčių, beje, ne 
iš jo, o iš kitų. Telegramą jis išsiuntė vakar, dabar turėjo ateiti 


atsakymas. 


— Eime, - pasakė jis Olgai nutraukdamas išsamų praneši- 
mą apie aukštuomenės moterų nepastovumą ir sąmoningumo 
stygių, šią teoriją visiškai palaikė barmenas ir, regis, jau buvo 
pasirengęs pagrįsti pavyzdžiais iš asmeninės patirties. 

Tačiau palikęs jam karališkų arbatpinigių - tai buvo ne- 
įprasta - ir pusę jųdviejų kokteilių, Erikas tempė Olgą į radi- 

jo ryšio kajutę: iš tiesų, ten jau buvo teleksas, pranokęs visas 
viltis ar, veikiau, visus spėjimus. Juk jis, Erikas Letiujė, iš tolo 
vadovavo savo sekliams, pasiųstiems į narkotikų ir dorovės 
policijos skyrių, azartinių lošimų tyrimo padalinį - Erikui 
Letiujė neatsitiktinai buvo pavykę laimėti lažybas: sukurti ir 
išlaikyti Liaudies forumą. O juk aštunto, devinto dešimtme- 
čio Prancūzijoje tokios lažybos nelengvos, kalbėti apie spau- 
dos laisvę atrodė taip pat liūdnai keista, kaip ir apie demo- 
kratijos įgyvendinimą. Pasiekti tikslui, be Klarisės turtų, jam 
prireikė tų žmonių, iš kurių išeina geri laikraščių direktoriai, 
piktos valios, nepalenkiamo užsispyrimo, ambicingumo, o jis, 
be kitų išskirtinių bruožų, dar turėjo ir uoslę. Tiksliau, uoslę 
kitų trūkumams. Erikas Letiujė iš pirmo žvilgsnio užuosdavo 
kito žmogaus iškrypėliškumą, bailumą, godumą, alkoholiz- 
mą taip pat neklystamai, bet nepastebėdavo jo gerųjų savy- 
bių, nors jos paprastai būdavo labai akivaizdžios. Uoslė, dėl 
kurios iš jo būtų išėjęs puikus policijos prefektas, iškart pajuto 
Žiuljeno ydą: lošimą. Iš prefektūros atsiųstas teleksas dar kartą 
patvirtino pesimistinę nuojautą. Jame buvo rašoma, kad Auk- 
sakalių krantinės" bylose esama įrašo apie tokį Peira, Žiuljeną, 
viengungį: ne alkoholiką, ne morfinistą, jo elgesys normalus, 
gyvenimas audringas, bet kelis kartus buvo įtariamas sukčia- 
vimu lošiant, nors nerasta įrodymų, taip pat sukčiavimu par- 
duodant tapybos padirbinius (dėl šio reikalo Monrealyje prieš 
porą metų užregistruotas skundas). Raportas baigėsi prierašu 
„Nepavojingas“. Ir net šiuose sausuose ir brutaliuose žodžiuo- 
se, raportą surašiusio policininko stiliuje Erikas tarsi įžvelgė 


* Auksakalių krantinės 36 name yra garsi Paryžiaus policijos būstinė, miesto 
policijos prefektūra. 

silpnybę senam geram Žiuljenui Peira - tokiam prancūziš- 
kam, geram vyrukui... 


„Taip, tokia vidutinybė“, - atšiauriai nukirto jis sau po no- 
sim ir, nors nenorėjo, Olgai, vėl sėdinčiai priešais jį didžiaja- 
me bare, ištarė taip atšiauriai, kad ji net pajuto neaiškų gailestį 
Žiuljenui Peira ar išsigando dėl jo. 

Olga ramiai laukė, kol Erikas jos akyse baigs skaityti. Ji, 
Olga Lamuru, prancūzų kino viltis, ji, abejinga priešais sėdin- 
čio vyro storžieviškumui, kišenėje tapšnodama kitą, jai adre- 
suotą, voką, atsiųstą gandų laikraščio Ėchos de la ville - ten dir- 
bo jos buvęs gerbėjas, skandalingo ir gerai nušviečiančio visų 
Paryžiaus garsenybių - ir garbanotų, ir nuplikusių - papročius 
ir manijas. Pagaliau Erikas pakėlė akis, atrodo, pastebėjo ją 
esant šalia ir, netaręs jokio atsiprašymo žodžio, sulankstė lapus 
ir įsidėjo į kišenę. 

- Jūs nieko negeriat! - veikiau patvirtino negu paklausė ir 
tuoj pridūrė. - Na, ką gi, tai iki pasimatymo netrukus. 

Jis atsistojo ir būtų nuėjęs daugiau neparodęs jokių jaus- 
mų, jeigu staiga ant baro slenksčio pasirodžiusi Edma nebūtų 
paskatinusi jo, ūmai sušvelnėjusio, pasilenkti prie Olgos vei- 
do - bebaimio ir besišypsančio iš neapykantos. Olga žiūrėjo į 
jį nueinantį, paskui atplėšė mėlyną voką ir iš jo pamažu, su sa- 
votišku gižiu malonumu išėmė draugužio atsakymą. „Letiujė, 
Erikas, stipendininkas, kilęs iš smulkių buržua, motina našlė, 
visuomeninių lėšų apskaitininkė Meila miestelyje. Pripažintas 
netinkamu karinei tarnybai dėl nervinių sutrikimų, Aukštosios 
nacionalinės administracijos mokyklos diplomantas, Klarisės 
Baron sutuoktinis. Nėra nei vyro, nei moters, nei ypatingų ydų. 
Išskyrus tą Aukštąją mokyklą.“ Ji vis vartė lapą rankose nusi- 

vylusi ir susidomėjusi. Tai buvo pirmas kartas, kai Les Ėchos 
žmogaus gyvenime neatkapstė kokios nors reikšmingesnės 
baisybės. Vis dėlto ji rausėsi atmintyje, stengdamasi prisiminti, 
kas negerai, bet įvardyti nepavyko. 


Žiuljenas buvo priverstas dar sykį vestis Simoną Bežarą pažiū- 
rėti Markė, Klarisė ėjo su jais: 

— Iš tikrųjų gražus! Kodėl jo nepakabinot anksčiau, kai 
išplaukėm iš Kanų? Juk tai ideali draugija, ar ne? - kalbėjo ji 
stovėdama prie sienos, kur Markė galutinai pakeitė įprastą bri- 
gantiną... 

Ji nutilo, išraudo, o nuo Simonui būdingo nevėkšliškumo 
jos skruostų raudonis dar paryškėjo. 

— Na, Klarise! Gal jis buvo čia nuo pat pradžių? Iš kur jūs 
galit žinot, ką? 

Ir pratrūko sardonišku juoku, dėl kurio Klarisė sumišusi 
pažiūrėjo į Žiuljeną. 

— Sakykit, bičiuli, - pradėjo šis gražiu žemu balsu. - Saky- 
kit, bičiuli... - pakartojo vaikiškai ir oriai, tada Simonas dar 
smagiau užsikvatojo. 

— Ką „sakykit ? Juk aš nieko nesakiau... Nebent kad ponia 
Letiujė negalėjo to paveikslo matyti. Tai ir viskas... 

Jis prisimerkęs palinko artyn prie tariamo Markė, suglau- 
dęs kulnus, dėl to jo pirmagalys ir pasturgalis nedailiai atsikišo. 

— Na, bet sakykit jūs man... Sakykit man... - murmėjo, - Ži- 
not, šitas Markė labai gražus... Ar žinot, kad tai labai naudingas 

sandėris - tų laikų Markė už penkiasdešimt tūkstančių dole- 
rių... Oho, nukeliu prieš jus kepurę, pone Peira: vežiotis tokį 
dalyką įdėjus tarp marškinių, dantų šepetėlio ir smokingo - vi- 
sai kitokia prabanga negu temptis dešimt trijų dalių poplino 
kostiumų su spyruoklėmis kaip aš... Ar bijojot, kad gamtovaiz- 
džio nepakaks jūsų meniniam alkiui pasotinti, bičiuli? 

- Jis man tiesiog įkrito į rankas paskutinę dieną, - atsakė 
Žiuljenas išsiblaškęs. Ir susirūpinęs. 


Galimų pirkėjų sąrašas vis trumpėjo... Ne, jis negali iškrės- 
ti tokio dalyko Simonui. Parduoti Edmai - žlugęs reikalas, dar 
jam liko vienas notaras, ponia Bromberžė, amerikietis, diva arba 
Kriozė... Bet jo kišenės, atrodė, užsiūtos smulkiais dygsniukais. 
Tačiau juk reikia parduoti tą gražųjį padirbinį... jau vien tam, 
kad galėtų nusivežti Klarisę dešimčiai dienų į kokią nors pa- 
togią vietą, dešimčiai dienų, po kurių patogumas jai bus arba 
visiem laikam nebesvarbus, arba nebebus jiems reikalingas. 

- Kaip jis jums, Klarise? - paklausė Simonas aukštu balsu. 

Klarisė prieš atsakydama nusišypsojo Žiuljenui: 

- Visai neblogas. 

Jis palinko prie jos, tyliai paklausė: „Kaip“, o Simonas, 
vamzdeliu suskliaudęs prieš akis delną, ėjo artyn prie paveiks- 
lo ir traukėsi atatupstas rodydamas subtilaus žinovo mimiką, 
turbūt nusižiūrėtą iš prasto filmo. Patikliai linksėjo galva tarsi 
pritardamas savo vis dar slaptoms mintims ir atsigręžė į Žiulje- 
ną susitaikęs ir kiek pavargęs šypsodamas kaip mėgėjas, kurio 
estetiškumo jausmas patenkintas. 

— Ką gi, - pasakė, - jis gero laikmečio, o kaip tokių laikų 
paveikslas - nebrangus. Galiu pasakyti, kad šita drobė tikrai ne 
terlionė... ne koks guašas... 

Tikriausiai Klarisei pasirodė neįmanoma atsispirti Žiulje- 
no veido išraiškai, nes ji apsisuko ant kulnų ir nieko netarusi 
nuėjo į vonią. Uždarė paskui save duris. Vyrai liko vieni, ir 
pamiršęs tapybą Simonas Bežaras leido žvilgsniui keliauti nuo 
Žiuljeno iki vonios durų, nuo vonios durų iki lovos ir nuo lo- 
vos iki Žiuljeno, žiūrinčiu tuo pačiu susižavėjimo ir pritarimo 
žvilgsniu kaip ką tik, tik su šiokiu tokiu gašlumo šešėliu. Žiul- 
jenas prieš tokį vyrišką sąmokslą liko šaltas kaip marmuras. 
Tačiau marmuras dar niekada neprivertė atsitraukti Simono 
Bežaro. 

— Sveikinu jus, drauguži... - sušnabždėjo jis su tokia jėga, 
kad buvo girdėti už trijų sienų. - Sveikinu... Klarisė, 000... 
ypač nusivaliusi dažus... Gražus laimėjimas, kaip ir Markė. Jūs 
turit du gražius laimėjimus, pone Žiuljenai Peira, ir nepadirb- 
tus, ar ne? 

Žiuljenas, kuris kitomis aplinkybėmis būtų jį pastūmęs 
arba sumušęs, nenorom linktelėjo ties pasakymu „nepadirb- 
tus“ ir čia pat už tai ant savęs supyko. 

- Kaip sekasi su Olga? - trumpai paklausė, bet iškart pasi- 
gailėjo, nes pamatė, kaip gašlumas ir entuziazmas nyksta Simo- 
no veide, dabar jau raudoname kaip plyta. 

— Gerai, - atsakė tas pro sukąstus dantis. Paskui pagyvėjo. — 
Deja, negaliu iš jūsų atimti Klarisės, bičiuli! Bet paveikslą imu. 
Šitas bent jau rimtas reikalas. Jei ištiks didelė nesėkmė - juk 
kine tokių būna, ar ne? - man juodą dieną bus kaip vanduo 
ištroškusiam. O jei dar ištroškęs atsiduri restorane Fouguets, 
kainos ten svilina... Kas yra, bičiuli? Apie ką galvojat? 

— Norėčiau sulaukti sertifikato iš pardavėjo australo, - pai- 
niodamasis ir nekęsdamas savęs už silpnumą atsakė Žiulje- 
nas. - Aš žinau, kad jis geras, bet reikėtų pamatyt dokumen- 

tus... Blogiausiu atveju gausiu juos Kanuose, kai atplauksim. 
Bet, prisiekiu, jums bus pirmenybė, - baigė jis staiga suskubęs, 
stumdamas Simoną Bežarą durų link. 

Šis prieštaravo, kalbėjo apie kokteilius, bet staiga prisiminęs 
slaptą Žiuljeno meilę susipainiojo atsiprašymuose ir išbėgo ap- 
simestinai skubėdamas, skuba trikdė daug labiau negu jos prie- 
žastys. Jam išėjus Žiuljenas atsirėmė į duris ir užšovė skląstį. Iš 
vonios negirdėjo jokio triukšmo. Ten pasislėpusi Klarisė nė ne- 
uždegė šviesos, ant slenksčio jis kiek padvejojo prieš eidamas į 
tą paslaptingą tamsą. Tik balta Klarisės kūno dėmė joje blausiai 
švytėjo, jis patraukė artyn, ištiesęs rankas lyg gindamasis, lyg 
maldaudamas. 


Kvailai įsimylėjėlių sujaudintas, kaip pats manė, Simonas Beža- 
ras grįžo į savo kajutę sentimentaliai nusiteikęs ir rado gulinčią 
Olgą, žiūrinčią į lubas, įsitaisiusią viena iš mėgstamų savo grakš- 
čių pozų: viena ranka - jos rankos buvo gana stambios ir šiek 
tiek raudonos - padėta ant širdies, o kita nusvirusi nuo lovos, 
beveik lietė kiliminę dangą. Apimtas polėkio Simonas perbėgo 
kajutę, pasilenkė, paėmė tą atmestą ranką ir pabučiavo - grakš- 
čiai kaip pažas, pagalvojo atsitiesdamas, išraudęs nuo pastangų. 

— Tu galutinai susiplėšysi bermudus, - šaltai pasakė Olga, - 
aš tave įspėju. 

— Pati įkalbėjai nusipirkti jų kokius du tuzinus, - apmau- 
džiai atsakė Simonas. 

Ir jis atsigulė, pasikišęs rankas po galva, ryžtingai nuspren- 
dęs taip pat tylėti. Tačiau po trijų minučių neišlaikė, mat išvis 
neįstengė jausti apmaudo nei atsispirti norui, atkakliausiam 
per ilgą laiką - papasakoti savo sumanymus tai jaunai asmeny- 
bei, kurios jie nedomino, jaunai asmenybei, kurią jis galėjo bet 
kur nesijuokdamas vadinti sava ir negalėjo neprajuokinti. 

- Žinai, galvojau apie tavo vaidmenį, - prabilo žinodamas, 
kad bent jau šia tema gali išpešti iš Olgos ką nors daugiau negu 
garsų derinius ar pailsusius atodūsius. 

— Tikrai? — atsiliepė ji iš tiesų žvaliu balsu, pakėlusi ranką 
nuo kiliminės dangos ir jau pakišusi po smakru, įsmeigusi į 
jį godžias ir susidomėjusias akis; jis puikiai suvokė, kad visa 
tai dėl prodiuserio etiketės, švytinčios jam virš galvos po Kanų 
festivalio. 

Staiga jis panūdo pasakyti „Atsisakau jo arba „Taip jau ne- 
betinka“ - ką nors panašaus, dėl ko galų gale ši jauna beširdė 
mergina imtų lieti nevilties ašarų upes, jauna mergina, kuri ne- 
mikčiojo kaip Klarisė Letiujė - nors ir vyresnė už ją - neraudo, 
neapsikvailindavo, nesidairė į nepažįstamus vyrus įsimylėjusiu 
ir kitam skirtu žvilgsniu, jauna mergina, kuri nieko daugiau ne- 
bijojo ir netroško, tik karjeros nesėkmės arba sėkmės. Vieversio, 
paiko paukštelio karjeros, sudarytos iš atspindžių, gudravimų ir 
pozų, iš kurių pati dirbtiniausia galų gale pasirodytų tinkama, 
į kurią ji nė nežinodama kodėl įsikibtų, paverstų savo legenda 
ir maksima, už jos pasislėpusi maitintųsi, turtėtų, nusiviltų ir 
sentų paskendusi neviltyje, galbūt vienatvėje, ir dienoms bėgant 
kasdien vis rečiau užplūstančiame svaigulyje suprastų, kad ją 
pažinojo daugybė nepažįstamųjų; jos ir daugelio jos profesijos 
žmonių akimis, ta daugybė bevardžių nepažįstamųjų ją mėgo ir 
ja bjaurėjosi, buvo ištikimi ir puldavo į kraštutinumus, jie pub- 
liką - jei šios prielaidos būtų buvusios teisingos - būtų pavertę 
luoša, silpnaprote ir kraujo ištroškusia pabaisa. Publika buvo jos 
ir kitų dievas, barbariškas dievas, kurį jie šlovino kaip primity- 
viausi Afrikos laukiniai, to dievo įgeidžius ji garbino, nekentė jo 
nemalonių ir niekino kiekvieną žmogų atskirai, kai šis prašyda- 
vo autografo, o sakydavo dievinanti, kai jis slėpdavosi tamsoje, 
nematomas ir visagalis, pasiryžęs jiems ploti. 

Vargšė Olga niekada nieko nemylės, niekada nemylės 
žmonių: vyro, moters, vaiko, su niūriu, kartais artimu didy- 

bei meilės, kurią skyrė tai nepažįstamųjų gaujai, įkarščiu. O 
jis, Simonas, tebuvo tarpininkas tarp jos ir to tūkstantgalvio 
mylimojo, tarpininkas, kuris bus nekenčiamas kaip nesumanus 
ambasadorius, jei atneš jai neigiamą atsakymą, ir dievinamas 
net iki apsimestinės meilės, jei, atvirkščiai, nuo to paties siau- 
bingo mylimojo perduos daugybę „bravo“. Beje, Olga bus teisi 
jo nekęsdama ar jį mylėdama, nes tik nuo jo vieno, tik nuo Si- 
mono Bežaro, galų gale priklausys nesėkmė arba pasisekimas, 
priklausys nuo to, ką jis pasirinks: ar jos, Olgos Lamuru, įsi- 
tikinimą „Jau geriau filmuosiuosi pas X, kuris turi talentą, bet 
nesurenka žmonių salėse, nes tai - tikras kinas“, ar „Jau geriau 
filmuosiuosi pas Y, kuris patinka publikai, nes galų gale tik vie- 
nas dalykas yra tikras - publika“. Olga kuo tvirčiausiai tikėjo 
šiomis priešingomis teorijomis ir, šiaip ar taip, svajojo tik apie 
viena: įrašyti savo pavardę į mažą baltą langelį, į kurį paslaptin- 
gais ženklais primargintame lape bakstels Simono rodomasis 
ir kuris prodiuseriams vadinasi „sutartis“, o jos amžiaus ir ki- 
toms aktorėms - „gyvenimas“. Ir iki jos gyvenimo pabaigos, ar 
Simonas bus davęs jai vaidmenis triumfuojančiuose prastuose 
filmuose, ar niekinamuose šedevruose, jos akyse jis vis dėlto 
liks vyras, bedęs rodomąjį pirštą į pirmą svarbią sutartį. Tas vy- 
ras bus jai svarbesnis negu pirmasis meilužis ar pirmoji meilė. 

— Tai kaip? - paklausė Olga. - Ką galvoji apie tą vaidmenį? 

Jos balse nuskambėjo nepatiklumo gaidelė, tarsi žodis gal- 
voti, taikomas Simonui Bežarui, būtų kiek per skambus. Jis tai 
pajuto, padvejojo, ar įsižeisti, bet gūžtelėjo pečiais ir ėmė gera- 
širdiškai juoktis. Jis galvojo apie Klarisę ir Žiuljeną, kaip paliko 
juos toje didelėje kajutėje, pro atvirą iliuminatorių vėdinamoje 
atviros jūros vėjo, paliko Žiuljeną - stovintį, nepatikliu veidu ir 
besišypsantį, nuo abejonės veide atjaunėjusį, atsigręžusį tam- 

sios vonios pusėn, kur jo laukė žavinga ir išsigandusi moteris, 
toji Klarisė, apie kurią jis tikriausiai visą gyvenimą svajojo pats 
nė nežinodamas ir kurios jis niekada neturės nė menkiausios 
kopijos. Galvojo apie tai, kas Žiuljeną patraukė prie Klarisės ir 
kas juos tą akimirką, kol jis galvojo, sujungė tamsoje, apie bau- 
gulį ir vėją į jo panašioje vonioje, įsivaizdavo, kaip jie patamsyje 
atsitrenkia vienas į kitą su didelei aistrai būdingu nerangumu, 
įsivaizdavo šalia saulei atviros kajutės į iliuminatorių besipla- 
kančią metalo mėlynumo jūrą, poliruoto medžio atspindžius 
ir netikėtoje saulės atokaitoje tirpstantį Markė sniegą. Kamera 
jau judėjo kartu su Simonu jo svajose, lėtu ir tykiu travelingu 
keliavo per kajutę, skambant tokiai pačiai ramiai ir lėtai muzi- 
kai, sustojo prieš praviras vonios duris, prasiskverbė pro tam- 
sų ruožą ir sustojo priešais Klarisės atloštą veidą, jos plaukai 
buvo prilipę prie kaktos, akys užmerktos, lūpos praviros tarti 
žodžius, tęsinio nėra... 


— Apie ką gi tu galvoji? - paklausė Olga. - Jau taip atrodai... 
galvoji apie vaidmenį man ar kaip? 

— Ne, - atsakė išsiblaškęs Simonas, - ne, ne tau... 

Jis užtruko dvidešimt minučių, kol atitaisė šio trumpo sa- 
kinio sukeltą žalą. Tačiau tai buvo nesvarbu. Jis jau žinojo, ko 
nekvies filmuotis toje scenoje. Nekvies nei Olgos, nei - deja! - 
Klarisės. Tačiau galų gale ras moterį, kuri bus panaši į tą regė- 
jimą. 


Pirmą kartą išplaukus iš Kanų Šarlis liko akis į akį su Andrėju. 
Pederastijos pamokas jis gavo iš labai apsišvietusių mokytojų, 
kurių vienintelis ir galutinis šūkis „Ką gali žinoti, kalbama, 
pasitvirtino. Užsispyrimas, geismo pastovumas, aklas tikėji- 
mas, kad pakanka menko nieko ir bet kuris bet kurios lyties 
žmogus gali valandai pamiršti, jog normos draudžia mylėti tą 
pačią lytį, buvo mūsų laivo komisaro biblija ir paguoda. O da- 
bar jis liko su Andrėju vienas, turėjo jį savo valioje, atsirėmusį 
į turėklus, gražius jo plaukus kedeno vėjas, veidas pailsintas 
laimės arba atgauto tikrumo, kad laimė įmanoma. Jis žvelgė į 
jį su saldžia neviltimi, kokią teikia kito nepasiekiamumas, net 
nepripažįstamas. Neįmanoma, galvojo jis apžiūrinėdamas tai, 
kas vargšo Andrėjo grožyje atitiko estetinį ir seksualinį jo po- 
linkių žmonių skonį: auksaspalvis kaklas, pažeidžiamos akys, 
gaivios lūpos, lieknas ir tvirtas torsas, dailios rankos, tobula, 
bis, jis pats, - tad buvo logiška, neišvengiama, kad visa tai turi 
pastūmėti Andrėją pas jį, į jo lovą. Dvidešimt penkerių me- 
tų vaikinas nebūdavo taip gražiai susitvarkęs nagų, nenešiojo 
tokios rafinuotos šukuosenos, neturėjo taip gerai tarpusavyje 
derančių žiebtuvėlių, marškinių sąsagų, rašiklių, neryšėjo at- 

sainiai šone sumegztos kaklaskarės, nežiūrėdavo taip griežtai 
ir ramiai į veidrodį ir nemokėjo reaguoti lyg į savaime su- 
prantamus visus jo grožiu susižavėjusių tiek vyrų, tiek moterų 
žvilgsnius su, šiuo atveju, visiškai moteriška ramybe ir pasiti- 
kėjimu. Šarliui Andrėjas atrodė narciziškas, Šarlis žinojo, kad 
narcisizmas veda į homoseksualumą, Šarlis nesuprato, kaip 
Andrėjas gali klūpoti prie divos kojų, užuot leidęs jam, Šarliui, 
klūpoti prie jo. 

— Kaip kvaila, mes niekad nesusitinkam, - pasakė jis pri- 
siversdamas šypsotis (nes taip staiga Andrėjas vienas su juo, 
Andrėjas galbūt prieinamas - tai ir saldu, ir kėlė nerimą...). - 
Negalėtumėt sakyti, kad dėl mano kaltės, - pridūrė nesą- 
moningai, per daug karikatūriškai maivydamasis, bet tame 
gražiame bebaimiame veide priešais išvydo paprasčiausią 
nuostabą. 

- Kodėl dėl jūsų ar mano kaltės? - paklausė juokdamasis 
Andrėjas. - Beje, kokia čia kaltė? 

- To aš dar nežinau, - atsakė Šarlis trumpai, skambiai kaip 
varpelis nusijuokdamas. 

Mat Šarlis, kuris kasdieniame gyvenime buvo toks taktiš- 
kas ir subtilus, supratingas ir net nuovokus laivo komisaras 
ir visko mačiusių turtuolių linksmintojas, tapdavo kvailumo, 
nerangumo, nevėkšliškumo įsikūnijimu, kai pasiduodavo savo 
polinkiams ir sumoteriškėdavo, kad patiktų. Jis buvo žavingas 
dėvėdamas sportinį švarką, nepakenčiamas dėvėdamas dže- 
labą. Taigi, vaidindamas vyriškumą atrodydavo natūralus, o 
atsidavęs prigimčiai nesitvardydavo. Žodžiu, kai Šarlis vėl už- 
imdavo savo vietą kovoje, sunkioje, nesiliaujančioje ir skaus- 
mingoje pederastijos kovoje, atrodė, kad tyčiojasi ir išjuokia 
ją. Šis prieštaravimas, daugeliu atveju slegiantis, kitais atvejais 

apsaugojo jį nuo geros pylos, niekas negalėjo patikėti, kad su- 
augęs žmogus gali švebeldžiuoti, nertis iš kailio kitaip negu 
vienas į kitą kaip statulos, Šarlis besidaužančia širdimi galvojo: 
„Šį kartą jis mane suprato“, o Andrėjas svarstė, ko tas žavingas 
tipas toks sunerimęs ir ką reiškia ta jo pantomima. 

— Nesuprantu... - pasakė jis šypsodamasis. - Atleiskit, bet 
nesuprantu. 

- Ko nesuprantat, mano mielas? - paklausė Šarlis klapsėda- 
mas blakstienom. - Jūs negalit ar nenorit suprasti? 

Ir žengė žingsnį arčiau, dirbtinė šypsena nenyko nuo jo 
lūpų, širdis šokte šoko per gerklę, jo šypsena švytėjo lyg bal- 
ta vėliava, kurią galėtų staiga iškelti kaip geros valios ženklą, 
jeigu staiga viskas pašlytų. Apstulbęs Andrėjas matė kankinio, 
gedulingą, apsimestinai linksmą, sunerimusį veidą. Šarlis, pri- 
siversdamas nutaisė išraišką, veidas nuo įtampos buvo ištįsęs, 
jis net drebėjo nuo minties apie smūgį, kuris gali ištikti. And- 
rėjas žingtelėjo atbulas, o išsekęs Šarlis pajuto palengvėjimą dėl 
laikino pralaimėjimo ir vos neatsisakė tęsti kovos. Jam reikėjo 
labai susikaupti, kad vėl galėtų pulti. Tik šį kartą rimta ir liūdna 
priekaišto ir širdgėlos išraiška, turėjo pakeisti linksmą, suokal- 
bišką nuotykio ir malonumo atšvaitą veide. Keista, nusiminęs 
veidas nuramino Andrėją, kuris nepajėgė užsikrėsti tuo nesu- 
prantamu linksmumu, bet buvo pasirengęs pajusti širdgėlą, 
kuri visada prieinama. 

- Ar žinot, kad mane skaudinat? - švelniai suinkštė Šarlis, 
atsiremdamas alkūnėmis į turėklą ir žvelgdamas į tykią jūrą ne- 
rimastingomis akimis, šaudydamas jomis iš dešinės į kairę, iš 
kairės į dešinę lyg sektų ryklį kaskadininką. 

— Aš? Skaudinu jus? - paklausė Andrėjas. - Kada? Kodėl? 

— Na, atrodo, kad jūs pastebit tik tą svajonių būtybę, mūsų 
nacionalinę divą... Atrodo, kad pamirštat visus mūsų senus 
draugus šiame laive... Nagi, tik nesakykit, - kalbėjo toliau prieš 
gražiojo numylėtinio nustebusias akis (galų gale pamanys, kad 
jis kvailas, nes smarkiai mindžikavo vietoje), - kad toks jaunas 
vyras kaip jūs negali vienu metu būti keliuose meilės frontuose. 
Jūsų išvaizda nepanaši į ištikimo vyro, mano mielas berniuk... 
Tai būtų per daug neteisinga prieš kitus, kurie myli jus tiek pat, 
kiek mūsų diva... 


Andrėjo akys, tos žydros ir naivios akys kaip kai kurių ka- 
reivių 1914 metų karo medalionuose, stabtelėjo maždaug virš 
jo peties, antakiai susiraukė ir Šarliui pasirodė, lyg už tų pakel- 
tų žaliuzių matytų spragsint kiek surūdijusį skaidrių aparatą, 
kuris paeiliui Andrėjui rodo visus, šiame laive galinčius jį „tiek 
pat mylėti“. Pamatė sušmėžuojant Klarisę, Edmą, Olgą, regėjo 
aparatą sustojant, vėl įsijungiant, sukantis atgal: Olga, Edma, 
Klarisė kiek lėčiau, paskui jis pasileido pašėlusiai suktis pas- 
kutinį kartą ir sustojo pasigirdus avarijos triukšmui ir metalo 
džeržgesiui ties juo, Šarliu Bolinžeriu, kuris iš tiesų ir buvo jį 
„tiek pat mylintis. Andrėjo veidas sustingo, gerklę suspaudė 
tarsi spazmas ir jis sumurmėjo: „O, ne, prašau jūsų!“, maldau- 
jamu balsu, kuris iš tokio smarkuolio lūpų būtų Šarlį iki ašarų 
prajuokinęs, jei tik akyse jau nebūtų susitvenkusios ašaros. Jis 
tai laiku pajuto, nesuprantamai burbėdamas apsigręžė ir pasi- 
leido savo kajutės link, pas vienintelį patikimą vyrą jo gyveni- 
me: kapitoną Eledoką. 

Nusiminęs ir kaltas Andrėjas žiūrėjo į jį tolstantį, paskui lyg 
atsibudęs nubėgo visko papasakoti savo meilužei. 

„Narcizas“ pagal programą turėjo atplaukti į Alikantę, o pas- 
kui priplaukti Palmą. Alikantėje jie gers cheresą klausydamiesi 
Kriozės atliekamo de Faljos ir Doriači dainuojamos didžiosios 
Karmen arijos - žinoma, jeigu ji liausis dainavusi Mėnesienoje. 
Ispaniškas klimatas leido numatyti kai kurių aistrų kulminaci- 
jas. Bet staiga pakilo širdis, o ypač kūnus užliejantis sirokas ir 
prikaustė prie kušečių beveik visus kruizo dalyvius. Kiekvie- 
nas, įsikniaubęs į paklodes ir kamuojamas pykinimo, išsižadėjo 
jausmų arba išgyveno juos gerokai silpniau. Gamta įveikė dau- 
gumą liukso klasės keleivių, išskyrus Armaną Botė-Lebrešą, 
kuriam pasisekė ir jis visą dieną išsiblaškęs maklinėjo po pasvi- 
rus „Narcizo“ koridorius. Nors nuo vaikystės buvo pasmerktas 
dvasinei vienatvei ir su ja susitaikęs, fiziškai jos nekentė. 

Dienai baigiantis „Narcizas“ pasislėpė už Ibisos salos, ap- 
lenkęs vieną mėgstamiausių sustojimo vietų ir iškeitęs ją į be- 
galinį blankų vakarą. 


Vos tik „Narcizas“ priartėjo prie Palmos krantinės, keleiviai sku- 
bėdami išlipo. Visi žavėjosi geru oru šioje svilinančioje saloje, 
tarsi „Narcizas“ būtų švino prikrautas krovininis laivas arba nuo 
pat išplaukimo iš Kanų liukso klasės keleiviai būtų sumesti į pa- 
čią triumo gilumą. Tiesą sakant, jūros vėjelis gerai vėdino kiek- 
vieną „Narcizo“ užkampį, tačiau laivo atmosferoje kažkas buvo 
galutinai sugedę. Atrodė, denį slegia kažkoks grėslus sąstingis ir, 
išskyrus Kriozę ir Doriači, kurie ir toliau guviai darbuodavosi 
peiliu ir šakute, lėkštės su pietų patiekalais iškeliavo atgal į virtu- 
vę nepaliestos. Tam tikra prasme statymai buvo padaryti. Kiek- 
vienas - nesvarbu, ar tiesiogiai susijęs, ar ne, - tai jautė ir dėl 
to kiekvienas sakinys skambėjo niūriai. Net Edmai Botė-Lebreš, 
nors tokiose situacijose buvo labai patyrusi, pratusi įsimintinus 
įvykius paversti nereikšmingomis aplinkybėmis, net gražiajai 
Edmai buvo sunku valdyti savo mažytę bendruomenę; visi l0- 
šėjai tapo pernelyg nervingi: net Žiuljenas Peira buvo įsitem- 
pęs, antakiai suraukti, nelikę nė lašo įprasto nerūpestingumo. 
Per likimo įgeidį bendra įtampa, regis, išėjo į naudą tik Klarisei 
Letiujė. Ji vėl dažėsi, bet dabar sumaniai: skruostai buvo nebe 
tokie įdubę, akys šviesesnės, žvilgsnis aiškesnis, jos spindintis 
grožis ryškėjo. Į ją visi žiūrėjo - nuo kapitono Eledoko iki triu- 

mo darbininko. Žiūrėjo į ją einančią, įsikibusią savo beprotiškai 
meilei už parankės. Laimė taip lengvai įveikė jos sumaištį, kad 
kartais ji sugraudindavo net Olgą. Pagaliau per daug ji gėrė tik 
vakarais ir pati užsisakydavo gėrimus. 


Palmoje visus išvakarėse atėjusius prancūziškus laikraščius 
pasistengė susišluoti Olga prieš pat nosį Erikui Letiujė, nors 
tvyrant visuotiniam abejingumui jie išlipo iš laivo beveik susi- 
kibę už parankių, mat jausmingasis laivo serialas akivaizdžiai 
buvo Žiuljeno ir Klarisės rankose, jų idilė staiga aplenkė Olgos 
ir Doriači idiles. Tai nesiliovė erzinti Olgos: ji džiūgavo iškrė- 
tusi Erikui šunybę, bet jai vis dėlto būtų patikę, kad atgarsiai ir 
šnabždesiai sklistų vien apie ją, o ne apie tą vargšę Klarisę. Ji ir 
toliau vadino ją „vargše Klarise“, kad galėtų nesiliauti jos gailė- 
tis ir tokiu būdu išvengtų pavydo. Nes po visuotinio perversmo 
dabar Klarisė, vadinasi, ir Žiuljenas žadino pavydą. 


Olga pirmoji grįžo į laivą, sakytum, perdėtai rūpestingai 
po ranka spausdama laikraščius. Jai ant kulnų mynė Erikas Le- 
tiujė, jis atrodė labai savimi patenkintas, o kiek vėliau parėjo 
Žiuljenas Peira, kuris praleido popietę skambindamas telefo- 
nu. Taigi aštuntą valandą vakaro visi buvo susirinkę denio bare, 
visi šypsojosi, tarsi pasivaikščiojimas sausumoje būtų pra- 
skaidrinęs kiekvieno nuotaiką. Tik Andrėjas atrodė rūškanas, 
bet tik todėl, kad divos nebuvo šalia, nes ji visą popietę buvo 
išėjusi ir dar negrįžusi, nors iki koncerto likusios dvi valandos. 
Tai pastebėjo kapitonas Eledokas, vieną po kito triukšmingai 
tuštindamas alaus bokalus stebint nepritariančiam barmenui, 
įpratusiam atnešti alų jam į kajutę, kur šliurpsėjimas mažiau 
trikdė bendrą nuotaiką. 

Kapitonui Eledokui pateisinti reikia pasakyti, kad jis buvo 
kraštutinai priblokštas užvakarykščių muštynių. Priešingai 
negu galima pamanyti žvelgiant į jo kūno sudėjimą ir stotą, 
taip pat į diktatorišką laikyseną, kapitonas Eledokas nebuvo 
karingas vyras. Jis nebuvo vienas iš tų tvirtų, greitų muštis jū- 
rininkų, kurie Džeko Londono romanuose kaip ąžuolai virsta 
vienas ant kito, sudavę kits kitam šimtą smūgių į pasmakrę 
ir išmaukę dvidešimt butelių, - priešingai! Kapitonas Eledo- 
kas per savo ilgą, kad ir neaudringą, karjerą tebuvo dalyvavęs 
dviejuose susirėmimuose, bet ir tai nenoromis, kai išvadintas 
siaurapročiu, skuduru, raguotu ir bailiu turėjo pasipriešinti 
ir prieiti prie užgauliotojo, kad neįžeistų savo ekipažo. Beje, 
abu kartus jį tiesiog sudraskė į skutus du daug žemesni vyru- 
kai: airis bocmanas ir kinas virėjas. Pastarieji jam nespėjus nė 
mirktelt sviedė Eledoką, jo kepurę ir autoritetą virš šios nuo- 
dėmingos vietos pianino ir taburečių. Taigi muštynių „Žiul- 
jenas prieš Eriką sparta ir žiaurumas jį be galo sužavėjo tiek 
vienu, tiek kitu keleiviu, kuriuos iki šiol nedvejodamas nieki- 
no, o Žiuljenui (šunų ir aukštuomenės dresuotojui) jautė šiokį 
tokį atlaidumą, bet Erikui (komunistų laikraštininkui) - ne. 
Tačiau greta susižavėjimo jį ėmė siaubas dėl šio rimto kivirčo 
pasekmių. Vieno nakvynė gydykloje, apie kito meilės nuotykį 
sklandantys gandai jo paniką dar sustiprino. Jis jau regėjo, kaip 
krauju nutaškytame denyje pasitinka keturis brolius Potenus 
ir Kanų policijos komisarą, o gal ir vidaus reikalų ministrą, 
kuriam ašarodamas prisipažįsta, kad nepalaikė tvarkos laive, 
kaip liepia pareiginiai nuostatai. Tad kapitonas visą rytmetį ir 
popietę vaikščiojo susirūpinusiu veidu, galų gale tai pastebėjo 
Šarlis, ir kai jam buvo paaiškintos priežastys, vienąsyk pasiro- 
dė esąs geras patarėjas. Reikėjo, kad pats Eledokas, įsikandęs į 

dantis alyvmedžio šakelę tarsi taikos balandis, pasikalbėtų su 
priešininkais ir išpeštų iš jų taikos pažadą. Kapitonas pradėjo 
nuo Žiuljeno Peira, kurio Markė - mat visi laive apie jį kalbė- 
jo - buvo dingstis jį aplankyti. 

— Gražus darbas... Dailus... - sumurmėjo Eledokas vietoje 
komentaro, kai atsidūrė Žiuljeno kajutėje priešais peizažą su 
sniegu. 

- Jums patinka? - paklausė Žiuljenas Peira šnairuodamas į 
jį, bet maloniai šypsodamasis. 

Eledokas dar kartą sumurmėjo „Gražus darbas... gražus 
darbas“, šį kartą atšiauriai. Jis nesiryžo pradėti. Savotiškas vy- 
riškas drovumas kliudė jam suaugusio Žmogaus, mažiausiai 
penkiolika metų jaunesnio vyro prašyti pažado daugiau nebe- 
mušti kito to paties amžiaus tipo (tarsi jie būtų draugeliai toje 
pačioje mokykloje, o jis auklėtojas). Taigi Eledokas rūpestin- 
gai išsišnirpštė nosį, patikrinęs nosinę ją sulankstė ir, dideliam 
Žiuljeno palengvėjimui, įsidėjo į kišenę. 

— Tarp jūsų ir to tipo iš Forumo... - pradėjo Eledokas, - 
rūko dūmai, ar ne? Tik bum, bum... - pridūrė kapitonas smar- 
kiai kumščiu dunksėdamas ranką, kad iliustruotų ir paaiškintų 
savo žodžius. 

- Taip, - atsakė susidomėjęs Žiuljenas, - taip, iš tiesų. Man 
labai gaila, kapitone. 

— Ar greit vėl pradėsit? - pasiteiravo Eledokas pasipūtėlišku 
tonu. 

Žiuljenas ėmė juoktis. 

- Nesudariau jokio išankstinio plano, - atsakė. - Nieko 
negaliu garantuoti... Jums taip patiko? Tikros muštynės - vi- 
sai neblogai, ar ne? - kalbėjo toliau, staiga patenkintas savimi, 
blizgančiomis akimis. 

Eledokas paklausė savęs, ar ne geriau būtų buvę išvengti 
šios temos, akivaizdžiai anam teikiančios tokį pasimėgavimą. 

— Muštynės šiame laive uždraustos, - vėl prakalbo jis griež- 
tai. - Kitą kartą ir jus, ir kitą uždarysim į karcerį. 

— Į karcerį! - (Žiuljenas prapliupo kvatotis.) - Į karcerį? 
Netgi šitaip? Kapitone, juk neuždarysit į karcerį žmonių, kurie 
išleido devynis milijonus už aštuonių dienų kruizą po atviru 
dangum... Arba uždarykit kartu ir Hansą Helmutą Kriozę su 
pianinu! Mūsų gerąjį Hansą Helmutą Kriozę su jo partitūro- 
mis, jei nenorit, kad pareikalautume grąžinti pinigus... Beje, 
būtų visai malonu klausytis muzikos surakintiems, ir t. t. 

Kapitonui teko trauktis negavus iš to juokdario jokių paža- 
dų! Tačiau gerokai labiau pasisekė pas kitą niektauzą, šis, didelei 
Eledoko nuostabai, visiškai jam pritarė. Erikas Letiujė, pasiro- 
do, buvo pasiruošęs susitaikyti, sutvirtinti pažadą vyrišku rankų 
paspaudimu su buvusiu varžovu. Nekreipdamas dėmesio į ap- 
stulbimo, net išgąsčio išraišką jų susitikimą stebėjusios moters 
klounės veide, Eledokas tuoj perdavė šį pasiūlymą pirmajam 
priešininkui, o šiam, kaip jam pasirodė, taip pat nustebusiam, 
neliko nieko kito, tik sekti paskui jį iki taikos kajutės, - taip jis ir 
padarė. Baigęs šių derybų atpasakojimą Šarliui ir Edmai Botė- 
Lebreš - pačiame pokalbio įkarštyje - jis labai nustebo nesulau- 
kęs nei deramo smalsumo, nei palaikymo. Tiesą sakant, po šios 
taikos dar liko nemažai įtarimų ir būgštavimų. 


Tuo pačiu metu kaip švieži vaisiai, šviežias maistas, gėlės va- 
zose ir paštas, į „Narcizą“ su laikraščiais įsėlino ir maras. Ypač 
vieno laikraščio. To paties, kurį Olga slėpė savo rankinėje ir 
kurį „Poteno kruizų“ būstinėje kažkam šovė į galvą padėti prie 
dienos laikraščių. Suprantama, laikraštį rado ir pasidėjo į krūvą 
su savo finansiniais dienraščiais mažiausiai jais besidomintis 
Armanas. Tuo metu jis nesuprato, niekada ir visai nesuprato, 
net vėliau, kodėl ta mažoji Olga jį atkakliai visur sekioja ir pra- 
šo patarti dėl biržos. Galų gale jis atvertė jį. Sumekeno vieną ki- 
tą „O-0O, a-a, ė-ė... pamatęs lemtingąją nuotrauką, ir kelis kar- 
tus iš už apskritų akinių slapčiomis dėbtelėjęs į tą jauną moterį, 
smiliumi atpalaidavęs kaklaraištį juodais ir baltais langučiais, 
pasakė: 

- Jūs labai gražiai atrodot šitoje nuotraukoje, jūs tikrai labai 
fotogeniška. 

- Taip, - atsakė Olga gūžtelėdama pečiais. - Ir ponas Letiujė 
neblogai atrodo, - pridūrė ji tuo pačiu išsiblaškiusiu tonu, pas- 
kui pasakė, - jei leisite, - ji pagaliau pačiupo laikraštį ir spruko. 


Ji įėjo į savo kajutę, užstūmė skląstį ir alsuodama atsisėdo 
ant lovos. Jai atrodė, kad rankose laiko bombą. Ji dar dvejojo - 

joje grūmėsi baimė, ką gali iškrėsti tas dailusis niekšas, kai jau 
bus užspeistas, ir neįveikiamas noras pamatyti jo, išvydusio tą 
straipsnį, veidą. Išvydusio nuotrauką ir perskaičiusio tekstą, — 
ji kartojo sau prierašą po nuotrauka, įstrigusį atmintyje, kai 
skaitė pirmą kartą. Negalėdama apsispręsti nuėjo ieškoti pa- 
tarimo. Tačiau ir tai jau buvo sprendimas, nes, užuot ėjusi pas 
Edmą, turinčią aukštuomenės moters priešiškumo visokiems 
skandalams refleksą, patarsiančią jai tylėti, kaip ir pirmą kartą, 
nuėjo pas Doriači - jos elgesys kruizo metu neabejotinai rodė 
šiokią tokią aistrą akibrokštams. Tačiau, dideliam jos nusivyli- 
mui, tos muštynės akivaizdžiai nesuvirpino divos karo instink- 
to. Iš pradžių jos vyzdžiai žybtelėjo lyg tolimieji žibintai, bet 
iškart persijungė į artimąsias šviesas ir, regis, taip liko. 

— Nereikia to daryti, - pasakė ji Olgai mosikuodama susuk- 
tu laikraščiu ir iškeldama jį beveik kaip vėzdą. - Nereikia, nes 
jau ir taip viskas sudėtinga... Ji bijo, o jis, tas - piktas. Nereikia 
jo vesti iš kantrybės, suprantat? — pasakė Doriači, jos veidas 
akimirkai persimainė ir ji tapo geraširde, šaunia ir atjaučiančia 
itale. - Jie iš tikrųjų vienas kitą myli, suprantat. 

— Kas jie? - paklausė suirzusi Olga ir pasiėmė laikraštį. - A, 
taip! Žiuljenas ir Klarisė... Žinau, taip, žinau, - pridūrė ji šypso- 
dama ironiška šypsenėle, tuoj pat sukėlusia divos įtūžį. 

- Žinot! Ką jūs žinot? Kaip - žinot? Jūs negalite žinoti. 
Daugių daugiausia jūs galit meilę suvaidinti, tai viskas. Ir tai, 
sakau jums - kraštutiniu atveju... Jūs, vargšele mano, nieko ne- 
nutuokiat apie nesuinteresuotumą ir didžius jausmus. Jūs jau 
laikot save žvaigžde ir visą gyvenimą manysit, kad tai kažką 
reiškia, ir tiek. O šitą laikraštį aš pasilieku! - sušuko ji šiurkš- 
čiai išplėšdama vėzdą Olgai iš rankų, ši liko it musę kandusi, 
pasipiktinusi. 

— Bet... bet... - vebleno išraudusi, - bet... 

— Bet nieko! - atsakė Doriači uždarydama paskui save duris 
ir suplodama rankomis tarsi sakytų „vienas geras darbas pada- 
rytas“. 

Būtų taip nesipuikavusi, jei būtų žinojusi, kad Olga savo 
kambaryje turi bent penkiolika laikraščio numerių. 


— Na, mano mergaite, juk neslėpsit nuo manęs to, ką žinau, 
ar ne? Tai kaip? 

Edma kreipėsi į Olgą meiliu ir pailsusiu balsu, atrodė kaip 
mokytoja, kuri sutinka įsileisti mokinę į savo pamoką, bet 
nesutinka, kad ši nuslėptų Marinjano mūšio datą. Ji žiūrėjo 
įsmeigusi akis į šią ambicingą žvaigždutę sumaniai, labai su- 
maniai šypsodamasi, pakankamai, kad Olgos priešinimasis 
nusilptų ir liautųsi. Klausimas buvo toks: „Kodėl Palmoje ne- 
buvo likę nė vieno prancūziško laikraščio ir kodėl Olga par- 
sitempė į laivą visą karutį laikraščių ir visus Dievas žino kur 
paslėpė? 

- Jūs atspėjot? — netvirtai prakalbo Olga, dėdama paskuti- 
nes pastangas išsisukti nuo „Agatos Kristi - Botė-Lebreš . 

- O, aš nieko neatspėjau, oi, visai ne: aš viską supratau, tai 
ne tas pats. Nemačiau įvykių, bet mačiau jų priežastį: apsimes- 
tinę šypseną, mažiau dėmesio, per daug storžieviškumo ir stai- 
ga moteris nebegali vyro pakęsti... 

Edma, savaime suprantama, kalbėjo apie Klarisę, tačiau jos 
žodžiai kuo puikiausiai tiko Olgai. O ši, kuriai niekada neat- 
eidavo į galvą, kad kiti kalba ne apie ją, o apie ką nors kitą, 
pritaikė juos sau ir susižavėjo skvarbiu Edmos Botė-Lebreš 

protu. „Ta šalta širdis giliai nėra šalta, nes perdėtas Edmos Bo- 
tė-Lebreš jautrumas, perdėtas snobiškumas retsykiais daro ją 
beveik tikra moterimi, - pamanė Olga. Prustas šiame laive 
būtų tiesiog mėgavęsis (taip, ji buvo skaičiusi du lapus Didžiųjų 
prancūzų rašytojų antologijos vyresnėms klasėms, ši antologija 
ne kartą pravertė Olgai - kaip pačiai atrodė, gyvenimo persiso- 
tinusiai intelektualei). 

Staiga Edmos draugystė Olgai Lamuru, -ru, o ne -rio (sąmo- 
ningas netaktas virto smagia klaida), tapo svarbiausiu dalyku. 
Olga puikiausiai regėjo save tos itin turtingos aukštuomenės 
poros įdukrintą. Matė save sveikinamą Fošo prospekte turtin- 
giausių griežtų šešiasdešimtmečių, apstulbusių nuo jos jaunys- 
tės, drąsos, taip pat „klasiškumo“, nuo to, kad ji vėl patvirtino 
prancūzų kino (ir jo terpės) kilmingumą. Tie visagaliai pramo- 
nininkai Olgos dėka prisimins, kad Liudvikas XIV sodindavo 
Rasiną ir Šameslė“ (ar tikrai ją? reikia patikrinti) prie savo sta- 
lo, ir Olgos dėka pamirš tų nelaimingų prasčiokiškų kaliausių, 
kuriomis, neva žvaigždėmis, per pastarąjį dešimtmetį užverstas 
kinas, krūtis ir užpakalius. Kol dar neatsidūrė Fošo prospekte 
ir nepatikėjo sportiško laukinės audinės švarkelio senam me- 
trdoteliui, kuris ją jau dievino ir kurį ji maloniai kalbins apie 
jo reumatą, „Narcizo laive tebeesanti Olga parodė didžiajai 
draugei, savo antrajai motinai, rankinėje slėptą voką, atsisėdo 
šalia blausiai apšviestame kampe ir kartu su ja palinko prie savo 
širdies draugužio savaitraščio: nuotrauka buvo ryški. Joje buvo 
matyti Erikas Letiujė, aistringai glaudžiantis prie savęs nustebu- 
sią ir truputį baugščią Olgą Lamuru. Žinoma, tą dieną Erikas 
sugriebė Olgą už liemens su jėga vyro, kuris mato moterį kren- 


* Panelė de Šameslė (de Champmeslė) - XVII a. prancūzų tragedijų aktorė. 

tant, o Olga atrodė tokia sutrikusi tikriausiai iš baimės parkristi. 
„Tačiau nuotraukoje nematyti atsitiktinio fizinio kritimo, - pa- 
stebėjo pro sukąstus dantis Edma ir švilptelėjo su pasigėrėjimu, 
bet pašiurpusi. Suraukusi antakius atsigręžė į Olgą: 

— Ką gi, Olga, mano mažute... suprantu jūsų išgąstį. Tas Le- 
tiujė pasius! 

— Dėl manęs nesirūpinkit, - atsakė drąsioji Olga, vis dar 
vaidindama įdukrintą merginą. - Jis pamatys tik Kanuose, o aš 
būsiu toli. 

- Bet aš visai jumis nesirūpinu! - atkirto Edma, kuriai ta 
mintis pasirodė akiplėšiška. - Veikiau jau susirūpinčiau dėl 
Klarisės. Tokio tipo vyrai visada priverčia kitą žmogų mokėti 
už savo nemalonumus, net jei jie kyla iš kitur... Dieve mano, 
kokia nuotrauka! 

— Ar paskaitėt tekstą? - paklausė Olga atsidusdama iš ma- 
lonumo. 

Edma vėl palinko prie laikraščio: „Ar tik ne gražųjį Eriką 
Letiujė, santūriojo Forumo direktorių, matome mėginantį pa- 
miršti politiką ir humaniškumą? Galim jį suprasti, juk matom, 
kad nauja jo laikoma vėliava yra ne kas kita, o mūsų pirmoji 
žvaigždutė, gražioji Olga Lamuru: atrodo, ji ne visai jam prita- 
ria - gal galvoja apie prodiuserį Simoną Bežarą (nuotraukoje jo 
nėra), kurio filmas Ugnis ir dūmai vis dar triumfuoja Paryžiuje. 
Ką gi! Gal patyręs kapitalizmo žavesį - nors jį patirti turėjo 
su žmona Klarise Letiujė, mergautine pavarde Baron, iš plie- 
no gamintojų šeimos (jos taip pat nėra mūsų nuotraukoje), - 
p. Letiujė taps atlaidesnis buržuazijos prabangai.“ 

— Ohoho! - šūktelėjo nervingai juokdamasi Edma. - Gera 
pradžia... 

- Jūs dar nebaigėt... - Olga juokėsi, bet nebuvo visai rami. - 

Pažiūrėkit: „Ar Erikas Letiujė, „Liaudies draugas“, leidžia atos- 
togas laive Narcizas, kur muzikinis kruizas kainuoja koketišką 
devyniasdešimties tūkstančių frankų sumelę, norėdamas de- 
maskuoti kruizo bendrakeleivius, ar juos suprasti? Mūsų skai- 
tytojams patiks.“ 

— O, tai šlykštu! - piktinosi Edma. - Dieve mano... - pasakė 
imdama laikraštį Olgai iš rankų, - ką jie rašo? Devyniasdešimt 
tūkstančių frankų? Tikra beprotybė! Išbarsiu savo sekretorių! 

- Jūs nežinojot? 

Olga buvo iš tikrųjų paniekinta. Ji nežinojo: turtingų žmo- 
nių snobiškumas pasireiškia ir tuo, kad jiems viskas atrodo 
per brangu. Kai kurie dėl to net keliauja antra klase, naudojasi 
galimybe sutaupyti - patys turtingiausi visada tuo labai gar- 
džiavosi - ir tokiu būdu apsimeta „palaikantys ryšį su šauniąja 
prancūzų liaudimi. 

— Kaip manot, ką Erikas darys? - paklausė Olga, jos basučių 
pakulnės kaukšėjo per tamsų denį Edmai pavymui - ši iš pasi- 
piktinimo paspartino žingsnį. 

— Nežinau, bet triukšmo bus! Sakykit, ar jis labai jus įsimy- 
lėjęs? Žinoma, ne, - toliau kalbėjo Edma Olgai nieko neatsa- 
kius, - įsimylėjęs tik save. O jūs, Olga, mano mažute? Jums visa 
tai, visi šie atgarsiai labai nemalonūs? 

— Dėl Simono - taip, - atsakė Olga įsitikinimo persmelktu 
balsu (balsas staiga sužadino Edmos antipatiją jai). 

— O, ne. Tik nesakykit, kad jums nors kiek rūpi tas vargšas 
Simonas Bežaras! Jau būtume tai pastebėję! Vargšelis Simo- 
nas... Ar žinot, kad jis labai labai simpatiškas vyras: gyvas, 
daug kam labai jautrus, tai stebina, labai stebina... - kalbėjo 
ji toliau mąsliai tarsi etnologė, pamačiusi nesuklasifikuojamą 


gyvūnų rūšį. 

- Vargšas Simonas tikrai mielas katinas, bet... - pradėjo 
Olga. Tačiau išbraukė žodį katinas dar neištarusi. - Keistas gy- 
vūnas tas Simonas, - teištarė. 

- Ką jūs norit pasakyti, Olga, mano mažute? Prisėskim čia 
valandėlei, - pakvietė Edma įsmukdama į damų drabužinę, 
tarsi išsekusi sėsdamasi ant kėdės priešais veidrodį. 

- Noriu pasakyti, kad kaip draugas jis neprilygstamas, bet 
kaip širdies draugas - sudėtingesnis, - pasakė Olga sumišusi 
nusijuokdama, tas juokas jai pačiai pasirodė kuo maloniausias, 
tačiau teisingoji Edma po jo sugriežė dantimis. - Simonas bijo, 
kad myliu jį ne dėl jo paties, tad praktiškai nuslėpė nuo manęs, 
jog yra prodiuseris! Žinot? Aš tik Kanuose sužinojau, kad jis ir 
prodiuseris, ir pagrindinio prizo laimėtojas. Prieš metus buvo 
beveik nežinomas, ir turiu pasakyti, kad mūsų, besilažinančių, 
jog Simonui Bežarui pasiseks kine, buvo nedaug, - pasakojo 
Olga trumpai nusijuokdama, didžiuodamasi savo nesuintere- 
suotumu ir uosle. 

Nelaimingoji nežinojo, kad Simonas jau Edmai pasakojo, 
kaip apdovanojimų teikimo vakarą puolė jam ant kaklo ketu- 
rios žvaigždutės, tarp jų ir Olga Lamuru, -ru, toji pati. Edma 
Botė-Lebreš mintyse sušuko Olgai sarkastišką „bravo... šimtą- 
kart bravo“. 

- Tik dabar, kai jis dėl manęs tikras, - tęsė pastaroji, pa- 
skendusi idiliškose svajose, - kai jis tikras dėl manęs ir, savo- 
tiškai, tikras dėl mano ištikimybės... Tik nesuklyskit, - gyvai 
kalbėjo ji toliau (o Edma tiesiog netvėrė pykčiu, tarsi žvėris, 
kuriam iš galvos rūko dūmai, o dantimis ji krimto nematomus 
žąslus), - nesuklyskit: kalbu apie tikrą ištikimybę, tą, kuri il- 
gai trunka... ne apie tą, kurią pripažįsta po darbo nuo penkių 
iki septynių susitinkantys meilužiai, kuri priklauso nuo stai- 

ga užvirusio kraujo ar nuo ūmaus barnio kokį vakarą, kaip 
mums, jaunoms, kartais nutinka... mums, moterims! - pasitaisė 
tuoj pat. 

Ji taip manė, tačiau buvo kiek pavėluota: Edma ją išgirdo ir 
suprato, ji vis tūžmingiau atlošdavo galvą braukdama per plau- 
kus šepečiu, kurį priešingai, vos judino. 

Tai buvo pirmas dalykas, kurį pastebėjo į drabužinės oazę 
įžengusi Doriači. Jos akys buvo anglies juodumo, įtūžusios, ta- 
čiau akylos, nes ji stabtelėjo pamačiusi Edmos judesius ir ste- 
bėjo ją iš pradžių sutrikusi, paskui tarsi su džiugesiu, o tada 
pasigirdo žemas, griausmingas ir užkrečiamas juokas. 

— Kas gi jums yra? - paklausė Edma Botė-Lebreš, neaiškiai 
įsižeidusi, kad sukėlė tą juoką, bet pasirengusi juoktis drauge, 
staiga liovusis linksėti galva. 

— Tai dėl to, - pasakė Doriači mėgdžiodama ją veidrodyje, - 
kad jūs kilnojat galvą, o ne šepetį, kaip belgai daro su degtu- 
kų dėžute, žinot? Norėdami sužinot, ar viduje yra degtukų, jie 
purto galvą, ne dėžutę, - pakartojo ji dar ramiai, o tada vėl pra- 
pliupo kvatotis nesustabdomomis „cha cha cha  kaskadomis, 
užkrėsdama Edmą ir erzindama Olgą - jai tas juokas kas kartą 
primindavo nesusipratimą su jaunu veršiuku. 

— Mes jau nerimavom, - dygiai pasakė ji Doriači, kuri atsi- 
sėdusi pudravosi milžinišku ryškiai rausvu pūkučiu. 

„Keista, kokie per dideli visi tie aksesuarai, - šmėstelėjo 
Edmai. Reikėtų gerokai keistos arba froidiškos teorijos, kad ga- 
lėtų šį neatitikimą pakomentuoti Paryžiuje. Nerimaujanti Olga 
neatlyžo: 

— Ką visą popietę galima veikti Palmoje? 

— Ten labai gražu, - atsakė Doriači, jos akys juokėsi. - Ga- 
lima pamatyti žavingų kampelių arba susitikti su senais drau- 

gais - pagal nuotaiką. Ar man išėjus laive vaiduoklyje nieko 
neįvyko? 

— Andrėjas vos neišvaikščiojo skylės denyje, bet, regis, dau- 
giau nieko ir neįvyko, - atsakė Edma. 

— O, visos trys esam „A“: Dorija, Edma, Olga... Kaip sma- 
gu, - išvinguriavo Olga Lamuru skambiu balsu. - Mūsų ta pati 
galūnė, - pakartojo kitoms dviem tebetylint. 

— Jei ne ta pati šeima - tai nieko baisaus, - tvirtai atsakė 
Edma Botė-Lebreš. 

Ir atsistodama - beje, labai prastai pasidažiusi veidą - pri- 
dūrė: 

— Olga, mano mažute, būkit maloni, pasilikit tą laikraštį 
sau, gerai? Mes dar pakalbėsim apie tai... kai aptarsim jūsų psi- 
chologines problemas, - pridūrė ji kiek pailsusiu balsu. 


Likusios vienos diva ir Olga Lamuru iš pradžių nežiūrėjo 
viena į kitą, jų akys susitiko viduriniame veidrodyje nepasi- 
tikėdamos ir nenoromis: Doriači žvelgė „autografams skirtu“ 
žvilgsniu, Olga nutaisiusi dygią šypsenėlę. 

— Kaip jaučiasi ponas Letiujė? - maloniu ir niekinamu bal- 
su paklausė Doriači tušu permirkusiu šepetėliu riesdama juo- 
das blakstienas, visa tai darė išdidi ir šalta. 

- Reikėtų paklausti Klarisės Letiujė, - atsakė Olga, atro- 
dydama atitolusi, ji būtų mielai iš ten dingusi, jei mintis apie 
kritišką Doriači žvilgsnį į nugarą nebūtų žadinusi savotiško 
siaubo (nors kuriai iš jųdviejų turėjo kauptis graužaties rieba- 
liukai?), — tokio, kad ji ryžosi iš naujo nusilakuoti kojų nagus, 
laimei, lako flakonėlis visada buvo po ranka. 

Doriači uždarė savo milžiną krepšį: 

- Jei ko ir klausčiau gražiosios Klarisės, tai naujienų apie 

gražųjį Žiuljeną. Jūs, vaikeli, prastai informuota: šiame laive 
poros ne visada teisėtos... 

Ironija buvo labai akivaizdi, ir iš įsiūčio išblyškusi Olga už- 
silašino kelis ryškiai raudonus lašus ant naujų džinsų. Ji bevil- 
tiškai stengėsi sugalvoti lygiavertį atsakymą, bet subruzdusios 
smegenys, nepaisydamos jos kreipimosi, nieko nesumojo. 

— Jums reikėtų nusidažyti plaukus, - baigė Doriači didin- 
gu žingsniu eidama durų link. - Venecijietiška rusva suteiktų 
jums daugiau charakterio... Šita dirbtinė šviesi spalva atrodo 
varganai! 

Ir dingo palikusi Olgą įsiūčio ašarų sklidinomis akimis. Ji 
vėl išėjo įkvėpti gryno oro. Tiesiog purslojo ir aprimo tik pa- 
mačiusi denyje širdgėlos nualintą Andrėją. Truputį padvejojusi 
Olga pranešė apie tai Žiuljenui Peira. 


— Vaikščiojat tokiu oru? Geras sumanymas... 

Žiuljenas prisitaikė prie Andrėjo žingsnio ir iš tiesų sune- 
rimo pamatęs, koks išblyškęs jo veidas, nors šis jį ir slėpė; pa- 
silenkęs pamatė jį atjaunėjusį, bet nuniokotą liūdesio - veidą 
labai jauno vyro, kuris pasiruošęs viskam. Kaip šis nuostabus 
tipas galėjo pulti į tokią būseną dėl šešiasdešimtmetės moters, 
kurios buvo šimtasis ir tikrai nepaskutinis meilužis? Vis dėl- 
to tai pasaulis aukštyn kojom... Žiuljenas, nors ir jautė Doria- 
či instinktyvų draugiškumą, tūžo ant jos. Šitas žigolas nebuvo 
pragmatiškas ir šaltas kaip tikras žigolas, ji neturėjo bausti jo 
taip žiauriai, o Klarisės sugalvotas pateisinimas kėlė nerimą, 
nes iš jos lūpų skambėjo kaip išdavystė. 

- Jūs nesuvokiat, - sakė Klarisė, - jos amžiaus vien ryžtis 
ką nors pamilti jau yra sukrečiantis dalykas, o jei šešiasdešimt- 
metė Doriači leisis sujaudinama Andrėjo - jos gyvenimo pa- 


365 


Francoise Sagan e Išsidažiusi moteris 


baiga gali būti klaiki. Jeigu jį pamiltų, kas atsitiktų po metų, o 
po penkerių? Ar galit man pasakyti? 

- Na! Vėliau, vėliau... - atsakė Žiuljenas, kuris nesąmonin- 
gai garbino laikinumą. 

Jis negalėjo nieko pasakyti apie save Klarisei, bet jam kal- 
bėti kliudė ne tiek baimė netekti Klarisės, kiek baimė, kad jos 
pasitikėjimas vyrais apskritai vėl bus pakirstas ir apviltas. Tas 
Klarisės bruožas jį šiek tiek erzino. Labiausiai jį žavėjo suvo- 
kimas, kad daugiau nerimauja dėl jos, o ne dėl savęs. Jis ilgai 
manė, kad toks pasirinkimas būdingas vien mazochistams 
arba labai sentimentaliems žmonėms, mėgstantiems būti ne- 
laimingiems, pasineriantiems į širdgėlą, jų instinktyviai ne- 
kentė dėl natūralumo stokos. Mylėti žmogų dėl jo gerovės jam 
atrodė normalu, bet teikti pirmenybę ne savo, o kito gerovei 
panašu į pigų sentimentalų romaną, beveik liguista. Tačiau 
įsivaizduodavo, kas būtų siaubingiausia - matyti, kaip jo švel- 
niąją, gražiąją Klarisę, išlipusią iš laivo, automobiliu išsiveža 
Erikas, Klarisę, galutinai susitaikiusią su vienatve ir neken- 
čiančią Žiuljeno už tai, kad įtikino ją, jog jos vienatvė gali 
baigtis. Įsivaizdavo Klarisę moderniame stikliniame name, 
atsirėmusią kakta į lietumi ir nuoboduliu sruvenantį stiklą, o 
jai už nugaros smėlio spalvos prabangiame ir nykiame inter- 
jere Erikas Letiujė su bendradarbiais šaiposi laukdami, kol ji 
ims gerti. Kol išgers per daug. Nuo šio naivaus reginio, kurio 
naivumą kiek gožė prabanga ir šaltis, Žiuljenas kartais iš šird- 
gėlos raitydavosi lovoje. Kai pripuolamai per visą dieną spė- 
davo Klarisę slapta pabučiuoti, tuose bučiniuose buvo užuo- 
jauta ir švelnus pyktis - tai ją kerėjo. Kai nebūdavo atsargi, 
ji švelniai ir dėkingai žiūrėdavo į ilgas, putlias savo meilužio 
lūpas - beveik atsijusi nuo meilės jam, - ta šilta ir gaivi bur- 

na jai atrodė neišsenkamo meilumo ir alsavimo šaltinis, vien 
šios lūpos galėjo grąžinti jai tūkstančius bučinių, kuriuos per 
pastaruosius metus iš jos buvo atėmę, pavogę. Jai patiko lie- 
sas, raumeningas, aiškių kontūrų ir vaikiškas Žiuljeno kūnas, 
kuriame buvo švelnių odos lopinėlių ir vyriškų vietų, odos 
lopinėlių, apžėlusių minkštais, šviesesniais negu jo plaukai 
šereliais. Jai patiko Žiuljeno vaikiškumas, kaip nušvisdavo jo 
akys, kai jam girdint kiti prabildavo apie lošimą, žirgus ar ta- 
pybą. Ji brangino tą vaiką, tokiomis valandėlėmis svajojo, kad 
netrukus galės jam tuos žirgus arba drobes, žodžiu, jo žaislus 
padovanoti. Ir mylėjo vyrą, kai jis žvelgė į ją ir jo akys tapdavo 
gilios ir matinės, nelaimingos dėl daugybės sutramdytų ges- 
tų, kai matė, kaip sukąsti žandikauliai gniaužia raminančius 
meilės žodžius, jai patiko žemas, regis, taip pat slopinamas jo 
balsas... Vyriško, ryžtingo Žiuljeno balsas slėpė nuo kitų jau- 
trų ir linksmą Žiuljeną; jai patiko, kad jis manosi stiprus - gali 
ją apginti ir prireikus sugebės tai padaryti. Jai patiko, kad jis 
nori viską spręsti drauge, viskuo su ja dalytis, išskyrus spren- 
dimą, už kurį tik pats turėjo būti atsakingas - pasiimti ją ir 
pasilikti, patiko, kad jis nieko nepasakoja apie savo kaip laisvo 
vyro būgštavimus, dvejones įsipareigoti ilgam, patiko, kad jis 
niekada jos nepaklausė, ar jie teisūs, ar klysta, o gal dar rei- 
kia pagalvoti, ar ji tikra dėl savo sprendimo, ar norėtų, kad 
jis duotų truputį laiko apsispręsti. Trumpai tariant, Žiuljenas 
niekada neleido jai pagalvoti, kad spręsti tenka jai, - nors pats 
taip manė, - nesuteikdamas jai tokio pasirinkimo, apsaugojo 
ją nuo papildomų ir žiaurių pastangų, nuo atsakingosios vaid- 
mens, kurio ji taip bijojo, vienas prisiėmė jį, nors neturėjo nei 
tokio įpročio, nei polinkio tam. O dėl visų kitų dalykų - jau su 
ja viskuo dalijosi; Klarisė jau turėjo jam pasakyti, kaip rengtis 

kitą dieną, kokie marškiniai, koks kaklaraištis ir koks megz- 
tinis dera tarpusavyje ir kad prieš rūkant pirmą cigaretę ryte 
jam reikia išgerti arbatos. Per savaitę ji labiau įžengė į jo gyve- 
nimą negu per dešimt metų buvo įžengusi į Eriko, jau žinojo, 
kad yra jam būtina ir, o, kokia nuostaba! - ši mintis jai labiau 
patiko nei kėlė baimę. 


Ji atėjo ant denio ir išsyk pamatė Žiuljeną ir Andrėją žings- 
ją išvydęs leidžiasi bėgti. Ji taip pat paspartino žingsnį, kad kuo 
greičiau pasijustų atspindima - tarsi laimės atvaizdo - tų švie- 
siai rudų akių. 

— Andrėjas nelaimingas, - pasakė jis stumdamas vaikiną 
prie Klarisės ir žiūrėdamas į ją nurimusiu žvilgsniu, tarsi ji ga- 
lėtų kuo nors padėti. 

Atrodo, Žiuljenas manė, kad ji visagalė, atsakinga ir už vi- 
sų, ir užjo laimę, pats su gero medžioklinio šuns įkarščiu ėmė 
siųsti jai paklydusius ar sužeistus šunis. Ji žvelgė į jį šypsoda- 
masi, suvokdama, kad Žiuljenas visą gyvenimą - jei jie gyvens 
drauge - iš savo išvykų į Lonšaną, kazino ar kitur (asmeninių 
žaidimų aikštelių) temps jai virtines valkatų, neurotikų ar ver- 
telgų, triumfuodamas juos klos jai po kojomis, kad sutvarstytų 
jų Žaizdas ar išaiškintų bėdas. Andrėjas tebuvo pirmas ilgoje 
virtinėje, tad ji susitaikiusi paėmė jį už rankos ir jiedu nuė- 
jo deniu, o aptingęs ir savimi patenkintas Žiuljenas atsirėmė į 
reigą. 

„Ar jis galėjo paprieštarauti to peraugusio ir pernelyg gra- 
žaus vaikinuko širdgėlai?“ 

- Žiuljenas sakė, kad turiu elgtis kaip vyras, - atsakė jis, jai 
nė neuždavus klausimo. - Bet, pasirodo, aš nežinau, ką reiškia 
„elgtis kaip vyrui... 

- Ir Žiuljenas nežino, - atsakė šypsodamasi Klarisė, - beje, 
ir aš nežinau! Tai tiesiog pasakymas... Svarbiausia, kad jūs elg- 
tumėtės kaip vyras, kuris patiktų, ir viskas, ar ne? 

— Kaip tik taip, - atsakė Andrėjas (ir jam tas patikslinimas 
atrodė būtinas). - Iš kur, jūsų manymu, man žinoti - koks vy- 
ras? Kur ji šiandien buvo? - staiga paklausė tyliai, lyg susigėdęs 
dėl jos. - Atrodo, ji turi meilužį kiekvienam uoste! 

— Arba draugą, - taikiai pasakė Klarisė. 

— Apie tai nepagalvojau... - sulemeno Andrėjas tarsi žaibo 
nutrenktas tos paprastos minties. 

- Žinoma, - kalbėjo Klarisė, - vyrai niekada netiki, kad jų 
geidžiama moteris gali nebūti geidžiama visų. Jie netiki, kad 
mes galim sužadinti susidomėjimą, draugiškumą, o ne geidu- 
lius! Mums tai beveik įžeidimas, ar ne? 

Ji stebėjosi, stulbo girdėdama save taip kalbančią, guo- 
džiančią žmogų, pati prieš tris dienas buvo pats nerimo įsikū- 
nijimas... 

- Bet kodėl ji mane skaudina, jeigu aš ją myliu? - sakė And- 
rėjas. 

Klarisė pagalvojo - iš tiesų reikia būti labai gražiam ar labai 
tyram, kad neatrodytum juokingas sakydamas tokius dalykus. 

— Nes jeigu Dorija jus myli, ji labai kentės, - atsakė ji. - 
Šiaip ar taip, po kurio laiko. Iš tiesų ji elgiasi žiauriai iš pagar- 
bos jums: kad galėtų jus mylėti. Ir todėl ji visai pagrįstai bijo. 

— Ko bijo? Aš visur seksiu paskui ją, visą gyvenimą! - sušu- 
ko Andrėjas ir sustojo lyg įbestas. - Tai, ką jai jaučiu, ne vien 
kūniška, suprantat? - (Jis šnabždėjo.) - Man patinka jos cha- 

rakteris, jos drąsa, humoras, cinizmas... Net jei ji nebenori su 
manim miegoti, aš lauksiu, kol vėl užsinorės! Galų gale, - baigė 
jis su nuginkluojančiu nuoširdumu, - juk lova - ne svarbiausia, 
ar ne? 

— Žinoma, ne, - atsakė ji įsitikinusi, bet vis tiek sutrikusi. 
Nes dar nuo Kanų ir vėliau, nepaisydama Žiuljeno nuojautos, 
kurį laiką Andrėją manė esant profesionalų ir šaltą žigolą. 

Ir dar kartą Žiuljeno optimizmas pasitvirtino. „Nieko sau, — 
pagalvojo ji nervingai sukrizendama, - štai, nuostabų dvide- 
šimt penkerių metų vyrą guodžiu dėl beveik šešiasdešimtmetės 
moters galimos neištikimybės. Iš tiesų, juk viskas įmanoma bet 
kokiame amžiuje.“ Ir tai guodė ją, trisdešimtmetę, guodė dėl 
jos „nedėkingo“ amžiaus, mat jau praėjęs jaunystės žavesys ir 
dar neatėjęs brandos, - anot Eriko, „palankus“ amžius, nes išsi- 
sklaidę jaunystės ir dar neprasidėję brandos potroškiai, - anot 
Žiuljeno. Akimirką ji pagalvojo „Pats muša, pats rėkia“... 

— Jeigu ji išvažiuos į Niujorką be manęs, - kalbėjo įsimy- 
lėjėlis, - aš nusižudysiu, - ištarė tokiu lygiu balsu, kad Klarisė 
staiga sunerimo. - Šį kartą likčiau pernelyg vienišas, jūs su- 
prantat? - pabaigė maloniai. 

— Kodėl gi vienišas? Juk kažkur tikriausiai turit draugų, šei- 
mą, ar ne“ 

Jos balsas buvo susirūpinęs. Įsimylėjusi, kitam jautri Klari- 
sė nerimavo dėl šio nuliūdusio vyro. Jis nepakeldamas akių, lyg 
atsiprašydamas, kalbėjo toliau: 

— Paskutinė mano teta mirė pernai, nieko nebeturiu nei Ne- 
vere, nei kitur. Jeigu diva nesiveš manęs kartu, negalėsiu sekti 
paskui ją, nes kruizas man atsiėjo lygiai tiek, kiek turėjau. Net 
pardavęs drabužius ir teniso raketes negalėčiau važiuoti į Niu- 
jorką... - pakartojo nusiminęs. 

— Klausykit, - pasakė Klarisė, - jeigu ji nesiveš jūsų į Niu- 
jorką, aš sumokėsiu už jūsų kelionę. Tuoj paimkit čekį. O jeigu 
nepasinaudosit juo, suplėšykit. 

Ji sustojo prie stalo ir ėmė raustis rankinėje, ieškodama 
apšiurusios, bet šešis mėnesius nepaliestos čekių knygelės. Tai 
reiškė, kad per šešis mėnesius ji nieko neužsinorėjo ir niekas 
dėl nieko į ją nesikreipė! Klarisė paklausė savęs, kuri iš šių prie- 
laidų gėdingesnė ir liūdnesnė. 

- Bet aš negaliu, - atsakė perblyškęs Andrėjas, atrodė pasi- 
piktinęs. - Negaliu priimti pinigų iš moters, su kuria... kurios 
nepažįstu. 

— Ką gi, tai bus šioks toks nusižengimas jūsų nuostatoms, - 
atsakė Klarisė imdama iš rankinės rašiklį ir pradėdama pildyti 
čekį. - Tačiau kiek? 

Ji nebežinojo, kas kiek kainuoja! Erikas apmokėdavo visas 
sąskaitas ir viską nupirkdavo, išskyrus jos garderobą, o pastaro- 
jo ji nekeitė jau porą metų. Tačiau grįžusi puls į mados namus, 
pasidabins sidabrinių lapių kailiais, nes Žiuljenas sakė, kad jam 
jos beprotiškai patinka. Žinoma, apie sidabrinės lapės kailio 
kainą ji nutuokė ne daugiau negu apie bilieto į Niujorką... Skai- 
čiais parašė penkis tūkstančius frankų, paskui prieš penketą 
prirašė vienetą - ką gali žinoti. 

— Imkit, - įsakmiai tarė Andrėjui, šis paėmė jį, apvertė ir 
pro dantis. 

— Ohoho! - jo akys spindėjo iš laimės. - Bet čia daug pini- 
gų! Dabar bilietas Paryžius-Niujorkas kainuoja mažiau negu 
tris tūkstančius frankų. Be to, kaip aš jums grąžinsiu? 

— Neskubu, - atsakė Klarisė, patenkinta dėl jo džiugesio. — 
Žinot, Baronų fabrikai dirba labai sėkmingai. 

Andrėjas priglaudė ją ir pabučiavo - iš pradžių kaip vai- 
kas, paskui kaip vyras moterį, o Klarisė, iš pradžių priblokšta, 
suprato Doriači ir kitų damų (provincijoje) silpnybę šiam jau- 
nam vyrui. Išsiskiriant abiejų skruostai degė raudoniu ir jiedu 
nustebę nusijuokė. „Man sugrąžintas ir vyrų žavesys, - pagal- 
vojo džiūgaudama Klarisė. Norėdama nutildyti atsiprašinėjantį 
Andrėją pabučiavo jį lengvai, į lūpų kamputį. 


Olgos neapykanta Erikui Letiujė kiek susilpnėjo nuo to laiko, 
kai žinojo jį apsijuokus ir rankinėje nešiojosi įrodymą. Netgi iš 
naujo įžvelgė jo savotišką išorinį žavesį, nepaisydama storžie- 
viškumo ir piktumo. Ji norėjo patikėti laikraščio teorija, netgi 
pradėjo sau tokio paties stiliaus pasakojimą: „Kaip sunku bu- 
vo jo atsikratyti! Laivas galėjo pasirodyti per ankštas, kai šalia 
žmogėnas, kuris nuo manęs nė per žingsnį neatstojo ir nepa- 
leisdavo iš akių! Ir t. t.“ Jai beveik pavyko, nes Olga, kaip dauge- 
lis jos kartos žmonių, lengviau patikėdavo laikraščiais arba te- 
levizija negu savo pojūčiais. Žodžiu, ji beveik tikėjo, kad Erikas 
Letiujė persekiojo ją rėždamas sparną, kad kai ji, Olga, atsisakė 
antrą kartą atsiduoti kūnu, jį tai paskatino prikalbėti Armanui 
Botė-Lebrešui klaikių dalykų... Kupina entuziazmo ir tuštybės 
plakė savo protą šia vizija, o jos atmintis lyg laukinis dar ne- 
prijaukintas gyvūnas vėl netikėtai privertė išgirsti Eriko balsą 
sakant: „Ta intelektuali kekšiukė...“ — ir staiga pasijuto apimta 
tokios pačios gėdos, tokios pačios neapykantos kaip prieš tris 
dienas... Ji pasuko galvą į Forumo direktorių. Šis dabar žiūrėjo į 
ją savo „gražiu taisyklingu niekšo veidu“, - dingtelėjo jai staiga 
užplūdus įsiūčio bangai, kuri ją nušvietė ir Erikas jos beveik 
geidė, - jis kantriai vėl uždavė jai klausimą. 

— Mielai nusipirkčiau tą paveikslą, - atsakė ji, - tik už ko- 
kius pinigus? Žinoma, už jūsų, bet Žiuljenas Peira ne kvailys. 
Jam pasirodys keista, kad aš turiu dvidešimt penkis milijonus, 
o dar keisčiau, kad skiriu juos paveikslui. 

- Tai pasakykit, kad perkat jį man, - ūmiai atšovė Erikas. — 
Ko jūs knaisiojatės? Jam šiaip ar taip reikia jį parduoti. 

— Iš kur jūs žinot? 

Dabar ta mergina jį erzino. Erikas nutaisė kantrų toną: 

— Nes tai matyti, mano mergaite. 
viu balseliu sučiauškėjo: 

— Man jis nepanašus į žmogų aklavietėje: atrodo labai pa- 
tenkintas tuo, ką turi. Neatrodo, kad turėtų kitų troškimų, iš- 
skyrus... 

Ji nutilo sąmoningai sutrikusi. Šį kartą Eriko žvilgsnis buvo 
abejingas ir Olga nusigando, kad per toli nuėjo. 

— O, atsiprašau, Erikai... Juk suprantat, kad nenorėjau to pa- 
sakyti... Dieve mano, kokia aš išsiblaškiusi, baisu... 

— Pasirūpinkit tuo paveikslu, - pasakė Erikas bejausmiu, 
net neklausiančiu balsu. 

Olga sutikdama palinksėjo galva, priglaudusi prie netak- 
tiškų lūpų į kamuoliuką suvyniotą nosinę. Matė, kaip Erikas 
išbalo - dėl akivaizdžios Žiuljeno laimės. Matė, kaip sulaiko 
kvėpavimą, ir džiūgavo, kai žiūrėjo į jį nueinantį skubriu, šįkart 
gal kiek pernelyg kapotu žingsniu. 


Prirūkytame bare, kur tvyrojo perregimi melsvi dūmai, 
darantys jį panašų į filmo dekoracijas, keleiviai, kurių daugu- 
ma sėdėjo arba stovėjo šalia pianino, klausėsi Simoną Bežarą 
skambinant „Narcizo temą“, - sakėsi ją paėmęs iš čigonų folk- 

loro. Atrodė, tik Armanas, įsikibęs į savo staliuką-prieglobs- 
tį, ir į barą atsirėmę Klarisė su Žiuljenu nesiklauso papildomo 
rečitalio: abu kvatojosi nerūpestingu ir suokalbišku neseniai 
vienas kitą pamilusių žmonių juoku; staiga ant durų slenksčio 
pasirodė Erikas. 

Eriko Letiujė veidas buvo užsisklendęs, jis pašaukė Klarisę 
tyliu, bet įsakmiu balsu, nuo kurio bare penkias slegiančias se- 
kundes stojo nenusakoma tyla ir suglumimas, tai nutraukė prie 
vodeviliškos įtampos pratusi Edma: prispaudė Simono ranką 
prie klavišų kaip būtų pasielgusi su nepaklusniu vaiku per solfe- 
džio pamoką. Pasigirdo klanktelėjimas ir pokalbis vėl užsimezgė, 
tik vieno susikausčiusio Žiuljeno, kuris atsistojo vienu metu su 
Klarise, laikysena nebuvo linksma. Ką tik atėjusi Doriači, išvy- 
dusi Žiuljeno veido išraišką, viską perprato ir mėgino pagelbėti. 

- Juk neleisite man gerti vienai, pone Letiujė, - pasakė ji. - 
Kaip tik norėjau pasitarti su jumis dėl šio vakaro programos. 
Su jumis ir jūsų draugais, žinoma. Malerio Lieds... Ką manot? 

— Mes pasikliaujame jumis, - atsakė Erikas perdėtai man- 
dagiai. - Atsiprašom minutėlę. 

Ir pastūmė Klarisę priešais save. Doriači pasisuko į Žiulje- 
ną ir, pakėlusi rankas į galvos aukštį, delnais į išorę, bejėgiškai 
mostelėdama šūktelėjo išraiškingą, nors santūrų Ma che! 

- Jūs išblyškęs, - pasakė Andrėjas Žiuljenui, tapšnodamas 
jam riešą globėjišku delnu. Jis ėmėsi kito vaidmens. - Išgerkit 
taurelę, bičiuli, - pasakė pripildamas Žiuljenui viskio taurę, tas 
nė nežiūrėdamas išmaukė. 

- Jeigu jis palies ją, - sumurmėjo prislopintu balsu, - jeigu 
jis palies ją, aš... aš... 

— Na jau! „Aš nieko nedarysiu“, mielas Žiuljenai. Visiškai 
nieko. Išprotėjot... 

Edma visu greičiu perlėkė barą, sėdosi prie jų stalo išmin- 
tinga ir motiniška. 

— Tas Letiujė tikrai per snobiškas, galų gale net per skystas. 
Juk neims mušti žmonos kaip Zola romanuose. Turėtų žinoti, 
kad vien aristokratas gali suduoti žmonai ir tas smūgis nebus 
vulgarus... Kur ten - aristokratai, nė nekalbu apie Imperijos 
kilminguosius... Beje, tas vargšas vaikinas nieko nenutuokia 
apie dabartinį snobizmą. Jau būtų turėjęs suprasti, kad mūsų 
laikais būti namų šeimininke ar paštininke - tas pats. Žinoma, 
namų šeimininke - skamba egzotiškiau, bet paštininke - pri- 
mena Keno, turi jo žavesio... 

- Apie ką jūs? - paklausė Andrėjas. - Šiaip ar taip, jūsų teo- 
rija man atrodo visai teisinga, - pasakė linkčiodamas Edmos 
pusėn, o ši jam mirktelėjo ir apsimestinai nusišypsojo nemok- 
šiškiems liaupsintojams skirtu mirksniu ir šypsena. 

Tačiau paties jaunuolio veidas neigė šią prielaidą. Tas sen- 
timentalus auksaplaukis, gausingos žigolo genties atsimetėlis 
neįtikėtinai natūralus, pamanė Edma. 

- Patikėkit manim, Žiuljenai, nesinervinkit. Šiaip ar taip, 
po dešimties minučių eisim vakarieniauti. 

- Jeigu tas Letiujė neatves žmonos prie stalo, pats ją atsive- 
siu, - pasakė Simonas Bežaras. 

Ir paplekšnojo savo kumeliukui per petį, o tuo metu prie 
jų priėjo Šarlis, jis taip pat atrodė nusiminęs. Prie staliuko, 
įsitvėrę jo tarsi plausto, liko vien keli išglebę arba abejingi se- 
niai ir Olga Lamuru, kuriai išprusęs ir visiem šiem dalykam 


* Prancūzų rašytoją Raymondą Oueneau (1903-1976). Jo romanų veikėjų pa- 
veikslai humoristiški, gyvi, sukurti su meile ir švelnumu (ypač vadinamųjų 
„eilinių“ moterų, namų šeimininkių - jos būna veiksmo varikliai). 

svetimas Kriozė pasakojo apie savo mokslingą ir įkvėpimo 
kupiną vaikystę. 

- Svarstau, kaip tas vargšas Letiujė sugebėjo taip vienbal- 
siai visiems tapti antipatiškas... na, beveik vienbalsiai, - svarstė 
Edma, akies krašteliu stebėdama Olgą ir švelniai spustelėdama 
Simono ranką. 

Pasakė tai juokdamasi, bet jis nusigręžė. 

— Pone Peira, duosiu dešimt centų už jūsų mintis, - kalbėjo 
ji toliau nė kiek nesutrikusi. - Ne, jau veikiau alyvuogę, - ne- 
atlyžo pasmeigdama iš Žiuljeno taurės juodąją alyvuogę, į ku- 
rią godžiai žiūrėjo nuo tada, kai atėjo. - Kaip Klarisė, kuri yra 
graži, turtinga ir tokia... jautri, - (Edma Botė-Lebreš niekada 
nekalbėdavo apie moters protą, nebent toji būtų atstumianti), - 
kaip Klarisė galėjo ištekėti už to Savonarolos? 

Sakinio pabaigoje jos balsas pritilo, mat nebuvo tikra dėl 
Savonarolos karjeros, taip pat ir kurioje pavardės vietoje turi 
būti „o“. Šiaip ar taip, jis fanatikas, ji tuo beveik įsitikinusi... 
Beje, niekas nė nekilstelėjo antakių, nes niekas niekad ir ne- 
kilstelėdavo. 

— Vargšė mažoji Klarisė, - pasakė šypsodamasi Doriači 
(kiek nepatenkinta, kad Edma Botė-Lebreš pirmoji sužvejojo 
alyvuogę, į kurią ir ji spitrijosi). - Šiaip ar taip, jau dvi dienos, 
kaip ji tapo kerinti! Negražiu žmogų visada daro nelaimės, - 
pridūrė tapšnodama Andrėjui per smakrą, šis taip pat nusu- 
ko akis į šalį. - Ak, kokie nelinksmi vyrai šitam laive! - oriai 
kalbėjo ji toliau, - Andrėjas, Šarlis, Simonas, Erikas... Atrodo, 
vyrams šitas kruizas nesaldus! O moterims atvirkščiai tiesiog 
pasigėrėtinas! - pridūrė atkragindama savo gražų kaklą ir 
juokdamasi krištoliniu, vaikišku juoku, kuris siaubingai nede- 
rėjo su jo priežastimis. 

Akimirką visi aplink liko išsižioję, o Doriači apsidairė iššū- 
kio, linksmumo, pykčio kupinomis akimis, kurios akivaizdžiai 
išdavė jos sielą esant nepaveikiamą kitų vertinimo. Niekas ne- 
atkreipė dėmesio, išskyrus Žiuljeną, kuris, nepaisydamas liūde- 
sio, negalėjo susižavėjęs nenusišypsoti šiam laisvės simboliui. 


— Apie ką norėjot su manim pasikalbėti? - paklausė Klarisė, 
jau kurį laiką sėdėjusi ant savo lovos. 

Erikas vaikščiojo priešais ją ir netardamas nė žodžio per- 
sirengė, bet švilpavo, o tai buvo blogas ženklas. Tačiau Klarisė 
išplėšė ją iš to neramaus, jautraus, sumišo, reiklaus, godaus, 
amžinai išbadėjusio buvimo, koks būna laikas, praleistas su 
žmogumi, kurį myli, bet gerai nepažįsti. O dabar ramioje kaju- 
tėje Klarisė galėjo prisiminti, kad ji myli Žiuljeną, o jis myli ją, 
ir leisti šioms mintims greičiau varinėti kraują, dažniau plak- 
ti širdį. Ji pamiršo Eriką ir veik pašoko, kai šis vienmarškinis 
atsisėdo priešais, akivaizdžiai susirūpinęs segėsi į rankogalius 
sąsagas. Kai jis prisėdo, Klarisė nesąmoningai kilstelėjo kelius 
prie smakro iš baimės, kad jis palies, pati išsyk pastebėjo savo 
judesį, nuraudo ir baugščiai žvilgtelėjo į Eriką. Tačiau jis nieko 
nepamatė. 

- Kai ko jūsų paprašysiu, - atsakė jis, pabaigęs ką darė, susi- 
nėrė rankas už galvos ir atsainiai atsirėmė į sieną. - Paprašysiu 
atsakyti „taip arba „ne“ į žiaurokus klausimus. 

- Tada ne, - instinktyviai atsakė Klarisė ir pamatė, kaip jis iš 
įniršio blykšta, nepratęs, kad ji nutrauktų jo režisuojamas scenas. 

- Kas - ne? Nenorit man atsakyti? 

- Taip, - ramiai atsakė Klarisė. - Nenoriu atsakinėti į žiau- 
rius klausimus. Nėra jokios priežasties kalbėti su manimi 


378 


Francoise Sagan e Išsidažiusi moteris 


Žiauriai. 

Stojo tyla, o kai Erikas prabilo, balsas buvo lygus: 

— Ką gi, aš vis tiek būsiu žiaurus. Atrodo, visas laivas šneka, 
kad jūs miegat su Žiuljenu Peira. Ar galiu sužinoti: tai tiesa? 
Man tai atrodo būtina ir įmanoma, ir jeigu man apie tai už- 
simins, turiu žinoti, ką atsakyti, ir neatrodyti vertas pajuokos 
arba veidmainis. 

Šį sakinį ištarė sarkastiškai ir kiek pasibjaurėjęs, bet stai- 
ga suvokė, kad ji gali ryžtis atsakyti, kad atsakymas gali būti 
iš tiesų klaikiai atviras ir taip pat klaikiai teigiamas. Staiga jis 
būtų bet ką atidavęs, kad būtų patylėjęs ir nekliudęs tos temos 
taip neatsargiai. Kokią beprotybę jis iškrėtė? Koks svaigulys jį 
pagavo? Ne, tai neimanoma... Reikėjo nurimti. Klarisė to ne- 
darė čia, laive, šioje uždaroje erdvėje, kur ir jis buvo, galėjo ją 
užklupti ir nužudyti... Kodėl ją nužudyti? Erikui teko pripažinti 
sau, kad vyrui, kokiu jis neišvengiamai tada būtų tapęs, jei būtų 
netyčia įžengęs į kajutę ir radęs Klarisę su Žiuljenu nuogus, ap- 
sikabinusius, nebūtų buvę kitos išeities. 

— Na, tai atsakysit man ar ne? Mano miela Klarise, noriu, 
kad per vakarienę jūs pamąstytumėt ir atsakytumėt, kai atneš 
desertą, nes mano kantrybė tada ir baigsis. Ar sutarėm? 

Jis išbėrė tai labai greitai, kad ji nespėtų atsakyti, ir niekaip 
nesuprato, kodėl atidėjo tą ceremoniją dviem valandoms. Nie- 
kaip neįstengė patikėti, kad pats sau, o ne jai suteikia atvangą. 
O Klarisė, pavargusiu balsu atsakiusi „Kaip norit, atrodė ne 
tokia nurimusi kaip jis ir labiau nusiminusi. 

Iš pradžių Žiuljenui vakarienė buvo nemaloni. Jis sėdėjo šalia 
Klarisės, kaip pirmą dieną, ir nežiūrėdamas vėl matė tą ran- 
ką ir plaukų lopinėlį, kurie pirmą vakarą jį fiziškai sujaudino, 
ranką ir veidą, kurie jau dabar buvo jo, nuolatiniai jo geismo 
objektai, tai, ką jis norėjo mylėti ir ginti nuo teisėto plėšrū- 
no atšiauriomis akimis: Eriko Letiujė. Jis nebuvo tikras, ar tą 
ranką, veidą išsaugos ar išsaugos nepaliestus. Dabar nekentė 
Eriko, nors iki šiol nepažino dusinančios neapykantos ir jos 
išgarų, jautėsi užsikrėtęs ja, tarsi slaptoji, jam nepatinkanti jo 
dalis nuo jos gangrenuotų. Jis truputį niekino neapykantos 
pritvinkusį Žiuljeną, pavydų ir nusigandusį kasininką, kuris 
iš tiesų Klarisę sergėjo lygiai kaip Erikas. Ir kai po stalu ištiesė 
koją link Klarisės kojos, darė tai nenoromis ir prieš jos valią, 
nes ji nepritars tokiam vulgariam jų santarvės ženklui. Jos ko- 
ja įsitemps, o ji žvilgtelės į jį jei ne niekinamai - ji nepažino 
paniekos - tai įskaudinta. O ką jis tada darys? Negalėtų nei 
atitraukti kojos, nei vėliau persekioti Klarisės. Tačiau vis dėlto 
koją ištiesė, ir tai buvo pirmas kartas gyvenime, kai Žiuljenas 
ką nors darė nenoromis, prieš laimę, prieš sėkmę, pirmą kartą 
elgėsi prieš savo etiką ir troškimus. Jis iš anksto ėmė sting- 
ti laukdamas nustebusios Klarisės žvilgsnio. Jau gręžėsi į jos 

pusę užsispyrusiu ir nesuprantančiu veidu, kai jų keliams su- 
sitrenkus pajuto, kaip Klarisės pėda slysta po jo pėda, o jos 
koja veržliai prisiglaudžia prie jo, tuo metu Klarisė pažvelgė į 
jį besišypsanti, susijaudinusi ir dėkinga. Tad Žiuljenas apmirė, 
jo širdis suspurdėjo ir jis liko be žado, apimtas per stipraus 
švelnumo liepsnos, bet ir, žinoma, nutviekstas proto aiškumo 
žaibo, koks dažnai lydi vadinamąją aklą laimę, suvokė, kad 
amžiams yra to švelnumo įkalintas. „Tai ką, slapta baksnojam 
damoms kojas ir raustam', - aidėjo jame žiaurus plonytis bal- 
selis, pats susigraudinęs jis svaidėsi griaunamaisiais komenta- 
rais vien tam, kad sąžinė būtų rami. 


Per sustojimą Palmoje, kur dabar jie skendėjo violetinėje mi- 
gloje, buvo numatytas Šostakovičiaus koncertas, Hansas Hel- 
mutas turėjo skambinti fortepijono partiją, o abu skautai su- 
kurpti akompanimentą, kad koncertas skambėtų. Doriači tu- 
rėjo dainuoti Malerį, tad buvo galima numanyti, kad dainuos 
kažką kita. Tai buvo priešpaskutinis rečitalis - paskutinis kitą 
dieną vyks Kanuose, kur jie atplauks vakarop. Kruizas artėjo į 
pabaigą, staiga visi tai pajuto. Abiejų klasių keleiviai apgailes- 
taudami užėmė įprastas vietas ir atsisėdo įprastomis pozomis. 
Hansas Helmutas atrodė dar iškilmingiau nusiteikęs sėsdamas 
prie fortepijono, tarsi pro ganėtinai pralaidų raginį kiautą būtų 
galėjęs pajusti šį atmosferos pasikeitimą. Kai jis padėjo ranką 
ant klavišų, Žiuljenas sėdėjo priešais Klarisę kitoje ringo pusė- 
je, kaip pirmą dieną. Simonas ir Olga taip pat kaip pirmą dieną 
sėdėjo už Letiujė poros. Andrėjas vienas ant kėdės, žinoma, 
artimiausios prie mikrofono, į ją tuoj turėjo atsiremti Doriači, 
o Botė-Lebrešai įsitaisė šone pirmoje eilėje, kad Edma galėtų 
iš arti stebėti Hanso Helmuto klavyrą ir jo bičiulių strykus. 
Praėjo tik aštuonios dienos nuo tada, kai šie veikėjai tokia pa- 
čia tvarka leidosi į kelionę, o jiems atrodė jau beveik amžiny- 
bė. Jausmas, kad praėjus parai turės skirtis, kai taip nedaug ir 

apskritai tik priešokiais vienas kitą pažino, įsitikinimas, kad 
staiga ničnieko nežino apie kaimynus, nors, rodėsi, kuo pui- 
kiausiai juos išnarstė, - šis įspūdis ūmai atrodė beprotiškas ir 
perdėtas. Visi buvo akivaizdžiai nepažįstami. Atsitiktinumas 
vėl tapo visagalis, o savotiškas į praeitį nukreiptas drovumas 
vertė žvalgytis skubriu ir smalsiu, nustebusiu žvilgsniu ir abe- 
jingiausias širdis, ir psichologiškiausius protus, ir paskutinįsyk 
stengtis suprasti, paskutinįsyk būti apimtiems smalsumo, tik 
dabar - kitaip negu išplaukiant - visi žinojo, kad jis niekada 
nebus patenkintas. Visiems tai suteikė pagyvėjimo, virš pačių 
nuobodžiausių, pačių nedėkingiausių galvų tvyrojo savotiška 
melancholiška aureolė, taip pat ir apgailestavimo optimizmas. 

Ataidėjusios pirmos natos, kurias Hansas Helmutas Krio- 
zė išgavo fortepijonu, dar sustiprino naująją melancholiją. Po 
dviejų minučių kiekvienas bent sykį buvo nuleidęs akis dėl 
kokio slapto savo sielos dalyko, kurį muzika staiga atskleidė ir 
reikėjo bet kokia kaina paslėpti jį nuo kitų žvilgsnių. 


Atšiaurus gamtovaizdžio romantiškumas, jo didybė buvo 
priešais, o Kriozė, pritariant dviem atlikėjams, vis priminda- 
vo koncertą, be paliovos švelniai žerdamas keturias ar pen- 
kias malonias ir fatališkas natas, kurios priminė vaikystę, lie- 
tų ant vasaros vejos, ištuštėjusius miestus rugpjūtį, stalčiuje 
rastą nuotrauką ar meilės laiškus, iš kurių jaunystėje juoktasi; 
viskas, ką sakė fortepijonas, skambėjo diezu, niuansais, kaip 
perėjimai iš vieno metų laiko į kitą, šiaip ar taip, kaip būtasis 
tęstinis laikas, pianinas tai sakė ramiai tarsi prisipažinimą ar 
laimingą reminiscenciją, tapusią švelnią dėl liūdesio ir neat- 
šaukiamumo. 

Kiekvienas grįžo į praeitį, jautėsi šiek tiek laimingas, bet tai 
jau nebebuvo ta didžiulė, geroji, dabarčiai pritaikyta praeitis, 
kurią buvo įpratęs pastaruoju metu matyti, sulaukęs tokio am- 
žiaus, kai tenka save suvokti naujai. Iš Žiuljeno prisiminimų, 
kuriuos tiesiog žinojo esant laimingus ir tyrus, neišniro, pa- 
vyzdžiui, naktinis lošimas ar moters kūnas, ar dar šaunesnis - 
paauglystėje kokiame nors muziejuje pirmąsyk pamatytas 
paveikslas. Jis regėjo paplūdimį baskų pakrantėje po lietaus, 
vasarą, kai jam buvo devyniolika, pilką paplūdimį, apkraštuo- 
tą beveik tokio paties pilkumo putų, kur jis smėlio pribirusiu 
megztiniu, nugraužtais rankų nagais, užplūdo jausmas, kad 
yra tik laikinas svečias savo gyvame ir iriame kūne, staiga be 
jokios aiškesnės priežasties pripildė jį svaiginamo džiaugsmo. 
Ne Kanų festivalį ir ne salėje aidinčius „bravo“, ne į jį nukreip- 
tus prožektorius, fotoaparatų blykstes, net ne berniuką, kuris 
nuo ryto iki vakaro neišlenda iš tamsių salių, prisiminė Simo- 
nas Bežaras, o stamboką moterį, vardu Simona, vyresnę, mylė- 
jusią jį iki pamišimo, kaip sakė pati, ir nieko iš jo neprašiusią, 
tik būti savimi, Simonu, ji bučiavo jį stoties perone prieš jam 
išvažiuojant į Paryžių. Moterį, kuri nuo aštuoniolikos metų 
ir vagono laiptelių aukštumos jam atrodė provincialoka, šiek 
tiek jos gėdijosi. 


Toji muzika buvo švelniai niokojanti. Kiekvienam ji atgai- 
vino gležnumo ir švelnumo poreikį (negalėjo nebūti ir kartėlio 
atoslūgio, kurį juk turėjo sukelti nesėkmių virtinė ir badas - tai 
yra kiekvieno gyvenimas). Kai Kriozė liovėsi skambinti, pakilo 
nuo kėdės ir nusilenkė ūmiai pasvirdamas į priekį, o kraujui 
per sekundę sutekėjus į galvą atsitiesė įraudęs, jam teko kelias 
sekundes luktelėti, kol pasigirdo įprasti „bravo“, bet labai reti, 

netvirti ir tarsi pagiežingi, nors tęsėsi be galo be krašto. Doria- 
či, turėjusi dainuoti beveik išsyk po jo, į šviesos kvadratą įžengė 
tik po valandos, keista - praėjo geras pusvalandis, o niekas ne- 
prieštaravo, visi kantriai laukė. 


Šarlis per nenumatytą pertrauką tris kartus ėjo belstis į Do- 
riači duris, visus tris kartus turėjo susivaldyti neglaudęs ausies 
prie durų, kaip buvo įpratęs. Nes, jei jau tiksliai, jis girdėjo ne 
balsų nuotrupas, o veikiau savotiškas psalmes, nenutrūksta- 
mai deklamuojamas tikrai labai jauno Andrėjo balso, jis kal- 
bėjo be aistros, atrodė - be skyrybos, o kalbos tonas, keista, 
nė kiek neperteikė turinio. Nors Šarlis kaskart paraginęs ją žo- 
džiais „Dabar jūsų eilė“ tris minutes lukteldavo, bet tik kartą 
išgirdo Doriači atsakant skubriu, jam atrodė, išskirtinai žemu 
balsu, nepaisant visos koloratūrinio balso aprėpties. Jis nuėjo 
linkčiodamas galva ir nenorom nusiminęs dėl Andrėjo likimo. 
Priekaištavo sau, kad nerimauja dėl santykių, kurių vienintelė 
baigtis - fatališka, tik jam ne tokia. „Aš per geras, - murmėjo 
jis skausmingai, pašaipiai juokdamasis iš savęs, bet šį kartą kly- 
do, nes Šarlis Bolinžeris iš tiesų buvo širdingas žmogus ir būtų 
jautęsis dar labiau prislėgtas, jei būtų išgirdęs, ką kalbėjo tie 
prislopinti balsai. 

- Jums reikia motinos, - pasakė Doriači jiems tik pradėjus 
ilgai atidėliotą aiškinimąsi. - Jums reikia motinos, o mano am- 
žius jau nebe toks, kad galėčiau vaidinti mamą. Bus per daug 
tikroviška. Tik jaunos merginos iki dvidešimt penkerių (dvi- 

dešimt penkerių jau netinka) gali vaidinti bet kurio amžiaus 
vyrų mamas, aš nebegaliu. Negaliu provokuoti savo sentimen- 
talumo nei derinti elgesio prie iš tiesų neišvengiamos padėties. 
Apie fatališkumą nesvajojama, o juo labiau apie nemalonų fata- 
liškumą. Ar suprantat mane? Dabar jau veikiau ieškočiau gynė- 
jo, mano mielas Andrėjau. Man penkiasdešimt dveji metai ir aš 
ieškočiau tėvo, nes galbūt jo neturėjau, o gal dėl to, kad vėliau 
turėjau jų per daug, nieko apie tai nesuprantu ir man vis vien. 
Nemanau, kad jums pakaktų svorio būti tėvu, kaip ir kitiems 
džentelmenams, su kuriais susitikinėju pastaruosius dešimt 
metų. Kadangi tėvo nebuvo, tai tenkinausi žigolu, žaisliukais, 
bet ir čia, brangusis, jums trūksta svorio: esat per sentimen- 
talus, kad būtumėt žaisliuku. Juk marškinių sąsagomis nepri- 
suksiu jūsų mechanizmų ir nepagerinsiu nuotaikos. O tik tiek 
tegaliu jums pasiūlyti: marškinių sąsagas... Jūs norit moters, o 
aš galiu padovanoti jums tik kraitį. 

Ji išbėrė visa tai vienu atsikvėpimu, maloniu ir elegantišku 
balsu, paskui ilgai užsisklendė tyloje, ir Andrėjo balsas ją vos 
tesutrikdė. 

— Man nesvarbu, ką jūs galit ir ko negalit, - vos girdimai at- 
sakė Andrėjas. - Su manim tai nesusiję, nesusiję net ir su jumis. 
Klausimas toks: ar jūs mylit mane? O ne: ar galit mane mylė- 
ti? Aš prašau jūsų ne pasirinkti, prašau užsimiršti ir atsiduoti 
įvykiams. Na ir kas čia baisaus, jei būsit laiminga „prieš savo 
valią , jei tik būsit? 

— Man nebūtų nieko baisaus, bet, deja! Aš nebegaliu, - dar- 
syk atsakė Doriači (tą vakarą ji buvo didinga, vilkėjo juodą 
dekoltuotą suknią, kuri ją lieknino ir pabrėžė švytintį pečių 
baltumą, suteikė savotiško nerealumo, nepaisant visos jos esy- 
bės gyvybingumo ir svorio). - Aš tokio amžiaus, kai negaliu 

leistis į nežinia ką, nes nežinia kas nebeturi balso. Jausmai aki- 
mirksniu paklūsta mūsų valiai ir paprastai - negrįžtamai. Tai 
senatvė, Andrėjau, supraskit: mylėti tik tą, ką gali, ir norėti tik 
to, ką gali turėti. Tai vadinama išmintimi. Prisipažinsiu, bjau- 
ru su jumis taip elgtis, bet taip yra. Aš aiškaus proto, vadinasi, 
ciniška. Jūs aiškaus proto, vadinas, užsidegęs. Galit leisti sau 
nuostabių aistrų, net nelaimingų, nes turite laiko vėliau dar 
patirti ir kitų, saldžių. O aš ne. Tarkim, aš myliu jus: jūs palik- 
sit mane arba aš jus. Bet aš nebeturėsiu laiko dar ką nors po 
jūsų mylėti, o nenoriu mirti su kartėlio skoniu burnoje. Pas- 
kutinis meilužis ėjo dėl manęs iš proto, o aš prieš dešimt metų 
jį palikau. 

Andrėjas išsižiojęs klausėsi jį slegiančių sakinių, išsižiojęs 
iš susižavėjimo ir, keista, dėkingumo, nes ji pirmą kartą taip 
ilgai ir nuosekliai, rišliais sakiniais su juo kalbėjosi. Kitu metu ji 
apsiribodavo tuo, kad balsiai šį tą pagalvodavo - tai yra trum- 
pai pakomentuodavo nuolatinius nerišlaus, įdomaus mąstymo 
šuolius ir pokyčius. Tą dieną ji dėjo pastangas - reikėjo pastan- 
gų jam paaiškinti, kad nemyli jo, negali mylėti... 

- Bet jeigu jūs negalit manęs mylėti, - galų gale tarė jis tvir- 
tai ir naiviai, - nemylėkit! Juk aš galėsiu visada tikėtis ir nepalik- 
siu jūsų. Jums nereikės manęs glostyti, nes nebūsiu pavojingas. 
Elkitės su manim kaip su menku žigolu, jei norit, man visai ne- 
svarbu, ar būsiu gerbiamas... Man nusispjaut į respektabilumą, 
jei jis kliudys matytis su jumis... Beje, aš gavau pinigų ir važiuo- 
siu su jumis į Niujorką, - pridūrė staiga puikuodamasis, bet ir 
nusigandęs. 

— Kad gyvenčiau su jumis nemylėdama jūsų? Sumanymas 
geras. Bet jūs per kuklus, mano mielasis Andrėjau, pavojus vis 
dėlto būtų čia pat. 

— Norit pasakyti, kad ilgainiui galėtumėt mane pamilti? — 
paklausė Andrėjas švytinčiu, išdidumą ir nuostabą spinduliuo- 
jančiu veidu. 

Doriači akimirką mąsliai, beveik susijaudinusi žiūrėjo į tą 
veidą. 

— Taip, tikrai galėčiau. Todėl duosiu jums labai vertingą 
adresą Paryžiuje, mielas Andrėjau, kad išvengtume dramos, 
nes man tai būtų drama. Grafienė Marija Dela Marėja porą 
metų gyvena Paryžiuje. Ji žavinga, turtingesnė ir jaunesnė už 
mane, pametusi galvą dėl šviesiaplaukių, mėlynakių vyrų kaip 
jūs. Ką tik išvarė lauk kiek per daug ja susidomėjusį meilu- 
Žį švedą... na, jis per aiškiai tai rodė. Ji linksma, turi daugybę 
draugių, jūsų karjera Paryžiuje užtikrinta... Nenutaisykit tokio 
skausmingo ir sukrėsto veido, prašau jūsų, juk pats man pasa- 
kojot apie savo auklėjimą ir siekius... 


Tada ji išvydo Andrėją - užsisklendusiu, beveik bjauriu iš 
įniršio veidu, kadangi jo veidas neturėjo ir nepažino išvagoji- 
mų, įdubų ir raukšlių, tas jausmas paženklino jį kaip papuolė: 
perkreipė lūpas, sulaužė švelnią žandikaulių liniją, žodžiu, su- 
bjaurojo. Jis išėjo su tuo nauju veidu, o Doriači akimirką su- 
sizgribo stipriai trokštanti, kad tai nebūtų paskutinė jo veido 
išraiška, liksianti jos atmintyje. Ji truputį pyko ant savęs - prisi- 
pažino tai veidrodyje žiūrėdama į savo atspindį per trijų metrų 
kur tūkstančiai raukšlelių, tūkstančiai šešėlių ir vienas kitas pa- 
burkimas šaižiai cypdami patvirtino jos žodžius. 

Galų gale pradžioj nustebę keleiviai tapo susivaržę, paskui nu- 
siminę ir suirzę. Visa tai nedarė jokio matomo poveikio Doria- 
či durims, kur sklende užšautos slypėjo širdies bėdos, veikiau 
Andrėjo negu jos. Šarlis, nepaisydamas švelnumo jaunuoliui, 
nenusiminė pamatęs jį išeinant iš kajutės nuliūdusį, įsiūčio su- 
bjaurotu veidu, nuleidusį galvą ir prislėgtą širdgėlos, paliekant 
duris praviras. Šarlis leido jam praeiti ir nuėjęs pasibeldė į duris 
santūriau, negu būtų norėjęs. Jau penktą kartą veltui ėjo, vis 
atsitrenkdavo į tas duris ir beldė vis taip pat nesmarkiai, neat- 
sižvelgdamas į nuo denio sklindančius drąsinimus ir nurody- 
mus. Šarlis puikiai žinojo, kas bus: Doriači ateis į sceną maivy- 
damasi, kelis kartus nusišypsos žiūrovams spindinčia, dėkinga 
už kantrybę šypsena. Dainuos nė kiek nesivaržydama, ir jis, 
Šarlis, bus gėdinamas, kad penkis kartus iš eilės ėjo trikdyti jė- 
gas atkuriančio nuostabiosios Doriači poilsio. Tad jis palaukė 
prie durų staktos - tiesa, ilgokai. Pagaliau ant slenksčio pasi- 
rodė Doriači, jos veidas spinduliavo pyktį, gal net įtūžį. Praėjo 
pro jį netardama nė žodžio, nė nežiūrėdama (juo labiau neat- 
siprašiusi) ir žengė į sceną kaip žengiama į kovą. Tą akimirką, 
kai lipo ant scenos, neatsigręžusi į Šarlį, tiesiog atlošusi galvą, o 
kojos tuo metu žengė pirmyn, lyg atliktų tango figūrą, ji sviedė 

Šarliui: „Ar būtinai norit, kad dainuočiau tiem kretinam?“ — 
(ji pavartojo kitą, stipresnį žodį) ir nelaukusi atsakymo atsisto- 
jo scenoje. 


Kai ji įėjo, žiūrovus jau buvo apėmęs nerimą keliantis nusi- 
minimas. Jie net murmėjo. Olga Lamuru atrodė įsižeidusi ir jau 
paskatino kelis karštakošius ironiškai paploti duodama jiems 
pavyzdį, bet Simonas juo nepasekė. Jis dar sumokės už tai vėliau, 
pamanė ji demonstratyviai žiovaudama ir nežinia kelintą kar- 
tą žiūrėdama į laikrodį. Tačiau pamačiusi ateinant - „perduoti 
estafetės, pagalvojo ji, vėluojančiosios pasiuntinį Andrėją, dar 
labiau išblyškusį negu ką tik buvo, net pamėlusį, ir sudrimbant 
ant kėdės šalia Letiujė, arčiau Klarisės, ji vėl nutaisė dėmesingą 
veidą. Olga pamatė, kaip šioji atsigręžia į jį, sunerimusi palinks- 
ta artyn, pasako porą žodžių ir abiem rankomis suima jo ranką. 

- Tiesa, - pasakė Olga į Simono pusę, - maniau, kad jūsų 
draugės Klarisės širdis priklauso Žiuljenui Peira... 

- Ir priklauso Žiuljenui Peira, - atsakė Simonas sekdamas 
jos žvilgsnį. - A! - susizgribo, - Andrėjui tiesiog reikia paguo- 
dos ir viskas... Turiu pasakyti, kad Klarisė tikra paguoda vyrui. 

— Ne visiems, - paprieštaravo Olga trumpai nusijuokdama, 
todėl Simonas baimingai paprieštaravo: 

— Ką norit tuo pasakyti? 

— Neatrodo, kad jos vyras ieškotų paguodos... Bent jau ne 
iš jos. 

Stojo tyla, ją sunkiai, beveik negirdimu balsu nutraukė Si- 
monas: 

— Nežinau, kodėl jums taip malonu elgtis sau manimi bjau- 
riai, pasibaisėtinai... Dėl ko man priekaištaujat, nebent dėl savo 
piktadarybių? 

- Jūs manimi naudojatės, - atkirto ji griežtai. - Galvojat tik 
apie savo malonumą ir jums nusispjauti į mano karjerą, prisi- 
pažinkit. 

-— Bet... - atsakė Simonas (jis prieš savo valią leidosi įtrau- 
kiamas į pokalbį, kurio išvada, žinojo, bus jo nenaudai). - Bet 
aš patikėsiu jums pagrindinį vaidmenį būsimam savo filme, jūs 
žinot... 

- Nes - taip, nuo vieno vaidmens iki kito tikitės mane iš- 
saugoti, egoistiškai stengdamasis mano asmeninį gyvenimą 
pakeisti profesiniu. Ir viskas. 

- Taigi, priekaištaujat man, kad neduodu jums vaidmens, 
ar kad duodu jų per daug? Tai prieštaringi dalykai. 

— Taip, - atsakė ji paniekinamai ramiai. - Taip, visa tai 
prieštaringi dalykai, man nesvarbu. O jums tai trukdo? 

Jam reikėjo atsistoti ir išeiti, daugiau niekada jos nebema- 
tyti. Tačiau liko prikaustytas prie kėdės. Žiūrėjo į Olgos ranką, 
į Olgos riešą, tokį trapų, švelnų paliesti, tokį vaikiškai liauną. 
Ir negalėjo, nebegalėjo išeiti. Jis priklausė nuo tos prasimušėlės 
žvaigždutės valios, kartais ji galėjo būti labai švelni, naivi, jai 
taip reikėdavo jo globos, kad ir ką pati sakytų. 

- Jūs teisi, - atsakė jis. - Tai neturi reikšmės, bet norėčiau... 

- Šš... - atsakė Olga, - šš... Doriači ateina. Neatrodo malo- 
ni, - pridūrė ji pusbalsiu, nejučiomis įtraukdama galvą į pečius. 


Doriači iš tiesų atėjo. Ji įžengė į šviesą palenkusi galvą, nuo 
skaistalų ir pykčio apsiblaususiu veidu, nuleistais lūpų kampu- 
čiais, plėšriais žandikauliais. Pasirodžius tokiai furijai nuo ap- 
stulbimo ir nerimo stojo tyla, o žiūrovai nesusigaudė, ar tik - 
logiška - tas pyktis ne jiems skirtas. Jie sudrebėjo ant pintų 
kėdžių, ir net Edma Botė-Lebreš, kaip tik vėrusi burną, iš lėto 

susičiaupė. Klarisė nesąmoningai spaudė Andrėjo ranką, o šis, 
atrodė, nebekvėpuoja, jo nejudrumas jai kėlė nerimą. Jis žiūrė- 
jo į Doriači mandagiomis išplėstomis akimis, kokiomis naktį 
užklupti automobilio žibintų žiūri kiškiai. 

Šis pasirodymas labiausiai pritrenkė Hansą Helmutą Krio- 
zę, šis, iki tol sėdėjęs prie fortepijono, muzikos žvaigždės įžeis- 
tu orumu, kad iš viso turi ko nors laukti, divai ateinant atsistojo 
kaip kankinys, manydamas, kad jaučia visuotinį susižavėjimą ir 
užuojautą. Tačiau minios žvilgsniai krypo kitur, į tą paklaiku- 
sią pusnuogę pamišėlę, ir Hansas Helmutas patapšnojo divos 
ranką savo partitūra, norėdamas priminti jos pareigas, bet, re- 
gis, ji to nepajuto. Staigiu sukamuoju barų dainininkės judesiu 
pačiupo mikrofoną. Apžvelgė minią juodomis tviskančiomis ir 
sustingusiomis akimis, o tada galutinai jas įsmeigė į jį. 

— Truveras, - ištarė kimiu ir šaltu balsu. 

- Bet... - sušnabždėjo Hansas Helmutas, baksnodamas bro- 
šiūra į piupitrą, - šį vakarą turi būti Gurre-Lieder... 

— Trečias veiksmas, ketvirta scena, - patikslino ji negirdė- 
dama jo ir nesiklausydama. - Pradedam. 

Jos trumpoje šnekoje nuskambėjo tokia įsakmi nata, kad, 
užuot prieštaravęs, Kriozė vėl atsisėdo ir ėmė skambinti pirmus 
ketvirtos scenos taktus. Baugštus kosčiojimas jam už nugaros 
priminė, kad esama dviejų penkiasdešimtmečių jo mokinių, 
staiga jis atsigręžė į juos, laukiančius su instrumentais tarsi 
šakutėmis rankose, tai jį suerzino. Ir sulojo: „Truveras, trečias 
veiksmas, ketvirta scena!“ - nė nežiūrėdamas į juos. Jie skubiai 
įstojo. Vos nuaidėjo pirmieji taktai, Doriači balsas suskambo 
kaip riksmas, o staiga pakerėtas Hansas Helmutas suprato, kad 
tuoj išgirs gražios muzikos. Jis viską pamiršo. Pamiršo, kad ne- 
kentė tos moters. Atvirkščiai, puolė jai pasitarnauti, padėti, jos 

palaikyti. Jis visiškai pakluso jos impulsams, įgeidžiams, nu- 
rodymams. Tebuvo nuolankiausias, santūriausias ir entuzias- 
tingiausias iš jos gerbėjų. O Doriači išsyk tai pajuto, pašaukė jį 
balsu, praleido prieš save, pareikalavo violončelės, padarė pa- 
slaugą smuikui, vėl juos aplenkė, užtruko, žaidė su jais visiškai 
pasitikėdama. Pamiršo jų kojines, nuplikimą ir kerėpliškumą, 
jie pamiršo jos kaprizus, įtūžį ir pasileidimą. Ir dešimtį minu- 
čių tie keturi žmonės mylėjo vienas kitą ir buvo tokie laimingi 
kartu, kokie dar niekada gyvenime su niekuo nebuvo. 


Klarisė juto įsitempusią Andrėjo ranką tarp savo delnų: ji 
smarkiau suspausdavo jo ranką, kai diva dainavo pernelyg ge- 
rai, gerklę jai užgniauždavo ašaros arba noras mylėtis. Tačiau 
Andrėjas jautėsi taip, lyg jį paliestų kiekviena to muzikinio gro- 
žio smulkmena, visas grožis, kurio jis neteks, tai buvo akivaiz- 
du ir tikrai žiauru, nes ji pati, Klarisė, geidė Doriači, norėjo ją 
liesti, glausti prie savęs, norėjo padėti galvą ant tos išsipūtusios, 
išdidžios krūtinės, priglausti ausį prie tos širdies ir peties, gir- 
dėti, kaip gimsta, kyla ir išsprogsta tas visagalis balsas, su tokia 
pačia geidulinga pagarba, kokią jai keldavo vyro teikiamas ma- 
lonumas. 


Pagaliau Doriači išdainavo priešpaskutinę natą ir tęsė ją 
visu balsu - lakią ir stiprią kaip vėliavą iškeltą virš keleivių, kaip 
grasinimą ar laukinį riksmą. Be galo. Taip be galo, kad Edma 
Botė-Lebreš nesąmoningai atsistojo nuo kėdės tarsi pakelta ant 
kojų keisto to riksmo tobulumo, Hansas Helmutas nusigręžė 
nuo fortepijono ir iš visų jėgų stebeilijosi į ją pro akinius, du 
vėplos sėdėjo iškėlę strykus, smuikas paspaustas po smakru, 
violončelė rankoje, abu nusigandę ir pritrenkti; tuo metu lai- 

vas, regis sustojo, keleiviai - be gyvybės. Taip nata pleveno ore 
ne pusę minutės, bet valandą, gyvenimą, jį Doriači staiga nu- 
traukė ir rūsčiu balsu uždainavo paskutinę natą, suirzusią, kad 
teko taip ilgai laukti savo eilės. Laivas vėl pajudėjo, o keleiviai 
pratrūko karštligiškai ploti. Atsistoję šaukė „Bravo! Bravo! Bra- 
vo!“, kupinais nenusipelnyto pasididžiavimo ir perdėto dėkin- 
gumo veidais, pamanė kapitonas Eledokas, kuris, išgirdęs tą 
triukšmą, negalėjo nežvilgtelėti į jūrą ir žvilgtelėjo sunerimęs: 
nuo minties, kad iš kito laivo gali pamatyti isteriškus jo kelei- 
vius, visa banda susibūrusius aplink fortepijoną ir šūkaujančius 
vidury nakties, jam iš anksto darėsi gėda. Ačiū Dievui, aplink 
nebuvo nė mažiausios valtelės ir Eledokas nusišluostė kaktą, 
taip pat paplojo tai spygaujančiai ir, beje, nemandagiai patelei, 
nes išėjo nė nenusilenkusi savo fanatikams, vargšams mazo- 
chistams, kurie juk vis valandą jos laukė, o dabar taip plojo, kad 
galėjo susitrupinti rankų sąnarius. Tiesa, jie už tai moka, pripa- 
žino Eledokas prieš susimąstydamas, ką gi ant grindų veikia jo 
kepurė ir ką veikia jis pats, plodamas. 


Klarisės akys buvo sklidinos ašarų, niūriai pastebėjo Erikas, 
kai Doriači jau buvo išėjusi. Jis jautėsi geriau, daug labiau pasi- 
tikėjo savimi. Jau nebesuprato tos apgailėtinos prieš vakarienę 
ištikusios panikos, juo labiau kodėl taip bijojo Klarisės atsaky- 
mo. Žinoma, ji atsakys! Ir nieko nesakys! Ji neigs, prieštaraus ir 
taip pasakys jam tiesą. Nes juk nieko neįvyko, dabar jis tai su- 
vokė. Klarisė nesugebėjo nieko padaryti nei gero, nei blogo: ji 
bijojo savo šešėlio, savęs ir paniekos savo kūnui - nors, reikėjo 
pripažinti, gražiam. Dar galima pasakyti, kad mintis apie nieki- 
namą kūną šalia to subjauroto veido - visa tai dėl nevisavertiš- 
kumo komplekso... Tame būta ir šiokio tokio komiškumo. Kaip 

Klarisė būtų galėjusi būti jam neištikima? Ta vargšė Klarisė, 
nemylėjusi savęs nė tiek, kad pakęstų ką nors matantį, kaip ji 
dažosi lūpas, ta Klarisė, su kuria, kad sustiprintų jos drovumą, 
jis visada mylėdavosi tik tamsoje, Klarisė, nuo kurios paskui at- 
šlydavo lyg sutrikęs (kaip, beje, visada atšlydavo nuo moterų po 
juokdariškos, bet būtinos pantomimos, kurios metu - jis taip 
manė - pusė žmonių siaubingai nuobodžiauja ir nedrįsta pri- 
sipažinti, bent jau vyrai). Tai buvo visai suprantama... Tos gle- 
bios būtybės, sumaniai flirtuojančios ir pasislėpusios už gležnų 
organų, ligotų nervų, šleikštaus sentimentalumo, iki padebesių 
iškelto jautrumo ir aštuonkojiško atsidavimo skydų, tos glebios 
būtybės, dabar įsigeidusios balsuoti, vairuoti, o gal net vairuoti 
valstybes, sportuoti (už tai mokėjo brangiai: tapdavo nedulkin- 
tinos!). Tie gležni, cypčiojantys daiktai - nesvarbu, ar tokios, 
kaip šioje aplinkoje, alkoholikės ir neurotikės, kaip Klarisė, ar 
tarškančios ir nepakenčiamos kaip Edma, arba dar operos vai- 
duoklės kaip Doriači, - visos patelės jį visada erzino, o ta nelai- 
mingoji Olga, galų gale atrodė mažiausiai slegianti, nes jai bent 
pakako gero skonio būti nuolankiai. 

Olga buvo nuolanki, o Klarisė nebuvo: ji buvo išdidi, deja, 
ne dėl savo turtų! Ji iš tiesų didžiavosi tuo, ką nuo jo slėpė, ko 
jam niekaip nepavyko ištraukti į dienos šviesą ir šveisti ant Že- 
mės; jausmu ar gebėjimu, etika ar vaizduote, šiaip ar taip, kaŽ- 
kuo, ką ji laikė jam neprieinama ir ko, - kadangi Erikas neži- 
nojo to dalyko pavadinimo ir prigimties, - negalėjo reikalauti, 
kad ji sunaikintų jį; įsitikinimas, kad asmeniniuose Klarisės 
brūzgynuose kažkur slypi tylus ir ryžtingas pasipriešinimas, iš 
pradžių linksmino Eriką kaip atvira ir tyli kova, paskui erzi- 
no - kai jis suvokė, kad neįstengia jos atskleisti, - galų gale tapo 
jai abejingas, kai patikėjo, kad Klarisė jau pakankamai nugalėta 


396 


Francoise Sagan e Išsidažiusi moteris 


kitose srityse. Net pamanė, kad pasipriešinimas kažkada lio- 
vėsi, numestas kaip sena vėliava, iki kruizo, čia Klarisė ne tik 
parodė, kad jos vėliava tebėra, bet ir retsykiais ją iškeldavo tarsi 
norėdama priminti spalvą. 


Nuo to jis ir ketino pradėti, bet sukliudė triukšminga staiga 
iš garsiakalbių nugriaudėjusi muzika. Senas 45 metų lėtas šokis 
iš filmo, kurį visi tada buvo matę - As time goes by. 

— Dieve mano... - pasakė Edma, - Dieve mano... prisimenat? 

Ir ji ėmė akimis ieškoti ko nors, kas galėtų drauge prisimin- 
ti. Tačiau buvo ne savo draugų rate. Vienintelis tų laikų bend- 
ražygis buvo Armanas, bet jeigu jo paklaustų apie datą, tik pri- 
mintų jo fabrikų sujungimą su Dievas žino kokiu kitu fabriku, 
ir taškas. O dabar negalėjo priekaištauti Armanui, kad tas tiks- 
liai neprisimena Hario Mendelio, kuris tada buvo jos meilužis, 
veido nei kūno, su juo ji mėgo vaidinti to filmo scenas, juodu 
atkartodavo abiejų aktorių, savo stabų, mimiką ir intonacijas. 
Jos žvilgsnis - paklusdamas šiek tiek valingam atsitiktinumui — 
sustojo ties Žiuljenu Peira, kuris tylus laikėsi nuošaliai, Edmai 
atrodė, kad meilė jam ne į gera. Beje, dėl kažkokios nesėkmės 
meilė niekada neidavo į naudą vyrams, kuriuos ji pažinojo. 

- Ar jums, mano mielas Žiuljenai, nieko neprimena ši ne- 
prilygstama, melancholiška melodija? - jos balsas tariant pasku- 
tinį Žodį sudrebėjo, ji prisimerkė nuo slapto ir tolimo skausmo, 
Žiuljeno būsena buvo tokia, kad jį ne prajuokino, o sujaudino. 

Edma tai pastebėjo ir pasinaudojo pranašumu. Ką juodu 
darys - tas Žavingas kvėša ir ji, kerinti ir turtinga vargšė mo- 
teris? Net ji, Edma, šįkart nieko apie tai nenutuokė. Tiesiog 
žinojo, kad Klarisės vietoje būtų sprukusi su Žiuljenu Peira 
jam pirmąkart pakvietus! Tačiau tos kitos kartos moterys - jos 

kartos - dar buvo moterys, ačiū Dievui... Nelaikė savęs lygio- 
mis su vyrais, laikė save daug gudresnėmis. Ir jei būtų balsavu- 
sios (jos bendraamžės ir ji pati), būtų dariusios tai Žžavingiau- 
sio kandidato naudai, užuot klimpusios į politines diskusijas, 
kurios visada baigdavosi įprastai — šiaip jau nesuprantamais 
ukazais ir veto. 

- Taip, - atsakė Žiuljenas, - kaip vadinosi tas puikus filmas? 
Žinoma, man primena Kasablanką! 

- Tikiuosi, ir jūs verkėt? Žinoma, atsakysit, kad ne... Vyrai 
gėdinasi prisipažinti, kad yra jautrūs, net didžiuojasi, kai gali 
įrodyti, kad ne tokie. Koks nuojautos stygius... 

— O kuo norėtumėt girdėti mus giriantis? - paklausė Žiulje- 
nas įtampos kupinu balsu, kokio ji dar nebuvo girdėjusi. - Kad 
galim kentėti? Ar mylit vyrus, kurie skundžiasi? 

— Aš myliu vyrus, kurie patinka, - atsakė Edma, - mano 
mielas Žiuljenai! O jūs patinkat pakankamai, man regis, kad 
nebūtumėt toks rūškanas. Ar žinot, kodėl paprašiau pagroti tą 
plokštelę? Jūs jautrus - ar žinot kodėl? 

- Ne, - atsakė Žiuljenas, nenoromis šypsodamasis dėl nuo- 
latinio žavesio ir komplimentų gūsio, kurį jam siuntė Edma. 

— Ką gi, aš ją nupirkau, kad galėčiau būti jūsų glėbyje, o 
jums tai nesukeltų nerimo... Argi ne malonu? Ar tai ne širdį 
veriantis nuolankumas? 

Ji juokėsi tai sakydama ir stebeilydamasi į jį švytinčiomis 
paukščio akimis. Visa jos veido oda, nepaisant raukšlelių, spin- 
dėjo geismo ir flirto jaunatve. 

- Netikiu, - atsakė Žiuljenas apkabindamas ją. — Bet vis 
dėlto pašoksit su manim. 

Triumfuojamai sužvengdama ir kulnu mušdama į grindis 
Edma puolė į dešinę, kai Žiuljenas taip pat žingtelėjo žingsnį į 

dešinę, ir abu atsiprašinėdami skrido vienas į kitą, abu žengė į 
kairę lyg dar smarkiau gailėtųsi, todėl vėl kaktomuša susidūrė. 
damiesi už galvų. 

— Dabar aš vesiu, - švelniai pasakė Žiuljenas. 

Ir Edma paklusniai, užsimerkusi sekė paskui jo dabar jau 
ramius judesius. 

Eriko žvilgsnis bet kam būtų sužlugdęs tokį groteskišką 
malonumą, bet Olga jį pagrobė ir nusitempė į šokių aikštelę. 
Jis beveik nemandagiai prieštaravo, bet ji nutraukė jo atsikalbi- 
nėjimus trumpu ir tyliu: „Nebus lėto šokio - nebus paveikslo.“ 
Tuo metu Klarisė skyrė tai, kas jai atrodė panašiausia į suokal- 
biškus mirktelėjimus, Simonui Bežarui, bet jis atsakė atsiprašo- 
mai šyptelėdamas, trumpute sutrikusia ir nelaiminga šypsena, 
dėl kurios Klarisei akimirką suskaudo širdį. Šarlis įtraukė ją per 
paskutinius šokio akordus. 

- Nesakyčiau, kad jūs blogai šokat, - pasakė išsivaduodama 
Edma (kaip daugelis nemokančių šokti vyrų, Žiuljenas Peira ją 
stipriai spaudė prie širdies ir peties, paslėpdamas nuo jos šo- 
kių aikštelę, tarsi laikinas apakinimas būtų ją įtikinęs, kad jis 
talentingas šokėjas, tarsi nematydama, kur stato pėdas, Edma 
nebūtų jautusi, kad jie ne savo vietoje). - Jūs nešokat! Jūs einat 
su moterimi pasivaikščioti! Moterimi, kuri ne įsikibusi jums 
už parankės, o yra priešais. Dabar stabdom pasivaikščiojimą, 
gerai? Grąžinu jums laisvę. 

— Mano laisvę... na, ką gi... ė-ė... kaip tik, dabar Klarisė, ma- 
tot? Jei jos čia nėra, jaučiuosi kaip supančiotas... jos nebuvimo. 

— Netgi taip? 

Edma svyravo tarp tuštybės - Žiuljenas išsakė jai savo jaus- 
mus - ir lengvo apmaudo, kad nėra ta, apie kurią jis kalba su 

tokia melancholija ir įkarščiu. Išsivadavusi iš Žiuljeno glėbio ji 
pačiupo už peties Šarlį, išsyk sustabdydama jo šokio judesius. 

— Mano mielas Šarli, - kreipėsi ji, - išvaduokit mane nuo 
šito žaliūko ir jo išdykavimų! Atleiskit, Klarise, bet mano pėdos 
tuoj bus kruvinos, nespėju jų patraukti iš po jūsų gerbėjo kojų... 

Ir ji prigludo prie Šarlio, palikdama Klarisę ir Žiuljeną vie- 
ną priešais kitą. Ji nenorėjo atsigręžti - jokiu būdu - ir pamaty- 
ti, kaip jie lėtai priartėja ir pamažu, regimai įsitempę ima šokti, 
perdėtas jų abejingumas rodė, kad įsimylėjėliai laimingi. Žiul- 
jenas ir Klarisė sukosi lėtai ir atsargiai lyg apkabinę porcelia- 
ninį partnerį, bet įsmeigę akis vienas į kitą. Olga nesusitvardė 
nepasakiusi apie tai Erikui, glausdamasi prie jo, kupina daug 
žadančio juslingumo: 

— Nebūkit toks išsiblaškęs, mano mielas. Atrodykit trupu- 
tį labiau susikaupęs, kai spaudžiat mane glėbyje... Pažiūrėkit į 
Žiuljeną Peira - regis, jis ima į širdį tai, ką daro su jūsų žmona. 
Jam labai sekasi, kad jūs nepavydus... 

— Ar kalbėjot apie mano paveikslą? - paklausė Erikas aki- 
mirką patylėjęs, vengdamas žiūrėti į nupasakotą reginį. 

- Dar nekalbėjau su Žiuljenu. Bet ketinu tai padaryti rytoj 
rytą baseine, būsim vieni ir aš mažiau raudonuosiu! Pasakysiu 
jam, kad noriu padovanoti tą paveikslą Simonui! Būkit tikras, 
bus sunku tuo įtikinti. 

- Jūs aktorė, ar ne? Kiek žinau. 

- Taip, bet nesu tikra, kad Žiuljenas tai žino, - pasakė ji kiek 
paniurusi, netyčia pastebėjo Erikas. 

Tačiau jis nutilo ir, priešingai, dar stipriau ją priglaudė, nes 
sukdamasis pastebėjo Žiuljeno ir Klarisės profilius. 

Ji šoko prigludusi prie Žiuljeno ir jai atrodė, kad remiasi į 
aukštos įtampos laidą. Netrukus įvyks tas pats trumpasis jun- 
gimas, jai ir vėl gali atsitikti koks nors laimingas, nelaimingas 
ar kitoks dalykas. Gyvenimas yra visoks, tik jau ne monotoniš- 
kas, o likęs gyventi laikas - prieš savaitę jai atrodęs begalinis — 
dabar, kai buvo su jos geidžiančiu vyru, atrodė nemaloniai 
trumpas. Jai reikėjo parodyti Žiuljenui visus kraštovaizdžius, 
visus paveikslus, duoti išgirsti visą muziką, papasakoti visas 
jos atminties palėpėse ir rūsiuose sukauptas istorijas apie vai- 
kystę, išsilavinimą, meilę, vienišės gyvenimą. Jai atrodė, kad 
nieku būdu nepakaks laiko papasakoti viską iš to blankaus gy- 
venimo - kurį iki šiol laikė beviltiškai blankiu, - kuris Žiulje- 
no dėka, dėl jo troškimo jį suprasti, imti ir prisiminti tapo gy- 
venimu, kupinu įvairių įvykių, pokštų, liūdesio vien todėl, kad 
ji norėjo tai papasakoti kitam. Vyras, virpantis šalia jos nuo 
išankstinio malonumo, kurio šiek tiek gėdijosi, tas vyras ne 
tik davė jai dabartį, pažadėjo ateitį, bet ir švytinčią, gyvą pra- 
eitį, kurios jai nebereikėjo gėdytis. Ji impulsyviai prisispaudė 
prie jo, jis vos vos suinkštė jai į ausį, sumurmėjo „Ne, prašau 
tavęs ir pasitraukė per žingsnį atgal, o ji garsiai nusijuokė iš 
jo sumišimo. 


Ėjo laikas. Edma jau šoko pasodoblį su Šarliu. Atrodė, ka- 
pitonas Eledokas dvejoja, ar tik nežengus vieno kito visapėdžio 
žingsnio šokių aikštelėje, taip jį padrąsino Edmos prašymai. 
Poros susidarydavo ir iširdavo, nė sykio nė viena nebuvo tokia 
kaip tik atvykus į laivą, staiga nutilus muzikai pasigirdo ištisas 
dešimt minučių tylėjęs Olgos balsas. 

— Norėčiau sužinoti, - paskelbė ji skardžiu balsu, - kas rau- 
sėsi mano spintoje! Mano daiktuose! 

Visi pritrenkti nuščiuvo, iš visų kampų pasigirdo „Kaip? 
Kodėl taip sakot? Negalimas daiktas! ; o šokėjai varstė vieni ki- 
tus nepasitikėjimo žvilgsniais. 

— Kiekvienas kurią nors akimirką buvo išėjęs, mano miela 
Olga, - pasakė Edma, dar sykį imdama įvykius į savo rankas, - 
tik aš ne. Kai šoku, tai iki aušros. Ką jūs norit pasakyti? Ar iš 
jūsų ką nors pavogė? Pinigų? Papuošalus? Man tai atrodo mažai 
tikėtina... Ar ne, kapitone? Nagi, Olga! Ką iš jūsų paėmė, mano 
miela Olga? Dėl cigarečių pakelio juk niekas nekelia scenų... 

— Nieko iš manęs nepavogė, - atsakė Olga išbalusi iš pykčio, 
kuris darė ją bjaurią, dar sykį pastebėjo Edma. - Bet norėjo 
kažką iš manęs paimti. Mano daiktuose kažko ieškojo. Man tai 
atrodo nepakenčiama... Aš nepakęsiu tokios niekšybės... 

Jos balsas kilo, ji beveik kiauksėjo. Suirzusi Edma vienu 
stumtelėjimu pasodino ją į fotelį, paskui lyg išsigelbėjusiai po 
katastrofos padavė konjako taurę. 

— Bet ko ieškojo? - paklausė ji kiek suirzusi. - Ar turit bent 
menkiausią įtarimą - ko galėjo jūsų daiktuose ieškoti? 

- Taip, - atsakė nuleidusi akis Olga. - Ir kas tas kažkas, taip 
pat, - pridūrė keldama galvą ir žiūrėdama į Simoną. 

Jo veidas vėl buvo paniurėlio ir bambeklio. Jis gūžtelėjo pe- 
čiais ir nusuko akis į šalį. 

- Bet, - dvejojo Edma, - ar tai ne asmeninis reikalas? Jei 
manot, kad tai Simonas, gal galėtumėt mus apsaugoti nuo šei- 
myninių barnių, Olga, mažute... Ar Simonas atsiėmė sutartį? 
Ar radot jos skutelius vonioje, praustuvėje? Nebebūsit jo naujo 
filmo veikėja? 

— Tas kažkas ieškojo niekingų įrodymų, kad mane apkal- 
tintų, - atsakė Olga spigiu balsu, kuris, visų nuostabai, sukėlė 
juoką Armanui Botė-Lebrešui. 

Jis prasidėjo trumpu šūktelėjimu, nuo kurio krūptelėjo visi 
susirinkusieji, paskui virto trumpais, staigiais žvingčiojimais, 
panašiais į žmonos, tik smulkesniais, graudinančiais kuklu- 
mu. Olga kalbėjo toliau, atrodė nepastebėjusi to įsiterpimo ne 
laiku: 

— Tas kažkas, savaime suprantama, per bailus, kad išsiduo- 
tų, bet aš norėčiau, kad tai padarytų viešai. Reikėtų, kad kiek- 
vienas sužinotų, koks iš tikrųjų tas asmuo išskirtinis ir elegan- 
tiškas. Man tai nuoširdžiai būtų malonu... 

— Bet kokio įrodymo? - sušuko Edma Botė-Lebreš, staiga 
suirzusi dėl migloto kaltinimo, taip pat ir dėl vyrą ištikusio 
kvailo juoko priepuolio, kuris pamažu užkrėtė dar ir Šarlį. 

- Mano neištikimybės įrodymo! - suriko Olga. - Štai ko 
buvo ieškoma ir, beje, nerasta. Tikriausiai aš atėjau anksčiau, 
per anksti, kad visa tai spėtų sutvarkyti... Ir man tai atrodo at- 
grasu... atgrasu! - pakartojo ji vėl šaukdama, o cukraus impe- 
ratoriaus juoko spazmai pakilo per visą oktavą. 

Klarisė, atsirėmusi į stalą, už kurio tarsi teisingumo statu- 
staiga jis pasirodė jai sulysęs, pasenęs, sutrikęs ir pernelyg ne- 
nustygstantis. Atrodė lyg be odos ir panašus į ją, Klarisę, kai 
ji prieš aštuonias dienas įlipo į laivą; Klarisė netrukus išlips 
triumfuodama - tokia, koks Simonas įlipo: kažką mylintis ir 
manantis, kad tas kažkas myli jį. Klarisei rodėsi, kad ji pavogė 
iš Simono tą palaimingą pasitikėjimą, kad turėjo jam atlyginti 
už siaubingą netektį. Ji matė, kaip toli pasiruošusi eiti Olga, kad 
jį pažemintų, bet neįžvelgė to išpuolio ar žiaurumo priežasčių. 
Ir kažkas, ką ji nuo vaikystės jautė šlubiems šunims, senoms 
ponioms ant suoliukų, liūdniems vaikams ir pažemintiesiems 
apskritai, pastūmėjo ją į priekį, ir ji, beveik savo nuostabai, 

išgirdo save tariant vienintelį sakinį, galintį atitolinti bausmę 
nuo Simono galvos. 

- Tai aš, - atsakė ji tyliu balseliu, ir poveikis buvo kaip bom- 
bos. 

- Jūs? - paklausė Olga. 

Ji atsistojo pastirusiais plaukais, „panaši į medūzą , pamanė 
Klarisė atsitraukdama tarsi Olga būtų ketinusi jai trenkti. 

- Taip, aš, - pakartojo ji labai greitai. - Aš pavydėjau, ieš- 
kojau Eriko laiško. 

Paskui stojo nepatiklus ir audringas šurmulys, Klarisė ėjo 
tarp skandalo liudininkų, praeidama spustelėjo jai besišypsan- 
čio Žiuljeno ranką ir spruko savo kajutės link. Čia susmuko ant 
kušetės ir užsimerkė nuo stebinamo triumfo jausmo. Du ar tris 
kartus pamėgino atkartoti keistą Armano Botė-Lebrešo juoką 
ir po dviejų ar trijų jos ausims nemalonių bandymų užmigo 
kaip kūdikis iki Eriko atėjimo. 


Klarisei išėjus žiūrovų salėje kilo šurmulys. Nuskambėjus 
Verdžiui ir Šostakovičiui buvo girdėti prašvilpiant gerokai ne- 
padorių sakinių nuotrupų. 

- Ko gi ji būtų ėjusi į mano kambarį? - klausė Olga su 
skausmingu įniršiu, koks apima, kai žmogus kokia nors karin- 
ga gudrybe nušalinamas nuo teisėto reikalo brangių žmonių 
akivaizdoje. 

Jos drebančiam balsui atsakė Edmos balsas - aukštuome- 
nės ponios, kiek sausokas, kiek ironiškas, balsas, Žiuljenui 
staiga nuskambėjęs kaip mielumo ir širdies elegantiškumo 
viršūnė. 

— Aš nenoriu, kad iš manęs tyčiotųsi! - šaukė Olgos bal- 
sas. - Ko, jūsų manymu, Klarisei prireikė mano kambaryje? Ji 

nemyli Eriko. Nebemyli jo, ji nori čia esančio Žiuljeno Peira, 
o ne to gražaus niekšo pono Letiujė... Ir aš ją suprantu, linkiu 
ponui Peira daug laimės ir... 

— Olga! 

Edmos balse nebebuvo nė lašo lengvabūdiškumo. Tai buvo 
valdingos moters balsas, moters, kuri egoistiškai ir tvirtai metų 
metus įsakinėjo įvairiems savo tarnų sąstatams, ir niekada nė 
vienas iš jų negalėjo lengvai jos pasiųsti po velnių. Tai buvo 
tonas moters, kuri dešimt kartų dažniau per dieną vartodavo 
liepiamosios nuosakos veiksmažodžius negu kurios kitos, įsa- 
kinėjo savo kambarinei, virėjui, metrdoteliui, vairuotojui, gali- 
mam taksi vairuotojui, pardavėjui, manekenui, arbatos salone, 
parduotuvėse, grįždavo namo ir toliau įsakinėdavo, kaip pra- 
dėjusi ryte. Toje paauksuotoje aplinkoje klausiamoji nuosaka 
ir esamasis laikas buvo labai reti. Daugeliui klausimų užbaigti 
pakakdavo šauktuko. Vis pasitaikydavo tai būsimasis, tai nea- 
pibrėžtasis - imperfekto laikai, ar būtų kalbama apie keliones, 
ar apie meilužius. O esamasis laikas, regis, buvo patartinas tik 
ligų temai ir visokiems funkciniams sutrikimams aptarti. Tad 
jos balsas trenkė tiesiog mažorine nata ir Olgos lemenimai tarsi 
pakibo trumpoje tyloje - Edma jos nepraleido. 

— Prašau pasakyti, ko jūs norit, Olga, mano mažute. Kad 
visi priekaištautume Simonui dėl netaktiško poelgio, kurio jis 
nepadarė? Kad apkaltintume išdavyste Klarisę Letiujė? Pati su- 
prantat, prisipažinti tokį dalyką niekam nebūtų malonu. Tai ką 
norit pasakyti? Kad Simonas melagis, o Klarisė mazochistė? 
Jums reikėtų eiti miegoti. 

— Visa tai tiesiog juokinga. Juokinga ir prasto skonio! 

Eriko šūksnis nebuvo išgirstas. Galų gale atrodė, kad šią 
komediją pradėjusio žmogaus gyvybė arba dalyvavimas ne 

itin pageidautini. Erikas tai gerai jautė. Kad šis vykis buvo jo 
pradėtas, jam skirtas, jis buvo konflikto objektas, ar šis būtų 
skirtas saugoti jį, Eriką, ar apsisaugoti nuo jo, vis tiek jis jautė- 
si paskutinis pėstininkas. Įširdęs dėbtelėjo į Simoną, šis nebe 
įraudęs, o išblyškęs atrodė prismeigtas prie fotelio, sėdėjo nu- 
svirusiom rankom, o Žiuljenas jam, kaip ką tik sužeistam, pylė 
išgerti. 

- Tai ne Klarisė, - pasakė Simonas - kaip barmenui atiduo- 
damas savo taurę Žiuljenui, pagalvojo Erikas, ar veikiau kaip 
treneriui, pagalvojo Žiuljenas. 

Jis jautė Simonui Bežarui beribį gailestį: šis linksmai leidosi 
į pirmą kruizą kaip turtingas vyras, džiaugdamasis sėkme Ka- 
nuose, žavinga meiluže, ateitimi; Simonas Bežaras sekmadienį 
lips iš laivo sužeistas, keliais milijonais lengvesnis ir nebeturės 
nė lašo pasitikėjimo jaunų merginų širdimis. Simonas, kuris 
nepaisydamas savo širdgėlos mėgino Žiuljeną nuraminti, kai 
jis pavydėjo Klarisės. Žiuljenui plūstelėjo švelnumo Simonui 
banga, jis neprisiminė, ar po trečios mokyklos klasės dar kada 
nors jautė vyrui tokį dalyką. Iš tiesų Žiuljenas visur turėjo bi- 
čiulių, bet ne draugų, - bičiulių užderėjo arba sukčių aplin- 
koje, ir jų tuštybė, bailumas jį erzino, arba tarp padorių tipų, 
kuriems nebūtų galėjęs iki galo atskleisti savo pajamų šaltinio. 
Simonas Bežaras būtų geras draugas. Beje, Klarisei jis visada 
patiko. 

— Gerai žinau, kad ji ten nebuvo, nepaleidau jos iš akių, - 
pasakė jis Simonui šypsodamasis. 

- Bet kaip manot, kodėl ji tai padarė? 

Staiga Simonas atrodė sukrėstas. 

— Kodėl? Norėjot pasakyti - dėl kokio žmogaus? Dėl jūsų, 
manau. Jūs lėkėt tiesiai į katastrofą. 

— Ji leido sau apsijuokti dėl manęs? Įsivaizduojat? - klausė 
Simonas drebančiu balsu. - Čia tai bent moteris. Parodė man, 
ko nematęs! 

- Štai kaip, o ką tokio? — paklausė Žiuljenas, vis dar kaip 
vaistų paduodamas jam antrą taurę - Simonas paėmė ir išgėrė 
vienu mauku, tarsi būtų pasišlykštėtinai neskanu. 

— Noriu pasakyti, ji man parodė, kad pajuoka - tai nieko 
nereiškia. 

Ir pakėlė į Žiuljeną sudrėkusias akis - tai jį nugąsdino. Jis 
nepakentė moterų ašarų. Kiekvieną kartą glausdavo moteris 
prie švarko, kad nematytų. Beje, jam knietėdavo glausti jas prie 
savęs, guosti ranka ir balsu kaip žirgus. Tačiau ašarojantis vyras 
jam darė priešingą poveikį - dėl jo apėmė gėda, knietėjo spruk- 
ti. Tad atsigręžęs Simonui Bežarui atsakymą atstojusioje tyloje 
jis nustebo, pamatęs šį sėdint supamojoje kėdėje: vėl įdegusį 
ir be jokių regimų pastangų besišypsantį. Simono akys buvo 
tokio mėlynumo kaip iš pradžių. 

— Nežinau, ką bepridurti, bičiuli, nes neįstengiu tuo patikė- 
ti, bet viskas baigta, atsikračiau tos Olgos, - pasakė jis draugiš- 
kai pliaukštelėdamas Žiuljenui per ranką. 

— Tikrai baigta? 

— Taip. 
šypsojo ir šypsena užkrėtė Žiuljeną. 

- Be juokų? - klausė Žiuljenas. - Tikrai be juokų? Tau taip 
išsyk praėjo? 

— Bent jau taip atrodo. Na, lyg viena rakštimi būtų ma- 
žiau... Tau jau taip yra buvę? - maloniai paklausė Žiuljeno su 
turbūt sąmoningu palengvėjimu balse, bet buvo labai gera juo 
patikėti. 

Jis manė, kad Olga nuėjo per toli, smarkiai per toli, ir kad 
gal būtų laimėjusi partiją, jei ne Klarisės greitumas: 

- Klarisė, stengdamasi išgelbėti mano garbę, man primi- 
nė, kad aš ją turiu. Supranti, bičiuli? Juk nesileisiu žudomas dėl 
kažkokios žvaigždutės, Dieve mano! 

- Dieve mano, tu teisus! - atsakė Žiuljenas. - Ar tu tikras, 
kad jus nuo meilės šitokiu greičiu stumia ne išdidumas? 

— Pamatysi rytoj. 


Klarisė vandens žalumo naktiniais marškiniais sėdėjo atsirė- 
musi į pagalvę, skaitė naktinės lempelės šviesoje. Tiksliau, iš 
naujo skaitė Brolius Karamazovus, jos akys spindėjo kažkokiu 
rusišku įkarščiu, kurio vaidinti jai nė nereikėjo: Baronų gi- 
minės kraujas iš moterų pusės buvo pusiau rusiškas. Eri- 
kas uždarė duris, užstūmė sklendę ir nugara atsirėmė į jas 
paslaptingai šypsodamasis - ar tik norėdamas atrodyti paslap- 
tingai - žmonai šypsena pasirodė tiesiog nukopijuota iš prasto 
amerikiečių filmo. Kai atsirado Žiuljenas, Klarisėje gimė nauja 
moteris: jos protas tapo itin kritiškas, kai buvo kalbama apie 
Eriką, itin atlaidus, kai kalbama apie Žiuljeną arba net kitus 
keleivius. Ji nuolat matė Eriko dirbtinumą, slaptas mintis. Tru- 
putį pyko ant savęs už griežtumą, jis atrodė jai abejotinas, nes 
atsirado tą pačią dieną kaip jausmas Žiuljenui, o jai išsyk atro- 
dė, kad to jausmo polėkiui ir išlikimui reikalingas griežtumas. 

— Tai kaip? - paklausė jis laikydamas rankas kišenėse: ele- 
gantiškas, šviesiaplaukis. 

— Kas kaip? - paklausė ji dėdama prieš save atverstą knygą 
lyg aiškiai rodytų, kad yra užsiėmusi. 

Erikas ir vėl virptelėjo. Jis negalėjo pakęsti, kad būtų skai- 
toma jo akivaizdoje. Akimirką atsispyrė pasiutusiam norui iš- 

plėšti knygą jai iš rankų ir mesti pro iliuminatorių, kad pamo- 
kytų ją gyventi. Susitvardė pačiu laiku. 

- Tai ar jūs patenkinta savo mažu pasirodymu? Jums smagu 
klaidinti Olgą įtarinėjimais? Ar nepakankamai aišku, kokia ap- 
gailėtinai juokinga ta krata? Turit dar ir mane įvelti į savo gro- 
teskiškas scenas. Norėčiau, kad truputį paaiškintumėt, mano 
mieloji Klarise. 

- Ašjūsų nesuprantu, - atsakė ji (šį kartą užversdama kny- 
gą ir per ištiestą ranką dėdama ant lovos, „paruoštą atsivers- 
ti, kai tik tas įkyruolis paliks ją ramybėje“, vėl pasirodė Eri- 
kui). - Aš jūsų nesuprantu. Visa tai jus labai pamalonina, ar 
ne? Kad net varžovės stalčiuose rausiuosi ieškodama savo ne- 
laimės pėdsakų - man tai atrodo kaip laurų vainikas ant jūsų 
galvos... 

- Būna tokių vulgarių pasisekimų, kurie neteikia jokio ma- 
lonumo, - atkirto Erikas. 

Ir pasišlykštėjimo, atšiaurumo grimasa nuslinko gražiu jo 
veidu, subjaurojo jį. Staiga ji prisiminė, kiek kartų ta pasišlykš- 
tėjimo grimasa ją iki širdies gelmių žemino, o ji nesipriešino, 
nes negalėjo kilti nė minties suabejoti Eriko Letiujė protingu- 
mu, jautrumu ir tobulumu. „Nurimk... Nurimk'" - kartojo ji 
sau. Ir netikėtai susivokė, kad per daugybę metų tai pirmas 
kartas, kai kalba su savimi pusbalsiu kaip su geistina ir geidžia- 
ma moterim, su žmogumi, kuriuo galima pasitikėti. 

- Šiaip ar taip, tai neesminis dalykas, bet vis dėlto - kodėl 
jūs tai padarėt? 

— Nagi dėl jo, - atsakė Klarisė purtydama galvą lyg klausi- 
mas būtų absurdiškas. - Dėl Simono Bežaro... Ta kekšiukė būtų 
sudraskiusi jį į skutus... 

Žodis kekšiukė Klarisės lūpose šiek tiek labiau išmušė Eriką 

iš vėžių. Daugybę metų niekinami apibūdinimai nerašytu susi- 
tarimu buvo palikti tik jo asmeniniam naudojimui. 

- Jūs visada taip domitės kito reikalais? - paklausė jis piktai 
(suvokė savo klaidą, įsikando į lūpą, bet per vėlai). 

— Kai tas kitas mano vyras - taip. Bent išoriškai. Puikiai 
žinot, kad nesidomiu kitų gyvenimo istorijomis... Vos besido- 
miu savąja, - pasakė ji melancholiškai nuleisdama pailgus vo- 
kus ant mėlynų akių. 

— Arjums bent pavyko... 

Jis minutėlę padvejojo. Jam atrodė, kad daro kvailystę. 
Apėmė vis tas pats išgąsčio ir pavojaus pojūtis, o galimos jo 
baigties, tiesa, neįstengė įsivaizduoti. Ir tik išdidumas, vien iš- 
didumas prieš save privertė jį pabaigti sakinį. 

- Ar jums bent pavyko pasidomėti Žiuljeno gyvenimu, 
mano mieloji Klarise? Jūs man privalot duoti atsakymą... Ir ne- 
klauskit, į kokį klausimą, nes būtų nemalonu. 
niams tuoj pat nuleido. 

— Arjums tai tikrai įdomu? - paklausė ji dvejojančiu balsu. 

— Na, taip, man įdomu. Iš viso tik man tai ir tėra įdomu, - 
pasakė beveik šypsodamasis. 

Šypsena Erikas norėjo, nors sau to nepripažino, draugiš- 
kos atmosferos, kad Klarisė jaustųsi atsakinga už bet kokį 
jų naujos santarvės pasikeitimą. Eriko šypsena bylojo, tie- 
sa, šito jis taip pat nesuvokė: „Matot, šypsausi... Aš atlaidus. 
Kodėl negalėtume tęsti neapsunkindami savęs?“ ir t. t. Iš 
tiesų tai buvo atlaidi, taikos šypsena, bet Klarisei tokia ne- 
pažįstama, kad ji priskyrė ją įprastoms priežastims: panie- 
kai, žiūrėjimui iš aukšto, nepatiklumui. Pagauta pykčio ban- 
gos, atsitiesė ant pagalvės, rūsčiai pažvelgė į Eriką - aliarmo 

žvilgsniu, tarsi norėtų jį įspėti, kad būtų atsargus, ir šaltu bal- 
su tarė: 

- Jūs klausėt manęs, ar esu Žiuljeno Peira meilužė, taip? Ką 
gi, taip, jau kelios dienos, kaip esu. 

Tik po šio sakinio išgirdo, kaip dvigubai smarkiau, greitai 
plaka jos širdis lyg bijotų reflekso, kurį Erikui tas sakinys su- 
žadins, lyg įspėtų, bet per vėlai. Ji pamatė, kaip prie durų sto- 
vintis Erikas blykšta, matė neapykantą jo akyse, neapykantą ir 
dar gerai jai pažįstamą palengvėjimą, apimdavusį jį kiekvieną 
kartą, kai užklupdavo ją klystant, kai žemindavo priekaištais. 
Paskui Eriko skruostai vėl atgavo spalvą. Jis žengė tris žings- 
nius artyn ir sugriebė ją už riešų. Vienas jo kelis buvo ant lovos, 
jis suspaudė jos rankas iki skausmo, kalbėjo per dešimt centi- 
metrų nuo jos veido kapotu, kvapo neatgaunančiu balsu, kad 
ji vos besuprato - jai buvo taip baisu. Tuo pačiu metu įsižiūrė- 
jo į inkštirą Eriko veide, paprastai nematomą, juodas inkštiras 
buvo ten vien todėl, kad laive nebuvo didinančio veidrodžio. 
„Turėčiau turėti 90 procentų spirito, - absurdiškai dingtelėjo 
jai. - Tikrai negražiai atrodo, tiesiai po nosim... Turėtų kažko 
imtis... Ką jis sakė?“ 

- Jūs meluojat! Daugiau nieko ir nesugebat, tik meluot! No- 
rit mane sunervinti, sugadinti man kruizą? Jūs užsispyrusi ir 
egoistė... Visi tai žino... Jūs su draugais ir artimaisiais elgiatės 
kaip laukinė ta dingstimi, kad tai pramoga, nieko, ničnieko ne- 
paisot, mano mieloji Klarise. Štai kur jūsų silpnybė: jūs nemylit 
žmonių! Jūs nemylit net savo motinos: niekada nevažiuojat jos 
aplankyti... net savo motinos! - kalbėjo su įniršiu, bet ji nu- 
traukė. 

- Šiaip ar taip, - atsakė ji ramiai, - tai visai nesvarbu... 

- Štai kaip? - tarė jis. - Visa tai nesvarbu? Nuspėjamos jūsų 

šėlionės su tuo padirbinėtoju, tuo apgailėtinu suteneriu... Ką, 
tai visiškai nesvarbu, ar ne? 

Tačiau, keista, jo pyktis buvo nuslūgęs, o kai ji neraiškiu 
balsu atsakė „Taip, galbūt“, jis nuėjo į vonią tarsi nebūtų girdė- 
jęs atsakymo, lyg iš tiesų jis būtų buvęs visai nesvarbus. 


Olga atsigulė anksčiau už Simoną, kuris tą vakarą liko bare 
norėdamas prisigerti, bet jam niekaip nesisekė, ir kai įžengė į 
kajutę, išvydo naują švelniosios meilužės žvilgsnį. Tai buvo sve- 
timas ir mandagus žvilgsnis, kai jis ėjo jos link, atvirkščiai nei 
pasipiktinusio, net sukrėsto žmogaus žvilgsnis, kai ji ateidavo į 
kajutę vėliau už jį ir pamatydavo gulintį. Šie du žvilgsniai bu- 
vo skirti padėti Simonui Bežarui suvokti savo nereikšmingumą 
ir neišvengiamą savimaršą. Iš kur pastaruoju metu ta primuš- 
to šuns laikysena, kodėl jos brangus prodiuseris taip atrodo? 
Nors niekas nenutuokia - kodėl? Olga neįstengė įsivaizduoti, 
kad kas nors, be jos, dar gali turėti jausmų, jog Simoną vertė 
kentėti daugiau ne sąmoningai, savaime. Nelaimei, jos prigim- 
ties būta negailestingos. Ji žiūrėjo į vyrą, kurį likimas iš pradžių 
dovanojo kaip prodiuserį, paskui kaip meilužį, kuris, be to, la- 
biausiai norėjo būti jos mylimas ir kad ji tą meilę įrodytų. Juk 
įrodo jam viską, ko jis nori, ar ne? - galvojo ji, - kas vakarą pa- 
klūsta visiems jo reikalavimams. Net kai ji atsitraukdavo - be- 
veik sąžiningai, - juk jis tikriausiai žinojo, kad ilgainiui visa tai 
moterims įsipyksta. Arba reikėtų, kad jo psichika būtų kitokia. 
Žinoma, Simono Bežaro temperamentas jau buvo žinomas kino 
pasaulyje, bet taip buvo visada. Tokie vyrai kaip Simonas buvo 

seksualiai apsėsti, o tokie kaip Erikas ar, beje, Andrėjas, - pusiau 
frigidiški. Nebent taptų aktoriais ir pasiduotų amato narcizišku- 
mui - tada jų potraukis moterims pasidarytų išskirtinis. 

O kol kas ji svetimu žvilgsniu, kokiu žiūrima į nepažįstamą- 
jį, Žvilgtelėjo į Simoną ir jai visiškai nebuvo sunku išlaikyti tą 
žvilgsnį, nes Simono veiksmai iš tiesų stebino. Jis atsisėdo ant 
kušetės, abi rankos buvo užimtos: viena nusiavė batą, kita degė 
cigaretę. O kai ji užkalbino, pirmąkart nuo kruizo pradžios at- 
rodė, kad jį sutrukdė. 

— Kur buvot dingęs po Edmos isterijos priepuolio? - pa- 
klausė. 

Jis neatsakė, suraukė antakius - tai ženklas, kad ji trukdo. 
Iš tiesų, taip, tai buvo pirmas kartas per ilgą laiką, kai Simonas 
neatrodė visiškai pasiruošęs paklusti Olgos įgeidžiams. Pirmą 
kartą jo rankos, kartu ir akys, mintys buvo užimtos kitkuo, 
nebe nerimastingu ir maldaujamu jos stebėjimu. Olga išsyk tai 
pajuto nuolat veikiančiu ir itin ištobulintu radaru, kuris rody- 
davo visas aplinkos nuotaikas, įžiebdavo ir šviesoforą sankry- 
žose, bet, deja, neskyrė, ar dega žalia, ar raudona šviesa. Dabar, 
dūrimą, nuo kurio radaras, jei tik būtų buvęs protingas, būtų ją 
apsaugojęs. Tačiau jis tebuvo instinktyvus - net nebuvo jaut- 
rus. Šviesa įsižiebdavo ir užgesdavo nieko jai nepranešdama. 

— Neatsakot? 

Simonas pažvelgė į ją, ir ji nusistebėjo jo akių mėlynumu. 
Jau ilgai nebuvo pastebėjusi, kokios mėlynos jo akys. Taip pat 
ilgai nebuvo pastebėjusi, kad Simonas turi žvilgsnį. 

— Kas čia dabar? - atsidūsėdamas paklausė. - Nepastebėjau, 
kad Edmą Botė-Lebreš būtų ištikusi isterija. 

— Štai kaip? Gal negirdėjot riksmų? 

- Daugiausia girdėjau jūsų riksmų, - atsakė Simonas Beža- 
ras tuo pačiu pailsusiu balsu. 

- Mano? Aš rėkiau? - klausė Olga. - Aš? 

Ji linkčiojo galva, o veidas rodė priblokštą tyrumą - iš Si- 
mono žvilgsnio buvo matyti, kad ši alegorija nelabai jai tiko. Ir 
pirmą sykį per kelias pastarąsias dienas ji susijaudino. Neprisi- 
minė ne tik Simono akių spalvos, bet ir žvilgsnio skvarbumo. 

- Ką norit pasakyti? Gal kad aš melavau? 

- Ne, - atsakė Simonas tuo pačiu neskubriu balsu, kuris 
Olgą erzino ir jau pradėjo bauginti. - Ne, jūs nemelavot, pasa- 
kėt tiesą, bet girdint dvidešimčiai žmonių. 

- Tai ką? 

- Tai tą, kad buvo dvidešimčia žmonių per daug, - pasakė 
atsistodamas ir lėtai nusivilkdamas švarką, nuvargęs ir senas, 
pailsęs, o dar ir pailsęs nuo jos, Olgos Lamuru, antros rūšies 
žvaigždutės, kuri prasidėjus rudeniui neturės ką veikti, jei tik 
Simonas Bežaras apsigalvos. 

Olga Lamuru švelniu ir vaikišku balseliu kreipėsi į Simoną 
„mano brangusis“, per vėlai, papūtė lūpas ir tylėjo tamsoje, vel- 
tui laukdama, kol paguos ją dėl pačios piktumo. Kai ji pirmą 
sykį pakilo persėsti ant kitos lovos, Simonas Bežaras atsistojo, 
nesuprantama veido išraiška apsirengė megztinį, apsimovė kel- 
nes ir vėl išėjo. 

Tuštutėlio baro veidrodyje jis pamatė prie taurės besėdintį 
rusvaplaukį, kiek patukusį vyrą, su kuriuo vis tik nekilo noro 
juokauti. Jo žvilgsnis buvo toks šaltas, kad nei šukuosena, nei 
nutukimas nekrito į akis. „Pagaliau, - pagalvojo jis, - Simonui 
Bežarui baigėsi didžioji muzika ir didieji jausmai.“ Pasakė tai 
sau jausdamas kartėlį, nusigręžęs nuo savo atspindžio, nuo to, 
kuo taps. 

Murmėdamas pasipiktinimo žodžius, Armanas perlipo vonios 
kraštą - jo akimis, laivui tokia vonia juokingai per didelė - ir 
dešine ranką įsitvėręs saugos rankenos pamažu nardino vo- 
nion savo menką baltą kūną, kuriame taip nebuvo raume- 
nų, kad nuogas jis atrodė panašus į odaliską. Prisiplojęs prie 
vonios dugno, Armanas taškydamasis ir džiugiai šūkčioda- 
mas mikliai pajudino kojų pirštus, ir, prisiekiu, jam pavyko 
suspragsėti kojų pirštais taip kaip rankų - šiam užsiėmimui 
atsidėdavo jau daugelį metų ir dar iki šiol, nors nė sykio apie 
jį „nepagalvojo“ „Jei užkluptų Edma, išvadintų paiku vaiku.“ 
Jis staigiu judesiu pritraukė kelius prie smakro ir ėmė guviai 
muilintis (kaip berniukai koleže, stebimi auklėtojų), bet stai- 
ga išgirdo atsilapojant kajutės duris. Iki vonios atsklido mo- 
ters kvepalai - neiškart juos atpažino - prabangūs ir kaip la- 
pė, suprantama, sidabrinė, dvelkiantys muskusu. „O kaipgi 
sklendė?" - pagalvojo jis išsiblaškęs ir nusiminęs, pasiryžęs 
atsistoti, atsiplėšti nuo drungno vandens ir kojų pirštų spek- 
taklio saldybės, ir jam dingtelėjo, kad atsakymo būta dar prieš 
jo klausimą. Šalia negirdėjo jokio pokalbio. Edma neabejoti- 
nai buvo viena, be to, kaip pasirodė Armanui, švilpavo, netgi 
šelmišką dainą, kurią gyvenime tikriausiai tebuvo girdėjęs tris 

kartus: būdamas kariškis, jauno ligoninės interno pusbrolis ir 
dar anksčiau koleže. Ji nepašaukė jo, nors jo kostiumas kabo- 
jo ant pakabo šalia iliuminatoriaus, negalėjo jo nematyti. Jam 
belaukiant tame drungname vandenyje ėmė darytis šalta, jis 
abiem rankom apsikabino kelius, susigūžė vonioje, smakrą 
įspraudė tarp kelių ir taip sėdėjo. 

- Edma? - gailiai sumekeno jis, nė pas nežinojo kodėl. Ka- 
dangi ji neatsiliepė, jis šaižesniu ir, kiek galėdamas valdinges- 
niu balsu sušuko: „Edma!“ 

- Taip... taip... ateinam, - pasakė ūmus balsas, kuris buvo 
ne Edmos, staiga suprato jis, o Doriači, įsirėmusios tarpduryje. 

Doriači vilkėjo suglamžytą vakarinę suknią, perdėtas ma- 
kiažas buvo ištepliotas skersai veidą, juodi plaukai lindo jai į 
akis, atrodė susijaudinusi ir linksma tarsi iškrėtusi kokią ne- 
švankybę. Žodžiu, tikra Doriači. O jis, cukraus imperatorius, 
Armanas Botė-Lebrešas, nuogutėlis kaip kirminas, be akinių ir 
be orumo, neturėjo nė rankšluosčio apsisiausti jos akivaizdoje. 
Akimirką jie spoksojo vienas į kitą kaip statulos ir Armanas 
išgirdo save maldaujant: „Išeikit... Prašau jūsų, išeikit...“, kimiu 
ir neatpažįstamu balsu, tai, regis, staiga pažadino Doriači. 

— Dieve mano, - ištarė ji, - bet ką jūs čia veikiat? 

- Čia mano kambarys, - pradėjo Armanas Botė-Lebrešas, 
pakeldamas smakrą kaip darydavo per valdybos posėdžius, bet 
balsas vis dar buvo per aukštas. 

— Na, taip, čia jūsų kambarys, žinoma... Įsivaizduojat, turė- 
jau susitikti su Edma čia, tiksliau, mažojoje svetainėje. Be to, 
ir buvau joje, - pridūrė ji linksmai, paskui nuėjo ir abejinga 
atsisėdo ant vonios krašto virš Armano, kuris abiem rankomis 
užsidengė vyriškumą, šiaip jau visai nepritrenkiantį. 

- Bet jūs turit išeiti... Juk neliksit čia... - pasakė jis. 

Jis pažvelgė į Doriači maldaujamu žvilgsniu, kupinu di- 
džiulio įkarščio, kuris buvo panašus į tūkstančius divos gerbė- 
jų, kokius ji matydavo tarnybinių laiptų apačioje viso pasaulio 
operose, laukiančius autografų ir žvelgiančius į ją, jos reputaci- 
ją, mitą, priklijuotas blakstienas ir jos meną, tokiu pat išbadė- 
jusiu ir stabmeldišku žvilgsniu. Iliuzija buvo tokia tobula, kad 
apimta gerumo bangos Doriači pasilenkė prie vonios, čiupo 
Armaną už slidaus muiluoto kaklo ir stipriai prispaudė gaivias 
lūpas prie jo lūpų, o tada atstūmė tarsi nelaimingasis būtų pats 
artinęsis prie jos bent per pusę milimetro. Palikusi jį išmuštą iš 
vėžių slinkti atgal į vonios dugną ir grabalioti saugos rankenos, 
ji triumfuodama išėjo. 


Su tikru palengvėjimo jausmu, kad vos išnešė sveiką kailį, 
Armanas Botė-Lebrešas, šįsyk pamiršęs savo cukrų, išsitiesė 
dvigulėje savo kajutės lovoje ir pradėjo dėlioti ant naktinio sta- 
liuko dešimt kitai kelionei - miegui - būtinų daiktų: taigi, padė- 
jo migdomąsias tabletes, tabletes atsipalaidavimui, kitas, kurios 
skatina inkstų veiklą, dar kitas, kurios kliudo nikotinui patekti 
į plaučius, ir t. t. Be to (tačiau tos numatytos rytui), priešingo 
poveikio vaistus, padedančius atsibusti, kelti spaudimą, skatinti 
žvalumą ir t. t. Visa tai buvo išdėliota ant siauroko stačiakampio 
naktinio stalelio, kaip Napoleonas rikiuodavo savo karius Aus- 
trijoje. Visa tai kas vakarą jam užtrukdavo maždaug pusvalandį. 
Beje, čia būta nors tiek gero - maniakiškas dėliojimas per devy- 
nias mirtino nuobodulio dienas! Reikia pridurti, kad Armanas 
Botė-Lebrešas nejautė jokio poreikio maištauti, jis buvo įpratęs 
prie nuobodulio, į kurį įstumia neveikla. Jis nuobodžiavo - taip 
manė, - nes gal pats buvo nuobodus, o gal kiti buvo tokie. Šiaip 
ar taip, nuobodžiavimas savaime visai nebuvo baisus dalykas, 

bent ne toks baisus kaip nenumatytas akcijų kurso kritimas arba 
cukraus embargas. Tiesa, visą gyvenimą Armanas Botė-Lebre- 
šas mirtinai nuobodžiavo: pas tėvus, pas draugus, pas uošvius, 
galų gale su žmona; tačiau dabar privalėjo sąžiningai pasakyti, 
kad keturiasdešimt metų jo gyvenimas buvo daug mažiau nuo- 
bodus Edmos dėka. Kaip žmona, Edma visada buvo „erzintoja, 
bet ne erzinanti“, kaip sakė rašytojas, kurio pavardės jis nebe- 
prisiminė. „Bet ką gi ji veikia?“ Jis kiekviena proga ir ne be nuo- 
stabos pastebėdavo, kad jo žmona Edma, apie kurią per ištisas 
dienas Paryžiuje niekada negalvodavo, atsiduria pačiame jo 


»oyo- oo 


ovo- 


būtų gerai susišukavęs, gerai pamaitintas, gerai aprūpintas įvai- 
riais finansiniais žurnalais ir biržos laikraščiais. Todėl Armanas 
Botė-Lebrešas puikiai praleisdavo atostogas - tiesa, jeigu Edma 
dingdavo ilgiau negu penkioms minutėms, pasijusdavo visai su- 
trikęs, net nusiminęs. Kai Edma raita ant dykumų kupranugario 
grįždavo iš savo pabėgimų į malonumo uostą, į kokio jaunuolio 
glėbį, parėjusi po gerų trijų valandų visada rasdavo Armaną bū- 
draujantį, sėdintį lovoje, kaskart jis žiūrėdavo į ją įeinančią su 
tokia laime, malonumu ir palengvėjimu veide, kad ji galų gale 
kartais savęs klausdavo, ar tik širdies gelmėje jie nebuvo visada 
beprotiškai vienas kitą įsimylėję, bent jau jis ją. Tai būtų labai 
gera tema filmui, pagalvojo ji kartą ir patikėjo tai Simonui Be- 
žarui: vyras ir moteris metų metus gyvena gražioje santarvėje. 
Pamažu dėl visokių smulkmenų moteris pastebi, kad jos vyras 
ją dievina. Pagaliau tuo įsitikinusi pačiu laiku palieka jį - kol jis 
dar neišsakė jai savo meilės - padedama vyro vaikystės draugo, 
kuris išliko normalus. 

Kai ji pasakojo (bet neprasitarė, iš kur kilo siužetas), Simo- 
nas ėmė juoktis. Ir ji dar juokėsi. Kokia būtų Armano veido 
išraiška, jeigu ji staiga nei iš šio nei iš to, atsigėrus arbatos pasa- 
kytų: „Armanai, aš jus myliu ... Vargšas mielas vyrelis nukristų 
nuo lovos. Retsykiais Edma Botė-Lebreš kelias minutes susi- 
graudindavo pagalvojusi apie tos darbščios ir kuklios skruzdė- 
lytės vardu Armanas Botė-Lebrešas, savo vyro, likimą. Kartais 
net ilgiau negu tris minutes, paskui prisimindavo, kad jis su- 
žlugdė savo draugus, mindžiojo silpnuosius, kad kai vartoda- 
vo žodį „širdis“, taikė jį fabrikui arba machinacijai. Du ar tris 
kartus ji matė jį besielgiantį kaip vergų pirklį, ir jos pasenęs ir 
sutryptas buržuazinis auklėjimas galutinai leido suprasti, kokie 
yra smulkiosios buržuazijos ir didžiųjų turtų etikos skirtumai, 
tų skirtumų Skotas Ficdžeraldas niekada nebūtų pabrėžęs. Net 
po daugelio metų nuo šių prisiminimų jai per nugarą nubėg- 
davo šiurpuliai. 


Į duris pabeldė. Armanas, pratęs prie to, kas įprasta, ne- 
įstengė įsivaizduoti, kad tai ne kas nors kitas, o stiuardas, 
ateidavęs į jo kajutę šią vėlyvą valandą. Jis irzliu balsu sušuko 
„Užeikit!, atgavo įsakinėtojo balsą, kuriuo, tik dviem tonais 
aukštesniu, jam staiga pasidarė malonu kalbėti, tarsi kartu su 
staigiai lūpomis įtraukiamu ir išspjaunamu oru išstumtų lauk 
ir prisiminimą apie Doriači, jos lūpas, kvepėjusias gvazdikais 
ar rožėmis (Armanas iš tiesų nebesusigaudė, kokios gėlės kaip 
kvepia), prisiminimą apie taip prislėgusią gėdą, kad vos nenu- 
skendo. Tačiau kai pamatė, kad durys liko praviros, neišgirdo 
uolaus balso atsakant į jo „Padavėjau?“, pamanė dar sykį įkliu- 
vęs: Doriači išėjo tik persirengti naktiniu tualetu, kažkokiais vo- 
riškais apdarais, ir kadangi jauni žmonės jai nuobodūs ir atrodo 

blankūs, kaip buvo galima spręsti iš pokalbių, jos akys nukrypo 
į jį, Armaną - gal dėl amžiaus, bet, svarbiausia, dėl turtų. Doria- 
či, nepaisydama milijardinių honorarų, niršo ant Lebrešų turtų 
(Botė tebuvo jo motinos mergautinė pavardė, kurią šeima pri- 
lipdė prie tėvo pavardės jai pageidaujant, tam prireikė ir kilnia- 
dvasiškumo, ir kuklumo, nes Botė verpyklų kapitalas vos tesiekė 
trečdalį Lebrešų turtų). „Ką gi, Doriači ar ne Doriači, - karštli- 
giškai sakė sau Armanas, - bet mano tėvų, senelių ir prosenelių 
iš cukraus sukrauti turtai neatiteks kitam savininkui!“ 

Jis ketino tuoj pat visa tai paaiškinti Doriači, gal ji išsigąs... 
Armanas, įsikūnijęs nekaltumas, pamėgino nutaisyti, jo many- 
mu, nerimą keliančią grimasą, bet išėjo veikiau komiška, nes 
prie durų stovintis Erikas Letiujė nusikvatojo. Ką gi šitas dabar 
čia veikia? Armanas Botė-Lebrešas savo pataluose suklapsėjo 
akių vokais ir sumurmėjo: „Išeikit! Išeikit!“, taip beviltiškai, 
kaip popiežius Aleksandras tikriausiai sakė jauniesiems Bor- 
tojo sukinėdamas galvą į kairę ir dešinę, „kaip mirštantieji 
amerikietiškuose filmuose , staiga pagalvojo jis. Ir išraudo nuo 
numanomo mėlynų, mąslių ir protingų to vyro akių žvilgsnio. 
Vienu atsitiesimu atsisėdo lovoje, nusišypsojo, kostelėjo balsui 
atgauti ir pasakė ištiesdamas smulkutę, bet vyrišką ranką, kuri 
netiko prie pižamos: „Kaip laikotės? Atleiskit, aš sapnavau.“ 

- Net sapnavote, kad aš išeinu, - atsakė Erikas šypsodama- 
sis gražia šalta šypsena, kuri kaip ryklio skirta kitam rykliui, 
sužadino savotišką Armano pagarbą. - Labai greitai išpildysiu 
jūsų sapną, bet iš pradžių noriu paprašyti paslaugos, mielas 
pone. Reikalas štai koks: mano žmonai Klarisei ryt ar, veikiau, 
poryt, kai atplauksim į Kanus, sukaks trisdešimt treji metai. 
Norėčiau padovanoti jai mūsų bičiulio Peira jos išsvajotą Mar- 

kė paveikslą, bet bijau, kad dėl to kvailo kivirčo jis nusiteiks 
priešiškai ir nenorės man jo parduoti. Ar galėtumėt nupirkti jį 
man? Štai čekis išlaidoms. 

— Bet... bet... - sulemeno Armanas, - Peira pasius. 

— Ne. - (Erikas kiek sąmokslininkiškai šyptelėjo, tai neaiš- 
kiai sutrikdė Armaną.) - Ne, jei paveikslas atiteks Klarisei, jis 
tikrai nesinervins. O kai paveikslas bus parduotas, viskas bus 
baigta. Be to, manau, mūsų bičiulis Peira šiaip ar taip bus labai 
patenkintas galėdamas paveikslą parduoti. 

Tame „labai patenkintas“ slypėjo tokia intonacija, kuri išsyk 
pažadino Armane snaudusį pinigų tykantį žmogų, per kruizą 
šiek tiek atbukusį. 

— Ką norite pasakyti tuo „patenkintas“? Ar jūs įsitikinęs, 
kad tas paveikslas tikras? Kas jums tai patvirtino? Du šimtai 
penkiasdešimt tūkstančių frankų yra du šimtai penkiasdešimt 
tūkstančių frankų, - pasakė nepatikliai. (Mat, nepaisant jo go- 
dumo, nulių skaičius čekyje jam jau nieko nebereiškė. Ar bent 
jau nieko tokio, kas būtų perkama ar teiktų malonumą. Du 
šimtai penkiasdešimt tūkstančių frankų Armanui iš tiesų buvo 
niekis, nes tai net nebuvo pakankamas pinigų kiekis, kuriuo 
būtų galima efektyviai manevruoti biržoje.) 

— Peira pats turi visus pažymėjimus ir pats už juos garantuo- 
ja, - atsipalaidavęs atsakė Erikas. - Be to, žinot, jei Klarisei tas 
paveikslas patinka, tai todėl, kad jis gražus, o ne iš snobiškumo. 
Mano žmona visokia, tik ne snobė, kaip jau galėjot pastebėti, — 
pridūrė kiek palenkdamas galvą ir vis taip pat šypsodamasis 
(šypsena šį kartą, jis buvo tikras, iš tikrųjų buvo atgrasi Arma- 
nui Botė-Lebrešui.) 

- Sutarta, - atsakė anas šalčiau negu ketino. - Ryt anksti 
ryte susirasiu jį baseine ir išrašysiu jam čekį. 

- Štai maniškis, - pasakė Erikas žengdamas žingsnį artyn ir 
paduodamas žydrą lapelį, tą idilišką pastelinės spalvos prancū- 
ziškų bankų popierėlį. 

Kadangi Armanas neištiesė rankos jo paimti, sekundę Eri- 
kas stovėjo ant vienos kojos, tad sunerimo ir galų gale priešišku 
balsu paklausė: 

- Ką man su juo daryti? 

Armanas Botė-Lebrešas tokiu pačiu tonu atsakė: 

- Padėkit bet kur, - tarsi į popierėlį būtų nemalonu žiūrėti. 


Vyrai pažvelgė vienas į kitą, šį kartą Armanas buvo dėme- 
singas: Erikas nusišypsojo savo nuostabiąja šypsena, net grakš- 
čiai nusilenkė ir pasakė „Ačiū“ gražiu šiltu balsu, - kuris taip 
erzino televizijoje, prisiminė Armanas. 

Erikas išėjo. 

Armanas Botė-Lebrešas vėl nugrimzdo į lovą, išjungė švie- 
są ir gulėjo nejudėdamas tamsoje tris minutes, paskui atsikė- 
lė, karštligiškai įžiebė šviesą ir įsimetė į burną dar dvi tabletes 
migdomųjų - jei tik prireiks, jie apsaugos nuo geidulingų Do- 
riači pasikėsinimų. 


„Narcizui nuplaukti iš Palmos į Kanus reikėjo aštuoniolikos 
valandų, jis plaukė atvira jūra be sustojimų, buvo numatyta 
atvykti vakare, prieš vakarienę, prieš atsisveikinimą. Oras bu- 
vo nuostabus. Blyškią saulę užliejo raudona spalva, oras buvo 
vėsesnis, atrodė, lyg jame tvyrotų įtampa, tačiau kitokia ne- 
gu ta, kuri tvyrojo laive. Šią triumfo dieną eidamas per laivo, 
plukdančio visus į žiemą ir į miestą, denį, kaip tik galėjai justi 
dilgčiojant trapoką žvalumą ir gyvumą. Jeigu taip paskaičia- 
vus, svarstė Šarlis, žiemos bijančių keleivių tikrai daugiau ne- 
gu džiugiai laukiančių; tarp tų, kuriems Paryžius skamba kaip 
pažadas, tėra Klarisė ir Žiuljenas, jiems Paryžius reiškia dešimt 
tūkstančių ramių, nesurandamų miegamųjų, ir Edma, kuriai 
bus laimė Paryžiuje papasakoti kelionės pokštus, Edma plaukė 
namo kupina meilės jos laukiančiai turtingai miniai, kurioje ji 
nieko atskirai nemylėjo, bet kurios veržlumas, pagieža ir sno- 
biškumas keistai, bet neabejotinai šildė jos širdį. 

„Gal viena iš sveikiausių aistrų, kai dėl amžiaus jau nebe- 
gali turėti kitų, ir yra snobizmas“, - filosofavo Šarlis žiūrėda- 
mas į Edmą, svaidančią duonos gabalėlius delfinams tarsi žu- 
vėdroms tikriausiai tuo pačiu gestu, kuriuo namuose patiekia 
skrebučius su ikrais arba žąsų kepenėlių paštetą. Edma jau 

ketvirtus metus plaukė į kruizą ir Šarlis, iš pradžių paklaikęs, 
vėliau galų gale prie jos prisirišo, ypač šiais metais, kai ji buvo 
kuo mieliausia ir tik keturis kartus tegrąžino pusryčius atgal į 
virtuvę. Netgi negrasino išlipti, anot jos, „kitoje stotelėje“, o tai 
jau didelė pažanga. Tačiau Šarlis svarstė, ar tik ne todėl, kad 
šiemet „Narcize“ tikrai gausu pramogų, dėl jų ji neturėjo laiko 
ilgai nagrinėti, kaip paskrudęs skrebutis ar išlyginti marški- 
niai. Ji akivaizdžiai buvo džiugiai nusiteikusi svaidydama už 
borto duoną ir juokdamasi skambiu, aidžiu aukštuomenės 
damos juoku kaip didelė mokinukė. Ji iš tiesų nedėkingiau- 
sio amžiaus, pamanė Šarlis, nujausdamas, kad iš jo ir neišaugs 
kaip Andrėjas iš vaikystės, Žiuljenas iš paauglystės, o Armanas 
Botė-Lebrešas iš senatvės. 

— Kas jiems yra, Šarli? Ar tie gyvūnai neėda duonos? 

Šarlis bėgte nubėgo prie elegantiškosios ponios Botė-Le- 
breš, vilkinčios trumpu jūreivišku šviesiai mėlynu švarkeliu, 
plisuotu drobiniu pilkos duonos spalvos sijonu aukštu lieme- 
niu, šilkiniu baltai ir mėlynai dryžuotu megztuku ir tokio pa- 
ties mėlynumo varpo formos skrybėle. Ji atrodė kaip mados 
fotografija. Buvo įsikūnijusi elegancija, - taip jis ir pasakė lenk- 
damasis prie jos pirštinėtos rankos ir pasakodamas apie bangi- 
nių šeimos papročius. Tačiau jį nutraukė: 

- Šiandien paskutinė diena, Šarli. Šiemet man visai liūdna. 

- Vakar susitarėm nekalbėti apie tai iki Kanų, - atsakė jis 
šypsodamasis. 

Tačiau jo širdis plūdo krauju, norėjo apie tai prisipažin- 
ti Edmai. Iš tiesų, Kanuose Andrėjas dings iš jo, divos ir visų 
kitų keleivių gyvenimo. Andrėjas buvo ne iš jų pasaulio, ne iš 
jų aplinkos, miesto, ne iš jų šutvės. Andrėjas kaip tarp neišma- 
nėlių plebėjų paklydęs princas atkeliavo iš savo Nevero kara- 


426 


Francoise Sagan e Išsidažiusi moteris 


lystės ir netrukus grįš į ją gyventi ramaus, darbštaus gyvenimo 
už parankės su moterimi, kuri visą gyvenimą jo pavyduliaus. 
Tokie dalykai ir tyko jo, - bent taip manė Šarlis ir neištvėrė 
nepapasakojęs šios nuojautos Edmai. 

— Ak! Ar įsivaizduojat jį kur nors Nante arba Nevere, pato- 
giai ir miesčioniškai gyvenantį? Keista, aš ne, - pasakė Edma 
prisimerkusi žvelgdama į horizontą už Šarlio, tarsi regėtų jame 
parašytą Andrėjo ateitį. 

Ji baksnojo smiliumi lūpą ir, atrodė, neįstengia įvardyti 
savo įsivaizdavimo. 

— Ką dar galvojat? - paklausė Šarlis. 

— Man atrodo, jis prastai pradėjo, - atsakė ji užsisvajojusi. - 
Matau jį veikiau niekada neišvažiuojantį... net neišeinantį iš šio 
laivo. Nelabai įsivaizduoju, ką jis dabar darys išlipęs į krantą 
be pinigų, be šeimos... Ak, mano Šarlyti, Dievas žino, iki šiol 
niekada neapgailestavau, kad gražus vyras yra vyriškas, bet ką 
gi, manau, dėl Andrėjo man labiau patiktų žinoti, kad jis jūsų 
glėbyje, negu kad išplėštas iš Doriači glėbio. 

- Ir man taip labiau patiktų, - atsakė Šarlis mėgindamas 
nusišypsoti. 

Tačiau jam perštėjo gerklę ir jis nusigando, kad Edma, kaip 
ir jis, būgštauja dėl Andrėjo, juk ji, Edma Botė-Lebreš, niekada 
dėl nieko nebijodavo, nebent kad kas nors liks nepakviestas į 
puotą, kur eina pati. 

- Ir Klarisė nerimauja, - tarstelėjo jis tyliai. 
paplekšnojo per ranką. 

- Ir jums tai sunkus kruizas, mano mielasis Šarli... 

— Kaip tik skaičiavau laimėtojus, - atsakė jis. - Nagi... 

— O, koks geras sumanymas... 

Edma atsirėmė alkūnėmis į turėklą šalia, žaibiškai abiejų 
akys vienodai nušvito, taip juos sujaudino mintis, kad galės 
apie savo artimus prikalbėti blogybių arba kvailų juokų. Jie taip 
iš anksto tuo smaginosi, kad porai valandų pamiršo Andrėjo 
likimą. 


— Eime su manim, - pakvietė Doriači Simoną Bežarą, kuris 
šįryt jai pasirodė keistai pažvalėjęs, beveik elegantiškas mūvė- 
damas džinsus ir vilkėdamas per platų megztinį. 

Buvo aiškiai matyti, kad mažoji Olga šįryt nepasirūpino jo 
apranga ir nespėjo nuo aušros įgelti tam vargšui vyrukui vienu 
kitu nemaloniu sakiniu, kurių jis vėliau visą dieną stengdavosi 
atsikratyti ir jam, tiesa, pavykdavo, bet ne be akivaizdžių pa- 
stangų, kurias buvo graudu matyti. Doriači net buvo ketinusi 
paskutinę naktį papirkti šaunųjį Simoną ir patikėti jam pagrin- 
dinį vaidmenį savo sumanyme, o ne kaip dabar - liudininko. 
Tačiau tai buvo per sudėtinga ir, svarbiausia, Andrėjui nebū- 
tų atrodę tikroviška. Taigi ji nėrė prie baro ir ramiai atsisėdo 
už prekystalio, pasirėmė alkūnėmis, pasigražino negailėdama 
lūpų dažų nei blakstienų tušo. Po jos akimis buvo ratilai, to- 
dėl atrodė netikėtai gležna, „beveik geistina“, pamanė Simonas 
Bežaras, akimirką pamiršęs potraukį jaunoms besiskleidžian- 
čioms merginoms. 

— Taip anksti norit paraginti mane gerti? - paklausė sėsda- 
mas šalia jos. 

- Kaip tik taip, - atsakė Doriači. - Žilberai, prašom įpilti 
mums porą sauso martinio, - paprašė ji skirdama spindinčią 

šypseną ir mirktelėdama šviesiaplaukiam barmenui, kuris net 
suvirpėjo iš pasitenkinimo, o mirktelėjimas buvo darsyk pa- 
tvirtintas, kai priešais ją pastatė taurę, Doriači sekundėlę uždė- 
jo žieduotą ranką ant jo rankos ir kreipėsi „mano angele“. 

— Norėjau jūsų kai ko paprašyti, pone Bežarai, ne tik kad 
siaubingai kartu su manim prisigertumėt vos saulei patekėjus. 
Kodėl nepasiūlot filmuotis kine mano globotiniui? Jo išvaizda 
tam tinkama, ar ne? 

- Aš apie tai galvojau... - atsakė trindamas rankas Simonas, 
atrodė nuovokus, - įsivaizduojat, aš apie tai galvojau. Kai tik 
būsim Paryžiuje, ketinu pakviesti jį bandymams. Prancūzijoje 
trūksta tokių klasiškų jaunus įsimylėjėlius vaidinančių aktorių, 
kurie neatrodytų nei kaip kirpėjai, nei kaip isteriški gangsteriai, 
aš esu visai jūsų nuomonės... Aš visai jūsų nuomonės, - neatly- 
žo jis, nekreipdamas dėmesio į kartojamą sakinį, ir prajuokino 
Doriači. 

— Kokios nuomonės? - paklausė ji vienu gurkšniu išmauk- 
dama kokteilį, nors jo būta „velniškai stipraus“, pagalvojo Si- 
monas. - Kokia, anot jūsų, mano nuomonė? 

— Na... - atsakė Simonas staiga nurausdamas, - na, norėjau 
pasakyti, kad jis taip pat labai tiktų ir kinui. 

— Kodėl „taip pat“? - pakartojo ji rimtai. 

— Taip pat ir kinui. 

— Bet kodėl „taip pat? 

— O, aš susipainiojau! - pasakė Simonas. - Na, mieloji Do- 
rija, netrikdykit manęs, sakau, kad padarysiu dėl to vaikino, ką 
tik jūs norėsit. 

- Tikrai? - paklausė ji jau be ironijos. - Galiu jumis pasi- 
kliauti, pone Bežarai? Ar sakot taip tik tam, kad atitaisytumėt 
apsižioplinimą? 

— Sakau tai rimtai, - patikino Simonas, - pasirūpinsiu juo 
ir jo išgyvenimu. 

— Ir jo nuotaika? - paklausė ji. - Vaikinas man atrodo ga- 
nėtinai jaunas meilės kančioms. Pažadat iš jo nesijuokti? Prisi- 
minkit, koks skaudus dalykas meilės širdgėla. 

— Nė nereikės daug stengtis, - atsakė šypsodamasis Simo- 
nas. - Labai gerai prisimenu. 

Jis pakėlė akis ir susidūrė su anglies juodumo, lyg minera- 
las, žvilgsniu, pamatė, kaip jis švelniai apglėbia, ir susijaudino. 

- Žinot... - pradėjo jis. 

Bet ji mikliai delnu uždengė jam burną, tad jis įsikando lie- 
žuvį ir prablaivėjo. 

- Taip, žinau, įsivaizduojat, ir aš apie tai pagalvojau. 

- Štai kaip! Tada viskas įmanoma! - su palengvėjimu atsakė 
Simonas. 

- Stop! - nervingai sustabdė Doriači. - Taip, pagalvojau 
apie jus, kad įtikinčiau Andrėją savo neištikimybe, o gal net 
iškrypimu meilės reikaluose. Paskui pagalvojau, kad nepavyks: 
jis niekaip tuo nepatikės. 

— Dėl manęs ar dėl jūsų? - pasiteiravo Simonas. 

- Žinoma, dėl manęs. Aš mėgstu jauną, labai jauną kūną, 
žinot? Juk skaitot laikraščius? 

- Skaitau, bet netikiu, nebent kai man tai patogu, - atsakė jis. 

- Ką gi, tai dėl šito jie teisūs. Ne, manau, kad Žilberas, - bus 
labiau tikėtina. 

— Kaip jūs norit Andrėją tuo įtikinti? Tiesa, kodėl? 

- Jūsų klausimai užduoti neteisinga tvarka, - atšovė ji, - no- 
riu, kad jis tuo patikėtų ir nesvajotų apie mane ištisas savaites, 
neįtikintų savęs, kad laukiu jo Niujorke. Noriu, kad patikėtų ir 
būtų ramus, o aš taip pat. Ir galbūt šį kartą to noriu labiau dėl 

jo negu dėl savęs. O jei norit sužinoti, kaip ketinu jį įtikint — 
yra tik vienas būdas, mano mielas Simonai, būti neištikimai: tai 
daryti jam matant. Todėl būsiu jums dėkinga, jei sutiksit, kad 
šis vodevilis būtinas, ir apie trečią valandą atsiųsit pas mane 
Andrėją kokia nors nereikšminga dingstimi, į mano kajutę, kur 
aš būsiu, bet ne viena. 

— Bet... - atsakė sutrikęs Simonas, - nenorėčiau, kad tai 
įvyktų per mane... 

- Pamąstykit, - atsakė staiga pailsusi Doriači, - išgerkit dar 
vieną ar porą, ar trejetą martinio į mano sveikatą. Aš, deja, ne- 
bespėsiu išgerti su jumis, turiu čia reikalų, - baigė ji, dzingsė- 
dama žiedu į nikeliuotą baro kraštą. 

Simonas, nusilenkęs ir sumurmėjęs neaiškų sakinį, apsi- 
suko ant kulnų, palikdamas Doriači akis į akį su Žilberu ir jo 
šviesiais plaukais. 

Pro baro duris matė dailiai mėlyna ir balta spalvomis apsi- 
taisiusią Edmą Botė-Lebreš, kuri plačiais ir atkakliais, jai ne- 
būdingais sėjėjo mostais svaidė kažką per laivo turėklus... Si- 
monas susidomėjo: juk žuvėdros neskraido taip žemai... Tačiau 
šviesiaplaukis barmenas išsklaidė jo dvejones - papasakojo, 
kad čia esama jiems draugiją palaikančių delfinų. Įprastu metu 
Simonas būtų atsistojęs ir nubėgęs prie turėklų, iškart būtų įsi- 
vaizdavęs filmą, kur delfinai vaidintų vieną, o Olga - kitą vaid- 
menį. Tačiau dabar, kai jam sekėsi, nebegalėjo sau leisti taip 
mėgėjiškai elgtis. Jis nebegalėjo švaistytis pasiteisinimais: juk 
jau laimėjo. Nieko nepaisydama jame prabudo prodiuserio pri- 
gimtis, jis su savotišku pasitenkinimu pagalvojo, kad dėl barnio 
su Olga ir jos sukelto nuovargio rudeniui prasidėjus galės pa- 
sikviesti mažąją Melkijor, ji ir nepostringaudama apie Einštei- 
ną nei Vagnerį, vis tiek žavėjo Prancūzijoje bet kurio amžiaus 

vyrus, sujaudindavo net moteris - tokio jausmo nei vienai, nei 
kitai lyčiai, reikia pripažinti, niekada nežadino Olga. Jei dau- 
giau nebekvies Olgos, galės kviestis Konstantiną, kurio buvo 
atsisakęs, norėdamas įtikti jo nekentusiai Olgai. Tad užtikrin- 
tai turės platintojams labai patrauklią afišą, kuri galės patikti ir 
Niujorkui. Nė akimirkos nesuabejojo, kaip apie tai pranešti Ol- 
gai: pastarosiomis dienomis per stipriai, per žiauriai ją mylėjo, 
kad jų išsiskyrimą praskiestų bent lašu atlaidumo. Jis nekeršijo 
tyčia, tiesiog jo smūgių išsekinta širdis nebegalėjo įsivaizduoti 
iš išorės nusmelksiančios širdgėlos. Kitos negu jautė. 

Jis išėjo iš valgomojo ant denio, įsaulyje prisidegė cigare- 
tę, susikišo rankas į senų kelnių kišenes ir pajuto nepriklauso- 
mybę ir palaimą, kokių jau, oi, senokai nebuvo patyręs. Laivas 
buvo žavingas, iš tiesų reikėjo pripažinti, kad Olga, pati to neži- 
nodama, gerai išrinko. Jam patiko Edma, jis ilgėsis Edmos kaip 
klasės draugės, kaip bičiulio, kurio pastaraisiais metais jam 
nepavyko turėti. Ji ten, toliau šėrė savo delfinus ar mėgino tai 
daryti plačiais, keistais mostais, ir plyšojo veriančiu valdingu 
balsu, kuris dabar jam skambėjo nuginkluojamai. Priėjęs prie 
jos, švelniai apkabino per pečius, lengvai krūptelėjusi, Edma 
Botė-Lebreš, atrodo, jautėsi visai gerai, juokdamasi net atsirė- 
mė į tą petį ir tarsi savo nuosavybę rodė jam delfinus. Beje, 
ji viską instinktyviai savinosi: žmones, laivus, kraštovaizdžius, 
muziką, pastebėjo Simonas, o dabar štai, delfinus. 

— Aš jūsų pasigesiu, - sududeno jis niūriai. - Manau, pasi- 
ilgsiu jūsų, gražioji Edma... Paskui Paryžiuje niekada negalė- 
sim susitikti. Jūsų namus Paryžiuje tikriausiai juosia cukrinė 
kinų siena, ar ne? 

— Visai ne! - paprieštaravo išsprūsdama Edma (kiek nu- 
stebusi dėl tokio Simono pasikeitimo: nuo aukos vaidmens, 

vadinas, belyčio, jis perėjo prie vienišo medžiojančio vyro, šis 
jam „žinoma, daug labiau tinka!“ - pagalvojo ji, žiūrėdama į 
tas mėlynas ramias akis, malonų stotą ir kiek rausvą odą po 
vis dar pasišiaušusiais, sveikais plaukais, kad ir labai rusvais). - 
Žinoma, ne, - kalbėjo ji toliau, - mes pasimatysim šią žiemą. 
Jūs pats būsit labai užimtas, mielas Simonai, dėl filmo ir galimo 
panelės Lamuru, r-u, susierzinimo filmavimo aikštelėje. 

— Manau, kad galų gale negalėsiu pasinaudoti panelės La- 
muru, r-u, paslaugomis, - atsakė Simonas ramiu balsu, kuris 
užkirto kelią nemaloniam komentarui. - Šiaip ar taip, žinot, ir 
Paryžiuje, ir kitur gyvenu vienas. 

- Štai kaip! Vadinasi, laive jums buvo atostogos... - pasa- 
kė ji kvatodamasi (tarsi žodis atostogos šiuo atveju būtų buvęs 
juokingas, iš tiesų ir buvo, jei „atostogomis“ galima vadinti de- 
šimt dienų trukusias kančias dėl jausmų). 

Simonas net susigūžė nuo skaudaus prisiminimo: Olga sėdi 
ant lovos ir išsamiai pasakoja apie savo naktį Kapryje. Jis pa- 
sipurtė ir užuodė rafinuotus, gardžius Edmos kvepalus, suvo- 
kė - ir jų pasiges. Atrodė, tie kvepalai liūliavo visą kelionę, nes 
Edma dosniai juos naudojo ir judėjo po visą laivą, nuolat kelia- 
vo nuo triumų iki paskutinio denio, palikdama paskui ir aplink 
save tarsi vėliavą pleventi jų dvelksmą. Simonas stipriau ją ap- 
glėbė. Nustebusi Edma pakėlė į jį akis ir, didelei jos nuostabai, 
vulgarus ir nieko apie Darijų Miljo' nenutuokiantis prodiuseris 
trumpai, bet karštai pabučiavo ją į lūpas. 

— Ką jūs darot? Pametėt galvą... - išgirdo ji save kaip mer- 
gaitę suinkščiant. 

Jiedu abu minutėlę stovėjo pritrenkti, žiūrėjo vienas į kitą, 


* Darius Milhaud (1892-1974) - prancūzų kompozitorius. 

paskui ir vienas, ir kitas prapliupo juoktis ir vienodu žings- 
niu kvatodamiesi, susikibę už parankių leidosi tradiciniu ratu 
aplink denį. Taip, galvojo Edma žengdama plačiau, taip, maty- 
sis su juo slapčia... Taip, juos sies draugystė - platoniška arba 
ne, nesvarbu. Kaip jis pasakė, kad pasiges jos, tas vyrukas pasi- 
ges jos, - jis pasirodė toks negražus ir vulgarus, o dabar atrodė 
žavingas ir jam jos reikėjo, kaip šią pat akimirką pašaipiai, bet 
švelniai tvirtino. 

— Gal man pavyktų išmokti gerų manierų, jei Paryžiuje kas 
savaitę duotumėt man pamokas... nemanot? Man tai būtų la- 
bai... labai... malonu, jei turėtumėt laiko mane pamokyti... 

Ir Edma švytinčiomis iš kvailo džiaugsmo akimis žvaliai 
palinksėjo galva. 


Tad Simonas apie vienuoliktą valandą ryto grįžo į kajutę ge- 
ros nuotaikos, manydamas rasiąs ją, kaip įprasta, tuščią - Olga 
išėjusi žaisti teniso arba lošti kauliukais su Eriku Letiujė. Labiau 
nusiminė negu nustebo radęs ją ant lovos, apsirengusią per 
trumpą vonios chalatą, susigūžusią, parietusią kojas, grakščiai 
išsitiesusią ant pagalvės su knyga rankoje ir padažytomis aki- 
mis. „Žiūrėk tu man! Pagaliau ėmė galvot apie savo filmą, - pa- 
stebėjo nuo vakar Simone apsigyvenęs ir tvarką darantis, už jį 
galvojantis ciniškas žmogus. - Man bus daug geriau, jei prane- 
šiu jai viską tik kai būsim Kanuose. Virtinė scenų kajutėje būtų 
tikras pragaras.“ Kai Olga nusišypsojo jam, regis, kiek neramia 
šypsena, Simonas prisivertė taip pat labai maloniai jai nusišyp- 
soti. Naujas, akivaizdžiai priverstinis meilumas galutinai išmu- 
šė Olgą iš vėžių. Nuo devintos ryto, kai atsibudo viena šalia net 
nesujauktos lovos, prisiminė vėliausius įvykius, nervinosi dėl 
daugybės kraštutinumų savo kalboje ir gestuose, tuo, ką pačiai 


435 


Francoise Sagan » Išsidažiusi moteris 


buvo sunku pavadinti akibrokštais. Kas gi galėjo ją pastūmėti į 
tai, kas blogiausia? Šį kartą, užuot pradėjusi ištikimoms drau- 
gėms skirtą lyrinį pasakojimą apie savo meilės kaprizus, Olga 
pasiliko visas kalbas sau. Draugės - tai Fernanda ir Mišlina... 
tiksliau, pasakojimas būtų nebe toks malonus, jei per visą dieną 
ji daugiau neturėtų ką veikti. Jautė, kad klausytojoms pasakoji- 
me pristigtų pikantiškumo, jei pasakotoja būtų jauna bedarbė 
žvaigždė. Reikėjo vėl užkariauti Simoną, ačiū Dievui, galvojo ji, 
kuo puikiausiai tai sugebės. Staiga tai, ką vadino atstumiančiu 
Simono apetitu, tapo visai pageidautina, nes kaip tik galbūt per 
jį ketino atgauti savo vietą šalia jo ir galią. Dėl vergiško Simo- 
no paslaugumo, kuriuo taip piktinosi, - dabar buvo juo visai 
patenkinta, nes jis, tikėjosi, sukliudys Simonui išmesti ją lauk 
kaip seną lagaminą. Tad kai jis įžengė, ji santūriai staigiu jude- 
siu truktelėjo chalatą žemyn iki šlaunies, jis atsigręždamas tai 
pastebėjo veidrodyje ir, panūdęs mesti nešvankią repliką, šiaip 
ne taip susivaldė. 

- Kur buvai dingęs? - paklausė ji. - Aš atsibudus išsigan- 
dau... pamačiau save pasiklydusią šitam laive, vieną su sveti- 
mais, lauke su tais žmonėm, kurie galų gale mane taip erzina... 
Ak, mano senasis Simonai, kitą kartą keliausim dviese, vieni, ar 
ne? Išsinuomosim laivelį tik su žmogum, kuris vairuos, susto- 
sim atsitiktinėse smuklėse be klasikinės muzikos ir be panora- 
mos, tiesiog kokioj mažoj smuklėj, kokias tu mėgsti... 

- Labai geras sumanymas, - atsakė Simonas svariu balsu. 
(Jis paskubomis ieškojo kuo persirengti.) - Bet, žinai, man šitas 
kruizas labai patiko. 

- Tikrai? Tau nebuvo nuobodu su šitais snobais? 

— Man jie pasirodė žavingi, - atsakė Simonas, įkišęs galvą į 
švarius marškinius. - Net labai malonūs. 

— Nieko sau... na, bet tu ir atlaidus! Ne, patikėk, žmogui, 
žiūrinčiam iš šalies, matyti tave, tokį autentišką Simoną, besi- 
vaipančių marionečių draugijoje... patikėk, jie tau neprilygo... 
Buvo net smagu žiūrėti! - pridūrė trumpai ir vis dar smagiai 
juokdamasi, bet juokas nuskambėjo gūdžiai. 

Tas juokas dirbtinai skambėjo tik atsitiktinai, ji būtų galėju- 
si tęsti. Bet jis taip akivaizdžiai gergždė, kad ji nutraukė sakinį, 
Simonas energingai įsmuko į marškinius, ir vienas, ir kitas Ži- 
nojo, kad atotrūkis tarp juoko ir prieš jį pasakytų žodžių nega- 
lėjo jiems prasprūsti, sąžiningai, abu žinojo, kad tas juokas ką 
tik sudaužė trapią galimybę jiems nuo „Narcizo“ tiltelio nulipti 
kaip geriems draugams, bent išoriškai panašiems į tuos, kurie 
įlipo į laivą. Olga lėtai užtempė chalatą ant kojų paslėpdama 
jas, instinktyviai juto, kad jos - jau nebegaliojantis argumentas, 
o Simonas paliko marškinius nesukištus į kelnes, žinodamas, 
kad labiau pasislėpti tuose marškiniuose nepavyks. Abu sėdė- 
jo ant lovos nudelbę akis, nedrįsdami pažvelgti vienas į kitą. 
Kai Simonas niūriu balsu paklausė: „Gal ko išgertume? - Olga 
pritariamai palinksėjo galva, o juk ji dėl veido spalvos ir pro- 
to aiškumo niekada negerdavo alkoholio iki aštuntos valandos 
vakaro. 


Jo žadintuvo skambutis buvo stebėtinai silpnas ir, beje, jam tik 
pramerkus akis pailsęs nutilo. „Turbūt jau ilgokai skambėjo“, — 
pagalvojo Armanas Botė-Lebrešas, stebėdamasis, kad anksčiau 
jo neišgirdo, kai stiuardas padėjo jam ant kelių arbatą ir pasi- 
skundė beldęsis tris kartus, bet nesulaukęs atsakymo. Bent jau 
taip nugirdo Armanas tame nesuprantamame jį pasiekusiame 
šnabždesyje. Jis buvo kurčias. Dar sykį prasidėjus nedidelei slo- 
gai ir nemalonumams, Armaną Botė-Lebrešą ištiko kurtumas, 
jam tai nutikdavo maždaug kas penkerius metus. Jis energingai 
išsišnypštė nosį, palenkė galvą į dešinę, į kairę, bet nepavyko 
atkimšti ausų būgnelių, regis, lygiai kaip jis traumuotų neapsa- 
komų vakar dienos nemalonumų. Jis būtų galėjęs patikėti, kad 
tai blogas sapnas, jei ant naktinio stalelio nebūtų įrodymo - Le- 
tiujė palikto čekio. Edma saldžiai miegojo arba buvo jau išėjusi, 
jis nuėjo patikrinti, paskui prisiminė, kad vakar ji sakė apie ją 
apėmusį norą visą dieną praleisti saulės atokaitoje. Paskutinės 
metų saulės, kaip skųsdamasi sakė, tarsi nuo lapkričio, kaip 
kasmet, neketintų atsidurti su pederastais kur nors Floridoje 
ar Bahamuose. 

Jis smulkiais, mechaniškais ir tiksliais judesiais apsirengė, 
nusiskuto elektrine mašinėle ir, pažvelgęs pro iliuminatorių, ar 


438 


Francoise Sagan » Išsidažiusi moteris 


laivas dar plaukia, mat visiškai nutilusios mašinos jam sukėlė 
įtarimą, išėjo į denį rytinio pasivaikščiojimo, neatsakė į daug 
jam skirtų „Laba diena“. Nuėjęs savo kelią virš bebalsės jūros, 
grįžo pasiimti čekių knygelės ir nužingsniavo prie Žiuljeno 
Peira durų. Pamiršęs, kad Žiuljenas Peira tikrai girdi kumš- 
čio smūgius, pabeldė net kelis kartus. Pastarasis jam atidarė 
ir pareiškė kažką visai nesuprantamo, tačiau tai buvo panašu 
į pasveikinimo žodžius, į juos Armanas Botė-Lebrešas atsakė 
trumpu galvos linktelėjimu. 

- Kokia puiki staigmena! - pasakė Žiuljenas Peira. - Jūs 
vienintelis žmogus, neapsilankęs mano kajutėje ir nematęs 
mano šedevro. Jus paskatino vėlai prabudęs smalsumas? 

— Ne, ne, visai ne... Iš tiesų šįryt visai nenorėčiau žaisti te- 
niso, - Armanas Botė-Lebrešas atsakė, kas šovė į galvą, - bet 
galėsim pažaisti popiet, - geranoriškai kalbėjo toliau. 

Žiuljenas Peira atrodė sunerimęs, net nusivylęs. Gal tas Le- 
tiujė buvo teisus, gal šitas vaikinas, padirbinėtojas ar ne, nori 
parduoti paveikslą kokiam žiopliui. Tačiau Erikas Letiujė atro- 
dė pernelyg patyręs šiam vaidmeniui... Armanas Botė-Lebrešas 
gūžtelėjo pečiais. 

- Atrodo, parduodat šitą paveikslą? - paklausė jis rodyda- 
mas į tą prie kajutės sienos pritvirtintą daiktą. - O už kiek? 
Norėčiau jį nusipirkti, - griežtai nukirto. 

- Ar jūsų žmona apie tai žino? - paklausė Žiuljenas, jo 
veidas buvo sutrikęs ir ne toks džiugus, kaip tikėjosi Erikas 
Letiujė. 

„Galų gale, jei tas paveikslas geras, - pamanė Armanas, - jis 
vertas daugiau negu dviejų šimtų penkiasdešimties tūkstančių 
frankų.“ 

- Aš įsitikinęs, kad jis vertas dvigubai tiek, kiek jūs pra- 

šot, - postringavo, užuot atsakęs. - Bet jeigu parduodat, kodėl 
ne man? Ką? - pridūrė trumpai ir patenkintas sukrizeno. 

- Ar jūsų Žmona sutinka? 

Dabar Žiuljenas šaukė. Buvo įraudęs ir pasišiaušęs. „Visai 
nepanašus į džentelmeną, - pamanė Armanas žengdamas 
žingsnį atatupstas tolyn nuo baltų dantų, kurie beveik lietėsi 
jam prie ausies. 

— Ką? - paklausė iš mandagumo, bejėgiškai mostelėdamas 
į ausies pusę, tad Žiuljenas paskutinį sykį suriko: „Jūsų žmona! 
Jūsų žmona!“, - paskui galutinai atsisakė ketinimo būti sąži- 
ningas. 

Šiaip ar taip, atrodė, kad Armanui į tai visai nusispjaut, juk, 
kad ir kas būtų, Armanui Botė-Lebrešui nereikės to paveikslo 
vieną dieną parduoti, kad išgyventų. Tad jis burbėdamas išėmė 
iš lagamino kelis padirbtus pažymėjimus, išskyrus paskutinį, 
kuris, tiesa, buvo skirtas kitam Markė paveikslui, uoliai Žiul- 
jeno saugomas, mat buvo tikras. Įdėjo juos Armanui į ranką, 
o jis nė nežvilgtelėjęs susigrūdo į kišenę, kaip pinigų pasaulio 
žmogus padarė tai stebinamai atsainiai - dingtelėjo Žiuljenui. 
Edma tikriausiai iš gerumo jam, Žiuljenui, iškėlė sceną, kad jis 
nupirktų paveikslą, ir Armanui terūpėjo viena - greičiau tą rei- 
kalą baigti. 

- Kiek? - paklausė jis reikšmingu balsu, jo akiniai blizgėjo 
saulėje. 

Jo žandikaulių sukandimas, kai pildė čekį, buvo toks, kad 
Žiuljenas net sudrebėjo. Su ginklu rankoje - čekių knygele - 
Armanas Botė-Lebrešas atrodė plėšrus ir brutalus, net pavojin- 
gas, o atostogų metu tokių jausmų nežadino. Jis kėlė vienintelį 
pavojų - skleidė pūvantį nuobodulį. 

- Du šimtai penkiasdešimt tūkstančių frankų! - sušuko 

kartą ar du (už dviejų kajučių buvęs šuo, jis manė, jau padvėsęs 
arba sutramdytas antsnukiu, ėmė urgzti kartu). 

Žiuljenas parašė skaičių popieriuje ir padavė Armanui, 
trumpai padėkojęs šis pasileido koridoriumi pasikišęs paveiks- 
lą po ranka. Viskas įvyko taip greitai ir netikėtai, kad Žiuljenas 
nespėjo pasakyti „Iki pasimatymo“ fiakrui, moteriai, sniegui. 
Gal taip ir geriau, pagalvojo, su ašara dešinėj aky, bet kairė 
džiaugėsi, nes su žaliu Armano paliktu popierėliu rytoj pat ga- 
lės vežtis Klarisę ten, kur dienas ji leis saulėje, o naktis jo glė- 
byje. Jie išvažiuos į Varą arba į Taitį, arba į Švediją, į Laplandiją, 
nesvarbu, kur tik ji panorės, jis dabar jau gali jai tai suteikti. Ne 
piniguose laimė, žinoma, bet laisvė - taip, dar sykį pripažino 
Žiuljenas. 

Armanas Botė-Lebrešas vis tuo pačiu sparčiu žingsniu, 
vis dar negirdėdamas perėjo minkštai išklotą koridorių, pasi- 
beldė į Letiujė duris, įėjo į kambarį nelaukęs „Užeikit“, kurio, 
žinojo, negirdi, ir žiūrėjo į kažką sakantį Eriką, jo dailiame 
veide švytėjo malonumas ir, nekreipdamas dėmesio į jo lūpų 
nei nerimstančių rankų judesius, padėjo paveikslą ant tuščios 
Klarisės lovos ir išėjo netaręs ir neišgirdęs nė žodžio. Armanas 
Botė-Lebrešas įžengė į savo kambarį, čia tyla jam pasirodė dar 
kokybiškesnė. Pašto dėžutėje rado Financial Times. Jis su dra- 
bužiais įsitaisė ant lovos ir atsivertė tą puslapį, kur jo laukė labai 
įdomus straipsnis apie diskontą, tiksliau, olandų degalų akcijas. 
Ta mažoji Klarisė negali skųstis savo vyru, vis dėlto pagalvojo 
jis... Edma nežinojo, ką kalbanti: Lietiujė poroje nėra nė men- 
kiausios nesantarvės. 


Dabar Žiuljenas degė nekantrumu pamatyti Klarisę ir pra- 
nešti jai naujieną. Tačiau neturėjo atrodyti ir pernelyg užside- 

gęs. Jau gana puikavosi, gana pūtėsi prieš Klarisę, kad dabar 
kaip triumfą praneštų apie dvidešimt penkis milijonus kitaip 
negu apie niekniekį. Tad atsainiai prisidegė cigaretę bakelito 
žiebtuvėliu - žiebtuvėlis viską ir sužlugdė, pagalvojo ir staiga jį 
apėmė noras juoktis. 

- Žinot, atrodo, jau pasirūpinau mūsų atvirkščia kelione... 

Kalbėdami apie „atvirkščią kelionę“ jie turėjo galvoje pabė- 
gimą, kelionę, per kurią tikriausiai teks vėl perplaukti Vidurže- 
mio jūrą ir šviečiant spalio saulei keliauti po kažkokią tolimą 
šalį, tarsi muzikinis kruizas būtų buvęs tik pratybos, „tarsi, — 
galvojo jis, - šitas laivas, šviesiaplaukiai barmenai, aukštuo- 
menė, turtingi žmonės, tarsi visa dieviška muzika, fluorescuo- 
jančios nuo denio naktį į jūrą sviedžiamos natos, kur, atrodė, 
akimirką plūduriuoja prieš išnykdamos, tarsi visi kraštovaiz- 
džiai, kvapai, slapti bučiniai, baimė netekti to, ko jie dar ne- 
buvo gavę, tarsi visa kelionė Žiuljenui būtų buvusi asmeniškai 
sumanyta ir įgyvendinta kaip jųdviejų pažinties dekoracijos. 
Žiuljenas, nekenčiantis Richardo Štrauso, dabar negalėjo liau- 
tis niūniavęs penkių „Burleskos“ natų, penkių triumfuojančių 
ir švelnių natų, toks ir pats dabar jautėsi, bent kol Klarisė į jį 
biaudamas, - išprotėjai, kad taip elgiesi! Kai nebeturėsi nė cen- 
to, tikriausiai eisi sukčiauti ir paliksi Klarisę vieną tavęs laukti 
kokių rūmų ar vietinės užeigos kambaryje, kaip anksčiau, kai 
viską iššvaistydavai.“ Ji to neištvers, nors jis ir laimingas su ja ir 
tai jai parodo. Instinktyviai jis gerai numanė: Klarisė svajoja ne 
tik pati būti laiminga, bet, dar labiau, kad kitas būtų laimingas 
ir nesiliautų be išlygų jai tai kartoti. 

- Kaip jums pavyko? - paklausė Klarisė sėdėdama šalia jo 
ant saulės persmelktos paplūdimio kėdės (jos ryškiai raudo- 
na drobė, kokia buvo vasaros pradžioje, nuo vandens purslų, 
saulės ir permirkusių maudymosi kostiumėlių tapo akvareliš- 
kai rausva, kiek kičinė, ir nederėjo po atviru dangum). - Kaip 
jums tai pavyko? - klausė ji vėl. - Žiuljenai, papasakokit man 
viską. Man labai patinka, kai pasakojat profesinius nutikimus 
ir, regis, kai kurie prisiminimai jus vis dar skaudina... atrodot 
melancholiškas, darbe išlikęs per plauką: Žiuljenas Peira, aš- 
tuoniolika mėnesių kaip beprotis dirbęs, vos atsigavęs, po de- 
šimties metų... 

Ji nevalingai prapliupo juoktis: mylimasis žiūrėjo į ją pasi- 
piktinęs. 

— Rimtai, - kalbėjo ji toliau Žvaliai, gūžtelėjusi pečiais lyg 
mestų smagų sakinį į nesąmonių pintinę, - rimtai, ar jums daž- 
nai nutinka, kad staiga gaunat milijoninių pajamų? 

Žiuljenas išpūtė krūtinę ar stengėsi tai padaryti, o tai pada- 
ryti sunku sėdint ant drobinės kėdės, suirzęs pastebėjo. 

— Nesuprantu, kodėl tai jus stebina, kodėl gali atrodyti dvi- 
prasmiška, - pasakė lyg bambėdamas. 

— Na, ne, - atsakė staiga surimtėjusi Klarisė. 

O jei Žiuljenas įširs, supyks ant jos, jei daugiau nebeapka- 
bins ir nekalbės meilės žodžių... Ji žiūrėjo į jo paniurusį ir užsi- 
mo su juo viltis. Jos veide atsispindėjo toks nusiminimas, tokia 
sumaištis, kad Žiuljenas nesąmoningai priglaudė ją, apibėrė 
plaukus nesibaigiančiais ir veik žiauriais bučiniais - taip pyko 
ant savęs. 

— O tas paveikslas? - paklausė ji kiek vėliau, kai baimė, 
kad jis jos nebemyli, nebegniaužė gerklės. - Ką su juo dary- 

sit? - pridūrė ji pakeldama veidą ir taip pat imdama jį bučiuo- 
ti lėtais, pamaldžiais bučiniais į smilkinius, lūpų kampučius, 
dygią veido odą, žandikaulio kampą, kurį minutę matė kietai 
sukąstą. 

Kartais atsitraukdavo nuo jo profilio, išsivaduodavo, vis dar 
užsimerkusi, ir švelniu, glamonėjančiu, atsargiu judesiu lenkė 
galvą, braukė plaukais Žiuljenui per smakrą tai uždengdama, 
tai vėl atidengdama saulę šilkine ir šviesia lyg žaliuzės plaukų 
uždanga, paskui pasilenkė prie kitos veido pusės, ties pamirštu 
dešiniu skruostu, ir guodė jį godžiu švelnumu. 

- Tu mane susargdinsi, - sugergždė Žiuljenas kimiu, ko- 
ne grasinančiu balsu ir maldaujamu judesiu išsivadavo iš jos 
glėbio. 

Armanas Botė-Lebrešas, žinoma, negirdėjęs jų kalbant, pa- 
darė lankstą ar posūkį pamatęs juodu įnikusius vienas į kitą 
giedro dangaus fone - vaizdas buvo nuostabus. Tvirtu žingsniu 
įžengė į paauksintą juos supantį ratą, praeidamas žvilgtelėjo į 
juos kiek įmanydamas nustebusio žvilgsniu, kad mato apsika- 
binusius, sušuko: „Labai ačiū! Nėra jokio pavojaus - aš su ke- 
pure!“ - ir pradingo jūreivių koridoriuje. 

— Tu įsitikinęs, kad nepardavei to paveikslo? - kiek vėliau 
paklausė Klarisė (kai pagaliau atgavo kvapą nuo juoko, kurį su- 
kėlė Armano elgesys). - Ar tu tikras, kad dar jį turi? 

- Juk sakau tau... - pradėjo Žiuljenas, - sakau tau, kad par- 
daviau, štai, - ir staiga atsuko į ją besijuokiantį, naivų, užka- 
riaujantį, tobulai vyrišką ir tobulai vaikišką veidą, kad, užuot 
išgirdusi jo sakinį, ji tik pavadino jį „melagiu“, nužvelgė nuo 
galvos iki kojų kaip žirgų pirklys vertina nusipirktus žirgus - 
rimtai ir sumišęs iš pasigėrėjimo. - Pabučiuok mane dar... - pa- 
prašė Žiuljenas inkščiančiu balsu, nugara atsirėmęs į turėklus, 

primerktomis nuo saulės akimis, apimtas visiškos palaimos, 
lengvumo jausmo, kurio priežasties nežinojo, šiaip ar taip, ry- 
tas virto prisiminimu, kuris buvo kaip riboženklis jo jausmų 
atmintyje, viena iš akimirkų, panašių į tas, kai saulė, Klarisės 
ranka jam ant kaklo, tvilkanti raudonomis dėmėmis šviesa po 
akių vokais, lengvas išsekusio nuo parą nepatirto malonumo 
kūno drebėjimas, - kūnas vis dar virpėjo nuo nutolusių, bet 
dar ūmesnių minčių apie nepatirtus malonumus, - visam lai- 
kui įsirėžė jo atmintyje. Tą akimirką - Žiuljenas nujautė tai sau 
sakydamas - tą akimirką prisimins visą gyvenimą kaip vieną 
iš iki šiol retų akimirkų, kai Žiuljene slypinčiam žmogui, mir- 
tingajam, patiko mintis apie mirtį ir jis staiga suvokė, kad jo 
gyvenimas - dieviškas. Buvo laikas, kai kitų žmonių ir jo paties 
likimas jam atrodė geresnis negu priimtinas: visiškai trokšta- 
mas. Jis sumirksėjo, apsunkęs kaip katinas, ir pakėlęs akis pa- 
matė į jį nukreiptą Klarisės žvilgsnį, kupiną beveik nepakelia- 
mos šviesos ir švelnumo: atvirą, žydrą žvilgsnį, išsiskleidusį ir 
takų, kuris atspindėjo jį ir tik tesvajojo atspindėti, kol baigsis 
ilgiausi kruizai. 


Popietei įpusėjus tolumoje subolavo Prancūzijos pakrantė ir ant 
parapeto sukėlė visuotinį sambrūzdį, koks per visą kelionę neki- 
lo nei dėl statulų, nei dėl šventyklų ar įspūdingų vaizdų. Nors ji 
akivaizdžiai buvo panaši į Ispanijos, Italijos pakrantę - bent jau 
iš toliau, - jos pasirodymą patriotiškiausi keleiviai prancūzai pa- 
sveikino susižavėjimo ir susikaupimo tyla. Klarisei ir Žiuljenui 
tas krantas, svarbiausia, buvo vieta, kur juodu galės ne tik mylėti 
vienas kitą, juolab bučiuotis nesislapstydami pakampėmis - at- 
rodo, nepatenkintas geismas svarbiausius jųdviejų troškimus da- 
rė vaikiškus ir primityvius. Edma ilgėjosi savo draugių iš „Rico 
viešbučio ir kokteilių vakarėlių, Armanas - savo skaičių, diva ir 
Hansas Helmutas Kriozė - scenų, orkestrų ir ovacijų, Erikas — 
savo darbuotojų, Simonas Bežaras - darbo ir kolegų pagarbos 
restorane Fouguetš, Olga - žiūrovų, o Andrėjas nežinia ko. Šarlis 
vėl pasimatys su savo „vaikinais“, jiems pasakos apie Andrėją, gal 
prasimanys kiek daugiau negu leido tikrovė, o Eledokas, kapi- 
tonas Eledokas, susitiks su ponia Eledok, kuriai jau du kartus 
pranešė apie savo parvykimą (kelis kartus, tiesa, jų būta nedaug, 
kai nepagalvojo to padaryti, gailėjosi - santuokinėje lovoje užti- 
ko paštininką ar duonkepį, ir vienas, ir kitas buvo tvirti žaliūkai, 
greitai privertė jį pripažinti, kad jūra - vienintelė jo meilužė). 

— Atrodo, šiandien vakarieniausim žiūrėdami į Kanus, ar 
ne? Melancholijos per akis... - pasakė Edma Botė-Lebreš. - Iš- 
vykimas laisvas, galima šįvakar po koncerto, galima ryt dieną... 
Ką jūs ketinat daryti, Žiuljenai? 

- Nežinau, - Žiuljenas gūžtelėjo pečiais. - Priklausys nuo... 
oro, - pridūrė žvilgtelėjęs į Klarisę, kuri tolėliau nejudėdama 
sėdėjo fotelyje atlošusi galvą, rodydama gražų kaklą ir pri- 
merktas akis, dailias, netikėtai liūdnas lūpas. 

Jis, Žiuljenas, buvo mylimas, geidžiamas, jis naktimis ir die- 
nomis bus viso šito savininkas, jausmingai kalbant - šių gelsvų 
plaukų, tokio gražaus ir liūdno veido su tvirtais skruostikau- 
liais, didelių melsvai pilkų, į jį su meile žiūrinčių akių savinin- 
kas, - niekaip neįstengė tuo patikėti. Jo į Klarisę nukreiptas 
žvilgsnis pažadino Edmai Botė-Lebreš nostalgiją. „Kas taip į ją 
kio žvilgsnio? Nematė susižavėjusio ir pavydaus mylinčio vei- 
do? Neseniai to tikrai nebuvo. Ak! Jeigu...“ Edma Botė-Lebreš 
išraudo staiga prisiminusi, kad Žiuljeno žvilgsnis jai primena 
Simono. „Kokia beprotybė, - pagalvojo ji, nevalingai šypso- 
damasi, - kokia beprotybė... Aš ir tas svetimas prodiuseris, be 
to, dar ir raudonplaukis. Vis dėlto, jei ne Žiuljenas, nebūčiau 
supratusi, kas slypi ano žvilgsnyje.“ Netikėtai Edma atskleisto 
Financial Times pusėn tyliu balsu tarstelėjo: „Armanai, ar mes 
seni?" Prireikė tokių dviejų ar trijų nevilties kupinų kreipinių, 
kad jis nuleistų laikraštį ir nusiimtų akinius, pasiduotų - gal 
dėl to, kad reginys priešais buvo nuobodus ir monotoniškas: 
skaičiai ir dar sykį skaičiai. 

— Ką darysit su tiek pinigų? - paklausė ji vėl su ironija, nors 
Armanas dar nespėjo atsakyti į jos klausimą. - Tai juokinga... 
Ką darysit su visais doleriais, kai būsim mirę? 

Kiek apsveikęs nuo laikino kurtumo Armanas Botė-Lebre- 
šas nepatikliai ir pasipiktinęs įsistebeilijo į ją. Šaipytis iš pinigų 
ir kalbėti apie juos taip atmestinai tikrai nebūdinga Edmos sti- 
liui. Iš skurdžios vaikystės ji ilgam buvo išsaugojusi instinktyvią 
ir susižavėjimo kupiną pagarbą visokiems pinigų pavidalams. 
Armanui taip pat nelabai patiko sarkazmas šia tema. 

— Ar galit pakartoti pirmą klausimą? - griežtai paprašė. — 
Antras man atrodo nelabai įdomus... Na? 

- Pirmą klausimą? - pakartojo lyg sutrikusi Edma, juokda- 
masi iš orios sutuoktinio išvaizdos. - A, taip taip: aš klausiau, 
ar mes dar jauni. 

- Tikrai ne, - oriai atsakė Armanas, - tikrai ne. - Ir tuo 
džiaugiuosi, kai matau vaikėzus — vagis ir neišmanėlius, turė- 
siančius vietoj mūsų vadovauti verslui ar vyriausybei, sakau 
sau, kad jie netoli tenueis... 

- Atsakykit į mano klausimą, - pasakė ji dabar jau nuvar- 
gusiu balsu, - ar mes, jūs ir aš, seni? Ar nuo tos lietingos dienos 
Sent Donorė d Eilau, kur susijungėm būti drauge laimėje ir ne- 
laimėje, mes pasenom? 

Armanas pažvelgė į ją staiga žvaliu žvilgsniu, atsikosėjo ir 
klausimas, atrodo, išsprūdo savaime. 

- Jūs gailitės? 

— Aš? - paklausė Edma nusikvatodama, - aš? Ne, Armanai, 
mano Armi, mano Lebrešai, kaipgi galiu gailėtis to saldaus gy- 
venimo, kurį man sukūrėt... Turėčiau būti pamišusi arba neu- 
rotikė, jei nesimėgaučiau juo... Ne, tai buvo žavinga, visiškai 
žavinga, patikėkit. Ko gi man galėjo trūkti šalia jūsų? 

- Dažnai nebūdavau šalia, - atsakė vis dar kosčiodamas Ar- 
manas, nudelbęs akis. 

- Tai kaip tik! Toks gyvenimo būdas buvo genialus, - pasakė 

Edma nė kiek neveidmainiaudama. - Šeimas tokias trapias pa- 
daro kaip tik priverstinis sambūvis. Matantis nedaug ar nedaž- 
nai galima likti susituokusiems metų metus - štai įrodymas... 

— Ar retsykiais nepasijuntat vieniša? - paklausė Armanas 
beveik sunerimusiu balsu, jis ūmai įaudrino ir Edmą. 

Armanas tikriausiai serga, labai serga, kad domisi kažkuo 
kitu, ne savimi, svarstė ji, tik be priešiškumo: ji palinko prie jo. 

— Armanai, ar gerai jaučiatės? Ar jums ne per daug saulės? 
O gal išgėrėt per daug to puikaus portveino? Reikės paklaus- 
ti Šarlio, iš kur jis atvežtas. Jis ne tik skanus, bet ir fantastiš- 
kai greitai apsvaigina... Bet ko gi jūs manęs klausėt, brangusis 
vyre? Nebepamenu. 

— Ir aš ne, - atsakė Armanas Botė-Lebrešas, vėl prieš akis 
regėdamas savo vėliavą ir su palengvėjimu manydamas, kad 
sėkmingai išnešė kudašių. 


Atsistojęs kajutės viduryje, Hansas Helmutas Kriozė, pasi- 
dabinęs didžiosioms iškilmėms skirtu juodu kostiumu vietoj 
sumišusiu su šiokia tokia abejone. Jam niekaip nesisekė supras- 
ti, kodėl Doriači nepuolė jam į glėbį, nepasirūpino, kad kruizas 
jam būtų dar malonesnis negu buvo. Juk galų gale, pamiršus 
kapitono pyktį vargšui Fuksijai, kelionės būta kuo maloniau- 
sios. Tačiau niekada, nieku gyvu jis nebegrotų tame pačiame 
koncerte su Doriači... Karčiai skundėsi dėl to savo mokiniams, 
kaip vyras vyrams prisipažino apie neištikimybę žmonai su ja 
Berlyne, ir jie atrodė taip pat priblokšti Doriači elgesio kaip jis. 
Jie net pagarbiai patarė, ar bent jau taip Hansas Helmutas Krio- 
zė suprato žodį „patarimas“, kai šis buvo jam skirtas, galbūt at- 
skleisti bjaurų jos charakterį Europos ir Amerikos koncertų sa- 

lių direktoriams. Suprantama, jis galėjo įkrėsti šimtus šaukštų 
deguto į triumfo medaus statinę - Doriači karjerą, - bet būgšta- 
vo, kad jei netyčia ji atpažins jo kvapą, kilmę, tai nedvejodama 
papasakos muzikos pasauliui apie jų siautulio naktį, o gal net 
atskleis apmaudžių jo kalbų motyvą. Tą vakarą jis turėjo skam- 
binti Forė, o ji dainuoti Bramsą ir Belinį, bet Dievas žino, ką 
dar ji gali pasirinkti vietoje jų... Taip, neryžtingai prisipažino, 
taip, jis mielai būtų vėl įkėlęs koją į Doriači lovą. Žinoma, Han- 
so Helmuto Kriozės patirtis buvo labai trumpa, o kantriausia jo 
meilužė buvo žmona. Tačiau jam atrodė, kad atminties patam- 
siuose mato naktyje blykstelint balto peties žaibą, nuskambant 
raudoną ir baltą juoką iš po švytinčių natūralių jaunų baltų 
dantų, juodus akių vyzdžius po juodais plaukais, o svarbiau- 
sia - kimų balsą, itališkai žeriantį nepadorius ir neišverčiamus, 
o gal ir nesuprantamus dalykus. Nors jam buvo gėda apie tai 
pagalvoti - kažkas, piktas angelas ar koks kurstytojas, įskiepijo 
jam kuo intymiausią ir slapčiausią įsitikinimą, kurį vos galėjo 
sau prisipažinti, kad per tas pilkas dienas ir naktis, tokio pil- 
kumo, kad dabar užgožė visų beprotiškiausias ovacijas, visus 
pilkus darbo, rečitalių, triumfo metus, tik ta vienintelė naktis 
Berlyne prieš trisdešimt metų jam atrodė spalvota, nors prabė- 
go tamsiame viešbučio kambaryje. 

„Niekada nesileiskit užvaldomi pojūčių nei paleistuvavi- 
mo, - moksliškai pasakė jis, atsigręžęs į du svetainėje styp- 
sančius senus savo mokinius, kurie su šortais, kojinėmis ir 
basutėmis atrodė nukritę iš planetos be tokių pagundų, ir net 
plika akimi buvo matyti, kad gerojo mokytojo patarimai jiems 
beprasmiai. „Ką gi, - pamanė sau Kriozė, - visada bus tyrašir- 
džių, galinčių groti gerą muziką.“ 

Doriači, apsupta stebinamos netvarkos, kuri nė per nago 
ro jos lagaminus. Juodviem kelis sykius buvo pavykę - ir nė 
vienas tuo nė kiek nenusistebėjo - supakuoti vyriškas kojines, 
trumpikes, dvi prisegamas apykakles, peteliškę. Abu tylomis 
džiūgavo dar sykį įrodę legendinį savo diskretiškumą, tačiau 
kas kartą Doriači plėšė jiems iš rankų tuos vyriškus daiktus, 
dėjo ant lovos krašto, kuo natūraliausiai pasipiktinusi ir be jo- 
kios gėdos sakydama: „Nagi, palikit, juk matot, kad ne mano!'; 
atrodė pasipiktinusi, kad jie nori sulankstyti, kad ir jos pačios 
labui, ne itin prabangų jaunojo jos meilužio garderobą. Tad ji 
pasišaukė Andrėją, atidavė jam nuosavybę ir atrodė nepaste- 
binti, kad jaunuolis tam visiškai abejingas. Atrodė išblyškęs, 
per kruizą nė kiek daugiau neįdegė ir buvo matyti, kad nelai- 
mingas. Doriači jautėsi kupina švelnumo ir gailesčio jam! Ta- 
čiau ne meilės - o jam, deja, reikėjo jos! 


— Mano mielasis, - kalbėjo jam, žirgliodama per sukneles, 
vėduokles, partitūras ir galų gale vesdamasi jį miegamąjį, tie- 
sa, taip pat sujauktą, bet jo duris uždarė nuo dviejų stiuardų. - 
Mano mielasis, nereikia būt tokiam rūškanam, na... Tu gražus, 
labai gražus, tu protingas, tu jautrus, bet visa šita praeis, tu esi 
geras ir padarysi stulbinamą karjerą, sakau tau. Nuoširdžiai, 
širdele mano, - pridūrė kiek žvaliau (mat jis stovėjo nejudėda- 
uždaras ir neišraiškingas tarsi pačioje nuobodulio viršūnėje). 
Mano mielasis, - kalbėjo ji toliau, - vis dėlto užtikrinu tave - 
jei per dešimt pastarųjų metų būčiau galėjusi ką nors mylėti, tai 
būtum buvęs tu. Iš visur tau siųsiu atvirukus, o kai atvažiuosiu 
į Paryžių, mes kartu papietausim ir popiet viešbučio kambary 

apgausim tavo meilužę. Paryžiuje tą daryti visada saldu, svar- 
biausia, niekas to nežino... Netiki? - paklausė ji tik šiek tiek 
irzliu balsu, o jis kone baugščiai krūptelėjo. 

- Taip, taip, tikiu jumis, - atsakė skubiai, užsidegęs, net per 
smarkiai. Paskui lemeno nereikalingus atsiprašymus, o ji tuo 
metu bučiavo jį į lūpas, apimta nenumaldomo švelnumo glau- 
dė prie savęs, paskui išstūmė pro duris, jis nė nesugebėjo prieš- 
tarauti. 


- Tikiuosi, nebuvau per žiauri, - sakė ji sau, pajutusi neaiš- 
kią graužatį. 

Kai Šarlis atėjo paklausti, ar ji matė Andrėją išlipant iš laivo 
su pirmaisiais keleiviais, išplaukusiais iš Kanų atsiųsta didele 
motorine valtimi, ji nebūtų galėjusi atsakyti. Ji buvo beveik 
tikra - Andrėjas nepakėlė paskutinio vakaro ir pabėgo į sausu- 
mą tęsti karjeros. Laikinai paliktas bagažas reiškė, kad išlipo iš 
„Narcizo tiesiog pirmai minčiai šovus į galvą, o kai šaus kita, 
tikriausiai sugrįš rytą. Tiesa, ji labiau norėjo, kad taip ir būtų, 
nes dainuoti jo akivaizdoje tapo kankyne ar bent jau trikdė. 
Visi itališki meilės žodžiai (ačiū Dievui, jis gal jų nesuprato), 
kuriuos ji pagal partitūras žarstė tragiškiems įsimylėjėliams, jai 
atrodė kaip jam nepadovanotos dovanos, dėl kurių jis tą pačią 
akimirką, kai išgirsdavo, galėjo pulti neviltin. Ji atsitiktiniame 
puslapyje atsivertė darbo kalendorių ir kuo banaliausiai, kaip 
divų diva, netikėčiausiai švilptelėjo pro dantis. „Po trijų die- 
nų bus Niujorke, po dešimties Los Andžele, po dviejų savaičių 
Romoje, po dvidešimt penkių - Australijoje, Sidnėjuje, iš ku- 
rio nėra kilęs žavingasis Žiuljenas Peira, tuo ji buvo tikra. Ak, 
Niujorkas! Kas gi jos laukia Niujorke? A, taip, mažasis Rojus... 
tikriausiai jau spirga iš nekantrumo, iš anksto kuria melagys- 

čių debesis, padėsiančius pasprukti nuo jo globėjo Diko - labai 
turtingo, labai seno ir labai nuobodaus tipo. Staiga jai šmėste- 
lėjo tolimas, gudrus ir dažniausiai abejingas, bet kartais neval- 
domai besikvatojantis jaunojo Rojaus veidas, ir ji staiga taip pat 
ėmė juoktis: pasitikėdama ir iš anksto. 


Simonas Bežaras be geismo žvelgė į strėnų linkį - jei tokio 
liekno kūno liniją galima vadinti „linkiu“ - prie jo, Simono, 
lagamino palinkusios Olgos strėnų linkį, ji ištikta paslaugumo 
priepuolio - jam jis būtų labiau patikęs anksčiau - ėmė krauti 
jo lagaminą pirma savojo. Jis žiūrėjo į papūstas lūpytes, den- 
giančias jau karūnėlėmis aptrauktus dantis, girdėjo ją tariant 
pompastiškas banalybes arba nešvankokus juokelius ar nepa- 
dorias sentimentalybes. Klausė savęs, koks absurdiškas vyras 
kelias savaites buvo atsiradęs vietoje jo, kad įtikino jį mylint 
šituos dalykus: pamaiviškumą, egoizmą, kietumą, ambicingą 
kvailumą, dvelkiančius iš visų jos odos porų. Retsykiais jam 
tekdavo beprotiškai pasistengi, kad atsakytų jai maloniai ar iš 
viso atsakytų. Ak, jis norėjo jaunų žydinčių merginų! Ak, sva- 
jojo būti tėvu, meilužiu, broliu, vedliu tai jaunai intelektualiai 
pusiau frigidiškai ir apsimetėlei vištai! Ką gi, geras darbas pa- 
darytas. Grįžęs nueis pasimatyti su Margo, kuri jo metų, turi 
strėnų linkius, dideles krūtis, skambiai juokiasi, Margo, kuri 
laiko jį genialiu ir yra daug protingesnė už daugybę tariamai 
rafinuotų moteriškių. Jam net pasisekė, kad pamatė Olgą nebe 
uždaroje ir kartais labai menkos kokybės kino terpėje, kur ji 
būtų galėjusi pasirodyti aukščiau kitų, nes iš tiesų ir buvo. Jam 
pasisekė, kad galėjo sugretinti ją su dviem moterimis, kurių 
jausmai, žodynas ir, šiaip ar taip, manieros iš tiesų buvo rafi- 
nuotos: Klarise ir Edma, vienos širdies elegancija buvo nepra- 

lenkiama, o kita buvo nepralenkiama aprangos srityje ir visuo- 
menėje. Doriači turi kitokio klasiškumo negu ta vargšė Olga. 
Simonas vis dar svarstė, ką ypatinga joje galėjo įžvelgti Erikas, 
neskaitant galimybės pakankinti savo žmoną, o Simonas, iš 
prigimties drąsus, nemanė, kad tokio motyvo pakanka. Simo- 
nui šis kruizas buvo pirmas ir tikriausiai paskutinis per keletą 
metų. „Vis dėlto ilgėsiuos Edmos, - galvojo, paties nuostabai, 
spaudžiama širdimi. Jis būtų galėjęs jaustis su Edma laimingas, 
jei ji nebūtų tokia prašmatni, o jis nebūtų tikras, kad darytų jai 
gėdą draugų akivaizdoje Fošo prospekte kiekvieną kartą, kai jai 
reikėtų jį pristatyti. Gal jis vis dėlto išdrįs slapta su ja susitikti, 
tylomis, jie bus vieni du, kad galėtų drauge pasijuokti, šaipytis 
iš tų pačių dalykų ir susiėmę už šonų šokinėti nuo vienos temos 
prie kitos kaip darė dešimt pastarųjų dienų. Abu juokdavosi 
lygiai iš tų pačių dalykų, nors jų išsilavinimas, gyvenimas buvo 
visai skirtingi, o mokinukų juokas, Simonas dabar jau suprato, 
daug geresnis koziris vyro ir moters sąjungai, kad ir kokia ji 
būtų, negu visokios erotinės-jausminės-psichologinės santar- 
vės, kuriomis maitina spauda. 

Pagautas ūmaus impulso, pamiršęs jo lagamine besirau- 
siančią Olgą, Simonas pakėlė telefono ragelį, paprašė sujungti 
su Botė-Lebrešų kajute ir, žinoma, išgirdo Edmą. Niekada ne- 
buvo kalbėjęs su ja telefonu, tas aukštas spigus balsas iš pradžių 
padarė jam prastą įspūdį. 

— Edma... - kreipėsi, - Edma, čia aš. Norėjau... - (jis dve- 
jojo). 

- Taip, čia aš, Edma, - plyšojo ji visu balsu. - Taip... čia aš... 
Kas yra? Kuo galiu jums padėti? 

Paskui jos balsas prislopo, nutilo ir jie liko kiekvienas paki- 
bęs laido gale, šiek tiek uždusę ir neaiškiai sunerimę. 

— Kaip sakėt? - paklausė Edmos balsas tyliai lyg šnabždėtų. 

— Pamaniau... pamaniau, gal galėtume susitikti jau antra- 
dienį... jei turėsit laiko, - taip pat sušnabždėjo Simonas. 

Jo kakta buvo išpilta prakaito, jis nesuprato kodėl. Stojo 
tyla, per kurią jis vos nepadėjo ragelio. 

- Taip, žinoma, - pagaliau atsiliepė Edmos balsas, lyg skam- 
bėtų iš anapus. - Taip, žinoma. Aš ką tik įdėjau į jūsų lentyną 
užrašytą savo telefono numerį ir adresą... 

— Ne... - atsakė Simonas... - ne... 

Ir jis prapliupo juoktis griaudinčiu juoku, nuo jo Olga iš- 
niro iš už lagamino įširdusi, bet bejėgė. Kai Edma atsakydama 
nusijuokė, Olga vos neišplėšė Simonui iš rankų ragelio. 

— Ne... - sakė jis, - ne... kaip juokinga... - ir pridūrė, - sma- 
gu, be telefono juk niekaip nebūčiau galėjęs paskirti jums su- 
sitikimo... 

- Smagu, - pritarė Edma, pirmą kartą gyvenime pavartoju- 
si prieveiksmį „smagu“. - Tie didieji drovuoliai - smagūs žmo- 
nės, - pridūrė ji dar garsiau kvatodama. 

Ir jiedu vienu metu juokdamiesi ir triumfuodami padėjo 
ragelius. 


Andrėjas gulėjo ant tuštutėlio denio kitame laivo gale, kur 
džiūva skalbiniai, vadinasi, keleivių pusėje jo negalėjo matyti. 
Jį praeinant matė tik nelaimingas arabas virėjas, ir tai kažin! 
Lyg marsietį būtų išvydęs. Pagalvojus, keistas dalykas - laive 
šitiek Žmonių, kurie nepažįstami, niekada nesusipažins, o gal 
dėl kokios nors pasiklydusios minos žus visi kartu. Andrėjas 
gulėjo ant kieto medžio, baltos flanelės kelnės jau bus niekais 
nuėjusios... tysojo taip ant nugaros, atkišęs veidą saulei, galvą 
padėjęs ant jo laukusio lynų ritinio. Rūkė cigaretę po cigaretės, 
ištroškusiai gerklei jų skonis darėsi vis aitresnis, dūmai mels- 
vame taip maloniai kvepiančiame danguje buvo vis baltesni. 
Galvoje žiojėjo tuštuma, na, tiksliau, jo smegenų veikla apsi- 
ribojo vakar bare išgirsta melodija iš Fetso Volerio plokštelės, 
atrodė, kad natos trykšta iš pianino, krinta nuo baltų glotnių 
klavišų, tarsi su dideliu vargu išsprūsta iš klarneto, jo bedugnių 
gilumų. Na, tokia laiminga melodija. Melodija, kurios jis nepri- 
siminė, niekada nebuvo girdėjęs, bet atpažino kiekvieną natą, 
ji negalėjo atkeliauti nei iš vaikystės be patefono, nei iš rokui 
paskirtos paauglystės, nei, suprantama, iš pulko jo pamišusių 
meilužių, kai pradėjo su jomis dirbti: jos - penkiasdešimtmetės 
ar šešiasdešimtmetės tesvajojo šokti džerką, kraipytis prieš jį 

išsitaršiusiu kuodu, labai aukštai kilnoti rankas, tuo pačiu me- 
tu atidengti blizgaus audinio slepiamas pridulkėjusias pažas- 
tis. Prisiminė vieną kitą „mecenatę“. Jos praplaukė jam prieš 
akis, ir vienas, ir kitas, išskydusiomis gretomis, be kartėlio ir be 
graužaties klausė savęs, kaip galėjo jas pakęsti prie stalo arba 
jų lovose. Tiesiog tada dar nesuprato, ką reiškia kartu miego- 
ti vienoje lovoje. Šioje srityje jis niekada nieko nedarė „kar- 
tu“: davė, dovanojo gestus ir puikų kūną būtybėms, kurios juo 
naudojosi, kad patirtų malonumą, kurio pats nejuto, jo išsis- 
kleidimą ir augimą stebėdavo visiškai objektyviai, kartais net 
šiek tiek sutrikęs. Tačiau net priešingu atveju, kai pasiekdavo 
savo tikslą, palikęs kitą skendėti savo fantazijose, niekada nesi- 
jautė tarsi ką nors darytų kartu. Priešingai, dvidešimties metų 
Andrėjui atrodė, kad meilės aktas visam laikui atitolina jį nuo 
tos, su kuria jį atlieka. 


Šiaip ar taip, veidai, kuriuos jis stengėsi atitolinti, priartės 
prie jo, tie arba kiti, panašūs į juos, Nevere ar kur nors kitur. 
Tačiau iš pradžių Nevere, nes jis nebeturėjo pinigų ir tikriau- 
siai teks laukti stoties kavinėje, kol bus parduoti trys žemės lo- 
pinėliai, įsigyti trijų kartų jo giminės vyrų, kurie patys žuvo 
darbuose, nė nepatyrę miesto džiaugsmų, tie patys, kuriems 
Andrėjas dabar susigriebė pavydintis... Juk jie dirbo, galbūt 
mirė apsupti žmonių, apraudami, lepinami. Galbūt darbas 
jiems atrodė pakeliamas, nes iš jo galėjo išgyventi jų žmonos 
ar vaikai. Jis žinojo, kad iš savo karjeros tesusikraus papuošalų, 
vyriškų papuošalų, kurių niekada neatsikratys, nė negalės kam 
nors atiduoti dėl to, kad aukse bus išgraviruoti jo inicialai... 
Jis grįš į provinciją, eis iš vienos svetainės į kitą, iš vienos lo- 
vos į kitą su neišvaizdžiomis moterimis be polėkio, veltėdėmis 

kaip ir jis, kurios nesijuoks griausmingu juoku, nerodys blogų 
manierų, nevartos vežiko žodyno, neturės švelnios odos nei 
besijuokiančių akių, nei, žinoma, Doriači balso. Ak, jis tikrai 
nenorėjo grįžti į Neverą ir važiuoti automobiliu pro tą tuščią 
gerai pažįstamą namą, kurio iš atminties nė kiek neišdildė nei 
prabangūs viešbučiai, nei pakelės užeigos. Be to, dabar prie tų 
prisiminimų, melsvų ir švelnių vaikystės pastelių, jam dar teks 
pridėti sodresnes ir ryškesnes spalvas, atsiradusias iš pačios lai- 
mės ir dvelkiančias ja. 


Andrėjas nesąmoningai, kentėdamas ir maištaudamas pa- 
kėlė galvą. Pasipurtė, pamėgino atsisėsti, kad paspruktų nuo tų 
žiaurių priešų, bet paslydo ir leido sau kristi aukštielninkas, at- 
metęs rankas į šalis, pasidavęs jungtiniams vaizduotės ir atmin- 
ties antpuoliams: „Aš juk vienas, Dieve mano...“ - suinkštė sau 
ir saulei, svilinančiai jau paauksintą odą, tą pačią, kuri turėjo 
jam užtikrinti pragyvenimą ir apibrėžti gyvasties ribas. 

Danguje panaši į grifą ar plėšrų paukštį suko ratus Žuvė- 
dra. Ji neskrido, tik staiga išskleidusi sparnus leisdavosi kristi iš 
dangaus į jūrą. Vienu judesiu vertikaliai pakildavo nieko nepa- 
mačiusi, nieko nesučiupusi. Andrėjas gėrėdamasis ir draugiš- 
kai sekė akimis tą savo gyvenimo alegoriją. Po kelių dienų turės 
vėl nerti pas tvirtesnes ir plėšresnes žuvis negu jūroje... „Ką aš 
darysiu? - staiga garsiai paklausė, pusiau atsisėsdamas, alkū- 
nėmis už nugaros atsirėmęs į lynų ritinį, - ką aš darysiu?“ Jis 
atiduos Klarisei čekį, nes Doriači nenori, kad jis važiuotų kar- 
tu, o važiuoti kartu vis tiek būtų beprasmiška: ji ne tik buvo nu- 
sprendusi jo nemylėti, bet ir nemylėjo. Gal jam reikėtų važiuoti 
į Paryžių, bet už kokius pinigus? Ten jis turėtų leistis pristato- 
mas Doriači draugei ir įžengti į jos damų kaimenę, oO nesijautė 

tam pasiryžęs. Tiksliau, manė, kad jeigu po metų sutiks Doria- 
či vedinas už parankės viena iš tų prašmatnių valgyklos vedėjų, 
kurias pati jam nurodė, mirs iš gėdos ir graužaties. Jam tikrai 
beliko tik Neveras. Neveras, kur jo nuotykiai jau juokino visus 
vargšus giminaičius, o šį kartą, toms trims moterims mirus, 
juokas jau nebebūtų sumišęs su švelnumu: žodžio „švelnumas“ 
savininkės mirė taip ir neatskleidusios, kur paslėpė savo lo- 
bius, kur užkasė neišsemiamą švelnumą, kuriuo visą gyvenimą 
jį gaubė, nė neįspėjusios jo, kad išsineš jį, nepranešusios, kad 
turės apsieiti be jo. Nė nenumačiusios, kad jį (kaip laukinius 
žvėris, kuriuos kažkas prijaukino) nuo pat pirmo išėjimo į vie- 
šumą gentainiai puls ir suris gyvą. Andrėjui buvo likę du keliai: 
pašaipus Neveras arba kartėlio kupinas Paryžius (neskaitant 
Užsienio legiono, bet jis nekentė prievartos). Atsirėmęs į lynus, 
po mėlynu ryto dangumi girdėjo „Narcizo“ variklius nenumal- 
domai jį plukdant žemės link, kur jau ničniekas jo nebelaukė. 
Kai jis gerai pergromuliavo šį akivaizdų dalyką, prisidegė dar 
vieną cigaretę, atsistojo, priėjo prie turėklų toje vietoje, kur ge- 
ležiniai varteliai leido pasilenkti kiek daugiau virš jūros, ir nu- 
sviedė cigaretę. 


Nuorūka nerūpestingai plūduriavo ant mėlynų bangų, pas- 
kui pagauta ilgo sūkurio dingo Andrėjui iš akių į dugną, kur 
vanduo pasidaro juodas. Gal tai ta pati banga, absurdiškai pa- 
manė jis, į kurią anądien jie žiūrėjo drauge su Doriači, anądien, 
kai jautėsi laimingi, labai laimingi ir to nežinojo. Ji buvo šalia 
jo, juokėsi šiltais pirštais glostydama jo riešą po švarko rankove, 
murmėjo jam erotiškus, net nešvankius itališkus žodžius, - taip 
tikino juokdamasi. Jis tikriausiai buvo lengvas, sąmojingas, įsi- 
karščiavęs, žavingas. Gal būtų ją išsaugojęs, jei... Jei ką? Mėgino 

būti visoks: toks lengvas, sąmojingas ir žavingas, koks tik įsten- 
gė... To nepakako. Niekada nepakaks. Jis galėjo stengdamasis, 
prisiversdamas gyvenime būti koks tik nori, tik ne lengvas. Ir 
ji tai suprato, nes jo trūkumai sukėlė ne pyktį ir panieką, o abe- 
jingumą. Šita jūra, jos nesaties švelnumas, jam atrodė kaip pa- 
vyzdys, simbolis to, kas jo laukia. Žmonės jos krantuose turbūt 
amžių amžius skundėsi ir tikriausiai jai įkyrėjo. Ji jam atrodė 
kaip visas išorinis pasaulis - kiti: graži, šalta, abejinga. 

Jo praėjusi ir būsima vienatvė, nenaudingas gyvenimas, 
jėgų, atsparumo ir tikroviškumo stygius, beviltiškas ir vaikiš- 
kas troškimas būti mylimam, - staiga visa tai jam pasirodė 
per sudėtinga, per sunku. Visa tai pastūmėjo jį perkelti deši- 
nę koją virš vartelių ir pakibti ten. Akimirką stovėjo netvarioje 
pusiausvyroje, kol saulė spustelėjo pakaušį ir jo oda nudžiugo, 
kol persmelkė praradimo jausmas - mesti už borto taip gerai 
suderintą mechaniką, prašmatnų kūną, - ir jis pasileido kris- 
ti. „Narcizas“ buvo aukščiau, daug aukščiau negu jis manė, ir 
plaukė daug greičiau. Jį persmelkė kažin kas šalto, plonyčio, ap- 
sivyniojo aplink torsą, paskui apjuosė kaklą. Kažkas panašaus į 
virvę, į kurią, dingtelėjo jam sekundės dalelę, galės įsitverti. Ir 
Andrėjas mirė manydamas, kad yra išgelbėtas. 


Šį kartą nudžiugęs, kad Klarisės nėra, Erikas du ar tris kartus 
paskambino į Kanus, patikrino, ar gerai įtempti jo pinklių siū- 
lai. Po kelių valandų sukčius, vagis, suvedžiotojas bus už grotų. 

Jau laikas... Erikas valdėsi, kad neimtų spardyti to apgai- 
lėtino vagišiaus, to širdžių valeto, „seno valeto“, - galvojo jis, 
pamiršęs, kad jie bendraamžiai ir kad pats rūpinasi savo este- 
tiškumu. Erikas visada didžiavosi savo išvaizda. Uoliai slėpė, 
bet puoselėjo mintį, kad beveik per didelis jo vyriškas grožis 
turėtų sukelti kitiems, ypač moterims, savotišką dėkingumą... 
savaime suprantamą dėkingumą vyrui, kuris ne tik teisingas, 
protingas, skvarbus, žmogiškas, bet ir šias dorybes, paprastai 
sietinas su atstumiančia išvaizda, daro Žžavingas. Beje, jei pa- 
sitelkdavo šviesų protą, dabar Klarisei priekaištavo ne vien 
dėl pinigų, bet ir dėl grožio, jaunatviškumo, iššūkio, taip pat 
ir gležnos išorės, visa tai jai buvo būdinga, kai juodu susipaži- 
no, ir jam būtų patikę šiandien matyti tik tų savybių pėdsakus, 
jis net manė, kad po barbarišku makiažu ir telikę tik pėdsakai. 
Bet dabar jau pamatė ją dienos šviesoje, ant laivo denio, matė 
įsaulyje, po prožektorių šviesomis, be makiažo, o svarbiausia — 
kito aistros apšviestą. Tuo pačiu metu jis turėjo pripažinti sau, 
kad prie pažeidžiamumo visada derėjo jaunatviška išvaizda, 

jaunatviškas dvelksmas, kurį dar užuodė jos plaukuose, balse, 
juoke, eisenoje. Gyvenimo pabaigoje ji bus sena maža mergai- 
tė, kartais galvodavo jis, prisiversdamas jausti panieką. Tačiau 
kelis kartus, kai naktį jai primetė santuokinę pareigą ir kai ji 
susirietusi psichiatrų branginama gemalo poza miegodavo ša- 
lia atsukusi nugarą, jis du ar tris sykius užklupo save bežiūrintį 
į ją, kupiną su pagarba sumišusio godumo, žiūrintį į tą nugarą, 
į gležną ir nesutramdomą pakaušį. Ir net retsykiais lyg raudą, 
pamirštą liūdną melodiją leisdavo atgyti prisiminimą apie Kla- 
risės kūną, koks jis buvo jų meilės istorijos pradžioje. Žinoma, 
prisiminimas apie tai, koks ilgai šiurkščiais vardais vadintas 
kūnas jau nebebuvo, jam taip pat neatrodė nuoširdus. Bet buvo 
didelė tikimybė, kad tas laimingas veidas ryt ryte pranyks ir 
vietoje jo rasis kažkas kita. Jis įsivaizdavo Klarisės veidą tada, 
kai jai bus atskleisti jos gražiojo mylimojo būdas ir gyvenimas. 
Jau regėjo, kaip tas veidas dar labiau blykšta, matė nepatiklias 
jos akis, gėdą veide ir ją pamažu nustelbiantį troškimą sprukti. 
Vėliau jam reikės būti atsargiam ir per dažnai nekartoti „Ar 
aš tau nesakiau!“, nes taip šį nelemtą įvykį paverstų vien ne- 
malonumu ir jo triumfas žlugtų. Taip, vis dėlto jau laikas rytui 
išaušti. Jis paliko Klarisei erdvės, smarkiai atleido vadžias, kad 
ji nieko nejtartų, manytų jį esant abejingą trumpalaikiam jos 
susižavėjimui, kad abu, nuginkluoti pasąmonės ir įskaudintos 
meilės, drauge Kanuose stotų prieš komisarą ir antstolius. Jis 
nepailstamai suko mintyse dailaus senovinio piešinio vertą 
vaizdelį: teisėsaugos palaikomas vyras, kalta moteris, demas- 
kuotas piktadarys paliktas užmarščiai. 


Belaukdamas jis ištraukė iš palovio Markė ir padėjo ant Kla- 
risės pagalvės, ant lapelio užrašęs tris žodžius: „Su gimtadie- 

niu, Erikas, - žinojo, kad jie bent trimis ketvirčiais sumažins 
paveikslo žavesį. Tačiau ką gi Klarisė tokiu metu galėjo veikti? 
Kokioje laivo vietoje ji rausdama kalbasi su meilužiu žmonių, 
pašalinių akivaizdoje, o jie, jai nė nežinant, pastebės tą alsavimą, 
įtampą, tarp jų su Žiuljenu tvyrantį nepakeliamą geismą? Kur ji 
galų gale? Kažkur šitame laive, ant šio denio, pašėlusiai kvatoja- 
si iš meilužio kvailysčių, kurios jai atrodo tokios „sąmojingos“, 
juokiasi taip, kaip niekada nesijuokė su juo. Reikia pasakyti, kad 
Erikas pats nuo jųdviejų pažinties pradžios įvedė iškilmingą ir 
įtampos kupiną toną - sakė, kad toks būdingas aistrai, - į kurį 
juokas nejėjo. Beje, jis ir nemėgo juoktis, taip pat niekino bet 
kurio žmogaus patrakusį juoką, šiaušėsi prieš jį, nes laikė visiš- 
ku valios praradimu. Vis dėlto jam būtų buvę malonu padova- 
noti jai tą paveikslą Žiuljeno Peira akivaizdoje... Tačiau tai buvo 
neįmanoma. Šiaip ar taip, reikėjo laukti, kol prieblandoje iš akių 
pranyks paskutinė į Kanus išplaukusi valtis, Žiuljenas Peira bus 
įstrigęs laive ir neįstengs pasprukti iš spąstų. 


— Ką mes darysim? - klausė Klarisė iš tiesų sėdėdama bare 
ir iš tiesų vengdama per ilgai ar per daug akivaizdžiai Žiūrėti į 
Žiuljeną. 

Kartkartėm labai pasistengusi, užgniaužusi kvėpavimą 
įstengdavo matyti jį nebe kaip meilužį, matydavo kaip priešais 
sėdintį vyrą kaštoniniais plaukais ir akimis, jai pavykdavo kal- 
bėti su juo ramiai, pamiršus tų plaukų ir linksmų lūpų prisilie- 
timą, šilumą ir kvapą. Tačiau ji ištverdavo tik kelias sekundes, 
žvilgsnis apsiblausdavo, šneka sulėtėdavo, paskui ji staiga suk- 
davo galvą į šalį, daugiau nebegalėdama pakelti saldaus neri- 
mo, alkio ir to būtino jai priešais esančio vyro. Žiuljenas buvo 
priverstas griebtis panašių gudrybių ir sąmoningo išsiblašky- 

mo, tik jam tai trukdavo daug trumpiau - kai pažvelgdavo į 
ją, ji būdavo atsidavusi, godi, apsėsta, nekantri, jis galvodavo: 
„Tuojau ją pabučiuosiu... Padarysiu štai taip... Paglostysiu ją, 
prisiglausiu ir va taip apkabinsiu, kūrė goslius, tvilkančius 
vaizdus, nuo jų tos net nenuogos moters artumas darėsi nepa- 
dorus ir žiaurus. 

— Ką aš darysiu? - paklausė ji sukdama taurę savo ilgais 
pirštais. - Ką nori, kad daryčiau? 

- O, paprasčiausiai, - atsakė Žiuljenas su pasitikėjimu, kurį 
norom nenorom rodė. - Ryt ryte susikrausi lagaminus, pasaky- 
si, kad nori plaukti į kitą kruizą ir būti viena... Ne, kad nori be jo 
plaukti į kitą kruizą, ir lipsi į automobilį, kur aš tavęs lauksiu... 

- Jam prieš nosį? - (Klarisė buvo išblyškusi iš siaubo.) 

- Na, taip, prieš pat jo kumpą nosį! - atsakė Žiuljenas ap- 
simestinai linksmai. - Juk jis nepuls tavęs ir jėga nesitemps į 
mašiną... jis nė nemėgins to daryti! 

— Ką aš žinau, - atsakė Klarisė. - Jis gali viską... 

- Kol aš gyvas, jis tavęs neišsiveš! - atkirto Žiuljenas atsta- 
tydamas pečius kaip nešikas. - Bet jei tu labai jo bijai, galiu būti 
šalia, kai jam praneši... Net galiu pats jam pranešti, vienas. Jau 
sakiau tau... 

— O, tai būtų nuostabu! - išsiblaškiusi atsakė Klarisė, paskui 
pripažino sau, kad taip nedaroma. 

Ji, žinoma, jautė nerimą, o Žiuljenas buvo kamuojamas kitų 
bėdų. Viską apgalvojęs, jis išsinuomos automobilį uoste ir išsi- 
veš Klarisę į savo namus, bet net jei paskambins iš Kanų, ar na- 
mai bus pakankamai prišildyti, kad juodu galėtų tą patį vaka- 
rą nakvoti? Žinoma, yra dar viešbutis, bet jie neturėtų drauge 
pradėti klajokliško gyvenimo. Priešingai, reikėjo, kad nukirtęs 
visus saitus dvistiebis Klarisės burlaivis kuo greičiau rastų nuo- 

latinį uostą, kad ir mažą žvejų įlankėlę, nuolatinę vietą, kuri 
priklausytų jiems ir liktų jų, - tai, vadinasi, Žiuljeno namiūkš- 
tis Kose, vienintelė jam likusi nuosavybė po dvidešimties metų 
pokerio, kazino ir žirgų lenktynių, beje, tai buvo šeimos pali- 
kimas. Klarisė, akies krašteliu žiūrinti į jį, būtų pritrenkta su- 
žinojusi, kad jos suvedžiotojas mintyse naršo spintos gilumoje 
ieškodamas antklodžių ir pagalvių kitai nakčiai. 


Vakarienė, tiesa, prasidėjo labai gerai. Paskutinį vakarą 
kapitonas Eledokas, toks rimtas tarsi ruoštųsi palikti skęstan- 
tį laivą, dairėsi aplink geranorišku žvilgsniu - ar bent norėjo 
atrodyti geranoriškas, - bet vis tiek kėlė siaubą jauniems bar- 
menams ir metrdoteliams. Tiesa, kai tik atsisėdo prie didžiojo 
stalo kartu su svečiais, buvo pakviestas prie telefono ir privalė- 
jo atsiprašyti. 

- Štai tau! Kas gi dabar vadovaus pokalbiui? - paklausė 
Edma fleitos balsu ir visus prajuokino. - Jūs, mano mielas Le- 
tiujė? Turėtumėt parašyti apie tai savo Forume: tai antropo- 
loginis reiškinys, na, pamąstykim. Mūsų čia buvo trisdešimt, 
trisdešimt žmonių laive: devynias dienas nė nemirktelėdami 
leidomės vadovaujami ir kas žingsnį vedami kepurėto oran- 
gutano... Gyvūnas nė pusės žodžio nesuprato iš to, ką jam 
sakydavom, ir kreipdavosi į mus gerkliniais šūksniais... Beje, 
tas gyvūnas visai nekvailas... Pavyzdžiui, puikiai suprato, kad 
skambutis reiškia „valgyti, „maistas, ir pirmas tą pačią se- 
kundę puldavo valgomojo link, nė akimirkos nesudvejojęs... 
Argi tai nestebina? - paklausė ji kaimynams juokiantis ir pri- 
tariamai kvatojantis Doriači, kuri viena užkrėsdavo juoku 
visą salę. | 

- Kaip gaila, kad anksčiau apie tai nepagalvojom... - pasakė 

Žiuljenas šluostydamasis akis. - King Kongas! Būtume vadinę 
jį King Kongu... 

— Jam nuo to nebūtų nei šilta, nei šalta... - atsakė Simo- 
nas. - Šiaip ar taip, jis svajojo, kad jo akivaizdoje drebėtume, 
kad bent vyrai kalbėtų su juo paklusdami komandai „ramiai“... 

- Ššš... —- nutildė Edma, - jis sugrįžta. Tik be Šarlio. Kur gi 
prapuolė Šarlis? - sunerimo pastebėjusi šalia tuščią kėdę, taip 
pat ir tuščią Andrėjo kėdę. 

„Juk nebus išėjęs valkiotis po Kanų iškrypėlių klubus... — 
murmėjo sau po nosim Eledokas. - Tik ne paskutinį vakarą... 
Nebent tyčia, kad mane suerzintų...“ 

Kapitonas būtų labai nustebęs, jei jam būtų pasakę, kad šiuo 
požiūriu, tačiau tik šiuo, jo susirūpinimas buvo visai kaip Mar- 
selio Prusto. O Šarlis, didžiam damų nepasitenkinimui, visą 
vakarą nepasirodė. Ir štai kodėl: sėdėjo savo kajutėje ant lovos 
krašto, palenkęs galvą virš emaliuotos praustuvės ir abiem ran- 
komis spausdamas šilto ir šalto vandens čiaupus, vėmė ir verkė 
vienu metu dėl to, ką virėjo padėjėjų kambaryje, šalia ekipažo 
miegamojo, matė padėta ant lovos. Tai buvo smėlio ir mėlynos 
spalvų kašmyrinis megztinis, tokio paties mėlynumo kaip jo 
savininko akys, tačiau toje vietoje, kur jį sužvejojusio mechani- 
ko kabliukas užkabino, buvo įplyšęs, o išilgai įplyšimo ėjo rus- 
va, giliai įsismelkusi dėmė - kraujo pėdsakai, jų neišskalautų 
visa Viduržemio jūra... 

Savaime suprantama, jis turėjo tylėti, kol išsiskirstys ke- 
leiviai, kol jie bus toli, kad joks liūdnas įvykis netemdytų 
paskutinių muzikinio kruizo grožybių. Šarlis visą tą naktį 
verkė, labai nuoširdžiai, dėl išgalvotų ir švelnių prisiminimų, 
dėl Andrėjo jam paliktų vilčių, dėl meilės, kuri gal būtų jį su- 
laikiusi nuo lemtingo poelgio! Šarlis verkė dėl to, kas tebuvo 

šališkas vienatvės dramos atpasakojimas, jis žinojo, kad po 
kelerių metų jį pakeis kitas pasakojimas: apie deginančią, be- 
viltišką aistrą, o kai Šarlis jos atsisakė, vienintelis jo mylėtas 
žmogus nusižudė. 


Aušra užklupo jį ten pat: paburkusiu veidu, dešimčia metų 
pasenusį. Tik iš širdies gerumo, dėl iš tiesų geros savo prigim- 
ties jis dešimtsyk tą naktį susitvardė ir nenuėjo verkti drauge 
su Doriači. 


Taip Šarlis Bolinžeris pirmą ir paskutinį kartą per dešimt 
metų praleido atsisveikinimo vakarienę „Narcize“. Praleido net 
po valandos užgesus šviesoms pergalingai nuskambėjusius pir- 
mus Happy Birthday taktus, pianinu skambinamus paties Han- 
so Helmuto Kriozės, ir virėjo balta aukšta kepure pasirodymą: 
jis pats įnešė savo talento įrodymą - milžinišką tortą, ant kurio 
baltomis cukrinėmis raidėmis buvo išraityta „Su gimtadieniu, 
Klarise“. Visi žvelgė į Klarisę šypsodamiesi ir susijaudinę, o ji 
atrodė suakmenėjusi. Ji pakėlė ranką prie lūpų. 

— Dieve mano, - pratarė. - Mano gimtadienis... Buvau pa- 
miršus... 

Šalia stovintis Žiuljenas, nustebęs ir susižavėjęs, koks būda- 
vo per kiekvieną šventę, šypsojosi jai kiek pašaipiai ir truputį 
puikuodamasis, kad privertė ją pamiršti pačios gimimą. 

- Iš tikrųjų neprisiminėt? - paklausė Erikas (jo šypsenoje 
nebuvo nė lašo šilumos, nors šiepėsi iki pat ausų). 

- Ir kaipgi jums, miela Klarise, pavyko pamiršti savo gimi- 
mo dieną? - sutrimitavo Edma. - Aš, deja, prisimenu ją kiek- 
vieną kartą ir sakau sau: ir dar vieneri metai... dar vieneri... dar 
vieneri. O jums iš tiesų tokios niūrios mintys dar nekyla! 

— Kaip kaip - „dar vieneri ? - linksmai paklausė Simonas 
Bežaras, - štai, pati jauniausia moteris ėmė skųstis! 

Po jųdviejų jausmingo pokalbio telefonu jis šiek tiek per- 
sistengė Edmos atžvilgiu. Žiūrėjo į ją šnairomis, tiesiai į veidą, 
nuolat jai šypsojosi ir merkė akį, žodžiu, elgėsi kaip laimingas 
įsimylėjėlis, kurio elgesys net nedalyvaujant jos vyrui, būtų bu- 
vęs perdėtas, be to - prasto skonio. Edma, matydama nustebu- 
sius kitų žvilgsnius dėl tokios keistos santarvės, jautėsi suirzusi, 
bet smagiai ir miglotai pamaloninta. „Koks įdomus žmogus, 
koks įdomus...“ - kartojo sau dvejodama ir su malonumu. Ji 
šypsojosi Bežarui arba išplėsdavo akis - nelygu ką galvojo, tai 
yra jos veido išraiška kito kas tris minutes. 

- Bet, mano mieloji Edma, - kalbėjo toliau Simonas, per- 
rėkdamas torto įnešimo šurmulį, - bet, mano miela drauge, 
juk jūs metus skaičiuojat atgal, ar ne? Jūs esat ir visada būsit 
amžinai jauna moteris, puikiai tai žinot. Jaunos mergaitės, net 
vapsvos liemuo... Patikėkit, iš nugaros jums galima duoti pen- 
kiolika metų! - pridūrė jau su mažesniu džiugesiu. 

Tiesa, Edma pačiu laiku nusigręžė ir to nebeišgirdo, kaip 
kaskart, kai jis iškrėsdavo kokią kvailystę ir tai pastebėdavo; 
Simonas Bežaras kruopščiai tris kartus servetėle nusišluos- 
tė lūpas. Geranoriškai šypsodamasi Edma toliau kalbėjo į jo 
pusę: 

- O kiek žvakučių? Kiek? - sušuko spigiuoju balsu, kuris 
anksčiau taip erzino jos raudonplaukį gerbėją, o dabar jis be- 
veik jo laukė. - Na, Klarise, ar prisipažinsit? Kiek? 

- Toks dalykas nesakomas, - atsiliepė Erikas. - Net mergai- 
tės to nesako. 

— Ne, bet sako senos ponios, - drąsiai atšovė Edma ir jos 
veidu kaip debesis giedru dangumi nuslinko pasiaukojimo še- 


468 


Francoise Sagan » Išsidažiusi moteris 


šėlis. - Pavyzdžiui, aš, sena ponia, pasakysiu jums tiesiai švie- 
siai, mano mielas Erikai: man penkiasdešimt septyneri. 

Armanas Botė-Lebrešas pakėlė akis į dangų ir trumpai pa- 
skaičiavęs prie šio prisipažinimo pridėjo (nebyliai) dar penke- 
rius metus. Trumpam stojo tyla, veik mandagi - apmaudžiai 
pagalvojo Edma, bet jos kavalierius su įprasta elegancija jau 
kėlė iššūkio pirštinę: 

— Na ir kas? Tai ką? Penkiasdešimt septyneri, penkiasde- 
šimt aštuoneri, penkiasdešimt devyneri, šešiasdešimt - koks 
skirtumas, jeigu plaikstotės kaip dvidešimtmetė? Nemanau, 
kad kas nors galėtų tam paprieštarauti... 

— Galėtumėt, pavyzdžiui, pasakyti jam „šš!“ - rimtai patarė 
Žiuljenas Edmai. 

- Štai kur geras patarimas, - oriai atsakė Edma, bet šypsena 
ją išdavė. 

— Na, tai ką? - neatlyžo Simonas. - Ką aš blogo pasakiau? 
Tiesa, mūsų laikų moteriai šešiasdešimt - tai pritrenkiantis 
amžius... 

„Savo netaktiškomis kvailystėmis, Bežaras per kelionę iš- 
simušė iš ritmo, - pagalvojo Žiuljenas, - atrodo, pametė se- 
rijomis šaudantį pistoletą ir dabar jau pykšteli tik pavieniais 
šūviais. Atrodė, kad šįvakar tas jo gebėjimas atsigavo, o tai galų 
gale geras ženklas.“ Jis žvilgtelėjo į jaunąją Olgą, kuri šį vaka- 
rą atrodė jau nebe tokia jauna, jos amžius nepasitenkinimo ir 
baimės amžius - vadinasi, buvo geru dešimtmečiu vyresnė. Ol- 
gos egzotiško šilko rūbas pernelyg gilia iškirpte, ji atrodė per 
stipriai įdegusi, kiek per „natūrali“ su tokia rafinuota suknia. 
Ji gerte gėrė Simono žodžius, pašėlusiai juokdavosi, kai jis pa- 
prašydavo duonos ir atkakliai, motiniškais ir gosliais judesiais 
rankiojo nuo jo švarko niekam kitam, išskyrus ją, nematomus 

trupinėlius. Ji maivosi, pamanė Žiuljenas. Kaip tik šis žodis 
tiko: maivosi. 

„Bet kodėl, po velnių, Klarisė nuslėpė savo gimimo dieną? 
Ar iš tikrųjų pamiršo? O aš visai neturėjau ką padovanoti.“ Jis 
palinko prie jos dėl to pasiskųsti, bet iš sutrikusio veido su- 
prato, kad ji iš tiesų pamiršo. Klarisė, tarsi būtų perskaičiusi 
jo mintis, atsigręžė ir paprastai pasakė: „Taip, taip, taip... dėl 
tavęs“, šypsodamasi jo bežodžiam atkaklumui. 

— Žinot, tai labai nemalonu, - pasakė Edma, kai priešais 
Klarisę buvo dedamas tortas ir duodamas peilis jam pjausty- 
ti. - Mums net nepranešė. Aš Klarisei nieko neturiu, nebent 
drabužių, kurie jai netiktų, ir papuošalų, kokių ji nenorėtų. Aš 
įsižeidusi, mielas pone, - pasakė ji Erikui ir atgailaudama nu- 
silenkė. 

- Ir aš, ir aš, ir aš... - suklego sėdintys prie stalo apgailestau- 
dami įvairiais gestais. 

Pats Eledokas nostalgiškai sududeno tarsi jau regėtų save 
ant pagrindinio denio, apsuptą visų rikiuotėje „ramiai“ stovin- 
čių darbuotojų, ir teikiantį gero elgesio „Narcize“ medalį, Pote- 
no kompanijos dovanojamą gimimo dienos proga: poniai Erik 
Letiujė. 

— Nepykit, - juokdamasis pasakė Erikas. - Aš žinojau, kad 
kiekvienas norės pradžiuginti Klarisę. Todėl nupirkau jai dova- 
ną nuo visų - nuo jūsų ir nuo savęs. 

Ir nutaisęs paslaptingą grimasą atsistojo, nuėjo į drabu- 
žinę ir grįžo nešinas stačiakampiu paketu, suvyniotu į rudą 
pakavimo popierių, - jam net nepadėjus jo ant stalo galo visi 
žinojo, kad tai vieniems - Markė, kitiems - padirbtas Mar- 
kė. Po akimirkos nuostabos visi ėmė šaukti „bravo“ ir žerti 
komplimentus dėl tokio dosnumo, kad, nors pats buvo neiš- 

tikimas, supratingas vyras dovanojo nuodėmių atleidimą. Tik 
Žiuljenas ir Klarisė susižvalgė: Klarisė pasibaisėjusi, Žiuljenas 
sutrikęs. 

- Ką jūs manot? - paklausė šiam į akis žiūrėdamas Erikas. - 
Man reikėjo tiesiogiai jį nupirkti iš jūsų, pone Peira, ar galiu 
kreiptis Žiuljenai? Taigi, reikėjo tiesiogiai jį iš jūsų nupirkti, 
Žiuljenai, bet bijojau, kad po mūsų bokso varžybų jums liko 
blogas prisiminimas ir jūs man atsakysit. 

— Tai aš jį oficialiai nupirkau, - pasakė sujudęs Armanas 
Botė-Lebrešas, galų gale labai patenkintas, kad šiame orkestre 
taip pat turi šiokį tokį vaidmenį, mat po devynių dienų kelio- 
nės jam teko tik lakoniškas muzikinio trikampio vaidmuo. 

- Jūs? - paklausė antakius suraukusi Edma. 

— Na, taip, - atsakė sužavėtas ir maža gudrybe didžiuoda- 
masis Armanas, kuris ištisas dienas darbo kabinete regzdavo 
šimtą kartų sudėtingesnes ir pražūtingesnes. - Nekvailai sugal- 
vota, ar ne? - pasakė šypsodamasis. - Smagu, ar ne? - pridūrė 
tarsi akmenuką ant stalo sviesdamas tą „smagu“ - beje, povei- 
kis buvo panašus. 

- Smagu... smagu... kas smagu? - atšiauriai suburbėjo Edma 
(nors tą žodį jis išmoko iš jos). 

— Na, kaip, Klarise? - kreipėsi Erikas. - Juk paveikslas — 
tikra grožybė, ar ne? Jūs atrodot visai sutrikusi... 

- Iš nuostabos, - drąsiai atsakė ji. - Tiesa, graži staigmena. 
Man labai patinka tas paveikslas. 

— Ką gi, tai grožėkitės, - atsakė Erikas šypsodamasis ledine 
šypsena. - Pakabinsiu jūsų kambaryje ir galėsit visą naktį į jį 
žiūrėti. Bent jau tiek, - neaiškiai pridūrė, kiti jo neišgirdo. 

Jis atsiprašęs pakilo nuo stalo ir nuėjo koridoriaus link, pa- 
likęs keleivius akimirką nustebusius, o tada audringoji Edma, 


Francoise Sagan » Išsidažiusi moteris 


išraudusi - kas galėjo pagalvoti - Simono Bežaro buvo pakvies- 
ta, veik tiesiogine prasme, įsukta pradėjo šokti valsą, pamažu į 
šokių aikštelę patraukdama ir kitus vakaro dalyvius. Klarisė vis 
dar slėpėsi už Žiuljeno peties. 

- Ką jūs apie tai manot? - pagaliau paklausė. - Man ta do- 
vana atrodo keista. 

- Kodėl? - paklausė Žiuljenas šaltu, ūmai beveik irzliu bal- 
su. - Kodėl? Esi neįpratusi, kad gimimo dieną tau dovanotų 
dovanas? Manai, kad turėjau tau jį padovanoti pats ir iš manęs 
jį gauti būtų buvę natūraliau negu iš Eriko? 

- Tu išprotėjai, - pasakė Klarisė ir akimirką patrynė savo 
viršugalvį į Žiuljeno smakrą. - Tu išprotėjai, aš būčiau įtūžusi.... 
Juk mums reikia tų pinigų atvirkštinėms atostogoms, ar ne? Ne, 
man kelia nerimą tik tai, kad Erikas padovanojo dovaną man 
vienai. Jis visada man dovanojo tik mums abiem skirtus daik- 
tus: keliones dviem, automobilius, kuriuos pats vairavo, daik- 
tus namams, kuriais ir jis naudojosi. O čia, regis, pasakė: „Jūsų 
paveikslas.“ Dievas žino - visą vaikystę buvau apipilta tik man 
skirtomis dovanomis, bet pastaruosius dešimt metų gaudavau 
vien „dovanas dviem“, anot Eriko. Tai vienintelės garbingos do- 
vanos, anot jo. Pasirodysiu tau siaubingai egoistiška, - bet labai 
norėčiau gauti dovanų vien sau... 

- Gali sakyti man viską, ką tik nori, - atsakė polėkio apim- 
tas Žiuljenas, - man viskas atrodys pasigėrėtina. Jei galėsiu, do- 
vanosiu gražiausias, tau vienai skirtas dovanas. 

Ir priglaudė ją prie savęs su švelnumu, kuris kilo iš nevilties, 
bet Klarisei nė nedingtelėjo, dėl ko gi ji galėjo atsirasti. Simonas 
Bežaras lenkėsi jiems plačiu, išraiškingu judesiu tarsi būtų šla- 
vęs grindis skrybėlės plunksnomis ir nusivedė „garbiąją damą“ 
šokti ypatingai seno tango. Žiuljenas, likęs vienas jai nuėjus, at- 

rodė tikras sąmyšio įsikūnijimas, pamanė sau Edma skriedama 
pro šalį seno amerikiečio glėbyje, - o yra dėl ko, galvojo toliau 
ir paklusniai leidosi vedama to plokščiapadžio roboto. Nors 
nebuvo gabiausių ir džiugiausių laivo šokėjų Šarlio ir Andrėjo, 
nors nuo kruizo pradžios buvo galima manyti, kad jis būsiąs 
abiem vaikinams malonus, o dabar tebuvo galima tikėtis, kad 
tas kruizas vieną iš jų kiek parems, tik nebus nė lašo erotišku- 
mo, - vis dėlto kelias akimirkas visus buvo apėmęs jaudulys ir 
linksmumas, pavyzdžiui, kai Edma norėjo į šokių aikštelę nu- 
sitempti Eledoką prisiekinėdama, kad vėliau jis galės surūky- 
ti tiek pypkių, kiek tik panorės. Ne tokia linksma akimirka ar 
labiau jaudinanti buvo, kai apsiašarojusi Olga šaukė Simonui, 
kad jo nebemyli, šuoliais išbėgo iš denio ir demonstravo vi- 
sus nevilties ženklus, tai yra buvo nepasidažiusi lūpų. Tačiau 
nė vienas iš smulkių nutikimų neįstengė išsklaidyti liūdesio, 
švelnumo, žavesio tą vakarą, primenantį daugybę kitų, jau nu- 
tolusių laike ir erdvėje, tų jazminais ar paskrudusiomis spurgo- 
mis kvepiančių vakarų, kurie nebegrįš ir kuriuos jau netrukus 
privers pamiršti uoste budinti žiema. Doriači švelniu ir senti- 
mentaliu balsu dainavo Debiusi melodijas; balsu, kur liūdesys 
nepaliko vietos goslumui, labai brandžiu ir labai jaunu, kiek 
maldaujamu, tačiau vis dėlto santūriu, paslaptingu balsu, ku- 
ris visas atskleistas ir neatskleistas mažas kruizo paslaptis darė 
absurdiškas ir beprasmes. Visi nuėjo gultis anksti, kai kurie su 
ašaromis akyse, nė nežinodami kodėl, ir tokių buvo daugiau, 
negu galėjai pamanyti. 

Pasitelkęs visą energiją, Fuksija pagaliau nugraužė visus 
saitus, laikiusius jį pririštą sandėliuke, pagaliau laisvas kelias 
sekundes pagulėjo, atpalaidavo nuo pastangų įskaudusius žab- 
tus, o paskui vėl leidosi į žmogaus medžioklę. 

Tad Žiuljenas Peira per naktinį pasivaikščiojimą, tą rytą ilges- 
nį negu paprastai, tesutiko vien šį kraujo ištroškusį šunį. Jis 
vaikštinėjo po denį vienas, ir girdint šiugždantį, šilkinį vandenį 
skrodžiančio kilio garsą jam atrodė, kad nuo jo žingsnių dreba 
denis, kad lentos virpa, girgžda nuo jo svorio, kad tas girgžde- 
sys sklinda iki kajučių, iki pat Klarisės ausų, o Klarisė jų negir- 
dėjo, tikriausiai ramiai miegojo po padirbtu Markė paveikslu. 
Klarisė, išvaduota nuo savo gyvenimo ir kartu iš vienatvės, 
Klarisė, kuri patikėjo savo gyvenimą locmanų kateriui, jam, 
Žiuljenui Peira, kuris galbūt ims skęsti jos akyse. Tą paveikslą 
Erikas nupirko ne šiaip sau, Žiuljenas suprato tai. Ir svarstė, 
kada ir kur turėjo jam apie tai pranešti. Toli nuo jo machina- 
cijų, nieko nenutuokianti apie visas suktybes, kurios buvo jos 
mylimojo gyvenimo būdas, Klarisė miegojo ir galbūt regėjo jį 
sapnuose. Klarisė tikriausiai nubus laiminga ir netars, kad jos 
laimė trumpa. Ir dar sykį Žiuljenas drebėjo dėl jos, būgštavo, 
kad jos nusivylimas bus daug stipresnis, negu jo baimė atsidur- 
ti Prancūzijos Respublikos kalėjime (nors, jam sakė, jie daug 
smagesni). Na, jis mylėjo ją, jautė savotišką mazochistinį ma- 
lonumą, kad pirma gyvenime jo patirta absoliuti meilė baigsis 
dar nė neprasidėjusi... ir šįkart, kai jis „iš tikrųjų mylėjo, tas „iš 

tikrųjų įstums jį į kalėjimą. Kad tik ne tuoj pat, kad tik galėtų 
dar priglausti virpantį Klarisės kūną, uosti jos kvapą... Kad tik 
galėtų priglausti skruostą prie jos plaukų, kalbėtis su ja kaip su 
vaiku ar su gyvūnu... Kad tik pamatytų, kaip pašėlęs džiaugs- 
mas nušviečia tokį gražų, taurų ir nekaltą veidą: negalėjo susi- 
valdyti negalvojęs apie jį tai kaip apie Delio, tai kaip apie Laklo' 
veikėjos veidą. Tegu tik likimas palieka jam visa tai - tą veidą, 
pečius, kaklą, lūpas ir švelnias Klarisės rankas jo plaukuose, tą 
keistą švelnumą, tiesiog spinduliuojantį iš tos moters ir cinišką 
lošėją pavertusį dūsaujančiu įsimylėjėliu. „Klarise“, - tris ar ke- 
turis kartus ištarė jis besibaigiančios nakties baltame ir minkš- 
tame, dar be saulės ore. Šią valandą šviesa denyje buvo pilka, 
smėlinė, metalinė ir liūdna. „Galėtum pamanyti, - galvojo sau 
Žiuljenas, - kad esi apleistame laive, kokioje nors geldoje Indi- 
jos vandenyne, kurio toks gilus ir abejotinas dugnas.“ 


Staiga Žiuljenas pastebėjo gyvūną, jis, regis, išniro anaiptol 
ne iš Indijos vandenyno ir akimirką ten sustingo: kol visos at- 
minties jungtys, grandys, takai, žinios susijungė, susiderino ir 
itin trumpa žinia pranešė Žiuljenui, kad tai Fuksija, besikan- 
džiojantis šuo, šį ankstų rytą artėja iš įsiūčio pašiaušęs šerius; 
pašaipus ir nepalenkiamas jis skubėjo prie savo grobio. Žiuljenas 
spėjo tik užšokti ant tarnybinių kopėčių. Beskubėdamas vis dėlto 
turėjo laimės dar išgirsti nirtulingą nusiminusio pabaisos urzgi- 
mą. Paskui išsyk jam teko nepaneigiamas malonumas iš dviejų 
metrų aukščio spjauti į jį - vėjo nebuvo, nusitaikyti pavyko idea- 
liai. Ten, viršuje, ant stačių kopėčių Žiuljenas jautėsi visai neblo- 


* Delly - XIX ir XX a. pr. populiarių prancūzų meilės romanų autorių slapy- 
vardis; Pierreas Choderlos de Laclos XVIII a. išgarsėjo laiškų meilės romanu 
Pavojingi ryšiai (1782). 

gai ir jam prireikė akimirkos suprasti apstulbusią iš koridoriaus 
išnirusios Doriači veido išraišką. Apsisiautusi juodo šilko bur- 
nusu, tarsi su gobtuvu ir dželaba iš juodo ir raudono šilko, kuris 
visai nederėjo prie tvyrančios pilkumos, bet ją pagyvino, Doriači 
pažvelgė į jį inkvizitorės žvilgsniu ir ranka mostelėjo jam liautis 
vaidinus jūreivį, o paskui pastebėjo to priežastį: 

- Žiūrėk tu man, - pasakė skambiu audrošauklės balsu, - 
žiūrėk tu man, štai ir mano draugas Fuksija... 

Paminėtasis pasuko galvą į ją, o Žiuljenas susitaikęs atsidu- 
so ir jau rengėsi šokti ant jo lyg ant regbio kamuolio, kad išgel- 
bėtų divą, bet, jo didelei nuostabai, gyvūnas kone murkdamas 
priėjo prie Doriači ir ėmė guviai laižyti jos pėdas, o ji nė kiek 
neatrodė nustebusi. 

— Labas, mažuti, labas, Fuksija... - priešingai, murmėjo 
ji. - Labas, geras šunyti... Atpažįsta ranką, kuri jį šėrė! Taip, 
čia aš, tą skanų šokoladą tau daviau aš, ir vištos kaulą aš... Taip, 
ir kiaušininį kremą... Šuneli, tu siaubingas, piktas šuneli, pa- 
sisveikink su teta Dorija... Ko mažasis Fuksija nori šiandien 
pusryčiams? Bjauriojo Eledoko? O, ne, šiandien Fuksija nori 
pono Peira... - pasakė ji keldama akis į Žiuljeną, žvelgdama su 
ironijos kibirkštėle, pamanė Žiuljenas. - Bet kas gi jums, pone 
Peira? - paklausė diva. - Nesilenkit taip... Neaišku, ar nukrisit 
pats, ar akys ant kaktos išsprogs... 

- Mano akys tikrai išsprogusios, - atsakė Žiuljenas, atsar- 
giai statydamas pėdą ant grindų, - bet, prisipažinsiu, nuo šven- 
tosios Blandinos ir liūtų laikų“ tokio dalyko nesu regėjęs... 

- Įsivaizduojat, pone Peira, aš dresuotoja, - pasakė Doriači 
su pašaipia šypsena. - Ir nesuprantu, kur dingo mano naujau- 


* II a. šventoji, nukankinta su kitais pirmaisiais Liono (tada - Lugdunas) krikš- 
čionimis 177 m. Buvo atiduota sudraskyti žvėrims, bet jie jos nelietė. 

sias liūtukas... Net nerimauju dėl jo, o tai labai blogas ženklas... 
Fuksija, nejudėk ir palik ramybėje poną Peira, - pasakė tuo pa- 
čiu tonu. 

- Ženklas, tik ne jam, - pasakė Žiuljenas dabar jau stovintis 
prie stiebo, bet akis įsmeigęs į Fuksiją. - Norėjau pasakyt, kad 
jam tai visai neblogas ženklas. 

— O, ne! - įsitikinusi atsakė Doriači. - O, tik to betrūko, 
vargšas Andrėjas, kaip aš jį myliu... 

— Man atrodo, jūs su juo labai griežta! Argi jis ne geras mei- 
lužis, ne tik žavingas vyras? 

— Geras meilužis? Nagi, pone Peira! Geras meilužis yra tas, 
kuris sako savo meilužėms, kad jos nuostabios. 

Ji ištarė tai su niūriu pasitenkinimu, pakeldama ant pečių 
nusmukusį šaliką. 

- Sušalsit, - pasakė Žiuljenas nusirengdamas megztinį ir ap- 
gaubdamas jos pečius, akimirką apmirė padvelkus Doriači kve- 
palams. 

Tai buvo kvapas moters, kurią jis labai mylėjo, tai yra kurią 
manė labai mylįs prieš sutikdamas Klarisę. Jie net labai vienas 
kitam patiko, prisiminė Žiuljenas vėl regėdamas apsnigtos tro- 
belės terasą ir jusdamas skruostus žnaibantį šaltuką ir prie jo pri- 
gludusio pilvo šilumą. Tai buvo išėjus iš vieno kazino Austrijoje, 
kur nutrūktgalviška jo lošimo maniera iš visų pusių sukėlė bangą 
seksualinių pasiūlymų. Reikia pasakyti, kad jis tris kartus iš eilės 
pataikė statydamas ant nulio ir keturis kartus ant aštuonių ir... 

— Galvojat apie kazino, pone Peira, ar aš klystu? - paklausė 
vis dar nusisukusi Doriači, tarsi lauktų, kad apgaubęs pečius 
megztiniu pataisytų jį arba užsagstytų. 

- Tai keista... - naiviai atsakė Žiuljenas tarp kitko tapšno- 
damas megztinį. - Kaip jūs atspėjot? 


477 


Francoise Sagan e Išsidažiusi moteris 


- Kai sakai, kad lošėjas galvoja apie lošimą, kartais gali pa- 
sakyti per vėlai, o kartais per anksti, bet niekada nepasakysi pro 

Ji atsigręžė į jį paskleisdama kvepalų gūsį. Žiūrėjo į jį su to- 
kiu kvietimu veide, kad užhipnotizuotas Žiuljenas nebegalėjo 
trauktis - būtų užlipęs ant jį serginčio Fuksijos, pasilenkė ir 
pabučiavo Doriači nė nežinodamas kodėl, tikriausiai ir ji ne- 
žinojo, paprasčiausiai todėl, kad kaip tik tą akimirką tai buvo 
vienintelis tinkamas daryti dalykas. 

Už poros žingsnių buvo rasos nuklota gelbėjimosi valtis, ir 
kiek vėliau Žiuljenas išniro iš jos juokdamasis iš siaubingo Do- 
riači pokšto apie Olgos Lamuru meilės žygdarbius. Jis jautėsi 
apstulbęs po to jį ištikusio pusiau išprievartavimo, tačiau, keis- 
ta, nejautė nė lašo gėdos. Tai tiesiog toks nutikimas, galvojo jis, 
dešimt šiurkščių minučių su moterimi, kurios niekada iš tiesų 
negeidė ir kuri buvo jam niekas, tačiau paryčiais ieškojo liūtu- 
ko, o jis tuo metu slankiojo po ištekėjusios moters iliumina- 
toriumi. Doriači linksma apsirengė, veidas buvo kiek išpurtęs 
nuo pavogto malonumo, tačiau ji jau leipo juokais tarsi būtų 
kažkam iškrėtusi gerą pokštą. 

— Kiekvieną kartą, kai išgirsiu jūsų plokštelę, - galantiškai 
pasakė Žiuljenas, - arba kaskart, kai eisiu į koncertą, man bus 
labai sunku nepasakoti... 

- Pasakok, pasakok, - atsakė Doriači. - Pasakojime nėra 
nieko gėdingo. Gėda dažnai būna žmogaus, kuris pasakoja... 
Jau verčiau tu pasakosi apie mano iškrypimus, negu girdėsiu 
Kriozę kalbant apie mano balsą... Gerai, dabar einu miegoti. 
Nuo viso šito norisi miego, - pasakė ji nė kiek neromantiškai. 

Ir pabučiavusi Žiuljeną į skruostą, atgavusi savotišką žvilgs- 
nio orumą ir galvos laikyseną, ji dingo palikdama jį apstulbusį. 


478 


Policininkai į „Narcizą atvyko lygiai vidudienį, ir paskutinį 
vakarą laive pasilikę liukso klasės keleiviai, tai yra visi, išskyrus 
Andrėją, sėdėję šalia baseino arba taškęsi jame, nusišypsojo pa- 
matę atvykėlius. Tarp apsinuoginusių ir įdegusių arba apsiren- 
gusių kaip prašmatnūs atostogautojai kūnų tamsiais drabužiais 
vilkintys ir sunkiais batais į denį trinksintys vyrai atrodė kažkaip 
netikroviškai. Jie penkiolikai minučių pradingo su Eledoku. Per 
tą ketvirtį valandos visi juos pamiršo, manė, kad jie aptaria kro- 
vinių gabenimą ar administracinius reikalus. Tik Žiuljenas ke- 
lias minutes stebėjo juos įtaria akimi, paskui irgi pamiršo. Ta- 
čiau kai denyje pasirodė Erikas, o jam iš šonų anie keturi, Žiulje- 
nas suprato, kad tai pavojus, ir nesąmoningai pakilo, lyg norėtų 
sprukti nuo Klarisės ir kitų, viską išsiaiškinti (jei iš viso buvo ką 
aiškintis) nuošalioje vietoje, tačiau Eriko sumanymas buvo visai 
kitoks. Klarisė, pažvelgusi į jį, išsigando. Jis buvo išblyškęs, juo- 
kėsi per garsiai, žodžiu, džiūgavo. O Klarisė iš patirties žinojo, 
kad Eriko džiūgavimas visada grįstas kieno nors kito nemalonu- 
mais arba nelaime. Ji taip pat atsistojo ir sulaikė Žiuljeną už rie- 
šo. Vyriausias iš trijų pareigūnų žengė du žingsnius, ir Žiuljenas 
kaip nieko nenutuokiantis vaikas meldė dangų, kad anas su savo 
lietpalčiu ir portfeliuku nugarmėtų tiesiai į dugną. 


479 


Francoise Sagan » Išsidažiusi moteris 


- Jūs, atrodo, ponas Peira? - paklausė palydovas šiepdamas 
dantis. - Aš komisaras Rivelis iš Kanų policijos. Štai mano kor- 
telė. Aš čia pagal pono Eriko Letiujė skundą. 

Staiga aplink baseiną stojo visiška tyla. Šį kartą Edma užsi- 
merkė ir pasikeitusiu balsu ištarė Armanui: 

- Štai, šitas triukas pavyko, štai... Kas jums užėjo, kad į visa 
tai kišotės? 

- Kur kišausi? - paklausė Armanas tyliai. - Ką aš padariau? 

— Nieko, - atsakė Edma, - nieko. - Ir užsimerkė. 

Žiuljenas nesąmoningai nutaisė pašaipų, linksmą veidą - 
visada taip priešindavosi likimo smūgiams. Jautė, kad Klarisė 
stovi kiek atokiau, jautė, kaip ji virpa šiltame ore, saulėje, šalia 
jo, šį kartą jautė, kaip virpa iš baimės. Jis nebesistengė nepaste- 
bimai atitolti, verčiau tegu ji sužino visą šiurkščią tiesą. „Varg- 
šė Klarisė... Vargšė mano mieloji... - galvojo jis, o širdis nuo 
užuojautos ir švelnumo potvynio nusmuko kažkur tarp šon- 
kaulių. 

— Mes atvykome pagal pono Letiujė skundą, - pasakė ko- 
misaras Rivelis. - Jūs kaltinamas tuo, kad už dviejų šimtų pen- 
kiasdešimties tūkstančių frankų sumą parūpinote ponui Le- 
tiujė Erikui paveikslą, kurio kilmės dėl profesinio išmanymo 
negalite nežinoti. Ką tik su teismo ekspertu ponu Plesi apžiū- 
rėjome tą Markė, oficialiai patvirtinta: tas paveikslas - padirbi- 
nys. Taip pat ir prie jo pridėtas sertifikatas. 

Žiuljenas klausė jo kalbant ir nuobodžiavo. Jį ištiko letar- 
gas, beveik apėmė miegas, kurio jis labiau už viską troško ir 
kuris būtų nutolinęs nuo tų iškilmingų asmenų, jų nemalonių 
šnekų ir netrukus prasidėsiančio šūsnies popierių pildymo. 

- Įstatymas griežtas, - kalbėjo toliau Rivelis, - aš būsiu pri- 
verstas išsivesti jus į komisariatą, ten užrašysim jūsų liudijimą. 

- Visa tai groteskiška ir apgailėtinai juokinga, ir nepaken- 
čiamai neįdomu, - pasakė supamojoje kėdėje sėdinti Doriači 
kibirkščiuojančiomis akimis. - Pone komisare, aš stebiuosi 
matydama, kad Prancūzijoje... 

— Tiek to, tiek to, - pasakė Žiuljenas, - visa tai beprasmiška. 

Jis dėmesingai žiūrėjo į savo pėdas ir kelnių klostę, jam te- 
rūpėjo viena - išvengti Klarisės žvilgsnio. Kol tas silpnaprotis 
priešais postringavo, Žiuljenas, įtempęs visus kūno raumenis, 
laukė, kad Klarisė bėgte pasileistų į savo kajutę. Ji susikraus 
lagaminus, grįš į Versalį, ją žemins, ji bus nelaiminga, viso to 
lipdama į laivą ir tikėjosi, bet kadangi traukė jį, jam pakako 
žiaurumo ją įtikinti, kad visa tai jau baigta. Ji truputį paverks, 
parašys jam žavingą laišką, sakys, kad nepyksta ant jo, jie nie- 
kada daugiau nebepasimatys arba pasimatys atsitiktinai... ji su 
užuojauta ir melancholija, gal net su palengvėjimu tiesiog už- 
merks akis į tai, kad sutuoktinis išplėšė ją iš sukčiaus rankų. 

— Manau, pripažįstat faktus? - paklausė pareigūnų vadas. 

Žiuljenas priešais matė aitraus džiaugsmo surauktą gražųjį 
Letiujė veidą - lūpos persikreipė ir jis panėšėjo į žuvį. Išgirdo 
už nugaros nuskambant Klarisės balsą, bet žodžius suprato tik 
po kelių sekundžių, kai pamatė jų poveikį Eriko veide. Eriko 
džiaugsmas staiga išgaravo, veidas atrodė apstulbęs. 

- Bet tai tiesiog juokinga... - kalbėjo Klarisė linksmu balsu, 
net truputį juokdamasi. - Komisare, jus be reikalo sutrukdė, 
bet, Erikai, juk galėjot man apie tai papasakoti prieš sutrukdy- 
damas šiuos ponus... 

— Apie ką jūs? - paklausė Erikas šaltu balsu. 

— Pone komisare, - kreipėsi Klarisė nežiūrėdama į jį, - pone 
komisare, man labai gaila, mes su ponu Peira ir ponu Botė-Le- 
brešu buvom sumanę iškrėsti mano vyrui pokštą - mat prieš 

kelias dienas mus šiek tiek suerzino jo didžiavimasis žiniomis 
tapybos srityje... Ponas Peira gabeno tą padirbtą paveikslą ir 
saugojo kaip įdomybę, o mes besilinksmindami sugalvojom 
priversti mano vyrą jį nupirkti, žinoma, vėliau, atplaukę į Ka- 
nus, ketinom jam atskleisti visą tiesą. Kaip tik ruošėmės jam 
atverti akis per pietus, visai netrukus... 

Stojo trumpa tyla, ją užpildė Edma Botė-Lebreš. 

- Turiu pripažinti, - kalbėjo ji vargšams pareigūnams, - 
kad visa tai kuo tikriausia tiesa. Man labai gaila, Erikai, gal tai 
ir prasto skonio pokštas. 

- Sakot, jūs esat ponia Botė-Lebreš? - paklausė dabar jau, 
regis, įsiutęs komisaras, o tonas, kuriuo jis kreipėsi į Edmą, sto- 
kojo pagarbos ir atidumo, kaip tik tų dalykų, kurie supdavo ją 
visur, kur ji pasirodydavo. 

Žiuljenas su malonumu pamatė, kaip paminėtos Edmos 
biustas išsipučia, žvilgsnis ir balsas aštrėja. 

- Iš tiesų aš ponia Botė-Lebreš. Čia mano vyras Armanas 
Botė-Lebrešas, Garbės legiono ordino komandoras ir Pary- 
žiaus verslo rūmų prezidentas, finansų teismo patarėjas. 

Armanas patvirtino visus titulus kaskart pritariamai kres- 
telėdamas galvą - kitomis aplinkybėmis Žiuljeną tai būtų mir- 
tinai prajuokinę. 

- Tikrai taip, - atsakė jis, taip pat pasipiktinęs, nors niekas 
nežinojo kodėl, ir nuvilnijo visuotinis šurmulys. 

Žiuljenas ant rankos pajuto Klarisės delną. Jis lyg nenoro- 
mis atsigręžė. Ji žiūrėjo į jį iš palengvėjimo išsiplėtusiomis aki- 
mis ir su ašaromis ant blakstienų. 

- Dieve mano! - pasakė ji tyliai, - Žiuljenai, kaip išsigan- 
dau... pamaniau, kad tave sulaiko dėl dvipatystės! 

Ir neatrodydama nė mažumą sutrikusi dėl tokio jausmų ro- 

dymo, ji rankomis apsivijo jo kaklą ir pabučiavo tarp plaukų 
šaknų ir juodo megztinio apykaklės. 


Kiek vėliau trys pareigūnai, atgaivinti šampanu, pokštais ir 
juoku, atatupsti leidosi laivo trapu modami rankomis, 0 švytin- 
ti Klarisė, atsirėmusi į laivo turėklus kartu su kitais keleiviais, 
murmėjo Žiuljenui: 

— Mano mažas mielas padirbinėtojau, gražioji mano meile, 
sakyk, argi tai mums ką nors reiškia... - ir vėl su palengvėjimu 
juokėsi. 


Klarisė nenorėjo leistis į savo kajutę. Ji nenorėjo nė matytis su 
Eriku. Kiekvienas jos kūno centimetras tam priešinosi, o Žiul- 
jenas šiek tiek stebėjosi, šiek tiek džiaugėsi, suirzo dėl tokio pa- 
sipriešinimo ar, veikiau, bailumo. 

- Juk negali išvažiuoti nepasakius nė žodžio... Dešimt metų 
gyvenai su tuo vyru. 

- Taip, - atsakė Klarisė, kreipdama žvilgsnį į šalį, - taip, tai 
dešimčia metų per ilgai. Negaliu pasakyti jam į akis, kad palie- 
ku jį. Aš per didelė bailė, bijau... 

- Bet ko tu bijai? - klausė Žiuljenas. - Aš būsiu už poros 
žingsnių. Jei jis bjauriai elgsis, tu mane pakviesi, tuoj pat atei- 
siu ir mes vėl pradėsim muštis kaip vesterne - dėl tavo gražių 
akių. 

Jis juokėsi, mėgino sušvelninti padėtį, matė, kaip Klarisė 
rausta ir blykšta, mėšlungiškai įsikimba ilgomis rankomis jam į 
dilbį, matė, kaip jos akys apsiblausia nuo pykčio, baimės ašarų. 

— Man šiandien jau per daug emocijų, - kalbėjo ji alsuo- 
dama. - Pamaniau, kad tu jau nebe mano, kad būsi kalėjime, 
kad viskas sugriuvo, baigėsi... pamaniau, kad viskas, visa laimė, 
viskas nuėjo niekais... 

- Ir aš, - atsakė Žiuljenas liovęsis dorovingai patarinėti, - 

ką tu, ir aš... Juk galėjo taip ir atsitikti, - pridūrė akimirką pa- 
tylėjęs. 

— Ką nori pasakyti? 

Klarisė atrodė nustebusi. Žiuljenui jos natūralumas rodėsi 
per tobulas. Jis nežinojo, kad tas skrupulingas sąžiningumas ir 
pagarba kito nuosavybei buvo tik tam tikros į pakalnę besiri- 
tančios buržuazijos sąvokos ir kad labai retai buvo pritaikomos 
pačioje viršūnėje, ir net tam tikroje pakopoje skrupulai lygia- 
grečiai su augančiais turtais tik nyko. 

- Žinai, kai supratai, kad aš tik smulkus pakelės plėšikas, 
sukčius ir padirbinėtojas, juk galėjai manim pasibjaurėti, tiesa? 

— Nesakyk tokių negražių žodžių, - šypsodamasi pasakė 
Klarisė (tarsi būtų neteisingai save apkaltinęs), - visai nesvar- 
bu, ką tu veikei. Beje, - baigė ji trumpai nusijuokdama, jam tai 
nuskambėjo ciniškai, - dabar tau viso šito nebereikės. 

„Kąjisau mano? Ką nori pasakyti? Ką ji galvoja apie mane?“ 
Jo galvoje pynėsi niūriausios prielaidos. 

- Ką tu nori pasakyt? - paklausė jis beveik maldaujamu 
balsu. 

Jis iš tiesų maldavo jos nelaikyti jo žigolu, pakanka vagies. 
Maldavo nenuvertinti jo, nes, suvokė, dėl to kada nors būtų 
priverstas bėgti nuo jos, - mylėjo ją. 

— Norėjau pasakyt, kad galėsi dirbti aukcionų vedėju ir 
nedarydamas viso to. Kartu visur važinėsim pirkti paveikslų, 
parduosim juos ir dalysimės pelną, kai atlyginsi mano bankui — 
kad tik tavo nuotaika pagerėtų. Kaip padirbinėtojas, atrodai la- 
bai jau dorovingas, - pasakė ji švelniai. 

Tada Žiuljenas galutinai nuleido rankas ir nebesistengė su- 
prasti, ką jai reiškia žodis dorovingas. Švelniai, bet tvirtai pa- 
stūmė ją į laiptus ir žiūrėjo, kaip ji eina į savo kajutę, o pats tuo 

metu atsirėmė į koridoriaus sieną, draskomas noro susiremti 
su tuo informatoriumi ir troškimo pamatyti dar ne visai per- 
vargusią, sužeistą ir kaltą Klarisę. 


Erikas krovėsi ar veikiau perkrovė lagaminus, nes stiuardas 
juos sudėjo nežinodamas, kad Forumo direktorius skirstė savo 
bagažą, tvarkėsi daiktus taip pat kruopščiai kaip straipsnius 
laikraštyje. Ji uždarė duris ir į jas atsirėmė, širdis plakė smar- 
kiai, dusliai. Ji manė kambaryje ją girdinti - kaip tvaksi, lėtėja. 
Kartais širdis delsdavo, užtrukdavo ir jau buvo visai besusto- 
janti, bet staiga Erikas atsigręžė - išblyškęs, tačiau ryžtingas 
ir, regis, malonus. Jo veide buvo matyti pasiryžimas, o gestai 
ir balsas išdavė skubėjimą, tai patvirtino Klarisės spėjimus. Jis 
nepabrėš įvykio svarbos, apie nieką nekalbės, elgsis lyg niekur 
nieko kaip kiekvieną kartą, kai jį kas sutrikdydavo. 

— Apgailestauju, - pasakė jis kiek perkreipęs lūpas, - ap- 
gailestauju, kad įtariau gerąjį Žiuljeną Peira. Iš tiesų, galėjau ir 
nuspėti pokštą. Manau, turit mano čekį? 

— Taip, - atsakė Klarisė. 

Ji padavė jam gražųjį Armano čekį, Žiuljeno pasirašytą po- 
nui Letiujė. 

— Gerai. Vėliau parašysiu porą žodžių ponui Peira, - jūs, Ži- 
noma, turit jo adresą. Pasiruošusi? Kaip tik spėsim nulėkti į Ni- 
cos oro uostą, tada dar suspėsiu patvirtinti laikraščio numerį. 

Atrodė nepastebįs jos sąstingio ir neklusnumo, nuėjo į vo- 
nią, susišlavė savo šepečius, šukas ir įvairiausias tūteles, vieną 
kitą net triukšmingai numetė į vonią - tai rodė, kad jis įsi- 
tempęs. Erikas niekada nieko nenumesdavo, nesudaužydavo, 
neatsitrenkdavo į baldus, taip pat nenusidegindavo karštomis 
bulvėmis. O atkimšdamas butelį neištaškydavo šampano. Taip 

pat ir... Klarisė stengėsi stabdyti mintyse tą dorybių virtinę ar 
veikiau liautis vardyti nesamus trūkumus. Tiesa, Erikas turėjo 
kažką neigiamo, viskas, ką jis darė, būdavo nukreipta prieš ką 
nors arba skirta kam nors atstumti. Praeidamas jis stumtelėjo 
tualetinį staliuką ir Klarisė išvydo save veidrodyje tokią, kokia 
yra: stovi išblyškusi, jai atrodė, negraži - dešinį lūpos kampą 
virpina kvailas tikas, ji niekaip negali jo sustabdyti. Ta balta 
moteris veidrodyje visai nepajėgi pasakyti tiesą ar sprukti, pa- 
bėgti nuo to gražaus įdegusio ir ryžtingo vyro, žingsniuojančio 
pirmyn ir atgal prieš tą patį veidrodį, kur jo atspindys kartais 
simboliškai paslėpdavo josios. 

- Erikai, - vis dėlto pratarė drebančiu balsu moteris iš veid- 
rodžio, - Erikai, aš išeinu... Nebevažiuosiu su jumis, negrįšiu į 
Paryžių... Atrodo, mes skiriamės... aš jus palieku. Tai... tai labai 
nemalonu, - pasakė sutrikusi, - bet kitaip negalima. 

Erikas stovėjo priešais, ji matė, kaip po jos pirmo sakinio jis 
sustoja ir sustingsta vietoje, abiem kojom įsispyręs kaip sporti- 
ninkas, tačiau tokia poza nederėjo su jos sakinių prasme. Ji ga- 
lėjo jį matyti nežiūrėdama, akies krašteliu, matė, nuspėjo arba 
prisiminė dėmesingą, užsisklendusį, tuoj besiimsiantį kažkokio 
veiksmo apsėstą veidą, neabejotinai kaitinamą jo nuomonės 
apie save, griežto įsitikinimo, kad nuo jo pasirinktos akimir- 
kos tas veiksmas - vienintelis įmanomas. Matė jį priglaudu- 
sį rankas prie šonų, atstačiusį krūtinę, kiek palinkusį į priekį, 
įsmeigusi akis į ją. Atrodė, kad jis savotiškai lošia tenisą. Tačiau 
jau kokią minutę jos siunčiami kamuoliukai buvo neatmušami. 
Kai jai atsakė, jo balsas vis dėlto buvo ramus: 

— Norit pasakyti, kad išvažiuosit su tuo menku geležčių va- 
gimi, tuo prasčioku, tuo senu iš pamokos išvarytu mokinuku? 
Norit pasakyti, kad jus tai domina: jo pokerio partijėlės, prasti 

paveikslai ir lenktynių laukai? Klarise, jūs ir toks prasčiokiš- 
kumas? 

— Aš, Klarisė, - svajingai pakartojo ji iš paskos. - Aš, Klari- 
sė. Puikiai žinot, kad esu alkoholikė, išlepinta, abejinga ir kvai- 
la... Ir blanki, - pridūrė ji su savotišku oriu ir stipriu pasimėga- 
vimu tokiu balso tonu, kuris reiškė išsivadavimą, tą toną Erikas 
išsyk atpažino. 

Toks pats skambėjo iš jo vairuotojo lūpų, kai prieš tris 
mėnesius jį atleido, toks pats buvo to didžiojo filosofo, didžio 
rašytojo, neseniai buvusio Forumo bendradarbio, kuris prieš 
atostogas visiems laikams atsisakė pasirašyti straipsnius, taip 
atsakydamas į paprastą Eriko pastabą apie jo rašinius. Visų tri- 
jų asmenų - primityvių ar ne, išsilavinusių ar ne, su kuriais jį 
siejo visai skirtingi jausmai ar hierarchija, - balse jis girdėjo 
nuskambant tą diezą, garsą, beveik džiugesį, kai jie sakė jam 
sudie. Taip, tai buvo džiaugsmas, ir šitam smūgyje būta kažko 
panašaus. Bet labiausiai jis norėjo išgirsti gėdą. Mintis, kad ne- 
bepavyks jos sukelti, išplėšti nei iš Klarisės, nei iš anų dviejų, 
staiga prislėgė taip akivaizdžiai, kad jis net susvirduliavo ir pa- 
raudo iš gėdos dėl savo bejėgiškumo. 

- Turbūt nemanot, kad aš jus sulaikysiu, - pasakė trūk- 
čiojamai, tai sustiprino jo žodžių žiaurumą. - Nepririšiu jūsų 
prie namo Versalyje durų, nepastatysiu asmens sargybinių jūsų 
saugoti ir neužrakinsiu kambaryje. 

Kol jis vardijo šitas niekšybes, kurių kaip tik nedarysiąs, 
kurių nedaryti įsipareigojo, jos, priešingai, jam atrodė kaip 
vienintelės išeitys, vieninteliai normalūs sprendimai, ir labai 
greitai jis pamanė sau, kad jei šįkart dar pavyks išnešti su ja 
kudašių, jei dar pavyks parsivežti ją į Versalį, jis išsyk atsižadės 
kvailų, baimės išprovokuotų elegancijos mostų. Klarisė tikriau- 


488 


Francoise Sagan » Išsidažiusi moteris 


siai taip pat tai pajuto, nes panoro atsitraukti, atsitrenkė į duris 
ir čiupo rankeną sau už nugaros. 

— Aš neketinu jūsų žudyti, - pasakė jis su kartėliu. - Neno- 
riu jūsų skaudinti, miela Klarise, bet per tas kelias dienas, kol 
pažindinsitės su ponu Peira, nepulsiu į neviltį ir ašaras. 

- To ir nesitikėjau, - atsakė Klarisė dusliu balsu. - Net tikė- 
jausi, kad iš pradžių jus įtrauks ir prablaškys Forumas. 

- Gal jūs ketinat atsiimti Forumą? - paklausė jis. 

Vis dėlto to sakinio absurdiškumas jį tuoj pat sutrikdė. Ji 
puikiai žinojo, kad laikraštis priklauso jam, nors kapitalas ir 
buvo Baronų, bet jis žinojo, kad Klarisė jokiu būdu nebūtų iš jo 
atėmusi leidinio. 

— Ne, pamirškit tai, - ūmiai pasakė jis. 

Ji sumirksėjo tarsi iš tiesų nebūtų jo išgirdusi. Atrodė rami, 
nors rankos ir apatinė lūpa virpėjo. Atrodė net tyki. Tikriausiai 
atgavo tą nematomą dalyką savyje, slaptą ginklą, kuris visada 
padėdavo jam išsprūsti, kurio jam nepavyko įvardyti ir turbūt 
niekada nebepavyks. Mintyse pagaliau ištartas „niekada“ jį su- 
krėtė kaip išdavystė. Ji niekada nesugrįš, dabar buvo tuo tikras. 
Ir nors kalta buvo ji, nors jis, atvirkščiai, buvo niekuo dėtas, tai 
galutinis ir jam nepavaldus dalykas, kuris išsprūdo jam iš ran- 
kų, išjo valios, valdžios. Tad įniršusiu balsu lyg paskutinį kartą 
puldamas jis kirto Klarisei: 

- Jeigu manot, kad aš jūsų ilgėsiuos ar bent akimirką gailė- 
siuos jus praradęs, bent vieną akimirką, mano vargšele Klarise, 
tai jūs tikrai tikrai smarkiai klystat. 

Ir įsistebeilijo tiesiai į ją nematydamas, negirdėdamas, atsa- 
kymas jo sąmonę pasiekė tik po kokių penkių minučių, kai ji 
buvo išėjusi: 

— Gerai žinau, - atsakė ji. - Dar ir dėlto išeinu. 

— Savaime suprantama, jei manęs čia nebūtų, - inkštė Si- 
monas Bežaras priekaištingai žvilgčiodamas į Olgą, kurios lė- 
tumas kraunant lagaminus, regis, ir buvo jų vėlavimo priežas- 
tis. - Būčiau užkimšęs jiems gerkles! Nežinau kodėl, bet farų 
negaliu pakęst nė kvapo... Tarsi Erikas nebūtų žinojęs, kad pa- 
veikslas padirbtas. Erikas net sakė, kad Žiuljenas nebūtų suti- 
kęs jam parduoti jo, tai kam reikėjo, ar ne? Jūsų vyras, sakytum, 
eina iš galvos. Nenoriu jūsų skaudinti, bet jis trintukas. Jis irgi 
iš mokytojų pamokslautojų giminės... 

Įvairūs panašūs postringavimai, pertraukiami rūkytos laši- 
šos ir skrebučių su ikrais dorojimo, žiro iš Simono Bežaro lūpų 
vienas po kito be jokio išorinio ryšio, kartais juos palydėdavo 
žvilgsnis į tiesiogiai šiomis užuominomis suinteresuotą ar bent 
turėjusį jaustis suinteresuotu asmenį. Olga pietavo nudelbusi 
akis, nepasidažiusi, apsirengusi kukliais languotais marškinu- 
kais, mėlynu kombinezonu, kuris turėjo ją jauninti, tačiau dėl 
nedarnos tarp linksmos aprangos ir melancholijos veide ji tik 
panėšėjo į bambančią senmergę. Ji taip pat pražiopsojo tą sce- 
ną, bet dabar jai visai į tai nusispjaut. Visokie Letiujė, Botė- 
Lebrešai, Peira ir panašūs į juos galėjo vieni kitus išpjauti arba 
sukišti į kalėjimą, kol Olga nepasirašys sutarties su Simonu dėl 

vaidmens filme, ji ničniekuo daugiau nesidomės. Pasaulis ga- 
lėjo išlėkti į orą, jo galingieji galėjo vieni kitus susprogdinti, 
Olga buvo įsitikinusi, kad radioaktyvios nuosėdos nenukris 
ant „Bulonės kino studijos , o JAV ar SSRS prezidentai palūkės 
bent kol ji pasirašys sutartį ir, anot posakio, „paskutinis kad- 
ras bus nufilmuotas“, tik tada paleis į orą savo bombonešius. O 
laukdama kaip šunytis sekiojo paskui Simoną Bežarą, linksmai 
kiauksėjo, kai jis juokdavosi, urzgė, kai būdavo nepatenkintas, 
pripildydavo jo dubenėlį, jei jis išalkdavo, ir visas jo šnekas 
palydėdavo entuziastingu lojimu. Simonas kartais į ją pažiū- 
rėdavo, jai rodės, susigraudinusio žvilgsniu, tačiau jis tebuvo 
pasibjaurėjęs. Kalbėjo su ja atšiauriai ir Klarisė jau kelis kartus 
švelniai įsiterpė. 

Klarisė sėdėjo stalo gale, šalia niūraus Eledoko ir Žiuljeno - 
išsiblaškiusio ir palaimingo. Jos kalba liejosi, ji juokėsi, atrodė 
pačioje laimės viršūnėje. O Žiuljenas gerte gėrė ją akimis. Si- 
monas akimirką pažvelgė į juos ir staiga pasijuto labai senas, 
pompastiškas. Galbūt ji ir toliau gers, Žiuljenas ir toliau loš, 
tačiau ji nepasigers, o jis nebesukčiaus, nes nei vienas, nei kitas 
nebeturės tam priežasčių. Ji atsineš turtingos moters kraitį, jis 
atneš savo laimingo vyro kraitį, ir Klarisės indėlis tikrai bus 
pats mažiausias. Jie atrodo kaip du vaikai, nostalgiškai pagal- 
vojo Simonas Bežaras, du neatsakingi vaikigaliai, Klarisė iš jų- 
dviejų, be abejo, atrodo labiau mąstanti, nors mąslumas tebuvo 
nelaimės vaisius. Matydamas tą moterį juokiantis ir svaidant 
ugningus žvilgsnius į kaimyną Simonas jautė, kad ji kuo pui- 
kiausiai gali atsiduoti laimei ir liautis mąsčiusi. Jų laimė galėtų 
būti tvari, nes abu pasirengę nusileisti, būti atlaidūs ir abu ne- 
kenčia būti nelaimingi. Ji iš patirties, o jis - instinktyviai. 

— Sėkmės! - staiga pasakė Simonas keldamas taurę. 


491 


Francoise Sagan » Išsidažiusi moteris 


Ir visi atsistojo, susidaužė taure su kaimynu, atrodė susijau- 
dinę tarsi atsisveikintų su ankstesniu gyvenimu, tarsi kiekvie- 
nas matytų, kaip su devyniom prabėgusiom dienom pranyksta 
ir jo gyvenimo atkarpėlė. Kiekvienas šypsojosi iš susijaudini- 
mo, išskyrus Eriką, kuris dabar buvo išlipęs į krantą, ir tikriau- 
siai per sentimentalų Šarlį - jis dar nuo vakar buvo ašarotomis 
akimis. „Tas vargšas Šarlis toks jausmingas“, - galvojo Edma 
Botė-Lebreš taip pat susidauždama taure. Tikriausiai apverkė 
vargšą Andrėją, nors jis jam ir neatiteko, išvažiavo kentėti į 
Nantą ar į Neverą... 

- Išgerkim už Andrėją, - pasiūlė ji, - nors jo čia ir nėra. 
Geriu už jo karjerą. 

- O aš geriu užjo laimę, - su polėkiu pasakė Doriači. 

- O aš, - pasakė Simonas, - geriu už Andrėją - aktorių. 

„Aš taip pat“, - kartojo visi vienas per kitą, net pats Arma- 
nas Botė-Lebrešas, kurio tostą staiga nutraukė išeinantis aša- 
romis apsipylęs Šarlis Bolinžeris, nuvertęs kėdę. „Bet kas jam 
yra? Ką gi daro tas mielas Šarlis? Kokia musė jam įgėlė?“ ir taip 
toliau. Įvairias šen ir ten pasigirdusias prielaidas šluote nušlavė 
viską apie savo darbuotojų rūpesčius žinantis Eledokas: 

- Šarlis Bolinžeris serga kepenų liga, - pasakė su sutuokti- 
niui puikiai derančiu susirūpinimu. - Vakar per pietus - trys 
lėkštės kiaušininio kremo. Kanuose rodysiu jį daktarui. 

— Tai labai gerai, - atsakė Edma. - Jūs turėtumėt pasirūpinti 
Šarliu, kapitone. Juk jūs ir tėvas jam, ir... - (ji visai nutilo) - jo 
alter ego. 

— Ką tai reiškia? - sududeno Eledokas, visada jautrus jų- 
dviejų - savo ir Šarlio - santykių klausimui. 

- Alter ego reiškia „kitas aš“. Šarlis jus papildo, kapitone. Jis 
turi moteriškumo, švelnumo, subtilumo, kuriuos jūsų griaus- 

mingas vyriškumas jums draudžia. O dėl jo kepenų ligos - aš 
žinau, kas jam yra: jeigu oras aplink vargšą Šarlį nebūtų nuolat 
užterštas cigarų arba pypkės dūmais, jis kvėpuotų geresniu oru, 
jo veidas būtų skaistesnis... O, ne, kapitone, tik neišplėskit akių, 
kalbu nebūtinai apie jus: ne jūs vienintelis šiame laive leidot 
dūmų debesis... Taip taip, žinau, mes viską žinom, - toliau kal- 
bėjo ji pailsusiu balsu, o raudonas kaip vėžys Eledokas daužė 
kumščiu per stalą ir šūkčiojo: „Dieve mano, aš nerūkau! Ne- 
berūkau jau trejus metus!“ - bet niekas jo nesiklausė, išskyrus 
Kriozę, - jis, nors ir niekino Eledoką, manė, kad tas gerai atlie- 
ka savo vaidmenį ir bando palaikyti hierarchiją. 

- Man kapitonas Eledokas, priešingai, atrodo labai ryž- 
tingas, - pasakė jis ryškiai skiemenuodamas. - Kad nerody- 
tų blogo pavyzdžio, tikriausiai rūko vienas savo kajutėje. Tai 
labai gerbtina, nes nikotino įpročio atsikratyti labai sunku, ar 
ne? - paklausė jis Eledoko, kuris iš raudono jau tapo skaisčiai 
raudonas. 

— Ne, - suriko kapitonas, - NE! Nerūkiau nė karto, nė karto! 
Aš trejus metus nerūkiau. Jūs nematėt manęs, pone Krioze, nė 
du kartus, nė karto, niekas nematė manęs rūkančio, niekas! — 
su neviltim miknojo jis, o Emda ir Doriači kaip dvi mokinukės 
slėpė veidus po nedidelėmis stalo servetėlėmis. 

Eledokas atsistojo, vėl ėmė kalbėti morziškai ir, kiek įsten- 
gė sutelkęs šaltakraujiškumą, nusilenkė visam stalui, pridėjęs 
pirštus prie kepurės, iki pat pabaigos didvyriškas ir skrupu- 
lingas. 

- Laukiu visų, išvykimas, prie trapo, - pasakė. 

Darsyk nusilenkė ir išėjo. Prie stalo liko tik Botė-Lebrešai, 
Doriači, Bežaras ir Olga, Žiuljenas ir Klarisė. 

— Jau labai vėlu, - pasakė Edma, žvilgtelėjusi į savo laik- 

roduką Cartier (kelionės metu gulėjusį „Narcizo“ seife drauge 
su trim keturiais panašios vertės niekučiais). - Mes pietavom 
antrą, beje, jūsų dėka, Armanai. Ir ką gi jūs veikėt toj krantinėje 
tokiu metu, jeigu nebus netaktiška paklausti? 

— Buvau nusipirkti vieno kito finansų laikraščio, brangio- 
ji, - atsakė Armanas nepakeldamas akių nuo lėkštės. 

- Savaime suprantama, atsinešėt Biržos aidus, Finansų laik- 
raštį ir taip toliau. Nė nežinau, ar Paryžiuje prasidėjo mados 
kolekcijų demonstravimas... 

- Parnešiau jums Žvilgsnį, norėjau parodyti panelės Lamu- 
ru ir pono Letiujė nuotrauką, - pasakė Armanas, jis narsiai 
laikėsi, - bet ponas Letiujė praeidamas man tiesiog išplėšė jį 
iš rankų. Tiesa, regis, tada ir nusprendė pietauti mieste. Regis, 
jam ta nuotrauka baisiai nepatiko, nors jis ten visai neblogai 
atrodo... 

— Dieve mano... - pasakė Edma, - Dieve mano, ką aš pra- 
leidau! Kai pagalvoju, kad vos nepraleidau ir jūsų arešto, mano 
mielas Žiuljenai... Būčiau tiesiog pasiligojusi! 

- O, tada, - atsakė linksmai nusiteikęs Žiuljenas, - būčiau 
gerai jus prablaškęs. Vos nepardaviau padirbto paveikslo Foru- 
mo direktoriui, kumščiais su juo mušiausi ir taip toliau, - baigė 
jis greitai, bet nepakankamai, kad spėtų išvengti rafinuotų Si- 
mono Bežaro komentarų. 

— Nušvilpėt iš jo žmoną ir apipylėt jį pajuoka, tiesa, jis jus 
dievina, - pasakė Simonas nusikvatodamas. 

Jis ėmė patrakusiai kvatotis, Olga apmaudžiai sukikeno iš 
paskos, paskui daug tvirčiau prajuko Doriači, atrodė, kad vie- 
natvės diena ir naktis ją labai gerai nuteikė. Ji atsistojo, kara- 
lišku žingsniu, apsigobusi ryškiai raudonu šaliu patraukė durų 
link. Pakeliui priėjo prie Klarisės ir pabučiavo ją į abu skruos- 

tus, paskui tą patį padarė Edma ir Olga, paskui Simonas ir Ar- 
manas, jie išraudo, ir galų gale priėjo prie Žiuljeno, jį bučiavo 
kiek ilgiau negu kiti. 

— Adio, - pasakė ji prie durų. - Tokiu žingsniu ir išeinu. 
Jei dainuosiu kur nors, kur būsit, ateikit pas mane ir be bilieto. 
„Narcizo“ keleiviams aš skolinga Malerio dainas, keturias Mo- 
carto arijas ir vieną Reinaldo Hano dainą. Būkit laimingi, - pa- 
sakė ji žengdama per slenkstį. 

Kiti susižvalgė, žvaliai atsistojo ir nuėjo prie tiltelio atsisvei- 
kinti Eledoko ir Šarlio akivaizdoje, taip pat ir atsisveikinti su jais. 

Klarisė buvo įsikibusi Žiuljenui į ranką ir žvalgėsi į miesto 
pusę, o Žiuljenas vos per penkiolika minučių buvo išnuomojęs 
automobilį ir sukrovęs į jį pusę jos bagažo. 

- O kaip pasiimsiu likusius? - paklausė ji sėsdama į seną 
išnuomotą automobilį. 

Žiuljenas ją bučiuodamas atsakė: „Gal niekada.“ Jis pava- 
žiavo atgal, apsisuko krantinėje, kad galėtų leistis į Vakarus, ir 
akimirką stabtelėjo priešais „Narcizą“. 


„Narcizas“ dunksojo uoste vis dar murkdamas ir dūmyda- 
mas, atrodė patogus ir patenkintas, kad įvykdė pareigą, „Narci- 
zas , kur lygiai tokioje kaip išplaukiant saulės atokaitoje tvyrojo 
kurtinama tyla - nebeliko keleivių balsų ir mašinų gaudesio. 
Ta tyla trapu kopiančiam Šarliui pasirodė klaiki, o Eledokui - 
tikras atokvėpis. 

Francoise Sagan (1935-2004) - viena žymiausių XX a. prancūzų rašytojų, jos kūriniai 
jau daugelį metų tarp perkamiausių knygų Prancūzijoje. Rašytoja, pasirinkusi Sagan 
slapyvardį iš meilės Marcelio Prousto kūrybai ir jau pirmuoju savo romanu pavergusi 
Prancūziją, šiame romane įkūnijo keistą ir hipnotizuojamai patrauklų cinizmo, snobiz- 
mo, kilnumo ir subtilumo derinį. Kas toji „išsidažiusi moteris“? Prašmatniame kruize 
po Viduržemio jūrą susitinka kylanti prancūzų kino žvaigždutė, pasaulinio garso diva 
dainininkė, kino prodiuserio meilužė ir globotinė, valdinga penkiasdešimtmetė ir nuo- 
bodus jos sutuoktinis, cukraus pramonės magnatas, žavingas meno aukcionų vedėjas, 
jaunas profesionalus žigolas ir „kairiųjų“ laikraščio redaktorius Erikas Letiujė su drovia 
žmona Klarise. Nuolat būdama vyro šešėlyje Klarisė stengiasi slėpti savo gležnumą po 
itin ryškiu, vulgariu makiažu. Ji ir yra ta „išsidažiusi moteris“, kuri kelia tokį susidomė- 
jimą ir jaudina aplinkinius. 

- Gali pasidaryti netgi įdomu, kaip detektyvinis filmas, - tarė 
Dorija gerkliniu balsu. - Visi vieni kitus seksim, mus vieną po 
kito žudys, o aš kaskart laivui sustojus turėsiu dainuoti Ver- 
džio „Rekviem“... 


FRANCOISE SAGAN (Fransuaza Sagan; 1935-2004) - 
viena žymiausių XX a. prancūzų rašytojų, jos kūriniai 
jau daugelį metų tarp perkamiausių knygų Prancūzi- 
joje. Rašytoja, pasirinkusi Sagan slapyvardį iš meilės 
Marcelio Prousto kūrybai ir jau pirmuoju savo roma- 
nu pavergusi Prancūziją, šiame romane įkūnijo keistą 
ir hipnotizuojamai patrauklų cinizmo, snobizmo, kilnumo ir subtilu- 
mo derinį. 


Kas toji „išsidažiusi moteris“? Viena iš turtingų buržua, susirinku- 
sių į prašmatnų kruizą po Viduržemio jūrą. Laivu keliauja kylanti 
prancūzų kino žvaigždutė, pasaulinio garso diva dainininkė, kino 
prodiuserio meilužė ir globotinė, valdinga penkiasdešimtmetė ir 
nuobodus jos sutuoktinis, cukraus pramonės magnatas, žavingas 
meno aukcionų vedėjas, jaunas profesionalus žigolas ir „kairiųjų“ 
laikraščio redaktorius Erikas Letiujė su drovia žmona Klarise. Nuolat 
būdama vyro šešėlyje Klarisė stengiasi slėpti savo gležnumą po itin 
ryškiu, vulgariu makiažu. Ji ir yra ta „išsidažiusi moteris“, kuri kelia 
tokį susidomėjimą ir jaudina aplinkinius. Šiame romane dešimt vyrų 
ir moterų, tarsi įkalinti prabangiame kruiziniame laive, geidžia vieni 
kitų, liaujasi vieni kitus mylėję, pavydi vieni kitų, meta vieni kitiems 
iššūkius. Vangi lėta kelionė pamažu virsta meilės drama... 


„Išsidažiusi moteris“ grąžina mus prie mėgstamiausių Francoise 
Sagan temų: vyro ir moters santykiai, aistra ir abejingumas, daug 
žadanti užsimezgančio romano pradžia ir jausmų žlugimas. Prancū- 
ziška elegancija, mylinčiųjų žiaurumas ir nemylinčiųjų abejingumas, 
aistros ir intrigos... 


